
                         I. ДУНИЯНЫ  ЖАРАТЫЛЫУУ

ТЕЙРИ-ХАН

Ари-уой, эм алгъадан не бар эди, жер, суу, хауа, не от, не жан кесими,
Жарыкъмы, къарангымы, гитче, уллу, сууукъ, жылы, иссими,

Ари-уой, женгил, ауурму, башмы, тюпмю, тикми, тюзмю, жармы, тенгми,
Кечеми, кюнмю, бирми, кёпмю, жаймы, къышмы, тармы, кенгми?

Ари-уой, эм алгъадан не бар эди, дуния юзмезми, бузму, къармы эди,
Жер бармы эди, кёкде жарыкъ кюн бармы эди, ай бармы эди?

Ари-уой, кёк бармы эди, булутлары бла да, жарыкъ жулдузлары бла,
Жер бармы эди, тюзю бла да, буз таулары бла, суулары бла?

Ари-уой, кече, ахшам, ингир, не танг, не кюн орта деп бармы эди,
Жыл, ай, ёмюр, заман, не чакъ, алгъа, артда деп бармы эди?  

Ари-уой, эм алгъадан башлап айтсакъ, бири да жокъ элле ол затладан,
Жангыз да бир чексиз, шумсуз, бир шош долай эд болгъандан.

Ари-уой, ол не жукъа тюйюл эди, не да къалын тюйюл эди, кёрюнмей,
Сууукъ, исси, къатымы, жумушакъмы болгъаны билинмей.

Ари-уой, тюйюл эди, къарап айтырча, не къара, не акъ, не кёк, сары,
Не тепмей эд анда толкъун, уллу шошлукъ алып саулай барын.

Ари-уой, тюйюл эди ол суу-мылы, не жер, не от, не жел, хали алай эди,
Не акъмагъан, не кёпмеген, учсуз, чексиз уллу долай эди.

Ари-уой, ол бар эди десенг да, артал да сезилмей барлыгъы, кёрюнмей,
Ол жокъ эди десенг да, барлыгъы бла жокълугъу билинмей.   

Ари-уой, адам улу, не мал, не жаныуар да жокъ эди, не да ёсген, битген,
Да сора, алгъадан башлап айтсакъ, ким бар эди кёрген-билген?

Ари-уой, Жан Иеси, ол бар эди, алындагъы чексиз, учсуз уллу долай эди,
Эм алындан айтабыз дегенде, дуния болуму-турмушу алай эди.

Ари-уой, жангыз ма ол эди ол долайны туурасындан къарап тургъан,
Акъыл, билим да, кюч да, тазалыкъ да бары кесинде болгъан.

Ари-уой, ма олду биз кёрген дунияны болдургъан, барын да жаратхан,
Ма олду бар дуния иеси да, кёкню, жерни да къолунда кеси тутхан.

Ари-уой, жангыз ма олду да ёмюрлени, заманланы да болдургъан,
Саугъа, шаугъа, бар уллугъа да, гитчеге да бирча буюргъан.

Ари-уой, сыйлы атын жашыргъандан, аты болуп къалды да Тейри-Хан, 
Жангыз ма олду, барыбыз, солуу да алмай, баш уруп тургъан.

Ари-уой, биринчеден а кесини атын ол долайгъа айтханед Тейри-Хан,
Чексиз, тюпсюз ол долайны сёзю бла сагъайтханед Тейри-Хан.

Ари-уой, ол рахматлыкъ иши болуп, сёзюн къурман этгенед Тейри-Хан,   
Жокъдан бар болсунла хар не деп да, буйрукъ бергенед Тейри-Хан.

Ари-уой, жети да тауушлу сыйлы аты, минг-минг элияча, кюкюреди, 
Алам саулай аны кючю бла болунуп, жаратылып а тебреди.

Ари-уой, жети да тауушлу аты шош долайны жети да къурамы болгъан эди,
Биринчиге адам сезмез, кёзю кёрмез да долуан жаратылгъан эди.

Ари-уой, экинчиге жаратылгъан эди исси-жылыу, къыза-къыза баргъан,
Ючюнчюге жарыкъ, жаратылып, ол долайны ичин алгъан.

Ари-уой, тёртюнчюге жанганды от, бирден жанганча минг-минг кюн,
Бешинчиге хауа, жаратылып, суууй-суууй да, жайылып эркин.

Ари-уой, алтынчыгъа жаратылгъанды суу, кёкню, тенгизча, толтуруп,
Жетинчиге жаратылгъанды жер да, къалындан къалын болуп.

Ари-уой, Тейри-Ханны сыйлы аты хар бирине уллу кючюн берген эди,
Чексиз да Аламны болуп, айбат жаратылып, кеси кёрген эди.

Ари-уой, алай бла, биз тургъан учсуз дунияны болуму аралыкъдады,
Бар бла жокъну арасында, тамам экисини да тюз ортасындады.   

Ари-уой, кеси да кесине Тейри жети тюрсюнлю бир къылыч этген эди,
Къарап, уруп-уруп, ол дунияны аны бла жетиге ариу бёлген эди. 

Ари-уой, къылыч тийген зат бары да дуккулланып да, жонулуп бара эди,
Тейри-Ханны кючю бла сау Алам бютюн да аламат сыфат ала эди.

Ари-уой, мылы этип, ауузун бир кёк ташха тартып, билеп тебрегенде,
Элияла да, жилтинле да, чачылып, кёкле саулай кюкюрегенде,

Ари-уой, жер башына бек биринчи жангур, кёкден саркъып, жаугъанды,
Кёкню ортасында жети тюрсюнлю жанкъылыч чыкъгъанды.   

Ари-уой, жерни жети къатлы этген эди Тейри, билген эд хар затны, нени –
Жети къатха да, жаратып бошагъанда, Тейри бёлген эди кёкню.

Ари-уой, андан боладыла жарыкъ жулдуз жыйынлары, от жанганлай,
Андан кёкде жанган элле, жерге жарыкъ берирча, Кюн бла Ай.

Ари-уой, ызы бла Тейри-Хан жети тюрлю, жети къауум жан болдурду,  
Жети тюрлю да жанладан жети къатлы ол Аламны да толтурду.

Ари-уой, долуандан бла жылыудан бла жарыкъдан салымчыла туугъан элле,
Тейри-Ханны хар жумушун да этерге хаппа-хазыр болгъан элле.

Ари-уой, отдан жаратылып, жайылдыла жекле, тюрлю-тюрлю сыфатлыла,
Хауа кючюн ичлерине жыйып, жайылдыла къушла-къанатлыла.

Ари-уой, жерден чыкъгъан элле, ёсюп, бийик да терекле бла кырдыкла,
Сууда жюзюп, жашап тебредиле тюрлю жаныуарла бла балыкъла.

Ари-уой, жер тюбюнден чыкъгъан элле сарыуекле, тюклю, эрши эмегенле,
Тапхан затларын ашагъан, жыртхан, сойгъан, буугъан, кемиргенле.

     АДАМНЫ  КЪУРАМЫ

Эртте-эртте, Тейри  жерни да жаратып, аны туура этген эди,
Къарай кетип, анда бир зат а жетмей тургъанын кёрген эди.  

Тейри: «Бу дуниягъа ие боллукъ жанла керекдиле», – дегенди,
Отха бла хауагъа, суугъа, жерге жангыз бир сорууну бергенди:

– Сизни мен жаратдым, мындан ары къалай боллукъду халигиз,
Сорууума жууап этип, менге не айтырыкъды, – дейди, – кёлюгюз?

Жаратханга отну айтханы къысха, ёхтем болгъан эди, былай:
– Халим, кесим къалай сюйсем, болуп турлукъду ёмюрде алай!

Хауа бла суу да тюз аны деген элле, къатлап, Тейри-Ханга,
Жерни болгъанды жууабы: «Мен, ёмюрде да баш уруп санга,

Къалай десенг да сен, халим бла турмушум анга кёре боллукъду,
Билген ишим, кёлюм бла ниетим сен айтханнга къорлукъду!».

Аны ючюн, жерни сайлап, аны сыйлы кёргенди Тейри-Хан,
Жерден къурап, дейд, адамгъа бир чарх бергенди Тейри-Хан.

Эм артында адам, жаратылып бошап, аягъы юсюне да сюелгенди,
Аны уа сюлдерин Тейри кеси, анга ыразы болгъанд да, юбегенди.

Андан сора жети тюрсюнлю къылычын алгъанед Тейри-Хан,
Ол адамны уруп, эки уллу, ариу эгиз этип къойгъанед Жаратхан.

Да тёрт жюз бла къыркъ тёрт сюек-кемирчеги жерден болду бары,
Жерден болгъанды тёрт минг тёрт жюз къыркъ да къан тамырлары. 

Тузлу суудан болду, ашны эритип, жашау берген ачы сохранлары,
Хауа болду ёпкелерин тазалагъан, къарыу берген терен солуулары.

Отдан эди адамлагъа жылыу берген, отдан къызыл да къанлары,
Къанларында эди адамлагъа толу сезим бла эс берген да жанлары.

Долуандан болду адамланы Тейри берген таза да жан къабукълары,
Чеклендирип жерде жашау мардаларын, дейд, билдирип заманларын.

Жети тюрлю сезим билирча ол этди адамланы битеу да санларын,
Терилери сезип нени сууукъ, жылы, жютю, туппукъ болгъанларын,

Аякъ бла къол бармакълары къаты бла жумушакъ затны билирча, 
Хар тюбеген затны къалынлыгъын, жукъалыгъын, тийип кёрюрча.
 
Ауур бла женгилни сездирирге деп жаратхан эд ол омуроуларын,
Базман табакълагъа да ушатхан эди адамланы ол къол аязларын.

Бушуу басхан адамны имбашлары ма аны ючюн, дейле, салыналла,
Палахланы ауурлугъу женгип а, адамла аны ючюн гуппур болалла.

Ашайбыз деселе, татыуларын, ачылыгъын, кючлюлюгюн сезерча,
Этгенед тиллерин-ауузларын, аман ашдан-суудан хата келмезча.

Жыйыланы да, ийисгеп, узакъ бла жууукъда бурну билип къояды,
Къулакълары хар тауушну, эштип, таныйды, неди деп да айырады.    

Дуния жарыгъы тёгюлюп кёзлерине, адамлагъа аны баям этгенди,
Аны хайырындан хар затланы сыфатлары мыйысына ётгенди.

Алай бла, юч элле сыйлы Тейри кеси берген адам улуну къурамы,
Сюлдерине эки тюрлю таза, ариу къабла болуп аны жаны, саны.

Жети керти кючню, безни ол къурады адам улуну чархында,
Къуту жерин алгъанды адамны эки да бут ортасы чатында.

Киндик тюбюнде бар адамланы да барды кёл деген кючю-заты,
Иегиле тюбюнде орналды бири да, тин болуп адам берген аты.

Жюрек тенгши турады хар адам улуну жан бези кёкюрекде,
Боюн чунгурундан кючюн жаяды ах деген таза бези тёгерекге.

Къаш ортадан артдаракъ а дагъыда барды ал деген сейир бези,
Ма олду адамны, мангылайында туруп, кёрюнмеген кёзю.

Мыйысындады баш бёзю, анда турады, бир бюртюкча, орналып,
Бус дейдиле анга, сау дунияны биледи, кёралып, къарап, танып.        

Сюлдер а бирди, ол жангызды, ол бузулмайын турад, бёлюнмей,
Ол къаллай-нелляй болгъанын, киши, бир жан да кёрмей, билмей.

Тары бюртюкден аз болуп, сюлдер битеу да Аламдан  уллуду,
Тейри-Ханны бу дунияда жашап тургъан сыйлы бир тылпыууду.

Жети тюрлю элле ол адамны бар санлары – бирин айтсакъ, сюек, 
Эти бла тангкысы, тери бла сингири, андан чачы бла кемирчек. 

Жети затдан тыш сыфаты къуралгъаны – башы бла къоллары,
Кёкюрек бла боюну, уятлыгъы, къарны, ол жюрюген аякълары. 

Жети таза суудан ичи толупду адамны – къызыл къаны, жилямугъу,
Ачы ётю бла сохраны, сары сууу, тюкюрюгю, таза да урлугъу. 

Адамланы Тейри жети этгенди биришер болурча чарх кереклерин –
Сийдик бла, аш бла, ёт орунларын, талакъ, бауур, жюреклерин. 

Жети чарх керегин ол экишер этгенед – кёзлерин, къулакъларын, 
Бюйреклерин, ауратларын, ёпкелерин, бурунларын, мыйыларын.      

Бири эркегырыу, бири тиширыу эдиле, ариу, деменгили эгиз элле,
Акъыллары бла жанлары, ниетлери бла халлары да бирча тюз элле.

    ТЕЙРИНИ САУГЪАЛАРЫ

Жерде бек биринчи, дейле, экеу жаратылгъан элле,
Экисине ол заманда Адам бла Хауа деп атагъан элле.

Адам бла Хауа жаннет терек бахчалада жашай элле,
Сыфатлары да салымчы сыфатлагъа ушай элле.

Нюр тёгюле эди ариу, сыйдам, таза бетлеринден,
Мияладан кибик, жарыкъ ётюп кетип этлеринден.

Бир салымчы, келип да, кёргюзтюп ол жаннетни,
Былай деп юйретди анда жашар халны бла адетни:

– Сизнидиле бу сиз кёрген, мында болгъан бар зат,
Нени да, сюйсегиз, ашап, ичип, айланыгъыз азат.

Алай бу былайда ёсген будай сабаннга кирмегиз,   
Будай бюртюклени юзюп, ашамагъыз, не тиймегиз!

Ол экиси жаннет бахчалада ашай, жашай да келдиле,
Артда, уллу будай сабанны кёргенлей, терилдиле.

Бизге будай да нек эркин тюйюлдю деп, барып,
Бирер уууч толу бюртюк жыртып, жыйып, алып,

Ашай тургъанлай, салымчы келип къалгъанды:
– Эй, не этесиз мында? – деп, алагъа соргъанды.

Ала уа, дейди, уялып, бюртюклени букъдурдула,
Бут арагъа, къолтукъ тюблерине да сукъдула.

Олсагъатдан экисини да санлары мутхуз болду,
Чатларына, къолтукъ тюплерине харам тюкле урду.

Таза чархлары да жети харам суудан толгъан элле,
Уялгъандан айтырларын да билмейин къалгъан элле.  

Хауа: «Биз бош алай, жюрюй, къарай келдик, – деди, –
Будай ашар зат болмагъанын кесибиз билдик», – деди. 

Ол салымчы: «Мени аллыма бир келчигиз», – дегенди, 
Тебирегенлей, будай да зыр деп тёгюлгенди.

– Ётюрюкню, – деди, – жангыз тутумду къуйругъу, 
Тейри-Ханны сизге этген алай болгъанды буйругъу:

Жаннет бахчаладан сизге тюшгенди энди кетерге,
Болалсагъыз, жерде къыйын жашау болум да этерге.

Тейри былай да айтдыргъан эди Адам бла Хауагъа:
– Хазыр болурсуз бек уллу, къыйын сынаулагъа.

Сизден туугъанла уа сизден да бек къаты сыналырла,
Мени болгъанымы билип, мени жолум бла барырла.

Кёпле терилирле, жюреклери терс жолланы сайлап,
Фана дуниягъа ийнанып, мыйылары къазан къайнап.

Аны ючюн сизге береме да жети уллу, сыйлы саугъа,  
Хорлатмайын жашарча жашауда бир хыйлачы жаугъа.

Биринчиси, – дегенди, – тюз акъыл-эси саугъа болур,
Акъыл жокъда хар затыгъыз да экили, аккыл болур.

Акъыл жокъда тюзню да терс, буруч да ангылап,
Хыйлачыны айтханына, къулакъ салып а, тынгылап,

Тюзню-терсни сиз айыра билмессиз, къатышып,
Бир керексиз, бир хаталы затха, ишге да жабышып.

Ма экинчи саугъа дегеними сыйлы ийман болур аты,
Менге ийнанмагъанны оу болур жашаууну арты.

Тилек этгенни мен кёрюрме, бир да унутуп къоймам,
Тюз жолунда жанын керти сакъларма, жойдурмам.

Жашай келир, артда, ёлюп, мени аллыма къайтыр,
Терсликлерин, тюзлюклерин манга санап айтыр.

Ючюнчюсю уа – кишилик, ансыз бир ишигиз болмаз,
Болса да, жутулур, ёлюр, сынар, алай кёпге бармаз. 

Тёртюнчюсю чемерди, бир затны эте, айта билген,
Тюзню бла къынгырны керек жеринде жарата билген.

Бешинчиси – марда, кюрешигиз аны унутмазгъа,
Неде да ол болсун, артда жарсып сокъуранмазгъа.

Алтынчысы уа бет болур, аны сыйын да билсегиз,
Ол тас болгъандан кёп иги боллукъду ёлсегиз.

Бетсиз адам хайыуан тюйюл, андан къайда энишди, 
Жаны саулай ёлгенди ол, дуниялагъа бедишди.

Саугъаладан жетинчиси мурат-умут деген болсун, 
Этген муратыгъыз, керти къадалсагъыз, толсун.

Мураты болмагъан ажашмай, таймай да къалмаз, 
Тентирей жашар, тутхан иши да чырт да къуралмаз.

Саугъаларым бары да бирчалла, бары да байламлы,
Ала бары бирге болса, ма ол боллукъду адамлыкъ.

Къыйын дунияда жашарыкъсыз, кёп да сынауда,
Ёмюрюгюз болуп турлукъду, шашмай, санауда. 

Дагъыда Тейри-Хан адамлагъа бек кёп зат буюрду,
Айхай, Адам, унутмай, барын эсинде тутуп турду.

Заман бара уа баргъанда, кёбю унутулуп къалгъанды,
Андан сора адамланы къарыусузлукъ алгъанды.

    САЛЫМЧЫЛА
 
Бу биз кёрген дунияны жаратхан эд Тейрини кючю,
Нени да болдургъанед Тейри-Хан адам айныр ючюн.

Битеу жанла жашар дунияны Тейри-Хан ариу этгенди,
Тёгерегин, хуна кибик, бийик таула бла бегитгенди. 

Тёгерекни ичин тёртгюл, тёрт мюйюшлю этип чертгенди,
Жерни эки бёлген, толу баргъан, Ара-Сууну ийгенди.  

Къаб Таулагъа таяндырып, кёкню жер башына жапханды,
Ортасында Минги Тауну, юйде тыпыр ташлай, салгъанды. 

Къаб Тауланы тёгереги кетип баргъан, чексиз долай болду,
Сау жер жюзю жаныуардан, кийикледен, малдан толду.

Таула артында жашай элле эрши эмегенле, сарыуекле,
Адамлагъа хата, ауруу да келтирген къара шайтан-жекле.

Дуния Иеси кёкню тюз башында Тейри Эшик ачханды,
Ортасында Темир-Къазакъ жансын деп буюргъанды. 

Тейри Эшик да, жерча, тёгерекди, ол этилгенлей турады,    
Асылташлача, юсюнде уа онеки жарыкъ кёгей жанады.

Тейри Эшик Тейри-Ханны тюз къулуна ачыкъ болады,
Не тилесе да ол чакъда, тилеклери къабыл болуп къалады.

Жети кёкден бирисинде уа, дейле, огъары дуния турады,
Анда да адамла жашайла, кюн, кече кезиу алышынады.

Жер тюбюнде да барды бир башха дуния, уллуду, кенгди,
Биз жашагъан бу дуниягъа ушап, аны бла теппе-тенгди.

Ары тюшерча, барды тау этегинде уллу бир жар, тешик,
Анда жашап тургъанлагъа ма олду, дейдиле, Тейри Эшик.

Деген эди Тейри: «Жер юсюнде онгмазча бузукълукъ,
Керекди хар затха бир жан, оноу этип, къарап турлукъ».

Салымчыла келип анга, бир къауумун Ол айыргъанды,
Жерде тюзлюк жолдан таймазсыз деп да, буюргъанды.

– Кёкде жаратылып, кёкде жашап тургъансыз барыгъыз, 
Аны ючюн тейриле бла бийчеле болсун атларыгъыз.

Адам улугъа дайым болушлукъ берип, – деди, – турурсуз,
Мени оноууму, билип, эштип да, бирча бойсунурсуз! 

Кёкню кючлю Чоппа-тейри кюкюретеди, жашнатады,    
Кёкден жерге шибиляланы, жанган садакъ окълай, атады.

Анга уа адамла Элия, Папай, Шибля деп атагъан элле,
Анга табыныргъа, тёбелеге чыгъа, бара тургъан элле.

Кюнню иеси болду алтын тонлу да, акъ атлы ариу Голлу,
Адам улулагъа жандауурлукъ этген, берекетли къоллу. 

Сабанчыла, анга айланып, айтхан аты Алтын Хардарды,
Дагъыда халкъ айтхан аты уа Жаратхан Къайнарды.

Кюн тейрини, дейле, башха аты Тотурду, не да Аш-Тотур, 
Кёкде ёчюлтмей жандырып турады ол кюнню исси отун.

Кече жерге жарыкъ берип турур ючюн, кёкде жюзеди Ай,
Анга оноу ол замандан бери этип келгенед Сатанай.

Жерде болуп къалгъанды салымчы Татай-тейри, от атасы, 
Юйдегиси уа Тепена тыпырлагъа жылыу берген от анасы.

Кёкде учхан Эрирейге жел тейриси деучелле адамла,  
Юйдегиси Химиккиге къор болдула желле бла боранла. 

Экисини да бар эд тёрт бир къылыкъсыз а жашлары,
Бир дорбунда болуп ол юйюрню жашаулары бла ашлары.

Уллу кючю болгъанды бирини, аны аты Горий эди,
Ол узакъдан къаты юфгюргенлей, чыран буз да эрий эди.

Экинчини, деменгили  жашны, айтадыла, аты болду Гылан,
Ачыуланса, жашил тюзлени кюйдюрюп, эте эди жалан.

Андан кичилери да алагъа кючю-неси бла да ушай эди,
Эуюл болуп аты, таула башы бла акъырын уча эди.

Бек огъурсуз болгъан эди кючлю, тюкбаш улан Боран,
Жерде кёрген затын, уруп, башын да тюбюне бургъан.

Жангыз къызларыны аты уа, дейле, Сууичмез эди,
Не излесе да, бир адам андан ариу бир жан кёрмез эди.

Аналары ол дорбундан уланларын кезиу-кезиу ийе эди,
Юйлерине тамам заманында къайытсала сюе эди.

Бирде уа, ол эслемей, тёртюсю да ычхынып къача элле,
Алларына тюбегенни, сюрюп, буруп-бузуп, чача элле.

Аналары ол заманда, уланларын дорбунуна жыйып,
Темир эшигине къадау салып, алай тута эди, тыйып.    
    
Тенгиз-череклени кючлю атасы болгъанед Суулемен,
Юйдегиси уа Дамметтир бар сууланы да бийлеген.

Андан къоркъуп: «Уой, Анекей!» – деп, табына элле,
Иги тилеселе, суугъа кетип ёлген адамланы таба элле.

Ариу болгъанды Дамметтир, адам анга къарап тоймазча,
Сюйсе, жауа эди жангур, сюйсе эте эди, жаумазча. 

Бирде, сууда туруудан эригип, андан бери чыгъа эди,
Узун чачларындан тийрелеге жылы жауун агъа эди.

Ачыуланса, кёк кёзлери, элия отла кибик, жана элле,
Аны алай кёрген адамлагъа уллу къоркъуу сала элле.  

Ариу болгъанды аладан туугъан сабийлени сыфатлары,
Сууда жашап, сууэрдинле бла балкъызла эд атлары.  

Жер атасы Даулет жерни уллу жюрегинде жашай эди,
Юйдегиси Дауче, асыры уллудан, эмегеннге ушай эди. 

Жангыз бир жашлары болгъанды аланы, аты Сауман,
Сюйген адамына тирлик берекетни берген, этип саугъа. 

Бу жетиси, Тёре къурап, кенгеш болуп да, кёп олтурдула,
Хар алайда болгъан салымчыгъа бирер ишни буюрдула.

Апсатыгъа кийик малла, жаныуарла жашайла, бойсунуп,
Тюзлюк оноууна Тейри ыразы болгъанды, онгсунуп.

Къанатлыла юй бийчеси Амма-Чоккагъа бойсуналла,
Ол кёрюнсе, учуп келип, тёгерекде тереклеге къоналла.  

Жашил жыйрыкълы бийчеге Агъач Къатын деп да айта элле,
Чокка бла Апсаты сабийлерин къолларында къаты тута элле.

Аланы бар эди алты жигит уланлары, алты да къызлары,
Женгил, учуп жюрюй элле ала, къарда да къалмай ызлары.

Атыл бла Гамалбай, деучелле, Тугулбай бла Дыгылмай,
Бары да къарыулу, кичилери болуп Атокъ бла Ындырбай.

Апсатыны ариу къызлары Байдымат бла Жансюер болуп,
Дагъыда Мёлехан бла Гошала, дейд, Гамалар бла Жумарукъ.
 
Жылкъыланы къоруулаучу тейри Сыйкъун болуп къалды,
Тууар малланы оноуун а Сыйыргъын да къолуна алды.

Къойла тейрисине уа саналды къочхар башлы Аймуш,
Эчки сюрюулени уа къоруулап тургъанед Маккуруш.

Тохунду юйлени уста ишлетген, хуначыла да тейриси,
Жырчылагъа, тойчулагъа уа Зоммахай буруп турду эсин.

Умай бла уа Байрым сабийлеге иги кёзден къарай элле,
Саулукълары иги болур ючюн, хар бирине жарай элле.

Тюш Анасы, уку кёзлю, билгич да Чомпарас-бийче эди,   
Хар адамгъа, къадарына кёре, кече тюшле биче эди. 

Къыден болду асыралгъан алтынланы, дейд, сакълагъан,
Шиякыда асыралгъан затны, адам алмазча, къарагъан.

Бары да онтогъуз болгъандыла жерни башчы тейрилери,
Сабийлерин санамай, не сууну, жерни ууакъ иелерин.

АДАМНЫ БАЯМЫ 

Эртте заманлада, дуния чархы алгъа бурулгъанда,
Эки Башлы бийик, жютю, къара къая болгъанында,

Хауа да, суу бла жер жылы элле, къышда, кюзде, 
Къызыу, сууукъ да болмайын тауда болсун, тюзде.

Жерни тымы-кючю уллу эди, къалын, сыйынгысыз,
Жаны болгъан анда жашап тургъанды къыйынсыз.

Жан-жаныуар аурумай эд, не бир да болмай эди ач,
Жалан жерни эки-юч жылдан басып къоя эди агъач. 

Агъач кёгети къуюлуп тура эди жерде шындык,
Бир кечеге ёсюп кете эди къалын жашил кырдык.

Адам бла Хауа, тийрелени кёре, къарап, айландыла, 
Жаннетча, бек ариу, жашил бир ёзенни сайладыла.

Анда тохтап, бутакъладан кенг алачыкъ ишледиле,
Жерде бу биринчи мекямыбыз болсун да, дедиле.

Хауа, жети жылны ичинде жети кере айлы болуп,
Ауурлукъдан жети кере да бек тынч къутулуп,

Хар жыл сайын таба эди бир жаш бла бир къыз,
Барыбызны да ол Хауа деген болгъанды анабыз.   
 
Сабийлери жашил ол ёзенде ёсе кетген элле, ойнай,
Ариу эдиле бары да, кёкде жарыкъ кюнлей, айлай.

Жете жетгени юйюрлю-юйдегили болуп башладыла,
Кёп сабийли, ахшы ата-ана болуп, рахат жашадыла.

Адам да алагъа бирер уллу мекям-журт ишлетгенди,
Артда уа, аланы жыйып, хар бирине баям этгенди:

– Ма бу, жаннет кибик, эркин, ариу, жашил ёзенледе,
Хар биригиз къатын бла эр, ата, ана бола келгенинде, 

Уой, жанларым а, къызларым, – деди, – уланларым,
Эсигизде болсун, – деди, – сизге билип айтханларым!

Сиз сынарыкъ затланы алгъадан билгенди Тейри-Хан,
Тогъуз жанны оноуларын сизге бергенди Тейри-Хан.

Атла, къойла, тууар, эчки деген халал малладыла,
Тауукъ, баппуш бла къаз сизге халал къанатлыладыла.

Адам улу болсун, деди, жерни, бийлик этерча, иеси,
Юй малланы адам улу боллукъду ёмюрге да тейриси.  

Сюрюу сакълар ючюн итни да жаратханды Тейри-Хан,
Киштик къоймаз журтугъузгъа гылдыу, жылан, чичхан.

Къара жерни сюрюп, анга будай, арпа, тары жаярсыз,
Жетсе, сабан ишге чыгъып, бай тирликле жыярсыз.   

Эркин этгенди Тейрибиз кийик малланы ауларгъа,
Терилерин, ийлеп, ариу кийим тигип да, къапларгъа.

Ишлер ючюн, сауут-саба бла къорууларча юйлерин,
Жерде Ол жаратды магъданланы жети тюрлюлерин. 

Алтын, кюмюш, багъыр, къара темир бла къоргъашин,
Къалай бла акъкъалай, адам улу тири этер ючюн ишин.  
 
Жетигизден жаратылып, уллу халкъла жайылырла,
Айырылып бир биринден, анда, мында да къалырла.

Башха тукъум жанла бла къатышып, юйюрленип,
Аманлыкъгъа бла хаулеге батып да, юйренип,

Туудукъларым, заман бара, жерни саулай толтурурла,
Аманлары, игилери бир кёп, бир аз бола да турурла.

Арагъызда болуп турсун тюзлюк бла сюймеклик,   
Къаныгъызда къурумасын ийман бла кишилик!

Адам жашларына баям сёзлерин бошагъан эди,
Жерде Хауа бла талай бир ёмюр да жашагъан эди.

Артда уа экиси да бир кюн, бир жерде ёлген элле,
Жерден жаратылып, жашап, жерге да кёмюлген элле.  

   КЮН ТЕЙРИСИ КЪАЙНАР

Кюн Тейриси кюнню жаратханды,
Жер Тейриси жерни болдургъанды.

Ючюнчюге кёк тенгизле тёгюлдюле,
Ортасында айракамла билиндиле.

Кёк, жер жаратылып бошагъанда,
Адам улу жаратылды ала арасында.

От, Жер бла Суу тейрилери келишдиле,
Этер ишлерин барын да ючге юлешдиле:

Суу Тейриси адам улуна суу ичирирге,
Жер Тейриси анга битим ёсдюрюрге,

Аны аш-суу бла жалчытып турурбуз деп,
Юйюн берекетден да толтурурбуз деп,

Кеслерине ма аллай борчланы алгъан элле,
Къарыуларын аны бла сынагъан элле.

Кёк Тейриси уа жаудурду жауунланы,
Кюн Тейриси да жылытды адамланы.

Кюн Тейрисиди баш оноучусу тейрилени,
Ма ол тутады кёклени, суула бла жерлени.

Учсуз да, бужакъсыз узакълада жашайды,
Асыры иссиден, тохтамайын къайнайды.

Ингир сайын, барып, ол тенгизге батады,
Андан, суууп чыкъса уа, танг атады.

Жерни саулай мыдых этер эди, сууумаса,
Ингир сайын тенгиз сууда жууунмаса.

Жайда жерге жылыу береди, къыздыра,
Ол жылыуун жарым этеди, ёнгелеп, къышда.

Аны ол Ёксюзле Дуниясына ийеди,
Жазда къоргъазинге къайтып келеди.

Кюнню дагъыда бир аты уа Нарды, 
Кюн Тейрини сыйлы аты Къайнарды.

Ачыуланса, тенгизлени да къурутады,
Жашил ёзенлени да, ташча, къатдырады.

Эртде заманлада, адам жаратылгъынчы,
Жерде жан-жаныуар да жайылгъынчы,

Жел Тейриси жерни туман бла бёлегенди,
Кюн жарыгъын ол иймей тебрегенди. 

Кюн чамланып, чексиз ачыуланнганды,
Бек ахсынганды, кюкюреп, къусханды.

Ёзегинден жерге исси ташла жаугъандыла, 
Алтын, багъыр, башха наршан болгъандыла.

Темир ол Къайнарны поху, кир ташларыды,
Кюмюш деген а бузлагъан кёз жашларыды.
 
Къайнарды, дейле, сау дунияны жаратхан,
Саулай жерни, кёкню да бирча жарытхан.

                       АЛАМАН

Эртте-эртте, жерде адамланы, дейд, жаратып,
Тейри, дейд, алагъа сыйлы атын айтып,

Жерни берген эди адамлагъа иеликге,
Кертичилей турурсуз деп игиликге.

Адам улула кёп бола бара элле жерде,
Тура келип шахарлада бла элледе,

Сыйынмайын, ары, бери кетген элле,
Жууукъ, узакъ тийрелеге жетген элле.  

Дагъыда бир тилли, бир ниетли къалып,
Жашай элле, Дуния Иесине да табынып.

Уллу элле ол адамла, субай санлы, ариу,
Тейри-Хандан келип эд алагъа къарыу.

Бийик эд барыны да, тереклеча, бойлары,
Жарыкъ элле байрамлары бла тойлары. 

Киши ишлемей эд, кючлю эди жерни тымы,
Керек тюйюл эди аны кюмюш бла алтыны.

Будай, арпа, ашлыкъ кеси чыгъа эди жерден,
Терек бутакълары кёрюнмей кёгетден.  

Исси, сууукъ да жокъ, хауа жылы болуп,
Топракъ тура эд сау жылны мылы болуп.

Гюнах жокъда уа жокъ эд бир да ауругъан,
Артыкъ сёз бла адам жюрегин къыйнагъан. 

Сабийлери ёсе элле, къозучукълача, ойнакълап,
Ёлгенлери ёлюп къала элле, татлы жукълап.
 
Эртде заманлада жерде жашай элле жекле,
Гадур эмегенле, агъач киши, сарыуекле.

Эмегенле жашай элле, адамладан къоркъуп,
Къалын чегетледе, дорбунлада бугъуп.

Алай ётгенед талай бир зауукъ ёмюр, заман,
Бырнак болуп, кёкден жерге кетгинчи Аламан.

Ол Аламан жекле таматасы болгъанды, 
Алгъа Тейри-Ханнга ол баш уруп тургъанды.

Заман оза, ол оспардан оспар бола барды,
Баш ургъандан да эригип, арып къалды. 

Зарлыкъ бла оспарлыкъ жюрегине сингди,
Тюз жолундан шашып, аманлыкъны сюйдю.

Кесин Тейри-Ханнга этген эди да тенг,
Игиликден алай болуп къалгъан эди ол кенг.  

Тюрленнгенде алгъын умутлары бла ниети,
Къара болуп къалгъанед жюреги, жарыкъ эти.

Ач бёрюден аман къызыл жанганед кёзлери,
Жилян уудан ачы болгъанед сёзлери.

Тамам сюлесинге ушап къалгъанед сыфаты,
Аны ючюн Аламан болуп къалгъан эди аты.
 
Жолдан шашып, ол къутуруп тургъан эди,
Минг жеклени ол терсине бургъан эди.
  
Жекле, хыйлачыла болуп, кёкню, жерни билип,
Суугъа, отха да, къоркъмайын, кирип, 

Адамладан онглу, эсли да, билимли элле,
Таша бла туураны, къузгъун тилни биле элле.

Къайсы затны да сыфатын женгил алып,
Къайсы жерге да терк окъуна жетип, барып, 

Тейри-Ханны оноуундан чыгъып башладыла,
Адамлагъа хата-палах салып башладыла. 

Адамланы уа Аламан да терилталмады,
Жаулукъ бла хатадан башха мадары къалмады.  

Ма ол эд биринчи кере адам улуну ёлтюрген,
Эси болгъан жанга сууукъ къол кёлтюрген. 

Женгялмай, Аламан башха амал тапханды,
Жерде саулай адам улуну эшигин жапханды.

Марап, тиширыугъа ол артыкълыкъ этгенди,
Жек жыйынга жумуш, буйрукъ бергенди.

Ала уа жайылып, адам сыфатлагъа кирип,
Кёрген тиширыуну, къызны да терилтип, 

Ол жекледен туугъан къызла, жолну сакълап, 
Ётген-сётген жашла бла танышып, алдап,

Эки башха къандан сабий-субий туууп,
Адам арасында да башлады хошлукъ суууп.

Туума ол сабийле адамлагъа ушай элле,
Ала бла элледе, шахарлада жашай элле.

Хар не ишге да терк окъуна тюшюнюп,
Адам улу сейир этерча, хар неге уста болуп,

Ариу элле, жигитликден да кем тюйюл,
Алай игиликден эсе аманлыкъны сюйюп,

Хар бириси къатын алды да, юйленди,
Жети тёлю озгъунчу бар адам да тюрленди.

Бар халкълагъа сингенди ол аман урлукъ,
Эришмеклик, зарлыкъ, алдау бла бузукълукъ.

Терекледен бийик, мазыллыла, ол адамла,
Ишледиле деменгили юйле бла къалала.

Жекле адамлагъа бек кёп зат юйретип тура элле,
Акъылларын, биле-биле да, терсине бура элле.

Андан а бир кюн бир сууукъ аяз уруп турду,
Кёгет тереклени да жарымы ма ол кюн къуруду.

Жылдан жылгъа хауа тюрленгенлей барды,
Адамланы жюреклерин къоркъуу-къайгъы алды.

Жерни кючлю, татлы тымы иги да азайды,
Адам бла мал, жаныуарла ууакъ болуп барды.

Чууакъ кёклери акъырын бола барды бууакъ,
Будай бюртюклери болуп къалгъан элле ууакъ. 

Ары дери киши мал соймай эд, ашамай эди эт,
Жете эди тёгерекде бек татыулу жемиш, кёгет.

Ма энди уа тапхан малны къанын тёге элле,
Терилерин алып, кийим бла чабырла тиге элле. 

Тейри-Ханны сыйлы атын бир да сагъынмай,
Тейри-Ханнга баш урмай, дейди, не багъынмай,

Аламанны дуния иесине, оноучугъа санай элле,
Аламаннга кече да, кюн да табына элле.

Аны ючюн аманларын этип баргъанды Аламан
Кимин падчах, кимин да бий, кимин да хан. 

Ала бузукълукъну андан да бек жайгъандыла,
Тейри-Ханны халкъла артал да унутхандыла.
 
Къыйырлада жашагъанла адам эт да ашай элле,
Адамлыкъдан чыгъып, айырылып бошай элле.

Тёгерекни жиляу, палахлагъа да къалдырып,
Аламанны, къара жек сюрюуюн къууандырып,

Тутхан душманларын къурманлыкъгъа соя элле,
Адам этлени биширип, къакълап, ашап, тоя элле.

Жекле балалары сабан агъачны ишлеген элле,
Бугъаланы бичип, ол агъачха жекген элле. 

Алай бла уа, сабан сюрюп, урлукъ атхандыла,
Терлеп, тер суулары баразагъа акъгъандыла.

Тёзалмай, Жер, ауур ынычхап, кёп жылады,
Тейри-Хандан бир болушлукъ тилеп, тынгылады:

– Дуния Бийи, сыйлы, кючлю да Тейри-Хан,
Сыйлы аты бла кёклени, мени да жаратхан! 

Была мени къара терими жыл сайын соядыла,
Тирлик алып, къышда андан ашап, тоядыла.

Тырнасала жютю темир бла терими, терлейме,
Эт былагъа оноу, бер болушлукъ, тилейме!

Анга: «Керти айтдынг, – дегенди Тейри-Хан, –
Тёреди бу дуниялада кетген бла къайытхан.

Сен кёп ёмюрлени къыйналгъанлай турлукъса,
Адамлагъа ичиргенлей, ашатханлай турлукъса.

Сенден чыкъгъан сенге къайтыр, жашай келип,
Жаны учар менге, саны санга батар, ёлюп».

Адам улула уа, ишге-башха бютюн да къадалып, 
Жетген жерлеринде чекле бла хунала салып,

Сабанланы, жайлыкъланы тюз юлешалмай,
Жашай элле, бир бирине ышанмай, илешалмай.

Жайылдыла жерде жалгъан, хыйны-халмаш,
Зыйналыкъгъа батып къалды кёп къыз бла жаш.

Жутлукъ алды адамланы таза жюреклерин,
Зарлыкъ ауруу алды мыйыларын, жиликлерин.

Къургъакъ жерлеге адамла суула сугъардыла,
Жерден багъыр магъаданны чыгъардыла.

Къалай къошуп, доммакъ сауут ишледиле,
Кюбелерин кийип, аскерлерин кючледиле.

Дагъыда, багъырдан къара, къаты доммакъ этип,
Сырпынларын, ташны кесерча, билетип,

Халкъла, къралла, жаллы жыйынлагъа ушап,
Шахарланы оюп, бири бирин туурап, ашап,

Башладыла къанлы къазауатла, согъуш этип,
Тейри-Ханны тюз жолундан узакъ кетип.

Тынчлыкъ кетди, жерде тохтамады тюйюш,
Жангыз къайгъылары болду алтын-кюмюш. 

Тёкген къанлары топракъны харам эте эди,
Жерге сингип, жети жер къатладан ёте эди.

Жекле, Тейри-Ханны этгенлери ючюн сансыз,
Болуп бара элле къарыусуздан да къарыусуз.

Жангыз билгенлери алдау, жалгъан болду,
Адамланы акъыллары ётюрюкден толду.

Аны кёрюп, къууанч-зауукъ эте эд Аламан,
Ишим боллукъду деп, бир кесекден тамам.

Алтын тахха къонуп, кёллендире эд къулларын:
– Жерден этербиз гунч тели адам улуларын!

Ишибизни ахырына да жетдирип бошарбыз,
Сау дуниягъа да сора иелик этип жашарбыз!
 
   СЫНЖЫР ТЁРЕ

Эртте заманлада даулаш, тюйюш, зарлыкъ, отлай жанып,
Адам улула, дейдиле, жалгъан дуния малына алданып,

Бири да бирине кёп хатала, кёп терсликле эте келген элле,
Бири бирин озуп да, алдаргъа не терслерге сюйген элле.

Ол заманда Тейри адамлагъа ма бу амалны сайлагъанды,
Темир-Къазакъ жулдузгъа ол алтын сынжыр такъгъанды.

Бир къыйыры уа, салынып, тамам жерге дери жетген эди,
Салымчыны жерге ийип, Тейри былай деп билдирген эди:

– Ма бу сынжыр кёкден жерге салыннганлай турлукъду,
Тюзню-терсни, аманлыкъны айырыргъа болушурукъду.

Ким тюз болса, ол сынжырдан тутуп, тюз болгъанын айтыр,
Андан сора сау-саламат да юйюне-юйюрюне къайтыр.

Уручуну, тонагъанны, мурдарланы уа ол къурушдурур,
Жалгъан антын, аманлыгъын да ол аман бла къусдурур.

Сынжыр Тёре болуп къалгъан эди ол адетни сыйлы аты,
Керти болуп турду ары баргъан хар адамны этген анты.

Алай бла жамауат аманлыкъны ким этгенин билгенди,
Кимин жоюп, кимин тюйюп, кимин бырнак этгенди.

Ол элледен а биринде бир бек жарлы киши болгъанды,
Юйде гыржынлыгъы да болмай, дейд, жашай тургъанды.

Хоншусуна жалгъа кирип, аны малын кюте келген эди,
Ол бай а, иш хакъын къымып, кюлюп, къыстап ийген эди.

Жарлы киши, тура кетип, кече адам аягъы тыннганлай,
Байны юйюне кирди бир шыхыртсыз, анда, къарагъанлай,

Алтын жыйгъан кюбюрчюгюн эслеп, барып, ачхан эди,
Ууч бла бир алтын алып, терезеден чыгъып, къачхан эди.

«Уллу Тейри, – деди, – мен бу ишге сюйюп атланмадым,
Алтын кюбюрню алмадым, ол байлыкъгъа жутланмадым.

Кесинг кёресе, инжилип, ишден, ишлегенден бошамайма,
Сабийлерим а, инжилип, кюнден бурху гыржын ашамайла.

Тилейме, жал барама, кеч, мен бу ишни этдим амалсыздан,
Иш хакъымы ёзге къалай алыр эдим ол жут иймансыздан?».

Андан жарлы, барып, къасапчыны, жукълап эд, уятханды,
Къой этледен бир пуд алып, къайытыргъа, дейд, ашыкъгъанды.

Шекли болгъанед къасапчы: «Алтын мынга къайдан чыкъды,
Баям, урлап келген болур, ол кетерге аны ючюн ашыкъды».

Жарлы, къасапчыны да бет къанын жаратмай, къайытды,
Кеси да кесине, къыйын сагъыш эте кетип, былай айтды:

«Сезген болуред къасапчы мен алтынны къайдан алгъанымы,
Сынжыр Тёреге тартсала, къурушдурур, билип жалгъанымы.

Эй, не этсин мени кибик жарлы киши, бар амалы къуруп,  
Жанын къалай сау къалдырсын, бу дау дегенден къутулуп?».

Эртденбла ол, мужурасын алып, тюбюн гырын этген эди,
Алтынланы ары къуюп, агъач буштукъ бла бегитген эди.

Ол къасапчы уа, танг атып, салып бай кишиге баргъанды,
Былай да былай болду, хазнанг турамыд деп, соргъанды.

Къарагъанда, безгилери къобуп, уууч бла бир алтын къорап,
Мычымайын, хоншусуна жетгенди бай, дейд, ахчасын даулап.

Баралла сора экиси да, ашыгъып, сыйлы сынжырны тюбюне,  
Халкъ да келип андан-мындан, къарайдыла бири да бирине. 

Жарлы айтды даулагъаннга: «Сынжыр къатына барайым,
Тутхан угъай, онг къолума сыйлы сынжырны чырмайым.

Алтынынынгы мен алмагъанма деп, къаты да ант этерме,
Кёрюрсе, мен, къурушмай, жукъ да болмай, юйюме кетерме!

Алайды, жууугъум, манга айтхан жалгъан дауларынгы унут,
Барып келгинчи алайгъа, эски мужурамы былай бир тут».

Мужурасын берип, алтын сынжырны тюбюне баргъанды,
Уллу Тейриге айланып, жюрегинде къайнагъанын айтханды:

«Эй, дунияны сёзю бла жаратып, мени жокъдан а бар этген,
Адам улугъа тюз жолну, тюзлюк жашауну юйретген!

Ол алтынны мен урлагъанма, келтирип, иесине бердим,
Мени, къурушдуруп, кёмюр-кюл этме сен, ма олду тилегим!».

Къоркъа-къоркъа, жарлы киши ол сынжырдан тутхан эди,
Тутса да, жукъ да болмай, кюймей, сау-эсен къалгъан эди.

Сынжыр а, зынгырдап, кёкге кётюрюле кетди да, тас болду,     
Аман къауум да сора, аманлыкъ этерге къоркъмай, баз болду.

Алай бла кёп адам Тейри-Хандан артал айырылгъан эди,
Адам улу сыйлы кёкню, жерни чексиз чамландыргъан эди. 

II. ЖАНГЫ  ДУНИЯ

     СУУ  КЪЫЯМАНЫ  БАЯМЫ

– Ой, аланла, сизге мен осуят этеме,1 
Бу дуниядан жашамайын кетеме.

Къыз башыма къара къайгъы келгенди,
Сары гяуур мени ёлтюрюрге дегенди.

Ёлген кюнюм къула тюзде боллукъду,
Сары гяуур, кече туруп, сорлукъду.

Дуния башын уллу суу къыяма алыр,
Адамлагъа къара къайгъыланы салыр.

Мал, ырысхы, жерге бары да кирирле,
Бегеуюлле ачы ауазла да берирле.

Кюл макъала жерге кирип а кетерле,
Уу жыланла, жиляй-жиляй а, ётерле.

Уллу таула да жер тюбюне батарла,
Акъгъан суула ызларына къайтырла.

Къаты ташла, къарап туруп, эрирле,
Сакъ жауунла, сууукъ желле да келирле.

Жангы тёлю, сейир этип, хапар айта, кетер,
Жерде дагъыда минг-минг жыл ётер.

Суу ызлары толкъун болуп а къалырла,
Чабакъ къуртла да жаратыла барырла.

Кезиуюнде кече бла кюн да келирле,
Къыш, жаз да заманны билдирирле.

Сууукъ, уруп, къабышдырып турмаз,
Жылыу къайтып, кырдык да ёсюуюн бузмаз.

Уллу Тейри жангы адам улуну жаратыр,
Аны тилин, башха этип да, жашнатыр.

Жап-жангыдан жашау халланы юйретир,
Жаныуарны турур жерин да кёргюзтюр.

Ма бу ариу жер кёп инсанны алдагъанды,
Аны башында акъылын а жоймагъанды.

Адам улула, эсирип, хайран болуп къалалла,
Бир бирлерин ёлтюрюрге баралла.

Ол халланы оюмлагъан иги адамлагъа
Болушлукъчу Ол жиберликди алагъа.

Анга ариу ниет бла тюз акъыл берликди,
Эл аллында тахлыкъ этип кёрлюкдю.

Тейри айтханны киши да бузалмаз,
Бузса да, онгуна бармаз, не къуралмаз.

Тейри дегенинг дунияны тутады,
Къуру жерни да кёк этип къояды.

Бюсюрерле жангы туугъан дуниягъа,
Ёчюлюрле алгъын болгъан къаугъала.

Къанатлыла жаратылып къалырла,
Къаялагъа чыгыр къушла къонарла.

Кёк Тейриден эки да келечи келир,
Бири сюймекликни, бири уа тюзлюкню берир.

Ал буйругъу сюймекликден башланыр,
Экинчиси адамлыкъгъа аталыр.

Бюсюрерле жангы туугъан дунияла,
Ёчюлюрле алгъын болгъан къаугъала.

Экеу-экеу, жангы юйюрле къурарла,
Жууукъ-тенгни да ол заманда сурарла.

Сурасала, теркден жууукъ да табылмаз,
Ёкюллеге соруп, къагъыт да жазылмаз.

Жангы эллеге ханла, бийле да келирле,
Инсанлагъа оноу-буйрукъ да берирле.

Жангы оюн, жангы кюлкюле тууарла,
Келепенни, кенгнге сюрюп а, къууарла.

Акъыллыла, бирге болуп, жашарла,
Тапханларын да, тенг юлешип, ашарла.

Ариу къызла къууанырла, жырларла,
Сары гяуурну кенг аулакъгъа къыстарла.

Жигит жашла жангы журтла салырла,
Аталарын сыйлап, сюйюп башларла.

1 Бу жырны Таумырзаланы Д. М. басмалагъанды. Жарсыугъа, толусунлай жазылмай къалгъанды, аны себепли, ким кимге айтханы белгили тюйюлдю. 

НУХ-ФАЙГЪАМБАР       
 
Жерде кёп аманлыкъ, терслик да этиле келгенинде,
Адамлада уа адамлыкъ, намыс да ёчюле келгенинде,

Дуния хыйлаладан, фитналадан, къандан толгъан эди,
Жер кётюрмезча къыйынлыкъ бла ауурлукъ болгъан эди.

Ынычхап, терлеп да, тюшюндеча, кечеле бла элгене эди,
Къыйналгъандан, алай этсе, анда, мында жер тебрене эди.

Ма ол халда, къатышыуда, тохсан бла эки жыл ётген элле,
Адамлагъа паллах жетеригин эслилери билген элле.

Элден элге бара, ууаз бере, адамланы жыйып, сёлешдиле,
Тейри-Ханны тюз жолуна къайтарыргъа кюрешдиле:

– Джаман ишлени, зыйналыкъ, жалгъан айтыуну къоюгъуз, 
Къан тёгюуден, дуния малындан ахыр да бир тоюгъуз!

Харам бла келгенни атып, къошмаз эгиз аны ашыгъызгъа,
Къара къанла жаумаз ючюн юйюгюзге, башыгъызгъа!

Тейри-Ханнга тилегиз, ол сизге ариу къадар бичер ючюн,
Сылыкъ халигизни, бетсиз къылыкъланы кечер ючюн!

Ала уа ол тюзлюк жолну баргъан адамлагъа кюле элле,
Кимин къыстап, кимин тюйюп, кимин да ёлтюре элле.

Нух-файгъамбар а барындан таза да ниетли болгъанды,
Тейри-Хандан ауаз келип, ол аллай бир буйрукъ алгъанды:

– Сен сёзюнгю къоратма болмазлыкъ адамлагъа, кюрешме,
Жюрек эшиги бителсе, къулакъ кеси бир зат да эштмейд.

Суу къыяма айланырыкъды, ол затны киши да билмейди,
Оноуума, адам болур ючюн, хазна киши бюгюлмейди.

Битеу мюлкюнгю бер да, бир деменгили кеме ишлет,
Доммакъ бугъоуларын тартып, тёгерегин-башын кючлет.

Элге чыгъып, Нух ныгъышда тургъан къартла бла сёлешди,
Ол заманда оноулары алай болгъанды, дейле, кенгешни:

– Ишлесинле кеме, элде къарт, жаш да, бирча, къадалып,
Неге жарарыгъын артда кёрюп, къалмабыз алданып!

Керти да, кюреше кетип, бир жыл озуп, кеме ишледиле,
Доммакъ бугъоуларын, тартып-тартып, ариу кючледиле. 

Хар керегин, къарап, уста, бёкем да, тынгылы этип, тамам,
Алтмыш болгъанед кенглиги, узунлугъу да жюз атлам. 

Жети къатлы эди, ичи уллу отоуладан, орунладан толуп,
Толкъунлада жюзюп кетерча ол кюн окъуна хазыр болуп.

Заман оза барды, суу къыяма да жокъ, айланмай, келмей,
Дуния биягъынлай турад, бютюн да бузула, тюзелмей.

Нухну элчилери, ол кемени туурасындан къарап кёрелле, 
Ныгъышлада, лахор этип, файгъамбаргъа ачыкъ кюлелле.

Нух-файгъамбар ахшам намаз къыла тургъанында уа,
Бошап, дауур эштип, башын ол дауургъа бургъанында уа,

Хоншулары бары да, жыйылып, юй аллына келгендиле:
– Эй, Нух, сенден иш хакъларын тилейди халкъ, – дегендиле. – 

Уллу кеме сени мюлкюнг болсун, хакъны сен бер да алагъа,
Сау юйюрюнг анда жашап турсун, хазыр болуп къыямагъа!

Тынгылап тургъанды файгъамбар, сагъыш эте кетгенди:
– Болгъан затымы берейим сизге хакъгъа кесим, – дегенди. – 

Азлыкъ этсе уа, жетмесе, битеу малларымы соярсыз,
Манга уа хар тюрлюсюнден жангыз экишерин къоярсыз.

Ыразы болуп, ол адамла кёп малларын сюрюп кетген элле,
Нух жашлары бла кемени тюз къатында бир къош этген элле.

Къалгъан малларын отлаугъа тёш башына бошладыла,
Малгъа керек ашны, ол кемеге ташып, жюклеп бошадыла.

Ма ол кече окъуна уллу жангур жаууп, къуюп башлайды,
Нух-файгъамбар бу къыяма жауун болур деп, ангылайды.

Жауун а, экинчи кюн да жаууп, къуюп тургъанды тохтаусуз,
Нухну уллу юйюрю хазыр болуп къалырча къоркъуусуз,

Кеси да, жашлары, келинлери, туудукълары да келдиле,
Ол малланы да кемеге жыйып, анга бары да ол кюн кирдиле.

Бир заманда кемесини эшиклери эки-юч кере да къагъылды,
Нух-файгъамбар да тышына, ол ким болур деп, къарады.

Элчилери, дейд, жыйылып, ол кемеге келип, алай сюелдиле,
Файгъамбаргъа: «Бизни да ий, ёлебиз», – деп, жылап,тиледиле.

Терсликлерин да унутуп, Нух аланы кеме ичине ийген эди,
Ол заманда уллу толкъун жетип, кемелерин алып кетген эди.

Кёкден а сакъ жангур, андан да бек къуюп, алай жаугъан эди,
Битеу да жер жюзю, бир сай табакъча, жанына аугъан эди.  

Баш жанындан ёзенлеге бла тюзлеге тенгиз суула къуюлдула,
Болгъан мекямланы, адамланы да, малланы да жуудула.

Башладыла тенгиз толкъунлары таула, сыртла бла талашып,
Деу къаяла да, къочхарлача, башлары бла къагъышып. 

Къара кёкде элияла, гюрюлдетип, ёртен отлай, чагъа элле,
Тенгизледен къужур жаныуарла, кёрбалыкъла чыгъа элле. 

Ол къутургъан суула жерде тюзлени асламын жапхандыла,
Адамланы да асламын, мингбаш сарубеклей, жутхандыла.

Къарагъанда, тенгиз жагъа, не тау, не айрымкан кёрюнмей, 
Айландыла кеме бла ай чакълы, илинкерле жерге илинмей.

Эки айны дагъыда толкъунлу, чексиз тенгизледе айландыла,
Ахырында жютю бир тау тёппени кёргенде, къууандыла.

Кеме, къызыу бара барып, ол тёппеге алай къаты тийген эди,
Тийгенинлей, ауур болуп, башын эки тенг айырып ийген эди.

Андан бери Минги Тау сюелип турад алай, болуп эки башлы,
Жер жюзюнде ма ол болду Нухну кемеси тохтагъан ташы.

Суу, чёкгенден чёге, кете барды, болуп къалды алгъынча,
Къутулгъанла, сабан этип, жер-жерледе жангы мекям салырча.

Бек аз эди адам улу, анда-мында тауда жокку-жокку къалып,
Къыйын эди алгъа жашау, эмегенле, сарыуекле да жайылып. 

Кийик кишиледен толуп бара элле къол ичлери бла орманла,
Адам болуп туууп, кёбейдиле адам эт ашагъан ол аманла.

Жайылдыла жыртхыч жаныуарла, сюлесинле бла арсланла,
Бек аз элле, ол элледен чыгъып, жууукъ жолгъа атланнганла.  

Алай а, акъырын, ёсе-ёсе баргъандыла адам элле-журтла,
Минги Тауну тёгерегин алгъан элле ала кютген малла, гуртла.

Айхай, кечелени, дейд, биринде гюрюлдеген таууш чыкъды,
Асыры кючлю болгъанындан адамланы жерге жыкъды.
 
Таууш Минги Таудан келе эди, къарасала, башы уа от жанды,
Тюзню, тауну да тепдирип, битеу дуния дагъы зынгырдады.

Минги Тауну ортасындан чыкъгъан эди кёкге жетген жалын,
Кёкден жерге къуюлдула исси ташла, болгъан кюйюп, жанып.

Буз чыранла, эрип, тау тарланы жуууп бара эд, элхууур болуп,
Къол ичлери балчыкъ къатыш суудан башларына дери толуп.

Бир кесекден от селейип, дейди, дуния башын шошлукъ алды,
Къарагъанда, анда адамладан саулай бек азчыгъы къалды. 
 
НУХНУ АУРУУ

Эртте-эртте уллу суу къыяма, дейд, айланган эди,
Андан сора жерде бек аз адам къалгъан эди.

Къара жинле уа, хауада учуп, дейд, къутулгъан элле,
Къыямадан сора ала бютюн да кёп болгъан элле.

Ол жинлеге таматалыкъ эте келген а Аламан эди,
Адамлагъа кёп къыйынлыкъ, палах эте тургъан эди.

Жерде бийлик этген, къыямагъа бек къууанганед Аламан,
Нухну сау къалгъанын кёрюп, ачыуланнган эди аман.

Хыйны-халмаш бла ол файгъамбаргъа ауруу ийген эди,
Нухну санларына аурууланы бек жаманы тийген эди.

Санларында жаратылып, къуртла талап ашай элле этин,
Кетген эди файгъамбарны алгъын нюрю, къуту-бети.

Чирип башладыла сырты, къолу-буту, халек ийис этип,
Жууукълары, дарман, амал табалмай, ахлары кетип.

Айтханды Нух: «Бу ийисге киши, билеме, чыдамаз,
Бу биз тургъан жерде манга дарман-даруу да табылмаз.

Мени Къобан тагысына, салкъын дорбуннга элтсинле, 
Анда, жангыз къоюп, эллерине, мычымай, кетсинле».

Аны айтханын этип, Нухну бир дорбунда къойгъан элле,
Элтип, тюз къатына уллу къошун бла сют салгъан элле. 
 
Салкъын ол дорбунда уа этинден къуртла кете барып,
Тауусулуп бошалдыла, дейди, жангыз да ючюсю къалып.

Бири чилле къурт эди, ол, тюшюп, дейди, къачхан эди,   
Экинчиси уа бал чибин эд, ол да тышына учхан эди.

Ючюнчюсю, ол къошуннга тюшюп, сютню терк уютханды,
Аны ичгенлей, Нух ауурууундан, дейд, къутулгъанды.

Ма ол къуртчукъ бла уюгъан сютге гыпы деп атагъан элле,
Андан сора, гыпы айран этип, ичип да башлагъан элле.

Нух-файгъамбар, къайтып, айтханды юч да жашына:
– Мен дорбунда жатып, бек кёп сагъыш келгенди башыма.

Тейри-Ханны сизге айтхан оноу мени эсимде къалгъанды,
Сизге жерде уллу жумушланы да, ишлени да буюргъанды.

Сиз ючюгюз бу дунияны юч жанына, узакъ кетерсиз,
Юч жанында адам улу, халкъла тургъан жерге жетерсиз.

Оноу этип турурсуз алада, адам къылыкъгъа юйретирсиз,
Тейри-Ханнга табындырып, ийман жолуна тюзетирсиз.

Экигизни туудукълары ол сиз баргъан жерледе къалырла,
Биригизни туудукълары бери, Къобан бойнуна къайтырла.

Кетгенед сора Шам, таматасы, къызыу, къумлу Шамгъа,
Кетгенед Кам да кюн чыкъгъан жанына, Аджамгъа.

Кичилери, Дебет, жолун узакъ кюнбатышха салгъанды,
Излей, жюрюй кетип, Долай-сууну жагъасына баргъанды.

Анда Нухну жашы нартла деген бир тайпаны тапханды,
Ууаз берип, бирлешдирип, нарт атасы болуп къалгъанды.

   ЭМЕГЕНЛЕНИ  СЫФАТЛАРЫ

Эмегенле деген жанла жерде бек эртдеден жашай элле,
Тюклю, мазаллыла, къарыулула, адамлагъа ушай элле.

Жерден чыгъып, жаратылгъан элле эртде, жер жылыда,
Исси кюнле болгъан элле сюйген кезиулери жылда.

Бир тюрлюсю, деу жилянлача, беш къуйрукълары болуп,
Огъарысы, жилянлагъа ушаш, сыйдам, тюксюз болуп,

Жылтырауукъ элле, жилян терилеге ушай терилери,
Жилянлада кибик эд кёзлери да, тишлери бла тиллери.

Узун боюнлу, башлары эшек башладан болмайын башха, 
Айырмай, не затны да жарата элле ол эмегенле ашха.

Къуйрукълары бла санлары бутакъладан базыкъ элле,
Бир аллайгъа жолда бара тюбегенле керти жазыкъ элле.

Бирсилери уа, дуппурлача, уллула, болупа эм сылыкълары,
Макъалагъа ушай элле ауузлары бла кёзлери, жаякълары.

Терилери жаркъма-жаркъма, эрши эд, жерча, жарылып,
Узун къызыл тюклери энишге, теке тюклеча, салынып.

Чыгъып кёрюнселе, аман ийислери мындан ары бара эди,    
Аны сезген адамланы да, башларын хайран этип, бура эди.

Жашай элле батмакълада, чегетледе, терен дорбунлада,
Тойгъан дегенни ангылагъан адет а бир да жокъ эд алада.

Тамыр бла кёгетле, анда-мында уа эт болгъанды ашлары, 
Эки аякълы болуп, сёлеширге аз-маз жете эд башлары.

Тоюп жукъласала, жатып, сау бир ыйыкъ тургъандыла,
Уянсала, юч ыйыкъны, не ашайыкъ деп, айлангандыла.

Дагъы бирсилени, борсукълагъа ушап жютю тырнакълары, 
Къолларында болгъандыла алты базыкъ бармакълары.

Аякълары жассы, топал, агъач айыуланы аякъларыча,
Узун тюклю, уллу элле, къарлы тауну къысыр къаяларыча.

Тармангылай, бурунсузла, къулакълары, мантлача, салынып,
Жангыз кёзлери кечеде, Чолпан жулдузча, жылтырап, жанып.

Кюндюз а кёзлери, хымил басып, къызыл эдиле, от кибик,
Къызыл эд чачлары бла тюклюри, темир юсюнде тот кибик.

Ауузлары къулакъ артларына дери, къабакъ эшикча, ачылып,
Бирге жортуп тебреселе, жаны болгъан къача эд, чачылып.

Азыу тишлери уа, къабанладача, тышына къарай элле,
Къаты сюеклени, чайнап, жиликча, жутаргъа жарай элле.

Бу эмеген къауум, бек чыдамсыз болуп къаты сууукълагъа,
Къыш тюшгенлей, кирип къала эди терен куркалагъа.

Жукълап тура эдиле беш айны, анда, мында да тёнгереп,
Жаз башында къоба элле, ачдан иги тебалмай, тентиреп.

Ол заманда жангы хансда, тууар малла кибик, отлай элле,
Къарыу алып бошагъанлай, тюбегенни аман малтай элле.

Тюйюшселе, бири бирин терек, не таш сермеп, ургъандыла,
Бир жараша, бир сермеше, алай ашап-жашап тургъандыла. 

Биле эдиле сёлеше, алай а жокъ эд аланы уллу акъыллары,
Адам эт, къан эд быланы сюйген суусаблары бла ашлары.

Усталыкъдан, затдан да жокъ эди билгенлери, хапарлары,
Эчки сюрюу жая эдиле, толтуруп тургъан дорбунларын.

Была эдиле эмеген тукъумну огъурсуз да, эм аманлары,
Адам эт бла адам къан аланы болуп билген дарманлары.

Мурса кибик, аман урлукъ жерни башын алып бара эди,
Ташны-агъачны да ашагъан ол тукъумну аты харра эди.

НАРТ  ХАЛКЪНЫ  ЖАРАТЫЛЫУУ
    
Кёкле бийигинден Тейри жерге къарап тургъанды,
Кеси да кесине ма быллай сагъышын айтханды:

«Жети кёкню Мен жаратханма кесими тылпыуумдан,
Барын да толтуруп жарыкъ жанган жулдузладан.

Жерни тёгерегин жуугъан учсуз тенгиз-долай этгенме,
Жерде баргъан терен сууланы жолларын бёлгенме.

Жерни мен жаратханма кесими тери кесегимден,   
Къаяланы да, кесими аямай, бир гитче сюегимден.

Чачларымдан, тюклеримден болуп хансла бла терекле,
Орман жаныуардан толуп, чабакъладан да черекле. 

Кёкде учалла чыпчыкъла, жарыкъ берелле Кюн бла Ай,
Бири бирин къуууп, алышынып туралла къыш бла жай.

Ариу дуния жаратылгъан эд къанымдан бла этимден,
Кесим да сезмей, эмеген тайпа тууугъанед ётюмден.

Ма энди уа жайылдыла да, жер жюзюн алып баралла,
Жаны болгъанланы, тапханларын къырып баралла.

Мен дунияны ол эмеген сюрюулеге къалай къоярма,
Ма бу уллу къыйынымы, сыраф этип, къалай жоярма?». 

Андан, жерде халекликни, бузукълукъну аллын тыярча,
Ол эмеген сюрюулени, къырып, эшиклерин жабарча,

Жюрегини кесегинден Алтын Дебетни жаратханды,
Этер жумушларын да барын Дебетге кеси айтханды.

Жюрегине темирчилик усталыкъны Тейри салгъанды,
Къаргъа-къузгъун тилни да ол Дебет билип болгъанды.

– Дебет-устагъа баш урабыз! – дедиле ташла, бузла,
– Биз да урабыз баш! – деген элле кёкде бар жулдузла. 

Долай-Суу бойнунда Тейри бир деу тайпаны орнатханды,
Ол тайпагъа да Тейри-Хан кеси нартла деп атагъанды.

Таза этгенди Тейри-Хан жигит нартланы къанларын,
Ариу эдиле бар къылыкълары, адетлери бла халлары.

Да чыкъмай эди ортада тюйюш-даулаш дауурлары,
Таза къанлыдан жокъ эд нарт санларында бауурлары. 
 
Къатылмай алагъа ёлет, элни дырын этиучю ауруула,
Чаба элле адам ашаучула, уллу жыртхыч жаныуарла.

Кем болмаса да нарт тайпа кючден бла къарыудан,
Сауут-сабаларын эте элле къаты агъач бла багъырдан.

Нарт тайпагъа эмегенле тюбей элле кече къарангыда,
Къыйын эд нартлагъа ала бла кюрешген тюзде, тауда. 

Долай-Сууда ол деу тайпаны атасы Дебет болгъанды,
Дин-ийманны жая тебреп, ууаз бере да башлагъанды:

– Адам улуну къурамы, саулай алсанг, ушайды гаккыгъа,
Сюлдер – сарысына, жаны – акъгъа, чархы уа къабукъгъа.

Тюз кертини хар адамгъа да билдирип турады сюлдери,
Анга тынгылагъан бу жашауда табар жолун, жерин.

Кесигизге журтла, жолла ишлеп, жашау къурарсыз,
Къурамыгъыз унутулса, кёкге, жерге къарарсыз. 

Сюлдеригиз ушайды кёкдеги жарыкъ жанган Кюнге,
Сан-чархыгъыз ушай, – деди, – сиз жашагъан Жерге.

Ма Кюн бла уа Жерни арасында тохтамай айланнган   
Айгъа ушайды сиздеги жети тюрлю къуралгъан жан.

Бирде, тола да, ай кибик, кёз туураны кенг жарыта, 
Бирде ичигизде, эрий бара да, тас бола да, арыта. 

Ол бир кюн бир затны излер, сизни ары-бери созар,
Алай бла, сиз да алданып, заманыгъыз кетер, озар.

Артда адам жаны башха бир алдаулу затха къарар,
Аны табалмаса, исси, къызгъан отча, кюер, жанар.

Алайды, сиз ол алдаулу жаныгъызгъа алдатмагъыз,
Саныгъызгъа аны бла къыйынлыкъ сынатмагъыз.

Хар адамгъа сюлдерди тюз жолну кёргюзтюрюк, 
Андан башха сезим болур жалгъан, ёппе да ётюрюк!

Менге дуния иеси Тейри-Хан уллу жумуш бергенди,
Сизни деменгили, къоркъмаз халкъ этерге сюйгенди.

Ачыкъдыла менге бар заманла, бар кезиуле-чакъла,
Баямдыла боллукъ бла болмазлыкъ, къууанч бла палахла.

Баргъан суу болгъаны кибик саулай жерни таза къаны,
Заманды сиз кёрген саулай бу дунияны кючю, жаны.

Аны кючю тюрлендиреди сиз кёрген табийгъатны,
Ачады, не да букъдуруп къояды, ёчюле да, хар затны. 

Барыгъызны да къадарын сизге мен этейим ачыкъ, баям,
Аны бла бюгюн борчуму этип башлар ючюн тамам.

Хар биригиз Тейри-Ханны болсун керти да тюз къулу,
Тейри-Ханны рахматлыгъы сизге болур ючюн уллу!

Бу сиз кёрген ариу да, кенг дуния былай туруп турмаз,
Жашау тауусулгъунчу дунияда сынау тауусулмаз. 

Бири бири бла адамла къазауатла, уруш-согъуш этип,
Бири бирин, шорха баргъан кибик, къанын тёгюп,

Оюп, бузуп, чачып, эллерине, юйлерине от салырла,
Юйсюз, журтсуз, жерсиз, къайда болса айланырла.  

Сау дунияда юч зат ючюн барлыкъды ол кюреш ачы,
Адамланы жерде юч зат бла алдарыкъды Хыйлачы. 

Бири, – деди, – уллу байлыкъ, бек кёплени ол терилтир,
Жутлукъ алып жюреклерин, жояр, чагъырча, эсиртир.

Къызыл къаннга байлыкъ ючюн кюрешди боярыкъ, 
Адам улуланы намысларын да, бетлерин да жоярыкъ.

Алтын-кюмюш боллукъду кёплени жюрек ауруулары,
Аны ючюн къурумаз къаугъа, даулаш бла даулары.

Андан сора кёпле, башчы болабыз деп, атылырла,
Бири бирин онглайбыз деп, Хыйлачыгъа сатылырла.

Бирле махтау, аперимлик излеп, кюйюп ичлеринден,
Татыу табалмай жашарла тутхан, этген ишлеринден.

Ол юч затха терилгенле, Жаратханны чамландырып,
Хыйлачыны, зауукъ этерча, бек уллу къууандырып,

Бар халкълагъа, буз жаугъанлай, палах жаудурурла,
Хар тюз низамланы башын да тюбюне аудурурла.

Гюнахланы башы болуп, бек жайыллыкъды ётюрюк,
Гюнах боллукъду адамны жанын саулай да ёлтюрлюк.

Сизни уа Тейри-Хан, сиз аскер болурча, жаратханды,
Анга уллу къуллукъ этип жашарсыз деп айтханды,

Къолугъузгъа сауут-саба алып, урушлагъа барырча, 
Жерде адамлагъа заран этгенлени саулай къырырча,

Жерде бир сарубек, не эмеген, не жек къалмазча, 
Бу жер жюзюн адам ашаучу тайпала алмазча!

Болду айтырыгъым, кесигизни гюнахладан сакълап,
Бу сёзюмю унутмайын, айта-айта туругъуз, къатлап. 

Бир Тейриге тилек этерсиз да, бирге да, бирча табына,
Бу дунияда, сокъурча, терс жолну бармазча, абына!

Дагъыда кёп затла айтханды нартлагъа Дебет, ууаз бере,
Тейри-Ханны буйругъуна разы болгъанларын кёре. 

Нартла уа Дебетни айтхан сёзюн эслерине ала элле,
Жюреклери ийман нюрден, батырлыкъдан тола элле. 

   ДЕБЕТНИ  ТИЛЕГИ

Эртте-эртте уллу суу къыяма болгъан эди,
Кёп жерлени да суу алып къойгъан эди.

Кёп тюзлени, ёзенлени саулай басхан эди,
Артда уа орнуна, тенгизлеге къайтхан эди. 

Къыямадан сора тенгиз бек чайкъала эди,
Бийик жагъаланы, арслан кибик, талай эди.

Жерни, келип-келип, кючлю-кючлю ура эди,
Жер, къоркъунуп, дейд, тебренип тура эди. 

Нартла бирден, Къайнар Тейриге табынып,
Жети жылны тилек этип, дейд, жал барып,

Дебет айтханды сора, къолларын жайып,
Кёкге къарап, Тейри-Ханга да айланып:

– О Тейрибиз, санга антлыма, нарт улума,
Жангыз санга уа багъынып, сени къулунгма!

Кёк Тейриси, кесинг салгъанса жанымы,
Къурчдан этип хар жигими, хар санымы.

Буйругъунга бары баш урдула да тейриле,
Келип-келип, ала мени бары да кёрдюле.

От Тейриси къучагъына къаты къысхан эди,
Исси отун алып, жюрегиме салгъан эди.

Кюн Тейриси жарыкъ тыякъларын ийгенди,
Тыякълары хар саныма, сюегиме сингенди.

Ай Тейриси, нюрюн ийип, алтынча, саргъалтды,
Аны нюрю санларымы, чыракъча, жарытды.

Суу Тейриси менге къара суу ичирген эди,
Хар бир жигим да созулгъанед, керилген эди.   

Жер Тейриси керек ашла бла тойдурады,   
Апсатыны малларындан берип да, сойдурады.

Нартла бары жаратылгъанбыз къанынгдан,
Нартха ётгенди хар жигинг да санынгдан.

Урама баш, бир тал чыбыкълай, ийилип,
Хар заманда: «О Тейри!», – дейме, сюйюнюп.

Жерни сен жаратханса – энди къалтыратма,
Сууну сен болдургъанса да – чайпалтма!

Андан Къайнар уллу тауланы болдурду,
Чюйле кибик, ол тауланы жерге къаты урду.

Тохтап къалды жерни къалтырагъаны,
Тенгиз чайпалыула, жагъаланы да жуугъаны.

АСУУАТ КЕЧЕЛЕ

Кёкде жангыз кёгей, жулдуз да жокъ заманлада,
Нартла, кече жукъ кёрмей дум къарангыдан,

Эмегенле, агъач да кишиле бла талаша элле,
Тутхан адамларын эмегенле чийлей ашай элле.

Арсланладан, бёрюледен да жокъ эди тынчлыкъ,
Кече сайын чыгъа эди хата бла къыйынлыкъ.

Ол къарангы кечелеге «асуат кечеле» дей элле,
Нартла Тейри-Хандан бир болушлукъ тилей элле.

Алтын Дебет а пелиуан, эсли киши болгъанды,
Нартла бла, олтуруп, ол кёп оноулашханды. 

Алтын Дебет бар болгъанны тилин билгенди,
Къармур таулагъа, бир амал излей, кетгенди.

Анда ол ташланы, алып, сыгъып кёрген эди,
Анга аланы Кюн тейриси тылы кибик этген эди.

Бир жылтырауукъ, ауур ташны сыкъгъанында,
Эрип, ауур темир тамычыла акъгъанында,

Ол Къайнарны кириди деп, Дебет билген эди,
Нартха аны юсюнден хапар айтып келген эди.

Нартла ол ташланы бирге жыйгъан элле, 
Дагъыда алайда уллу терен уру къазгъан элле.

Дебет къолу бла ташланы бирем-бирем сыгъа эди,
Ауур темир, эрип-эрип, ол уругъа агъа эди.

Бир кесекден, жыйылгъанда, ёре бир тёш болду,
Ийлеп, салта, чёгюч этди, бир биринден уллу.

Жолда эки жилян кюрешгенин кёрген эди, 
Анга ушатып, уллу темир къысхач этген эди. 

Доммай териледен кёрюк тикгенди, юфгюртгенди,
Кёмюр отда темир ташланы, бузча, эритгенди.

Таза темирни айырып, тюйюп, ишлей кетгенди,
Къылыч, садакъ окъла бла гидала этгенди.

Дебет гюрбежиде темир тюе башлагъанда,
Исси учхунлары барып кёкге жабышханда,

Къарангыда жулдуз-кёгей болуп къалгъан элле,   
Асуат кечеле бир кесек жарыкъ болгъан элле.

Дебет гюрбежиге эртден сайын жете эди,
Хар кюн сайын бир жюз болат къылыч эте эди,

Жаш нартланы жумуш бла, иш бла чапдырып,
Темир къылычланы къара суулада къатдыртып. 

Андан нартла харраланы хорлап башладыла,
Къауум-къауумларын, дейди, къырып бошадыла.

III. ДЕБЕТ  БЛА  УЛАНЛАРЫ

          АЛТЫН  ДЕБЕТНИ  ЮЙЮРЮ

Тейри-Ханны жоругъундан бир таймады Дебет,
Нартха ма ол салгъан эди ийман, тёре, адет.

Адам улуну Жаратхан анга ыразы болгъанды,
Толу юйюр болсун къулум деп, буюргъанды.

Дебет, къурай нарт тайпаны ийман жолун,
Нарт къызладан, сюйюп, алды Матчалыуну.

Ариу эди, кёкде жюзюп баргъан толгъан айлай,
Субай эди, къырда чабып баргъан журлай. 

Билгич эди, болгъан бла боллукъну кёре эди,
Айтхан сёзю, дейле, нарт тайпагъа тёре эди.

Алтын Дебетге Матчалыу тапханед онтогъуз улан,
Уланланы таматасы болгъанды, дейле, Алауган.

Жашлыгъындан башлап, къаплан тери кийди,
Тынч жашаудан эсе ачы къазауатны сюйдю.

Ол уланны кёкюрегинде болуп эки да жюреги,
Битеу да нартладан ариу, деменгили эд сюеги.

Къаплан жылы кирген кюнде туугъанед Алауган,
Кеси да къапланга ушай эд ол батыр улан.

Эгиз-эгиз туугъан элле андан къалгъанлары,
Аны кибик болуп ниетлери, акъыл бла халлары.

Экинчиси болгъанды Гуу деген бир пелиуан,
Мингсан къой сюрюуню кеси къоруулагъан.

Ючюнчюсю уа Сех эди, жигит жаш, мараучу,
Кече да, кюн да къолуна садакъ алып айланыучу.

Аны да кичиси Ауар, сабан агъачны чыгъаргъан,
Ёгюзлени жегип, жерни темир бла жырдыргъан.

Жерде илипинни бек биринчи Астар къазгъанды,
Сабанланы суусапларын аны бла къандыргъанды.

Алтынчысы болгъанды багъырчы жаш Гемиргеу,
Жерде ма ол эди доммакъ бла жез ишни билген.

Жетинчиси болду Бора, деменгили бир нарт улан,
Байлыгъына къайсы барлы да бирча сукъланнган.

Артда тууду бир мазаллы, сабыр уланы Индиляй,
Таза да иш кёллю болуп анасындан туугъанынлай.

Гезох деп аталды дагъыда Дебетни бир улуна,
Сауут-саба тап жараша эди аны саны бла къолуна.

Уланланы онунчусу батыр, эсли Ачей болгъанды,  
Оноу этерге чемери гитчеликден ачыкъ болгъанды.

Онбиринчи жашны аты уа, дейле, Насыран болду,
Ёсгенинде, кишиликден бла акъылдан толду.

Андан сора батыр улан, дейд, Къубадий тууду,
Ёсгенинде, нарт жерлени жигит сакълаууру болду.

Онючюнчю болуп, Схуртук-батыр туугъан эди,
Туугъан кечесинде жарыкъ ай тутулгъан эди.

Онтёртюнчю улан эди ётгюр къойчу да Гожуна,
Ишсиз бир да айланмай эд элде ол жаш да бошуна. 

Онбешинчи, Магул, женгилаякъ, барчы-келчи эди,
Тауда эчки сюрюу бла айланып, таза суула иче эди.

Оналтынчы, Сыйнух, къолан тууарланы кюте эди,
Керек болса, жюйрюк тарпанланы да юйрете эди.

Субай Зоммахайгъа жетген эд жыр бла тойчулукъ,
Аны уа кичиси билген болгъан эд къойчулукъ. 

Жашха атадыла Созук деп, къурманлыкъ этип,
Шаудан суу бла жуууп таза санын, башын, бетин.

Ол уланчыкъ туугъанында окъуна къаракъаш эди,
Кеси узун бойлу, кёзю жаннган, бир ёребаш эди.

Ма эм кичи жашчыкъ анасындан тилсиз туугъанды, 
Тилсиз уланнга, дейди, Чюмедий деп аталгъанды.

Адет эд онэкижыллыкъ жашлагъа белбау къысаргъа,
Кийген кийимлерин да, эр киши кийимча, жасаргъа.

Толгъанында уа онтёрт жыллары, сауут-саба алып,
Хар бирине жангы, дейд, эр киши атла да аталып,

Ат саугъалы болуп, баш чачларын сыйдам жюлюп,
Башлай элле бир жерлеге жортууулгъа жюрюп.

Нарт Дебетни да он тогъуз жигит а жашлары,
Бир тёгерек таш къангадан, дейд, ашаучелле ашларын.   

Нартны Дебет бёлдю да, он тогъуз тукъум болгъанды,
Хар бирине таматагъа уланларын салгъанды. 

Ол заманда нарт журтлагъа кёкден акъ ун жауа эди,
Нартла тургъан ёзенлени ол, акъ къарлай, жаба эди.

Нарт эллеге жауа эди ол акъ ун, къар а жаумай,
Тылы баса элле къызла, сабанлада къыйналмай.

Ма бир къатын ол ун бла сабийни тюбюн сюртгенди, 
Тейри ачыуланып а, къар жаууп аны ючюн тебрегенди.

Нартла ол къатынны эллеринден узакъ ташладыла, 
Амалсыздан сабан сюрюп, арпа себип башладыла.

Нарт Дебетни заманында хар зат да тенг болгъанды,
Нарт тайпасы ол тенгликни сакълап тургъанды.

Бири айтханны этип, ишни бирге онглай элле,
Жетеу сабан сюрсе, бир тюплюкде жукълай элле.

Хар жыл сайын да, Тейриге тилеклерин тилеп,  
Дуния болур ючюн Тейри атын къурман этгенед деп,

Тотур айда жылкъылагъа къарар ючюн жете элле,
Бир акъ атны Дуния Иесине къурман эте элле.

       АУАР  БЛА  АСТАР

Нартда болгъан элле эки тулпар,
Эки къарнаш, Ауар бла Астар.

Астар айтады бир кюн Ауаргъа:
– Кел барайыкъ сабан ариуларгъа.

Биз тау тюбюне эрлай ётейик,
Ташын артып, анда сабан да этейик.

Ол сабанда будай мирзеу жаярбыз,
Заманында иги тирлик жыярбыз.

Ол экиси тау тюбюне да бардыла,
Уллу эгур, уллу тёбе къаладыла. 

Ала, ингир болгъунчу, тюйюлюп,
Тер суулары, жауунча, тёгюлюп,

Арып, юйлеринде жатхандыла,
Танг атханлай, ары къайтхандыла.

Къарасала, ёзен а таш къозлап,
Басмазча бир жалан аякъ, атлап.

Дагъыда ариулап-артып кюрешдиле,
Келип, ташдан толгъанын кёрдюле.

Ол экиси арыгъандан болуп халек,
Тарыкъдыла, тиледиле тилек: 

– Ай-уой, дуния уа, таш дуния,
Былай бизге уа къаст дуния!

Биз не этейик, айт бизге, дуния,
Дауле-бийниди бар дуния!

Аныды топ-толу мирзеулери,
Сабан сюрген уллу изеулери. 
 
Такъыр болду бизге бериулери,
Кеси нек келмейди бизге бери?

Ашлыкъ орнуна ол ташла иеди,
Бизге болгъан ишни кёреди.

Жыя барсакъ да таш хуналагъа,
Не этейик мында дуркъулагъа,

Биз не этейик бошалмаз бу ташлагъа, 
Бир тауусулмагъан а былагъа?

Бек байды, байды Даулебиз,
Бизни чомарт жер иебиз!

Уой, кёпдю, кёпдю жерлеринг,
Доммай кибик ёгюзлеринг!

Жек аланы, уой, бери кел,
Бизге да бир иги мадарла бер!

Бермез болсанг, арып ёлебиз,
Сени да бек эрши кёребиз!

Сен бийибиз, жукълу Даулет,
Бизге иги амал-мадарла эт!

Дауле келсин, Дауле келсин,
Бу ташланы ол да кёрсюн,

Чомартлыгъын бери берсин,
Бу ташланы ол кётюрсюн,

Кётюрмесе, уллу хата кёрсюн, 
Анга Тейри къыйынлыкъла берсин!

Ол заманда ары аналары келгенди,
Жашларыны болумларын кёргенди.

Кёрюп, тилек этгенди ол да Тейриге,
Оноу этсин деп, жер атасы Даулеге:

– Нартны мирзеу керекли этмесин,
Нартдан монглукъ ёмюрде кетмесин!

Даулет, аны билип, къоркъгъанды,
Этгенине да бек сокъураннганды.

Мирзеу болуп къаладыла ташла,
Къууанч да тыпырлы болуп жашла.

Ала уллу ыспас этелле Даулетге,
Айтадыла, къарап анда берекетге:

– О Даулет сабан, сабан,
Кёрмейбиз сени аман!

Усталыгъынг кёп, Даулет,
Деулеринги жек, Даулет!

Ашлыгъынгы сеп, Даулет,
Къачха эсен жет, Даулет!

Биз ашлыкъ мирзеу жыябыз,
Бергенинги кюфге къуябыз.

Ма кюлтеле – сен бересе,
Кюфле толу – сен кёресе!

Сен билгенсе, сен билгенсе,
Ёгюзле алып келгенсе,

Къынгыр агъач ишлединг,
Кюлтелени тишлединг! 

Бир кюлтенгде – кюф ашлыкъ,
Бир кюфюнгде – жыл монглукъ.

Сен чомартса, сен чомартса,
О сабанчы, о Даулет!

О сабанчы, о Даулет,
Сен билгичсе, сен – Даулет!

Бир бюртюкню минг этгин,
Бузну, ташны тюк этгин,

Ырысхынгы жюк этгин,
О сабанчы, о Даулет!

            ЭКИ  ДУНИЯ

Ариу кюзню жылы кюнлеринде, 
Нарт эллени да, уой, бирлеринде, 
 
Ауар бла Астар ындыр басалла,
Арып, тары саламгъа олтуралла.

Хапар айта келип, ашха ачылдыла,
Андан сора даулаш башладыла.

Бири бирин амал табалмай онгларгъа,
Дагъыда кюрешелле хорларгъа.

Ауар сорады Астаргъа: «Эй, зауаллы, 
Заман дегенни бармыды аллы?».

Астар сорду, бетин да жыйырып:
– Аралыкъны уа бармыд къыйыры?

– Аллы, арты да жокъду заманны,
Сен билирге керек эдинг аны.

Аралыкъны да жокъду къыйыры, учу,
Алай а заманны, аралыкъны да, 
Сыйндырады Тейрини, – дейд, – ууучу.

Алай айтып, дейди, Ауар къарайды,
Анга жууап табармы деп, сакълайды.

– Угъай, – деди Астар, – алай болмаз,
Заман бла аралыкъ жангыз бир уучха, 
Ол не уллу болса да, сыйынмаз. 

– Эй, къарнашым, Тейри-Ханны сынама,
Аны кючю неге да, – дейд Ауар, – къарыр,
Сау дунияны тары кебекчикге сыйындырыр.

– Сен терс айта болурмуса, – деди Астар, – 
Нени да, хар затны да мардасы уа бар.

– Билип айтама, – дейди ол а Астаргъа, –
Бир заманда тюшер анга ийнаныргъа.
 
Даулашхандан эрикгенде уа, дейди, 
Кюн ортадан оза тебрегенде уа, дейди,

Барып, бир суу алып келирем деп,
Атха бла ёгюзге суу ичирирем деп,

Астар къонгур ажирине мингенди,
Ёгюзлерин сюрюп, суу бойнуна келгенди.

Бир чайкъалырем деп, суугъа киреди, 
Суу ючюсюн да, кётюрюп, алып кетеди.
 
Элте барып, ала бир жерледе чыгъалла,
Алай а ючюсю да тюрленип къалалла.

Астар, ариу тиширыу сыфатха кирип, 
Анда жашап тебрейди, бир элге келип. 

Аны ажири байтал болуп къалады, 
Анда бир жылкъыгъа да къошулады. 

Ийнек болуп, ёгюз киреди сюрюуге,
Сюрюу бла айланады кютюуге.

Ма ол халда юч жыллары ётюп барады,
Эрге чыгъып, тиширыу юч сабий табады.

Байтал да юч ариу тайны къозлайды,
Ийнек да юч бузоучукъну сакълайды.

Ма бир кере ала суу бойнуна келелле, 
Къызыу эд да, жууунургъа сюелле.

Биягъынлай суу аланы алып кетгенед, 
Алгъын жерлерине, дейди, элтгенед.

Хар бириси алгъын сыфатына киргенед, 
Астар: «Кечми къалдым, экен?» – дегенед.

Челеклерин сермеп, атха мингенед,
Ол ёгюзню сюрюп, ындырына келгенед.

Ауар сорду: «Андан бери къайда къалдынг, 
Иш кёпдю, эй, сени сакълай талдым.

Тюшде кетгененг, энди уа ингир болады,
Кюн батаргъа бек аз заман къалады».

– Мени сен бир да сорма, – дейд Астар да, –
Ол сен айтхан кеппе-керти хапарды.

Юч жыл турдум, къатын болуп, эрге барып,
Ол юч жылгъа да юч сабий табып.

Ийнек болуп, ёгюз да юч бузоу тапханды,
Бу ажирчик, байтал болуп,  
Юч тайчыкъны, – дейд, – анасы болгъанды.

         ДЕБЕТНИ  САУГЪАЛАРЫ 

Бир жол элинде солуй, кетип сагъышына,
Тюшден сора жайылгъанда уа тышына,

Алтын Дебет ашлыкъ сабанлагъа келгенди,
Къатынланы ашлыкъ жулкъа тура кёргенди.

Таша ёте барып, таш артына букъгъанды,
Кеси да бир кесек ашлыкъ жулкъгъанды.

Жулкъа кетип, къолларына да къарагъанды,
Къылкъы кесип, къол аязы да къанагъанды.

Къатынлагъа жаны бек ауругъанды энди:
– Ай, жарлыла, къалай болушайым? – дегенди.

– Бизге болушургъа сюе эсенг, – делле, – 
Сен темирни тилин биле эсенг, – делле, – 

Бизге бир зат да нек ишлемейсе, кёрюп,
Темирлени, къылкъы кесерча да, тюйюп?

Дебет гюрбежиге къайтып келгенди,
Жолда келе, кёкде жангы айны кёргенди. 

Гюрбежиде уллу гюрен кёрюк басханды,
Бир темирни, айгъа ушатып, жазгъанды.

Къалай этеригин да билмейин тургъанды,
Къайгъысына Тенгири эс бургъанды.

Аны таба ала къыттайны учургъанды,
Къыттай хуна башындан къычыргъанды.

Дебет, къарап, аны кикиригин кёргенди,
«Тейри, ма энди уа билдим», – дегенди.

Андан, гюрбежиге терк къайытханды,
Ийри темирине кикирикле да чыгъаргъанды.

Къыйырына ариу агъач сапчыкъ салгъанды,
Нарт къатынла ишлей тургъан жерге баргъанды.

Нарт элледе сабан оруу алай бла башланды,
Ол заманда нарт тайпасы да жашнады.

Алтын Дебет аны бла да тынчаймады,
Халкъгъа игиликле этер ючюн да къалмады.

Кишилеге сенек, чалгъы, бахса этип, берди,
Къайсы неге жарарыгъын айтып, былай деди:

– Адам улу сют ичмей, эт ашамай, туралмаз,
Тутхан малларына да жан аурутмай жарамаз.
 
Сууукъ къышла жетип, малла къыйналырла,
Мал къырылса, нартла аш тапмай къалырла.

Тургъан жерибизде мал орунла салырсыз,
Жай чилледе чыгъып, бичен чалырсыз.

Бир жыйырма юч батандан лыппыр этерсиз,
Жети да лыппырны жыйып, гебен сюерсиз.   

Къыйын салгъан артда ол къыйынын ашар,
Къышда бир къайгъысыз болуп, жашар. 

  АЛТЫН АЯКЪ
  
Эй-хей, Дебет-темирчи, дейди, гюрбежиден чыкъмай, кёп турду, уой,
Артда, барып, бир тёбеде, сагъыш этип, тилек этип, олтурду, уой.

Эй-хей, сора, дейди, гюрбежиде алтын аякъ ишлеп башлады, уой,
Ол аякъны тышын а он эки да жарыкъ асылташ бла жасады, уой. 

Эй-хей, ол аякъны салды, дейди, бир тёгерек, бир таш къангагъа, уой,
Уланларын кече ортада ары жыйып, былай айтды алагъа, уой:

– Эй-хей, уланларым, – деди, – тынчаймайды жаным-жюрегим, уой, 
Кече, кюн да табыннганлай, Тейри-Ханнга болду тилегим, уой.

Эй-хей, сиз а, – деди, – олтурчугъуз таш къангагъа, тынгылап, уой,
Айтханымы, этгеними эсигизге алып, бирча иги ангылап, уой.

Эй-хей, бирлей болсун, – деген эди, – барыгъызны кёлюгюз, уой,
Бу аякъда болсун, – деген эди, – аралгъанлай, эки кёзюгюз, уой.

Эй-хей, ол заманда Тейри-Ханнга, – дейди, – болсун тилекле, уой,
Ачыкъ болсун аны аллында тилек этген таза жюрекле, уой.  

Эй-хей, ол заманда керти болуп къалыр, – деди, – тюшюгюз, уой,  
Бу ариу алтын аякъгъа кирип, – деди, – таза жюрек кючюгюз, уой.

Эй-хей, ол а сыйлы аякъ болур сора, Нартны жолун къурарыкъ, уой,
Чыкъмаз киши, аллыбызгъа туруп, бизни онглап хорларыкъ, уой!

Эй-хей, аны айтханын, дейди, уланлары бары толу билдиле, уой,
Билдиле да, тамашагъа къалып, бары таза сейир затны кёрдюле, уой.

Эй-хей, кече ортада, дейди, башларындан Тейри Эшик ачылды, уой,
Тёгерекге ариу жашил жарыкъ, жайыла кетди да, чачылды, уой.

Эй-хей, олсагъатдан, дейди, от жарыгъы урду алтын аякъдан, уой,
Сау дунияны дерча, кёкню, жерни, жарыкъ кюнлей, жарытхан, уой.

Эй-хей, анга, дейди, нартла Алтын Аякъ, Жалын Аякъ дедиле, уой,
Хар неден да, дунияда болгъан затдан аны сыйлы кёрдюле, уой.

Эй-хей, ауруп, дейди, тёшек болгъанланы анга келтирселе, алып, уой,
Олсагъатдан сау болуп а кете элле, сейир-тамашагъа да къалып, уой.

Эй-хей, жалгъан сёзню, дейди, ким айтхан да болса къатында, уой,
Къача эди, ауузу кюйюп, мукъут-думан болуп, сыйлы алтындан, уой.

Эй-хей, жаш нартлагъа, дейди, акъыл берип, кетмез ючюн терсине, уой,
Кюч-къарыу да бере эди къартха, Нартны саулай уллу элине, уой.

Эй-хей, ол аякъ бла суу алсала, дейди, ол суу бола эди жан дарман, уой,
Ол себепден жокъ эдиле нарт элледе, ауруй кетип, жан алгъан, уой.

Ойра, батыр нарт тайпаны сакълап тургъан сары алтын аякъ, уой, 
Ойра, батырланы жюреклерин жылытып а тургъан жалын аякъ, уой! 

Ойра, нарт халкъына Алтын Дебет берген, ичгенлеге хас аякъ, уой,
Ойра, нарт халкъына насып тёкген, батырланы сюйген къаст аякъ, уой!

                 НАРТ  ТАЯКЪ

Эртте-эртте нартла-гуртла болгъандыла,
Нарт Дебетни таматагъа салгъандыла.

Ол а, кюн сайын къобуп, ишге чыгъып, 
Къолу бла ташланы алып, сыгъып,

Хар биринде не болгъанын биле эди,
Темир ташны эритип, гюрбежиде тюе эди.

Уста да темирчи билгич болгъанды,
Ол хар нени тилин да ангылагъанды.

Ма бир кюн темирчи таугъа кетгенди,
Алтын къусукъ табып, къайтып келгенди.

Андан ариу алтын аякъ ол ишлегенди:
– Нартха сыйлы саугъа болсун, – дегенди.

Аны юсюнде кёп асылташ болгъанды,
Аны ичинден ариу жарыкъ ургъанды. 

Дебет дагъы тау башына баргъанды,
Жангыз ёсген бир терекни тапханды.

Аны бир бутагъын кесип, алып келгенди,
Андан сейир къызыл таякъ этгенди.
 
Душманлагъа таякъ ауруу жайгъанды,
Ол уу эд алагъа, нартха уа жан салгъанды.

Аны ичинден от жилтинле учхандыла,
Аны ийисинден эмегенле къачхандыла.

Нарт жыйыны жортууулгъа барса,
Уруш кёллю болуп, жаугъа тюбеп къалса,

Ол таякъны алып, дауурбасла къагъа элле,
Къазауатха, былай айтып, чыгъа элле: 

– Къызыл таякъ, от таякъ, 
 Эмегенни жыкъ, таякъ!

Жаны чыкъсын, сен тийгенлей,
Сени ууунг анга жетгенлей!

Нарт Тейрини таягъыса,
Дулдур атны да туягъыса,

Къарт маралны жаягъыса,
Нарт халкъыны ийнагъыса!

Эмегенле, сизни ёлюм таууссун,
Биринги къоймай, аудурсун,

Тамырыгъыз тюбю бла къурусун,
Нарт эллери сизден солусун!

Къызыл таякъ, ур, аякъ,
Эмегенни къыр, таякъ! 

Душманлагъа къаргъыш таякъ,
Нарт элине алгъыш таякъ,

Нарт элине болушхан,
Къыйынлыкъадан солутхан,

Душман-жауну къурутхан,
Ач бёрюлей улутхан! 

Таякъ Нартха сюйюлсюн,
Ач тюймеси тюйюлсюн,

Белбауу да бел жигине бууулсун,
Эмеген да суу башындан къурусун!

Нарт Дебет ишлеп берген,
Ауурууланы кетерген,

Жандан сюйген жан таякъ,
Тейри берген таякъса,
Нарт элине ийнакъса!

           КЁЧГЮНЧЮЛЮКНЮ  ЖЫРЫ

Нарт тайпасы уллу суу бойнунда тургъан заманда,
Батырлыкъдан, кюч-къарыудан таза иги да толгъанда,

Алтын Дебет нартны барын юйге чакъыртхан эди,
Халкъгъа айланып, анга былай-былай айтхан эди:

– Кенглени да тар этген, ачланы да токъ этген Тейри,
Жокъланы да бар этген, барланы да жокъ этген Тейри,
 
Тюп-тюзню да жар этген, теренни да сай этген Тейри,
Сууланы да къар этген, къышланы да жай этген Тейри,

Сууукъланы къызыу, инчгелени базыкъ этген Тейри,
Жашау жолну жазыу, насыплыны жазыкъ этген Тейри,

Тюзню таула, къургъакъланы балчыкъ этген Тейри,
Ёлгенлени сау этген, ташадагъын ачыкъ этген Тейри,

Батыуланы тёш этген, къынгыр затны тюз этген Тейри,
Дауурланы шош этген, жангызланы жюз этген Тейри,

Кечелени кюн этген, къара булутну суу этген Тейри,
Адам тюшюн тюн этген, жашиллени къуу этген Тейри,

Жумушакъны таш этген, чууакъ кёкню туман этген Тейри, 
Тюпде тургъанны баш этген, ачыны дарман этген Тейри,

Кюнню, айны жарыкъ этген, байны жарлы этген Тейри,
Бийиклени къарлы этген, жалангачны барлы этген Тейри,

Дуния чархын аны чексиз кючю буруп тургъан Тейри,
Нарт тайпаны сайлап, дуния башына жаратхан Тейри,

Жерде бир ийманны, игиликни, адамлыкъны жаяр ючюн,
Аманлыкъны, бузукълукъну жайгъанланы жояр ючюн,

Юч дунияны тазалап, ала аны аллына къайтыр ючюн,
Сизни юсюгюзден адам улу жырларында айтыр ючюн, 

Ма жер юсюн, кёресиз, халеклик алып, бузуп барады,
Аны тыяр ючюн, бий Тейрибиз сизге жети зат буюрады.

Биринчиден, эй, аланла, Тейри-Ханнга табыныгъыз,
Бу дунияда жангыз анга баш уругъуз, багъыныгъыз.

Экинчиден арагъызда болсун хошлукъ, жарашыулукъ,
Биринг да биринге этип турсун хатер, жандауурлукъ.

Ючюнчюден, тебреп, мындан кюнчыгъышха кетерсиз,
Къарбас тауладан, кенг, толу балыкъладан  ётерсиз. 

Тёртюнчюден, анда айнырсыз, кёп тукъум-тайпа болуп,
Жашау этерсиз барыгъыз, бирер жерни сайлап, къонуп.

Бешинчиден, Тейри сизни уруш этерча жаратханды,
Къазауатха иги юйренсинле деп, бек къаты айтханды.

Алтынчыдан, адам ашаучула бла чырт къатышмагъыз,
Берген таза къаныгъызны харам къаннга алышмагъыз.

Жетинчиден,  не сарыуек, не эмеген тукъумун къоймагъыз,
Тейри айтхандан чыгъып, аны аллында бет жоймагъыз. 
 
Бу жерледе талай заман жашай, булжуй тургъанбыз,
Эмегенле бла кюрешге, къазауатха хазыр болгъанбыз.

Бизге бу тарлыкъдан узакъ, кенг тюзлеге кетиу керекди,
Сабан сюрюп, мал, жылкъыла эркин кютюу керекди,

Халкъны саны анда иги ёсерча, жайылып ары, бери да,
Ма ол заманда хорламаз бизни душманладан бири да!

Нартла узакъ жолгъа, дейд, атланып, бирге кетген элле,
Бийик, уллу Къарбас таулагъа, къыйналып, жетген элле.    
    
Ол тауладан аууп, терен баргъан кёп сууладан да ётдюле,
Тынай-суугъа, кёксюл Азау Тенгизни бойнуна да кёчдюле. 

Ол чакълада ол тюзледе башха бир жан да жокъ эди,
Кырдык белге жете эди, кютген маллары токъ эди.

Къуйрукълары женгип, кючден жюрюйле къойлары,
Нартны кюзде бир ай баралла сыйлары бла тойлары.

Ийнеклери, гаккыча, тёгерек, сыйдам эдиле сыртлары,
Жарыкъ эшитиле тойда сыбызгъыла таууш бла жырлары.

Ишледиле мал орунла, сары топуракъдан саман этип, 
Ишледиле суу бойнунда бир шахарны, хуна бла бегитип.

Тапхан элле анда да кёп, ахшы темир, багъыр магъдан,
Тийре толду гюрбежиде ауур салта ургъан тауушладан.

Хоншу агъач тайпаланы Тейри-Ханнга айландыра элле,
Адамлыкъдан чыкъгъанланы аман абындыра элле.

Алтын Дебет къара къурчдан бир тор ат ишлеген эди,
Тилек этгенинде, Тейри кеси ол атына жан юбеген эди. 

Къурч атына минип, Дебет Темир-Къапу таба бара эди,
Артха айланып, Буз Тенгизни толкъунуна къарай эди. 

Аты бийик таула башы бла не атлап, не да учуп кете эди,
Бурун тешигини жели баргъан сууланы буз этип, ёте эди. 

Башха бурун тешигинден чыкъгъан жел, бек исси болуп,
Жай келтире эди, къарны эритип, жауун да жаудуруп.

Аты болады Гемуда, жер тюбюнде бир орунда жашай эди,
Гинасуудан ичип, темир магъданны зынтхылай ашай эди. 

Адам тилни билип, билгич болгъанды къурч ат Гемуда,
Тенгизледе жюзюп, къанатлылай учуп баргъанды хауада. 

Бек тап бара эди жашау, бир къаугъасыз, бир къайгъысыз,
Нартны саны кёпден да кёп болгъан эд, дейд, сыйынгысыз.

Алай эмегенле да, бирлешип, Нартны сынап кёрген элле,
Сюрюу-сюрюу, андан-мындан, ашайбыз деп, келген элле.

Башландыла, биягъынлай, уруш, сермеш, жортууулла,
Харраланы нартла, къыра кетип, узакъ жерлеге къуудула.

Андан адам ашаучула дагъыда келиучелле, къуюлуп,
Огъурсуздан, асыры ачдан да башлары хайран болуп.

Адамлыкъны жаярсыз деп, нартны алай да жаратхан,
Тейри эди нартха тюзлюк ючюн кюреш да буюргъан.

Берген эди ол нартлагъа киши женгмезча къарыуну,
Алай а жокъ эд бир нартны да чархында, дейд, баууру. 

Хар адамны харамлыгъы, чархны кири болуп баууурунда,
Зарлыкъ, жутлукъ бла кюйсюзлюк мурдор саладыла анда.

Нарт тайпаны таза эди Тейри берген а сыйлы къанлары,
Мияладан таза болуп, ташдан къаты, кючлю да санлары.

Эллеринде аман сёз чыкъмай, жокъ эди дауур-даулары,  
Не бир жалгъан, гудучулукъ, ачыкъ тура эдиле баулары.

Ала тюзлюк жолдан таймаз ючюн а, дейле, айтайым , 
Кетип тура эд къанлары, ариуланып, дейд, ай сайын.

Алай а бир кере, Нартха къара душман аскери киргенлей,
Нарт жыйыны, къазауатха чыгъарек деп, тебрегенлей,

Айда къаны кетген кезиулери жетип къалгъанед бирлени,  
Атларына минген къыйын болуп, ма ол тыйды жигитлени.

Ол заманда тиширыула чууанада тилек этелле Тейриге: 
– О Тейрибиз, ол аурууну бизге берип къойсанг а! – дедиле.

– Алай болсун! – деп а, Уллу Тейри, жан аурутады алагъа, 
Ол замандан къаны кетген кёчюп къалды тиши да тайпагъа.

IV. АЛАУГАН  БЛА  БОЙРАНКЪЫЗ

       АЛАУГАН  БЛА  ГЕМУДА

Эртде-эртде, Азау тенгизни бойнунда,
Жылы, ышыкъ, уллу ёзенни къойнунда,

Нарт элинде жашай элле нартла-гуртла,
Ишлеп топракъ бла къамишден журтла.

Ол тенгизден а, дейле, хошлукъда
Юч тай чыгъып тура эд къушлукъда.

Ары-бери чаба, ала жорта келе элле,
Жюзе кетип, дагъыда тенгизге кире элле.

Нартла, тулпар тайлагъа кёзлери къарап,
Сукълангандан ёле элле, ол тайланы марап.

Ма бир кюн бары да, бирер аркъан алып, 
Барып, бирер чунгур къазалла, къадалып.
 
Ары бугъуп, сакълап туралла тайланы,
Ала, чыгъып, ойнап башлайла, айланып.

Бирем-бирем аркъанларын атхан элле,
Бири да тайлагъа илинмейин къалгъан элле.

Тайла да кетдиле тенгиз тюплерине,
Нартла къурлай къайытдыла юйлерине.

Нарт Алауган ала бла ол кюн бармады,
Айтханларын къулагъына да алмады.

Ол бир жолгъа сау бугъаны этин ашай эди,
Тирмен ташдан уллу бир гыржынны бошай эди. 

Ол мазаллы адам, ашдан бир да тоялмай,
Аш къайгъысын да унутуп къоялмай,

Элде, жангыз бурху да къалмай, тауусхан, 
Жатып къалгъан эди юйде, къарыусуздан.

Нартны да анасы уа амалсыз болгъан эди,
Бир къарт къатынчыкъга сора баргъан эди:

– Алауганга мен не этерге да билмейме,
Ачлай жашатыргъа уа бир да сюймейме.

Былай барса, элни малын ол биттирликди,
Шексиз, элибизге да сора ач кирликди.

Ол къарт къатын алай айтды ол анагъа:
– Аны сиз элтигиз узакъ тенгиз жагъалагъа.

Анда чабакъ тутсун, башха жукъ табылмаз,
Тенгиз чабакъланы тутуп киши да бошамаз.

Алауганны алып, нартла тебредиле жолгъа,
Ол, азыкъны бошап, кючден атлай эди алгъа.

Нартла, ачдан къутурмагъа эд деп, къоркъуп,    
Бизге да чапмагъа эд деп, къачарча, къутулуп,

Алауганны алдар ючюн, айтадыла былай:
– Сен, жаныбыз, мында тура бир тур, сакълай.

Мында жашагъанла сени къарап кёрлюкдюле,
Чабакъчыла санга аш келтирип келликдиле.

Санга бу къазанны аны ючюн къоябыз, – деп, –
Ашдан топпа-толлугъуна да ийнанабыз, – деп,

Юйлерине ашыгъышлы къачхан элле нартла,
Охо, не боллугъун кёрюрбюз деп, артда.

Тура эд Алауган тенгиз жагъасында, къарап,
Келе болурму аш деп, ач болуп, сакълап.

Эки кюнню анда турду, алай ачдан а ёлмеди,
Тири болду, тюрлю хата уа бир да кёрмеди. 

Ма ючюнчю кюн а, жукълай кетип, дейд, уянса,
Биягъынлай, тюрслеп, тенгиз таба да къараса,

Юч тайчыкъны угъай – юч тарпанны кёреди,
Этген ишлерине, тамашагъа къалып, ёледи.

Тарпанланы бири къара, бири да чыммакъ акъ,
Ючюнчюсю уа сарытор эд, бир жютюкъулакъ.

Алларына чабакъланы сюрюп келген элле,
Ала тенгиз бойнуна гур деп тёгюлген элле.

Зауукъ азыкъ этеди нарт, толгъан эди къарны,
Ма ол эд биринчи кере ашдан да тойгъаны. 
 
Ашай кетгенинде, ол бар чабакъ тауусулду,
Деу Алауган, тура келип, дагъыда ач болду.

«Айхай, ол атладан, – деди, – бирин тутсам эди,
 Чабакъланы, сюрюп, къазаныма къуйсам эди,

Кёп заманнга ашха жетеред, къыйналмазча,
Жаш жюрегим ачдан, – деди, – шор тарамазча».

Андан, барып, бир чунгургъа букъгъанды,  
Тарпанланы чыгъарларын сакълап тургъанды.

Тенгиз бойнунда ойнагъан ол атланы кёргенди,
Акъ тарпанны аркъан бла тутаргъа сюйгенди.

Аркъан, учуп барып а, сарытор атха тюшгенди,
Тарпан да, ычхыналмай, кюреше кетгенди.

Базыкъ аркъан, ол тартханда, ингичге болгъанед,
Алай а нарт, жыя келип, атха жюген салгъанед.

Сорду, адам тилинде сарытор ол ат Алауганнга: 
– Неге керек болгъанма, нарт улан, санга?

– Мен дунияда жашар ючюн жаратылгъанма,
 Жаратылып, аш мадаралмай, къыйналгъанма.

Ма энди уа, сенге минип, тенгизледе чабарма,
Кереклисича бир тенгиз чабакъланы тутарма.

– Ай, тели уа, – деди тарпан, – мен атангы атыма,
Жангыз да Дебетни миндирирге антлыма.

Сен кюрешдинг мени аркъан бла тутаргъа,
Алай атлыкъ этмем сени кибик аштапаргъа.

Мен  жюрютеме ийманы болгъанланы,
Жаханимден жаннет салкъынына къачханланы. 

Сени кибикле, тутсала да, сыртыма миналмазла,
Мени кибик жюйрюк атха керти ие болалмазла.

Сынайма дей эсенг, кесип бир кёр аягъымы,
Кесип, жерден да къолунга бир ал туягъымы.

Нарт сырпыны бла тарпанны аягъын кесгенди,
Анга уа олсагъат жангы бир сау аякъ ёсгенди. 

– Болмаз, – дегенди ат, – мени бир зат бла тыялгъан,
Сенде да жокъду аллай онг, болсанг да Алауган.

– Да кёрейик, – деп, нарт бир терекни тапханды,
Гемуданы ол назыгъа къаты-къаты такъгъанды,

Терек, бир къыркъ аршин болуп къазыкълыгъы,
Бир жыйырма къарыш болуп базыкълыгъы.

Тарпан, тебреп, жортуп, бир жанына чапхан эди,
Ол терекни тамырлары бла къобарып атхан эди.

Алай къоркъуп, къачып кетеди сора Алауган,
Ёмюрюнде элгенмеген жигит бир нарт улан.

Къачып, къатларында бир агъачда бугъады,
Тарпан, аны излей кетип, кеси келип табады. 

Болат къурчдан ариу да этилген иер да сыртында,
Айыллары да къурч, ол сюеледи къатында:

– Билеме Дебетни энчи жашы болгъанынгы,
Онтогъузну, тунгуч улан болуп, туугъанынгы.

Санга къуллукъ этсем, тас этмесенг ышанынгы,
Къайда болсакъ да, мен сакъларма жанынгы.

Аш-суу керекли болмай, мен алай жашайма,
Жалан да бир темир кесеклени, магъдан ашайма.

Табалмасам, узакъ, бийик да таулагъа барама,
Темир магъданны, кемирип, чайнап къабама.

Кесим а жер, не да тенгиз тюплеринде турама,
Керек болса, ием болгъан жерге чабып барама.

Мени излесенг, уллу сууну жагъасына барырса,
Жюгеними, суу башында тутуп, зынгырдатырса.

Сенге мен олсагъат учуп жетерме, кёк элиялай,
Келишимим болсун, – деди, – сени бла ма алай!

Нарт Алауган, Гемудагъа минип, кетген эди,
Кёп сууладан, кёп тауладан учуп-учуп ётген эди.

Башха атла сау бир айны барып турлукъ жолну
Атлап кете эди, айырмайын тёшню, къолну.

Нарт элине къайтып баргъанед сора Алауган,
Нарт халкъындан махтау алгъанед ол жигит улан.

Хапарына тынгыладыла чалбаш къартла,
Сукъландыла элде нёгерлери да, жаш нартла.

Бирер аркъан алып, тенгиз бойнуна келдиле,
Башха эки атны тутабыз деп да, кёп сюелдиле.

Алай ахшы умутлары уа толмай къалдыла,
Ол тарпанла тенгиз суудан кёрюнмей къойдула. 

     АЛТЫН ТОН

Ай да, нарт Алауган Гемудагъа миннгенди, уой, миннгенди:
– Бир кёз ачып а, жайылып а келейим! – дегенди.

Ингир къарангыгъа дери жорта баргъанды, уой, баргъанды,
Тюзде от жарыкъла кёрюп, атын ары таба бургъанды.

Бу тийреде не къош, не эл да жокъ эд деп, билгенди, уой, билгенди,
Эй, сора неди бу жарыкъ деп, сагъышха киргенди.

Ол не этерге да билмей а, Гемудасы айтханды, уой, айтханды:
– Алайланы жети башлы жети эмеген юйюр басханды.

Беш бугъаны этин да къазаннга уруп, ала да от этелле, уой, этелле,
Къачан бишеди бу деп а, жети кёзлери тот этелле.

Ма олду сен кёрген, къазан тюбюнден от жарыкъ да, уой, жарыкъ,
Сен къоркъма, мен юйретейим этеринги, ары барып.

Жети эмегенни алтын тонлары барды, сейирлик, уой, сейирлик,
Аны кёргенлени кимни да жанлары анга кирлик.

Аны жагъасы жыр айта, эки женги уа къарс уралла, уой, уралла,
Ол заманда алтын этеклери тепсей-ойнай туралла.

Мен айтханны этсенг, тонну алып, къайтырса, уой, къайтырса,
Къоркъсанг а, кесинги ол эмеген жыйынга ашатырса. 
 
Нарт Алауган атны акъыл сёзюне эс бёлгенди, уой, бёлгенди,
Не аз да къоркъмай, ол жети эмегенге келгенди. 

Жете барып, атдан да тюшмей а, салам бергенди, уой, бергенди:
– Кече ахшы болсун, эй, буруннгу эсли къартла! – дегенди.

Эмегенле: «Сау бол, уой, нарт улу, – деп, ачылып, уой, ачылып, – 
Кел, жууукъ бол, тюш атынгдан!», – деп, къатына барып,

Нартны атдан тюшюрдюле, къонакъча кёрдюле, уой, кёрдюле, 
Тёрге ётдюрдюле, Гемуданы да илкичге тагъа тебредиле.

Унамад Алауган: «Жаман затды да, къоюгъуз, уой, къоюгъуз,
Андан эсе олтуругъуз, этден да, шорпадан да тоюгъуз.

Арты, аллы бла да сермейди, барсагъыз, ай, апчытыр, уой, апчытыр,
Ауузу бла да къабады, бармагъыз, биригизни бек ачытыр».

Эмегенле ичлеринден таза ёхтемлери алгъа чыгъады, уой, чыгъады:
– Шо бу тайчыкъ кимге да не этер? – деп, алайгъа барады.

Гемудагъа жетгенинлей, ат табаны бла ургъанды, уой, ургъанды,
Ол эмеген, чартлап барып, узакъ бир тёбеде аугъанды.

– Уой, ёлтюрюп къойгъан болур! – деп, чапдыла, уой, чапдыла,
Эмегенни, ырмах болуп да, солууун алалмай, тапдыла. 

Ала къайтып, нарт чолпуну ол къазаннга ургъанды, уой, ургъанды,
Исси шорпадан толтуруп, юслерине аямайын къуйгъанды.

Ол къатышда алтын тон доп деп аллына тюшгенди, уой, тюшгенди,
Аны сермеп алып, нарт Алауган Гемудагъа миннгенди.

Эмегенле да, аяза келип, бери айланып чапхынчы, уой, чапхынчы,
Кёзкёрмезден учуп ётгенди нарт, ай тауладан батхынчы.

Алтын тонну, элге элтип, арбазында такъгъанды, уой, такъгъанды,
Алтын женглери къарс къагъып а, жагъасы къобуз сокъгъанды.

Этеклери тепсей-ойнай, жарыкъ ура эд арбаздан, уой, арбаздан,
Нартла ары келип, кёрюп, сейир этип, ёле элле аздан.

Нарт Алауган Аликланы башчылары болгъанды, уой, болгъанды, 
Уллу оноу керек болса, барып, атасына соргъанды.
   
Нартла жортууулгъа чыгъа элле, тизилишип, сатыр да, уой, сатыр,   
Нарт жыйынга таматалыкъ эте эд Алауган деген батыр. 

      НАРТ АЛАУГАННЫ  ТЮШЮ

Нарт Алауган жайыла, къарай баргъанды,
Андан кеси жангыз къайта болгъанды.

Арып, бир жол жанында олтургъанды,
Олтургъанлай, татлы жукълап къалгъанды.

Рахат жукълай, солуй, жата келгенди,
Ол заманда сейир бир тюш кёргенди.

Эки киши ариу къызны тутуп бара элле,
Къызны да къоллары уа байланып тура элле.

– Сиз къайры, нек элтесиз бу къызны? – 
Алай соргъанды Алауган, аз-маз къызып.

– Бу къыз хан улуну бетин жойгъанды,
Анга бар дегенде, унамайын къойгъанды.

Жангыз къалып турады, жокъду атасы,
Тюйюлдю бир ханны, бийни да баласы. 

Ол бир къара ёзденни, – дейле, – сайлагъанды,
Мынга уллу хан бек аман ачыуланнганды.

Къурутугъуз кёзкёргенден деп буюргъанды,
Ол жумушну бизни бойнубузгъа салгъанды.

Хо де да къой деп, бир аямай, кюрешебиз,
Унамайды, жол узуну аны бла тюйюшебиз.

Ма былайда жерде уа барды бир тешик,
Къызгъа болур ахыратха барлыкъ эшик.

– Сюймекликден башха хатасы жокъ эсе,
Жарлы ёксюз, не анасы, не атасы да жокъ эсе,

Ийип къоярмегиз къызны? – дегенди Алауган,
Жарлы ол сабийге жаны таза да ауругъан.

– Хоу, ма былай санга, – делле ол экиси, –
Къалай иербиз, терс болуп тура эсе кеси?

Баргъан жолубузда бизге акъыл юйретмей,
Кетерменг терк, не да къалырса, тепмей!

Нарт Алауган а сора, дейле, уяннганды,
Тюшюндегин керти тюню суннганды.

Сермеп а сырпынын, ары-бери чапханды,
Арып, аны ючгюл ташны юсюне салгъанды.

«Ол тюш бош кёрюнген болмазмы, – деп, – 
Бир ишлеге тюбемей а къалмазма», – деп,
 
Алайчыкъда, сагъыш эте, тура келгенди,
Таш тюбюнден бир тауушла да эшитгенди.

Нарт Алауган белиндеги мансны тешеди,
Ташха чёргеп, тепдирирге да кюрешеди.

Кючюн салып, ташны бир жанына тартады,
Къолу бла сора, кётюре кетип да, аудурады.

Къарагъанда – тюбю кёрюнмеген тешик,
Андан а ол узун мансны ташдан тешип:

– Эй, ким барды мында? – деп къычырады,
Къулагъына темир таууш, дейд, чалынады.

Андан сора бир жилягъан таууш келеди,
Темир сынжыр зынгырдагъан да эштиледи.

Нарт ол мансха къыл аркъанны къошады,
Айылланы бла жюгенни жарашдырады.

Анга мартинкалын къошуп, ташха байлайды,
Эне келип, тюбю къайдады деп, къарайды.

Жетеди тюбюне да, бир ариу къызны кёреди,
Ачдан бла сууукъдан къыйналгъанын биледи.

Бугъоу сынжырларын тартып, бузады,
Жипни къызны ингичге да белине къысады.

Ол тешикден, къаплан кибик, кеси чыгъады,
Бир тынч-тынч узала, къызны тартып алады.

Узакъ да кетмей, нарт бир жугъутур атады,
Аны союп, санлап, алып, артха къайтады.

Тоюп, суу ичгенде, ол къыз жыйды эсин,
Сордурмай, хапарын толу айтды кеси:

– Мен бир уллу ханны элинде жашай эдим,
Атам, анам бла да халал гыржын ашай эдим.

Ма бир кере элде ол хан байрам этген эди,
Ары дуния бла бир къонакъ келген эди.

Сыра чыккыр толу, къазанлада этле бише,
Келген жашла уллу майданда эрише,

Эслейме алайда бир мараучу жашны,
Бир ёсюмлю, жигит, субай, къаракъашны.

Билелле бары да, таныйла бары да муну,
Ахырзаман деген уста, батыр мараучуну.

Ол заманда уа ханыбыз алгъа чыгъады,
Къоду къычыргъанда, болгъан ары чабады.

Анда тауда ариу бир мияла къала тура эди,
Аны аллы мийик, къаты темир буруу эди.

Айтады хан: «Ол мияла къаланы аталгъан,
Огъу бла киритин уруп, – дейд, – ачалгъан,

Андан а бир кийик чартлап чыгъып къачса,
Аллын тыйып, аны къолу бла ким тутса,

Ариу къызла келип туралла байрамгъа,
Ма аладан бирин эркинди сайларгъа!

Жашла, кезиу-кезиу, атып а кюрешелле,
Алай а окълары жерге-жерге тюшелле.

Бек ахырда Ахырзаман атады чыкъенин,
Ол киритни кёребиз сора тюшгенин.

Ол къаладан чартлап а бир кийик чыгъады,
Буруу ичи бла да кесин энишге атады.

Алай Ахырзаман аны тутуп къойгъанед,
Алып келип, ханны аллына салгъанед. 

– Аха, – дегенди хан анга, – тёгерекге айлан,
Кёзюнг къарагъанны кесинг, – деди, – сайла.

Ол мараучу, келип, мени аллымда тохтайды,
«Сайлай билдинг!» – деп, халкъ аны махтайды.

Мени кёрюп, ол хан да къатыма келгенди:
– Кимни къызыса, ариучукъ? – дегенди.

– Атам, – дедим, – ууда жардан кетип, ёлгенди,
Аты Айчы эди, аны мында хар ким билгенди.

– Аны, – дейд хан, – кесим да таныучу эдим,
Бу тийреде ол бек уста, – дейд, – мараучу эди.

Уугъа барыу эди аны сюйген иши,
Тутушлада сыртын жерге салалмагъанд киши.

Да, ариу къыз, – деди, – сени бек жаратама,
Сени, келин этип, кичи уланыма алама.

Сен, жигит, – дейди ол, мараучугъа къарап, –
Башха къызны алсанг иги болур эди, сайлап.

Ол мараучу: «Угъай, керекмейди», – дегенди,
Айтып, туугъан эли таба жортуп кетгенди. 

Хан юйюне элтди мени, алай бла, зор бла, 
Салды бир отоугъа, ыразымыса деп сормай.

Берген ашы – шекер, шербет бла локъумла,
Кийген кийимлерим – чилле-дарий, лаудан.

Бир ыйыкъдан хандан къулу келди манга,
Кече хазыр болуп турсун деп, уланга.

– Угъай, – деген эдим, – мараучуну сюеме,
Башха жашха бармам, барсам, анда ёлеме!

Аны эштип, ол огъурсуз хан къутурду,
Мараучуну терк жойсунла деп буюрду.

Менге, бугъоу салып, юч кюн тутхан элле, 
Артда уа, келтирип, бу тешикге атхан элле.

Нарт Алауган къызны ат бойнуна алгъанды,
Андан а нарт элге да, дейле, атланганды.

Къызгъа: «Ма буду, – дейди, – элибиз,
Тейри бизге кеси саугъа этген да жерибиз.

Эй-хей, эрттеледен бери да нартды атыбыз,
Андан сыйлы уа жокъду, – дейди, – затыбыз!

Бери бир хан, падчах окъуна келалмайды,
Менге жасакъ тёлегиз деп айталмайды.

Нартла бла ол ханла кюреш эталмайла,
Демлешгенде да аланы хорлап кеталмайла!

Нартны ол хапары элге терк жайылгъанды,
Андан-мындан да кёп нарт жыйылгъанды.

Ала, къызны кёребиз деп, ашыкъдыла,
Айтады сора Алауган элде ахшылагъа:

– Уой, нарт жууукъларым бла тенглерим!
Ма бу къызны бизге этгенди аманат Тейри.

Сабийликден бери ол атасыз тургъанды,
Жюрек жарымы бек кенгде къалгъанды.

Насып жолун кюйсюз бир хан кесгенди,
Сюйген жашы бла арасын узакъ этгенди.

Мени акъылым а – экисин да къошаргъа,
Ханны этген ачылыгъын да бошаргъа.

Нартдан манга бир нёгерле да беригиз,
Ол жыйынны мени да биргеме жиберигиз.

Жол узуну ала нарт жырларын айталла,
Кезиу-кезиу тартып, садакъ-чыкъен аталла.

Супхуладан къара сыра, боза тарталла,
Кече болса, дорбунлагъа кирип жаталла.

Ойнай-кюле, ханны шахарына келелле,
Нартлабыз деп, ханга хапар берелле.

Хан нартланы къонакъ кибик кёреди:
– Нартха керек зат неди? – деп, белги береди.

Эл таныгъан тулпар ханга айтханды:
– Мени атым, – дегенди, – Алауганды.

Нартладыла кёкден жулдуз алалгъанла,
Тюбегенни адамлыгъын сынагъанла.

Хан элинге къонакъ болуп келгенбиз,
Аны бла да сыйын, даражасын кёргенбиз.

Тынгыласын биз айтханга элни ханы,
Тёгюлмесин эки арада сыйлы адам къаны.

Нарт Элинде кёп бардыла батыр а уланла.
Демлеширге хазыр болуп а тургъанла,

Неден да бек шуёхлукъгъа къууанганла,
Жалан да тюзлюкге къулланнганла!

Нек келгенин айтып бошайды Алауган,
Эрнин къабады, не кючлю болса да, хан.

Нарт жыйынга кючю жетмезлигин кёреди,
Мараучуну излетмезге ол сёз береди. 

Ол хапарны таугъа, тюзге да жибереди,
Мараучугъа тиймезлигин да билдиреди.

Мычымайын, Ахырзаман ары жетди,
Нарт жыйынны келгенине сейир этди. 

Зат сормайын, барын кеси билгенди,
Ыразы болуп, кёз тюбюнден кюлгенди.

Сюйген къызы темир такъыясын ташлайды,
Арсарсызлай былай айтып башлайды:

– Уялмайын, мында сизге айтама сёзюмю,
Тейри керти жолгъа уа къаратха эд кёзюмю!  

Ахырзаман, ма сенсе, – дейди, – сюйгеним,
Бу дуниямда да биринчи, – дейд, – кёргеним.

Тура эдим, – деди, – чомачалай да бурулуп,
Саным жашлай, бир тал къазыкъча, урулуп.

Алымдагъы батырланы кесинг кёресе,
Бизге бир насыпха келгенлерин билесе. 

Эм батыргъа нарт Алауганды саналгъан,
Уллу ханга сёзюн, бир къоркъмай, айталгъан!

Ахырзаман, жукъ айтмай, ийилгенди,
Уялгъандан жети кере да тюрленнгенди.

Уллу къолун ол узатханед нартлагъа:
– Минермегиз, –  дегенед, – сора атлагъа?

Нартла хора чагъыдыйлагъа минедиле,
Ахырзаман тургъан элге келе келедиле.

Ахырзаман а той этгенди, къууана,
Нартла анда жети кюнню туралла, жубана.

Аласызлай ойнамайды, не кюлмейди,
Кетип къалырларын ол бир да сюймейди. 

Сегиз къатлы къаласындан къарайды,
Тау башлада кийик, жугъутурла санайды.

Нарт жыйынны кетер чагъы болады,
Нарт Алауган алгъыш аякъны къолуна алады:

– Шуёх болуп, элге келген эдик бирге,
Нарт халкъындан салам берип а кетерге.

Ма энди бу алтын гоппан да къолумда,
Шуёхлукъну алгъыш айтама жолунда.

Бирлик болсун сиз жашагъан уллу элде,
Бар хатала къалып сизден кери, кенгде,

Ёмюрледе апчымай халкъыгъыз,
Аллыгъыздан онглу болурча артыгъыз,

Дуниялыкъда ажашмай жашыгъыз,
Къайгъыладан къайнамай башыгъыз!

Уллу Тейри сизде намыс болуп кёрсюн,
Зулмучуну кеси уруп да, ёлтюрсюн!

Туугъаныгъыз а, алф кибик, ёссюн,
Къыйынлыкъгъа, алан кибик, тёзсюн!

Быллай кюнде нёгерлерим да къатымда,
Нёгерликни къатында нелле алтынла!

Алгъыш ючюн сизге келе уа турайыкъ,
Сизге эсенлик, саулукъ да сурайыкъ,

Керти сёзню айтып кетерча, къууана,
Тапхан затыбыздан, адамча, жубана!

Айтып, инсан кёлюн а къалдырмабыз,
Жолгъа чыкъсакъ, айып да алдырмабыз.

Тергеу эте, биз бир да жангылмабыз,
Нартны атын аман бла айтдырмабыз.

Ма бюгюн а мында уллу къууанч кёреме,
Сёз барыуун эштген адамлагъа береме.

Ала эсегиз а, боза толу аякъны алыгъыз,
Элигизде таза къууанч бла къалыгъыз! 

Бир залкъыды гюлчюк да къолунда болуп,
Алауганга ол къыз айтды, кёлю толуп:

– Уой, сенсе да ма бу кюнлени башлатхан,
Жюреклени, ма бу гюлчюкча, жашнатхан!

Сени атынгы мен ёмюрде да унутмам,
Алгъыш сёзюнгю аузумдан да къурутмам!

Да жокъду да менде эрлик этерча билегим,
Санга жетсин битеу алгъыш бла тилегим!

Жашаууму да сенсе, – дейди, – узайтхан,
Кёл жарытхан ариу сёзлени кёп айтхан.

Алауганны бир билегимча да кёрюрме,
Аны атына уллу хурмет, намыс берирме!

Ол той жети кече бла кюн баргъан эди, 
Нарт жыйыны да сора атланнган эди.

Эллерине жете туруп, жауду жылы жауун,
Тейри къылыч да жарытды тюзюн, тауун.

Тейри къылыч иги белгиди ёмюрден,
Аны кёрюп, нартла къууандыла бирден.

Нарт Алауган анга, дейд, баш ийгенди,
Нарт жыйынга да ол былай дегенди:

– Эй, аланла, баям, бир игилик этгенбиз,
Тейри-Ханны таза да кёлюне жетгенбиз!

         АЛАУГАННЫ КЪАТЫН АЛЫУУ

Бу эмеген сюрюулени тыяр заман болдуму деп,
Бирин да къоймай, эй, жояр заман болдуму деп,

Келгенед Алауган-батыр атасына, къарт Дебетге,
Сёлешейим аны бла деп, кесим, бетден бетге.

Дебет, солуй, орундукъда жатып тура эди кеси,
Айтханед Алауган анга, бёркюн тешип, эсин:

– Сыйлы атам, жыйын бла шималгъа ийсенг эди,
Менге сен адетде кюч къошарыкъ бата берсенг эди,

Динсиз тайпаланы шылдым, дырын этер эдик,
Жокъ энди бир къоркъуу деп, къайытып кетерек.

Дебет Алауганнга тынгылап, къарап тургъанды,
Аны айтханы терен акъыллы, оюмлу болгъанды:

– Нарт тукъумну, сайлап, аскер ишге деп жаратхан,
Бизге буйрукъ бергенди алгъадан да Тейри-Хан,

Ол эмеген сюрюуледен бирин сау къоймазгъа,
Адам ашаучула тюбеселе, жангыз бирин аямазгъа.
  
Эмегенле тургъан жерге жортууулгъа тебрей эсенг, 
Тейри-Ханны аны бла сен ыразы этеме дей эсенг, 

Санга мен батамы, жюрегимден алып, берирме,
Сени кесим къурчбел Гемудагъа да миндирирме.

Алай манга сёз бер, бирин саулай иймезме деп,
Ол тайпадан бери бир жан да келтирмезме деп.

Баргъанынгда, менге берген антынгы унутсанг а, 
Тейри-Ханны сыйлы буйрукъларын бузсанг а,

Тукъумунга бла кесинге уллу гюнах аллыкъса,
Таза къанлы нартха да бузукълукъ саллыкъса!

Уллу ант-къыранла этгенди Алауган атасына,
Кёлю кёлтюрюлюп, тынгылап турду батасына:

– Узакъ жолгъа, къыйын жортууулгъа бараса,
Нарт борчунгу, кереклисича, хаман толтураса.

Баргъан жолларынгда миннген атынг абынмасын,
Сени хорлап, онглап кетер душман табылмасын!

Кёкню, жерни, бар жанланы сёзю бла жаратхан,
Санга ыразы болуп турсун дуния иеси Тейри-Хан!
 
Уой, не къара булут тау башындан энип келгенча,
Боран желле улуп, кёкню башы кюкюрегенча,

Гемудагъа минип, нарт Алауган сууукъ тюзде учады,
Хар тюбеген эмегенни, уруп, малтап, башын чачады.

Дебет берген болат сырпыны, элияча, жылтырайды,
Аны желинден жер, агъач да, таш да къалтырайды.

Тюзде ол ёлтюрген эмегенле тёбе болуп, жаталла, 
Къара къанлары Эдилге, жаным суулай, агъалла.

Сау къалгъанла узакълагъа къачадыла, къоркъуп,
Ызларындан а Алауган барады, таймайын, къуууп.

Жылтырауукъ а сырпыны да сызгъырады, жилянлай,
Жетген-жетгенин ол эки бёлюп къояды, ургъанлай.

Эдил бойнуна жетгенде, батыр атын тыйгъан эди,
Андан ары жол жокъ эди, ол умутун къойгъан эди.

Саула бла ёлгенле арасында бара эд, дейдиле, ол суу,
Ол жанында, бир чёп да битмей, жер болуп эд къуу.

Къарай кетип, жар тюбюнде бир дорбунну кёргенди,     
Эмегенле мында бугъуп турамы болурла, дегенди.

Бир къарт бла жаш уллу къазанны букъдура элле,
Алай эслемесе, сырпынындан жоюлмай, къутула элле.

Ол букъдургъан къазанлары, къыркъ къулакълы болуп,
Къыркъ бугъаны этин сыйындыра эди, кеси толуп.

Бир эмеген къатын а, томуроулай бир ийнени алып,
Ол дорбунну кенг киремин тиге тура эд, къадалып.

Нарт Алауган да къынындан жютю сырпынын сууурду,
Лячинча къычырып, ол суу бойнуна эрлай къууулду.

Эдил-Сууну ортасында сейир бир тамаша кёрген эди,
Суудан ёрге тиширыуну ариу башы кёлтюрюлген эди.

Жаннган эки жулдузча, жылтырай эд кём-кёк кёзлери,
Эр жюрекни бёлеп къоярча эд аны ауазы бла сёзлери: 

– Нарт Алауган, болду, жууукъ-ахлуму энди жойма,
Къарт атамы бла анамы мени кёзюмде, – дейди, – сойма.

Санга барыр эдим эрге, къанлы душманыбыз эсенг да,
Менден ариу тапмазса дунияда, сен не кёп излесенг да.

Нарт Алауган, жукъ айтмай, терс къарап къойгъанды,
Ол жаш эмегенни,  женгил силдеп, башын алгъанды.

Ариу тиширыу белине дери чыкъгъан эди суудан,
Саны-бети жым-жылтырай элле, асыры ариу акъдан.

Узун бойлу, субай эди, тюзде кеси ёсген акътереклей,
Жиляй эд, жалынып-сарнап, дейди, Алаугандан тилей:

– Уой, деу батыр, сен къарт атам бла анамы къойсанг а,
Бу къан тёгюуден, – дейди, – ахыр бир тойсанг а! 

Манга къарачы энтда, айт бери, жаратмайса немми,
Кимде кёргенсе быллай къолланы, ингичге белни?   
    
Къалай ариудула саным, бойнум, ёшюнлерим, бетим,
Аны, мен айтмасам да, кёрюрге керек эдинг кесинг.

Мени алсанг, кёкюрегиме къаты-къаты къысарма,
Эки къолум бла бойнунгдан къаты да къучакъларма!

Анга къарагъанда, Алауганны башы хайран бола эди,
Жаш жюреги истем отдан бла нафысдан тола эди.
 
Ол ариудан батыр эки кёзюн кючден алгъанды,
Атасына юйде берген сёзю керти сёзлей къалгъанды.

Ол бу жол да терилмеди тиширыуну ариу айтханына,
Жете келип ол къарт, сылыкъ эмегенни да къатына,

Уруп, аны санын тёппесинден тюз да эки бёлгенди,
Тиширыу да, сарнап, суудан чыгъып, дейд, сюелгенди: 

– Мен бош бир жан тюйюлме, мен ариу балкъызма,  
Тёрт дуниягъа да белгили бийчеме, Бойранкъызма.

Жюйюсханымса, мен сени къарауашынг болурма,
Этерме, не айтсанг да, – дейди, – жанынгы къорума!

Къарт анама къара да, жан аурут анга, жиляп, тилейме,
Аны да ёлтюрсенг, терен Эдил-Суугъа батып, ёлеме.

Жаш жанымы, замансызлай, суу тюбюнде жоярма,
Ариу санларымы уллу ыргъай чабакълагъа къоярма.

Менден хурттагымы, мидел чакълы да къоймазла,
Сен таш кибиксе да, сенден сууукъ ташла да болмазла! 

Аны айтханында, нартны башы, хайнухча, айланганды,
Жаны тиширыу бла, айырылмазча, байланганды.

Кёкюрегине къолун салып, дып-дып этген жюрегине,
Ауузу да къургъакъсып, ол нарт айтды ариу эмегеннге:

– Охо, къойдум, тиймезме ананга, сенге мен сёз береме,
Кесинг а кел бери, терк келмесенг, жанып-кюйюп ёлеме!

Олсагъатдан нарт кюбеси кёкюрегин къаты къысханды,
Такъыясы башын тиширыудан артха бургъанды.

Къолундагъы сырпын кеси аллына ёрге кётюрюлгенди,
Билгич Гемудасы анга, аяздыралмай, сёлешгенди:

– Эй, нарт улу, этген ишинги терслигин билирменг,
Къарт атанга берген антны да эсинге бир тюшюрюрменг?

Гемудасы, ачыуундан, туякъларын ташха-ташха урады,
Ол эмеген тиширыу да суудан суу жагъагъа чыгъады.

Аны кёрюп, нарт Алауган кесин-несин да унутхан эди,
Уллу антын, баллы хантлай, ашап къоюп, жутхан эди.

Бойранкъызны алып барып, нарт элине жетерем деп,  
Динсиз урлукъну къарт атасына ахшы келин этерем деп,

Тёзалмаздан, бийче этип, таза юйлерине кийирмей,  
Нартха уллу хата-палах келтирлигин артал да билмей,

Тиширыуну, сермеп да, къойнуна къысып, алгъанды,
Элтип, Гемуданы къурч белине да къондургъанды. 

Ауурлукъдан Гемуданы бели, садакъча, бюгюлгенди,
Аякълары да къалтырай, Алауганнга былай дегенди:

– Жюйюсханым, – деди, – гюнахладан таза Дебетни уланы,
Экигизни ауурлугъун кётюралмаз мени белим-саным.

Мени акъыл сёзюме тынгылачы, юйюнге ашыкъмай,
Къурч белими сындырма да, мени жерге да жыкъмай,

Ол къыркъкъулакъ къазанны берлакъгъа сюйречи,
Нартха жарар сыйлы талауурну манга жюклечи!

Анга сен, суу къуюп а, тюбюне да от этсенг, болады,
Ол къыркъ бугъа этден кеси аллына толуп къалады.

Сейир багъыр къазанны сен Нартха алып барсанг, 
Аликланы Уллу Юйде сыйлы сынжырда тагъылса,

Жигит нартланы санларын къарыусузлукъ алмаз,
Бир нарт да ёмюрде ач къыйынлыкъ, – дейд, – сынамаз.

Билгич ат Гемуда Алауганга ол сёзлени айта туруп,
Ариу тиширыу тынгылай эди, жукъ айтмай, олтуруп.

Жалан да огъурсуз кёк кёзлерин аман жылтырата эди,
Гемудагъа къарай, акъ тишлерин гъыжылдата эди.

Артда Алауганнга айтханды, болмай, къалмай амалы:
– Алгъын эр бериучю эди, къатын алса, – деди, – къалын.

Ма энди уа эри ючюн къатын бере кёреме къалынны,
Да сора бар да, алып кел ол дорбунда аллыгъынгы.

Ансыз, юй бийченги ашдан тойдураллыкъ тюйюлсе, 
Баям, бу мал айтханындан да чыгъарыкъ тюйюлсе!

Батыр ол дорбундан багъыр къазанны чыгъаргъанды,   
Ауур жюкню ол сыртына кючден-бутдан салгъанды.

Жаяу бара эди, жесир кибик, атны жюгенинден тутуп,
Атда уа къатыны келе эд, анасы бла, ачыудан толуп. 
   
НАРТЛА  БЛА  ЭМЕГЕН  КЪЫЗЛА

	Дебет бла жашлары жесирликде

Нарт Алауган узакъ жортууулгъа кетген эди,
Алтын Дебет анда боллукъ ишни билген эди.

«Нартны битеу башха халкъладан бек сюйген,
Адам ашаучу тайпагъа къатышмагъыз деген, 

Бизни жаратханга мен не жууап берликме,
Тунгучуму къыйналгъанын кесим кёрлюкме.

Жашым юйге келликди, керексиз жюкню алып,
Берген антын бузуп, бир палахха къалып.

Нартны таза къанына эмеген къан къошулса,
Тейри-Ханны уллу оноулары да бузулса, 

Бизге салгъан борчну къалай бла толтурурбуз,
Бузукълукъну къалай хорлап солурбуз?».

Жарсый эди, болушургъа амал табалмай,
Ачыуундан ашха бурху гыржын къабалмай:
 
«Ай, болмады, кесим узакъ жолгъа кетермем,
Къалгъан жашлырымы оноуларын этермем?

Кёп излесем да, жолумда къалсам да кеч,
Табарма алагъа мен онсегиз туугъан эгеч.

Ол заманда таза нарт къанлары да сакъланыр,
Туудукъланы хар бириси да тюз жолну алыр».

Ачыкъ этгенди умутун, жыйып уланларын,
Айхай да, тынч тюйюл, къыйын эд жоллары.

Атларына миннген элле бирден, ашыгъышлы,
Жолгъа чыкъгъан элле, тилей бир ахшылыкъ.

Алларында баргъан Дебет кеси эд быланы,
Аны ызындан а он сегиз жигит да уланы.
 
Нарт элинден ала ура-чаба, жорта уа кетдиле,
Кёп тауладан, кёп сууладан да ётдюле.

Кёп айланып турадыла, ашыкъмай, чапмай,
Туугъан а онсегиз эгеч болгъан юйюр а тапмай.

Бирде Къаф таулада бир элчикге кирген элле,  
Элни орамында къарт къуртханы кёрген элле.

Ол къуртхагъа элден хапар-хайыр сорадыла,
Аны жууабына бары да, дейди, къууанадыла:

– Мындан бир эки кюн барлыкъ журтда-элде,
Къалын агъач басхан тарда, бир тау жерде,

Тамам да он сегиз эгеч бир юйюрде жашайла,
Сыфатлары тамам, – деди, – кесигизге ушайла. 

Ариуду бет орамлары бла санлары бла халлары,
Къызларына да он сегиз улан излейд аналары.

Ол элчиле жангыз да Тейриге, – дейд, – табыналла,
Адам ашаучула бла хаман сермешип туралла.

Атландыла андан ары, учар кёллю болуп,
Кёрелле бир дорбун, аллы сюекледен толуп.

Дебет: «Бу дорбунда къалырмек? – деп сорады, –
Хей, ким барды мында?», – деп къычырады.  

Бир заманда уа болгъанны гюрюлдетип,
Жерни, къаяланы да тепдирип, титиретип,

Бууунунда уллу темир юзмелт да бурулуп,
Темир урчугъуну башы тирмен ташча болуп,

Чигинжеден ауур урчукъ кеси да, уллудан, 
Бир эмеген къатын чыгъып келеди дорбундан.

– Эй-хей, адамчыкъла, мында уа не ишлейсиз,
Кесигизге да не хайыр, не ахшылыкъ излейсиз?

Дебет айтды, былай да былай болгъанма деп,
Жашларыма къатын излей чыкъгъанма деп.

– Ариу къызларымдан а жокъду хапарынг да,
Тамам да он сегиз, жетген къызла бары да. 

Чакъырайым бери, дорбун аллына келсинле, 
Уланларынг ала бла тутушуп бир кёрсюнле. 

Хорласагъыз, къызларымы алып кетерсиз, 
Хорлатсагъыз, – деди, – бизге эрлик этерсиз.

Чыгъалла бир деуле, аналарыча, эршиле,
Жангыз кёзлю, семиз, ол нартлагъа кюле-кюле.

Ол дорбунга ташайдыла, бирер нартны алып,
Ол къатыннга уа юлюшге Алтын Дебет къалып.

– Кесимикисе! – деп, къатын аны тутуп кетди,
Дорбун тешикге бир гыйы ташны да бегитди.

Ол дорбундан чыгъар амал а болмай нартланы,
Аны аллын сакълап, отлай къалалла атлары.

Алауган бла къайын анасы 

Биргесине, дейди, эки тиширыуну алып,
Талауурлу къоллу, кеси да кечирек къалып,

Жыйын башчы болуп, акъ кюбеси да от жана,
Жолда ойнай-кюле, элин кёргенине да къууана, 

Нарт Алауган да юйюне къайтып келген эди,
Юйде киши да кёрмей, бек сейир этген эди.

Жангыз да Матчалыу тура эди кеси, абызырап,
Эри бла жашланы, дейди, алларына къарап.

Айтады Алауган: «Ма, буду, анам, келининг,
Бир сунмайем юйге былай болур деп келлигим.

Атам, къарнашларым да жокъ, уой, тас болуп,
Жесирликде уа болурламы бары, тутулуп? 

Мен тамбла, аланы излеп, жолгъа чыгъарма,
Бир ызлары къалгъан эсе, мен аланы табарма!».

Танг атханлай, нарт Алауган жолгъа чыгъады,
Гемуданы къаты туякъ тюплери от чагъады.

Нарт бармагъан, излемеген бир жер да къалмай,
Кёп айланды тюзде, бир ызларын табалмай.

Къайтып келгенед юйюне, арып, мууал болуп,
Жаш жюреги бушуу бла ачыудан толуп.

Аналары бир мюйюшде, жиляй-жиляй, жашайды,
Ачы жилягъандан кёзлеринден бошайды.

Эки-юч айны нарт Алауган юйде алай турады,
Юйдегиси уа Бойранкъыз ауур-айлы болады.

Ма бир кече бары, жатып, къаты жукълайла,
Нартны уа къайгъысы, сагъышлары хорлайла.

Бир заманда къайын анасы акъырын къобады,
Тыпыр таш тюбюнден бир къошунну алады.

Къара жагъыуну чыгъарды, къолу бла узалып,
Аны да бетине жакъды, эки-юч кере алып.

Бир къуш къапны кийди, кесин хазыр этди,
Атлап, ожакъ тешик бла да кёкге учуп кетди.

Нарт Алауган, юйден чыгъып, къарагъанда,
Къатын учуп бара эди къара булутлада.

Юйге кирип, нарт, жерине барып, жатады,
Къайын анасы юйюне танг алада къайтады.

Эртденбла Бойранкъыз аш къайгъыгъа киреди,
Къазан асып, бир эт шорпа да биширеди.

Бишген этни экисини алларына салгъанды, 
Кеси да, жутланып, андан кёп ашагъанды.

Эри этге къарайды да, ол къой этге ушамайды,
Арсар болуп, дейди, узалмайды, ашамайды.

Къатынына: «Бизде жангы эт жокъ эди, – деди, –
Алай эсе, бу этлени бизге ким келтирди?».

Анга уа Бойранкъыз, былай къарап, дегенди:
– Муну бизге кече бир къоншубуз ийгенди.

Жукълап энг сен, аны эшитмейин къалгъанса,
Аша, татлыды бек, манга не къадалгъанса?

Аны сёзлерине, жууап табалмай, уялып,
Кёреди Алауган да ол бишген этден къабып.

Аллай этни къапсын да нарт – татлы эди ол бек,
Иги къарагъанда – табагъында адам сюек. 

Ол сюекни, ийнанмай, дейд, алгъанед къолуна,
Этден адам сют ийиси ургъанед бурнуна.

Жилямугъу нартны узун сакъалын жибитеди,
Къайын анасыны, къоркъуп, ахы-жаны кетеди.

Ёрге къобады Алауган, ичи да от кибик жанып,  
Къатын, тобукъланып, тилейди, жалынып:

– Тиширыугъа, сен нартса, ханым, къол кётюрме,
Мен терс эсем да, былайда мени ёлтюрме.

Адам эт дарманымды да, ансыз жашауум жокъду, 
Жылда андан къапсам, саным, жюрегим токъду.
 
Айтсанг, сизни къоюп, тюзге кесим кетерме,
Сен буюргъан затны мычымайын этерме! 

– Атам, къарнашларым, обурса, айт, къайдалла,
Ёлюп кетген эселе уа, къайсы жерде жаталла?

Ол къарт къатын нартха айтады сора, ашыгъып,
Ёлюм къоркъуундан тили айланмай, чачыгъып:

– Ала бары да саудула, бир дорбунда туралла,
Жесирликге тюшюп, чыгъалмай, къыйналалла.

Анда бир эмеген къатынны къызлары жашайла,
Асыры огъурсуздан, ташны-агъачны ашайла.

Ол дорбунну эмегенле хар он жылдан ачалла,
Андан чыгъып, тёгерекге жортууулгъа учалла.

Алларына тюбегенни талап, жыртып, чачалла,
Бар жан ол къызладан, къайры болса, къачалла.

– Да сора, – дейди Алауган, – анга мен не этейим,
Ол дорбунну жапхан ташны къалай тепдирейим? 

– Биринчиден, эски гумунгу эшигин ачарса,
Анда эки башлы Таурус къушну къабын табарса.

Сабы уа Къуф тауну къаты агъачындан а этилген,
Жетижыллыкъ эмегенни терисинден да эшилген

Къамичини да къолунга алып, алай барырса,
Ансыз а, билип къой, жарты жолда къалырса!

Тыпыр таш тюбюнде тургъан къошунуму да ал,
Анда къара жагъыу болур, аны жанынга сал.

Нарт тайпада сырпын болур къара бир кюбюрде,
Ол ишленнген эди Налмас Тауну темиринден.

Къаяланы, голаланы да ол туурап барады,
Сюйсенг, гитче болуп, сюйсенг а, созулады. 

Уруш этсенг, ол созулур, жыйсанг а – жыйылыр, 
Кюбюр, ары баргъанынглай, кеси ачылып къалыр.

Ол сырпынны, жети бюклеп, табанынга салырса,
Айтханымы этсенг, хорларса, къууанырса!  
 
Нарт Алауган, кесин тыя, тынгылап тургъан эди,
Бир зат жашыргъанын сезип, аны ангылагъан эди.

Бети да тюрленип, алгъа жангыз бир атлагъанды,
Тамам да бир къаплан-аслан сыфат алгъанды.
 
Нарт Алауган алай тепген эди, алай тепген эди,
Аны кёрюп, дейди, ол къатынны ахы кетген эди:

– Эй, къарт обур, мени ёлюр жолгъа уа ашыраса,
Мени жояр ючюн бир затланы уа жашыраса!

Бусагъатдан сен аланы манга айтсанг, айтырса,
Унамасанг, тар къабырда, – дейд, – тынчайырса!

Къатын, тобукъланып, нартны аллына келди: 
– Мен терс болгъанма биягъы, тилейме, кеч, – деди. –

Санга айтыр бир затланы мен унутуп къойгъанем,
Баям, къоркъгъанымдан эссиз болуп къалгъанем.

Алдамайма, бир сёзюмю да бурмайма ары-бери,
Ол къатынны дагъыда барды юч минг аскери. 

Керек болса, ала бирер къуш къапланы киедиле,
Аналары къычыргъанлай, мычымайын жетедиле.

Сау дунияда ол аскерден кючлю аскер болмаз,
Налмас болса да, сырпынынг анга жукъ эталмаз.

Сени бир кёрселе, ашайбыз деп, бары да чабарла,
Кёкню, къара туман жабып къойгъанча, жабарла.

Сен, сакъланыр ючюн ол юч минг жауладан,
Алырса биргеннге жастыгъымда тургъан уудан.

Ол уу кюйдюрюлген а эмеген сюеклени кюлюдю,
Жаны болгъан анга артал чыдаяллыкъ тюйлдю.

Учхан аскер сенге чапса, аны аллына себерсе, 
Кесинг а алайдан, – деди, – кёкге учуп кетерсе.

Тютюн, туман болуп, ала жукъ кёрмей къалырла,
Барып, къаялагъа тийип, кёбю къырылырла.

Санга билгеними айтдым, манга кётюрме къол,
Аман жолунга бар, – деди, – аман сагъатлы бол!

– Эй, сен аман а, къамарыкъ тюйюл кёреме! – деп,
Нарт Алауган ол обурну буууп атды, силдеп.

Бойранкъызны да бойнундан сермеп тутханды,
Кёзлерине къарап, анга былай-былай айтханды:

– Атасына антын бузгъанны къадары алайды,
Ол терслигим жюрегими, санларымы талайды.  

Саулай Нартда бир деберли улан болуп турдум,
Сени амалтын а энди бир жарлы антсыз болдум.

Керегенг сен да былайда обур ананг бла ёлюрге,
Ёлю жукъусуна, къара жерге кёмюлюрге.

Айхай, ол туумагъан сабийиме кёзюм къарайды,
Адам ашаучу анасын менден ма ол сакълайды!

Алай айтып, нарт Алауган чыгъып кетген эди,
Къайын анасы айтханны ол барын да этген эди.

Алауган бла къанатлы эмегенле

Къушну къабын кийип, къанатларын керип,
Учуп барады нарт, тёгерекни жел этдирип.

Ол жел тереклени, ташны да бирча аудура эди,
Тау башлары, тик къаяла да къалтырай элле.

Ол дорбунда билгич мюйюзюн эмеген излейди,  
Кёкден ургъан желни аны бла ийисгейди.

Артда бир быргъысы бла да къарайды дуниягъа,
Ачыуланып а, къычырып айтады къызлагъа:

– Жерден ас-бус ийис урады, къызла, бурнума,
Болду кирип тургъаныгъыз бу дорбуннга.

Аскерчиле, къуш къапланы кийип, атлансынла,
Мында тапхан сауут-сабаларын да алсынла.  

Бирге чыгъып, аллыгъызда кесим барырма,
Ол келгенни тели башын, уруп, кесип алырма!

Битеу эмегенле андан учуп-учуп кетген элле,
Дорбун аллын ауур бир таш бла бегитген элле.

Къуш аскерле учадыла, Алауганны тыябыз деп,
Таурус къабын тешип а, сыйырып алабыз деп. 

Жигит нарт аланы, къанатларын керип, урады,
Налмас сырпын бла да, сермеп, аман къырады.

Къуш аскерни таматасы билегинден къабады,
Нартны билегине ауур, къыйын жара салады.

Нарт: «Хорлата ушайма да!», – дегенед кесине,
Ол заманда къуртха берген кюлчюк тюшеди эсине.

Аны сепди да хауагъа, тютюн, туман болду,
Андан ол эмеген аскер, къатыш, хайран болду.

Учар жерлерин билмейин, ачы хахай эте элле,
Къаялагъа барып тийип, жерге агъып кете элле.

Нарт Алауган уруш этди, арымай, дейди, талмай,
Къырылдыла эмегенле, жангыз бири сау къалмай.

Нарт, сырпынын алып, дорбун таба тебрейди,  
Аллын жапхан ташны ол бир талай сермейди.

Сермей кетип, нарт Алауган аны дуккул этгенди,
Къаяланы сырпын, бишлякъ башлай, кесгенди.

Хар ургъандан тёгерекге от жилтинле уча элле,
Агъачлагъа ёртен тюшюп, жаныуарла къача элле. 

Алай бла Алауган-батыр ол дорбунга киргенди,
Къарнашларын бла атасын андан эркин этгенди.

Эмегенле жыйгъан мюлкню кеслерине алгъан элле,
Солуп, тёгерекге къарап, дагъыда ойлагъан элле.

Дебет айтханед жашлагъа: «Умутуму атмабыз,
Жарты жолдан юйге къурлай къайтып къалмабыз.

Къуртха бизге айтхан элге, мычымай, барайыкъ,
Ол онсегиз къызы болгъан юйню да табайыкъ».

Кетген элле нартла, келгенлерича, биргелей, 
Бара-бара, ол тюз ниетли тау элни сора, излей.

Жолларында нартла бир кишиге да тюбеген элле,
Былай деп, сен ол юйюрню билемисе, деген элле.

– Айхай, билеме, мен ол къызланы аталарыма,
Унасагъыз, сизни, сыйлы къонакъ этип, алырма.

Кесим сизден алгъа юйге атланайым, ашыгъайым,
Киеулюкле келелле деп, юйню хазырлайым.

Нарт жыйыны ол эр айтхан элге, юйге барады,
Кёрюп, юйден алларына юйдегиси чыгъады.

Аны ызындан а къызлары чыгъалла, жасанып,
Аталары да, насыбым тутханд деп, къууанып.

Сюйсенг, манга ийнан, сюйсенг ийнанмай къой,
Анда юч кюн бла юч кече узуну баргъанды той.

Этилдиле анда жюзле бла, адетдеча, багъышла,
Тепседиле, айтылдыла ариу жырла бла алгъышла.

Болгъан ишге къарап, Дебет бек кёлленнген эди,
Ол дорбунда тапхан мюлкню да къалыннга берген эди. 
 
Нартла эллерине, юйлерине къайтып келгендиле,
Анда да сау айны баргъан сыйла этгендиле.

Уланларын жыйып, аталары буйрукъ бергенди:
– Сиз онтогъуз отоу ишлегиз былайда, – дегенди.  

Дебет улула ма алай бла юйюрлю болгъан элле,
Уллу юйлеринде рахат жашап къалгъан элле.

НАРТ АЛАУГАННГА МАХТАУ ЖЫР

Алауган а нарт Дебетни тамата улуду,
Уой, алай улуду,
Жаратхан Тейри-Ханны ол керти къулуду,
Уой, алай къулуду. 

Буунлары, балдырлары илкичден базыкъды,
Уой, алай базыкъды,
Алауган бла демлешген жазыкъдан жазыкъды,
Уой, алай жазыкъды.

Барды эки жюреги, жауурун кенги къулачды,
Уой, алай къулачды,
Къолуну къатылыгъы, уой, темир къысхачды,
Уой, алай къысхачды.

Темир лыхтынны алып, къолуна чёргейди,
Уой, алай чёргейди,
Аны тал чыбыкъладан ол башха кёрмейди,
Уой, алай кёрмейди.

Ашагъанда бир жолгъа ирикни ашайды,
Уой, алай ашайды,
Тирмен ташча гыржынны, бир къабып, бошайды,
Уой, алай бошайды.

Кёкюрек къабыргъасы иегисиз къангады,
Уой, алай къангады,
Бир къазан шорпа ичип, ол алай тояды,
Уой, алай тояды.

Гебен тенгли ташланы къолуна алады,
Уой, алай алады,
Аланы, къолташ ойнап, узакъгъа сызады,
Уой, алай сызады.

Алауган, уугъа барса, дорбунда жашайды,
Уой, алай жашайды,
Апсатыны малларын, сормайын, ашайды,
Уой, алай ашайды.

Союм ёгюзню эти азыкъгъа да жетмейд,
Уой, алай да жетмейд,
Андан бир жан-жаныуар ычхынып а кетмейд,
Уой, алай да кетмейд.

Чинар тереклени ол, кырдыклай, юзеди,
Уой, алай юзеди,
Кийик сюрюулени ол, жыйылап, сезеди,
Уой, алай сезеди.

Аны узун сакъалы кёкюрегин жабады,
Уой, алай жабады,
Кийиклени тутаргъа атдан терк чабады,
Уой, алай чабады.

Алауган анасындан деу, тулпар туугъанды,
Уой, алай туугъанды,
Доммайланы ызындан, къапланлай, къуугъанды,
Уой, алай къуугъанды.

Аягъындан а сермеп, доммайны бууады,
Уой, алай бууады,
Ол доммайны терисин сыдырып алады,
Уой, алай алады.

Сауутсуз, дейд, ёлтюрюп, юйюне келеди,
Уой, алай келеди,
Доммай мыллыкны кеси ол женгил кёреди,
Уой, алай кёреди.

Къаяны оюп, баргъан сууну аллын тыяды,
Уой, алай тыяды,
Къол аязын узатып, чабакъла жыяды,
Уой, алай жыяды.

Узун садакъ окъланы шашмайын атады,
Уой, алай атады,
Тийген жерине огъу бек терен батады, 
Уой, алай батады.

Арсланны да къыркъыллыкъ бир къойлай байлайды,
Уой, алай байлайды,
Тереклени да юзюп, зыкалай, сайлайды,
Уой, алай сайлайды.

Уку кёзлери кече сууда тюкню кёрелле,
Уой, алай кёрелле,
Ачы къолундан бек кёп эмеген ёлелле,
Уой, алай ёлелле.

Уойра, аллай нарт тулпарды Дебет улу Алауган!

Чючгюрсе уа, къаяла, тик таула тебелле,
Уой, алай тебелле,
Эмегенле, эштселе, къоркъуп, жерге чёгелле,
Уой, алай чёгелле.

Къар ыскындык, юзюлюп, энишге агъады,
Уой, алай агъады,
Аны юсюнден халкъ жырла, жомакъла тагъады,
Уой, алай тагъады. 

Деу эмегеннге тюбеп, атыш-тутуш болгъанды,
Уой, алай болгъанды,
Аны хорлап, къатынын сыйырып алгъанды,
Уой, алай алгъанды.

Къаплан териледен тон тикдирип, кийгенди,
Уой, алай кийгенди,
Эмеген а къатынын бек залим сюйгенди,
Уой, алай сюйгенди.

Уойра, нарт батыры Алауган!

          V. КЮНЧЫГЪЫШХА  КЕТГЕН  НАРТЛА

                     ХАЗАР ТЕНГИЗНИ БОЙНУНДА 

Нартланы Къызыл Фук бла танышыулары

Айра, нартла бир махтаулу да халкъ элле да, уой, къолай элле,
Нартла уа, жаным, онтогъуз уллу тукъум-тайпа бола элле.

Айра, сюе элле нартла узакъ жолну, къыйын жортууланы,
Таматалыкъ этип а Дебетни да онтогъуз жигит уланлары.

Айра, уллу Къара тенгизни бойнунда нартла иги жайылдыла, 
Ай, жаным да, уллу къырал, дейди, уллу бир эл да болдула.

Айра, бир кесекден башладыла, дейди, ол жерлеге сыйынмай,
Малларына отлар жер тар болуп, иги жайлыкъ табылмай.

Айра, андан а этдиле бары да, жыйылып, уллу оноу-кенгеш:
– Тарлыкъ аманды, – дедиле, – арабызда болуп турсун тенгеш.

Айра, кергич юсюнде жайылгъан бир териге ушайды жерибиз,
Тёрт мюйюшюн, – деген элле, – алсын кючлю тёрт элибиз. 

Айра, Схуртук деди: «Кичи жашла, кюнчыгъышха кетермек,
Жылы Хазар Тенгизни къатында жашау-турмуш этермек?

Айра, таматала, ортанчыла уа турсунла мында, жарсымай,
Тейри берсин акъыл бла кюч, жашарча, бир затдан апчымай!».
 
Айра, ол сёзюне нартла, бирден ыразы болуп, бюсюредиле,
Жаз башында акъырын-акъырын, кёче-кёче барырек, дедиле.

Айра, Дебет-атабызны да акъ-къара бола кетгенди сакъалы,
Жанына тиймейик, сорурек, неди, атабыз, деп, акъылын.

Айра, баргъан эдиле он тогъуз улан Дебет-къартха бирден, 
Юйде тура эд, шинтиги да ишленип ариу буула мюйюзледен.

Айра, Алтын Дебет айтады жашлагъа: «Уой, нарт уланларым,
Жерде сизни ючюн жашай келдим, уой, жан къыйырларым!

Айра, къарайма да, сизде бирге жашап турурча тёзюм жокъ,
Кенгеш этген оноулагъа, сагъыш этсем да, сёзюм жокъ.
 
Айра, къайда да болугъуз, мен айтырыкъ эсигизде къалсын, 
Сёзюм, туудукъладан туудукълагъа ёте да, айтыла барсын.

Айра, бир биринги унутмагъыз а, келишип, бирге да тюбешип,
Тейри-Ханны буйрукъларын толтурургъа къаты да кюрешип. 

Айра, адам ашаучу тайпала чабып а турсала да, къадалып, 
Хорлатмагъыз, не да къатышмагъыз ала бла, жангылып.

Айра, бу дунияда бир зат да табылмаз адам къандан сыйлы,
Къатышсагъыз, тёлю да, нарт угъай, болур бир къыйынлы.

Айра, неге да тазалыкъ берген, кёкню, жерни да Жаратхан,  
Къатыш затланы сюймейди дунияланы бийи да Тейри-Хан.

Айра, башха-башха боладыла суула, отла, жерле бла хауала,
Къалсын Тейри берген да къаныгъыз, алгъынча, тазалай.

Айра, керти бирлик, хошлукъ, таплыкъ болсун арагъызда, 
Ийман бла адамлыкъ болсун жашыгъызда, къызыгъызда!».

Айра, жети кичи тайпа Хазар тенгиз таба кетелле, къуралып,
Жолда ашыкъмайын бара, алларына Усхуртукну салып.

Айра, оймат ёзенледе, жашил тюзде ала эркин орналдыла,
Жангы журтла ишлеп, сабан сюрюп, бары бирге къадалдыла.

Айра, анда да бар элле эмегенле, адамланы тутуп ашаучула,
Чаба, келе, уруш эте, нарт эллеге кёп салыучелле чалпыула. 

Айра, бир кесекден тынчайдыла, хорлатханда, сабыр а болуп,   
Нартла жангы жерлеринде тура элле, ол къайгъыдан а солуп.

Айра, ол тынчлыкъда, Тейри-Ханны буйрукъларын унутуп,
Башладыла хоншу тайпаладан келин алып, жууукъ а болуп.

Айра, бир заманда алты тукъумну тюрленеди алгъын атлары,
Къуру сёзлей къалып къалды нарт Дебетге берген антлары,

Айра, Дебет-атаны жолундан а бир жанына тая башлап, абынып,
Кими ташха, кими суугъа, кими айгъа, кими кюнге табынып.   

Айра, Схуртукланы тайпа эди ол терсликден кери къалалгъан,
Тейри берген къанын, буйрукъларын алгъынча таза сакълагъан.

Айра, къалгъанладан айырылып, таула таба кетди Усхуртук,
Ары кёчюрюп а саулай сюрюулерин, уллу мюлкюн бла журтун.  

Айра, Хазар тенгизде бар эди бир уллу, агъач басхан айрыкам,
Анда бийлик эте эди Къаны-Къыппа-Къызыл Фук деп бир хан.

Айра, ол да къарабет ханны уа экинчи аты болгъан эд Хымыч,
Хыйны-халмашлагъа уста эди, кеси хыны сёзлю, бир къанич.

Айра, Хымыч уллу санлы эди, анда-мында эте тура батырлыкъ,
Тёгерекде хар элде да бар эд аны бирер ариу нёхю, къатыны.

Айра, ол Фук, сюйсе, керек болса, жауунланы иги жаудуруп,
Жерни жибите эд, сабанланы, дейди, суусапларын къандырып.   

Айра, адамлагъа, малгъа, жылкъылагъа турду тёлю туудуруп,
Унамаса, къургъакъ къысып, сабанланы исси желге къуууртуп. 

Айра, ол заманда тура элле ол сабанла, киши буумай гысты-гюлтеле,
Жылкъылагъа тайла, къатынлагъа бир да туумай сабий-субийле. 

Айра, кёчюп келген жети нарт тайпаны ол Фук аман къоркъутду,
Амалсыздан, нарт сыйларын унутдурду, дейди, къойдурду. 

Айра, жауунланы тыйып къоймаз ючюн, нартла, анга бойсунуп,
Алайлыкъ бла кеслерине байлыкъ-рысхы табып жашар да сунуп,

Айра, умутлары бош эдиле, жашай баргъанда уа, дейди, толмалла,
Жашаулары, ашаулары нартла суннган кибик бир да болмалла.

Туумаз бла Къызыл Фук

Айра, эртте, жер жюзюнде бир жан жашамагъан заманлада, 
Къап-къарангы кёкде бири да жокъ эди жарыкъ жулдузладан.

Айра, адам жаратылып а, биринчи бир огъурлу ишин этгенди, 
Кёкде да олсагъат, жым-жылтырап, жулдуз жилтирегенди. 

Айра, ёсе келген огъур иш этгенлей, жангы жулдуз жана эди,  
Аны ючюн а хар адамны кёкде бирер жулдузлары бола эди. 

Айра, бир аманлыкъ этсе уа, ёчюле эд жулдузу, мутхузлана, 
Жалан да игилик этгенлени жулдузлары тура, жарыкъ жана.

Айра, сабийчикле, кёкге къарап, жулдузларын излей элле,
Жарыкъ жанып тургъанын кёрселе, къууанч этип, кюле элле.

Айра, Туумаз деген бир жашчыкъны уа жокъ эд жулдузу,
Къайдан боллукъ эди, бир игилик да этмеген, аман ауузлуну! 

Айра, анга айта элле: «Эт игилик, сени да жулдузунг болур», –
Туумаз а, не бир игилик этгин деп, айлана эди, хузум болуп:

«Айра, игисагъан, хоншу юйледен бирине бир от тюшсе эди, 
Аны кёрюп, адамлагъа айтып, чабып, отну мен ёчюлтсе эдим,
 
Айра, мени да жулдузум болур эди, кёкде жарыкъ жанып!» –
Алай айтып жюрюй эди Туумаз, жангыз къайгъысындан арып.

«Айра, кесим салырем от», – деп, аллай умутлу болгъанды, 
Кече, таша барып, къоншу юйню мюйюшюне да от салгъанды. 

Айра, чабып жетеди эл, гузабада отну ёчюрюрден болады, 
Туумаз да, челеги бла, секирип чыгъып, ала бла къадалады. 

Айра, ары-бери чабып, талакъ солуу этип, бек кюрешеди, 
Тири болгъанына, махтау сёзле айтып да, халкъ сейир этеди. 

Айра, ингирликде Туумаз да къарамы бла кёклени къармайды, 
Жандымы жулдузум, къайда болур кеси да деп, къарайды. 

Айра, жулдузлагъа къошулгъаны уа жокъ, эй, болмад, дейди,
Башха не игилик этерем деп, анга сылтау излеп тебирейди.

Айра, бир орамда ачдан ёле тургъан бир киштикни кёреди, 
Аны да чакъырып, тутуп, сылай-сылай, юйлерине келеди. 

Айра, юй тюбюне кийиз жайып, къарт киштикни да тойдуруп, 
Башын сылай кетип, кийиз юсюнде жукълатып къоюп:

– Айра, кёремисе, мен къаллайма, санга эрип, алып келгенме,
Мени жулдузумдан жарыкъ жулдуз болмазлыгъын билгенме! –

Айра, деп къууанды Туумаз, алай жангы жулдуз а чыкъмады,
Ачыуундан ичи кюйюп, амал излеп кюрешмеди, ашыкъмады.  

«Айра, мен ненча игилик этдим, къайдады жулдузум?» – деди, 
Жилямсырап, ол киштикни да табаны бла жетдирип ийди:

– Айра, ма, къарт киштик, сени ючюн жанмад жулдузум, – деди, –  
Керексизге бакъдым, къуру мындан!  – деп, эшикге къыстап ийди.

Айра, кече жаш Туумазны башха аман акъыл тюшгенди эсине: 
«Мен мен тюйюлме да, жулдуз урламасам!» – дегенди кесине. – 

Айра, жулдузлагъа къалай жетеригин жалан да Фук билир, – деди,
Фукга, хыйла толу кюбюрюнде олтуруп тургъанынлай, келди.

– Айра, сени уа мен бек эртдеден бери сакълайма, – дейд анга, – 
Жулдузлагъа жетер амал юйретейим, жол кёргюзтюп санга.

Айра, Къаф таулада мени бир сарыуек атым турады тагъылып,   
Кёкге ол чыгъарыр, жулдуз урлаялсанг, энер, къанат къагъып. 

Айра, ол заманда нартла менге жалынырла, болуш деп тилерле, 
Тилеселе, жалынсала, халкъны къалай жекгеними да кёрюрле!

Айра, бар сора, къоркъмай, эй, Туумаз, акъыл токъмакъчыгъым, 
Сени сакълагъанлай, – деди, – турурма, уой, алтын балачыгъым!

Айра, Туумаз, кёп, аз барды эсе да, Къаф таулагъа жетгенед, 
Таугъа чыкъгъанында, анда бир къанатлы сарыуекни кёргенед.

– Айра, эй, къанатлы да сарыуек, мени Фук жумушха ийгенди,
«Манга бийик кёкден жарыкъ жулдузну алып кел!» – дегенди.

– Айра, мин сора, – дейди сарубек, Туумаз кёкге алай чыкъганды, 
Жулдузланы бек жарыгъын, сермеп алып, артмагъына атханды.

– Айра, сени тюйюлме, – дейди ол жулдуз, – ёллюкме, термиле!
– Эгечибизди ол, жибер! – деп, жулдузла бары да бек тиледиле. 

Айра, Туумаз къулагъына да алмады, къарамады, бойнун буруп, 
Артмагъыны башын къысып, энип кетди, кесин батыр сунуп.

Айра, нартла, жарыкъ жулдузну жокъ болгъанына сейир этелле, 
Къоркъуп: «О Тейрибиз, сакъла палахладан!», – деп, элгенелле. 

Айра, жерге жетгенинде, Туумаз артмагъыны башын ачханды, 
Ары узалып, ол жулдузну, ууучуна къысып да, чыгъаргъанды. 

Айра, алай жулдуз орнуна къол аязында къара ташны кёргенди: 
– Аха, жулдузланы ташла этерме! – деп да, огъурсуз кюлгенди.

Айра, Туумаз, къайтып, сарыуекге барып, кёкге чыкъгъанды,
Фукну буйругъуна кёре, кёкде болгъан жулдузланы жыйгъанды. 

Айра, жулдузланы деу сарыуек кючден а кётюрюп, къоннганды, 
Туумаз, артмагъына къарап, кёмюр кибик, къара ташла тапханды. 

– Айра, мени жулдузум жокъ эсе, сизни да болмасын! – дегенди, 
Ол ташланы бир уругъа къуюп, башын жабып, алай кетгенди. 

Айра, алгъын жарыкъ кёк жулдузсуз, къара болуп къалгъанды, 
Кече асыры къарангыдан шайтан жыйын окъуна къоркъгъанды. 

Айра, нартла, тынчлыкълары къуруп: «Фукга барырек, – дедиле, – 
Ол билмеген зат жокъ, амал-мадар табар, анга сорурек, – дедиле. –

Айра, кёк жулдузсуз болса, кеме болгъан батар уллу тенгизледе, 
Кериуанла ажашырла, думп болурла аулакълада бла тюзледе!».

Айра, Къызыл Фук а келгенди нартлагъа, атлы болуп да, жасанып,
Кесин кёкден тюшген сунуп, биргесине атлы жыйын алып.

– Айра, мен юч жюз жыл кесим билим кюбюр юсюнде олтурама, 
Билим байлыгъымы башын, – деди, – сюйген адамыма ачама.

Айра, мен бийигиз болуп келдим, уллу боллукъду буйругъум,
Айрыкамдан да эрикдим, – деди, – мында боллукъду энди турууум.

Айра, булут башында мияла къалам, ма жер бла кёк арасында,
Сизден да эриксем, ары чыгъып солурма, не тенгиз ортасында.

Айра, тенгиз бойнунда, былайда шахар ишлетиргеди муратым,
Инжи-Къала, – деди, – боллукъду ол ариу шахарымы омакъ аты.

Айра, аякъ тюбюнден жел чыкъгъаныгъыз бери жыйылсынла,
Оноууму да толтурур ючюн юч жыл бла юч да ай къыйналсынла!

Айра, сизни хар биригиз да ючюшер а жыл, юч ай ишлесегиз,
Кесим сюйгенча, бир ариу, бийик къала, уллу шахар сюесегиз,

Айра, сюегенлей, жулдузланы къайытарырма, кючюмю салып,
Тюйюл эсе, къарангыда, абын-сюрюн эте, къалырсыз къармалып!

Айра, амал табалмагъан нартла, алай эсе, ишлербиз, дедиле,
Отун ташып, тытыр да кюйдюрюп, бирле да таш тюйюп тебредиле.

Айра, нартла да, башхала да, къурманлыкъ малла союп, ашадыла,   
Хымыч айтхан ол шахарны тири ишлеп, къалап, сюеп башладыла.

Айра, тёрт жюз адам бийик хуна къалай эд, жетишалмай, ашыгъып,
Тёрт жюз адам да алагъа тытыр бла таш, юзмез бла суу ташып.

Айра, ол халкъ, солумай, баш кётюрмей, юч жылны ишлеп турду,
Къызыл Фук а, ашап-ичип, къара кюбюр юсюнде ох деп солуду. 
 
Айра, нартла, ишде къыйналгъандан кётюрем бола элле аздан,
Ол заманда Схуртук айтды: «Биз жокъ боллукъбуз бираздан.

Айра, Къызыл Фукга барып, былай ишлеп туралмайбыз, дейик, 
Узакъ этсин да болжалын, ол юч жылгъа болалмайбыз, дейик».

Айра, Фукга баралла бары да, ол хан а нартлагъа ачыуланады:
– Къара халкъ, къаугъаны къоюп, ишлегиз! – деп, юслерине жанады. – 

Айра, мен ким болгъанымы ангыларгъа керек тюйюлмегиз эртте,
Менден кючлю бир жан да жокъду не жерде, не да бийик кёкде! 

Айра, манга къуллукъ этгенни санаргъа керексиз да уллу сыйгъа,
Мен айтханым кибик, бошагъыз къаланы ишлеп да юч жылгъа!

– Айра, бизни жанымай, кючюнгю башха ишлеринге аярменг,     
Былай хыны, къаты сёзлеринги башхалагъа, – делле, – къоярменг? 

Айра, санга ишлеп турдукъ, – делле нартла, – таза амалсыздан,
Кёкню сен толтурурса деп, – делле, – жарыкъ берген жулдузладан.
 
Айра, биз къул тюйюл, биз Дебетни, – делле, – туудукъларыбыз,
Биз айтханны эшитмесенг, сени бла, эй, бир аманга къалырбыз! 

Айра, къоркъады сора Фук, битеу кереклерин да тапдырады, 
Жети жылгъа созады болжалын, шахар да сора ишлене барады.

Айра, хар къаланы ишлер, дейд, аллында бирер ишек къойну союп, 
Аны этин, Фук айтханга кёре, мурдор мюйюшюне салып къоюп,

Айра, бары да бирча къадалып а, ёсдюрюп, ишде болуп къаты,
Къалап бошадыла ол шахарны, хар къаласын этип жети къатлы.

Айра, андан Хымыч, тукъумланы жыйып, уллу байрам этгенди,
Халкны иги сыйлар ючюн байлыкъларын алларына тёкгенди.

Айра, ол заманда кёкде жангыз бир бек уллу жулдуз жанады,
Жууукълаша келип, кечеледе сау дунияны къарангысын чачады.
 
Айра, анга атайла Ай деп, ай жарыгъында бир уруну табалла,
Мында букъдурулуп болурму жулдузла деп да, башын ачалла.

Айра, чыкъ тамчыла кибик, кёкде жулдузлары дагъы жаналла, 
Тюрлю-тюрлю да жилтиреп кёрюп, анга нартла бек къууаналла. 

Айра, кёкде кёгейлени эслеп, Туумаз ол уругъа чабып жетгенди,
Бир зат да жокъ, бир мюйюшде эки жанган затчыкъ кёргенди.

Айра, аны жулдуз сунуп, алама деп, эки къолун да узатханды, 
Ол отчукъла уа, секирип, къолун, бетин тырнап, къапханды. 

Айра, Туумаз, уллу хахай этип, ол урудан чартлап чыкъгъанды, 
Ол отчукъла къыстап ийген киштикчикни эки кёзю болгъанды.

Айра, орамлада къууанч эте тургъан нартла къарап а тургъанлай, 
Туумаз, бир къарт киши болуп къалып, ёлюп къалгъан эди алай.

Айра, ол ингирде жулдузланы къууанч байрамлары болгъанды,
Бири бири бла сёлеше, жулдуз жыйын былай оноулашханды:

«Айра, игиликле этгенлени жерде дайым кючлербиз, –  дедиле, –  
Аманлыкъла этгенлени башларына ташла болуп тюшербиз», – дедиле. 

           НАРТЛА  БЛА  БОЙРАНКЪЫЗ

Эртде-эртде, Къара тенгиз, уллу тенгизни бойнунда,
Уой да, Тейри берген элпек, жашил ёзенни къойнунда,

Нартла-гуртла, кёп эл болуп, эркинликде жашай элле, 
Акъыллары бла къоллары хар не ишге да жараша элле.

Темир магъданны эритип, гюрбежиде темир тюедиле,
Сабан сюре, къойла, тууар, атла жая, кюте биледиле.

Заманында, чалгъыларын тишеп, бичен чаладыла,
Сабан оруп, арпа, будай, тары бай тирликле аладыла.

Уугъа барып, маралланы, семиз доммайланы аулайла,
Адам ашаучула бла эмеген сылыкъланы жаулайла.

Нарт Дебетге Тейри бергенед он тогъуз жигит улан,
Тунгуч да уланы болуп, дейле, батыр нарт Алауган.

Тейри берип анга, уруш этерча, кюч бла усталыкъ,
Узакъ жортууулдан къайтхан эди, кеси къатын алып.

Юйдегиси Бойран ариуланы да ариуу болгъанды,
Алауганны жаны, сюйюп, анга кирип къалгъанды.

Бойранкъызны жаны-тини да суу эди, танг алада къобуп,
Къайтып келе эди, баргъан суулада эрикгинчи жууунуп. 

Ол, эмеген къандан туууп, къаны таза нартха баргъанды,
Экисинден жети жылгъа жети чёрчек улан туугъанды.

Аты болгъанды Элбуздукъ нартны тунгуч уланыны,
Андан сора Таубий бла Ёрюзбий, тили айланмай эд аны.

Кичилери уа, пелиуан болуп туууп, аты болду Тауас,
Алауганны къалгъан жашларындан а хапарым бек аз.

Сары чачлы элле, субай, адам кёзю къарарча, ариула,
Жютю сёзлю, жилян кёзлю, жарашыусуз, къарыулула.

Тюйюшселе, элде нёгерлерин бирем-бирем хорлай элле,
Къарыулугъа тюбеселе, бирден чабып, онглай элле.

Адам айтханны эштмей, не кишиге да тынгыламай,
Къылыкъсыздан, не аманны, не игини да ангыламай, 

Кимни къолун сындырдыла, кимни чыгъардыла кёзюн,
Алауганны уланларыча деп, нарт эллени болду сёзю.

Тарыкъгъанны уа Бойранкъыз, уланлары бла махтана, 
Къыстап бара эд арбаздан, артал да къоймай къатына.

Амал-оноу табылмай алагъа, заман бара кетген эди,
Артда тюзелирле деп, эллери дагъыда алагъа тёзген эди. 
 
Къайгъы эте эд Матчалыу, Алауганны къарт анасы:
«Ай, быланы тапхан ана бу дуниядан терк къорасын!

Бир беш жылдан хыпиярла, ёсюп келелле, жетерле, 
Не адамны ачытырла, – деди, – не бир бирин ёлтюрюрле.

Бу жашланы сыфатлары тамам ушайла нарт адамлагъа,
Къылыкълары уа орманда ёсген бёрю жаллылагъа.
 
Жаратылгъандыла эки асыры башха болгъан къандан,
Къылыкълары бла халлери алай аман болду андан».

Нарт Алауган урушладан, жортууладан бошамай эд,
Кеси юйюнде, дейле, солуп, айдан кёп да жашамай эд.  

Къайтып келе эди, арып, сабийлеге тансыкъ болуп, 
Саны-башы ырхымладан, ауур жараладан толуп.

Суу суратлай болса да ол Бойранкъызны бети, саны,
Адам ашаучу тайпада кибик эди аны къара къаны.

Ол башлагъан эди Нартда хыйны бла кюрешип,
Кече кёрген тюшлеринде ёлгенлери бла сёлешип.

Аны бла къалмай, бир къауум къатынланы жыйып,
Сылтау бла, терилтир ючюн, ушакълагъа тыйып,

Ол аланы, акъырын-акъырын, обур этип къойгъанды,
Обурлукъну бла хыйныны нарт эллеге жая баргъанды.

Ала кечеледе, тюрлю жан-жаныуар сыфатлагъа кирип, 
Къайсы юйде да къагъанакъ сабийлени билип,

Кече ортада ол юйлеге, бир тауушсуз ётюп келе элле,
Бешикледе сабийлени таза къанчыкъларын эме элле.

Тюшлеринде да къоркъутуп, киштик, уку сыфат алып,
Ол сабийле андан ауруй элле, къаты бастырыкъланып.   

Андан къагъанакъла, ауруй кетип, ёлюп башладыла,
Нарт анала ол палахдан тынчлыкъларын ташладыла.

Керти халкъгъа шеклик, даулукъ, жаулукъ да сингдиле,
Нартла, дейле, ол бузукълукъ дегенни энди билдиле.

Ол затланы эштип, Дебет келинине бек чамланган эди,
Алауганга, адам ийип, бери жетсин деп, чакъыргъан эди.

Келгенед Алауган, андан бир хапары да болмай, Дебетге,
Айтханед атасы, жашы бла къалгъанда бетден бетге,

Былайды деп, санап берип Нартда болгъан ол ишлени,
Ким жайгъанын ол дауланы, хыйныланы, тюйюшлени.

– Жукъгъан аурууду бузукълукъ, халкъда бир жайылса,    
Ичибизден жояр бизни, таза аманына къалсакъ.

Ишинг былай бошаллыгъын билгенем алгъадан,
Болушлугъун, кечимлигин тилеп турдум Тейри-Хандан.

Юйдегинге оноууму айтып, аны мычымайын этсин,
Балаларын алып, – деди, – бу тийреден, журтдан кетсин! 

Нарт Алауган, кючден атлай, кеси арбазына къайтады,
Атасыны тюз оноуун, барып, Бойранкъызгъа айтады:
 
– Аман ишлеринген сени артал да жокъ эд хапарым,
Тартып къойсам да бойнунгу, баям, тюйюлсе къамарыкъ. 

Хайыр чыкъмазлыгъын билеме да, санга мен къутуруп, 
Жашларынгы алып, – деди, – терк кёзюмден къуру!

– Охо, – дегенди Бойранкъыз, – керек эсе, мен кетейим,   
Сер атангы оноуларын, – деди, – мычымай этейим.

Жашларымы алып, барсам кесим туугъан жерлериме,
Эдил бойнунда ёсерле, менден айрылмай, биргеме.

Узакъ жерге кеси кёчюп кетип, башсыз къатын, жангыз,
Жашар, хорлатмай кишиге, анда да Бойранкъыз! 

Жашларынга тансыкълыгъынг сени аман ашап, талап,
Чабып келирсе ызымдан, бек сокъуранып, жиляп!

Мени былай бек сюймеген Нартха уллу палах келсин,
Элигизни, журтугъузну къадар чачып, жети бёлсюн!

Юйде тапхан мюлкюн жюклеп эки уллу ёгюз арбалагъа,
Толу юйюр элден кетип къалды къайтмаз узакълагъа. 

Нарт Алауган а олтуруп къалды арбазында, жарсып,
Эр жюреги, ачыуундан, ит кючюклей, дейди, къангсып.

Нартла да, жыйылып, болгъан обурланы кюйдюрдюле,
Бири бирин, алгъын кибик, къарындашлача, сюйдюле.

            АКЪ-БИЙЧЕ  БЛА  КЪЫЗЫЛ  ФУК

Айра, ариу Акъ-бийче бла Фук эгеч бла къарындаш элле,
Эдил бойнунда жашагъан бар эллеге да эки баш элле.

Айра, Акъ-бийче уа Алауганга барып, Нартда кёп турду,
Аны тургъаны уа Нартха пайда угъай, бек заран а болду.

Айра, Алауганны юйдегиси Нартда хыйны этерге уа къалып,
Аны ючюн Нартда уллу элден жашлары бла къысталып,  

Айра, жашлары бла, дейле, Хазар тенгиз бойнуна къайытды,
Къызыл Фукга Алаугандан айырылып а кетгенин айтды.

– Айра, уланларынг, – деди Хымыч, – мында жашап кёрсюнле,  
Мени къатымда, барысы да батырла болурча, алай ёссюнле.

Айра, жашай кетген элле, истемлери, сюйгенлери табылып,
Хымыч айтхан жумушлагъа, бири бирин озар ючюн, къадалып.

Айра, ёхтемжюрек аналары халгъа къарай-къарай а турду,
Жашларына, барын бирге жыйып, дейди, былай буюрду:

– Айра, уой, жашларым, жаным, анагъыздан жигит туугъанла,
Сизни кёрсем, жел чачханча, жокъ болалла жарсыу-къайгъыла!

Айра, бу журтлада не нарт, не да биреу болмаз сизге жетерик,
Атлансала, миннген атларыны туякълары жерни тепдирлик! 

Айра, алай эсе, нек турурбуз кимни болса оноуунда, бойсунуп,
Къарындашым болгъанлыкъгъа, кесин бизден бийик да сунуп? 

Айра, аны билип, тынчлыгъым а къуруп, къачып кетеди жукъум, 
Бу Хазар тенгизни бойнунда уа болурму эдик хан тукъум?

Айра, жети жашы, бирден: «Бек алайды, тюздю сёзюнг», – дедиле,
Тёгерекден, ала жанлы боллукъланы, айтып, жыйып тебрелле.

Айра, аналары, Къызыл Фукну атындан а, оноу ишге къадалды,
Бир кесекден, билдирмейин, оноуланы барын кеси бардырды.

Айра, аны аты халкъда болду Акъ-бийче деп, ма ол хыйсапдан,
Бирлери уа Къырс-бийче да деучедиле, ёлгени ючюн жутдан.

Айра, Къызыл Фук да, къарап, болгъан ишни-халны эследи,
Бойранкъызгъа, бир кюн, чакъыртып а, сур бет алып да, деди:

– Айра, мен кёреме, айтмасам да, барды сени аман къылыгъынг,
Керек эди, къарайма да, сенге кёкден келген чынты ханлыгъым.

Айра, жарашмайсыз мен ишлетген уллу ариу къала-шахаргъа, 
Иги болур, тебресегиз Эдил бойнунда уллу элде жашаргъа. 

Айра, ишлетирме анда сизге деменгили, жангы, бийик къаланы,
Сен кесинг анда турурса, санга къарап жети жигит уланынг!

Айра, алай айтып, ол эгечин Хымыч юйден-элден къыстады,
Умутлары толмай къалып, Бойранкъыз да жолгъа атланды.

Айра, деменгили бир къаланы ишледиле анга Эдил бойнунда,
Бийче болуп къалгъан эди жети жашлы башсыз къатын алайда.

Айра, нарт Алауган, амалсыздан, эки-юч жылны турду юйюнде,
Кюндюз болса, барып, жатып туруучеди тюзде жашил тёбеде.

Айра, кече болса, олтура эд, жарсып, палах келип башына,     
Кёз жашлары сакъалындан, жауун кибик, агъып тыпыр ташына.
 
Айра, армау болуп, кеси жангыз болмазлыгъын биледи керти,
Бир кече уа, къобуп, элден Эдил таба жашыртын да кетди.

Айра, баргъанында, юйдегиси, уланлары уллу къалада да туруп,
Эрке ёсюп юйреннгенден, къылыкъсыздан аман къутуруп, 

Айра, ёсюп, жетип, тёгерекде болгъан элге салып ауур жасакъла,
Кеслерине уллу байлыкъ жыйып, жюрюй элле, болуп омакъла.

Айра, нартны эсине уа была бла жашау къалай этсин деп, тюшдю,
Уланларын Тейри-Ханны тюз жолуна буруп, айтып кюрешди.

Айра, аны ючюн тюрленмеди къылыкълары, алгъын халлары,
Аны ючюн аман болду, дейле, хар бирини Тейри берген къадары.

НАРТ СОЗУКНУ ЖЫРЫ 

Нарт Созук бла обурла 

Айтырем нарт Созукну жомагъын,
Хапарланы эм ариуун, омагъын.

Тура элле тюзде, жети къарнаш болуп, 
Толу юйдегили, къайгъыладан солуп. 

Нарт Чюмедий эд аланы кичилери,
Бирер ишни сайлап алгъанед хар бири.

Схуртук жылкъылагъа къарай эди,
Нарт Гожуна арба ишлерге жарай эди.

Ауур Сыйнух болгъанед тууарчы,
Женгилаякъ Магул – келчи-барчы.

Зоммахайгъа жетгенед тойчулукъ,
Жаш Созукгъа уа, дейле, къойчулукъ.

Ишни сюе эди, гитчеликден башлап,
Оюнлары къалгъанладан болуп башха.

Къой кирлени къойла этип кютгенди,
Ташчыкъланы жут бёрюле этгенди.

Алай жашай келген эди, къыйналмай,
Элде бир кишиден да артха къалмай.

Бир заманда халкъгъа кирген эди ёлет,
Къырып, адамланы къара жерге бёлеп.

Исси ауруу нарт эллеге уруп жетген эди,
Андан а Созукну юйдегиси ёлген эди.

Ызы бла ёлдюле юч-тёрт сабийлери,
Аны бла къуругъанед, дейди, юйлери.

Созук да ауруду, алай артда аякъланды,
Аязгъанда, болгъан ишни ангылады.

Кюе, бише кетип а, дейди, тайышды,
Бир кесекден акъылындан шашды.

Къойла этип кёмюрлени, ол сау кюнню,
Туз орнуна себип алларына кюлню,

Кече узакъ жортууулгъа кетеме деп,
Узакъладан кёп жылкъыла сюреме деп,

Жол жанында кеси жата эд, созулуп,
Кесин бир дамырлыкъ батыр сунуп.

Элни сабийлери, анга къарап, кюледиле,
Жууукълары, анга жарсып, ёледиле.

Магул марал уугъа кеси жангыз тебрейди,
Бу жарлыны да биргеме алырем, дейди.

Жюрюй, къарай, талып, аман арыдыла, 
Чинар терек тюбюнде солургъа олтурдула.

Ол Созукну уа бар эди уллу бир гоппаны,
Белбаууна тагъып, жюрютюучед аны.

Бушто этип, бир татыулу ашап башлайды,
Жартысына дери, ашыкъмайын, бошайды.

Алайчыкъда къатларына келгенед эмеген,
Атлагъаны жерни, ташны да тепдирген.

Магул аны бла тутушуп къаладыла,
Бири бирин жерге къаты-къаты урадыла.

Созук, сан этмейин, турады, олтуруп,
Ашайды буштосун, ауузун да толтуруп. 

Магул, болалмай, къычыргъанед Созукга:
– Эй, хорлатама да итден туугъан бу сылыкъгъа!

Болуш, болушмасанг, менден бошайды!
Созук а, сан да этмей, буштосун ашайды:

– Эй, келмегиз, – дегенди, – къатыма,
Эй, тиймегиз, – дегенди, – буштома!   
  
Магул эмегенни анга жууукъ тюртгенди,
Сол аягъын ол гоппанга да тийдиргенди.

Ачыуланып, Созук, дейд, секирип къопду,
Эмегенни къулакъ жанына, дейд, сокъду.

Эмегенни жерге уруп ийгенед, кётюрюп, 
Бир ургъанлай, чачып къойгъанед, ёлтюрюп.

Магул, къалады ол кюн, бармай ишине, 
Къарнашыны сейир этип уллу да кючюне,

Эллерине, юйге Созук бла къайытды,
Былай болдукъ деп, хапарын айтды.

Ол Созукну билинмеди жугъу да тюрленип,
Къарнашлары жарсый, анга бек кюйленип, 

Обурланы жыйып, ары анга да келтирип:
– Уой, бир амал болурму, – дейле, – сиз билип?

Ала, жашха къарап сюелдиле да, билдиле:
– Аны амалы былай боллукъду, – дедиле. – 

Жети да жол айырылгъан жерни табып,
Тюз алайда бир къой орун ишлеп, салып,

Жети къойчукъ берип кетерсиз Созукга,
Сангырау къарындашын къоюп болушлукъгъа.

Андан сора берирсиз бир къысха жипни,
Тюбю тюшген агъач бир челекни.

Дагъыда, кесмеген бир балтаны,
Алсын жукъгъа да жарамаз ол затланы.

Дагъыда, юрмеген эки кючюкчюкню,
Билирсиз сора, – дедиле, – кючюбюзню.

Ол къой къошда тура турса жангыз кеси,
Жыйышдыра тебрер сизни Созук эсин.

Жети жылны ол къошуна киши да бармасын,
Не къошунда кече киши да къалмасын!

Ала ол обурла айтхан тийрени тапдыла,
Анда уллу бир къой орун да салдыла.

Обурланы айтханларын этген элле толу,
Къоюп кетген эдиле сора, кёллери толуп.

Созук а биягъы оюнларын ойнай эди,
Жата эди тюзде, тёгерекге къарай эди.

Озуп баргъан бир бай киши, муну кёрюп,
Кёрген заты бай кишини эсин бёлюп: 

«Эй-хей, бу жаш тюрлю оюн ойнайды,
Мында бир зат а барды», – деп ойлайды.

Ма ол сагъыш келип ол бай кишини эсине,
Жаш Созукну жалчы этип алгъанед кесине. 

Созук бла къой тейриси Аймуш

Созук кеси кютюп турду къой малланы,
Мен айтайым анга келген а халланы.

Кече жылы къошда къалкъып эди аз-маз,
Бир заманда эштеди дамырлыкъ ауаз:

– Уой, Созукку, мен айтханнга бир тынгыла,
Айтханымы эшит, иги, толу да ангыла.

Къочхар къошхан кюннге жетип а сау-эсен,
Жукъламайын, кече белин сакълап а сен,

Ол кезиуде къошну чардагъына чыгъарса,
Сыбызгъынгы да, терс буруп, согъарса.

Санга кёкден эки салымчыла уа келирле,
Сыбызгъынгы терс бурулуп да кёрюрле.

Ала, жете келип, жаягъынга да урурла,
Жаягъынгы да солуна, – дейд, – бурурла.

Сыбызгъынгы, буруп, санга тюз берирле,
Биягъынлай этгенинги дагъыда кёрюрле.

Ала сыбызгъынгы сенден сыйырырла,
Тап бурурла, къолларынга да салырла.

Жаягъынга къаты дагъыда урулур,
Сол жаягъынг онг жанына да бурулур.

Сен къойма ол этген къылыгъынгы,
Терс жанына согъуп тура сыбызгъынгы.

Ючюнчюге, ачыуланып да, къутуруп,
Сыбызгъынгы тутдурурла да, тюз буруп,

Жаягъынгы да орнуна, уруп а салырла,
Андан сора думп-тас болуп а къалырла.

Ол заманда сыбызгъыны сен адетдеча сокъ,
Бу аууруунг, къайгъынг боллукъду жокъ. 

Билликсе бар жаныуарла, къушла тилин,
Алай толсун хар истеминг бла тилегинг!

Къойгъа къочхар къошар заман жетген эди,
Созук анга ауаз юйретгенин этген эди.

Уой, бир да ийнанмаз кибик анга киши,
Сейир болгъан эди жаш Созукну иши.

Алгъын эси да, акъылы да жерине келди,
Ким болгъанын да жангыдан кеси билди.

Сюрюуюне тынгылай, къоя эд энди ангылап,
Къозу къойгъа не айтханын да, мынгырдап.

Эште эди Созук, иги тыялмай кюлгенин,
Ит бёрюге неле-неле айтып да, юргенин.

Къойчукъларын кюте, тюзде болгъанды,
Бир къой анда сейир ариу къозу тапханды.

Тёрт мюйюзлю эди кеси да, къоланчыкъ,
Къулакъ къыйырлары уа къарачыкъ.

Ма бир кюн, къошуна сюре эд сюрюуюн,
Жаратмай къозусу акъырын, дейд, жюрюуюн,

Аны анасы, артха къарайды, макъырады,
Къой тилинде, терк кел деп, чакъырады.

Къозу анга жууап береди сора, мангырдап,
Созук турад, ол ушакъны, дейд, ангылап.

Къой тиледи: «Кел, кел, артха къаласа,
Кесинг къалып, бёрю азыгъы боласа».

Къозу айтды: «Уой, сунма, анам, эриннген,
Сау сюрюуню берекети да белимден

Басыпды да, ма ол тыяды жолумдан,
Терк барыргъа да келмейд къолумдан».

Айтханына Созук а сейирге къалады,
Ажашмазгъа, къозучукъгъа энин салады.

Къолан къозучукъгъа бир жыл болгъанды,
Ол сюрюуде алчылыкъны алгъанды.

Битеу къойла аны ызындан бара элле,
Ол тепмесе, жерлеринде тура элле.

Ол бай, болжал жетип, малны юлешеди,
Къолан токълу да кесине тюшеди.

Созук айтады, сагъышха къалып, ойлап:
– Эки ирик берир эдим санга, сайлап,

Ол токълуну, – деди, – манга берсенг эди,
Аны бла сен намысымы кёрсенг эди!
  
Мал иеси аны айтханын унамады,
Алышыуну ол тюз ишге санамады.

Созук айтды: «Берирме, хо, санга он къой,
Сен а манга къолан токълуну къой!».

– Угъай, – деди, унамады ол бай киши,
Созук билди алай болмазлыгъын иши.

Айтады: «Сен юлюшюмю барын да ал,
Токълуму бер да, хо, къууанч бла къал!».

Токълучукъну алып, кетеди сора жолуна,
Ырысхысы бек аз а кёрюнеди къолунда.

Эки ити бла токълусу, къазанчыгъы,
Жанын къыйнап байны къызгъанчлыгъы,

Бара эди, жарсып, мугурайып да, юйюне,
Терсми этдим деп а, келе эд кёлюне:

«Беш жыл ишлеп, жангыз токълу алдым,
Къуппа-къуру журтха къарап къалдым».

Токълучугъу муну да къатына келди:
– Сен къоркъма, – деп, сагъышларын бёлдю, – 

Ол сюрюуде жангыз да мен эдим малынг,
Аны ючюн артал тюрленмесин халынг!

Элге угъай, башха бир жерлеге кетерек,
Къош салыргъа ахшы жайлыкъ излерек!

Бу экиси андан бара-бара кетген элле,
Мажар кёлню тийресине жетген элле.

Токълу айтды: «Мында болсунчу турууунг,
Беш жюз къойгъа жетсин этген да бурууунг».

Да кюреше кетеди, тапханыча, ол амал,
Буруу этеди, сыйынырча беш жюз мал.

Эй, аланла, къарагъыз ол сейирликге – 
Буруу къойдан толуп къалды эрттенликге!

Айтырем энди ол къалай бла болгъанын,
Сюрюу алай неден къошулгъанын.

Мажар Кёлню тюз къатында эди ол жер,
Жел урмагъан бир батыуда эди ол жер.

Кече Тюпсюз Кёлден а бир жарыкъ урду,
Созук, бу неди деп, ары къарап турду. 

Тюпсюз Кёлден бир акъ къочхар чыгъады,
Чыгъып, къолан къойну айландырады.

Алтымюйюз, уллу санлы эд, чыммакъ-акъ,
Мюйюзлери сары алтын эд, бек омакъ.

Къулакъ чунгурлары, кюмюш къарасауутча,
Жюню жым-жылтырап, алтын тауукъча.

Кёл жагъасы тюрлю болгъанед, булгъана,
Ол сейирге сабан да чайкъала эд, къууана.

Кёлде къочхар, къундузча, жуууна эди,
Жер жюзюнде кесин падчах суна эди.

Бир секирип, Беш Таулагъа жете эди,
Бир къанатлыча, биягъы кёлге эне эди. 

Созук тебиннгенлей, къочхар аны кёрдю,
Чабып кетип, Тюпсюз Кёлге кирди.

Къолан къой сора Созукга кеси келди:
– Кёрген затынгы айтма кишиге, – деди. –

Аймуш-тейри эди ол сен кёрген къочхар,
Ол тамбла да кёлден бизни къошха чыгъар.

Кёрсенг, къара да тур кесинг, элгенме, 
Ол къочхаргъа уа къайда да «Хей!» деме!

Ол акъ кочхар хар кюн сайын чыгъады,
Анда бар къойланы кеси айландырады.  

Эрттен сайын ол сюрюуню алып кетеди,
Аны иги жайлыкълагъа кеси элтеди.

Андан сюрюу сансыз ёсюп башлайды,
Созук, анга къарап, зауукъ этип, жашайды.

Тюпсюз Кёлню элпек болгъанед жайлыгъы,
Тёгерекге сыйынмай, дейле, байлыгъы.

Малын жайса, сыртны, къолну да толтуруп,
Кюте эди, бийик тёбе башында олтуруп.

Сыбызгъысын ариу согъа эд, таралтып,
Малы ары, бери да кетмей, жаратып.

Терс кетгенин ол сыбызгъы таууш тыя эди,
Ыстауатха барын да къоранчсыз жыя эди.

           НАРТ СОЗУК  БЛА  СУУ АНАСЫ  

Ойра, Созук эди нарт Дебетни жигит да, тири да жашы,
Ауругъандан бек къыйналгъан, акъылындан шашып.

Обурланы, тёгерекден жыйып, уой, не амал деп сордула,
Оноу этип, къарнашлары узакъ жерде кесин къойдула.

Ойра, Созук-нартха эки кючюк, жети къойчукъ бердиле,
Жумушуна къарар ючюн сангырау Чюмедийни да ийдиле.

Тилсиз эд Чюмедий, эси уа сау, уллу эди билек кючю,
Къойла макъырмай, юрмей элле ол эки парий кючюк.

Ойра, жети жылдан алайлагъа жашла халны кёре бардыла,
Нарт Созукну къошун Тюпсюз Кёлню къатында тапдыла.

Бу неди деп, сейирсинип, ала тёгерекге къарап а турдула,
Алларына эки парий, уллу юрюп, шыты чачып а, чапдыла.

Ойра, алларына келеди Чюмедий, къарнашларын кёрюп,
Салам береди, алагъа жарыкъ да сёлешеди, тилленип.

Созук, дейди, тура эди, аурууундан саппа да сау болуп,  
Кенг ыстауаты ариу къолан, семиз да къойладан толуп.

Ойра, анга къууандыла, кёкге жетип барысыны да кёллери,
Унутулду озуп кетген жарсып тургъан, къыйын да кюнлери.

Болушлукъгъа ала бла уа Магул-къарнашлары къалды,
Къошда болгъан ишни ол эрлай-бурлай къолуна алды.

Ма бир кюн дейд къарнашына: «Башха тийреге кёчейик,
Уллу Адил суу бойнунда жайлыкъланы барып бир кёрейик».

Ойра, къойчу Созук алгъа, дейди, унамайын, аякъ тиреди,
Болмагъанда, къой сюрюуюн алып, ол тийреге тебреди.

Бара барып, Уллу Адилни жашил жагъасында къондула,
Ишлей кетип, уллу къошла, кенг дуркъула, буруу къурдула.

Кезиу-кезиу кюте элле анда уллу, жети мингсан сюрюуню,
Къойлары, дейд, къар жапханлай, саулай жабып кюнлюмню.

Бири Жетер, бири Тутар эди эки парий итлерини атлары,
Бек сейир эдиле ол тамаша парийлени анда этген затлары.

Созук, дейди, сыбызгъысын алып, ариу согъа тебрерге,
Эки ити, жетип, хазыр элле аны аллында ариу тепсерге.

Жетер, тепсеп, ма къуш кибик уча эди, аякъ да бюгюп,
Тутар а, чёп сындырмай, ары-бери бара эди, сюзюлюп. 

Бир кюн эки жигит къарнаш къой сюрюуню бирге сюрдюле, 
Суу жагъада, бара барып, бир кёп жалан аякъ ызла кёрдюле.

Магул айтды: «Бу тийреде адам жашап бир да билмедим,
Бу затланы кёргеними, къарнашчыгъым, бир да сюймедим.

Суу Анасы Дамметтирни кёпдю ариу къахме къызлары,
Ма была болурму, – деген эди, – ол къызланы аякъ ызлары?

Ол къызладан бири, чыгъып, жигитледен бирин кёргенлей,
Анга, шаудан сууучукъ тёгюлгенча, сёлешгенлей, кюлгенлей,

Кесин, дейле,  ариулугъу, кёзбауу бла анга къаты сюйдюрюп,
Жаш жюрегин кёмюр-мыдых этип къояд, дейле, кюйдюрюп.

Ол а халкъдан кетип къалад сора, сау дуниядан ёнгелеп,
Жангыз кеси турад, балкъыз аны жанын, къанын да бийлеп».

Заман оза кетип, алайлагъа ол къарнашла дагъы келдиле,
Суу бойнунда солуй тургъан Дамметтирни кесин кёрдюле.

Бери айланып, Суу Анасы экисинден Созук-нартны сайлады,
Ышаргъанлай, дейди, нарт жюрегин ол кесине байлады.

Андан кёзюн алмай, сюеледи Созук, болгъан эси келе да кете,
Кёкюрегинден чыкъмагъа эд дерча, жюреги дып-дып а эте.

Дамметтирни жулдузладан жарыкъ элле чолпан кёзлери,
Айландырып нарт уланны башын ариу ёню, айтхан сёзлери.

Жарлы Магул, къарнашына: «Кел кетейик!», – деди, къадалды,
Нарт Созукну тепдиралмай, тилин, санын-жанын талдырды.

Ол уланга ачыуланып, дейди, Суу Анасы ёрге алаймы къопду,
Кючюн салып, жашны эки кёзюн сокъур этди да къойду.

Нарт Созукну, къолундан да тартып, Эдил-Суугъа эндиле,
Битеу къойла, ызларындан, чабакъ болуп, суугъа кирдиле.

Сокъур Магул къалды кеси жангыз, амал тапмай, бек жылай,
Жарлы жанын кетмез бушуу, тауда ырхы кибик а, талай.

Ингир ала, къайгъы этип, Чюмедий да къошдан ары бёлюндю,
Къолундан да тутуп, жаш Магулну къойчу къошха келтирди.

Къарнашлары ол хапарын эшитдиле, жыйылдыла, бардыла, 
Не амал этейик деп а, жарсыдыла, бушман-хайран болдула.

Нарт Магул а тургъанед да, сора, башха зат эталмай ёнгнге, 
Жырла тагъып, къыл къобуз бла жюрюй эди элден эллеге.

Кёп ариу жыр айта эди, адамланы жюреклерин къалтыратып,
Бир жырында Дамметтирни аманлыгъы ачыкъ айтылып.

Нарт Созук а тура эди, эслемейин озгъан кечелерин, кюнлерин,
Дамметтир бла къалып, кюсемейин жууукъ-тенгден бирлерин.

Аяза кетип а, сора, тышына да чыгъа, жюрюй, къарай тебреди,
Бир кере уа эски къошума да бир барып а къарарем, деди. 

Келгенинде, итлери да юрмедиле, чапмадыла, анга къууанып, 
Къамишбаш къошу да тура эди, башы чирип, чалманлары ууалып.

Не бир къойчукъ, не бир къозу макъырмады эркин дуркъуда,
Кишнемеди бир ат, не тай, бир таууш да эшитилмед анда.

Нарт Созук да, мыдах болуп, олтурады, сагъыш эте, бир ташха,
Къойчула тейриси, аны кёрюп, жюреги бек эрийди жашха.

Къанатлы сыфатда, дейди, келген эди Аймуш аны аллына:
– Тынгылачы къарнашынг Магулну, – деди, – тургъан халына.

Къарындашын эшитип а, Созук жылап къалды, сырты терледи,
Не амал этейим деп а, къойла тейрисине бек жалынды, тиледи.

– Мен этер ишинги, этала эсенг а, бусагъатда айтып берейим,
Къарнашынг Магулну кёзлерин да алгъын кибик этейим.

Дамметтир-бийчени гаккыгъа ушагъан болур юйде бир ташы,
Олду, – дейди, – аны уллу байлыгъы да, мюлкюню да башы.

Суу тюбюнде тоханадан, сен, эслетмей, ташны урласанг, 
Магулну сокъур кёзлерин сен аны бла эки-юч кере сыласанг,

Къарындашынг кёраллыкъды дуния жарыгъын жангыдан,
Дамметтир а ёлюп къалыр, ол этген ишинги билип, ачыудан.

Нарт Созук да, мычымайын, барып, Эдил Сууугъа секирди,
Бийчени хазнасы тургъан отоулагъа, арсар болмай, кирди.
 
Ол ташны да алып, Созукку чыгъып келеди суудан тышына,
Къой сюрюу да, чыгъып, дейди, къуюлгъанед эски къошуна.

Нарт Магул а жырлай эди, халкъ аллына чыгъып, олтуруп,
Къарнашы да келген эди, Дамметтирни къоюп, къутулуп.

Жырчыны сокъур кёзлерин ол ташы бла Созук эки сылады,  
Магулну сокъур кёзлери олсагъат да дуниягъа алай ачылды. 

Нартла, дейди, экисине сейир этип, къууанч халлы болдула,
Къарнашлагъа, союм этип, уллу сыйла, тойла къурдула.

Суу Анасы тоханада, ашыгъышлы жюзюп келип, кёрюндю, 
Тёгерекде чабакъ кёрмей, ташын тапмай, ол иш билинди.

Нарт Созукга ачыуланып, Суу Анасы этген эди сагъышла, 
Сагъышладан туугъан элле жетип къаллыкъ ачы къаргъышла:

– Тоханамда, сен юй болуп, падчах кибик, зауукъ жашадынг,
Ташымы да урлап кетип, мени къоюп, нечик аман алдадынг!

Ёмюрюнгде, сабийинги кёрюр ючюн ашыкъмагъын юйюнге,
Сюрюуюнг кесинг бла батып къалсын тюпсюз бир кёлге! 
 
Элиягъа тилек этди сора: «Мени кючлю, тейри къарнашым,
Сенсе мен таяннган жангыз къалам, тепмез да ташым! 

Эки ит нартны да шибилянг бла, уча келип, бир ургъун,
Экисинден бирин огънакъ жерге, къопмаз этип, аудургъун!».

Элия-тейри да кёкден кючлю сызып ийди жютю шиблясын,
Кёк кюкюреп, ол шибиля нарт жырчыны тапды мыйысын.

Оба къазып, жырчы жашны адетинде асырадыла, кёмдюле,
Обасына ташла къалап, тёбе этип, эллерине алай кетдиле.

Нарт Созук да, итлеринден сора болмай башха нёгери,
Къошха кетди, тёгюлмеген кёз жашладан толуп кёзлери.

Сюрюуюн да алып, узакълагъа кетип къалды ол жерден,
Кёлю чыгъып алгъын зауукъ жашап тургъан тийреден.

VI. КЪОБАН  БЛА  ТЕРКНИ   АРАСЫНДА

                               ГУУ  БЛА  СЕХ

А-уой, нартла, дейди, Къара тенгизни жашил бойнунда, 
Элле салып, тургъан элле эртде-эртде озгъан заманда.

А-уой, нартла бары он тогъуз да уллу тукъум а болуп,
Арслан жюреклери батырлыкъдан а топпа да толуп,

А-уой, тенгиз бойнунда зауукъ, эркин жашай келдиле,
Тохтамайын, сылыкъ эмегенле бла къаты уруш этдиле.

А-уой, сора нарт Дебетни былай-былай болду айтханы,
Бир ныгъышха жыйып уланланы, сыйлы къартланы:

– А-уой, Тейри-Ханны сёзюн толтурмайын жарамаз,
Анга чюйре баргъан не кючленмез, не онгмаз.

А-уой, нартда керти ийман болгъанын а кёреди кеси,
Тюзлюк ючюн ачы уруш этерин толу биледи кеси.

А-уой, Минги Тауну тийрелерин Тейри бизге сайлады,
«Ёмюрлеге нартны жашар жери болсун!» – деди, ойлады. 

А-уой, ары бизден бир беш тукъум-тайпа барсынла,
Артда барлыкълагъа жашар жерле-журтла салсынла.

А-уой, адамларын алып, Бора-батыр къыбла таба тебреди,
Бора тукъум Терк Башында жангы юйле ишледи. 

А-уой, Ауар, Астар, бара кетип, Бештамакъда орналып,
Ол тюзледе, ол таулада башладыла жашап, къуралып.  

А-уой, Гуу-пелиуан, Гемиргеу да Сех бла ары кетдиле,
Тау Аллында уллу тюзле эл журтубуз болсун, дедиле.

А-уой, уллу суугъа атадыла Къара-Къобан, Къарачай, 
Жылы эди анда хауа, билинмейин къыш бла жай.

А-уой, нартла жангы жашау къурай элле, биригип,
Сабан сюрюп, жылкъы жайып, багъыр, темир эритип.

А-уой, тауда, тюзде отлайдыла къантор хора атлары,
Адам ашаучула бла бир да жанмай барды ёре отлары.
      
А-уой, Тау Артындан аууп, ала кече келе-келе турдула,
Болмагъанда, нартла аскер, сауут-саба къурдула.

А-уой, сюре барып, эмегенле кёрюнгенлей, къуудула,
Талай жылгъа ол хатадан, палахладан солуу алдыла. 

А-уой, Гемиргеуню, гюрбежиде болуп тёше-мёшеси, 
Багъыр, доммакъ, темир тюйюп, ёте эди кюню-кечеси.

А-уой, Гуу, дейд, кюте эди нартны къара къойларын,
Сабыр элле ол батырны атлагъаны, этген иши, ойлары.

А-уой, мараучу эд Сех а, бир доммайны ёлтюрюп,
Келиучеди, имбашына салып, аны саулай кётюрюп.

А-уой, айлана эд орманлада, къолунда да огъу-садагъы,
Тик жерледе абынмаучед жигит Сехни женгил аягъы.

А-уой, кийик этден тойдура эд тийредеги нартланы, 
Ыразы эте эд элчилени, сабийлени, сыйлы къартланы.

А-уой, бир жол, ашай туруп, ол Сех былай сёлешди,
Таматасын чам сёзю бла къозутургъа кюрешди:

– А-уой, мен жютюкёз кёрмегенни киши эслемез,
Огъум тиймеген жерге да бир кишини огъу да тиймез. 

А-уой, алты таудан аууп, жетинчиде бууну кёргенде,
Садагъымы тартып, марап, бир огъуму атып ийгенде,

А-уой, ол узакъдан марагъанда, буу кёзюне тийдирип,
Кёлтюрюп келдим да, аллыгъызгъа салдым, биширип.

А-уой, сен да, къарындашым, марал уугъа баралсанг,
Ма менича, нарт элинге доммай, буула мадарсанг,

А-уой, саналыренг, – деди, – элде манга бир тенг жигитге,
Сен а кюн сайын бараса, къойла кюте, тюзге бла тикге.

А-уой, не жатаса, не жюрюйсе, кютюп жуууаш малланы,     
Неди сенде кишиликден, жигитликден къалгъаны?

А-уой, сакъ бол кече, гудучула, эслетмейин, жетерле,
Къочхарладан бирин сермеп, къолгъа сюйреп кетерле!

А-уой, Гуу айтады, мыйыкъларын сылай, кюле, ышара,    
Къарындашын эркелетип, кёзю-къашына да къарап:

– А-уой, женгилаякъ бёрючюгюм, ауурууунгу алайым, 
Сен жютюкёз илячинге тенгши къайдан болайым?

А-уой, кюн узуну жюрюйме да, юсюмю да жауун жибитип,
Кече болса, не къыйырда, не да къошда жукълайма, кирип.

А-уой, тынчды ишим, тас да болмай жангыз къозучукъ,
Бу жети къычырым жайлыкълада къайдан чыгъар уручу?

А-уой, бир кече уа Сех барады Гуудан бир къой урларгъа, 
Тамата къарындашы бла, алай этип, оюн ойнаргъа.

А-уой, чырпыланы къымылдатмай, жилян кибик, сюркелип,
«Дыгалас излерсе тас малынгы», – дегенди, кюлюп.

А-уой, Гуу, кёз къысмай, жукъламайын, жатад къыйырда, 
Сюрюуюн алай, дейд, сакълаучеди къошда бла къырда.

А-уой, от этгенед, гебенегин, чабырларын отха кепдирип,
Сагъышха кетгенлей, узакълада шыхырт таууш эшитип,

А-уой, ушакълары эсинде эди да, ким келгенин ол сезди:
«Къарындашым сюрюу къаты сюркеле болурму, – деди, –

А-уой, бир мажал къочхарны урлап, масхарала этерге,
Мен а къоркъутуп, – дейд, – кесин къаратырма жерге!».

А-уой, пелиуан Гууну ауазы базыкъ эшитилди, кюкюреп,
Таудан къар юзюлген кибик, къаяла бла ташла гюрюлдеп.

А-уой, садакъ огъу агъач таба, элияча, кетди, ычхынып,
Уой, бара эди да, желча, улуп, жилян кибик, сызгъырып,

А-уой, кечегиде чырпыланы, агъачланы терк жырып,
Олсагъатдан эшитилди андан уллу хахай, ачы къычырыкъ.

А-уой, Гуу, чабып барды да, къарындашын кёреди ёлюп,
Ма къызыл да къаны бир нарат терек тюбюне тёгюлюп.

А-уой, кёкюрек ортасына кирген эди ийген жютю ол огъу,
Жугъун билмей, Сехни ёлюгюне аууп, жатып тура эди Гуу.

А-уой, Тейри жиляр онг а бермей къойгъан эди нартланы,   
Кюй этер эд, табалмайды ачы кюйню жарсыу макъамын.

А-уой, Кёк Тейриси, уллу кючю хар нелеге къарыгъан,
Нарт Гууну да бир къанкъаз этгенди, булутлада жилягъан.

А-уой, ол къанкъаз а, жиляп, дейди, айланады, учуп кёкледе,
Чурасындан Гуу табалмай къалгъан бушуу сёзле тёгюле.  

            АХШАМ  ЖУЛДУЗ

Эртте-эртте, нартла болгъан заманлада,
Кам бойнунда бир нарт эл тургъанда,

Нарт Окулай деген бир жаш болгъанды,
Сабийликден уучулукъну сайлагъанды.

Эй, аллай мараучу болады сора Окулай,
Ыйыкъ сайын кийик мараргъа баргъанлай,

Туман, сууукъду деп, кюнге къарамагъан,
Уллу мал болмаса, тохтап, аны марамагъан,

Кёп тангларын къая тюбюнде атдыргъан,
Кесин болгъан жаныуаргъа да танытхан. 

Окулай ууда болса, ала бугъуп къала элле,
Куркаладан аны ызындан къарай элле.

Дагъыда къалмай эд кийик атаргъа бармай,  
Не къайтмаучед юйге, бир зат мадармай.

Ма бир жол а бек къыйналгъанды, айлана,
Окъ учуна илинирик жан чыкъмай аллына. 

«Апсатыны жетген болурму къаргъышы? – 
Окулайны алай болгъанды ол кюн сагъышы. – 

Алай эсе, жолум боллукъ тюйюл, къайытайым,
Жыл озгъунчу уугъа атланмай турайым».

Къурлай къайтып, кечесинде бир тюш кёреди,
Анга бир келечи, былай айтып, келеди:

«Мени сенге, – дейд, – Апсаты кеси ийгенди,
Окулайгъа былай да былай деп айт, дегенди. 

Бу Кам-Сууну ёрге бара, тамам тамагъында,
Уллу, терен да, Жекеме деген бир дорбунда,

Барса, излеп, анда сейир садакъ окъну табар,
Андан сора кийик уугъа, аны алып, чыгъар.

Аны тапхынчы Окулай жанлы марамасын,
Не къайтмасын элге, не адамгъа къарамасын!».
 
Андан сора жигит жаш тынчлыкъсыз болады,
Ашамай, ичмей, не жукъламай айланады. 

Къайгъы этеди анасы, Окулайгъа сорады:
– Санга, уой, жаным-кёзюм, не бола турады?

Этген ашым кёлюнге бармайды, аны эслейме,
Не этейим, айтсанг эди менге, тилейме!

– Бир тюш кёргенме да, андан болдум былай,
Нени сайларгъа билмейме, – дегенди Окулай.

– Уой, балам, тюшюнгю манга айтсанг эди,  
Элибизде тюшле жоралаучу сени ананг эди!

Окулай да ол тюшюн айтды эсли анасына,
Эрнин къабып а, ол къарап къалгъанед жашына:

– Ол Жекеме дорбундан жокъду жол артха,
Ары киргенледен бири да къайтмады Нартха.

– Къалай болса да, мен ол дорбуннга кирликме,
Къоркъсам а, юйюмде бир амандан ёллюкме! 

Тохтамазын биледи анасы, кёз жашларын тёгюп,
Борсукъ териледен жылы шалбар беред, тигип.

Чабыр тикди къыркълы жугъутурну терисинден,
Мансны да байлатханды белинден.

Салгъанды азыкъла, къыркъ кюнюне жетерча,
Танг атмай ашырып, чыкъда жибимейин кетерча.

Жашы, анга къарап, айтды: «Манга жарсыма,
Мен ол окъну табып, сау-саламат къайтырма.

Ахшам сайын сен аллыма къара», – дегенди,
Артмакъларын алып, ол дорбунга кетгенди.

Сау къыркъ кюнню жарлы ана сакълап турду,
Ол сакълауда дагъыда сау бир къыркъ жылы озду.

Андан сора ол къарт ана кёлюн да бек этди, 
Кёк Тейриге да айланып, былай тилек этди:

«Огъарыны да, тёбенни да бийлеген, эшит мени,
Бу таш мени, бу таш сени, мен да сени!».

Олсагъатдан, дейди, кёкге учуп кетген эди,
Кёк Тейриси аны Ахшам жулдуз этген эди.    

Ингир болгъанлай, ол жулдуз кёкге чыгъады,
Тюнгюлмей, жашыны аллына къарап турады.

         НАРТЛА  БЛА СЫЙКЪУН 

Нартла, дейди, тенгиз бойнундан кёчдюле,
Келе келип, кёп жерледе къонуп, чёкдюле.

Нартла, сора, Къобан ёзенинде тохтадыла,
Ол жерлеге къууандыла, уллу махтадыла.

Жашай элле эркин да, жокъ эд бир хаталары,
Семиз эд маллары, жюйрюк эдиле атлары.

Тура келип, тауда да эл-ауул салгъан элле,
Балыкъ башларында бай тирликле алгъан элле.

Алай рахат ёте баргъанед талай жыл, заман,
Ма бир кере уа кёк, дейд, къаралды аман.

Сарыуекге ушаш булут кюнню жапханед,
Кёкден келип, жерге бир шибиля ургъанед.

Аны тауушундан саулай дуния толгъанед,
Адам да, мал да олсагъат жукълап къалгъанед.

Уяннганда, юйлеринде, тыпырлада от жанмай,
Саулай эллеринде жангыз жилтин да къалмай,

Адамланы жюреклерин къоркъуу алады,
Ма энди деп, биз билмеген уллу палах болады.

Жыйын къурап, къолларына сауут-саба алып,
Тёгерекге-башха кючлю къалауурла салып, 

Сакълап тургъан элле, хата-палах а келмеди,
Киши аурумады, къыйналмады, не ёлмеди.

Тохтап къатынланы жиляулары, оу-шаулары,
Алгъын кибик барып къалды жашаулары.

Ма бир къатын а чегетде чырпы жыя келеди,
Терек чалтырында жангы туугъан бир сабийни кёреди.

Чырпыларын къоюп, аны алып, юйге къайтады,
Хоншулагъа барып, болгъан ишни айтады.

Ол уланнга нартла, дейди, Сыйкъун атадыла,
Къурманлыкъла союп, сыра ичип, ашадыла.

Сабий, нёгерлерича, бир кюн бу элде туууп,
Ёсюп келеди уланчыкъ, кесин да нарт сунуп.

Женгилаякъ эди тауда баргъан кийикледен,
Сингирлери болуп къаты бёрю сингирледен.

Артыкъ бийик эд Сыйкъунну бою-саны,
Адамладан башха болгъаны себепли къаны. 

Он жылында Сыйкъун сауут-саба такъгъанды,
Ол нарт элни доммай эт бла бакъгъанды.

Ёсе келип, Сыйкъун болады айтхылыкъ уучу,
Къаяладан ёте эди, чыпчыкъча, секирип, учуп.

Доммай сюрюулени ызларындан къуугъанды,
Аны эслеген доммай жети таудан аугъанды. 

Бууну жетип, аягъындан тутуп, тыя эди,
Кесип, жаны чыкъгъынчы, терисин соя эди.

Ма бир жол алауган бир туяны кёргенди,
Солуйма дегенлей, эсин бир жыр бёлгенди.

Ала къуш, туягъа энип, бутагъына къонду,
Жашха жырлап а дегени былай-былай болду:

 – Бу чегетде байтал ма энди къалмасын,     
Терек тюпде адам сейир бала тапхан эсе,

Бу журтлада уа бешикге киши бала да салмасын,
Анасын тапмай, ол улан тынып къалгъан эсе!

Алай айтып, ол къуш кёкге учуп кетген эди,
Айтханына Сыйкъун-уучу сейир этген эди.
 
Андан сора, уугъа жюрюп тургъанлыкъгъа,
Ол чегетге да кёп кере кеси баргъанлыкъгъа,

Ала къушну, сакълап, не къараса да, кёрмеди,
Ол хапарны анасына айталмай сора, тёзмеди:

– Ой, нарт анам, ой, нарт анам, сыйлы анам,
Тёммегиме сен жан салгъан, сютюн берген адам!

Мен агъачха баргъанымда, ары бир къуш энди,
Андан бери бу тийреге жети къыш-жаз келди.

Ол къуш, учуп келип, бир терекге къонган эди, 
Жырлап, адам тилде былай деп сагъынган эди. 

Жети тау башланы, мен, талмай, къыдырдым,
Жети тау башладан, эштирча, къычырдым.

Не къарасам да, къуш артда кёрюнмеди,
Учуп, энип да, къатыма ол бир да келмеди.
 
Ол заманда алай айтады жашына гурт анасы,
Андан да сейирге къалып, тынгылай эд баласы:

– Сен танг атдырмай, балам, агъачха барырса,
Бешли доммайны, бутундан тутуп, алырса.

Башын Апсатыгъа къоюп, ол доммайны соярса,
Эки эт юлюшню, – деди, – сен кесинге къоярса.

Туя терекни къатына, этни алып, барырса,
Минип терек бутагъына, чалтырында къалырса.

Юч аякълы теке келликди сора къатынга,
Мюйюз къыйырлары айны тюз учуна да къатыла.

Сермеп, аны мюйюзюнден къаты тутарса,
Ма, секирип туруп, ол чалтырдан чыгъарса.

Ол ючаякъ текени сен иймезсе, тутханлай,
Анга айтырса мен айтхан бу сёзлени былай:

«Тобалыгъым сенге тоба да болмасын,
Мени тапхан анамы атын айтмасанг,

Агъачлада санга кийик да къалмасын,
Ата юйюмю кенг эшиклерин да ачмасанг!».

Юч аякълы да мазаллы теке болады Апсаты,
Жаш Сыйкъунну да ол сёзю бла жапсарды:

– Кёкде баргъан булут туугъан атанг эди сени,
Жерде кийик бир акъ байтал ананг эди сени.

Акъ булутчукъ бирде къая эринине къонганды,
Кийик байтал андан бууаз болуп къалгъанды.

Теке, аны айтып, кёзден думп-тас болгъанды, 
Сыйкъун да, доммайын алып, элге баргъанды.

Бара-бара, Сыйкъун элни къыйырына жетгенди,
Алайлада отлай тургъан акъ байталны кёргенди.

Ол доммайны жерге атып, анга чапханды,
Акъ байталны угъай да, анасын кёрюп къалгъанды. 

– Ой, анам, – дейди да, – кюнюнг ахшы болсун,
Кёрген затын сенден сора адам кимге сорсун?

Бери жетип, эки кёзюм алас-булас болгъанды, 
Ол мен кёрген байтал а къайры тас болгъанды?

Гурт анасы алайчыкъда байтал болуп къалды,
Сыйкъун, сермеп, аны жалкъасындан алды:

– Мени тапхан туугъан анам ол акъ байтал эсенг,
Азат болуп, мени орман чегетге кетме къой,

Нартда туугъан, элде ёсген а сют анам эсенг,
Нарт элими хакъын да, жумушун да этме къой!

Гурт анасы ол заманда сыфатына къайтды,
Жаш Сыйкъунга, жашырмай, тасхасын айтды:

– Санга дери менге эки сабий туугъанды,
Ол экисин, алып, Анкъар къуш ашагъанды.

Сени табар чакъда аны алдар амалын изледим,
Тейри-Хандан, былай айтып, тилек да тиледим:

«О Тейри-Хан, жюрек тилегими бир эшитсенг а,  
Мени мында бир жаныуар окъуна этсенг да,

Сабийими ашатмай, биягъы ёлтюртме, къой,
Бир баламы да биргеме сен сау ёсдюрме къой!».

Мени анда ол акъ кийик байтал этгенди,
Атанг а акъ булут болуп, кёкге кетгенди.

Мени мындан кетер чагъым жете, бола турады,
Тейри, оноу этип, мени кёкге, – дейд, – чакъырады.

Билгенсе барысын, мен а кетдим, – дегенди,
Айтып бошап, думп-тас болуп кетгенди.

Сыйкъун а, биягъы, уугъа жюрюй тургъанды,
Тауда, тюзде, орманлада кёп айланнганды.

Уллу-Кам башында бир ёзенге келген эди,
Сууну башха жагъасында жылкъыланы кёрген эди.

Жалкъаларын желчик тарап, анда ойнай эди, 
Сыйкъун, сейирсинип, ол туурадан къарай эди. 

Суудан ётюп, ол жылкъыгъа жууукъ баргъанды,
Жылкъы уа, къачмайын, бир жеринде тургъанды.

Тал къабукъдан эшип, нохта кибик этгенди, 
Ол атладан бирин тутуп да, секирип мингенди.

Ол ат а, не сейир, не къачмай, юркмей, тынч турады,
Сыйкъун да къайры тебресе, аллын ары бурады. 

Дагъыда бир сынарем деп, суугъа киреди,
Аты, кёкде баргъан кибик, ол къобандан ётеди.

Кёкюреги бла суу шорхаланы жырады,
Ала чабакъча, жюзгенлей, тагысына барады.

Дагъыда, айланып, жылкъысына къайтады,
Нарт Сыйкъунга адам тилде былай айтады:

– Менге миндинг да, жарашырча, юйретдинг,
Алай бла кесинге айырылмаз нёгер этдинг.

Къайда болсанг да сен, мен биргенге болурма,
«Атыл!» – десенг, чабып, «Солу!» – десенг, солурма.

Андан сора Сыйкъун ол жылкъыны сюреди,
Нарт элине ол атланы барын да юлешип береди.

Алай этип, тутхан ажирине мингенди,
Салам берип нарт къартлагъа, элни къоюп кетгенди.

Ма бир терен, уллу кёлге, деучелле, къайытханды,
Ол жаш жылкъы тейриси, дейдиле, болгъанды.

     НАРТЛА  БЛА  СЫЙКЪУННУ  АТЫ 

Бир заманда нартха бир къыйынлыкъ келгенди,
Элге Минги Таудан сейир уллу ажир энгенди.

Эрттенликде сабанларын бар малтанып кёрелле,
Къайсы жылкъы этди деп, сагъышха кирелле.  

Битеу да сабанны кече жангыз ат теплеген эди,
Ажир болгъаны уа туякъ ызла бла билинген эди,

Таш макъадан эсе уллу, адам аныча кёрмеген,
Аллай ажир болур деп да киши эсине келмеген.

Къарайла ызлагъа, кёрген кёзлерине ийнанмай,
Аны этген жангыз атны кёрсеек деп, чыдамай.

Ол кечеден башлап, къарангыда, кечегиде, 
Ажир келип турду Элбургъанны чегетинден.

Нартны жетген будайындан ол бир да тоймады,
Не таулада, не тюзледе ол бир сабан да къоймады.

Боран кибик, элден элге, таугъа-тюзге уча эди, 
Бичен да тишлени, ол, жел кибик, чача эди.

Жылкъылада ажирлени барын да ёлтюрюп,
Байталланы алып кетди, орманлагъа сюрюп.

Ол ажирни жылкъычыла, марасала, туталмайла,
Мараучула, излеп, тургъан жерин табалмайла.

Бир тебресе жортуп, садакъ окъну озгъанды,
Аны исси да солууу чалманланы бузгъанды.

Кече шыхыртланы гылын къушдан иги эштгенди, 
Эки кёзю къыртчыгъадан эсе жютю кёргенди.

Бурну жыйыланы эгер итден эсе иги сезгенди,
Къапхан, тузакъ да къурсала, озуп-озуп кетгенди.

Кёлде, сууда, къара къайыкъ кибик, жюзе эди,
Базыкъ аркъанланы да ол, халы кибик, юзе эди.

Нартла чегет къыйырында уру къазгъандыла,
Ары жютю ташла салып, чалы бла да жапхандыла.

Къазгъанлыкъгъа, ол уругъа ажир бир тюшмеди,
Нартла этген умутладан жангыз бири да бишмеди. 

Ажир, эталгъанын этип, чегетлеге къача эди,
Отлауланы теплей кетип, сюрюулени чача эди.

Къыш башлана тура, нартла къалалла мирзеусиз,
Ала кютген кёп маллары къалалла биченсиз.

Нартха ачлыкъ кирип, садакъалыкъ болалла,
Кёчюп кетермек деп, ма бир кюн жыйылалла:

– Къайдан келгенди, – дедиле, – бу къыйынлыкъ,
Ай, ол ажир иесине болгъу эд къыймалыкъ! 

Кими былаймы тап болур, былай этерми эдик, деди,
Артда кимни эсе да эсине башха амал келди.

Жако-Башында, дейд, бир къарт къатын жашай эди,
Сыфатына къарагъанда, алмостугъа ушай эди.

Алай кеси уа акъыллы, асыл, билгич къатын эди, 
Жаны-къаны бла жюреги, хали сары алтын эди.

Хар жарагъа да къараучу, къанны да ол тыя эди, 
Сюек сыннган болса элде, ол тюзетип къоя эди.

Сабий тапхан къатынлагъа аначылыкъ этгенди,
Хайуанлагъа да айтханын ол этдире билгенди.

Уу жыланны ол ёлтюре эди, дууаларын айтып,
Юркген жылкъыны къаяда къоя эд, тохтатып.

Нохтабаугъа анга отун, гыржын, хантла бере элле,
Юй тюбюне кийиз жайып, жылы тон кийдире элле.

Къайдан келгенин, юзюгюн да билмей эд киши, 
Аны аузунда къалгъан эди жангыз да бир тиши.
 
Ма ол тишдеди, дей элле, аны сейир уллу кючю,
Битеу мюлкю уа, дей элле, жангыз эски юйчюк. 

Анга баргъан элле къартла, амал жокъда башха, 
Хапарларын эштип, къатын къалгъанед сагъышха. 

Нарт юзюкге болушургъа, айхай да, бек сюе эди,
Ол ажирден къоркъуп, къыйналлыгъын биле эди.

Ажир отлай тургъанынлай, аны ары келтирдиле,
Къатын ачы къычыргъанда, ала бары титиредиле.

Ажир къачама дегенлей, туякълары жерге батып,
Чынгайма деп да кюрешди, аякъларын тартып алып.

Кишнеп, чыгъып, ажир жангыз бир секиргенди,
Арт туягъы бла къуртханы тюз бетине бергенди.

Тиши тюшген эди, алай ол дууасын айтхан эди,
Аны айтханлай, ажир къара жерге батхан эди.     
 
Ол сабанда атны башы жерден къарап болгъанды, 
Заман оза бара, ол баш бир таш болуп къалгъанды.

Артда нартла тауда кийик жылкъыланы кёре элле,
Ала залим ол ажирден туугъанларын биле элле.

Ала тикде, тауда, къаялада, арымай, терк бара элле,
Нартла, бирин тутарек деп, марай-марай тура элле.

Бийик элле ол тукъумну турчдан къаты туякълары,
Ингичге элле бёрюсингир женгил аякълары.

Ол тау жылкъылагъа бир нарт жууукъ баралмады,
Бири да аланы тутар амал-мадар табалмады.  

Хыны келген адамлагъа айтадыла, алгъынча:
– Къайдан келесе, алан, сен ол Сыйкъунну атыча?

      МАЙМУР  БЛА  СУУ  АНАСЫ

Э-хей, бир заманда Сары-Къая деген бир жерде,
Тау ёзенде, бир чегетде, Ча Къаяны тюбюнде,

Нарт элледен бири тура эди, бегип, орналып,
Сабанларын сюре эди, ишге къаты къадалып.

Арпа, зынтхы себип, кёре эди ишни хайырын,
Марал сютден эте эди кючлю, къалын айранын.

Ариу къылыкълы, намыслы эдиле элни адамы,
Хар келгенге аямаучеди бир киши да туз-дамын.

Ташла ташып, жасай элле таза къара сууланы,
Жууукъ къоймай тура элле алайлагъа малланы.  

Жауун жауса, сюрюулени чыгъармайын ёрлеге,
Сакъ эдиле, заран, хата тюшюрмезге жерлеге. 

Жокъ эд элде артыкъ бир буу, доммай ёлтюрген,
Бек айып эд элде суугъа, не да отха тюкюрген. 

Жайлыкълары бузулмазча, къошла да къурап,
Хар сабаннны ташын, хансын артып, ариулап,

Э-эй, рахат жашай элле нартла Сары Къаяда,
Къуш балала тургъан кибик бийик къуш уялада.

Сырт башында Илкер Ташны келип къатына,
Элде болгъан эр кишиле, къартла, къатынла, 

Чёкле этип, сыйлы кёрюп алайдагъы ташланы,
Келтирип а сала элле алларына тюрлю ашланы.

Маймур деген баред ол нарт элде жашагъан,
Эй, къылыгъы, нартдан эсе, башха элге ушагъан.

Юйдегили болуп, анга юч да тири улан туудула,
Бир къызы да болуп, жашай-жашай турдула.

Къой кютерге кете туруп, анга деди анасы:
– Мен айтханны унутмазса, уой, атангы баласы!

Сыртха чыкъсанг, къымылдатма Илкер ташларын,
Нарт сыйлагъан Илкер Ташны жашларын.

– Ма туралла сырт башында, жерге, – дейд, – бата,
Не боллукъду аны ючюн, кимге келир не хата,

Къымылдатып, тийип, ол ташланы тепдирсем,
Тёнгеретип, тёшден энишге тюртюп жиберсем?

– Тийме, балам, Илкер Ташы санга чамланыр,
Алай этсенг, хар палах да сенге къадалыр.

Санларынгы къурушдурур, не да къурур билегинг,
Толмай къалыр бир муратынг, ахшы тилегинг.

Тапсыз жерде абыныр да минген тор атынг,
Бузулур да бюгюн ариу тургъан сыфатынг,

Бир жукъдан да къууанмазча болур да кёлюнг,
Башхалада кибик, толу болмаз юйюрюнг.

Маймур аны сёзюн эшитмеди, сыртда олтурду,
Тюш болгъунчу, жукъ да этмей, къарай а турду.

Ышныр эте, тохтадыла тюшде къара къойлары,
Кичидиле сора ол Маймурну къаты къоллары.

Къобарады, аудурады сыйлы Илкер Ташланы,
Тёнгеретип, сора, сыртдан ийип-ийип башлады.

Тёнгереп а кете элле сыйлы ташла тик сыртдан,
Ол ташланы орунлары тола бара эд къандан.

Ча Къаяны эки жаны кенг жарылды, ачылды,
Эй, андан а юч да шоркъа, бюркюп, чачылды.

Къобан болуп, ол ёзенге, уруп кетип, эндиле,
Элчиле, дейд, элхууурну заманында кёрдюле.

Къачып чыкъгъан элле юйлеринден тышына,
Олтуруп а тургъан элле бир тик тауну башында. 

Бир зат къоймай, жуууп кетди ол суу алайны,
Жокъ этген эд нартла журтун, Сары Къаяны.

Кёчерге уа тюшедиле андан тёбен жанына,  
Жангы элни салып башха сууну къатында.

Ол Маймур а аман ишин элден жашырды,
Жашырып да, юч-тёрт жылны алай ашырды.

Къылыгъы уа тюрленмеди, къалды аманлай,
Кезлеулеге сюрюулерин элтип ургъанлай,

Батмакъ этип къоя элле таза къара сууланы,
Къатларына баралмазча, халек этип аланы.

Маймур бир жол элде тойгъа барып, олтурду,
Гыбытын, дейд, аш-ичгиден иги толтурду.

Юйден чыгъып кетди, ашагъандан эригип,
Суу бойнунда этип къойду кеси керегин.

Ол заманда алайчыкъда, жюзе кетип а, солуп,
Таш тюбюнде Суу Анасы тура эди, олтуруп. 

Ол Маймурну этгенине кемсиз чамланып,
Элни къоюп кетди, узакъ суугъа айланып.

Олсагъатдан таркъайдыла къара суула, шауданла,
Азайдыла къобанлары, алгъын толу баргъанла.

Жер жарылды, сабанлада битеу тирлик къуруду,
Жайгъыда окъуна ачдан жаллы бёрю улуду.

Кюн къысханда, мал къырыла барды суусапдан,
Ол тийреден буула къача элле уллу азапдан.

Жангур жаумай, къурудула жашил кырдыкла,
Элчиле уа, дейди, къаза элле терен къуюла.

Къазгъанлыкъгъа, суу да кетип барды теренге,
Терлеп, арып, алай жете элле салкъын ингирге.

Бир кюн элде болгъан адам бирге жыйылды,
Ол Маймурну этген ишин, иги сюзюп, айырды.

– Сенсе, – делле, – кезлеулени халек теплетген,
Элибизге уллу хата-заран, палах келтиртген!

Сенсе ариу сууну, жерни, отну сыйлы кёрмеген,
Туугъанлы да жек башынга акъыл кирмеген!

Сенсе, – делле, – Суу Анасын мындан къыстагъан,
Эй, халкъны да азаплыкъгъа къалдыргъан!

Кетсин, – делле, – элибизден башха бир жерге,
Сюйсе тюзле таба, сюйсе таула башы ёрлеге.

Элибизде юйюрюнден жангыз адам къалмасын, 
Тюбегенде, саламын да киши, – делле, – алмасын! 

Бу тийреде, ажал излеп келсе, алай кёрюнсюн,
Кёрген адам аны уруп, тюйюп ёлтюрсюн!

Маймур сора юйюрю бла кетип къалды элинден,
Бырнак болуп, айырылды туугъан жеринден.

Элчиле уа жангур тилек этип, жыйылдыла ёзенде,
Макъалагъа кийдирдиле омакъ окъа чепкенле.

Атхан элле, жасандырып, гитче, бурху суучукъгъа,
Ол эски амал да, дейди, жарамады бир жукъгъа.

Гырайт эшекни, жууундуруп, суу ызына бардыла,
Суу Анасы хурметине къара къозу сойдула.

Бир къарт киши юч жюз ташчыкъ жыйып, олтурду,
Хар бирине бирер билген дууаларын окъуду.

Аланы да суу ызына, эне барып, атып башлады,
Хайыр болмад, халкъ да сора умутларын ташлады.

Талай кере жыйылдыла, табындыла, тилек этдиле:
– О Тейрибиз, бизге сен бир болуш! – дедиле. – 

Суудан толу булутларынг келип къалсынла,
Тау башланы житилери къарынларын жарсынла!

Жарылгъанда, ол суулары бу ёзенге тёгюлсюн,
Такъыр жерден жашил кырдык уруп кёрюнсюн!

Болушмады ол да, бир тамычы жауун таммады,
Жауун жаумай, жер да жылы суудан къанмады.

Ол заманда, тюзню алып, ары тебрейди бир хан,
Кёп эллени, кёп халкъланы бюгюп сындыргъан.

Сары Къая нарт элни да билип къойду жерлерин,
Алагъа да ийди жасакъ жыйгъан атлы аскерин.

Ол Маймур а тура эди, журтха сайлап ёзен аягъын,
Къой кюте эд, къаты тутуп къойчу таягъын.

Жау аскер, дейд, тау аллында, узакълада кёрюндю,
Маймур, чабып, жангыз къызын атха миндирди.

Къыз кетеди нарт элине къуугъун-белги берирге,
Турду Маймур бир тар жерде, юч жашы бла бирге.

Бегинип а, сермешелле, садакъ атып жаулагъа,
Эй, киралмай къалды душман аскер бийик таулагъа.

Кёп тепчиди, жол табалмай, бирге жыйылып, 
Кёплюгю бла ёталмайын, ол тар жерде тыйылып.

Къуугъун хапар келип, нартла бирден къопдула,
Хар сауут туталгъан атларына бирден къондула.

Маймурну да, юч жашын да анда ёлюп кёрдюле,
Жау аскерни ким тыйгъанын алай билдиле.

Жете келип, душманланы уруп-уруп, чачдыла,
Сау къалгъаны, мукъут-думан болуп, къачдыла.

Жоюлгъан жашланы ёлюклерин бирге жыйдыла,
Барына да бирер къабыр къазып, ары салдыла.

Маймурну бла уланларын жерге анда кёмдюле,
Терслигин къаны бла бюгюн жууду, дедиле.

Жети кюн озгъанда, кёк бир сейир тюрленди,
Жауун жаууп, артда тейри къылыч кёрюндю.

Ол жанкъылыч Минги Тауну этегине тюшгенде,
Къалын болуп, андан жети таза черек энгенде, 

Жерге жан киргенде, ариу суудан тойгъанда,
Нарт халкъы да, къурманлыкъла сойгъанда, 
 
Хан Тейриге баш урдула, айтып уллу тилекле,
Сууланы аярбыз энди деп да, уллу антла этдиле.

     БОРА-БАТЫРНЫ  ЖЫРЫ  

Бора-батыр бла Жигер

Уойра, Бора деген, Боракъа деген
Нартда бир батыр эди,
Аны юйюнде бир къазаннга къарагъан
Сабий-субий дегенлери,
Ой да, тогъуз элле,
Уой, аладан а экиси къызла, 
Ала уа эгиз элле. 

Уойра, Бора деген, Боракъа деген
Нартда бир батыр эди,
Кесине да, кимге да
Ол бир чурумсуз, даусуз эди,
Баш тутаргъа, малгъа, мюлкге, дейди,
Нарт тайпада кимден да 
Уой, алай да къарыусуз эди.

Анда-мында, дейди, 
Жортууулгъа, кёнчекликге бара эди,
Ингир болса, бир тёбеде жатып,
Ишсиз-кючсюз, бир къайгъысыз,
Кёкге къарап тура эди.

Бораланы элни болуп
Таматасы, элмени,
Суу бойнунда болуп тирмени,
Сабанлыгъы эркин эди,
Бир къыйыры кёрюнмей,
Уллу тирлик берлик эди, 
Урлукъ атса, дейди, эринмей. 
Ким сюйсе да, ары барып,
Кесине сабан сюрюп а,
Кюз артында хайырын ала эди,
Бармакъларын жалай эди.

Нарт Бораны элчилери сюе элле,
Нарт Борагъа элчилери кюле элле:
– Бораланы тели Бора, – деп а, –
Сабанларын эли ора! – деп а.

Излегени, бек сюйгени, дейди,
Гыржын бла айран эди,
Ол экиси табылса,
Башха бир зат кюсемей,
Жюрюй эди, жырлай, мурулдай,
Уой, Бораны да жашауу, дейд,
Бара тургъанед алай. 

Бир аламат а бар эд да,
Бар байлыгъы ол эди,
Боракъаны къолан ийнеги,
Сютден а толтуруп, отлап къайтса,
Юйдегиси аны сауса, кючден а 
Кётюрюучед челегин.

Анга, дейди, къарай эди
Бора-батыр, Боракъа, 
Эки кёзден, бир сакъ болуп, 
Терк бойну орманында
Ой да, топпа да толуп, 
Бёрю, айыу, къаплан ол ийнекни 
Ашар жаллы бир кёп болуп.

Къоркъуу этип а, деу Бора,
Юйню тёгерегин буруу этип,
Къабагъын да къаты бегитип,
Ингир сайын 
Ол ийнегин баугъа жыя эди,
Тапхан ашын салып а,
Ийнек ахшы тоя эди.

Бир жол, дейди, ингир ала,
Ийнек къайтмай къалды отлаудан,
Бораны да эси толду къаугъадан,
Бир чонкурну алып, дейди,
Кетген эди къалын агъачха,
Айлана, жюрюй а, дейди,
Эй, бара барды да, 
Къарагъанда, ол малы уа 
Бир къаягъа къысылып,
Юсюне да бёрю жыйын басынып,
Жыртхычланы ары-бери сыза эди,
Нарт Бораны кёргенлей а, дейди,
Энди анга база эди.

Хахай этип, чапды Боракъа,
Чонкуру бла иги жетдире, 
Ол жыйынны кау-куу этген эди,
Ийнекчигин сюре-сюре,
Юйю таба, артха къарай,
Ой да, дейди, кетген эди.

Бёрюле уа, артха къала, дейди,
Бирде уа жангыдан чаба-чаба,
Боракъа да, къыстаялмай, дейди,
Къысылгъанед кеси этген буруугъа,
Бёрюле да, жутланып а,
Кюреше эд бёрюлени урургъа.

Сабийлери, юйдегиси жукълап а,
Боракъа да амалсызгъа къалып а,
Къычырып а турду, уяталмай,
Бёрюлени юй къатындан
Узагъыракъ, дейди, къууалмай.

Ай да, болмайд сора деп а,
Ол ийнекни сермеп тутхан эди,
Алып да, буруудан атхан эди, 
Ийнек арбазына тюшгенед,
Чонкуру бла нарт Бора да 
Бир бёрюню сермегенед,
Ол буруудан кеси да секиргенед.

Арбазына тюшгенинде, 
Ол ийнекге, кесине да,  
Сейир этип, къарады,
Уой, алай да ойлады, дейди,
Къууанып а къарыууна, кючюне,
Былай айтып ичинден:
«Менден кючлю, менден жигит
Бу жерледе, бу дунияда ким болур,
Бар эсе уа, аны тапмай да къоймам,
Атланайым, танг атханлай, 
Ол кючлюню излерге,
Тюбегенни сынамай,  
Бир тынчлыкъ да тапмам,
Барыргъа тюшсе да узакъгъа», –
Уой, алай да айтды Боракъа. 

Танг атханлай, жолгъа атланды,
Биргесине тирмен ташдан
Аз гитчерек, дейди,
Бир гыржынны алгъан эди жолуна,
Бара барып, тюбеп къалды
Бир кишиге, къошу болуп дорбунда.

Айра, жарыкъ болду ол къош иеси,
Бора хапар айтды, олтуруп,
Ол къойчу да эригип тура эд кеси:
– Жолгъа бир айран а берирмединг, – 
Деп айтхан эд Бора-батыр, – 
Сора сени Тейри ариу кёрюр эди.

– Айхай да, – деди, – берейим,
Айраным элпекди, къалын, татыулу,
Кёрюнесе былай бёкем, къарыулу,
Ма алайда гыбыт барды,
Ахшы жашча, аны келтирсенг а,
Аны да къолума берсенг а!

Бора, дейди, ол гыбытны табып, 
Жайып, дейди, къарады,
Тогъуз гаммеш териледен этилип,
Алып келди къойчугъа,
Кючден-бутдан кётюрюп.

Къош иеси, дейди, 
Ол гыбытны тогъуз кюнден, 
Айран къуя кетип, саулай толтурду, 
Арба чархладан а гитче болмай,
Бишлакъланы Боракъагъа келтирди,
Ол жюкню уа, дейди,
Нарт Боракъа, кючюн салып, кётюрдю.

Чыгъып кетди, дейди,
Андан ары танымагъан жолуна,
Эйра, тентирей а бара эди,
Абын-сюрюн эте, таяна да, 
Чум къазыкъны алып къолуна.

Ойра, чабырлары, дейди,
Тешилдиле, жюрюй-жюрюй, седиреп,
Олтуруп а къалды бир жерге, 
Солуу алып, ашап-ичип,
Кюреше эд чабырларын тизерге.

Бир заманда, дейди, 
Жерни-ташны тепдирип,
Келгени бла боран этдирип,
Биреу жетди, минип тулпар атына:
– Жол болсун! – деп, – 
Жигер дейле, – деген эди, – атыма,
Ый, маржа уа, – деген эди, – 
Суусапдан ичим жанады,
Ийнан, – деди, – антыма! 

Бора-батыр, чабырларын тизе, кюреше,
Айтхан эди: «Майна гыбыт,
Майна бишлакъ, сюйсенг аша, 
Сюйсенг, – деди, – ич, 
Аш элпекди, берир сенге кюч».

Чабырларын тизип, дейди,
Бери айланып, ол Жигерге къараса,
Бишлакъларын тауусуп,
Юсюне да гыржын бурхула агъып,
Айранны да тогъуп, бошап,
Жалай эди ол гыбытны бухчагъын.

– Эй-хей, сен а бир таш ашагъын, 
Ол этгенинг неди, – деди, –
Тууар халда ёсген а болурса,
Аллай бирни тогъуз ач айыу да ашамазед,
Адамлыгъынг бир аз-маз а болса,
Сен биреуню ашын-сууун бошамазенг! – 

Деп, Боракъа, ачыуундан
Ол Жигерге, алай айтып, урушду, 
Женгдирмеди Жигер да, 
Анга жууабын тапды:
– Къой-къой, ашап а, не зат ашадым,
Курт-мурт, къапмиш кибик этдим,
Эки уртлам айран ичдим,
Аны ючюн къалай къанаред суусабым,
Гыржынларынг а болмады 
Эки-юч иги да къабын!

Айтыша да келип, дейди, 
Экиси да бири бирине 
Тюйюшюрге чабалла,
Ала тура элле, салыша,
Уой, тутуша, жагъалаша, дейди,
Андан а бир башха атлы жетип,
Жигер бла Бораны къагъып алады,
Ышым башларына сугъады,
Жортуп да юйюне барады.

Ышымларын тешгенде,
Бора бла ол Жигер а, дейди,
Жерге уа доп деп тюшгенде,
Атлы, дейди, къатынына 
Алай, дейди, айтады,
Анга уллу да махтанады:

– Менден тулпар а, – дейди, – 
Сау дунияда окъуна ким болур,
Бери жетгинчи уа ышым башларымда
Бир зат барды деп билмедим,  
Бу экисин мидел кибик да кёрмедим!

– Уой, махтаннган иги тюйюлдю, – 
Дейди къатыны анга, – 
Уой, бардыла бирле, сенден уллу,
Тобады, аланы кёрсенг, – деди, –
Эсинг ауарча, аллай,
Болуп сенден къайда къарыулу!

– Угъай, болмаз, – деп а, 
Ийнаныргъа унамады Жигер,
Ол деу да кишиге къарап,
Мындан уллу уа ким болур деп,  
Бир да ийнанмад Боракъа,
Сора, къатын айтды алагъа:

– Алай эсе, – деди къатын, – 
Ма мен айтхан жерге барырсыз,
Да шёндю жаз башыды, – дейди, – 
Чолакъ-тулпаргъа сиз тюбеп къалырсыз,
Сенден да мазаллы, деу кишиге,
Сабан сюре болур,
Сейир этерсиз кесине,
Андан да бек сейир а ишине!

Ол юй иеси, дейди, 
Тогъуз, не онму шапасын алады:
– Ач болмай барайыкъ жолда, – деп,
Ашны, сууну да салдырады. 

Бора-батыр бла юч къарындаш

Ол юч киши да атлагъа
Минелле да, жорта, чаба,
Баралла да, кюн къушлукъгъа,
Чыкъгъынчы, бек арыйла, 
Бир суу бойнуна 
Тебрейдиле, ары жетип а, 
Жамычыларын аталла,
Ашап-ичип, жаталла.

Бора жукъламайды, 
Да бир къарарем бу жерге деп,
Ол суу бойну бла да ёрге айланып, 
Къарай, бара кетип,
Анда уа, дейд, тура эд, олтуруп,
Суугъа, дейд, аралып, 
Бир жаш адам, деу чабакъчы,
Колунда уа бар эд къармакъчыкъ.

– Уой, кёп болсун чабакъ, эй, чабакъчы! – 
Деди Бора, жууукъ келип кишиге, – 
Тейри кеси да болушсун а, – 
Деди, – уой да, тутхан ишинге!

Аны уа къолунда, къармакъ тюйюл, 
Бир бек узун томуроу,
Ол чабакъчы уа, сёлешсе, 
Аны аууазы ауаз тюйюл – 
Багъыр бир къонгуроу:

– Уо кимсе да, 
Нек да жюрюйсе бу жерде,
Жигит, батыр да, – дейди, – пелиуан?
Бора, къоркъуп, дейди,
Ол кишиге айтады умутун,
Къалтырауукъ алып, дейди,
Эки къолун бла бутун.

– Алай эсе, – деди, – къармагъымы
Тутарменг, уой, сен къарыулу, 
Кюшчюгюнгю алай бла уа билирем, –
Къармагъын да Борагъа берип, –  
Мен а, – деди, – сийип келирем.

Томуроу къармакъны 
Кючден тутуп, дейд, олтурду, 
Бора деген а нарт батыр,
Асыры ауур эд да, терлеп, 
Аздан болуп къала эд чымылтыр,
Тейриден болушлукъ да тилеп,
Тишлерин да къысханед къаты.

Чабакъчы да айтады, келип,
Гырмыклача, къалын мыйыкъла
Тюбюнден да кюлюп, ышарып:
– Сен барсанг бу ыз бла ёрге,
Эй, анда уа тюберсе, – деди, –
Ма менден да кючлю, 
Къарыулу бир эрге.

Нарт Бора да кетди андан огъары,
Алайда уа тура эд дагъыда 
Бир деу чабакъчы,
Аны ауазы андан да ачы,
Тутхан къармагъы да
Андан да уллу, 
Чабакъчы къармагъын 
Бораны къолуна уа берди, 
Биягъы огъары да барсанг эд, деди.

Ючюнчю чабакъчы уа, 
Сынап а кёрюп ол нартны къарыуун:
– Сен ма бу таулагъа, – дейд, – 
Болса уа керек барыуунг,
Сейирни сен кёрюрсе анда,
Ючюбюз тенгли барды аны къарыуу, 
Юйчюгю уа, – деди, – томуроулу,
Ауазы да чоюн къонгуроулу!

Нарт Бора уа, къоркъуп,
Къачайым деп да бир тебиреди, 
Чабакъчы айтхан къаллай адам а, 
Ол а къаллай болур деп,
Аны билирге, кёрюрге кюседи,
Бир жолчукъ бла таугъа тебиреди.

Да чыгъады ариу бир жашил талагъа,
Тамаша да болуп а, къарай эд
Уллу томуроулу, 
Алайда сюелген къалагъа,
Аллында уа, къаяча, бийик, 
Бир къатын да тура, олтуруп,
Арбазны да ариу тинтилген 
Жюнледен толтуруп.

Саламын да алып а,
Къатын да сорады анга: 
– Сен бери уа къайдан а келдинг, 
Бир киши да жюрюмеген, – дейди, –
Билмеген, – дейди, – таша жерлеге,
Ма бизни да къайдан а билдинг,
Сен а не зат чыкъгъансан, – 
Деди, – излерге?

Ол уллу къатынга, дейд, 
Бора да айтхан эд болгъан хапарын,
Къатынны уа, жаны да ауруп, 
Ма былай да айтханед нартха:
– Сен къачсанг а керек эд, 
Бир къарамай, алгъа, не артха.

Мени бардыла 
Юч огъурсуз да жашым,  
Ма ала уа бери келирле, 
Ай, болурса, – деди, – 
Сора сен бир жарлы, 
Сен кесинг къачалмазса, – деди, – 
Болушмасам, – дейди, – 
Юйюнге къайталмазса, – деди.

Айтып, дейд, алай, 
Чунгурчукъ да къазгъан эди юй тюбюнде
Ма урчукъ а сабы бла, 
Бораны да ары букъдуруп,
Жастыкъла бла башын да жабып,
Ол къалгъанед, кеси да алай олтуруп. 

Тюш заман болгъанда уа, 
Чабакъмы дейсе, балыкъдан,
Юч уллу четенни толтуруп,
Уой, келген элле юч да жашы, 
Тамата уа жашы, дейд,
Ма былай деп айтады, соруп:

– Биз санга уа, – дегенди, – 
Ма ийген эдик бир телирек,
Махтанчакъ бир госта кишини,  
Кёрюрге уа сюебиз, къайдады
Ол бизге илляучукъ болаллыкъ,
Не да ол, былайгъа да жеталмай,
Бир жердеми турады, къалып?  

Ол къатын а, кюледи да, сора
Бораны чыгъарып чунгурдан:
– Бир оюн мен айтырем сизге уа, – деди, –
Сиз а юч мюйюшге олтурурсуз, 
Бу жарлы жанчыкъны
Мен ёрге, – дейд, – атсам,
Юфкюрюп а, ойнап а турурсуз! 

Ол къатын а кеси да 
Тёртюнчю мюйюшде олтургъанды, 
Бораны уа ёрге, дейд, атханды, 
Жашлары уа, кюлюп а, кезиу бла,
Юфгюрюп а башлайла,
Хыличи бир сабий 
Жыйынга да ушайла.

Ол уллу отоуда уа 
Боран жел ургъанча болады, 
Жашладан а бири уа 
Бора-батыргъа уф десе,
Ол ёрге да учуп, дейд, чыгъады,
Бир башха жаш да уф дегенлей,
Къабыргъа томуроугъа жабышады.

Уой, ол деу къатынны жашлары,
Ассыры кюлгенден
Тёгерек айланад башлары,
Ол жарлы нарт Бора уа,  
Ма бир къуш тюгюнлей,
Ай, ары да, бери да учады, 
Къоркъуп, терлеген суулары, 
Шыр-шыр-шыр деп агъады,
Кеси кесинден,  
Бораны уа кёлю да чыгъады.

Да сора къатын
Жашлагъа, хыйлагъа деп, айтды:
– Киндигим тюйюлед кюлгенден,
Энди биз юфгюрюп кёрейик,  
Барыбыз да бирден!
  
Ала да бирден юфгюрюп кёргенлей,
Нарт Бора да ожакъ тешиги бла, 
Окъдан терк учуп а кетеди,
Къайда эсе да бир узакъда, 
Барып а, жерге да тиеди.

Ёрге къобуп, хара, къачады
Ол жигит нарт Бора, 
Жетмезча уа, дейди, 
Чаришге бараллыкъ да хора!

Ол эки нёгери да болгъан 
Жерчикге да жетип,
Бети да, къуту да кетип: 
– Уо хахай, къачайыкъ, 
Палахха, – дейд, – къалгъынчы,  
Юч да деу эмеген, 
Бизни, къумурсха тёбелей, 
Малтагъынчы!

Бора-батыр бла чолакъ сабанчы

Атлагъа да минип, 
Ючюсю да къачалла,
Артха да къарайла,
Ызлары бла келген киши кёрмей,
Ох-ох-ох деп, анда тынчаялла, 
Тохтап, бир шаудан суудан, дейди, ичелле,
Минген атларын энди къуумай,
Патрапа жортуугъа да кёчелле.
Уой, баралла да, тап ишленнген, 
Бир бийик, кенг къошха да жетелле,
Анда жыйырма, дейд, адам,
Тылы уа басып, дейд, хорхус да ундан
Тирмен ташладан аз гитче, 
Гыржынла да этелле.

Алайда, дейди, сора кёрелле – 
Он бугъа териден тигилген
Бир гыбыт,
Татыулы айрандан да толуп, 
Башха ашлары да хазыр,
Абызырап а болса да, Бора,
Саламын да берип, дейд, 
Соргъанед, базып:

– Кимгедиле, уой, уланла,
Бу къадар аш-сууула? 
– Чолакъ-тулпаргъа, – дедиле, – 
Бийчеси уа алып, – дедиле, – 
Кетгенди анга азыгъын,
Азлыкъмы этер деп турабыз,
Бизге урушур деп къоркъабыз.

Ол тулпар аланы ашаса,
Сабанын да сюрюп бошаса,
Кеси да бери уа келсе, 
Быладан сора жокъ онгубуз,
Ох,  жетмей къалырмы
Хорхус унубуз?

– Аха, – дейле ол атлыла, – 
Къайдады ол сиз сагъынган 
Чолакъ-тулпарны сабаны?
– Ма былай ары, – дейди бири, – 
Барсагъыз, бир тюзде 
Кёрлюксюз аны.
 
Чолакъ тулпарны къатыны
Омакъ кийинип, 
Эрин бир баллы, 
Бир жаулу да хантла бла
Сыйлай туруп, дейди,
Ол да бир жанына бурулуп, 
Ол юч нёгерни да кёреди,
Чолакъ тулпаргъа билдиреди:
   
– Тёбен тардан, уой,
Бир бёлек, – дейд, – атлы уа келеди!
Чолакъ тулпар: «Ол дар ахшыды, –
Дегенди, – къонакъ сюйгенни
Жаратхан а Тейри да сюеди.

Алар да, келе да келип, 
Сабанчы кишиге да,
Жарыкъ, дейд, айталла:
– Иш къолай а болсун да, 
Жарлы сабанчы! 
– Уой, сау келигиз, – дейди, – 
Жуукъ болугъуз, жашла,–
Деп, алай сабанчы да айтады.

– Жууукъ а болсакъ, бир сабан ёгюзню
Сен, тутуп а, бизге уа соярмысан, – дейле, –
Биз жууукъ а болсакъ, 
Бизни да, ахшы къонакъла кибик, – дейле, – 
Юйге уа къоярмысан? – дейле.

– Сиз а, уой, къонагъымсыз, 
Сабан ёгюзню да соярман,
Сабан агъачны да,
Отха уа атып а къоярман,
От жанса, 
Сабан ёгюзню да сойсам,
Чыр, шорпа баш болур,
Ой-та, уой да, сизге аш болур! 

Ёгюзлерин да,
Бу, къобуп а, жегеди,
Зыгъыр кибик, кёп ашлыкъны
Жерге уа тёгеди, уой, орайда,
Тогъуз жюз челек а кирген
Чыккыр мигидау кибикни 
Ол бир жанына уа салады,
Жерде тёгюлген ол ашлыкъ, 
Уллу бир тёбе уа болады.

Къарайла да юч жолоучу,
Тамаша уа кёрелле,  
Сабанчы къатында къалажюк
Уллу бир эмен терекден этилип,
Сары да алтын бла ариу жасалып,
Сапланы ёреси асылташ,
Жылтырап а, жанып, дейд, 
Ылысхын да сейир 
Кюмюш накъышла салынып.

Аллай, дейди, 
Уллу эди ол къалажюк,
Жети да атха, дейди,
Болур а кибик ауур жюк,
Сабанчы да кеси бек омакъ,
Чурукълары да къызыл сахтиян,
Кийген къапталы уа
Окъа бла ариу сырылгъан.

Сабан ёгюзле да,
Муну да сары, дейд, 
Хай-хай-хай, къоланлар,
Алар ёгюзле да тюйюл – 
Токъсан да тогъуз къабанлар, 
Къалажюкге уа ала 
Сынжырла бла уа, дейд, тагъылып,
Сюрген сабаны да, ийнан,
Бир сейир а толу да болаллар,
Ма былай да таудан
Къобуп а кетген гыйылача,
Баргъан бараза ызлары, 
Тюзде тизилип а тургъан къаялача.

Айтхан эди сора Бора
Сабанчы кишиге ышанып: 
– Къачып а келгенбиз, – деди, –
Болушлукъ а этермисе? – деп,
Тилейди, айтып кёргенин:
– Ол юч къарындаш, – дейди ол, –
Мычымай, бери жетерле,
Мени да ала биягъы
Юйлерине уа алып кетерле, 
Бир нёр орнуна жюрютюр да
Умут этерле.

Чолакъ сабанчы, дейд,
Ол сау бир жыйын кишини 
Бараза тюбюне да салады,
Къалажюк къобаргъан зылдыны,
Алып, юслерин да жабады.

Алай а этип бошаса, 
Ол юч къарнашдан 
Бири алайгъа уа жетеди, уой-тай,
Сабанчы кишиге уа 
Ёшюн да уруш а этип а келеди:
– Ай, сен аман, – деп, – 
Итден туугъан ит, 
Уой, ит да чолакъ сабанчы,
Жесир гостамы 
Букъдургъан а болурса,
Къайтармасанг, – дейди, – 
Аллай деп а, 
Бир хатагъа уа къалырса! 

Чолакъ сабанчы уа, 
Сагъыш эте, дейди,
Арсар бола турмай,
Ол деу атлыны да тутханед,
Сермеп, дейд, атдан да атханед,
Сакъалындан а,
Бир тюк да юзюп, дейд,
Эки аягъын, 
Къолларын да къаты байлагъанед.

Аны ызындан 
Башха ол эки къарындаш да,
Ачыуланып а, жетелле,
Сабанчы кишиге 
Хыны этерге уа умут а этелле,
Деу киши экисин да,
Тутуп а, байлап а къояды,
Барын да жерге жатдырады.

Андан сора, дейди,
Жашланы зылдыла тюбюнден, 
Акъырын узалып, чыгъарды,
Къонакъ этип, дейд, кесине,
Тургъан жерине чакъырды.

Баралла да бир къалагъа,
Уой, сый къангагъа къарасанг,
Сыйлы ичгиле бла ашдан, дейд,
Юсю да толуп,
Андан сабанчы, олтуруп,
Сорады хапар, 
Кеси да айта башлады:

– Тогъуз бек  кючлю, 
Жигит да къарнаш болуучанек, 
Бизден а кючлю ким болур деп,
Алай айтыучанек.

Алай айта, бир жол
Жолгъа чыгъып, эйра, бара да барабыз,
Жолда буз, жауун да жетеди,
Ингир ала ол а бизни жибитеди, 
Андан а, ышыкъ излерге кюрешип,
Бир къая дорбунла уа кёребиз,
Жортуп, бирине да киребиз.

Ол а дорбун а тюйюл, – дейд, –
Деменгили бир адам баш сюек, 
Аны уа къайдан билейик,
Кёз чунгурун да сайлап,
Жукълайбыз анда, хурулдап. 

Ма биз да жукълап тургъанлай,
Озуп баргъан жаш сюрюучю,
Ол баш сюекни да, 
Кёз къуршоуун а марап,
Къойчу таягъын да сукъгъанед,
Ойнай а кетип, кёлтюрюп,
Бир жанына да атханед.

Сегиз къарнашым да,
Ма ол заманда ёлдюле,  
Сол аягъым, жыгъылып кетгенде 
Акъсакъ а болуп а къалгъанед, 
Кёресиз, къолум да сынып,
Жангыз кесим, – дейди, – 
Кючден къайытханем, аман къыйналып.

Менден къарыулу уа болмаз деп, 
Уой, жанларым а, 
Айта турмагъыз сиз да,
Къарыулудан да болур 
Дагъыда уллу къарыулу,
Уой, болмайыкъ, – дейди, – 
Бир кишиге да даулу, чырмаулуу!

Бора-батыр бла сарыуек балала

Сабанчы жашагъан 
Эй, жерине уа, мекямына да, 
Мюлкю бла сабанына да,
Бораны кёзю бек къарады, 
Юйге ол алай бла къайытханды,
Нени да сансыз этгенин 
Бир жанына, дейд, атханды.

Бораланы нарт элине да Бора
Башха тюрлю, дейле, 
Оноу этип, дейд, башлады,
Алгъын къылыгъын а къоюп,
Мытырлыкъ халны, уой, ташлады,
Мюлкге да болуп тынгысыз,
Заман бара, нарт Бораны
Болгъанед уллу байлыгъы, 
Айтып, айталмаз кибик, 
Сыйынгысыз.

Мюлкюн а къурап а, жылкъы да жайды,
Талай жылдан жылкъысы бла 
Ууакъ аякълы маллары
Терк бойнундан а башлап,
Лаба ёзенин толтуруп, дейд, отлай,
Атларыны кишнеген тауушу 
Бахсан тарында сюелген 
Кёк къаяла да къатлай,
Нарт Боракъа, дейле, 
Бай болгъанед алай.

Айхай да, ол кёп малны, жылкъыланы
Сакълар адамы жетмей эд,
Бора-батырны башындан
Ма ол къайгъысы кетмей эд,
Эмегенле уа, андан да, мындан да келип,
Уручу-гудучу да жетип,
Малын да, атын да сюрюп а кетелле,
Артал жашаусуз а этелле.

Бора-батыр бир жол 
Бир къошуна къарайым деп кетеди,
Жолда уа туман а жетип, дейди,
Юсюн а башын жибитип, 
Къалай ары сора 
Барлыгъын, дейди, билмей,
Бир дорбунну аллына да жетеди,
Анда уа солур а умут а этеди. 

Алай а андан, дейди,
Бир сарыуек а чыгъып а келеди,
Бора-батырны алайда да кёреди,
Лузгъасындан да шыты чачылып, 
Нартны ашайым деп чабады,
Къачалмазын а Бора, дейд, биледи,
Уллу чонкурун къолуна уа алады,
Саруекни уруп, дейд, онгун а алады,
Дагъыда сермеп,
Аны да уллу, дейд, башын а чачады,
Кеси да арлакъ къачады. 

Жатады анда сарубек, къаны да бара,
Ол нарт а ары да, бери да къарайды,
Дагъыда уа бир башхасы 
Бери келмеги эди деп,
Къоркъа-къоркъа, дейди, марайды,
Ма ол дорбундан а 
Бир тауушла уа чыгъалла,
Энди ол а, уой, не зат болур деп,
Сакъ атлай, дорбун ичине кёз атады,
Сарыуекни да ууакъ эм да кёп
Балаларын а кёреди, 
Быланы да къырып а къоярмем 
Деп, сагъыш а этеди.

Бир зат а тюшеди Бора-батырны эсине,
Балалагъа, дейд, къарап а турады,  
Артмакъладан да ашны да, сууну да тёгюп,
Сарыуекни, дейди, балаларын 
Барын да тутуп, артмакълагъа уа жыяды. 

Ол заманга уа туман чачылады,
Бора, жол табып, кетеди кеси къошуна,
Къошда тургъан жаш жалчыла 
Артмакъларын ачып, къарагъанда,
Сарубек балала, ач болуп,
Ол жашлагъа ауузларын, дейд, ачалла, 
Ала уа, уой, нелле была деп, къоркъуп,
Ары бла бери, дейд, къачалла.

– Эй, къайтыгъыз, къоркъмагъыз а, – 
Дейди Бора жашлагъа, – 
Бери мен кючден а, бутдан а жетгенме,
Быланы аналарын ёлтюргенме,
Сизге аламат а саугъа да этгенме.

Эртте эшитгенем, айтып а къартла,
Кёпню уа кёрген да, билген да нартла,
Сен сарубек баланы ёстюрсенг,
Ол парий кибик, аллай болады,
Санга да, сени мюлкюнге да 
Бир къол узатхан табылса, 
Айтыучан элле, 
Юсюне уа чабып,
Талап а, жанын да алады. 

Келтиригиз, – дейди, – чыккыр бла сют,
Ичирейик, къарайыкъ, – дейди, – халлерине,
Жарашсала, ёсселе уа ма бу къошлада,
Кёрюрме бир сора, 
Жортууугъа уа бери ким келсе да,
Малланы, атланы да сюрюп ким кёрсе да!

Уой, нарт Бора да, нарт Бора,
Ол сарыуек балалагъа кеси, дейд,
Жылы сютден сора, аямай,
Ичире уа, ичире киреди,
Ала да, тойгъандан сора уа 
Тынч болалла,
Жылы уа бир жерге элтелле да,
Бары да жукълап а къалалла. 

Алай бла сюрюучю жашла, 
Бир сарубек жыйын дейд, ёсдюрелле,
Ала уа Бораны малын сакълап тебрейле,
Ала уа тышындан келгенлени,
Адам болсун, жаллы жыйынланы,
Уой, не билейим, хата этеме уа дегенлени
Бирин да къоймай, къоркъуталла,
Бора-Батырны маллары, жылкъылары
Алай бла къоркъуусуз болалла. 

Бора-батыр, дейди, андан сора,
Къайгъылары кетип, 
Къошдан къошха ёте эди,
Аты бла акъырын бара,
Кеси да кесине, дейди, ариу тизип,
Махтау жырла эте эди: 
– Уой, зауаллы да нарт Бора, – деп, –
Сени озгъан а ким болуред энди, – деп, –
Парий сюрюуню орнуна
Бир сарубек жыйын тутхан,
Хора да атларын, семиз тууарларын мингле бла
Тау Артына сюрюп барып, сатхан,
Уой, зауаллы да нарт Бора,
Алай тургъан а ким болур сенден сора!   
    
             КЪОБАН  ТЮЗГЕ КЁЧЮУ

Ойра, Къара тенгизни жашил бойнуна жети да атлы, 
Келе эдиле, ашыгъып, жети да бир жигит нартлы.

Ойра, ала, дейди, жыйын тюйюл, уой, бир къуугъун,
Алып келген элле хапарланы бир ачысын, сууугъун.

Ойра, атдан да тюшмей, ала къарт Дебетге къайтдыла,
Узакъ созмай, жарсыуларын анга, дейди, айтдыла:

– Ойра, тёрден, – делле, – кетмей тургъан сыйлы атабыз,   
Нартны бирге тутхан, эй, жаныбыз, алтын агъабыз!

Ойра, Къобан тюзлеринден санга жортуп келалдыкъ,
Кечиу-зат излемей, – делле, – жети суудан ёталдыкъ.

Ойра, сенсе, – дейле, – нарт бийибиз, ханыбыз,
Къобан тюзде иги тюйюл шёндю болгъан халыбыз.

Ойра, эмегенле жайылдыла, орманланы алдыла, 
Нарт эллеге кёп хатала, къыйынлыкъла салдыла.

Ойра, анда нартла боладыла жалан гитче юч бёлек, 
Сизден, – делле, – бир болушлукъ, себеп а керек.

Ойра, ол заманда Алтын Дебет элни жыяды саулай,
Жыйып, дейди, ол алагъа уллу оноу этеди былай:

– Ойра, эй, аланла, заман жетди, кетер эдик Капказгъа, 
Тейри берген шам таулагъа башха тайпа къоймазгъа.

Ойра, барлыкъ адам, – дейди, – къуюлсунла эшикге, 
Жангы туугъан сабийлени бёлесинле бешикге.

Ойра, кёчер къауум къылычларын иги жютю билесин,    
Мында къаллыкъ Тейри-Хандан игиликле тилесин.

Ойра, сизге къыйын болса, бир заманда кетерсиз ары,
Жууукъ-ахлу тургъан жерге, нартны алайд къадары.

Ойра, нарт Дебетни сёзю тёре болду жигит нартлагъа,  
Тебредиле, барыр ючюн Къобан тюзге, Лабагъа. 

Ойра, кетген элле нартла, журтларындан юзюлюп,  
Сыйлы алтын аякъ алларында бара эди, тап жюзюп.

Ойра, Тейри-Ханны жер саугъасын нартла кёрдюле,
«Бу дунияда жаннет керек эсе, буму болур?», – дедиле. 

Ойра, къарасала, нарт элле уа тура элле, бары оюлуп,
Нарт анала жашларына арбазлада жиляп, дейд, улуп. 

Ойра, аны кёрюп, нартла бирден къутурдула, алынып, 
Атларына минип бары, дейди, душман таба атланып,

Ойра, табылгъанын, сюрюп, терен къолгъа урдула,
Къачалгъаны къайда болса дорбунлада бугъуп къалдыла. 
   
Ойра, къара къанларын тёкдюле ол эмеген сюрюулени,
Бошатдыла душманладан тюзню, тауну, битеу жерлени.

Ойра, эллерине таша кирмез ючюн уручула, не жаула,  
Чеклеринде салгъан элле дыфчы къауум, не къалауурла.

Ойра, кёрген элле Минги Тауну къызып тургъанын,
Билген элле андан бир от жангур жаууп къаллыгъын.

Ойра, Алтын Дебет кёкге учуп чыкъгъан эди къараргъа,
Ол палахны тыяр ючюн керек амал-мадар табаргъа.

Ойра, нарт уланла къуш къанатлы атларына миндиле,
Кёкден Минги Тауну от ёзегин къайнагъанын кёрдюле.

Ойра, къаяланы, гыйыланы жыйып, алып, ары атдыла,
От тешикни, алай этип, кёп кюрешип, кючден жапдыла.

Ойра, эслерине тюшюп, артда да айтыучелле къартла:
«Тауну отун жабалмайын, къыйын салмазча нартла,

О Тейрибиз, сен кёргюзтме тауну алгъын кибик жанганын,
Нарт эллеге кёкден жанган таш жауунла жаугъанын!».   

Ойра, башладыла жашап нартла уллу Къобан тюзюнде,
Тынчлыкъ келди нартха Тейри берген сыйлы жеринде.

Ойра, нартла, барып, жюрюп, Лаба тюзню ариу кёрдюле, 
Бек уллу шахарыбыз а ма былайда болса керек, дедиле.

Ойра, къадалдыла бары, сюедиле уллу, бийик къалала, 
Ишледиле тоханала, гюрбежиле, къалын, бийик хунала.

Ойра, нарт дегенинг жигер элле, таза батыр, ётгюрле, 
Ишледиле жерлеринде жолла, юйле-журтла, кёпюрле.

Ойра, адамларын алып, Бора-батыр кюнчыгъышха тебреди, 
Бора тукъум Терк-Башында жангы юйле, элле ишледи.

Ойра, Ауар, Астар  кетип, Бештамакъда орналып,
Ол тюзледе, ол таулада жашап къаладыла, къуралып.

Ойра, алай болду нартны асламысы кёчюп келгени,
Хар бир тайпа тийрелерин, кеси сайлап, бёлгени.

Ойра, нарт Дебет а бар болумгъа оноу этди, ойланды,
Жер-жерлеге, кеси жангыз жюрюп, къарап, айланды.

Ойра, сагъыш этип, Дебет алай айтды кеси кесине:
«Бёлюннгенде бирле кетип къалмаз ючюн терсине, 

Ойра, жерибизни тёрт мюйюшюн кючлеп, толтуруп,
Нарт бирлигин, къалмасынла, заман ётсе, унутуп».

Ойра, тёгерекден адамларын жыйып, алай да айтды:
– Жер-жерлеге кёп айланып, къарап, сайлап да къайтдым.

Ойра, кенг жайылды, чачыла да кетди огъум-урлугъум,
Анга алай болду Тейри-Ханны сыйлы буйругъу:

«Ойра, нарт элим а, тийре сайлап, баш чууана къурасын,
Жылдан ары жыйылгъанда, Менге бирден табынсын.  

Ойра, амал тапхан Тотур айда чууанама табылсын,
Жырлап, тепсеп, ойнап, чариш этип, къууансын. 
   
Ойра, ол байрамда бир нарт сауут-саба жюрютмез, 
Ол тийреде не мал, не да жылкъы, – деди, – кютюлмез.

Ойра, ол байрамда киши бир сёз, тюйюш къозгъамаз,
Не бир киши кесин башхаладан бийик да тутмаз!». 

Ойра, нартха тёре болсун ханыбызны айтхан сёзлери,
Ол къаланы орналып да, сюелип да кёрсюн кёзлерим! 

Ойра, аны ишлер ючюн барды ариу тийре, сейир аламат,
Тюзде тургъан бир таулада, тёгереги болуп бир айбат.

Ойра, кёгет тереклери турадыла жазда ариу чакъгъанлай, 
Къыркъ Суулары жерден къайнап, бюркюп чыкъгъанлай.

Ойра, ма алайда болсун бютеу нартха керек уллу чууана, 
Тёгереги ишленип а ташдан, душман ётмез хунала. 

Ойра, ол къалада турсун нартны сыйлы Жалын Аягъы,
Къыркъ Суулада ётсюн Тотур айда халкъны байрамы.

Ойра, ол заманда, биреу чыгъып, аны аллына атлады,
Нарт атагъа, кёзюне да къарап, бу сорууну сурады: 

– Ойра, кёчюп келдик бери, узакъ жолда къыйналып,
Келе келип, сау шахарны ишлерге да тюшдю, къадалып.

Ойра, энтда бизни, – деди, – къыйнар сылтау излединг,
Исси Сууда Тейриге да чууана ишлегиз, дединг.

Ойра, Аламанны ити улугъанлай, тюшед бизге ёлюрге,
Булутладан Чоппа ийген шибляланы болад кёрюрге. 

Ойра, Тейри-Ханны керти атын билмейдиле бир киши,
Алай эсе, ол тейрини болмаз, – деди, – бизге бир иши.

Ойра, буйрукъларын айтып-айтып турдунг нартлагъа,
Эсибизни буруп бир керексиз, бир болмачы затлагъа.

Ойра, алай кючлю эсе, кёргюзтсенг а бизге Тейрини,
Жюреклени юркютюрча, тепдирирча кёкню бла жерни!

Ойра, Алтын Дебет тынгылады, ол адамгъа къарап олтурду,
Жууабындан болгъан халкъгъа сериуюн а деренг, урду:

– Ойра, халкъ аллында юч гитче тейрини санадынг,
Тейри берген жанымы да сен бир аман къыйнадынг.

Ойра, асыры сыйлыды, айталмайма сизге аны тюз атын,
Жарыкъ кюнден минг да кере жарыкъ болуп сыфаты.

Ойра, кечегиде арбазынга чыгъып, кёкге къарасанг,
Жилтиреп тургъан а жулдузланы бирем-бирем санасанг,

Ойра, бюрче тенгли жокъма деренг кесинги юсюнген,
Терсди, сен гитчесе, – деди, – гумулжукну кёзюнден.

Ойра, сен а, жукъ да билмей, – деди, – ёхтем сёлешдинг,
Тейрини буйругъун этмей, халкъны бузуп кюрешдинг.   

Ойра, оспардыла сени мында айтхан тели сёзлеринг,
Тейри келсе огънакъ, аны къалай кёрюр элле кёзлеринг? 

Ойра, олду, сен билалсанг, дунияланы кеси жаратхан,
Минг жылланы кёкню, жерни, тенгизлени жарытхан.

Ойра, ол болушсун санга, ма ол болсун санга тилегим, 
Бек къыйын ауруйса, кёрмей, сокъур болуп жюрегинг. 

Ойра, тынгылап тургъан а халкъгъа ол дерс-ууаз да болду,
Адамланы жюреклерин керти ийман кючден толтурду.

Ойра, Дебет былай деди: «Элге келир ючюн ахшылыкъ,
Уста адам керек эди, быллай ишде эте билген башчылыкъ.

Ойра, къалачыны табып, Исси Суугъа, – деди, – ётейик, 
Муратыбыз толгъан кюнге сау-саламат, – деди, – жетейик!».
  
Ойра, нартла, бирден, шам къаланы ишлер эдик, дедиле,
Андан сора чачылдыла, юйлерине, эллерине кетдиле.

КЪАЛАЧЫ ТОХУН БЛА НАРТ КЪЫЗ
        
Ма бир кюн узакъдан бир нарт элге,
Бир жаш келди жашау деп этерге.

Мекям ишлерге бар эди усталыгъы,
Алай а жокъ эди мюлкю, не байлыгъы.

Хар кюн сайын къабырлагъа бара эди,
Тап таш кёрсе, барып, анга къарай эди.

Артда, алып, ташны уста жона эди,
Этген иши бла нарт элге жарай эди. 

Къабырлагъа къабыр ташла салгъанды,
Нартла ичинде жашап къалгъанды.

Нарт элинде тура турду да, эрикди,
Андан Баш Тагыгъа кеси жангыз кетди. 

Ишлеп башлайды юй, анда къонуп,
Тапхан ташын алып, ариу жонуп. 

Элде уа бар эди жетген бир къыз,
Ариу, субай болса да, къылыкъсыз.

Эрге чыгъарыгъы тюшсе, дейд, эсине,
Ол къыз былай айта эд кесине:

«Барлыкъ тюйюлме мен кимге болса да, 
Бийле алабыз деп къадалсала да,

Кимни сюйсем, анга барлыкъма,
Не да юйде къалып къаллыкъма!».

Ол хуначы жашны кёрюп тургъанды,
Къарай кетип, эсин анга бургъанды.

Атха минип, Баш Тагыгъа кеси келди:
– Эй, ахшы улан, айтышайыкъ! – деди.

(Къыз)
Баш Тагыны башы тайпакъ, тюбю уа жар,
Ол хужуну юсюн басхан туман да бар,
Туманмыды башы, не чарсмыды,
Таш тишеген къатын алыргъа базмыды?

(Жаш:)
– Дуппур башы туман тюйюлдю, чарс тюйюл,
Уста жашны да марагъан къыз аз тюйюл,
Иш юсюне атха минип а келгеннге
Кертид деп ийнаннган да баз тюйюл.

(Къыз:)
– Жар башына туман болуп а басылгъан
Атха миннген къызны чачы болмазмы,
Къара ташха, накъышча, жазылгъан
Келген къызны от къысхачы болмазмы?

(Жаш:)
– Акъ къаядан, бир къош бишлякъча, кесилген
Сослан ташла неге жарай а болурла,
Баш Тагыда кямар къысып а кийинген
Ёхтем къызла къайры къарай а болурла?

(Къыз:)
– Баш Тагыны тайпагъында туман да бар,
Жар башында юй ишлеген улан да бар,
Улан эсе, анга ахшы къатын болурча,
Алан журтда белин къаты буугъан да бар.

(Жаш:)
– Алан журтда белин буугъан а бар эсе,
Аны Тейри кеси жангы юйге да ашырыр,
Къатын аллыкъ жангыз улан да бар эсе,
Баш Тагыда ол журт салыргъа ашыгъыр.

(Къыз:)
– Апсатыны къызы болсамед, мен болсам,
Айтханымы атам жерге салмаз эди,
Садагъыма сары бир окъ салып, атсам,
Эр уланнга ол тиймейин къалмаз эди. 

Бойнум эсе – акъ дууадакъ боюнунлай,
Анга тиер кюн тыягъы чыкъмазмы,
Акъ маралны аякълары тикде учса,
Сени бойнунг аны жибин тутмазмы?

(Жаш:)
– Апсатыны къызы болсанг а, сен болсанг,
Айтханынгы атанг бери да ётдюрмезед,
Сары окъну салып келип садагъынга,
Атхан болсанг, мени ол ёлтюрмезед.

Чыкъгъанча ай, чыкъсанг да садыргъа,
Бойнунг болуп акъ дууадакъ а боюнлай,
Келген болсанг да бойнума жип салыргъа,
Мен тутдурмам, турукъ болуп, жоюлмай.

(Къыз:)
– Бир жолоучу, келип, къалса да нарт элде,
Аны сыры жорукълада да айтылыр,
Жангыз эсе, эй, от бла суу арамды,
Атлагъанда, ол алгъа болмай, абыныр.

Аргъымагъым а къан торуду, акъ къашха,
Андан башха атха бакъмаз а сёзюм бар,
Къонакъ улан, батыр болсанг а, сен болсанг,
Башха жашха мени бармаз а сезим бар.

(Жаш:)
– Баш Тагыда беш да шаудан а къайнагъан,
Жаргелчиле да келмезле, кюйсюздю деп,
Хауле жашха, ташла-машла бла ойнагъан,
Ариу къызла да келмезле, юйсюздю деп.

Сен ариуну тёбе чачынгы бек алгъа
Билегиме чырмамасам, мен ёлейим,
Сайла бу таш журтда бир жер а тамалгъа,
Юй болургъа келген эсенг, бир кёрейим! 

Ыйыкъ озуп, ол къыз эрге барды хуначыгъа,  
Кетди Баш Тагыгъа да, чырмалып жамычыгъа.

Ол жаш а кюрешгенед, талмай, ишинде,
Адам кёрмезча тюнюнде, не тюшюнде,

Баш Тагыда уллу, ариу бир юй салгъанед,
Анга къарап, кеси да ыразы болгъанед.

Алтын Дебет жашны ол хапарын эштгенед,
«Ол жаш манга бери келсин», – дегенед. 

Ол экиси анда терен ушакъ этген элле,   
Исси Суугъа бир кёз атарек деп, кетген элле, 

Барып, чууанагъа бир тап жерни сайлап,
Къалай боллугъун, алайда тохтап, ойлап.

Кёп кюрешип, нартла къала ишледиле,
Анга уа Шам-Балыкъ деп, ат да бердиле. 

Уллу эд, тёгерек эд къаланы къабыргъасы,
Болуп халкъны сыйындырырча арасы.

Тотур айда нартла бары бирге келип ары,
Уллу къууанч эд жыл сайын байрамлары. 

Ол жаш хуначыла тейри Тохун болгъанды,
Шам-Къаланы да мурдорун ма ол салгъанды.

ДЕБЕТГЕ  МАХТАУ  ЖЫР

Эртте-эртте, дорбунлада тургъанда,
Таш тегене, агъач челек болгъанда,

Кёк Тейриси Жер Анасын алгъанды,
Кёк кюкюреп, жер да бууаз болгъанды.

Тогъуз жылны, тогъуз айны тургъанды,
Жер жарылып, Алтын Дебет туугъанды.

Балалыгъы жулдуз тюкде озгъанды,
Уланлыгъын Жер Анасы томгъанды.

Жулдуз тюк а къара ташны жаргъанды,
Таш жарада жекир жанны жакъгъанды.

Суу Анасы, аны алып, кеси жуугъанды,
Череклени аны ауузуна бургъанды.

Суу Анасы анга эмчек ана болгъанды,
Ол ёсдюрюп, акъыл-эсден толгъанды.

От Тейриси отну тилин билдиргенди,
Жер Тейриси ташла тилин юйретгенди.

Суу Тейриси аны ашын-сууун ийгенди,
Кёк Тейриси аны артыкъ ариу кёргенди. 

Темир эди аны Тейри берген териси,
Ёсдюрдюле, къайнар кёмюрле эмизип.

Сукъландырды, кёмюр ашап, нартланы,
Къууандырды, темир чайнап, къартланы.

Ол Дебетни отдан болгъанед жюреги,
Къурчдан эди санларыны хар кереги.

Сингирлери, жия кибик, созулгъанды,
Керек болса, ол ызына жыйылгъанды.

Хар бир жиги, безгилеча, ачылгъанды,
Сюйсе, артха жыйылып къалгъанды.

Дебет а бир кюн таулагъа баргъанды,
Ташла бла сёлеше, къарай тургъанды.

Ол ташланы да, къолуна алып, эзгенди,
Ичлеринде не болгъанын сезгенди.

Ол ташланы, гыржын кибик, ашай эди,
Кёп ташлада не барлыгъын сынай эди.

Хар бир ташны не болгъанын кёргенди,
Ол ташланы, бузла кибик да, эритгенди.

От Тейриси да болушханды Дебетге,
Кёп ташладан ол не сюйсе да этерге.

Темирлени да ташладан ол айыргъанды,
Бек биринчи гюрбежини да къурагъанды.

Отну, сууну, жерни тилин билгенди,
Ол, нарт болуп, темирчиге киргенди.

Ол чыгъаргъанды жер юсюне темирни,
Ол башлагъанды жандырып ташкёмюрню.

Темир анга тылы кибик болгъанды,
Къалай сюйсе, аны алай бургъанды.

Къысыр жерни къара къанын сыкъгъанды,
Ичип-тогъуп, жел къанатын бургъанды.

Бек биринчи тери кёрюк ол ишлегенди,
Тау ташланы, шишликлеча, биширгенди.

Тёгюлгени ылызгъырлай акъгъанды,
Кёрюклени ол солуу бла да бакъгъанды.

Дебет бу жанында темирлени созгъанды,
Усталыгъы хар бир нартны озгъанды.

Чыканасын чыкъен этип болгъанды,
Аны кёрюп, кюнню кёзю онгнганды.

Ыкъыдынын къарышлагъанды кюн тыякъ,
Тёкген тери болуп бара эд таш къайракъ.

Узалгъаны хормус къама тартханды,
Къозгъалгъаны къарыр жанны алгъанды.

Жулдузланы, жор-жор этип, такъгъанды,
Гюрбежиде оту кёкге дери чыкъгъанды.

Тартып-тартып, темир болат созгъанды,
Къарыу бла да Кюн Тейриге базгъанды.

Гюрбежисин салып Тырмы Тау жолунда,
Темирлени, чайыр кибик, созгъанды къолунда.

Ол Дебетни чемерлигин сыйлы кёргендиле,
Жюз-жюз нартла сапаришле бергендиле.
 
Усталыкъны ол эбине уа тюшюннгенди,
Кюбелени, къалкъанланы да ишлегенди.

Тырмы Таудан магъаданын да тюшюргенди,
Садакъ окъла, кюбе этип да, кийдиргенди.

Нарт аскерге Дебет бек кёп затла этгенди,
Кюннге бир жюз къылыч ол битдиргенди. 

Ташны ала, сапын кибик, кесгендиле,
Аны окълары Минги Таудан ётгендиле.

Кюбелерин а бир къылыч да алмагъанд,
Садакъ окъ аладан, тийип, ёталмагъанд.

Дебет мында, бу жанында тик тауланы,
Таула башы бла узалып, сырпынланы,

Къара Тенгизде суу бла къатдыргъанды,
Башха ол кёп сауут да тапдыргъанды.

Чий темирни къаты болат этип бергенди,
Нарт аскерге кёп садакъла этгенди.

Гемудагъа темир кюбе да кийдиргенди,
Аны садакъ бла да уруп кёргенди.  

Атны къылыч бла уруп да, сынагъанды,
Къылыч ауузу сыннганды, къамагъанды.

Садакълары таудан, ташдан ётгендиле,
Къара тенгизге, сызгъырып, тюшгендиле.

Атха темир налла алгъа Дебет салгъанды,
Андан халкъгъа тёре болуп къалгъанды.

Ол наллагъанды нарт аскерни атларын,
Къууандырып Нартны жашын бла къартларын.

Нарт аскерни сауут кючю иги ёсгенди,
Къылычлары къаяланы кесгенди.

Нартла халкъы кёп жигитлик этгенди,
Хар керекни анга Дебет этип бергенди.

Алтын Дебет деген – темирчиле атасы,
Бу таулада болуп тургъанды къаласы. 

Нарт дуниягъа, дейд, темирни бергенди,
Халкъ а, кёрюп, барын андан билгенди.

Дебет болду темирлени чыгъаралгъан,
Темир ишни юйренирге да буюргъан.

Тёр хастанда алма сыйын кёрген элле,
Сюймегенле ёлет кёмюк тёкген элле:

– Эй, бозагъа элежумар тюшерге къоймагъыз,
Ол къошулса, кели башын а жоймагъыз! 

От Тейриси нарт Дебетни жокълагъыз,
Къор юлюшюн кюн кёзюнде къакълагъыз!

Тогъай-тогъай быргъылада уа кёмюр от,
Къара темир болмаз, къолу жетип а, тот.

Аны тобукълары созулмагъан темирди,
Къол аязы жора батман тенглиди.

Эй, жашагъын, жарыкъ айны да жарыта,
Салта ургъан нарт жашланы да арыта,

Нарт журтуна сырпынланы уа къатдыра,
Ёреженнге сауут-саба да такъдыра!

VII. НАРТ  ЁРЮЗМЕКНИ  ЖАШЛЫГЪЫ 

                  НАРТ  ЁРЮЗМЕКНИ  ТУУГЪАНЫ

Алтын Дебет темир ташла жыяма деп кеси кетген эди,
Жорта-чаба, бийик, къарлы бир таулагъа жетген эди.

Кече болуп, тауда терен бир дорбунда къалгъанды,
Кече кёкден ол дорбуннга сейир жарыкъ ургъанды,

Анда уа тум къарангыны ол кюнча жарытханды, 
Дебет да, элгенип, бу нед деп, тышына чыкъгъанды.

Кёкде, сау дунияны, кёз къаматырча, дейди, жарытып,
Уллу, узун къуйрукълу жулдузну кёрдю, учуп барып.

Жулдуз келип жерге тийди, къаяланы зынгырдатып,
Узакъ тургъан таула арасында, жерни къалтыратып. 
     
Дебет, кече болгъанына къарамай, атланнган эди,
Эки-юч кюнден жетгенинде, танг аласы болгъан эди.

Эки тауну арасы кюйюп тура эди, къара кёмюр болуп,
Бир кёк таш, жарылып, анда тулпар бала да олтуруп.

Ол кёк ташны тургъан жери, чунгур болуп, эне эди,
Жашчыкъ, тиши бёрюню, дейд, тутуп, аны сютюн эме эди.

Къанатлыла, жаныуарла анга къарайла тау бетден,
Соргъанында, бир къарт къуш хапарын айтады Дебетге:

– Кечегиде кёлге бир къуйрукълу жулдуз тюшгенди,
Болгъан тауну, агъачны, ташны да кюйдюргенди.
 
Кёлюбюзню битеу сууу, къайнап, къуруп кетгенди, 
Ол заманда теренинде ма бу жашчыкъ да кёрюннгенди.

Жилягъанда, бир балалы бёрю, аны эштип, келди,
Тулпарчыкъгъа барып, къарай-къарай, кёп сюелди.

Ашдан тоя болмаз эди, бу сабийни ашар умут этгенди,
Жалкъасындан тутуп, сабий аны эмчегин эмгенди.

Алтын Дебет, тулпарчыкъны алырем деп, баргъанды,
Жашчыкъ ол заманга бир ючжыллыкъ болгъанды.

Аны алып, Дебет Усхуртукланы къошларына кетгенди,
Ол кезиуге жашчыкъ жетижыллыкъча кёрюннгенди.

«Темир жулдуздан туугъанны аты Темрокъ болсун,
Манга гюрбежиде, темир тюйюп, – дейд, – болушсун». 

Къойчу жашла, хапарына тынгылап, сейир этгендиле:
– Санга неге керекди бу бёрю эмчек? – дегендиле.

Андан эсе, – делле, – бизге къой кютерге жарармед,
Схуртук уланынг къаратон, къартлыгъында къарармед?

Бёрю сютден ичип, бёрюлеге жууукъ болгъан эсе аз-маз,
Бу жаш тургъан къошха къышда бёрю жыйын чапмаз. 
 
Темирчини уа мураты, жашны кёрюп, башха эди,
Темир усталлыкъгъа юйреталсам деп, сагъышда эди.

Артал да жокъ эди Нартда тилегенге угъай деген адет,
Ол жашчыкъны къойчулагъа къоюп кетген эди Дебет.

Ол баланы уа ингирде Схуртук бла Асеней кёрген элле,
Аны кеслерине къысып, къууаннгандан ёлген элле.

Дебет а, жулдузну табып, алып келип, дейд, эритгенди,
Эритгенде, дейди, ахшы темирни тапханын кёргенди.

Тюйюп, битеу Нартха да айтылгъан болат сырпын этгенди,
«Уллу болса, берирсиз», – деп, аны ол жашчыкъгъа ийгенди.

Ол кёк темирни къалгъанын, сауут этсе, къошуп тургъанды,
Дебет этген сауут-саба алай къаты аны ючюн болгъанды.

Темир жулдуздан туугъанга Темрокъ деп атагъандыла,
Алай сюрюучюле «Бёрю сюммек» деп а къойгъандыла,

Уллу болгъанында, атын «Ёрюзмекге» бургъандыла,
Кютген сюрюуюне да бёрюле уа тиймейин тургъандыла.

Ёсгенинде, ол Ёрюзмек болду Нартны батыр бир уланы,
Кёп зулмудан, кёп палахдан да къутхаргъанед нартланы.

      АРИУ САТАНАЙ-БИЙЧЕ

Кюндю Сатанайны туугъан атасы,
Жарыкъ айды аны тапхан татлы анасы.

Айдан аны тенгиз тейриси урлагъанды,
Аны аты Къызыл Фук деп болгъанды.

Тенгиз тейри аны айрыкамда жашырды,
Жашыргъанлай, ненча жылны ашырды.

Ай, тутулуп, кёзю, бети да къаралгъанды,
Ачыуундан, жюрексинип а, таралгъанды.

Ай да, Кюн да тутуладыла аны ючюн,
Титирейле, къалтырайдыла аны ючюн.

Жерден ариу жарыкъларын тыядыла,
Жиляп, кёкде жулдузланы жыядыла.

Не болгъанын, къайдагъысын табалмайла,
Къызыл Фукгъа уа сорургъа базалмайла.

Ай жиляса, кёзлеринден жауалла жауунла,
Кюн чамланса, жерде жаналла къауданла.

Сатанайны Фук тышына жибермейди,
Тенгиз айрыкамда аны киши да кёрмейди.

Айрыкамны юсюн туман бла жапханды,
Кеси Хазар тенгизни тюбюнде жатханды.

Сатанайгъа Суу Анасы кеси къарай эди,
Алтын чачын кеси къолу бла тарай эди.

Суу Анасы Фукну кичи, дейд, эгечи эди,
Къыйнап, Сатанайны къанын иче эди. 

Айрыкамда аны кюню аман бла батханды,
Тенгиз тангы анда аман бла атханды.

Бёлек жылны жиляй-жиляй тургъанды,
Бир кечеде къачар жолун алгъанды.

Бетин къара бояп, чыкъды ол жагъагъа,  
Излеп, минди къайын бир къангагъа.

Бутун-къолун къалакъ этип тартханды,
Желчик, сюре, аны къара жерге атханды.

Алмостула аны кеслерине алгъандыла,
Къара орманда аллына ашла салгъандыла.

Алмостула анга тамыр ашла бергендиле,
Сатанайны ариу, сыйлы кёргендиле.

Адам тилни да, сёлеше да билмейле,
Алай Сатанайгъа уа бир да тиймейле.

Бир кюн была чаба, жорта кетген элле,
Билмегенлей, бир тёбеге жетген элле.

Ол тёбеден аман ийис уруп башлайды,
Къарт алмосту андан эсин ташлайды.

Къалгъанлары бирден артха къачалла,
Тюк-тюк болуп, ол орманга учалла.

Уллу тёбе деген къарт эмеген болгъанды,
Ол орманда жети жюз жыл тургъанды.

Къачалмай, Сатанай  кеси къалгъан эди,
Къарт эмеген, аны тутарем деп, баргъан эди.

Сатанайчыкъ эмегенге бетин ачханды,
Эмегенни жангыз кёзюн да къаматханды.

Жангыз кёзю жукъ кёрмейин къалгъанды,
Ачыуланып, сермеп, къая ташла алгъанды.

Уллу ёкюрюп, ол ташланы ары-бери ата эди,
Жерден алып, топуракъла жута эди.

Келе келип, тик къаядан берип кетгенди,
Тёбе чархы, барып, жютю ташха тийгенди.

Къыз Сатанай кеси къалады жангызлай,
Орманлада кеси жюрюйдю, жаланлай.

Къалын агъач ичинде айлана эд, абына,
Амалсыздан Жер Тейриге да табына.

Ариулугъу ташны, тауну да жарыта эди,
Хар бир жанны да кесине ол къарата эди.

Сатанайны кёрюп, тохтай элле суула да,
Кечеледе жарый элле тюзле, таула да.

Ол Сатанай кёп айланнган эди, эл тапмай,
Ашарына бурху гыржын да къапмай.  
  
Келе келип, бир нарт элге кирген эди,
Эл къыйырда аны къуртха къатын кёрген эди.

Къуртха къатын къызны алып баргъанды,
Алып келип, гумусуна салгъанды.

Къыз Сатанай ол арбазда таша ёсген эди,
Къарт къуртханы къайгъыларын кесген эди.

Нартны ол Сатанай болгъанед анасы,
Нарт аскерни да Ёрюзмек болуп, дейд, атасы.

ЁРЮЗМЕКНИ  САБИЙЛИГИ

Нарт элинде ёсе эд, нартла бла жараша эд Ёрюзмек, 
Жашла бла эрише эд, тутуша эд, чабыша эд Ёрюзмек.

Сабийликден алчылыкъны алгъанед, барын да хорлап,
Ныгъыш къартла айта элле, анга туурасындан къарап:

– Муну иш этмегиз, къарачыгъыз кёзлерине бла санына,
Заман келсе, батырладан болур, киши ётмезча аллына.

Онтёртюнде минер, Тейри айтса, жюйрюк тулпар атха,
Сый тапдырыр къазауатда, жортууулда битеу Нартха! 
 
Ма бир жол биягъы сабий-субий ойнайла ныгъышда,
Къартла да, алагъа къарай, батып туралла сагъышха.

Озуп-озуп, бара элле, тизилишип, элден бир адамла,
Сыртларына жюклеп ауур жюкле, уллу бир туз-дамла.

Кими бара эди, къоюн тартып, кими алып къакъ этлени,
Кими сыра къошун, кими жауда бишген бёреклени.

Бара эди, зыккыл кийимлерин сюйрей да, бир къатын,
Тутуп сахан толу лёкъумланы, тюрлю баллы хантны.

Бара эди, къолу бла сабийин къолчугъундан тутуп,
Ол: «Ач болгъанма, бир лёкъум берсенг а!», – дей, улуп. 

Ёрюзмекчик, сейир этип, тохтап, къарап къалгъан эди,
Артда, бир къарт нартха барып, анга былай соргъан эди:

– Уо, тамата, айтсанг эди, бу неди, – деп, – этгенлери,
Кимгедиле бу адамла, бары да жыйылып, элтгенлери?

– Ай, балам, – дейди ол, – Къызыл Фукгады бу элтгенибиз,
Ма олду бу къыралны ханы, кючю болгъан да бийибиз.

Анга бай адамла жылда бирер асыралгъан бугъа берелле,
Башхалары бирер къаракъулакъ акъ ирикле алып келелле.

Жарлы элчиле къакъ къабыргъа бла тузланган баш келтиреле,
Не да Фукга бирер къошун жангы сыра, не да боза иелле. 

– Алай а некди, бу жасакъ къайдан чыкъды, – дейд Ёрюзмек, –   
Фукга мюлкюн ашатыргъа да нарт эли къалгъанды нек?

Ол къарт айтды: «Фукну кючю бизден къайда уллуду,
Бир Тейриден къалса, тейрилени ол барындан онглуду.

Къабыл болады къаргъышы да, алгъышы да, айтханлай,
Сюйсе, жауунланы тыйып, жерни къояды къургъакълай.

Ачыуланса, къатынлагъа сабий, байталлагъа уа тай туумаз, 
Сабанлада нарт къатынла жангыз да бир гысты буумаз.

Жаш Ёрюзмек, оюнларын къоюп, атасына баргъан эди,
Усхуртукга да, кёргенин айтып, былай-былай соргъан эди:

– Юйю-журту къайдады ол кючлю Къызыл Фук дегенни,
Къайда ашайды, жасакъгъа жыйып, анга тёленгенни?

– Да, жашым, Фук, сюйсе жерде, сюйсе кёкде жашайды,
Кеси уллуду, къап-къара деменгили бир гаммешге ушайды.

Къына сакъаллы, кёпдю къалада кюмюшлери, алтынлары,
Жюзден артыкъды эл-элде тургъан да тос къатынлары.

Кёкде да барды къаласы, саулай мияладан а ишленген,
Учхан аты уа сарыуекди, кёк кюкюрегенча, кишнеген.

Кёкде турса, андан жерге сынжыр бла бир къазан энеди,
Ашдан-суудан толса, кёкге сынжыр бла жыйылып кетеди.

Жаш Ёрюзмек, ол затланы эштип, сагъышлагъа къалады,
Ол кезиуде Ёрюзмекге жалан да он эки жылы толады.

Къалгъанед сора Ёрюзмек, сабий оюнлагъа къатышмай,
Барып, не къолташ атмай, не тутушмай, не чабышмай.

Ол, адетге кёре, къысханед белбау да, къама такъгъанед,
Атасына келип: «Манга бир иш берсенг а», – деп айтханед. 

Схуртукланы жылкъылары бла маллары болуп иги бёлек,
Къой сюрюуню къула тюзде кютюп тебрейди Ёрюзмек.

Алай алыкъа Ёрюзмек дегенинг а сабий эди, уой, жаш эди,
Къызыл Фук дегенинг нарт эллеге, башхалагъа да баш эди.

Кёп жашаса да ол, тюрленмейин тура эди, къарт болмай,
Сыфатына къарагъанда, толу отуз жылы да, деренг, толмай.

Алгъыш, къаргъыш айтса да, ол болуп къала эд олсагъат,
Аны ючюн Фукдан уллу къоркъуп жашай эд жамагъат.

Фук жыл сайын бара эди элден элге, тюзге бла сыртлагъа,
Мирзеу бла мал деп, жасакъла сала эд, дейле, нартлагъа,

Къартны, жашны да тюйдюрюп къамичиле бла, сынсыта,
Кёп эллени къыйнагъанлай, келе да жыйыны бла, къоркъута.    

Фук бир кюн, жыллыгъын жыя, чыкъгъанед он эки атлы бла,
Озуп бара эди Схуртукланы уллу къой сюрюуню къаты бла.  

– Ачыракъ болгъанбыз да, бир зат ашар эдик, – дегенди,
Уруп, аты бла, дейд, сабий Ёрюзмекни да юсюне келгенди. 

– Эй, жаш, бизге шишлик этерча бир иги къойла берсенг а,
Жюйюсханны алма сыйын, – делле, – алай этип, кёрсенг а!

Къызыл Фукга жашчыкъ, тутуп, бир къойчугъун бергенди,
Аны ол огъурсуз бий азлыкъгъа, сыйсызлыкъгъа кёргенди.

Ачыуланып, жете келип, жашны къамичиси бла тартханды,
Жыйынына ол он юч, дейд, семиз ишек къой сайлатханды.

Кетген элле андан, Ёрюзмекни къойчукъларын сюрюп,
Хапар айта, бар нартланы да хиликгя этип, уллу кюлюп.  

Жаш Ёрюзмек, дейди, ол зорлукъну жюрегине салгъан эди,
Къошха къайтып, дейди, къой кютгенни къойгъан эди. 

Усхуртукга жашы болгъан ишден бир жукъ да айтмады,
Тукъумуна уруш-тюйюш, къан тёгюуню сынатмады.

Андан сора жаш Ёрюзмек алгъын тынчлыгъын тас этди,
Кеси да кесине уллу да ант, дейди, уллу да къаст этди:

– Мен нарт урлугъу болмайым, сени жерге къаратмасам,
Кёкге учуп кетсенг да, ызынгдан барып, андан да атмасам!

Не нартланы ол сен салгъан жасакъладан а къутултурма,
Не да, тюзге, къара орманлагъа кетип, ач бёрюлей, улурма! 
 
Айтхан сёзюн толтурлугъун билип тура эд уланны ичи,
Заман жетип, нарт Ёрюзмек ол антына болгъанед кертичи.

            НАРТ АЛАУГАН  БЛА  ЖАШ  ЁРЮЗМЕК

Орайда, нарт Алауган жашлыгъында жортууулгъа баргъан эди,
Орайда, жыйыны бла эмеген элни да къырып салгъан эди, уой.

Орайда, Эдил Сууну бойнунда ариу Акъ-бийчени кёрген эди, 
Орайда, аны сюйюп, къатынлыкъгъа алып, Нартха келген эди, уой.

Орайда, ол ариу Акъ-бийче да Дебетге келин болгъан эди,
Орайда, жети жылгъа Алауганга жети улан тапхан эди, уой.

Орайда, Акъ-бийчени экинчи аты болур, дейди, Бойранкъыз,
Орайда, ариулугъу кёз къаматхан, кеси кюйсюз, къылыкъсыз, уой.

Орайда, ариу келин Нартда хыйны-халмаш жайып башлады,
Орайда, Дебет аны ючюн, дейди, ол келинин элден ташлады, уой.

Орайда, келини уа, къаргъыш этип, дейди, нарт Дебетни элине,  
Орайда, жашларын да алып, кетген эди кеси туугъан жерине, уой.

Орайда, заман бара, Алауганны уланлары пелиуанла болдула,
Орайда, бирер, дейди, къараторгъа, жюйрюк атха къондула, уой.

Орайда, жортууулгъа барып, дейди, кимни болса, тонай турдула,
Орайда, кеслеринден кючлю жерде жокъ деп, алай сундула, уой.

Орайда, нарт Алауган, жангыз къалып, кёп инжилди, къыйналды,
Орайда, болмагъанда, тёзалмайын, ол да Эдил таба атланды, уой.

Орайда, келсе, дейди, юйдегиси, юйюрю да бир къалада орналып,
Орайда, тёгерекде тайпалагъа оноу этип, башчылыкъ да алып, уой,

Орайда, бийче болуп, кёп элледен жасакъ-алым жыя эди Бойранкъыз,  
Орайда, жашлары да, анга ушаш, ёхтем-оспар болуп, тынгысыз, уой.

Орайда, Алауган да, амалсыздан, ол къалада къалды жашаргъа,
Орайда, юйдегиси унамаучед нартны оноулагъа къошаргъа, уой.

Орайда, Тотур айда нарт эллеге Алтын Дебет жумушчула жиберди,
Орайда, амал тапхан, дейди, нарт адамы Шам-Къалагъа тебреди, уой.

Орайда, нарт Алауган айтды, дейди, Акъ-бийчеге, жети жашына:
– Орайда, барырмы эдик атам салгъан Нартны мурдор ташына, уой?

Орайда, Акъ-бийче уа истемеди, унамады, Алауганга къутурду:
– Орайда, жети жылны нарт элингде келин болуп а турдум, уой.

Орайда, къыстадыла, бедиш этип, хо да, мен журтума къутулдум,
Орайда, башсыз къатын, бу къалада, бийче болуп, олтурдум, уой.

Орайда, керекмейди бизге нартны анда этген уллу тою-байрамы,
Орайда, менге къарап тургъан азмыд кесими да элим, адамым, уой?        
   
Орайда, байрам кюню жете эсе, кесибизде уллу къууанч къурайыкъ,
Орайда, табылгъанны ол байрамгъа чакъырайыкъ, сурайыкъ, уой.

Орайда, къатышсынла чаришлеге, тепсеулеге, тюрлю-тюрлю оюнга,
Орайда, табынсынла кюн тейриси, бизге жарыкъ берген Голлугъа, уой!

Орайда, Тотур айы жетгенинде, суу бойнунда, Чариш Тёбе артында,
Орайда, сюедиле къонакълагъа алачыкъла, ариу кийиз чатырла, уой.

Орайда, къурадыла адетинде чариш, тутуш, тюрлю-тюрлю оюнла,
Орайда, семиз малла сюрюп келип, этген элле мингле бла союмла, уой.

Орайда, уллу чариш болуп, Алауганны жашларындан бири хорлады,
Орайда, тутуш-кюреш башланнганда, Тауас деген жашы онглады, уой.

Орайда, ол заманда ары, кеси жангыз келип, бир уланчыкъ жанлады,
Орайда, Алауганнга жете келип, дейди, айтханы уа былай болады, уой:

– Орайда, уой, тамата, байрамыгъыз огъурлу да, къууанч да болсун, 
Орайда, къартны, жашны эслеринде къаллыкъ жубанч а болсун, уой!

Орайда, изми берсенг эди, мен да оюнлагъа къатышайым, болалсам,
Орайда, ким биледи, онглу болуп, бу байрамда бир ёч алалсам, уой. 

Орайда, Алауган а, дейди, къарагъанед жашны юсю-башы, бетине,
Орайда, алай сейир этип уланчыкъны базындыргъан ётюне, уой.

– Орайда, жашчыкъ, кимсе, не адамса, элинг къайсы жерде турады,
Орайда, кесинг жангыз нек келгенсе, атанг-ананг къайдады, уой?

– Орайда, атам-анам кимледиле, танымайма, – деди, – билмейме,
Орайда, хапар къысха болсун, ушакъ этип сюелирге сюймейме, уой.

Орайда, мени атым Ёрюзмекди, жерде ёксюз туууп, табылдым, 
Орайда, туугъанымлай, ауузуму ана бёрю сютю бла чайкъадым, уой.

Орайда, мени Алтын Дебет, айлана кетип а, тапхан эди таулада,
Орайда, Усхуртукга берген эди, элтип, Хазар Тенгиз къатында, уой.

Орайда, нартла бары жыйылдыла, Шамбалыкъгъа тойгъа кетдиле,
Орайда, малланы уа жалчыла бла сен кюте турурса, охо, дедиле, уой.

Орайда, узакъладан къарап, бу тийреде кёрюнгенде къадар адамла,
Орайда, къарыууму сынар ючюн салып келдим сизни байрамгъа, уой. 

– Орайда, Алауган-батырма мен а, саулай нарт тёлюню чинг башы, 
Орайда, ёге атанг Усхуртукну, – деген эди, – уллу къарнашы, уой.

Орайда, жетидиле бу байрамда битеу боллукъ оюн-эриш, сынаула,
Орайда, бешисинде, жукъ эталмай, жашла саладыла сылтаула, уой. 
      
Орайда, бери келе туруп, кесинг этген эсенг иги сагъыш-оюмла,
Орайда, жаш эсенг да, кёл салалсанг, бир ёч тюшер къолунга, уой!  

Орайда, жау жагъылып, булутлагъа жетген узун къурукъ кёрюндю, 
Орайда, жаш а, чыпчыкъ кибик, минип, къоз бёркню уа тюшюрдю, уой.

Орайда, уллу жассы ташны келтиргенде, аны женгил тындырды,
Орайда, арпа гыржын кибик, тобугъуна салып, эки сындырды, уой.

Орайда, жеринден да бир киши да тепдиралмаз кёрюп бир ташны, 
Орайда, элтип барып, тюз ёре сюерге кючю жетди ол жашны, уой.

Орайда, гебен тенгли бир къолташны келтирдиле, анга бердиле,   
Орайда, муну бу сабанны къыйырына аталмайды киши, дедиле.

Орайда, жаш Ёрюзмек ол ташны, дейд, сермеп алгъан эди къолуна,
Орайда, сюелген жеринден къарап, дейди, онгуна бла солуна, уой,

Орайда, гебен тенгли къара состар ташны алай кючлю сызгъанда,
Орайда, сабанны башы бла учуп, тийди ол а бир суу жагъада, уой.

Орайда, ингирде уа тюшдю, дейди, ол жашчыкъгъа жерге жатаргъа,
Орайда, Темир-Къазакъ жулдузда уа кюзгючюкню марап, атаргъа, уой.

Орайда, ол кюзгюню, дейди, садакъ огъу ортасына тийгенед, барып,
Орайда, сыныкълары кёкден жерге тюшген элле, ууакъ ууалып, уой.

Орайда, Алауганны уланлары сабий жашны жигитлигин кёрдюле,
Орайда, кёрюп, ачыу тийип, зарланнгандан терледиле, ёлдюле, уой.

Орайда, нарт Алауган айтхан эди къатындагъы уланлагъа, къартлагъа,
Орайда, Ёрюзмекни къарыууна сейир этип, эсин анга бургъанга, уой:

– Орайда, заман келсе, ёсюп, бу жаш саулай Нартда болур тауушлукъ,
Орайда, нарт халкъыны кёлюн алыр, анга берип уллу болушлукъ, уой.

Орайда, жигит жашха экижашар жюйрюк атны тутуп, алып келдиле:
– Орайда, буду, жашчыкъ, оюнлада утхан ёчюнг-саугъанг, – дедиле, уой.

Орайда, жаш Ёрюзмек, дейди, ол атына минип, кетген эди уллу элине, 
Орайда, къошуна да, жортуп, сау-саламат жетген эди, сюйюне, уой.

АЛАУГАННЫ  УЛАНЛАРЫ  БЛА  УСХУРТУК 

Ай да, нарт Алауган, Аликлада тамата,
Сынагъан эд жашауунда кёп хата.

Ай да, юйдегиси ариу Акъ-бийче,
Кюмюш аякъ бла шаудан суу иче,

Алтын табакъладан ашай ашларын,
Аманлыкъгъа юйрете эд жашларын.

Экисини бар эд жети жигит уланы,
Бийлеп элле бийик, уллу къаланы.

Къалалары да суу бойнунда тургъан,
Толкъун, келип, къабыргъасын ургъан. 

Минген атлары уа ариу жюйрюк къоланла,
Къылыкълары бёрюледен аманла.

Хар сёзлери ёхтем эди, уой, оспар эди,    
Ол жетиге, дейди, сау дуния да тар эди.

Сан этмейин жууукъ, хоншу дегенни,
Тонай элле алларында кёргенни. 

Нарт Алауган тыялмай къалды быланы,
Бир кюн айтхан эди, дейле, жалынып:

– Тилеригим алай боллукъду, билсегиз,
Айланыгъыз, къайсы жерге сюйсегиз,

Алай, – деди, –тебремегиз къыбла жанына,
Боялмагъыз а нарт тайпаны къанына.

Ол сиз кёрген уллу тёбени арысы,
Усхуртукну бийлик жериди барысы.

Усхуртук а сау бир тукъумну башыды,
Къарт Дебетни, – деген эди, – жашыды.

Уланлары сёзюн къулакъгъа да алмайла,
Сёзюн этер ючюн бир да къалмайла:

– Къой-къой, хапар айта турад атабыз,
Нартла бла иги болурму ортабыз?

Кюн узуну турад, данг-дунг этгенлей,
Гюрбежиде темир, багъыр тюйгенлей,

Батырлыгъын алай бла унутхан,
Анабызны, ач бёрюлей, улутхан.

Нартла, сен обурса деп а, къыстап ийдиле, 
Ала бизни жокъ этерге сюйдюле.

Керекмиди бизге аллай жууукълукъ,
Андан эсе болсун жаулукъ, сууукълукъ!

Нарт урлукъгъа бийче бере эд налат,
Нартны эшитсе уа, ауузу от чагъад:

– Алай, былай болгъа эди ол тукъум,
Кече-кюн а жиляй къалгъа эди ол тукъум!

Къара болсун кечелери, кюнлери,
Суууп къалсын тыпырлары, юйлери! 

Тейрилеге жетсе эди тилегим,
Дертден да бир къанса эд жюрегим!

Тауас деген жашы, халы тюрленип,
Гюрбежиде кюрешиучед, юйренип.

Ишлей кетип, дейди, атасы бла бирге,
Бир кесекден уста болгъан эди темирге.

Заман бара, ол арада сау жыл да озду,
Биягъынлай, бийче, дейди, тын бузду.

Жашларына семиз шишлик къуууртду,
Сыйлай кетип, былай-былай буюрду:

– Дертим, уой, аман къайнайды нартха,
Ол дертими салмаз эгиз, – дейди, – артха.

Схуртуклары маллы тукъум, жылкъылы,
Сабанлары, – дейди, – къалын къылкъылы.

Атланыгъыз къолан тууарларын сюрюрге, 
Сатсакъ, аслам алтын тюшер ючюн кюбюрге!

Ала бирден жортууулгъа, дейди,  атылып,
Кенг тюзлени ортасына батылып,

Тюзде чола тургъан бир малланы табдыла,
Сюрюп кетип, узакъ жерде багъа сатдыла.

Алауганга билдирмейин къоялла аны,
Эслеринде болуп алгъын айтханы.

Нарт Усхуртук, ызлай-сызлай келгенде,
Малны кетген ызын ол чекледе кёргенде,
 
Ким сюргенин шексиз алай бла билди:
«Быланы уа не аман къанлары бар, – деди. –

Къырабыз да, болабыз а дуния къаргъышлыкъ,
Ёмюрлеге унутулуп къарнашлыкъ.

Къоймаз эди, аны билсе эди, Алауган,
Нартда асыл къандан тунгуч да туугъан.

Къалсын алай, дагъы барды иги малларым,
Алай болур буюрулгъан, – деди, – амалым.

Эркиндиле Тейри берген сууум бла ашым,
Тынч жашасын бу къалада къарнашым!

Къайнамайым сора, – деди, – бошуна», -
Алай айтып, кетип къалады къошуна. 

Бир кесекден жортууулгъа баргъан эди ол,
Анга юйге къайытырча чыкъмад жол.

Думп-тас болду къазауатха къаты Усхуртук,
Ол дуниягъа кетди нарт батыры Усхуртук.

Къолан аты къайтып келди нарт элге,
Уллу ариу башын салындырып а жерге.

Къуруп къалды арбазында шаптал а терек,
Кеси къалды ёге жашы, уой, нарт Ёрюзмек.

Усхуртуклары да аман-аман кюйдюле,  
Къайтмаса да, Усхуртукга кешене ишледиле.

Юйню багъанасы кибик эд бийлери,
Усхуртукга этген былай болду кюйлери: 

– Къурулгъанны къурутмагъан Усхуртук,
Урулукъгъа бир да урулмагъан Усхуртук!

Сал салына салынмагъан Усхуртук,
Башы болуп, баш болмагъан Усхуртук!

Жиляй келед тау жерлени кийиги,
Кимге къалды Усхуртукну акъ кийими?

Ким базыныр, къадау ташха ийилип,
Къаты жатса, суу къайишлей, тюйюлюп?

Кюле-кюле, кимле келедиле кюйюнге,
Ау ауларгъа ким кетгенди кюнлюмге?

Батырлыгъынг бакъмаз эди бузукълукъ,
Эй, Усхуртук, арымагъан боз урлукъ!

Жатхан жеринг, кюйюз кибик а болсун,
Андан алтынмюйюз буу чыгъа турсун!

Ма бир кере жашла сыра иче кетдиле,
Кимди жигит, алчы деген сёзге жетдиле.

Даулашдыла, дауур этип, махтанып,
Бизден кючлю болмаз, деп а, къууанып.

Айта келип, болгъан ишге къайтдыла,
Нартны малын сюргенлерин айтдыла.

Нарт Алауган бир отоуда тура эди, таянып,  
Эшитгенде, къобуп келди, чамланып:

– Толу юйюр болуп жашар эди умутум,
Аны ючюн а турдум, нарт элими унутуп. 

Къарайма да, сиздеги халланы сюймейме,
Сизни тыяр амалны да, – деди, – билмейме!

Къырып, – дейди, – атар эдим барынгы,
Алай бла сууутурем, – деди, – къанымы.

Айхай, манга дерле ургъан тели Алауган,
Уланларын кеси къолу бла къыргъан!

Шексиз билдим сизге не кюн келлигин,
Хар биригиз аман бла ёллюгюн.

Эй-эй, не айтыу да, мен не этейим, не этейим,
Къарт башымы алып, нарт элиме кетейим, 

Сизге келлик кюнню кёрмез а ючюн,
Бу тыш жерде ол ачыудан ёлмез а ючюн!

Алай айтып, чыгъып кетди Алауган,
Арбазында ачы кёз жаш этди Алауган.

Булжумады, мычымады, ашай, не иче,
Ызындан къарап къалгъанед Акъ-бийче.

       ЁРЮЗМЕК  БЛА ЭМЕГЕН

Нарт Усхуртук – Тейри-Ханны тюз къулу,
Тукъуму да айтхылыкъ батыр эди, уллу.

Жашай эди бойнунда уллу тенгизни,
Малы жабып сыртны, ёзенлени бла тюзню.

Усхуртукну ёге жашы, жигит Ёрюзмек,
Гитчеликде, дейди, болуп бёрю уа сюммек,

Сауутларын къылкъайракъгъа уа билеп,
Садакъларын тери да къаплагъа бёлеп,

Тас малланы, атдан а тюшмей, излеген, 
Эрикмейин айлана эд кеси тюзледе.

Келип Усхуртукдан къалгъан къошундан: 
– Уой, анам, – дейд, – мен тебирейме тышына.

Лабада тургъан барама, – деди, – нартлагъа,
Сизден салам берир ючюн къартлагъа.

Танышырем батырла бла кесим,
Къошулурмед, – дейди, – акъылым бла эсим.

Уой, анам, айт, Усхуртукну аты къайдады,
Бюгюнлюкде манга неден да ол пайдады.

Ат иерин, сауут-сабаларын кёргюзтсенг а, 
Манга сыйлы ана да батангы берсенг а!

– Сени атангы аты жер тюбюнде турады,
Темир айыллы иери аны тюз къатындады.

Къара кюбюрюмде къурч сырпынын табарса,
Ол ат бла сен кёкге окъуна учуп а чыгъарса.

Жарашдырып атын, сауут-сабасын, кесин,
Тебирейди жолуна, ариу жасап, дейд, юсюн.

Генжетайы жолда бара эди, учханлай,
От тылпыуу туманланы чачханлай.

Келген эди уллу, ариу нарт элге,
Анда нартла, салам берип, дейди, келгеннге,

Ёрюзмекни артыкъ ариу кёрдюле,
Ким болгъанын, кеси айтып, билдиле.

Анда жарыкъ сыйла, тойла болдула,
Къурманлыкъгъа доммай бугъа сойдула.

Уллу элле къууанчлары, дейле, тойлары,
Терен элле ушакълары, дейле, ойлары.

Зауукъ этди нарт баласы анда, Архызда,
Къайтырыгъы келмей, дейди, ызына.

Танг алада уа уянып къалды Ёрюзмек,
«Ма мен эсем а, – деди, – бёрю бир сюмммек,

Нек турама, жайылмайын бу чегетлеге,
Къарамайын бу таулада кюн бетлеге?

Кесим барып, бир буу, марал атайым,
Аны алып, элге алай бла къайтайым».

Аллай умут этген эди, дейле, Ёрюзмек,
Кёп жерлеге жетген эди, дейле, Ёрюзмек.

Жюрюй, бара, орман ичинде ажашды,
Кече болуп, бир дорбуннга жарашды.

Жата эди, илистинде рахаткерилип,
Акъылы-эси ары, бери да бёлюнюп.

Эшитеди чегетде да ууакъ чырпы ууалгъан,
Уллу жан-жаныуар гырылдагъан. 

Нарт Ёрюзмек ол тауушдан элгенди,
Ары таба, тартып, садакъ огъун а ийди. 

Ол орманда не эсе да бир зат улуду,
Нарт, жукъламай, тангнга дери олтурду.

Танг атханда, баргъан эди орманга,
Къарап къалды ёлюп тургъан къапланнга.

Башлагъанед сора, алайым деп, терисин,
Башха таууш алгъан эди аны да эсин.

Андан кенгде уллу бир буу ёкюрдю,
Ары барып, нарт Ёрюзмек нени уа кёрдю – 

Бир эмеген, терек бутакъгъа, дейд, таянып,
Ауузуна темир да быргъыны да салып,

Тура эди, бугъуп, бууча, уллу ёкюре, 
Тохтагъанда, эрши-эрши кекире.

Нарт Ёрюзмек, марап, анга садакъ аталды,
Огъу, барып, эмегенни, къарнына батылды.

Деу эмеген тёнгереди терекден,
Къарап кюреше кетди тёгерекге.

Билалмады ким атханын, не къайдан,
Тентирей, дейд, кючден кетди алайдан.

Тёнгерей да, къоба, солуй барып а турду,
Тик къаяда бир дорбуннга къутулду.

Ачдан эси ауаргъа жетип, дейд, аздан,   
Нарт Ёрюзмек барып турду ызындан.

Не кюрешди сора, чыгъалмады къаягъа,
Андан кетип, жетди бир кенг талагъа.

Ол талада бир маралны ёлтюрюп,
Ашап, дейди, къалгъанын да кёлтюрюп,

Тау башындан тёгерекге къарады,
Элге къалай къайталлыгъын ангылады.

Нартла, къонакъ жашны тас этип,
Не болуп къалды деп, ахлары да кетип,

Къалып дыгаласха, дейди, къаугъагъа,
Жюрюй элле, ызын табмай, таулагъа.

Тура элле, бир биринден уялып,
Келгенинде, жарыдыла, дейди, къууанып.

– Уой да, къонакъ, – дейле, – жаныбыз,
Сени излей, аман талды саныбыз.

Бу тарафха келип, жашап турад эмеген,
Тёгерекни, сарыуекча, сермеген.

Билялмайбыз къайдан келип къалгъанын,
Не жапылы, не сыфатлы болгъанын.

Нарт къолундан болгъа эди ёлгени,
Ма ол алып кетген сунганбыз сени!

Нарт Ёрюзмек айтхан эди барысын,
Эмегенни билдим, деп да, куркасын.
 
Ийнанмайын, тынгылап туралла анга,
Атландыла андан бары уллу орманнга.

Ол дорбунну нартла, барып, кёрдюле,
Ары киши чыгъалмазын билдиле.

Агъачладан бийик къала ишледиле,
Аны юсюне да басхычла сюедиле.

Андан сен бар, мен бар болдула,
Алчылыкъны Ёрюзмекге къойдула.

Чыгъа туруп, бийик эди, терледи,
Не болса да, кюрешип а, ол къаягъа ёрледи.

Аны ызындан, къоркъа-къоркъа, аз артда,
Чыкъгъан эдиле къалгъан да нартла.

Ол дорбундан чыгъып келди бир къатын,
Адам эди бети, саны, сыфаты:

– Бери, – деди, – къонмаучуду къанатлы,
Онгмайды бери келген да бир нартлы.

Бери сиз нек, къалай, – деди, – келдигиз,
Ма бу тик къаялагъа да къалай кирдигиз?

Мында жашап тургъан бир деу эмеген,
Кёп да болмай, жаралы болуп а келгенд.

Аны семиз къарынындан окъ тийгенд,
Тепмей жатад, баям, ол ёлгенд.

Ёлюп эди эмеген а, нартла ары баргъанда,
Уллу бир бешик да болуп аны къатында.

Ол бешикде бир сабий да тура эд жатып,
Мангылайында жангыз кёзю да жанып.

Дорбун мюйюшюнде къалау адам сюекле,
Бир жанында сауут-сабала, ат керекле.

Ол тиширыу сора толу хапар айталды,
Айта туруп, бек къыйналып, жылады:

– Ёсе эдим ата юйде, тура эдим, бийчелей, 
Мени ма бу ит урлап кетди сабийлей.

Келтирип, мени бу дорбуннга, – дейд, – салды,
Ёсгенимде, къатыннга да алды.

Адам эт мадарып, аны чийлей да чайнап,
Тюйюп, ашата эд манга да, къыйнап.

Энди уа мени мындан сиз ала кетсегиз,
Бу сабийге этерин, – деди, – этсе эгиз, 

Бек разы боллугъем, – дегенди, – сизге, 
Тейриден да бир зат тилемей ёзге!

Тиширыуну андан чыгъып кетме да къоюп,
Нарт Ёрюзмек, аны ол сабийин да жоюп,

Эмегенни ёлгенине уллу къууанып,  
Эчкилерин сюрюп, мюлкюн да алып,

Эллерине алай бла къайталла нартла,
Ёрюзмекге анда айталла къартла:

– Тейри-Хан а билгенди бизге керекни,
Бери ол ма аны ючюн ийгенди сени.

Эмегенни зорлугъундан сен алгъанса бизни,
Журтубузну да, саулай да элибизни!

Къарайбыз да, жокъду сенде бир сылтау, 
Керек эди энди сенича нартха жоралау.

Жашны ма Накъут Дорбуннга уа элтирсиз,
Ант этерча, гюрен да къачха сюелтирсиз! 

Ёрюзмек дорбунга нарт жашла бла барады,
Къарт Дебет не айтады манга деп турады.

Жерде бир къынгыр да къачны тартдыла,
Нартха ол анда этерин, айтырын да айтдыла.

Ол гюренге жигит нартны сюедиле,
Къаст аякъны берип, анга ант этдирдиле:

– Ант этеме, сермеш болса, нёгерими къоюп кетмезге, 
 Ёмюрюмде анга зарлыкъ этмезге,

Душманладан къоркъуп, артха къачмазгъа,
Нарт элиме ёмюрюмде аман аууз ачмазгъа,

Нарт журтланы бар жауладан сакъларгъа,
Къуугъун болса, бек биринчи чыгъаргъа!

Бу антыма Тейри-Хан кеси арамды,
Аны бузсам, жаным-къаным харамды!

Нарт Ёрюзмек а Дебетни аллына келди,
Жаш нартха Алтын Дебет былай деди:

– Бурулчу, жашым, хайда, сыртынгы да ач,
Жауурун къалагъынга саллыкъма къач.

Ол хар жигит нартха сыйлы белгиди,
Чынтды чораланы энчи, кетмез эниди. 

Онг жанына къызгъан темирни къысдыла,
Ёрюзмекге жор белгини да салдыла.

Эти кюйдю, нарт кирпигин да къакъмады,
Терлемеди, не кёз жашлары акъмады. 

Андан сора жашла аны къатына турдула,
Талгъынчы, «Барсойнакъ» тепсеуге бардыла.

Нарт Ёрюзмек алгъыш аякъны кётюрдю,
Саламлашып, барыр жолуна, дейле, тебреди. 

ЁРЮЗМЕК  БЛА ЖИЛЯНБУТ КЪЫЗ

Жаш Ёрюзмек Аликлагъа кеси баргъан эди,
Къонакъ болуп, эки-юч айны тургъан эди.

Аликлары анга жылкъы берелле саугъагъа:
– Келе турурса, – деп, – бизни бу таулагъа.

Жаш Ёрюзмек, юйге барама деп, чыгъады,  
Жылкъыларын сюре да, жол излей, барады.

Элден узакъ кетип а, жолундан шашханды, 
Бара-бара, къалын орманда ажашханды.

Бийик тереклеге минип, тёгерекге къарайды,
Тютюн чыкъгъан кёрюрмем деп, марайды. 

Жаш жюреги амалсыздан кёкюрегине урады,
Орман а къалындан къалын бола барады.

Тюбей элле анда суула, кёлле, терен жарла,
Тюбей элле анда сейир тюрлю жаныуарла.

Жюрюй кетип, ол агъачдан кючден чыгъады,
Кёп бармай алайдан, бир элчикни табады.

Элчилеге жолну сурайды, булгъана эси,
Халкъын тапмазлыгъын да ангылап кеси.

Нарт Ёрюзмек элни къоюн кютюп тебирейди,
Ол элчикде уа кесине гитче юйчюк ишлейди. 

Алай эте, булжуй тура, бир жыл толду,
«Санга къатын алыр, – делле, – заман болду».

Къатын алып, жашай келеди, къуралып,
Юйдегиси, сабий тууалмай а, ёледи къыйналып.

Жаш Ёрюзмек тургъан элни адамы сур элле, 
Анга кёре, адет-къылыкълары къужур элле.

Къатын ёлсе, эрин биргесине асырай элле,
Эри бла да алай, юйдегисин ашыра элле.

Асыраулары уа, ёлюкню атып бир тешикге,
Сауну да жип бла тюшюрюп къоя элле эншге,

Бир гыржынны да тутдуруп, дейд, къолуна,
Гыбыт бла бир айран берип ахыр да жолуна.

Ёрюзмекге да элчиле ол адетни этгендиле,
Терен ол тешикге атып, юйлерине кетгендиле.  

Азыкъчыгъын ашай, ол жаш да кечине келди,
Жер тюбюнден чыгъалмай, дейле, тюнгюлдю.

Бир заманда уа, дейд, тиш тауушла эштеди,
Жууукъ барса, бёрю жыйын болуп биледи.

Ёлюк сюеклени ашай элле, чыкъырдатып,
Жаш да башлайды алагъа тапхан ташын атып.

Жаллы жыйын, гыр-мыр эте, къачып кетеди,
Жаш Ёрюзмек да бёрюле ётген жерден ётеди.

Жарыкъ ургъан жерге тар жолчукъну табады,
Барып, ол тешикден жер башына чыгъады.

Тёш башындан къарап, от букъуну кёргенди,
Ай, не болса да, болайым деп, тебирегенди.

Ингир аласына нарт Ёрюзмек ары жетгенди,
Уллу ёзенде тургъан бир къалагъа келгенди.

Къаты темир эшиклери да бек, дейд, этилип,
Тёгереги темир буруу бла, дейд, бегитилип.

– Эй, ким барды мында? – деп, къычырады, 
Ол къаладан а бир сейир бийче чыгъады.

Тобукъ башындан ёргеси ариу бир къыз болуп,
Андан тюбю, эки жилян къуйрукъча, бурулуп.

Жаш: «Неди бурмабут бу къыз?» – деп элгенеди,
Ол къыз а жигитни аллына кеси келеди.

Къоркъады нарт, жаны кетеди, сын къатады,
Ол жилянбут къыз а анга былай-былай айтады:

– Сен кимсе, жаш, бери да къалайтын келдинг,
Адам аягъы басмагъан жерни къайдан билдинг?

– Мен хаталы тюйюлме, жан сакълай келеме,
Сен ким болгъанынгы айтсанг да, бек сюеме, – 

Деп, Ёрюзмек къызны айтырыгъын сакълайды,
Ол жилянбут аны кёзю-сёзю бла ийнакълайды:

– Кел, къонакъ, къалама, эшик аллында турма, 
Санга мен, къолумдан келгенча, болушурма.

Темрокъса сен, темир бир жулдуздан туугъан,
Туууп, ауузунгу бёрю сют бла жуугъан.

Мени бла жыл турсанг мында, сокъуранмазса,
Алай, мени кёргенинги уа кишиге айтмазса.

Айтсанг, – дегенди, – ажалынг къысха болур,
Менден иги билим алсанг, бар умутунг толур.

Аман къауум мени излеп жюрюйдю, айланып,
Тели, жалгъан хапарлагъа, – дегенди, – ийнанып.

Мени союп а, этими уа къазанда ким биширсе,
Ол шорпаны баш жукъасын да ким ичсе,

Битеу да тиллени билип къаллыкды деп,
Жаныуарла бла къушланы ангыларыкъды деп,

Жети кёкню, жети къат да жерни кёрлюкдю деп,
Аны ючюн айланадыла, мени, – деди, – излеп.  

Ала ол къалада къатын бла эр халда туралла,
Бир ненча кюн, бир ненча ай оза, кете баралла.

Нартха ол къыз кюнден жангы зат юйретеди,
Алай бла ол бек кёп таша затны биледи.

Жыл озгъандан сора жаш ол къызгъа айтады:
– Мени юйге кетер заманым да жете турады.

Ыразыма, сен башха тюрлю этгенсе ангымы,
Айтсанг эди манга, юйге къалай барлыгъымы.

Ол жилянбут къыз а нартха жол юйретген эди,
Кете туруп, Ёрюзмекге да ол алай деген эди: 

– Кетесе, къонагъым, мындан кёпге тёзмезсе,
Къайтып келсенг, – деди, – мени мында кёрмезсе.

Сени кёкден тюшгенинги билеме, нарт улу,
Болдунг Тейри-Ханны керти да тюз къулу.

Жашарса, къоркъма сен, ийнан, – дейд, – къачыма,
Бир заманда нартха ма сен боллукъса бачама.

– Сау къал, – дегенди нарт да, атына иер сала, –     
Иги боллукъ эди, сени табалмай къалсала. 

Келген да жокъ, мында бир жыл турдум,
Кечерсе, элиме, – деди, – аман тансыкъ болдум. 

Кетип барады алайдан, сагъышына батып,
Эки-юч кюнден къайтып келеди, сокъуранып.

Келгенинде, къала да жокъ, жангыз тюбю къалып,
Бурмабутну сюеклери анда, мында да атылып.

Сюеклерин жыйып, нарт асырагъанед алайда,
Бир сын ташны сюеп кетгенед, дейди, алында.

– Жерни аты, – деди, – Бийчесынлай къалсын,
Къатындагъы жерге да Бурмабут деп аталсын.

ЁРЮЗМЕК  БЛА  ЖИН  ПАДЧАХНЫ  КЪЫЗЫ

Ёрюзмек Боралагъа къонакъ болуп баргъанед,
Анда, зауукъ этип, эки ыйыкъ тургъанед.

Нарт Ёрюзмек юйден эрттенликде кетгенед,
Уллу тюзде бара, узакъ бир жерлеге жетгенед.

Айсыз кече эд, алаша туман бла быжмылдыкъ,
Ол туманда кёрген эди бир от, дейди, жарыкъ.

«Ала, – деди, – экен, нартла, эмегенлеми болурла,
Кечегиде тюзде эте тургъан, – дегенди, – оюнла?

Кесим жангыз бараман да, кесим, – дегенди, – тас,
Бармай къаламан да, бетим, – дегенди, – тас.

Алай а онг жауурунумда, – дегенди, – къачым бар,
Жаудан къоркъуп, букъмазма деп антым да бар!».

Къалын, узун къонгур мыйыкълары да кёрпелей,
Юсюндеги уллу бёрю тону да, дейле, желпегей,

Салып, нарт Ёрюзмек ол от жарыкълагъа барады:
Салам берип: «Эй, не этесиз мында?», – деп да, сорады.

Иги къарагъанда, ала жекле-жинле болуп чыгъалла:
– Къайдан келдинг, нарт Ёрюзмек? – деп а, соралла.

– Мен, къонакъдатуруп, юйге къайтып барама,
Сизге тюбегеним игиликге боллукъ сунама.

– Аха, маржа, – делле, – къоланын тагъыгъыз,
Нартха тепсер нёгерге бир ариу къыз табыгъыз!

Жинле, жарыкъ болуп, Ёрюзмекге алай айталла,
Нарт батырны уллу тепсеу-тойларына тарталла.

– Угъай, – дегенди, – атымы кесим барып тагъарма,
Тепсер къызны да мен кесим сайлап табарма!

Нарт Ёрюзмек къолан атын кеси такъгъанды,
Тойда тепсерча, бир ариу къызны тутханды.

Нарт Ёрюзмек ол жинлени тойларына киргенди,
Къуш учханлай, тепсей, ойнай-кюле  келгенди.

Жин падчахха барырек деп, жинле  къадалдыла,
Барып, бир къаланы уллу арбазына къуюлдула.

Ол нарт, кёрюп аны бийик, бёкем да къаласын: 
– Эй, айтчыгъыз, – деди, – падчах бери бир къарасын!

Падчах, келип, терезеден арбазына къарайды:
– Бу заманда мени къайсы оспар киши сурайды?

– Схуртукланы нарт Ёрюзмек деген ма менме, 
Бери сенден ахшы сёз эшитир ючюн келгенме.

Санга бойсуннганла жарыкъ болгъанларын кёреме, 
Сени юсюнгден ахшы хапарла айтылып билеме.

Сен унасанг, халкъынг бла, – дейди, – къалайым,
Оноуунгдан чыкъмам, сенге толу бой салайым!

Нарт Ёрюзмек ары баргъан эди, бир умуту болуп, 
Ол падчахны къызын алып, къачармем деп а, къутулуп.

Падчах, ариу сёзюне ийнанып, юйге жууукъ этеди,
Нарт Ёрюзмек, аны юйюне кирип, ашай-иче кетеди.

– Сен жаш болсанг да, – деп, падчах алай айтады, –
Жигитлинг бла акъылынг таурух болуп барады.

Жау болмайын, бизге шуёх болгъа эд деп тургъанма,
Кесинг манга келгенингде, анга бек къууаннганма.

Айтады Ёрюзмек: «Арбазынгда бир той-оюн этермек,
Жаш къауумну кёллерине аны бла да жетермек?».

Жинле кенг арбазгъа бирден чыгъалла, басынып,
Алларында ол падчахны къызы барады, жасанып.

Нарт Ёрюзмек, кёргенинде, хангошагъа кёзю къарайды,
Къалай къачырайым къызны деп, тап заман марайды.

Тойгъа чыгъып, жин падчахны къызын тутханды,
Тангнга дери, арымайын, тепсеп, биргесине тургъанды.

Тойдан чыгъып, къолан атыны къатына баргъанды,
Киши да кёрмей, дейд, айылларын къаты тартханды.

Аты айтды: «Эй, нарт улу, ол терс умутунгу къоярменг,
Асенейге келин болурча къыз нарт элингде сайларменг?».

Нарт Ёрюзмек а, тынгылап, тойгъа кирип къалады,
Хангошаны, къушлай сермеп, ат бойнуна алады.

Къамичи уруп, боран желлей, учуп кетгенди,
Падчах жин жыйынын аны ызындан этгенди.

Жыйын нартны жел атлары бла ызындан баралла,
Садакъ окълары атына ауур жара салалла.

Къолан, баралмай, Ёрюзмек атдан тюшюп къалады,
Къызны байлап, кюч садагъын да къолуна алады.

Сермешмей, къутулуп, къачып кетмезлигин биледи,
Къая тюбюнде дорбунну эслеп, чабып, ары киреди.  

Жинле, келип, тохтап, ол дорбунну аллын тыялла:
– Жибер къызыбызны, санга тиймек! – деп къычыралла. –

Алтын, кюмюш берирбиз, къаллай бир сюйсенг да, 
Аны бла къутулмазса энди, сен не батыр эсенг да! 

– Угъай, – дегенди Ёрюзмек, – къызгъа бек сукъланама,
Тейри айтса, элге къайтып, аны мен къатынга алама.

Хангошаны элибизде къарт анама келин да этерикме,
Терк кетмей къалсагъыз, сизге этерими билликме!

Жин аскерле, атхан-атханы, тёнгереп, жерге ауалла,
Хахай-тухайлары, оу-шаулары мындан ары баралла.

Алай бла нарт ол падчахны жин жыйынын къырады, 
Къолан аты бла ол къызны къойгъан жерге барады. 

Кече, дейд, Ёрюзмек ол къыз бла дорбунга киргенди,
Муну бла да ойнай-кюле, ашай-иче, тура кетгенди.

Эрттенликде ол хангоша айтады: «Хорлагъанса,
Уллу бу сермешде жигитлени да жигити болгъанса.

Алай, нартха келин болуп, элигизде жашаялмам,
Нарт къызлагъа, не кюрешсем да, ой, ушаялмам.

Сейир бу кечеги бёркню санга къояма саугъагъа,
Аны кийсенг, кёрюнмей а къалырса жеклеге, адамлагъа.

Алай айтып, жин хангоша думп-тас болгъанды,
Нарт Ёрюзмек тюзде, биягъынлай, кеси къалгъанды.  
   
Къолан атын да башындан тартып, элге келгенди,
Асенейге былай да былай деп, айыплы болдум, дегенди.

Къарт анасы алай болгъанына бек къууаннган эди,
Сагъышлана келип, кеси да кесине айтхан эди:

«Алам иесине, Тейрибизге къурман болсун жаным,
Нартха къошулмады ол жинлени харам къара къаны.

Мында жашап къалса ол къыз, эл фитнадан толур эди,
Жашым, жарлы Алауганлай, Нартда бырнак болур эди!».

САТАНАЙ-БИЙЧЕ  БЛА  ЁРЮЗМЕК

Ойра, Усхуртукну жашы, батыр Ёрюзмек,
Ойра, Тохананы къызы, ариу Сатанай!

Ёрюзмек эд он тогъуз жылы болгъан,
Сатанай эд он сегиз жылы толгъан.

Ол экиси жашай элле бир нарт элде,
Бири бирин кёре элле анда-мында, бирде. 

Ариуланы да ариуу болуп эд Сатанай,
Ёсген эди эсли бала акъыллылай.

Нарт эллени баш къуртхасы да Тохана,
Къызгъа къарай эди, анга болуп ана.

Сёлешгенде, айтхан сёзю да бек аста,
Ишлегенде да, не ишге да бек уста.

Эрттенликде юйден элге чыгъып кетип,
Элчилеге кюнден жангы зат юйретип,

Алай къайта эди, этген ишине къууана,
Юйде ууакъ бир жумушла бла жубана.

Чепкен сокъгъан тауатны ол этип берди,
Жюнню, тарап, урчукъ бла ийирди. 

Кийим бичерге юйретди къатынланы,
Ары дери ала бири да билмей эд аны.

Болмаз эди андан уста кийим тикген,
Жангыз кюннге бир сайлама чепкен этген.

Кеси, терек бла хансланы тилин билип,
Ауругъанга иги багъа эди, дарман этип.

Жюрюй, къарай, тапханед дамырлыкъ
Бир кырдыкны, тогъуз да тамырлы,

Аны ашагъан жашап турурча эди, ёлмей,
Не бир тюрлю къыйын ауруу да кёрмей.

Алай ол кырдыкны кеси да татмады,
Башха да кишиге, аны берип, ашатмады.

Бек да чёрчек эди, жигит эд Ёрюзмек,
Не жаш болса да, бек уста, эсли да бек.

Къолу, дейди, хар не ишге да жараша,
Юйю, дейди, баргъан суугъа да жанаша.

Ма бир жол юйюне ол, кеч болуп, барды,
Тауусулуп, дейд, унлары, ачлай къалды. 

Анасыны уа жюреги анга бек къыйналды,
Эрттенликде хоншуладан унчукъ алды.

Тишмек этип, дейди, салгъанед аллына:
– Ашачы, жашым, къор болайым жанынга!

Андан къабып, кирип тургъанед юйюне,
Не аш, не суу тийирмей, дейди, тилине.

Эки кюнню, сагъыш этип, жатып турду,
Къобуп барып, гюрбежиге, дейд, бурулду.

– Эй, темирчи, мен айтханны этсенг,
Да тюз алай этип а, кёлюме жетсенг,

Санга берирем да жети семиз да къоюму,
Тынгылап, иги эшит умутуму, оюмуму.

Аны айтхан затын уста этгенед темирчи,
Жетип аны этерге да чемери, кючю.

Бек биринчи да къол тирмен ма ол болду,
Ун тартыргъа уа Ёрюзмек кеси къонду. 

Андан бир бюртюкчюк, дейд, чартлады,
Алайдагъы исси бир тауада къалды.

Нарт Ёрюзмек, аны алды да, аузуна атды,
Къабып, дейди, ол татыуун бек жаратды.

Хырен толу мирзеу алып да, сууурду,
Арауанда аны ариу къызыл да къуурду.

Къууургъанда, кеси къолу бла ун тартды,
Чыкъгъан унга арпа къууут деп атады.

Ол затланы нартлылагъа да юйретди,
Нартдан Ёрюзмекге уллу махтау жетди.

Аны кибик уста, ариу этген ат жерлени
Саулай Нартда излеп тапмазенг бирлени.

Нарт Ёрюзмек Сатанайны аллына келди,
Келди да: «Кюн ахшы болсун!» – деди.

– Уой, кёр ахшылыкъла, Усхуртукну улу,
Тейри-Ханны болурча да бир тюз къулу!

Дегенед нарт: «Айып этмез эсенг манга,
Бир зат айтыр ючюн келген эдим санга.

Кел экибиз да бир кюн бир эришейик,
Кесибизни сынап да бир кёрюшейик.

Тангдан башлап, кюн таулагъа батхынчы,
Чууакъ кёкге да жулдузла чапхынчы,

Мен бир кюнге ариу бир ат жер этейим,
Къарап тургъанлагъа аны юйретейим».
  
Дегенед Сатанай: «Мен а жыйрыкъ бичерме,
Кесим, ариу тигип да, юсюме кийерме!».

Кюнню кёзю тенгиз суудан къарагъанлай,
Ол экиси, ишлерине къадалгъанлай,

Нартда эки уста бирге алай тюбешдиле,
Тюшге дери аямай, эришип, кюрешдиле.

Сатанайны ийнечиги, женгил жюрюп,  
Исси болуп, бармакъларын да кюйдюрюп,

Ол чепкенни эки-юч кере къабындырды,
Сан этмей, къыз ишин дагъыда бардырды.

Ишин бошайды жаш, кюн батаргъа башлап,
Жетишмей, къыз айтды, кюннге къарап:

– Сыйлы кюн, насыпха туугъан бизге, – деди, –
Къачым ючюн азчыкъ тохта! – деп тиледи. 

Батар аллында кюн да, дейле, тохтады,
Къыз Сатанай тикген чепкенин бошады. 

Аны кийип, сорду, Ёрюзмекге къарап:
– Кийим къалдымы сора, юсюме жарап?

– Айхай, – деди, – кёрмезсе аллай жарагъан,
Сени уа бал тамады он бармагъынгдан! 

Андан бери, Сатанайны къачын этип,
Сыйлы кюн, тюз да батаргъа жетип,

Ингир сайын, таула башында, эслесек,
Мычып турады, батмай, бир кесек.

Нарт Ёрюзмек Сатанайны алгъанды,
Юйюр болуп, нарт элинде жашап тургъанды.

Ол Сатанай болгъан эд нарт халкъны анасы,
Эри нарт аскерни болуп, дейд, атасы.    

ЁРЮЗМЕК БЛА АКЪ МАРАЛ

Айт-айт, нарт Ёрюзмек атланып чыкъды,
Бара-бара, бек арыды, бек талчыкъды.

Бир заманда таула да тюбюне жетди,
Алайчыкъда тохтап, солур умут этди.

Кишен а салмаучеди ол къоланына,
Чакъыргъанлай, аты чабып келе эд аллына.

Атын бошлап, кетеди, арлакъ жайылып,
Тау башына кючден чыгъады, къыйналып.

Бара-бара, бек арыды, бек сорукъду,
Сейир бир акъ маралгъа жолукъду.

Садакъ огъун алып, атарем, дегенде,
Марал сыртдан энип кетеди ёзенге.

Къоймам деп, нарт да ызындан болду,
Ол маралны ызлай, бийик сыртдан ауду.

Марал къача, нарт Ёрюзмек сюре-сюре,
Ол бир сыртха чыкъса да, бирсинде кёре,

Эм ахырда марал бир къалагъа жетди,
Эшиклерин ачып да, ташайып кетди.

– Эй, энди бериучю Тейри юлюш берди, 
Саулай тутарма! – деп, нарт ызындан кирди.

Ол къалада уа нарт бир бийчени кёрдю:
– Кюнюнг ахшы болсун, уой, акъ бийче! – деди.

– Ай-уой, аман болсун кюнюнг, кеченг да,
Тынч къоймадынг мени, сен ким эсенг да!

Болса да, ол нартха тапхан ашын берди:
– Аша да, къачаргъа кюреш мындан, – деди. –

Эрим, – деди бийче, – бек огъурсуз кишиди,
Марал уугъа жюрюу аны сюйген ишиди. 

Къайтып келип, экибизни бирге кёрюр,
Ачыуланып, сени, мени да ёлтюрюр!

– Угъай, мен нартма, онг жауурун 
                        къалагъымда да къачым бар,
Ариу тиширыугъа тюбеп а, 
                       тутмай къоймазгъа да антым бар! 

Ол заманда, дейди, уллу таууш эшитилди,
Ол арбазгъа бир эмеген кирип келди.

Атлагъанда, титирегенча да болуп къала,
Имбашында уллу эмен терек да чайкъала,

Жангыз кёзю, сары жулдузча, жылтырай,
Къолтукъ тюбюнде уябаш буу къалтырай.

– Мен энди не этейим, уой, акъ-бийче, – деди, – 
Эринг келгенди, къайры кетейим? – деди.

– Унамадынг да къачаргъа, санга айтханымда, 
Ундурукъ тюбюне букъ, солумай тур анда!

Бир заманда ол эмеген ары кирип келеди,
Бурнун, ауузун ары, бери да чюйюреди:

– Уф, ас ийис, уф, бус ийис урады къалада,
Эй, къатын, – дейди, – ким барды мында?

– Ачдан ёлеме деп а, бир нартчыкъ келгенди,
Сени кёрюп а, ундурукъ а тюбюне киргенди.  

– Эй, нарт улу, – дейд, – ашамам да этинги,
Бери бир чыкъ, кёрюрем, – дейди, – бетинги. 

Чыгъып, дейд, Ёрюзмек аны аллына келди,
Нартха къарап а, эмеген былай кюкюреди:

– Мен келтирген аман улакъчыкъны сыдыр,
Эмен терекчикни да отуннга сындыр. 

Мен солугъунчу буу этни саулай бишир,
Бишсе, ол къазанны отдан кесинг тюшюр.

Уябашны, дейд, терисин нарт сыдырды,
Эмен терекни отунга да эрлай сындырды.

Этни да биширип, агъач тегенеге алды,
Элтип, эмегенни бла бийчени аллына салды.

Деу эмеген ашап, дейд, сарыуекча, тебреди,    
Нартха: «Къарын гюнахынг кесингид», – деди.

Нарт Ёрюзмек ашыкъ иликни кесине къойду,
Бууну саулай ашап а, эмеген кючден тойду.

Нартха юй тюбюне бир тёшекни атып,
Бийче бла эмеген, орундукъгъа жатып,

Жукълап къаладыла, ол эмеген да хурулдап,
Тауушундан саулай къала да къалтырап.

Нартны уа кёзюне да кирмейди жукъу,
Болуп къалдым да деп адамланы жогъу.

Ачыуундан сырты, мангылайы терлейди,
Ый, не мадар этерем деп, амал излейди.  

Бийче бутун жууургъандан, дейд, къаратды,
Жалан буту битеу юйню да, кюнча, жарытды.

Нарт Ёрюзмек, къоркъуп, дейд, къычырады: 
– Хей, эмеген, уян, къаланг жана турады!

– Уой, бу къалада, къоркъма, жокъду жанарыкъ,
Бу бийчени санларындан урады ол жарыкъ.

Алай айтып, деу эмеген жукълап къалды,
Андан да бек уллу таууш этип, хурулдады.

Ариу бийче бутун эки-юч кере да къаратды,
Ол къаланы ичин эки-юч кере да жарытды.

Нарт Ёрюзмек тангнга жукъламайын чыкъды,
Кеси кесин а тыйгъандан да талчыкъды.

Эмегеннге барып, сермеширге къоркъады,
Саны-чархы ол бийчеге аман тартады.

Тёшегинде, хайнухча, бурула кетгенди, 
Эмегенни да, дейди, жукъусуз этгенди.

Ачыуланып, ёрге къобуп, нартха тепди:
– Сен не тынгысыз жан эдинг! – деди. – 

Ай, сен аман а юйюнгнге сау къайтмагъын,
Кече узуну жукълатмадынг, тынчайтмадынг! 

Кёкде учуп баргъан а чыпчыкъ болмаса,
Сууда жюзюп баргъан ылышыкъ болмаса,

Жерде жаныуарны иймезча, эгер бол! – деди, 
Кийиз къамичиси бла сыртына берди.

Сынсып, нарт Ёрюзмек, эгер болуп къопду,
Элтип, дейд, эмеген аны итлерине къошду. 

Обур а Сатанай, ол ишлени билип, келди,
Къара тюлкю болуп, къала къатында сюелди.

Эртденликде ол эмеген, къарап, аны кёрдю: 
– Юст-юст! – деп, кёп эгерлерин да юсгюрдю.

Тюлкю къачып, итле уа ызындан атылдыла,
Алай, жеталмай, дейд, артха къайытдыла.

Жангыз да Ёрюзмек, тохтамай, къадалды,
Тюлкю, къача кетди да, думп болуп къалды.

Обур Сатанай кесини, дейд, сыфатын алды:
– Ай, Ёрюзмек, – деди, – артынг не аманга къалды! 

Къалай этеригин Ёрюзмекге терк юйретди:
– Итлерине ол эмеген бир аш къуяр, – деди. – 

Сен, ичмей, аягъынг бла тюрт, аудур тегенени,
Ол заманда уа эмеген тюйюп башлар сени.

Тюйсе, улу, сынсы, бийчесини жаны аурур,
Эмегеннге айтыр: «Ёчкюсюнген эте болур,

Адам улуду, не десенг да, къой ол харипни,  
Ундурукъ тюбюнде жатма къой жарлы итни».

Ала жукъласала, кийиз къамичиге тиерсе,
Анга ышылып, Тейри-Ханга тилек этерсе:

«Мени сен бурунгу нарт эт, о Тейри!» – дерсе,
Андан сора, – деди, – умутунга жетерсе.

Нарт Ёрюзмек аны айтханын да толтурду,
Биягъынлай жигит нарт Ёрюзмек болду.

Алтынча жылтырагъан кийиз къамичини
Алып, эки-юч кере да сермеди эмегенни:

– О Тейри, сен муну бир мазаллы ат эт! – деди,
Деу эмеген, кишнеп, бир ат болуп, дейд, сюелди.

Алтынларын а нарт артмагъына жыйгъанды,
Аны бла элине, Сатанайгъа къайтханды.

VIII. ЁРЮЗМЕК  БЛА  КЪЫЗЫЛ ФУК 

БОЛАТ ХЫМЫЧНЫ  ЖЫРЫ

Болат Хымычны арпасы  

Болат Хымычны мен айтсам,
Уой, уорайдара,
Жауурун кенгин сагъынсам,
Уой, уорайдара,
Жети аршин бола эд,
Уой, уорайдара,
Белини кенгин мен айтсам,
Уой, уорайдара,
Эки аршин бола эд,
Уой, уорайдара.

Кёкюреги да, тёш кибик,
Сырты да, гаммеш кибик,
Жортууулгъа барыучед,
Анда бир ай туруучед,
Ол элине къайтханда,
Уллу сыйла къураучед.

Бир жол а кюз артында,
Эдил сууну бойнуна
Аскери бла тебреди,
Къапхын малла кёрмеди,
Аскери солуй къалды,
Хымыч кеси атланды,
Тёгерекге айланды,
Бир сабанчыкъны кёрюп,
Кёзю анга байланды.
 
Сейир мирзеуню кёрдю,
Тура эд бишип, къуруп,
Жел да аны суууруп,
Хар сабагъы беш айры,
Топпа-толу къылкъыдан,
Ол базыкъ эди кеси,
Ма тыйын а къуйрукъдан.

Къатына баргъанында,
Бир чёп башны алгъанда,
Къолунда уугъанында,
Бир гоппан сыйыныучу
Толуп къалды ууучу.

Бир бюртюкню алгъанед,
Бюртюкню эки этди,
Андан да сейир этди,
Акъ эди ол, къар кибик,
Къатычыкъ, тары кибик,
«Бу жарар, – деди, – бизге,
Адамгъа, элибизге», –
Къайтып кетдиле артха,
Къайгъырмай башха затха.

Жаз башында салдыла
Ол мирзеуню сабаннга,
Уллу тирлик алдыла,
Тирменледе тартдыла,
Гыржын этип, къапдыла,
Къапсала, бир татлыла,
Ол мирзеуню атына,
«Нарт арпа» атадыла,
Хымычны махтадыла.
 
Хымыч тынчайып турду,
Ашы-сууу бек элпек,
Андан сора не керек,
Деп, тура эди юйде,
Къылычын тагъып чюйге. 

Болат Хымыч бла ауар хангоша

Болат-Хымычны айтайым
Таурухларын, хапарын,
Къара тенгизни бойнунда
Кюте эди малларын,
Къара тенгизден башлап,
Хазар тенгизни жагъасын
Толтура эди аны 
Тарпан халлы жылкъысы.

Мингле бла уа жесирге
Ала эди адамла, 
Кюн чыкъгъандан кюн батханнга
Аланы кенгнге сата,
Эте эди кёп хата, 
Кериуан жолланы сакълай,
Ауар ханны мюлкюн марай, 
Къошу тарпан атладан, 
Къойдан, малдан толгъанед,
Байдан бай да болгъанед. 

Жигитликге жетгенде
Бар жауларын бюге эд,
Не уллу къобанладан да
Аты жюзюп ёте эд, 
Бугъа териден гыбыты бла
Сууда батмай жюзе эд,
Аны ичине сала эд,
Болгъан а сауут-сабасын,
Уллу къылычын, къамасын. 

Аты къыргъый жоргъа эд,
Тохтамай юч кюн бара эд,
Буздан-суудан секирип ётген, 
Марал-бууну чабып жетген.

Болат-Хымыч а болгъанды
Ёзен Дюгерни батыры,
Минг аскерлери сюелген
Хазар тенгизни бойнунда
Темир кюбели, сатырлы. 

Къайыкъла, кемелери
Уллу суулада жюзелле,
Узакъ а жерледен ала
Тоноула жыйып келелле. 

Болат Хымычны, дейдиле,
Къаны къыппа-къызыл эд,
Къап-къара эд сакъалы,
Анга къына сала эд,
Эсине уа тюшгенде 
Жангы къатын ала эд.

Ол Хымычны болгъанды
Эки огъурсуз къатыны,
Биргесине, дейд, тургъанла,
Бир къанатлы учмай эд,
Юйюню башы бла аны,
Бек ариу болгъанлыкъгъа
Огъурсуздан а ёлгенле, 
Элде-журтда бар хапарны
Эшитгенле, уой, билгенле. 

Бир жол хапар жайылды,
Ол кёп жерде да айтылды: 
Байкъан деген а ауар хан1
Уллу чариш къурайды деп,
Буздан-сууну ма къатында,
Къоду къычыртад хаман да:

– Бери келирге кюрешсин
Ат иерине жабышхан,
Махтау ючюн а талашхан,
Атыны туягъындан 
От жилтинле чакъдыргъан,
Атыны тылпыуу чыкъгъан,
Жерде ма бууча баралгъан,
Къумну да кёкге чыгъаргъан,
Жортууулада чыныкъгъан, 
Кесин батыргъа санагъан,
Къыйын болумла сынагъан,
Уллу суудан жюзюп ётген,
Таугъа кийикча ёрлеген,
Кесин бир сынайым деген,
Бери атлансын, базынып!
Эришиуде ким хорласа,
Анга берликме къызымы,
Анга берликме саугъала, 
Сыйлы чилледен къалаула,
Минг тюени бла жылкъыны, 
Нарт жашладан атлы аскер
Ашыра барыр юйге аны! 

Алай билдирди ауар хан,
Кючлю, деменгили Байкъан,
Буздан-сууну уа бойнунда
Къурайды накъышлы чатыр,
Турады сора сагъышлы,
Келирми деп, ашыгъышлы,
Къызгъа тийиншли бир батыр.

Уой да, къуугъун, къоду бла, 
Тюзню, тауну жолу бла,
Хапар дуниягъа жайылды,
Эй, менме деген хар жигит
Ары барыргъа кёл алды.

Болат-Хымыч а къайгъысыз,
Арбазында ауанада 
Жатып, рахат солуй эди,
Кюмюшю, алтыны да бар,
Эки ариу къатыны бар,
Бир чёргеми уа пуд тартхан,
Алларында бир жюз жюнден
Алар а тыпыл басалла,
Алар а «Ийнай» айталла,
Алар жамычы этелле,
Атына миннген заманда
Къыйналмазча, жамычычыкъ,
Хымыч а тыянып тура,
Аны жукълагъан сундула,
Ушакълагъа да къалдыла:

– Хымыч а бек хомух болгъанд,
Юйюнде жатып турады,
Бир зат бла да не иши жокъ,
Ол алгъынгы да кючю жокъ,
Билмей жукъ дуниялыкъдан,
Жашауу болуп зауукъдан. 

Жаныбызда хоншу ауарла,
Нартха ушайла ауарла,
Ат белинде тууалла,
Къанны да къан бла жууалла,
Эркеги болсун, тишиси,
Къатыны болсун, кишиси,
Къазауатны сюедиле,
Согъушлада ёледиле,
Башха ёлюм унамайла,
Тёшегинде уа ёлгенни
Ала эрге санамайла, 
Нартха ушайла халлары,
Залим кишиди ханлары.

Ауар хан а къызын беред,
Эришиуде хорлагъанга,
Бек уллуду бернеси,
Алтын, кюмюшдю ёреси.

Ол алгъынгы Хымыч болса,
Хымыч-батыр, бизни къоюп,
Ауар ханнга барлыкъ эди,
Ханны къызын аллыкъ эди,
Жюз атлы да нёгери,
Жюз арба жюк къумачны
Алып келлик эди бери! 

Къатынланы ол сёзлери
Болат-Хымычха жетдиле,
Аны сагъыш этдирдиле,
Къатынланы айтханлары
Къанын, ётюн да къайнатды, 
Ёхтем киши уа болуред,
Секирип ёрге тургъанед,
Кеси кесине айтханед:

«Атым да Хымыч болмасын,
Бир алгъышым да толмасын,
Ауар Элге ашыкъмасам,
Буздан-сууну да бойнунда
Ол чаришге къатышмасам! 

Болат-Хымыч а болмайым,
Бугъа базук сындырмасам,
Ол чаришде, оюнлада,
Эй, атымы айтдырмасам! 

Болат-Хымыч а болмайым,
Ол чаришде ал бармасам,
Ат туякъны да тюбюнден
Зылдыланы къобармасам! 

Болат-Хымыч а болмайым,
Оюнлада къыталмасам,
Анда болгъан сынауладан
Алчы болуп а чыгъалмасам! 

Болат-Хымыч а болмайым,
Бир оюнла кёргюзтмесем,
Акъ-Буу деген тарпанымы
Буздан-суудан секиртмесем!

Болат-Хымыч а болмайым,
Ауар ханнга атланмасам,
Дуния ариуу хан къызны
Мен къатыннга алалмасам!

Болат-Хымыч а болмайым, 
Кесими сынап кёрмесем,
Байкъан-ханны ариу къызын
Алып, элиме келмесем!

Болат-Хымыч а болмайым,
Ауар ханнга атланмасам,
Байкъан деген а деу ханнга
Киеу болуп а къалмасам!

Бу антымы бузуп къойсам,
Ёлюп къалайым, тепмейин,
Менден туугъан тогъуз жашны
Тойларына да жетмейин! 

Бу антымы ашап къойсам,
Тангны жарыгъын кёрмейим,
Юйде эки бийчем тургъан
Отоулагъа да кирмейим! 

Эй, къарт болсам да, антым бард,
Айтхан сёзюмден къайтмазгъа,
Кишиликде, жигитликде
Артха артал да турмазгъа, 
Нарт батырла бла эришип,
Не чабышып, уой, демлешип,
Акъ-Буууму кёргюзтюрге,
Буздан-сууда жюздюрюрге, 
Башха тюрлю сынауланы
Бештау тюзде ётдюрюрге!». 

Алай айтып, Болат-Хымыч
Ол кече бек аз жукълады,
Атын, дейди, хазырлады,
Айылларын, кереклерин
Айыу териден ишлетди,
Ат иерин, кеси къарап, 
Доммай териден этдирди.
Къатынлагъа жукъ билдирмей,
Ариу, омакъ да кийинмей,
Буздан-суугъа, дейд, тебреди, 
Жашларына, жыйынына: 
«Тебрегиз биргеме!», – деди. 

Тогъуз жашы тогъуз атха
Барып, бирден минишдиле,
Арбазында арбалагъа 
Тогъуз атны да жекдиле,
Жюз атлыла, жыйын болуп,
Жюз ажирге, дейд, къондула,
Тогъуз да хоразны, дейди,
Алып, жол кёллю болдула,
Жолгъа чыгъа туруп а, дейд, 
Сыбызгъыла да сокъдула,
Жети кюнню, ашыкъмайын,
Бара, солуй да турдула.

Кюн батаргъа уа жетдиле 
Ол баргъанла Буздан-суугъа,
Жылы кече суу бойнунда 
Сынамай бир къайгъы-къаугъа,
Тангнга дери солудула.

Алай бла Болат-Хымыч
Ауар къыралгъа баргъанед,
Ханны аллына да тургъанед,
Ол хан а, адетге кёре,
Къызын, дейд, ёчге салгъанед.

Къызы уа, дейди, хангоша,
Толгъан айдан ариу, айбат,
Ауанада кеси олтуруп,
Салкъынлыкъны да тюбюнден
Къарай эди келгенлеге 
Мында боллукъ эришиуге,
Бюсюремей, дейди, кишиге. 

Чариш оюн да башланды,
Болат-Хымыч а тепмеди,
Анга къатышмайын турду,
Атлыланы сан этмеди,
Байкъан да анга эс бурду,
Сейир, дейд, тамаша болду. 

Атла кетелле, атылып,
Болат-Хымыч ол заманда 
Акъ-Буу атына къатылып,
Тебрейди сора, ашыгъып,
Атны да тёрт туягъындан,
Элия ургъанча, от чагъып.

Барады, бёрюден къачхан 
Жанын сакълагъан къоянлай,
Бештау башындан ычхынып 
Бир огъурсуз жел ургъанлай, 
Секирип, кийик да улакълай,
Баргъан сууда жюзе эди,
Сууда жюзген а чабакълай, 
Уой, суу юсюнде жюзгени
Желкенли женгил къайыкъгъа
Тамам, дейди, ушай эди,
Бирде уа, дейле, къарасанг,
Туманда баргъан къанкъазлай,
Кёк тюбюнде уча эди.

Кёп турмай, жыйынны жетди,
Озуп, бек аллына ётдю
Артха къалалла атлыла,
Кюрешселе да озаргъа,
Тарпанларына къатыла, 
Келелле, созулуп, апчый,
Болалмайын, жарсый-жарсый.

Хымыч хорлайды чаришде,
Ма экинчи кюн а тюшде,
Башха сынау да башланды:
Доммай бугъаны ийдиле
Алларында къула тюзге,
Жашла садакъ атадыла,
Жютю окъла ол доммайны
Деу санына батадыла,
Бирин да ол сан этмейди,
Къачып барады, ёкюрюп,
Андан, къутуллугъун кёрюп,
Болат-Хымыч садакъ атды,
Доммай бугъаны тохтатды.

Огъу ётдю жапхагъындан, 
Дагъыда бир кере атды,
Огъу ётеди бойнундан,
Ючюнчюсю жюрегинден,
Доммай, арсланча, ёкюрдю,
Къалды тебалмай жеринден.

Ма ючюнчю кюн а жангы
Сынау башлатды ауар хан,
Анда садакъ, дейд, тарталла,
Бир илишанны аталла,
Бир кюзгюге ийне чанчып,
Кюрешдиле, аны атып,
Илишанны уралмайла,
Хангошаны да, дейд, эсин
Кеслерине буралмайла,
Сакълай келип, Болат-Хымыч
Марап, садагъын атханед,
Ийнени эки къыркъгъанед,
Сынауда алчы болгъанед, 
Хымычны жыйыны, къууанып,
Бары бирден къычырдыла,
Хымычха махтау салдыла.

Байкъан да жеринден къопду,
Болат-Хымычны къатына 
Келди да, халкъгъа айланып,
Айтырыкъ сёзюн башлады,
Алф Хымычны алгъышлады. 

Хар затны да иги ойлап,
Баш кюн этедиле тойла,
Кёп къайыкъла Буздан-сууда
Ары, бери да жюздюле,
Гёжефлери тутушдула, 
Жиячыла атышдыла. 

Хан а, пайтоннга миндирип
Ауар ханны ариу къызын, 
Тебредиле, дейд, атланып,
Хангошаны уа бернеси – 
Жюз арба жюгю къумачы,
Ауар ханны уа киеую,
Ма жюз чора да нёгери,
Атландыла андан кери.

Уллу ёзенден кетдиле,
Бештау тюзюне жетдиле, 
Хымыч-Къабакъгъа, элине 
Хангошаны келтирдиле, 
Къыйыр орамны кирдиле. 

Арбаланы, дейд, аллары
Хымыч элине келгенде,
Къабагъындан да киргенде,
Къатынлары къутурдула,
Ал атлыланы тыйдыла:
– Бизни Хымычны тюйюлдю,
Кимни эсе да бир башха
Хымычны арбаларыды, – 
Алай айтып а къойдула,
Аланы артха бурдула.

Алай эте уа тургъанлай,
Болат Хымыч да жетгенед,
Жетгенлей, къатынларын
Къамичиси бла тюйгенед,
Арбаланы да ийгенед.

– Сен бурдунг! – деп, бири айтды,
– Сен бурдунг! – деп, бири айтды,
Бири сермеди кюрекни,
Бири да эшик къылычны,
Тюйюш-жыртышха къалдыла, 
Бир бири башын жардыла.

Ауар ханны ариу къызын 
Эки къатыны сюймелле,
Аны юсюнден аман хапар
Къайда болса да жайдыла,
Анга этер ючюн хата,
Тёгерекни, жууукъланы
Ханны къызына къозута. 

Тёзе келген эди Хымыч,
Болса да, бир кюн кюкюреди,
Ол экисин да тутдуруп, 
Эки арбагъа миндирди,
Терен агъачха ийдирди,
Къамичиле бла тюйдюрдю. 

Хангоша къалды кеси,
Болат-Хымычны болуп
Айтхылыкъ юйдегиси,
Ол тапхан эди анга
Белин а къаты буудургъан,
Нартха да насыпха туугъан,
Батыраз деген бир батырны,
Ойра, ора-дара! 

Болат Хымыч бла эки киши

Юч къатынлы да Хымыч,
Къаласында жашай эди,
Къаладан чыгъып келсе,
Къара булутха ушай эди.
Ауар ханны да къызын,
Жанын кибик, сюе эди,
Башха эки къатынын,
Ол келгенли, кёрмей эди.

Бир кере къаласыны
Эки киши къаты бла,
Атлай, озуп бара элле,
Ол къалагъа къарай элле.
– Уой, – деген эд бир киши, –
Бийлигин алсам эди, 
Алтын хазнагъа кесим
Мен ие болсам эди,
Хымычны къаласында 
Хан болуп къалсам эди!

Башхасы былай айтды:
– Сени болгъа эд бийлиги,
Сени болгъа эд ханлыгъы,
Сени болгъа эд алтыны, 
Игисагъан, – деген эди, –
Мени болгъа эд къатыны!

Болат-Хымыч, аны эшитип,
Ол экисин да чакъыртды,
Эки гаккыны биширтип,
Алларына уа салдырды.
Бир жумуртха, бош алай, 
Сары тышлы тургъанлай,
Экинчиси уа жасалгъан,
Къолан-къолан накъышлы,
Хымычны уа алайда
Былай болады сагъышы:  

– Экисин да сен аша, 
Табар эсенг бир ахшылыкъ, – 
Дейди Хымыч ол кишиге,
Ашап бошап а, ол сорду:
– Бармы эди башхалыкъ?
– Угъай, – дейди ол адам, – 
Эки тауукъ гаккъычалла,
Экисини да татыуу
Мен сезгенден а, бирчалла.

Дейд анга Болат Хымыч:
– Къатынланы бек кёп кёрдюм,
Татыуларын да бек билдим,
Сюйсенг ийнан, сюйсенг а къой,
Бар къатынла да бирчалла,
Эй, киритсиз кюбюрчалла. 

Сен а, – дейд бир кишиге, – 
Бийлик ючюн кюесе да,
Магъанасын а билмейин,
Билмечиден сюесе да,
Айтырыгъымы сен эшит,
Бийлик а кюч бла келед,
Бийлик а кючлюге тиед,
Андан къалса, хыйлачыгъа,
Фитначы, хыйнычыгъа, 
Ол экиси да болгъанга,
Аны ючюн ёле тургъанга,
Ол бютюн да бек тиед,
Андан сенге уа не жетед? 

Кючюнг бар эсе, демлеш,
Мени тахымдан къыстаргъа,
Хыйланг бар эсе, кюреш
Терен уругъа атаргъа.
Жанмайла эки кёзюнг,
Акъылсызды да сёзюнг,
Болалмаз эдинг сен хан,
Тели-мели жаншагъан,
Жолугъузгъа барыгъыз,
Затдан жокъ хапарыгъыз!

Батыразны туугъаны

Хымыч Ауаргъа баргъанед, 
Ханны къызын алгъанед,
Болат Хымычны насыбы
Анда керти тутханед,
Аны ауар къатынчыгъы 
Бек уста къуртха эди,
Даруу-дарманла билип,
Бек ауур жараланы,
Сау эте эд, тюкюрюп, 
Кеси бек жарыкъ эди,
Айлана эди, кюлюп.

Бир кере Болат Хымыч
Марал ауларгъа барды,
Кёп айланып, арыды,
Солургъа керек болуп,
Бир жерчикге олтурду,
Алайда жилян чыкъды,
Хымычны аман урду,
Тюз да сырт ортасындан,
Хымыч къалагъа чапды,
Уой, сырты кёбюп алай, 
Мирзеу толу да тулукълай.

Хангоша, къарай-сылай,
Дууаларын да шыбырдай,
Эсней-эсней да, тюкюрдю,
Ол кёпгенин да тюшюрдю,
Жютю бичакъ бла кесди,
Ачыгъанын кюйдюрдю,
Хымыч сау болуп къалды,
Алгъындан да къарыулу,
Аягъы юсюне болду.

Ол заманда бийчени
Болгъанед ауурлугъу,
Айлы болуп, айланды,
Хымычха ол жаш тапды, 
Жашы, дейди, жилянкёз,
Башында эки табы,
Тотур айда туугъанед,
Анасын къыйнагъанед, 
Аны бешикге салдыла,
Батыраз атадыла.

Кёп жашамай, анасы,
Ауруп, ёлюп къалгъанед,
Болат Хымычны жюреги
Анга бек къыйналгъанед.
Болат Хымычны кёкде
Мияла къаласы бар эди,
Батыразны ары элтип,
Ол къалагъа салгъанед,
Анга бир къарт къарауаш
Ариу къарап тургъанед.

Шырданны туугъаны

Хымыч турду кесинлей,
Артда, жайыгъа кетип,
Жарсыуларын къойгъанед,
Алгъын кибик болгъанед,
Бар эд аны хар элде
Эки да, юч да нёхлери,
Жюрюй эди ары, бери.

Зыйналыкъ болуп иши,
Хымыч бир ышаргъанлай
Териле эд хар тиши,
Алай эте кетгенде,
Ол ишге берилгенде,
Кишилиги аз болду,
Адамлыгъы тас болду.

Огъурсуздан огъурсуз
Болуп баргъанед Хымыч,
Тёгерекде эллени
Талап баргъанед Хымыч,
Жасакъла сала эди,
Аны уллу къаласы
Байлыкъдан тола эди.

Ушакъ этейим десе, 
Уллу ныгъышха барса,
Нартланы къысха кёрсе,
Оноучу ташха олтурса,
Хиликгя эте эд нартланы,
Жашла болсун, къартланы.

Бир жол, уугъа жайылып,
Кенг тюзде кёп айланып,
Оба тёбени къатында
Чатырын, дейд, салдырды,
Аны аллында олтуруп,
Тёгерекге къарады, 
Ол заманда алайгъа
Шырт деп бир жер тешикден 
Жек тиширыу, дейд, чыкъды. 

Хымычны уа кёргенде,
Бек алгъа уа къубулуп,
Къызыл къымыжа болуп,
Ол шайтанча тепседи,
Ол шайтанча серленди.

Болат Хымыч, сейирсинип,
Ол жекге къарап турду,
Анда болгъан жигитлеге
Былай айтып бурулду:
– Къатынланы сынадым,
Жюзден артыкъ санадым,
Алыкъа ёмюрюмде
Жеклеге жангылмадым!

Секирип къопду жеринден,
Жекни ызындан болду,
Бир атлагъанлай жетип,
Тёбе артына кетип, 
Аны да сынай кетди,
Анга этерин этди.

Жек тиширыу олсагъат
Кирип кетди тешикге, 
Юч айдан, сабий табып,
Кеси салды бешикге.
Жер тюбюнде ол ёсдю
Ай сайын бир къарышха,
Жут болуп суугъа-ашха.

Жети жылына келди,
Жек да билимин билди,
Къылыгъы да гылдыулай,
Мангылай тюбюнден къарай,
Гитче къара кёзлери,
Тюрт эдиле сёзлери.

Шырдан делле атына,
Анасы айтды жашына:
– Энди сен эсли болдунг,
Жек билимледен толдунг,
Ариуду бетинг-къутунг,
Бек бийикди тукъумунг,
Атанг нартланы бийи,
Инжи-Къалады юйю,
Акъылынг кимден да кенг,
Кёрме кишини да тенг,
Сени атанга элтейим,
Анда къоюп кетейим!
  
Анасы элге элтди,
Ныгъышда къоюп кетди,
Сен адам баласа деп,
Атангы танырса деп,
Бу элде къалырса деп.
Хымыч ныгъышха келди,
Анда ол жашын кёрдю:
– Кимсе, нек келдинг? – деди.

Ол жашчыкъ чёрчек эди,
Не десенг да, жек эди,
Кёзюне къарап, деди:
– Хымыч, мен санга келдим,
Сенден туугъан уланма,
Жер тюбюнде туугъанма,
Анам жек тиширыуду,
Менге жети жыл толду,
Мени ол сенге къойду,
Бир оноу этерсе деп,
Жашынгы сюерсе деп!

Ата дегенинг атады,
Къан да къанына тартады,
Болат Хымыч алай айтды:
– Къанымдан болгъанынгы,
Сен менден туугъанынгы, –
Жашауунг болсун къолай! –
Билгенем, къарагъанлай.
Кёкде ишлетдим къала,
Къабыргъасы мияла,
Жердеги да къаламы,
Кёргюзтюрме кесинге,
Сен сюйсенг, анда жаша,
Сыйлы хантладан аша! 

Унамай, деди Шырдан:
– Керекмейд кёкдеги къаланг,
Анга юйренмез баланг,
Анда болмаз анга талан,
Разы этерге сюйсенг,
Мен жашарча, бир юйню
Жер тюбюнде ишлетсенг,
Болурча жюз эшиги,
Кирирча, бир тешиги,
Мен анда жашар эдим,
Тапханымы ашар эдим!

Болат Хымыч ойлады,
Эл къатында тёбени,
Кеси къарап, сайлады,
Тюбюнде ишлетди юйню,
Жюз да эшиги болгъан,
Кирир тешиги болгъан,
Бир жек къатындан туугъан
Анда жашады Шырдан,
Кёкде жашай эд Батыраз,
Хымычны эки уланы,
Хапары алайды быланы.

     АКЪ-БИЙЧЕНИ ЭРГЕ БАРЫУУ

Дунияланы ариуу да, уой да, узун бойлу, ариу Акъ-бийче,
Суу суратлай, санлары да субай, ол да алай тап бийче,

Эй, болмаз эди да кесине да андан бир сакъ бийче, уой,
Кёрген эрге ол чырайы болуп алай тузакъ бийче, уой!

Уойра, ол эди да Нарт Элинде аты айтылгъан, уой,
Юйюрюн а тамалы бла оюп кетди батыр Алауган, уой.

Акъ-бийчени къоюп кетди нарт да батыр Алауган, уой,
Жанындан а таза тоюп, кери кетди батыр Алауган, уой.

Алауган а бола эди жети жигит уланланы атасы, уой,
Ариу Акъ-бийче бла алай иги тюйюл эди арасы, уой,

Кетгени болуп а тыйгъысыз а жашларыны хатасы, уой,
Ай, кеси да ол заманнга болуп, дейле, ёрюм ортасы, уой!

Акъ-бийче уа къалып къалды къаласында жангызлай, уой,
Жашлары да бирер жерге кете, танг жарыгъы ургъанлай, уой.

Сагъыш этиучеди, от аллында юйде кеси къалгъанлай, уой,  
Айта эди, отха къарай келип, ма былай да былай, уой:

«Сау дуниягъа келген эдим, бир ханбийче къонакълай, уой,
Болдум толкъун суу жагъагъа атып ийген чабакълай, уой,

Не бир киши кёрмей тургъан ариу алтын табакълай, уой,
Олтурама от жагъада, бир къарт къатын тургъанлай, уой.

Айхай, кимге сюйсем, барыр эдим эрге, кимге барайым, уой,
Къалама ие болурча, къайда къайсы эрни сайлайым, уой,

Акъ да ёшюнюме, билегиме кимни башын салайым, уой,
Ариу акъ къолум бла кимни бетин-къашын сылайым, уой?

Жокъду бу элледе бир къатынсыз уллу бийле-ханладан, уой,
Тёгерегим толуп къалды мен сюймеген аман нартладан, уой.

Тутулсам да, бирлери ючюн да чыкъмаз эдим къаладан, уой,
Эмина кирип а, бир жангызы къалмагъы эд аладан, уой!

Къарындашым Къызыл Фукга, къонакъ болуп, барайым, уой,
Анда халгъа, болумлагъа кесим, – деди, – къарайым, уой,

Аны, – деди, – керек болса, жумушуна, ишге жарайым, уой,
Къолума тюшюп къалырча аны уллу, бийик сарайы, уой!

Андан, дейди, ариу бийче атланнганед Инжи-Къалагъа, уой,
Къарай турду Къызыл Фукга келген къатын-къызлагъа, уой,

Ачыуундан жюреги да жетип эки атылып къалыргъа, уой,
Къызыл Фукну кесине да болмай бир жукъ айтыргъа, уой.

Кече сайын, бирем-бирем, алышынып, келе элле къатынла, уой,
Кече сайын башха къатын, отоууна кирип, жатып къатында, уой.

Хар бирине, саугъа этип, Хымыч берип ие эди алтынла, уой,
Айлана эд сора элден элге, дейди, минип уллу сары атына, уой.

Тутуп, хыйны къошуп, кючлю къара сыра этди Акъ-бийче, уой,
Жыр айта келип а, Хымыч, дейди, жырдан хапарлагъа кёче, уой,

Эсирген эд, Акъ-бийчени хыйны сырасындан кёп иче, уой, 
Ол заманнга, дейле, болгъан эди къаппа-къарангы да кече, уой.

Къызыл Фукну, бийче, элтип, отоуунда тёшегине жатдырды, уой,
Чыгъып, дейди, кезиуюнде келген бир къатынны чакъырды, уой.

Ачыуланып, эки кём-кёк кёзюн ол къатынга жандырды, уой, 
Кесин кючден тыя, тиши киштик кибик, алай макъырды, уой:

 – Къахмелени башчылары сен болурса, къора кёзюмден, уой, 
Мен ариума, аламатма, сени кибик къатынланы жюзюнден, уой.

Къайда да бир сёз айтырса, – деди, – элигизде мени юсюмден, уой! –
Алай айтып, тиширыуну къыстап ийди Фукну юйюнден, уой.

Бийче кеси Къызыл Фукну отоууна кирип къалды жангыдан, уой,
Тешинип а, барып жатды къарнашыны тёшегине жанындан, уой.
 
Бек къысылды ариу бийче Къызыл Фукну тулпар  санына, уой,
Тынчлыкъ келди сора Акъ-бийчени жюрегине, жанына, уой.

Фук, жукъ сезмей, Акъ-бийче бла ол кечени бирге къалдыла, уой, 
Къарындаш бла туугъан эгеч эр бла къатын халда болдула, уой.

Хымыч айтды: «Жанкъозгъа ушайды жаягъынгы ийиси, уой,
Алгъын айырмаучем къатынланы башхалыгъын, ары-берисин, уой,

Сени къоймам, сен кёреем тиширыуланы аламаты, игиси, уой!» – 
Деп, сюйгенин Акъ-бийчеге ол алай да билдиреди кеси, уой.

Бир биринден танг атаргъа бираз къалып, суууй турдула, уой,
Бир бирине разы болуп, алай къалкъып, аз-маз сонгдула, уой.

Танг да атып, Хымыч, жукълай кетип, уяннганда жукъудан, уой,
Акъ-бийчени кёрген эди, жалан этип, жатып тура къатында, уой,
  
Секирип а тургъан эди, кюйюп-бишип анга уллу ачыудан, уой,
Къабынып а, къабыннган кибик да кюзде къара къаудан, уой:

– Бу Инжи-Къалагъа аны ючюнмю келген эдинг къонакъгъа, уой,
Ыргъай кибик, тюшюп къалдым къолунгдагъы къармакъгъа, уой!

Жарлы жаным ушап къалды суудан чыкъгъан балыкъгъа, уой,
Жарлы башым къалды энди эл сёзюне, бедиш жомакъгъа, уой!

– Не этейим, – деди бийче, – Акъ Къаламда кесим къалгъанда, уой,
Ары-бери жюрюй, бир ушакъ нёгерим болмай, талгъанда, уой?

Тёшегимде кече кесим жата, къарда жатхан кибик, бузладым, уой,
Сагъыш этип, жашауума, – деди, – жангы бир жол ызладым, уой.

Кесинг ойла, мени кибик бийче жашау деп да айтырмед анга, уой,
Сенден иги бир тиширыу болмаз деп да, айтдынг да манга, уой,

Ма сенден а иги киши жокъду, эрге уа барлыгъем санга, уой,
Юй бийченг болсам а, – деди, – кимни дауу-дууу бард анга, уой? 

Эл сёзюнден бош къоркъаса, – деди, – эл ауузу ол бошду, элек, уой,
Ол сёзню тыяр ючюн, – дегенди, – санга бир амал а керек, уой. 

Ол амал а эртдеден да эсимдеди, билдирейим санга тюбелек, уой,
Аны этсенг, – дейди, – артда, киши, отдан киймезсе кёлек, уой.

Тамбла сен бир эски, кюе кесген гебенекни къапласанг, уой,
Эшекге да минип, хахай этип, ныгъыш къаты бла озсанг, уой,

Ма кесинг артда къарап турурса, юч да кюнню алай эталсанг, уой,
Хар небиз да тап боллукъду, – деди, – менге тынгыласанг, уой.

Эрттенликде Хымыч, дейди, бир къара эшекге минди да кетди, уой,
Ныгъышны къаты бла, жортуп, къычырыкъ этип да, ётдю, уой.

Халкъ а, кюлюп, сейирге да къалып, уллу зауукъ да этди, уой,
Болат-Хымыч, уялгъандан ёле, къаласына алай бла жетди, уой.

Экинчи кюн ол адамла, Хымычны кёргенде, кюлкю болдула, уой,
Ючюнчю кюн, не ышармай, не да кюлмей, ушакъ эте турдула, уой.

Хымычны юсюнден зат сагъынмай, дейди, алай къойдула, уой,
Бийчени бла Къызыл Фукну жюреклери рахат къалдыла, уой.

Фук, дейд, туугъан эгечин да алып, жашап тебрелле, уой, 
Экиси да бири бирин, жомакълада айтылырча, алай сюйдюле, уой,

Къырс-бийче уа Фукну алтынларын, дейди, санау этдирди, уой,
Жюклетип а, бир сылтау бла барын Къырс-Къалагъа элтдирди, уой.

Кеси кесине да бийче: «Керек болса, табалмам затын да, – деди, уой, – 
Менге бир кюн жарар бу къадар кюмюш, алтын да», – деди, уой. 

Айлы болуп, ариу бийче Фукга да тапханед бир къыз, уой,
Онгюлез деп, кеси кибик, ариу эди, кеси кибик, къылыкъсыз, уой,

Бир киши айтханны унамагъан, алай болуп эди, тыйгъысыз, уой,
Жашай элле ючюсю да Фукну къаласында къайгъысыз, уой.
 
Хымычны да алгъын бийчеси ауар ханны къызы да болуп, уой,
Батыраз дегенни табып, дейди, ёлюп къалгъанед, ауруп, уой.

Жашчыгъы уа кеси кёкде ёсген эди, жерге да эне эд, къонуп, уой,
Аны кёрсе, Акъ-бийче уа, дейди, къала эди, таза къутуруп, уой.

Бир жол, жашны юйде кёрюп, артал бузулуп, дейд, къаны, уой,
Къарауаш бир къызгъа деди: «Къатыма сен чырт да къойма аны, уой,

Жилянкёз бу жашчыкъны кёрсем, – деди, – чыгъады жаным, уой, 
Бир тыш жерде турсун, – деди, – итим кибик, элде айланып, уой!».

Ол жашчыкъны бийче сюймесе да, юйде кечине эд, жашап, уой,
Бир эски-бюскюле кийип, жарты-къурту берселе да, ашап, уой,
     
Юсю-башы кирден бише, гаммеш бузоучукъгъа, дейд, ушап, уой,
Элде жюрюй эди, къарай, эслей, бутчукълары чалыша, уой.

Тюз да зурнукъ аякълача, ингичге элле ол жашчыкъны бутлары, уой,
Чабакъ тутаргъа уа жарашып эд, ташча, къаты къоллары, уой.

Тынгылап турса да, болгъан эди кёкден бла жерден хапары, уой,
Алай эди ол ёксюзню атасыны къаласында амал-мадары, уой.

Ахырда уа Терк сууунда ол Батыраз бир айрыкам табалды, уой,
Бир жерде уа дорбунчукъ да къазып, анда жашап башлады, уой.

Ёрдекле бла къазланы да атып, ыргъайла да тутуп ашады, уой,
Къызыл Фукдан, атасындан, ол жаш артал умут юзюп бошады, уой.

Ол Батыраз, ёсгенинде, болгъан эди нарт халкъыны ийнагъы, уой,
Нарт Элине болуучанед, къайда айланса да, уллу къайгъылы, уой.
    
        СОСУРУКЪНУ ТУУГЪАНЫ
 
Къызыл Фукну бийлик этген чагъында,
Къырс-бийче да Фукга къатын болгъанда,

Ойра, Уллу Эдилни кюнлюм а бойнунда,
Бийик да хуналы, деменгили бир къалада,

Жашай элле Акъ-бийчени жети да уланы,
Аталары уа Алауган-батыр эд аланы.

Уой, Акъ-бийче айтады бир кюн эрине:
– Мен бир барып келирем, – дейди, – элиме.

Туруп а келейим Эдил бойнунда къаламда,
Сюеме къараргъа ол къалада да халлагъа.

Бийче ыразы болуп тура эди кесине,
Тюрлю бир зат келген эди аны эсине.

Къаласында эки кюнге барды сагъышы,
Суу бойнуна кеси кетди ашыгъышлы.

Уллу Адилни да кюнлюм а къойнунда,
Уой, оймат, оймат, жашил да бойнунда,

Уой, нарт къойчусу нарт Созук да, 
Уой, нарт къойчусу нарт Созук да, 

Сюрюуюн да сууу жагъасына ургъанлай, 
Къоланбаш къойларын кюте болгъанлай, 

Бир акъ ташха да олтуруп тургъанлай, 
Башын буруп, бу жанына къарагъанлай, 
 
Бир сейирлик, бир тамаша кёргенди, 
Бийче, дейди, къып-къымыжа тешинди.

Ариу бийчени къымыжалай кёргенди, 
Уой-уой, анга сукълангандан ёлгенди.

Ариу бийче да Созукну кёрюп турады, 
Къарап, анга уа ичинден кюлюп турады.

Суугъа кирип а, жууунуп, дейд, чыкъды, 
Созук, ол ариугъа къарап, талчыкъды.

Кийинирге бийче бир да ашыкъмайд, 
Уялыргъа бийче бир да ыйлыкъмайд, 

Нартны исси урлугъу, элиялай, кюкюреди, 
Бийче терк окъуна бир жанына секирди.

Нарт Созукну исси урлугъу алай атылды,
Ол бийчени тюз къатында ташха батылды.

Исси урлугъу состар ташха уа чачылды, 
Эй, Созук да алай айтып къычырды:

– Эй, бийче, ол ташны юйюнге, – деп, – ала бар,
Состар ташны уа биргеннге, – деп, – ала бар! 

Ол бийче да нарт къойчуну айтханын этеди,
Состар ташны биргесине алып кетеди.

Состар ташны ол юйюне алып жетеди,
Таш, къымылдап, тюрлю таууш этеди.

Ташха нарт Созукну исси аткысы киргенед, 
Ташха аны бла бууазлыкъ да тюшгенед. 

Къырс-бийчени жаны уа къууанчдан толады, 
Ташны бир къарангы, жылы жерге салады.

Тогъуз айны ол таш кёбе-кёбе барады,
Тогъуз айгъа уа ол иги уллу болады. 

Бийче элде темирчини ары чакъырды, 
Шошчукъ, тиши киштикча, макъырды:

– Уой, сен, иги жаш, – деп, – элде темирчи,
Санга айтырыгъым болсун а биринчи.

Ма бу ташны ариу да, сакъ жона барырса,
Артда ичиндегин, къарап, бери алырса.

Экинчиси, кёргенинги бир кишиге айтмазса,
Манга сёз бер, аны бузсанг а, сау къалмазса!

Ол темирчи хар айтханын этип барады, 
Ташны жонуп, андан бир сабийни алады.

Темир эд санлары, темир жаякълары да,
Башчыгъында болуп хораз кикириги,  
Хораз аякълары кибик, ингичге аякълары. 

Жашчыкъ исси эди, къызгъан багъырлай, 
Ол темирчи уа тюшюрдю аны, бери алгъанлай.

Бийче ол сабийни санын-бетин жаратмад, 
Къарап кетип, жанына да бир да къатмад. 

«Бу къыллебут, ёссе, немме жарар, – деп, – 
Киши болуп да, ол кимни хорлар, – деп. –

Анга жер тюбюнде жекле къарасынла,
Бир кёрейик, ушармы пелиуан атасына».

Айтдыргъанлай, жекле ары чабып жетдиле,
Уланчыкъны жер тюбюне алып кетдиле.

Элте барып, аны сууукъ суугъа кёмдюле, 
Алай а иссилей къалгъанын кёрдюле. 

Къысхач бла тобукъ тюплеринден тутдула, 
Тогъуз бёчке суугъа сугъуп, алай сууутдула.

Темир улан, болат къурчлай, къатханед, 
Тобукълары жумушакълай къалгъанед. 

Жашха бийче Сосурукъ деп атагъанед, 
Бир бирледе Состар улу деп да къойгъанед.

Сосурукъ ташдан ышара, кюле туугъанды, 
Эки кёзю, чолпан жулдуз кибик, жанганды.

Сосурукъ жер тюбюнде жекле бла ёсгенди, 
Тюрлю хыйлаланы да аладан билгенди. 

Тогъузжыллыкъча кёрюндю тогъуз кюнден,
Ол заманда чыкъды жер тюбюнде юйден. 

Темир баланы Къырс-бийче юйге алады, 
Уланларын жыйып, ким болгъанын айтады:

– Ёссе, сизге да билеклик этер бу жаш,
Болсун манга бала, сизге уа къарындаш.

Къырс-бийчени уланлары уа хо деп айтмай, 
Сыфатына къарап, жашны артал жаратмай, 

Кеси да тургъанлай, Сосурукъгъа кюлелле, 
Аны Къырс-Къалада турмазлыгъын сюелле:

– Бизге неге керекди бу темир сыныкъ, 
Суу бойнунда сюрюучюден туугъан сылыкъ!

Неге ушайла бутлары, неге ушайды жапысы, 
Аныча бир аман бизге къайда да табылсын! 

Бу сыфатсыз чинкеаякъ да небизге жарар,
Анга Къырс-къалада, эринмей, ким къарар? 
 
Уой, анабыз, жукъ келмесин да кёлюнге, 
Къайытханда, муну ала барырменг биргенге? 

Бийче андан Инжи-Къаласына къайтады, 
Жашны юсюнден Фукга жукъ айтмайын къояды.

Алгъа Сосурукъну багъып, ариу кёреди, 
Заман бара-бара, андан арыйды, эригеди.

Унутулуп, жашчыкъ кеси бауда жашайды, 
Къарауашла жукъ берселе, аны ашайды. 
 
Анга алгъа Состар улу деп айтыучелле, 
Сыфатына къарап, сан этмей къоюучелле.

Нарт къойчусу Созук, дейд, атасы эди аны,
Сосурукъну алай болгъанед туугъаны.

ЁРЮЗМЕКНИ  ФУК  БЛА  КЮРЕШИ

Ёрюзмекни масхарасы

Эй, Ёрюзмек дегенинг нарт ёзден эди,
Ол кёп къыйынлыкъгъа тёзген эди.

Къызыл Фукну зорлугъундан безген эди,
Сабийликден хар зорлугъун сезген эди.

Гитчеликден Фукга къоркъуу берген эди, 
Нартха этген залимлигин кёрген эди.

Къынасакъал Къызыл Фук-бий алай эди,
Нартха ауур жасакъ-тёлеу сала эди:

Айдан алтмыш ирик, алтмыш да сый къанга,
Алтмыш къакъ къабыргъа бара эди анга.

Нарт Ёрюзмек Фукну юйюне кеси барды,
Не айтырыкъ болур манга деп, марады.

Кире келип, эшик жанында тохтагъанды,
Къызыл Фукга, салам берип, айтханды:

– Уой, жюйюсхан, бир сёздю мен айтырыгъым,
Сабийликден бери алайды къылыгъым.

Салгъан жасагъынгы сен азыракъ этерменг,
Менге аны да жартысы жетеди, дерменг?

Ол жартысы, билесе, бек иги юлюшдю,
Бу тёлеуюнг нартны жарлысына бек кючдю.

Ол келгенде, Фук, олтуруп, ашай тура эди,
Ашай-ашай, Ёрюзмекге эрши къарай эди.

Ёрюзмекге «олтур», не да «ашарменг» демед,
Ёрюзмекни къонакъ кибик а кёрмед.

Хар бир ашарыкъдан кеси бирер къапды,
Андан къалгъанын шапасы тапкалагъа салды.

Нарт да деди: «Нарт Ёрюзмек да болмайым элде,
Бир ишимде да онгмай къалайым ёмюрюмде,

Бери санга жангыз кере жумуш бла келсем,
Нартны санга жасакъ, алым да тёлетсем!».
 
Айтып, Фукну юйюнден чыгъып кетгенди,
Дертим дертлей къалсын деп, къаст этгенди.

Тёбе санлы, арслан кёллю нарт Ёрюзмек,
Сермегенни сытып къоярча да ёсгенди бек.

Къуртха Сатанайны алгъанед къатынга,
Къызыл Фукну хапарларын айтхан эди анга:

– Къой бер, – деп, бир кюн ол келген эди,
Фукга мен бир осал къойчукъ берген эдим.

Аны ючюн а Фук менге ачыуланганды,
Къамичиси бла сыртыма тартханды.

Ол, сау жыйын болуп, келгенед юсюме,
Сабийем, базыннган болур эд кючюне.

Мен жаш эдим, ол а зорлукъ этгенди,
Нартны да он эки къоюн алып кетгенди.

Энди манга ма ол кюнню да бедишлейди,
Нарт аллында да масхара бла шишлейди.

Къызыл Фукга мен ол ишлерин унутмам,
Нартны дертин анга мен бир да къурутмам.

Алай анга алыкъа бир къарыу эталмайма,
Сагъыш этип, хорлар амал табалмайма.

Къызыл Фукну, – дейд, – барды сарубек аты,
Анга минсе, барады ол желден къаты.

Ачыуланса, кёзю, ауузу да от жанады,
Бир силкинсе, жели къаяланы жонады.

Ёрюзмекге уа Сатанай, дейд, юйретгенди:
– Къызыл Фукга былай бир эт, – дегенди.

Къарт алмосту бард, къамишдеди жашауу,
Хар кюн сайын да бир къоянды ашауу.

Барып, ол къамишде терен уру къазарса,
Къоян тутуп, тюз къатында тагъарса.

Кесинг, кирип, – деди, – ол уруда бугъарса,
Келсе, алмостуну, тутуп, – деди, – бууарса.

Алмостуну союп а, терисин къапларса,
Фукну аякъ жолунда келирин сакъларса.

Андан кесинг къара, не болгъанын кёрюрсе,
Артда кесинг, – деди, – анга иги кюлюрсе! 

Алф Ёрюзмек къамишлеге баргъанды,
Жарашдырып, терен уру къазгъанды.

Къуууп, анда къоянладан бирин тутханды,
Ол уруну тюз къатында такъгъанды.

Кеси, ол уругъа кирип, бугъуп тургъанды,
Алмостуну да келирин кёп сакълагъанды.

Келип, дейд, алмосту ол къоянны тапды,
Бек ач болур эд да, кесин анга атды.

Нарт Ёрюзмек да, секирип, ол урудан чыкъды,
Сермеп, эрши алмостуну жерге жыкъды.

Къолу бла сора чачындан тутханды,
Аны, къойну да сойгъанлай, сойгъанды.

Алмостуну къабын нарт эрлай сыдыргъанды,
Аны къаплап, аякъ жолда букъгъанды.

Танг алада келди да Фук аякъ жолгъа,
Нарт, алмосту кибик, алды аны къолгъа.

Къызыл Фукну анда эси аууп къалады,
Бармагъында алтын бир мухуру болады.

Мухур ариу эди, тогъуз да тамгъалы эди,
Аны ол Фук орта бармагъына сала эди.

Ол жюзюкде эди Къызыл Фукну кючю,
Нарт Ёрюзмек баргъан эди аны алыр ючюн.

Ол мухурну да бармагын кесип, алды,
Сатанайгъа да хапарын айтып барды. 

Алтын жюзюкню, тамгъалы ол мухурну, 
Къарай кетип, ожакъ артында букъдурду.

Фукну юйдегиси бийче къуугъун этеди,
Халкъ, жыйлып, Фукну излерге кетеди.

Нарт Ёрюзмек а ныгъышда анга кюледи,
Фукну къайда болгъанын ол иги биледи:

– Сейир этеме да, была къалай ары кетелле,
Къатынына да сормай, не акъыл этелле?

Битеу да эл Акъ-бийчеге жетгенед:
– Эрттенбла бий къалай ары кетгенед?

Къатын айтды: «Аякъ жолгъа чыкъгъанед,
Чыгъып, бери уа къайтмайын къалгъанед».

Къарагъанда, тура эди, эси жайыкъмай,
Айтхан сёзю тамагъындан да иги чыкъмай. 

Эки-юч кюнден Фук ныгъышха келгенди,
Барып, ол хурметли да жерине чёкгенди. 

Нарт Ёрюзмек, барып, дейд, къатында турду,
Аны этегин да, тюбюне жайып, дейд, олтурду.

Фук, нарт Ёрюзмекни да кёзюне къарап,
Биягъынлай аны этип тебирейди масхара.

Дегенед нарт: «Кече аякъ жолда къалгъаненг,
Эсинг аууп, анда жатып тургъаненг,

Ма бюгюн а сени мында, эрле ичинде кёреме,
Аны ючюн санга андан да бек кюлеме!».

Алай бла уа Фукну бузгъан эди къанын,
Эй-ойра, Ёрюзмек, дейди, жаным да, уой!

Ёрюзмек бла нартла

Къызыл Фук нартладан жасакъ алып,
Онгсуз этип, нарт эллеге табан салып,

Жашай эди уллу, ариу, бийик тоханада, 
Сюйсе, нарт эллеге да жайыла анда-мында.

Къызыл Фук нартладан къайда кючлю эди,
Нарт Ёрюзмек андан къайда кичи эди.

Ол экиси, жашай келип, дауур-даула болалла,
Ёмюрлеге да жарашмаз жаула болалла.

Нарт Ёрюзмек кёрюнмейди элде, ныгъышлада,
Кече, кюню ётюп бара къыйын сагъышлада.

Нартла: «Уо не болгъанды, – деп соралла, –
Ауругъанынгмы бард?» – деп къайгъыралла. 

– Огъай, – дейди, – ауругъаным да жокъду,
Юйюм, башым, хар не затым да токъду.

Нартны текесакъал Фукга жасакъ тёлегени, 
Анга, бир тейриге санап, тилек тилегени, 

Хар ай сайын тапхан байлыгъын ийгени,  
Ма олду тынчлыкъсыз этген мени.

– Айхай, – дейле, – ол Фук бир сарыуек болса,
Не эмеген болуп, башыбызгъа палах салса,

Сауут кюч бла, жыйын болуп, хорларек,
Залим падчах болса да, биз аны онгларек.

Алай Хымыч битеу да нарт элден онглуду,
Аны кючю тейриледен окъуна уллуду.

Къаргъыш этсе, кёкден бир тамычы жаумаз,
Жылкъылада бир тай, элде да бир сабий туумаз.   

Аны биз айтмасакъ да, сен кесинг билесе,
Да сора сен аны къалай бла хорларгъа сюесе? 

Ёрюзмекни къаны сууумайды, къайнайды,
Ачыуланып, адамланы жюреклерин къыйнайды:

– Ол бедишлик жасакъны тохтатхынчы,
Нартха азатлыкъны жарыкъ жолун ачхынчы,

Кече не кюн  жюрек тынчлыкъ тапмам,
Бу элимде, юйге барып, тёшегимде жатмам!
 
Андан ол анасы, обур Асенейге барады,
Анга умутларын айтып, былай сорады:

– Уой, анам, мен Къызыл Фукга тёзе келгенме,
Не ол, не мен къорамай, болмазын билгенме. 

– Ай, балам, – дейди Асеней, – сен нарт болгъанса,
Сайлап, къыйын борчну да бойнунга алгъанса.

Артха турлукъ тюйюлсе, жюрегим аны биледи,
Тейри санга хорлам берсин деп, тилекле этеди.

Иги кёзден а жолунга да къарагъа эд Тейри-Хан, 
Битеу дунияланы жангыз сёзю бла жаратхан!
 
Генжетайгъа минип, жолгъа чыгъады Ёрюзмек,
Белбаууна да сырпынын тагъады Ёрюзмек.

Къамичи жетдиргенлей, аты, кёкге учуп, энеди,
Нартны сынап, алай, дейди, эки-юч кере этеди.

Нарт Ёрюзмек, бир тепмей, олтуруп тургъанды,
Артда атын элге баргъан жолгъа бургъанды.

Жасакъ тёлер кюнде жолну сакълап болады,
Фукга баргъанланы барын да алларын тыяды.

Нартла анга элтгенлерин ол сыйырып барады,
Адамланы, айып этип, артха, дейд, къайтарады.

Нартла, Ёрюзмекден, Фукдан да къоркъгъандан,
Башха жолла бла айланып кетедиле андан.

Барып, Фукга Ёрюзмекни этген ишин айталла,
Артда, бугъуп, эллерине, юйлерине къайталла.

Ма энди Фук Ёрюзмекни уа эшигин жабады деп,
Жарлы Асенейни жангыз жашын къабады деп,

Къоркъуп, сакълап туралла, жанлары кетип,
Алай а кёрмейле ол бий анга бир зат этип.

Ёрюзмекни Фук бла тюбешгени

Нарт Ёрюзмек а кесине жаш нёгерле тапханды,
Жасакъ элтгенлени да биягъы тыйып тургъанды.

Сыйыргъанын жыйып, мажал хантны сайлайды, 
Бир тап жерге кетип, нёгерлерин сыйлайды.
 
– Сан этмей эсе Фук, кесим бир барайым, – деди,
Нёгерлерин жыйып, ары мычымай тебреди.

Тоханагъа келип, элгендирирча, къычырды:
– Киши эсенг, бери бир чыкъ! – деп чакъырды.

Фукну уа бар эд он юч да жетген да уланы,
Ёрюзмекден къоркъуп а, чыкъмады бири да аланы.

Фукну ол он юч да жашы, башха эшиклени ачып, 
Тоханадан, дейле, думп-тас боладыла, къачып.

Къызыл Фук шапасын Ёрюзмекге ийгенди,
«Аурупду хан, жатып турад», – деп билдиргенди. 

– Ауруп эсе, мен юйюне кесим барып кирирме, 
Неден ауругъанын, къарап, бек терк билирме!

Айтып, нарт Ёрюзмек тоханагъа киргенди:
– Кюнюнг ахшы болсун, уо, бийибиз! – дегенди.

– Кюнюнг, кеченг аман болсун, бёрю урлукъ,
Жер жюзюнден сен тукъумунг бла къурурукъ!

Нарт Ёрюзмек, Фукну тутуп, аман тюеди,
Аны къоркъутургъа, иги ууатыргъа сюеди:

– Сен нартланы, жасакъ бла къыйнагъанса,
Менден кючлю адам чыкъмаз деп а тургъанса.

Ма энди уа айтханымы этип, оноуумда турурса,
Угъай эсе, жер юсюнден кесинг къурурса! 

Къызыл Фук да ёхтем эди, анга бой салмады,
Ёрюзмекге багъыныргъа бир да унамады: 

– Ай, жокъду да алтын мухур жюзюгюм биргеме,
Болса, былай ёхтем кирмезенг, – дейди, – юйюме.

Болса, сени мында башха тюрлю да атлатырем,
Тели башчыгъынгы да, хобустача, чартлатырем! 

Нарт Ёрюзмек, Фукну тутуп, жерге-жерге урады,
Ол тышында тургъан нарт жашланы да чакъырады:
 
– Эй, жашла, барыгъыз бери бир келсегигиз а,
Фукну, къоркъуп, жатып тургъанын кёрсегиз а!

Элтип, Фукну терен урубузгъа, – дейд, – атайыкъ,
Элге да, ойра, азатлыкъ келгенин айтайыкъ!

Анда къарангыда, кюн кёрмесин,  жангыз туруп, 
Ачдан, жалангачдан ёлсюн, къотур итлей, улуп!

Жашла, келип, Фукну кючден кётюрдюле,
Къала арбазында терен бир уругъа эндирдиле.

Нарт Ёрюзмек ол зынданнга кирит салгъанды,
Аны ачхычын, дейди, биргесине алгъанды.

Алай жерде къошулмайын къалады берекет,
Къууанмай адамла, малла да алмайдыла эт.

Ол заманда Ёрюзмекге келеди Тохана-обур:
– Уой, Ёрюзмек, айтханыма сен эсинги бир бур!

Жаз башында сары болуп туралла аулакъла,
Кишнемейле атла, макъырмай къозула бла улакъла.

Башыбызгъа, – деди, – жауар башха да палахла,
Менге тынгылап, нарт элинги сен аладан сакъла.

Фукну чыгъар да урудан, уруп, башын кетер,
Аны этмесенг, бизге бир къаргъышы жетер! 

Унамайд Ёрюзмек: «Ол бир онглу болса, этерем, 
Башын, демлешгенде, уруп алып кетерем. 

Ачдан ёле тургъан къарыусузгъа уа къатылмам,
Нарт Ёрюзмек жалдат болгъанд деп айтдырмам!». 

Обур Тоханагъа нарт Ёрюзмек алай жууап этеди,
Аны бла Тохана, аны женгялмай, юйюне кетеди.

Фукну кёкге къачханы

Акъ-бийчени Фук къатынга алгъан эд, эгечин,
Бийче кючлю бир жан эд, дейле, хыйнычы.

Амал табып, кече сайын ол зынданга келеди,
Элтип, бир тешикден Фукга аш-суу береди,

Алай бла талай бир заман, бир чакъ озгъанды,
Фук не болуп турад деп, Ёрюзмек баргъанды. 

Ол зынданнга: «Эй, саумыса?» – деп къычырды,
Жууап сакълай, тешик къатында бираз мычыды.

– Сенден да саума да, манга кесинг къара, энип, –
Дегенед Фук, – сюйсенг а, тышына чыгъар мени.

Беш аркъанны къысып, Фукну чыгъардыла,
Анга къарап, сейир-тамашагъа да къалдыла.

Фукну ёлюр къайгъысы бир да жокъ эди, 
Уллу санлары сау, къара бети да токъ эди.

– Да сора неди умутунг, бу уруда туруумуду,
Не да сенден къайда кючлюге баш уруумуду?

– Охо, – дегенди Фук, – сен хорладынг, билгенме,
Башха жанла кибик, тынч жашауну сюйгенме.

Сен айтханны этип, элде жашап турурма энди,
Хар оноуну, келип, санга сорурма энди.

Нарт Ёрюзмек Фукну эркин этип къойгъанды,
Ол, башына эркин болуп, бийчесине баргъанды.

– Къалай болайым, – деп соргъанды бийчеге, –
Ёрюзмекге бойсунургъа айтханма, ёхчеге.

Ангамы хорлатсын мени кибик кючлю бир хан,
Менге болуп къалсынмы бир аман нарт жюйюсхан? 

Ол Ёрюзмек, жер иесиме депми, махтансын,
Кёк иеси болуп тургъан ангамы хорлатсын? 

Обурса да, Ёрюзмекни онглар амал тапсанг эд,
Бек игиси, мухуруму манга къайтаралсанг эд! 

Айтады Акъ-бийче: «Жат да, солу, къайгъырма,
Ол жюзюкню санга мен къайтарырма.

Кюрешгенни уа къой, сен жангыла тураса,
Ёрюзмекни хорларма деп да бош сунаса.

Ол аллай бир ётю болгъан, алай онглу адамды,
Демлешгенде кючю жюз жаууна тамамды.

Жер юсюнде болсанг, ол нарт сени излеп табар,
Тапса уа энди, бил аны, эшигинги жабар.

Ишинг болмаз, кёкде бийик юйюнге чыкъмай,
Дерт жетдирир чакъны сакъла да тур, ашыкъмай.

Анда бир кесекни кесинг жашай турурса,
Керек заманда жауунгу, къопмаз кибик, урурса!

Иш былайгъа кетер деп а шекли болгъанем,
Къуш къабынгы да букъдуруп къойгъанем.

Аны кийип, бусагъатдан окъуна кёкге учарса,
Санга керек болса, мени мында табарса». 

Къызыл Фук мияла къаласына, кёкге учханды,
Къаны къайнап, ауур сагъышлагъа батханды.

Ёрюзмекни Фук бла сермеши

Нарт Ёрюзмек, шекли болуп, Фукну излейди,
Элде адамлагъа къайдагъысын соруп тебирейди.

Айталла: «Ол а экинчи кёкге учуп кетгенди,
Санга хорлатханын, баям, дурус билгенди энди». 

Болгъанлыкъгъа, Къызыл Фук а тынчаймад,
Ёрюзмекни жояр умутундан да бир да таймад.

Кёкден жерге, биягъынлай, бир къазанны иеди,
Темир сынжырны энгенин нарт биягъы кёреди.

Нартла, ачыуланып, ол къазанга ташла къуялла,
Ташдан да толтуруп, аны артха ийип къоялла.

Къызыл Фук, мияла къаласында сюелгенде,  
Къазанында да бедишлик жасакъ кёргенинде,

Чексиз ачыуланып, жанып, бугъача, ёкюреди,
Кёкден нарт элине былай айтып да билдиреди:

– Сизге мен жаш бла къыз жасакъ салырма,
Сайлап, ариуларын, ёлчеу тутханларын алырма!

Боран а жиберип, элигизни саулай жоярма,
Башыгъызны уллу хата-палахлагъа къоярма!

Кюн тыякъла юсюгюзге, жилтинча, жауарла,
Нарт батырла ол жилтинле оту бла жанарла!

Тюбюгюзден уллу жалын отла да тамызырма,
Кёкден къара къан жауунла да агъызырма!

Кюлтюн этерме, кюйдюрюп, битеу жеригизни,
Жыйырылырча, къартайтып бетигизни!

Жары болур, батып да, нартланы жаякълары,
Къурушурла андан, гыжы къатып, аякълары!

Ёрюзмекни башын кесип, бу тенгизге атарма,
Ариу Сатанайын ожакъ къарауашха тутарма! 

Барып, Къаф таулада тургъан сарыуекге минип,
Сауутланып, нартха тебрейди, кюбесин кийип.

Къызыл Фукну жаныуларын нартла билгендиле,
Кюреш мадар излей, эл ныгъышха келгендиле.

– Ол мадарны уа Сатанай табар, – деген элле, 
Аны чакъырыргъа бир жашчыкъны ийген элле: 

– Нарт тёреге, мычымай, ашыкъсынчы, – дедиле, 
Аны сакълай, дейди, ол ныгъышда сюелдиле.

Ариу бийче да чапханлай келгенди нартлагъа: 
– Бу не къайгъыды? – деп, соргъанды къартлагъа.

– Къайгъы башы болду Фукну айтханлары,
Кёкге чыгъып, аман-аман жаныйды нартланы!

Аны бла биз ёлюм сермешлеге кирликбиз, 
Аны хорлар амалны сен айтсанг, билликбиз!

Ёрюзмекни юйдегиси обур эди, билгич эди,
Аны акъыл бла хорлагъан, озгъан бек кюч эди.

Нарт Ёрюзмек келгинчи сакълагъанды Сатанай,
Келгенинде, нарт батыргъа айтхан эди былай:

– Къызыл Фук, – дейд, – келир, сарыуекге минип,
Сен хазыр бол, аскер кийим болгъанынгы кийип. 

Алтын Дебет этген кюбенги кий, жара тюшмезча,
Такъыянгы да кий, садакъ окъла тешмезча.

Жилян уу бла къатхан сары окъларынгы алырса,
Кереклисича бир, – деди, – жепхананга салырса.

Ол ишленнген окъланы бирчиги да жазмасын,
Сени хорларма деп, Къызыл Фук бир да базмасын!

Сени Къызыл Фук, булутдан къарап, кёрюр,
Кёрюп, сермеш къаты боллугъун терк билир.

Къылыч сермешиу, хауада болуп, от жандырыр,
Ма ол кюн къаллай нарт болгъанынг танылыр.

Демлешгенде, къаты кюреш, Фукга хорлатма,
Ол сарыуек атын да кесинге жууукъ атлатма. 

Сауут бла сермеше кетип, болалмайын къалса,
Билген амалын, хорлаялмай, барын тауусса,

Ол заманда аны кетмен тишлери от чагъар,
Аууз тылпыуундан жерге жилтин жауун агъар.

Ачыуланып, – деди, – къара кёз къаплары кёбер,
Ол сарубек аты сени таба кючлю халда тебер.

Сени талайма деп, тиши бла къабаргъа чабар,
Сен хайт десенг, излегенин ол алайда табар! 

Юйдегиси Ёрюзмекге нени да юйретген эди,
Тейри-Ханга тилек этип, сермеширге ийген эди. 

Нарт Ёрюзмек ол заманда Генжетайгъа минеди,
Фукну сарубекге къонуп, дейд, келгенин кёреди. 

– Мен Ёрюзмекме да, сени аллынга келгенме,
Сени бла сермешни бек эртдеден да кюсегенме.

Ма бюгюн а нартны къанын сенден алырма,
Сермеширге кюреш, уой, не да башынгы чалырма!

Сюйсенг, къылыч урушайыкъ, – деген эди, –
Угъай десенг, садакъ атышайыкъ, – деген эди.

– Сен Ёрюзмек эсенг, мен айтхылыкъ да Фукма,
Бу жерледе ёмюрлеге бийлик этип турлукъма. 

Садакъ бла атышыу – батырлыкъны тюйюл иши,
Къылыч сермеш – батырланы ма олду юлюшю! 

Ала сырпынларын къынларындан чыгъардыла,
Кёкге учуп, урушханда, элияла чакъдырдыла.

Ёрюзмекни уа сырпыны, жыланча, созула эди,
Фукну ёлюмю да жууукъдан жуууукъ бола эди.

Солдан, онгдан да экиси бек кёп сермешдиле,
Бири бирин онгламай, кёп тюрлю кюрешдиле.

Ахырында уа Ёрюзмек, дейд, керилип ургъанды,
Фук сырпынын а къолундан ычхындыргъанды.

Къызыл Фук тишлери бла къабаргъа чапханды,
Имбашына ауур сырпын жара, дейле, тапханды. 

Болалмай, Фук, къоркъуп, дейди, кёкге учады,    
Булутланы, къаты жел ургъанлай, чачады.

Учхан аты бла нарт да ызындан къуууп барады,
Алай а экинчи кёкге жеталмайын къалады.

Фукну къаласына жютю садакъ огъун атханды,
Огъу ол къаланы къабыргъасын ойгъанды.

Къайтып келеди элине, ыразы уа болмай кесине,
Къолан аты, Генжетайы, былай айтад иесине:

– Жарсыма, къолунгдан келгенни сен этгенсе,
Деу кючюнгю Фукга, нартха да билдиргенсе.

Жашай келсек, кёкге чыгъар амал да табылыр,
Къызыл Фукну эшиги ма ол кюн жабылыр!

Хыйлачы Акъ-бийче 

Къызыл Фук экинчи кёкде къоркъуп жашай эди,
Нартла эли, азат болуп, халал ашын ашай эди.

Аны кёрюп, Акъ-бийчени къаны къайнай эди,
Ачыуундан, огъурсуздан да къыл чайнай эди.

Къарап тургъан эди бийче, Ёрюзмекни марап,
Юйден а бир кетге эди ары-бери деп а, сакълап.

Ма бир кюн нарт марал уугъа кеси баргъанды,
Ингир болуп, кече бир дорбунда къалгъанды.
  
Кече ортада бийче, къара киштик сыфат алып,
Ёрюзмекни арбазына бир шыхыртсыз барып,

Ожакъ тешик бла акъыртын уллу отоугъа энеди,
Алтын жюзюкню терк табып, къайтып келеди.

Мюлкюн жыйып, Къырс-къалагъа къачады,
Кете туруп, нарт эллеге аман аууз ачады:

– Нартда келин болуп турдум, анда кюн кёрмей,
Къыстап ийген элле, турдум, хорлатмай, ёлмей.

Фукдан айырдыла Схуртук тукъумну нартлары,
Болгъа эд, къалмай, бу аман тайпаны артлары! 

Къызыл Фук да Къырс-Къалагъа келгенед,
Жукълап уяннганда, ол жюзюкню кёргенед.

Бийче аны кёргюзтгенде, Къызыл Фук тирилди:
– Ма энди Ёрюзмек эталлыгъын аямасын! – деди. -

Анга келген кюн келмесин жети да жауума,
Къаным, толкъун-толкъун болуп, урду бауурума!

Кёкден къарап, Ёрюзмекни бир талада кёргенди,
Аха, къалай боллугъунгу бир сынайым, дегенди.

Нартха кёкден ахырзаман буз жаудургъанды,
Аны тюбюнден нарт чыгъалмайын къалгъанды.

Кёкден учуп, Къызыл Фук алайгъа келгенди,
Келгенинде, нарт Ёрюзмек анга былай дегенди:

– Сен хорладынг, – деди, – мени былайда къойма,
Буз ичинде къыйнап, кёп термилтип да жойма!

Уруп кессенг эд башымы, сырпынымы алып,
Жаным алай чыкъсын, саным буз тёбеде къалып!

Ёрюзмекни уа къылычы, дейле, алай болгъанды,
Аны урама дегенни артха айланып ургъанды.

Къызыл Фук а нартны ол хыйласын билгенди, 
Ёрюзмекни да бузлатып, къаласына кетгенди.

Обур Сатанайны уа жюреги аны сезгенди,
Ёрюзмекге палах болгъанын олсагъат билгенди.

Чабып, дейд, Сатанай Тёбен Элге энгенди,
Ёрюзмекге болушлукъгъа нёгерлерин ийгенди.

Ала, жетип, буз тёбени чучхуп къармадыла,
Ёрюзмекни аты бла да бирге чыгъардыла.

Къызыл Фук а, биягъынлай, мухур къоллу болуп,
Нартха къаны къызып, ичи дертден толуп,

Кёкде къаласындан жерге къарап тургъанды,
Нарт эллеге ачы къаргъышларын айтханды:

– Битеу жерни алай да къургъакълыкъ къыссын,
Аны кёрюп, нарт тайпаны кёлю сынсын! 

Сабанлары, жете келип, – деди, – баш этмесин,
Келинлери, къатынлары, – деди, – жаш этмесин!

Сабанлада киши жангыз гысты да буумасын,
Жылкъылада байталлагъа бир тай да туумасын! 

Кёкден жерге бир тамычы жауун да жаумасын,
Нарт адамы ийнек, байтал, не къой да саумасын!

Къызыл Фук аллай да ачы къаргъыш этген эди,
Къаргъышларын къабыл болуп кёрген эди. 

Уллу нарт сабанла кюзде баш этмей къалдыла,
Келинледен жангыз бири жаш этмей къалдыла.

Оракъ оруп, киши жангыз гысты да буумады,
Байталлагъа жангыз бир тай да, дейди, туумады. 

Сатанай-бийче бла эл къуртхалары 

Нартны малы ачдан бла суусапдан а къырылады,
Тёгерекге айланганлай, суугъа бек таралады. 

Бир къауумла Ёрюзмекге уллу тырман этелле,
Нартны ишин, кесин да ныгъышда сёгелле:

– Эй, Ёрюзмек, биз алындан айтхан эдик санга,
Тохта, кюрешме деп да, артыбыз къалмазча аманга!

Къызыл Фук, не десенг да, бек кючлю тейриди,
Аны бла кюрешген акъылындан шашхан телиди.

Ма энди айт бизге, къалай бла, не бла жашайыкъ,
Хар кюн сайын не ичейик да, не зат ашайыкъ? 

Бу палахха ма сен къойдунг жарлы башыбызны,
Тапдыр бизге ичер суула, ашар ашыбызны!

Тюйюл эсе, Къызыл Фукну артха чакъырайыкъ,
Барып, жалынайыкъ, анга, – делле, – табынайыкъ.  

– Алайсыз да, – деди Ёрюзмек ол къауумгъа, – 
Сизнича нёгерле табылсынла жети да жауума!

Иги кюнюнгде, кёзюнге къарап, ариу айтып,
Къыйын кюнюнгде юсюнге ауур ташла атып!

Андан а Ёрюзмек Сатанайгъа амал-оноу сорады,
Обур юйдегиси эллеринде къуртхалагъа барады.

Ала, дейди, гюрен туруп, барабанла къагъалла,
Бири бири ызындан тюрлю тепсеулеге баралла.

Артда, дейди, тохтап, солуп, гюрен да олтуралла,
Сатанайгъа эринг ма былай этсин деп да айталла:

– Нартла, – дегендиле, – Тёбен Элге жыйылсынла,
Жер тюбюнден желим да гыбытны чыгъарсынла. 

Желим гыбытха уа бир четенни да такъсынла,
Анга Ёрюзмекни, – делле, – кесин олтуртсунла. 

Сауутланып, нарт Ёрюзмек анга минип кетер,
Кёкге учуп барып, Фукну къаласына алай жетер.

Айталла сора къуртхала: «Кёкге кётюрюлсе,  
Анда Къызыл Фукну мийик къала юйюн кёрсе,

Тёгерегин сакълайдыла тогъуз да сюлесин,
Бирин да къоймай, аланы къыра барсын кеси.

Терилерин алып, белбаууна тагъып, тизсин,
Барып, ол къалагъа башха эшикледен кирсин.

Тогъуз да огъурсуз къазакъ бёрюлеге тюбер,
Бёрюлеге да, бир амал табып, Фукга алай ётер.

Ол заманда нарт къылычы тамагъына батар,
Ызы бла уа башын, чалып, кёкден жерге атар. 

Алай бла уа тынчлыкъ къайтыр нарт элине,
Нарт адети бла къылыгъы келирча жерине».  

Къызыл Фукну ёлюмю

Андан сора нартла Тёбен Элге баргъандыла,
Жерни къазып, жел гыбытны тапхандыла.

Нарт Ёрюзмек да экинчи кёкге чыгъып барады,
Ол къалада тогъуз сюлесинни къырады.

Терилерин алып, тизип, белбаууна тагъады,
Андан ётюп, тогъуз да бёрюню юсюне чыгъады.

Алай а бёрюле, анга бири да чапмай къалдыла,
Сабийликде бёрю сют ичгенин ангыладыла.

Нарт Ёрюзмек тоханагъа кирди, тири атлап,
Къызыл Фукну кёрдю, уллу отоугъа къарап.

– Кюнюнг ахшы болсун, сыйлы да бийибиз,
Бек эртдеден бери кёрюшмейин турабыз экибиз! 

Къызыл Фук, элгенип, бети, къаны да тюрленди,
Эсин жыя келип, Ёрюзмекни танып, деди:

– Кюнюнг аман болсун, мени кёкде да къоймадынг,
Мени сюргенден сен а бир да тоймадынг!

Нарт Ёрюзмек, кюнюнг, кеченг да къарангы болсун,
Мыллыгынга да бир харам къушла къонсун!

Нартда бийлигими, сыйлы да жерими алгъанса,
Манга былай а не ючюн, – дейди, – къадалгъанса?

– Огъай, – дегенди нарт, – эрикгенден келгенме,
Сени бла жигитлик хапарла айтыргъа сюйгенме.

Ма мен этген батыр ишлеримден бири былайды,
Ол хапаргъа тынгылагъан санга къолайды.

Мен бир кюн, атланып, элден чыкъгъанем,
Демлеширге адам излей, жолда бара баргъанем.

Тюбейме акъ кийимли жюз да акъ атлылагъа,
Арсар а болмадым сау жыйынга къатылыргъа.

Сермешгенде, кесим барын да ёлтюрген эдим,
Жюз акъ атны арбазыма сюрюп келген эдим.

Къызыл Фукну уа къайгъысы хапар тюйюл,
Ахы кетип, къоркъуп, тура эди, жанып, кюйюп. 

– Да мен, – деди, – ууда жюз буу сюрюу кёргенем,
Жангыз кюнге ол бууланы барын да ёлтюргенем.

– Алгъын жигит кёреем сен, – дегенди нарт анга, –
Да сора нексе огъурсуз, сейир этеме мен санга? 

Оюн оюн болсун, мени бери нартла ийгендиле,
Уллу кючюнг-къарыуунгу ала шексиз билгендиле.

Сен кетгенли, жангур да жаумай, кюн къысханды,
Нарт эллени саулай ол къыйынлыкъ басханды.

Андан бери нартны сабанлары баш этмейле,
Ариу нарт къатынла андан бери жаш этмейле.  

Жылкъылада байталлагъа, – деди, – тай туумайла,
Сабанлада, оруп, жангыз гысты да буумайла.

– Аха, – дегенди Фук, – башыгъызгъа акъыл кирдими,
Мен ким болгъанымы хар нарт иги билдими?

Онгсуз заманымда, калак итле кибик, юресиз,
Къыйналсагъыз а, тилекчи болуп, манга келесиз!

Къарайма да, суусуз къалып, сокъуранып кюесиз,
Да сора мен, жерге къайтып, бийлик этсем сюесиз?

– Айхай да, – дейди нарт, – кесинг жерге къарачы,
Халкъгъа жан аурутуп, аны жашаууна жарачы!

Жер юсюнде суула къуруп, ачлыкъ киргенди,
Аны ючюн мени санга нартла эли ийгенди.

Къарыу бла онгунгу нартла бары иги билгенбиз,
Сени, алгъын кибик, ариу да кёрюрге сюйгенбиз.

Къызыл Фукну терезесинден жерге да къаратды,
Уруп, хобусталай баш токъмагъын да чартлатды.

Тюшге дери кёкден къызыл къанла жаугъанды,
Тюшден сора таза, ариу жауун, дейле, къуйгъанды.

Нартда къууанч болду, мындан да сакъландыкъ деп,
Бир бийибиз ёлдю, алай бири кёкде къалды деп,  

Амал излейди эл, Ёрюзмекни кёкден тюшюрюрге,
Фукдан къалгъан мюлкню халкъгъа юлеширге.

Нарт Ёрюзмек Фукну ол къуш къабын кийгенди,
Аны бла, дейди, элине кёкден энип келгенди.

Келгенинде, нартла тойгъа кёп союмла этгендиле,
Батыр Ёрюзмекге узун махтау жырны тизгендиле.

Андан а ныгъышда оноу этген ташха кеси къонду,
Элни ишин да жюрютген нарт Ёрюзмек болду.

Нарт сабанла, мирзеу-тирлик элпек битер ючюн,
Жылкъы бла маллагъа хар ашлары жетер ючюн, 
 
Эки-юч жылдан Нартда жангы адет да къурагъанды,
Жылдан жылгъа тёртлю къара бугъа асырагъанды.

Тотур айда, байрам къурап, аны, дейд, сойдургъанды,
Ол бугъаны аты уа «къыркъ бугъа» болгъанды.

ЁРЮЗМЕКГЕ  МАХТАУ  ЖЫР

Уой, Ёрюзмек дегенинг нарт ёзденди,
Кеси да кёп къыйынлыкъгъа тёзгенди!

Тауда туууп, тюзде ат белинде ёсгенди,
Фукну залим оноуундан таза безгенди.

Бош тукъумдан чыкъгъан ол бир балады,
Сабийликден бери башчылыкъны алады.

Схуртукланы Усхуртукну жашыды,
Ма энди уа саулай бир тайпаны башыды!

Уой, Ёрюзмек нарт эллени кюнюдю,
Нартны къоруулагъан аны жаны-тиниди!

Бёрю тону да желпегей, уой, желпегей,
Узун мыйыкълары да кёрпелей, уой, кёрпелей!

Аны да белбауу, атха минсе, жезденди,
Кийген а кёнчеги уа маймёзденди.  

Къонгур мыйыкълы нартды, къой кёзлю,
Ётюрюксюз, тамам да бир керти сёзлю!

Къаргъа-къузгъун тилни эртде билгенди,
Нартха эркин жашау болуп турса сюйгенди.

Учхан окъдан кёз жуммагъан, уой, жуммагъан,
Къарыусузну кеси къатындан къуумагъан.

Душманына тюбеп, артха бир турмагъан,
Хорлатханны да, ызындан болуп а, урмагъан!

Кёкде учуп баргъан къушдан да къанатлы,
Уой, Элия-тейриге тенг батыр атлы! 

Тау башлагъа чыкъса, чыпчыкъ аякълы, хей,
Тёре аллында сёлешсе, багъыр жаякълы, хей! 

Экеу кенгеш бир заманда да къурмагъан,
Нарт тёреден бир заманда да турмагъан,

Нарт Ёрюзмек дейле ол жаш адамны атына,
Да къоркъмай а киши да бармайд къатына.

Учхан чыпчыкъны оздурмаз, уой, оздурмаз,
Кесин шайтанлагъа да алдатмаз, уой, алдатмаз!

Балдыргъанлай а, баш кесген, уой, баш кесген,
Атхан огъу да таш кесген, уой, таш кесген!

Сырпын бла къаяда эшик ачады, уой, ачады,
Къолан аты кёкде булутлагъа дери учады.

Эмегенле андан къоркъалла, уой, къоркъалла,
Аны кёргенлей, алынып, узакъ къачалла!

Нартла ючюн къурч сырпынлай турады, хей,
Жауну кёрсе, арслан кибик, урады, хей!

Бизни ол, къоркъмай, къутхарды Фукдан,
Ол бачама сакълар элин башха палахладан! 
 
IХ. АКЪ-БИЙЧЕ  БЛА  ЁРЮЗМЕК   

ФУКНУ  ЖАШЛАРЫ  БЛА ЁРЮЗМЕК

Фукну жашлары этген тойда

Нарт Ёрюзмек нартны Фукдан азат этген эди,
Нарт эллени аны бла кёлюне таза жетген эди.

Фукну уланлары, дейди, Нартда къалгъан элле,
Ёрюзмекни хыйла бла жояргъа оноу салгъан элле.

Ала, кеслерине ушаш да бирлени тапхандыла,
Нартны, эсиртип, къыйпарек деп, айтхандыла.

Сый болуучу чакъда, уллу той къурагъан элле,
Тойларына Ёрюзмекни да чакъыргъан элле.

Анга ала уа, талай келечи адам ийген элле,
Душманлыкъны къоюп, жарашайыкъ, деген элле.

Фукну уланы Жамболат, кеси келип, айтады:
– Ким сермешде, ким ауурудан ёлюп къалады.

Къанлы душман болуп, не сен, не биз онгмабыз,
Жангыз бир кечени юйде жатып сонгмабыз.

Болгъан ишни, – деди, – кюрешейик унутургъа,
Аман ниетлени, жашырмай энди, жутаргъа.

Тотур айда уллу сый этейик да, келе кел бизге,
Ма олду игиси, ийнан бизни керти сёзюбюзге!

Жамболатха: «Болсун алай, – дегенди Ёрюзмек, –
Къан тёгюуню заманында тохтатыргъа керек.

Сыйгъа ол сиз айтхан кюнге юйюгюзге барырма,
Ортабызгъа да келишим, хошлукъ салырма!». 

Фукну уланлары Нартда кишилени жыялла,
Сыйгъа семиз къойла, къолан да тууарла соялла. 

Эртенликден тюшге дери нартла келелле, жыйыла,
Башладыла согъуп сыбызгъыла, сирийнала.
 
Гюрен туруп а, «Голлугъа» барып, тепседиле,
Тепсеп, жырлагъандан арып, солуу кюседиле. 

Нарт Ёрюзмек, бёрю тону бла, ол юйге киргенди, 
Анга хыйла этилсе, тону мычымай билдиргенди.

Турады Ёрюзмек, ашай, иче, ариу жырлайды,
Душман къауум а, къачан эсиреди деп, марайды.

Бозаларын а Ёрюзмек, марда салып, ичеди,
Танг атханда, ушакъланы башхасына кёчеди:

– Эй, келигиз, уюп тургъан санланы бир уятайыкъ,
Къууанч кюнде, адет бла, нарт оюн да къурайыкъ!

Эски адетлери алай болгъанды, дейле, нартлада,
Къалау эте элле бир арбазда отуз чыгъанадан.

Отуз да суу ташны къалап, уллу тёбе эте элле,
Экисини да юсюнде жашла жалан аякъ тепсей элле.

Тепсей элле, ол отунла кюйюп къалгъынчы,
Ол суу ташладан къаланнган тёбе жерге батхынчы.

Алай биле элле, къайсы жаш къаллай боллугъун,
Тейри салгъан уллу борчун къалай толтурлугъун. 

Бар халкъ анда ол нарт оюнлагъа къарап турду,
Бошалгъанда, тёре, дейди, башха оюн да буюрду.

Фукну жашы Генжетайны айылларын кесгенди,
«Атха минсе, нарт тёнгереп кетер, – дегенди. –

Тёнгересе уа, барыбыз да бирча юсюне чабарбыз,
Атабызны къанын алып, тынчлыкъ табарбыз».

Нарт Ёрюзмек Къоланына, дейди, къоннганды,
Тон женглери ол кесилген айылланы тутханды.

Атын ёрге, энишге да чапдырып, сейир оюн этди,
Къолан атын жолгъа буруп да, элине кетди.

Генжетайны туякълары зылдыланы чача элле,
Эй, ёлтюред деп, адамла жан-жанына къача элле.

Шайтан тойда

Быжмылдыкъда ол, патрапа эте, жорта кетеди,
Кече, туман къарангыда, Мал-Хуштугъа жетеди.

Бара барады Ёрюзмек-батыр, Къоланына минип,
Бир заманда тохтайды, узакъда от жарыкъла кёрюп.

«Мен былайда адам жашап а билмейме, – деди, – 
Ары барыргъа уа артыкъ да сюймейме, – деди. – 

Болса да, ким болгъанларын бир билейим, – деди, – 
Кече анда уа не этгенлерин бир кёрейим», – деди.

Ёрюзмекни къолан аты уа, бармай, тохтагъанед,
Эки къулагъын аллына тутуп, алай тургъанед.

«Ай, аман ат!», – деп, къамичи бла ургъанед,
Аты отла жанган жерге чабып-учуп баргъанед.

Ол от жарыкълагъа жетеди Ёрюзмек, жортуп,
Къарагъанда – отну тёгереги шайтанладан толуп.

«Терк къорагъыз, къынгыраякъ жыйын кёреме,
Шайтан тойгъа тюбегеним игиликге болмаз, билеме».
 
Ала уа дедиле: «Нарт Ёрюзмек бизге келмезмед,
Нарт Ёрюзмек, уллу тоюбузгъа кирмезмед?». 

Ёрюзмекни къалын мыйыкълары, дейд, кёрпелей,
Къарайды алагъа, уллу бёрю тону да желпегей:

– Эй-хей, къууанчыгъыз толу болсун, эй, аманла,
Кечегиде тюзде бу не тепсеудю, уой, терстабанла?  

– Сау бол, сау кел, уой, Ёрюзмек, уой, нартыбыз,
Санга болгъун а къор хар жашыбыз бла къартыбыз!

Къайданса, нарт бийи нарт Ёрюзмек? – делле,
Чабып келип, къоркъуп, жокку болуп, сюелдиле. – 

Юсюнгдеги желпегейни тешип, жерге атсанг,
Ол терс айтыучунгу да унутуп къойсанг,

Сени, къонакъ этип, алма да сыйынгы берирбиз,
Усхуртукну жашын кимден да, уой, ариу кёрюрбюз!

Бизни душманлагъа санап, юсюбюзге чапмазса, 
Алай тюйюл эсе, бизни сен былайда тапмазса!

Къайсы ариу къызыбызны сюйсенг да, берейик,
Сен къаллай киеучюк болгъанынгы да кёрейик.

Дагъы тилейдиле: «Юсюнгдегин кери ташлачы,
Ариуладан бирин тутуп, уллу тоюбузну башлачы!».

– Эй, онгмагъыз, бёрю тонум а не хата этеди? –
Деп, нарт, тонун да тешмейин, тойгъа киреди.

Эки ариу шайтан къыз батырны аллына келелле,
Уста нарт тойчуну, тепсеп а, хорларгъа сюелле. 

Бурулгъанда, тонну этеклери шайтанлагъа тиелле,
Ол заманда уа, элгенип, ары, бери да секирелле.

Усталарын чакъырдыла, ала тойгъа кирелле,
Нартны уа хорлаялмайын, бирем-бирем кетелле.

– Уой, онгча! – деселе, онг жанына ариу барады,
– Уой, солча! – деселе, тойну сол жанына бурады.

Нарт Ёрюзмек шайтанланы тойларында ойнайды,
Келинликге кеси бир къобузчу къызны сайлайды.

– Айхай, сайлагъанынг сениди, биз анга ыразыбыз,
 Къызыбызны сени юйюнге ашырыргъа хазырбыз! 

Сатанайгъа ол къызыбыз ахшы нёгер боллукъду,
Юйюнг, ийнан, жигит сабийледен толлукъду! 

– Алай эсе, тёлер къалынымы да айтсагъыз эди,
Болжал этсек, ыразы болуп да къалсагъыз эди!

– Айтыр къалыныбыз, – дейле, – юч баш болады,
Бири тюбюнгдеги, минип айланганынг, къоланды.

Экинчиси башынгдагъы ол чукуйбаш алтынды,
Ючюнчюсю уа белингде тургъан жютю затынгды.

– Къалыныгъыз, къарайма да, уллу тюйюл кёреме,
Туталсагъыз, къолан атчыгъымы сизге береме.

Такъыямда уа жаратхан Тейрини къачы барды,
Сизден анга ким тиялса, ма ол таза тулпарды. 

Болсун, – деди, – саным-жаным, юйюм да токъду, 
Жарсыгъаным, юйдегими бир сабийи да жокъду.

Алай, Сатанайгъа да сормай, бир ишни да этмейме,
Этсем, жангыз да бир умутума да жетмейме.

Бусагъатдан элге барып, анга барын да айтайым,
Сатанайдан ыразылыкъ алып, сизге къайытайым. 

– Биз былайда сакълап турурбуз, сен къайтхынчы, 
Болжалыбыз болсун, унутма, – дейле, – танг атхынчы. 

Бек ышанабыз сёзюнге, билебиз, алдамазса,
Заманында келялмасанг, бизни мында тапмазса!
  
Бизге уа сен белги къоя кетсенг, сюебиз, – дедиле,
Нарт къылычын узатханда, къачып, узакъ сюелдиле. 

Нарт Ёрюзмек а ичинден шайтанлагъа кюле эди,
Темир зат алагъа жау болгъанын биле эди.

Сатанайны  хыйласы

Нарт Ёрюзмек юйдегиси Сатанайгъа келгенди:
– Бери бир чыкъ, кирирча жокъду заманым, – дегенди. – 

Мени болумуму, эслисе да, кесинг тюз ангылачы,
Бир сорлугъум бард да, анга иги бир тынгылачы.

Нек келгенин айтады, болжалын да сагъынады,
Оноууна юйдегиси, даулашмай, сыйынып къалады. 

Обур эд Сатанай, аны ишин ол эрттеден билгенди:
 – Юйге да кир, кече узунду, кел, – деп тилегенди. – 

Къайда жюрюйсе, – дейд, – кечегиде атлы болуп,
Этинг-бетинг кетип, кесинг аман да сагъатлы болуп? 

Жылы юйде, тёшегингде жатып бир тынчайсанг а,
Тынчайгъандан сора, къобуп, акъылынгы жыйсанг а!    

Киргенди нарт, бийче боза салгъанды, ашатханды,
Хапар айтып, нартны иги кесек да булжутханды.

Терезеден а жулдузла да кёрюрнюрча эталгъанды,
Эри, сейирсинип: «Бу не узун кечеди!», – деп тургъанды.

Алай эте, нарт Ёрюзмек къаты жукълап къалгъанды,
Тюшде уянганда, терезеге да къарагъанды.

Жарыкъ кюн тийгенин кёрюп а, секирип къопханды,
Мудахланып, дейди, Сатанайгъа былай айтханды: 

– Сен обургъа мен не ючюн тынгылап тургъанма,
Сени хатангдан къаллай ариудан къалгъанма!

Сюйген затларынгы алып, кеси юйюнге кетерсе,
Анда, сюйгенинглей болуп, башха жашау этерсе.  

Обур а Сатанай: «Алай эсе, охо, – деди, – кетерме, –
Сенсе оноу этген, – деди, – айтханынгы этерме. 

Эри бла эришип, анга жууап этген насып тапмаз,
Аны юйюнде хошлукъ, – деди, – не берекет къалмаз.

Аууруунгу мен алайым, хоншу-тенгни жыярем,
Алгъынча, барын да ахшы тукъум сыйларем.

Ала, жыйылгъанда, манга ыразылыкъ да берсинле,
Мен алагъа ыразы болгъанымы да билсинле. 

Кёлкъалдысыз бирге олтурайыкъ, аш ашайыкъ,
Ариу халда айырылып, бири бирибизни ашырайыкъ».

Эки кюнден сый къурагъанды Сатанай-бийче,
Олтурдула жууукъ нартла, хапар айта, ашай, иче.

Ёрюзмекни тенглерине былай деп тилеген эди:
– Аны, бал бозадан а ичирип, эсиртигиз, – деген эди. 

Ёрюзмекни ол тенглери, эслетмейин, эсиртдиле,
Жукълап къалгъанында, ойнай-кюле, дейд, кетдиле.

Ёрюзмекни уа Сатанай, дейд, чанагъа салгъан эди,
Кеси да, аллына минип, бир ёзенни баргъан эди.

Жукъ билмей, Ёрюзмек ол чанада рахат жукълайды,
Уянганда, дейди, тёгерекге, сейир этип, къарайды:

– Эй, неди бу ишинг, – дегенди, – Сатанай-къуртха, –
Мени да нек алып бараса, – дейди, – агъачха, сыртха?  

– Да тюнене: «Сюйген затынгы ал да, кет», – дегенсе,
Менге сен аллай эркинлик кесинг бергенсе.

Сенден бек сюйгеним а не болур деп, ойлагъанма,  
Кете туруп да биргеме сени аны ючюн алгъанма.

– Къайт, къайт, – дегенди нарт, эсин жыйып аз-маз, –
Сени алдаяллыкъ адам бу дунияда туугъан болмаз.

Бек терс болгъан эдим, мен энди алай иш этмезме,
Этсем, терслигими кесим да кесиме кечмезме.

Артха айланып, ала уллу юйлерине къайтхан элле,
Жарашыулу халда ашап-жашап къалгъан элле.

Сатанай бла жаш Сосурукъ   

Нарт Ёрюзмек Фукну кёкде хорлагъанда,
Нартны юсюнден ол хан алай къорагъанда, 

Фукдан, дейдиле, он юч уланы къалгъанед,
Таматалары уа Жампараз деген болгъанед.

Экинчини аты болгъанды Къайтмырза,
Аны кичиси, дейди, болуучеди Батмырза.

Гитче жашы уа Жамболат а мараучу эди,
Тири эди, башха жумушлагъа да жараучу эди.

Ала бары да, дейд, бир анадан туугъандыла,
Къылыкълары бир бирине ушаш болгъандыла.

Дагъыда бир жашы шайтан къыздан тууду,
Аны аты, дейле, Ачы Тилли Шырдан болду.

Батыразны Фукга ауар бийче тапханды,
Тапханынлай, къаты ауруп, ёлюп къалгъанды.

Артда уа Фук туугъан эгечин къатыннга алгъанды, 
Аны аты уа, дейле, Акъ-бийче болгъанды.
  
Сосурукъну уа Акъ-бийче къоюп кетгенед, 
Ол ючюсюн да ол бийче къатын ёксюз этгенед.

Шырдан, гылдыу кибик, урлап, дейди, жашай эди,
Урлагъанын, жер тюбюне элтип, дейди, ашай эди.

Батыраз гитче айрыкамда ёрдеклени ата эди,
Сосурукъ уллу сууда балыкъ-чабакъ тута эди.

Фукну уланлары ол ючюсюн да сюймейле,
Бирлерини барын-жогъун да билмейле. 

Сосурукъну уа Сатанай-бийче кёргенди: 
– Былай бир келчи, бала, къатыма, – дегенди. – 

Юсюнг-башынг тозурап, сен нексе бу халда,
Кимни жашыса, жашагъан жеринг къайда?

– Созук улума мен, состар ташдан туугъанма,
Акъ-бийчени ёге жашы болуп тургъанма. 

Бийче мени, – дегенди, – адамгъа санамайд,
Не ашыма, не юс кийимиме къарамайд.

Фукну жашларына, – деди, – сыйлы ашла салады,
Манга, – деди, – табакъ тюбюндеги къалады.

Алай бла Сатанай-бийче Сосурукъну билгенди,
Жашха жаны ауруп, юйге алып келгенди.

Анга баллы, жаулу, жылы хант ашатханды,
Юсюн-башын адам балагъа ушатханды.

– Уой, балачыкъ, мени жашым болсанг, сюеме,
Ёсюп, сен нарт батыр боллугъунгу билеме.

Ма бюгюнден ары санга татлы ана болурма,
Бир заманнга дери аны билдирмейин турурма. 

Манга келип къалырса, ач болгъанынглай, –
Ариу айтып, Сосурукъну ол ашырды алай.

Сатанайгъа жашчыкъ болады сора келиучю,
Анга татлы ана боллугъун, дейди, билиучю.

Ёрюзмек бла Сосурукъ

Фукну уланлары Ёрюзмекге къызып туралла,
Хыйла табып, нартны хорлаяллыкъ суналла.

Ол жашланы барын да Жампараз бирге жыяды,
Соруу салып, барын да ырбынга тыяды:

– Нарт Ёрюзмек атабызны къойлай сойгъанды,
Къаныбыздан, уллу мюлкюбюзден тойгъанды.

Андан бери эки-юч жыл, – деди, – озгъанды,
Бизни къауум анга сейир тёзюп къойгъанды.

Алай къойсакъ, биз барыбыз бардан жокълабыз,
Эрле тюйюл, жол жанында эшек бокълабыз.

– Айт сора, – дедиле, – биле эсенг, не этейик,
Анга къанлы дертибизни къалай жетдирейик?

Къарыу бла, кюч бла ишибиз боллукъ болмаз,
Ачыкъ демлешиуден бизге хайыр чыкъмаз.

– Кёп кечени жукъламай, сагъышха батханма,  
Анга, – дегенди Жампараз, – амал тапханма.

Бир той этер эдик Тотур айыны аллында,
Къалабызгъа келип, ашап, ичерча адамла.

Бир жюз толу къазан сыра да биширирбиз,
Халкъгъа, ичги эркин болуп да, ичирирбиз.

Эсирселе, Ёрюзмекге уу сырадан берирбиз,
Кефден къобалмаса, туурарбыз, ёлтюрюрбюз! 

Алай оноулашып, жашла андан чачылдыла,
Уллу да байрамгъа хазырланып башладыла.

Къала арбаз тийресине союм малла жыялла,
Тотур айда той хапарны нарт эллеге жаялла.

Эгечлерин эрге беребиз деп, жалгъан айталла,
Эслеринде дерт ниетни ала къаты туталла.

Эки жюз къойлары, бир жюз тууар союмлары,
Эки жюз да багъыр сыра-боза къазанлары.

Ёрюзмекни къайда болгъанын билмейле ала,
Ансыз тойну, сый башларгъа да сюймейле ала.

Биреу, келип, айтады: «Ёрюзмек чекде турады,
Кёнчекликге келген болса, садакъ атып, урады».

Къоркъалла уланла, сен бар, мен бар болалла,
Къалай этерге билмей, даулашха къалалла.

Сосурукъ, ол даулашны эштип, къарап турады,
Артда, келип, Фукну жашларына сорады:

– Ёрюзмекге, мукъут-думан чабып барсам,
Тоюгъузгъа ол батырны мен чакъырсам,

Бу къой союмланы какаларын берирмисиз,
Бозагъыздан да бир гоппан бёлюрмюсюз?
    
Ала да, къууанып: «Айхай, берирбиз, – дедиле, – 
Бозабыздан толу гоппан бёлюрбюз», – дедиле.

Садакъчыгъын жашчыкъ, дейд, сыртына атып,
Ёрюзмекни излей, чекге кетген эди, чабып.

Нартны излей кетип, чекге жууукъ баргъанында,
Къырпакъ басхан сыртда, къалын да туманда,
 
Бир тёбени, эки узун терек да бутакъны кёреди, 
Тёбе нарт Ёрюзмек, дейд, болгъанын биледи.  

Къалын мыйыкълары да бутакълача кёрюне,
Юслеринден, дейди, узун буз сюммекле эне,

Ауур чонкуру къолунда, бёрю тону да желпегей, 
Ол чонкурну уллулугъу чынар да тереклей,

Къалын къырпакъ басып, дейди, башын-юсюн,
Желпегейни да тюбюнден къарап акъ кюбеси,

Къалкъый тура эди, къара ташха да олтуруп,
Аллын да нарт жерни чеклерине буруп.
 
Бир заманда ташха садакъ окъ чанчылады,
Нарт Ёрюзмек, аны кёрюп, тамашагъа къалады.

Тартып кёреди ол окъну, болалмай кюрешеди,
Ол чонкуру бла тюйюп, окъну ары-бери бюгеди. 

Къарайд да Ёрюзмек, бир жашчыкъны кёреди,
Аны къужур сыфатына сейирсинип ёледи:

Эки аягъы, хораз аякълай, бир да бир ингичге,
Тёппесинде бир зат болуп, ушап хораз кикирекге.

Келе келип, жашчыкъ айтады: «Ёрюзмек, мени
Элден ийгендиле тойгъа чакъырыргъа сени.

Тойларына сюйген барыр да, сюймеген бармаз,
Алай ол тойлары, дейме, игиликге болмаз».

Айтырыгъын айтып, жашчыкъ къачханды,
Анга нарт Ёрюзмек аман ачыуланнганды:

– Ай, сиз аман урлукъ, бири да къалмай билмечи,
Бу сабийден сора табалмагъан манга бир келечи!

Ауур чонкурун, дейди, ызындан сызып ийгенди,
Чонкур, барып, жашны бутларына тийгенди.

Тийигенинлей, чонкур эки сынып къалгъанды,
Нарт Ёрюзмек анга бютюн да тамаша болгъанды. 

«Обур Сатанайгъа барып, бир сорайым, – деди, –
Унамаса, сыйгъа да бармай къалайым», – деди.
 
Сыйгъа барыу

Нарт Ёрюзмек, тебреп, Сатанайгъа келген эди: 
– Мени уллу тойгъа эл чакъыргъад, – деген эди.

– Угъай, тойну Къызыл Фукну уланлары этелле,
Ала сени бек эртдеден бери, марап, кютелле.

Башчылары, – деди, – Фукну уланы Жампараз,
Чакъыргъанда, къоркъуп, сен бармай жарамаз.

Барсанг, сый къангада сени тёрге ётдюрюрле,
Алгъыш аякъгъа уу къуюп, алай ёлтюрюрге. 

Тёрге да ётмей, сен, чиргилеге барып, къонарса, 
Болгъан ишге, ашай, иче да, сакъ болуп, къарарса.

Тамакъ тюбюнге жез сыбызгъыны салырса,
Берген бозаларын, – деди, – анга къуюп барырса.

Нарт Ёрюзмек, чыгъып, Генжетайгъа мингенди,
Бёрю тонуну тюбюнден а кюбесин кийгенди.

Жолда бара, ол чакъыргъан жашны кёргенди,
Жетип да ызындан, ол сабийге былай дегенди:

– Эй, ахшы улан, сен жаяулай барсанг, арырса,
Мин атыма, мени бла, – дейд, – бирге барырса.

Алайсызлай тойгъа сен кеч жетерсе, ингирге,
Тутдур къолчугъунгу, аягъынгы да сал ёзенгиге. 
 
Жашчыкъ унамады: «Кесим минер эдим», – деди,
Чабып, дейди, атны къуймучуна да илинди.

Бара кетип а, бутлары бла ол атны къысханды,  
Ёрюзмекни аты, баралмай, тохтагъанды.

– Эй, не болуп къалды? – деп, жаш атдан тюшдю,
Ол тюшгенлей, дейди, Къолан биягъынлай учду.

Сейирсинеди нарт ол жаш алай ауур болгъанына,
Атдан бир артха къалмай, къатында чапханына.

Айтады сора ол сабий: «Садакъ окъла атарек,
Кимни огъу озгъанына, – деди, – къарарек».

Алгъа атады Ёрюзмек, аны ызындан а жаш атады,
Ёрюзмекни огъу жол жанында, дейд, табылады.

Ол жашчыкъны огъун табалмайла, къарап,
Нарт Ёрюзмек, кюле-кюле, айтды, масхаралап:

– Эй, балачыкъ, бусагъатлай артха чабарменг,
Къалгъан жеринде огъунгу кесинг табарменг?

Мени огъумдан ол, айхай, узакъ учхан болмаз,
Тас болмасын, – деди, – аны сен тапмай жарамаз.

– Ой, къой, – деди жашчыкъ, – ол энди табылмаз, 
Ол табылса, табылмаса да неди, къайгъырмаз.

Алай, хапар айта, Жампаразны арбазына келелле,
Эшик башында чанчылып тургъан окъну кёрелле. 

Анда болгъан адам, жангыз бири да къалмай,
Кюрешдиле, окъну тартып, дейд, чыгъаралмай. 

Жашчыкъ: «Да ол мени огъумду да!», – дегенди,
Окъну бир тартханлай, ол къолуна келгенди.

Къанлы сый 

Ол экиси да сора къаланы ичине киредиле,
Андагъыла Ёрюзмекге намыс, хурмет бередиле.

– Уой, Ёрюзмек келди! – деп, къонакъла ёрге туралла,
Сый къангада тёрню нарт башчыгъа къоялла.  

Унамайд Ёрюзмек, бир къуу тёшекге олтурады,
Аны аллына шапа сыйлы ичги, ашла салады.

Сыйны таматасы уа Фук улу да Жампараз, 
Ичкикъуюкъ да кесини бир къарт къулу, Бараз.

Уллу сыйларына Ачы Тилли Шырдан келгенди,
Ёрюзмекге тутхан ниетлерин ол да билгенди.

Бараз челек тенгли бир гоппанны алып киреди,
Кючден да кётюрюп, элтип, Жампаразгъа береди. 

Алгъыш айтып, ол гоппанны, дейд, тёгерек иелле,
Къызгъан шишни сугъуп, бал бозаны ичелле.

Ичеди Ёрюзмек да, жокъ эд бозаны бир хатасы,
Биширгенни махтайдыла, усталаны деп, устасы.

Сыйда олтургъанла бир бугъаны этин ашайла,
Тарта келип, къанга артында жырлап башлайла. 

Нарт Ёрюзмек: «Садакъ атып, сынашайыкъ», – деди,
Эришиуде да Фук улулагъа уллу къоркъуу берди. 

Ол къалада тургъан темир бир чыпынны атханды,
Анга, дейди, жангыз Ёрюзмекни огъу батханды.

Огъун киши да чыгъаралмай, дейд, къалгъан эди,
Къайдан эсе да, шырт деп, ол жашчыкъ чыкъгъан эди:

– Сизден изми болса, мен да тартып кёрюрем,
Къолум жетсе, аны сизге, – деди, – алып берирем.

Садакъ окъну жигит жашчыкъ тартып алгъанды, 
Бери алып, эки ууатып, бир жанына салгъанды.

– Сырпынланы да бир сынарек, – дейди Ёрюзмек, –
Кимни уа сырпыны болур къаты, – деп, – жютюрек.

Узун болат шишни алып, жерге чанчадыла,
Сырпынларын ол темирге бирем-бирем тартадыла.

Нарт Ёрюзмек, шишни эки да кесеклеп, алгъанды,
Болат да сырпынын, сылап а, къынына салгъанды.

Ала тоханада уллу сый къангагъа къайтадыла,
Анда болгъан ашха, сыйлы ичгилеге батадыла.

Айтады Жампараз: «Эрлик аякъны Ёрюзмек алсын,
Жигитлени да жигитиди ол, бизге алгъыш айтсын!

Алгъыш айта да, уой, къулакъ чигинжибиз аусун,
Айтып бошап а, тюбюне дери тогъуп къойсун!».

Ичкикъуюкъ Бараз боза гоппанны келтиргенди,
Ёрюзмекни да къолуна, дейд, келтирип бергенди. 

Ол бозаны Бараз эшекмыя бла биширген эди,
Жилян уудан, макъа къандан къошуп берген эди.  

Нарт Ёрюзмек аны жез сыбызгъы бла жиберди,
Боза, бир жанына агъып, тёшеклени да жибитди.

Фукну жашы: «Нарт эсиргенд да, тюбюне сиеди,  
Ёлтюрюрге заман жетди», – деп да, белги береди.

Дерт жетдиребиз деп а, хар бири хазыр болады,
Нарт Ёрюзмек, кёргенликге, сан этмей, олтурады. 

Алай сырпынындан ала бары да бек къоркъалла,
Аны алыр умут этип, Ёрюзмекге былай соралла:

– Уой, Ёрюзмек, сырпынынга аман кёз тиймесин, 
Тийдиргенни адам, Тейри кеси да сюймесин! 

Анга жетген сырпын жерде болмаз, аны билебиз,
Чыгъарчы, биз анга иги бир къараргъа сюебиз.

– Угъай, – деди, – сырпын алай а бошуна чыкъмаз,
Чыкъса уа, къынына, къан тёкмей, къайытмаз.  

– Охо, – дейд Къайтмырза, – хата этмезинги тилейбиз,
Къалай болса да, сырпынга бир къараргъа сюебиз. 

Нарт сырпынын кюмюш къынындан суурду,
Аны жютю жылтырауукъ ауузун ала таба бурду.

Анга сейир этип а, Къайтмырза алай соргъанды:
– Муну ауузу бир жеринде кез нек болгъанды?

– Атанг, менден къоркъуп, къаласына учхан эди,
Саулай да нарт элибизге аман аууз ачхан эди.  

Фукну башын ма бу сырпын, – дейд, – кетергенди,
Ургъанымда, ауузу болат бир тишине жетгенди. 

Жетгенинде, сырпынымы Фукну тиши этгенди кез,
Дебет-темирчи болмаса, аны киши да тюзетмез. 

Ол сырпынны къолларына алып къарарек, дедиле,
Нарт бермеди аны, ала ол умутдан тюнгюлдюле.

– Ичкикъуюкъ къайдады? – деп сорады Жампараз,
Бир гоппанны алып, дагъы кирип келди Бараз. 

– Алгъыш аякъны, – дейле, – Шырданга да берейик,
Уллу сыйыбызгъа ол не айтырыгъын да кёрейик!

Ачы Тилли, ол аякъны алып, от жагъагъа келди: 
– Ит кючюкле арасына къама тишли кирген эди, – деди. – 

Къама тишли кючюкледен, – деп, – къачыучу болсун,
Ит кючюкле, аны къуууп а, къабыучу болсун! 

Къама тишлини уа къама тиши къайырылсын,
Къама тишли кючюкледен, – деди, – артал айырылсын!

– Эй, Шырдан, – дейди Ёрюзмек, – алгъыш этгенсе,
Къарайма да, мында мени ёлюрюмю сюйгенсе.

Сени угъай, мени бу алгъышым къабыл болсун,
Ажал жетип, къабырынга къара къаргъа къонсун!

Уо, Тейри-Хан, къама тишлини тишлери къайырылмасын,  
Къама тишли, – деди, – кючюкледен айырылмасын! – 

Деп, Ёрюзмек къылыч бла эшикни да бегитгенди,
Къайнай тургъан къазанны сынжырын кесгенди.

Къайнар суу тёгюлюп, ол отоуну тютюн алгъанды,
Исси сууда, бишип, тёрт-беш адам ёлюп къалгъанды.

Нарт Ёрюзмек Фукну он уланын да къаплагъанды,
Хыйла Шырдан, сынжыр бла терк ёрлеп, къачханды.  

Къызыл Фукну юч уланы уа арбазда болгъан элле,
Ёрюзмекни сырпынындан ала да къутулгъан элле.

Деу Ёрюзмек а белине дери къанга батханды,
Сосурукъчукъ, аны билип, кесин юйге атханды.

Жаш Сосурукъ, чабып, кесин къала эшигине урады,
Ол эшикни уллу безгилери бла къобарып атады.

Къайнар суудан Ёрюзмекни алып, суугъа чабады,
Суугъа салып, аны юсюнден къан жугъусун жууады. 
 
Къанны-къунну кюбесинден, жуууп, тазалады,
Нарт Ёрюзмек да, атына минип, ашыкъмай, атланды.

Жашчыкъ барып турду, нартны аты бла чабышып,
Ёрюзмекни къолу сырпын сабына, дейле, жабышып,

Сагъыш эте эди: «Муну уруп, эки этип къоймасам,
Ёсюп, жетип, бир деу батыр болгъунчу, жоймасам,

Артда менге, нартха саулай уллу къаугъа салмазмы,
Мени къыстап, Нартда башчылыкъны алмазмы?».

Сагъыш эте, арсар бола, дейди, атха къамичи ура эди,
Къарагъанда, жашчыкъ думп-тас болуп тура эди.

Ёрюзмекни юйюрю

Бийче айтды: «Жым-жылтырап келдинг да сен а,
Кёрген затларынгдан манга да билдирсенг а!».

– Уой, къой, кёрдюм бир къан да ауузлу боллукъ,
Ёсюп жетсе, болур ол Нарт Элде бир тауушлукъ.

– Ол къарнашынг болса, сюерменг? – деп сорады,
Эри сагъыш эте, ол не айтады деп, сакълап турады.

– Угъай, – деди, – онглу болсанг, ол къарындашды,
Онгсуз болсанг, – дегенди, – эй, бир къанлыбашды. 

Санга бир аманлыкъ, хата да боллугъун сюймез,
Санга бир игилик келсе уа, ай, анга хазна тёзмез.

– Жашынг болса уа, айт, сюерменг? – дейди Сатанай.
– Уой, жаратхан Тейри экибизни кёрге эди алай!

– Да билип къой, ма энди ол сени ёге балангды,
Къартлыгъынгда да таяныр тепмез къалангды.

Жабыу артындан сора Сосурукъ чыгъып келеди,
Ёрюзмекни разы болгъанын энди ол биледи.

Сосурукъгъа бийче, сюйюп, дейди, ёшюн салады,
Жашчыкъ да сора бийчеге улан болуп къалады.

Къарт Асеней хоншуладан омакъ бешикни алдырды,
Жашны анга, къагъанакъны салгъанча, салдырды.

Бийче, ол жашчыкъны алып, анга ариу бёлейди,
Бешик жырчыкъ этип, анга игиликле тилейди:

– Бёлляу, бёлляу, алтын бешигинге да бёлейим,
Татлы балам, ариу балам, сенден алгъа да ёлейим.

Дунияланы, кесинг айтып, жокъдан болдургъан,
Уллу Тейри, жерде нарт урлугъун да жаратхан!

Бу балачыкъ бизге бир огъурлу, халал улан болсун,
Нартха бир насыпха огъур кюнде туугъан болсун!

Сосуругъум ат белинде, уой, алай сейир болады,
Маралланы бла журланы, тутуп, саууп къояды.

Къара къамачыгъы эмен бутакъланы да юздюреди,
Доммайланы тутуп, жегип, сабан, дейле, сюреди.

Сосуругъум а нарт болуп, арслан бла да ойнайды,
Бёрюлени къуууп, жетип, тереклеге байлайды.  

Сосурукъчукъ, ёсюп, жюйрюк атха чабып минеди,
Нарт элине жортууулдан жылкъы сюрюп келеди!

Нартла уа юч кюнню жашха сыйла да къурдула, 
Жырлап, тепсеп, сыра ичип, буу эт ашап да турдула. 

Андан сора ол тёртюсю да бир юйде жашадыла, 
Аш-сууларын бир ашлаудан бирге ашадыла.

Заман бара, нарт Ёрюзмек жортууулгъа тебрейди:
– Биз бир айдан алгъа хазна къайтмабыз, – дейди.

Андан къайта, суу бойнунда ат солутурек, дейле, 
Къарагъанда, айрыкамда бир дорбунну эслейле.

Ол дорбундан бир заманда чыгъады бир жашчыкъ,
Садакъ окълары къолунда, кеси да тулпарчыкъ.

Хымыч улу Батыраз болгъанды жашчыкъны аты,
Айрыкамда кеси жашай эди, баппушланы атып. 

Ол жашчыкъны биргебизге алырмек, дедиле да,
Сен бар, мен бар деп, даулашып тебредиле да,

Нарт Ёрюзмек, жукъ айтмай, белине аркъан тагъып, 
Умут этди, ол сабийни тутуп келирем деп, алып.

Тулпарчыкъгъа, дейди, уллу къолун узатханлай,
Жашчыкъ, къолун сермеп а, дейди, тартханлай, 

Ёрюзмекни къолу, дейди, билегинден чыкъгъанды,
Сейирсинип, къолун, дейд, жерине салгъанды.

Ол жашчыкъны къучагъына алып, дейд, къайытды,
Элге келип, Сатанайгъа жашны да хапарын айтды.

Анга да, сора, этдиле Сосурукъгъа этген адетлерин, 
Тёгерекден жыйып нартны керти жигитлерин,

Къурманлыкъла, сыйла, тойла бла оюнла къурап,
Къалгъан элле Схуртук эллеринде ашап-жашап.

Заман бара уа, Сатанай-бийче, ауурлугъу болуп,
Тогъуз айдан Ёрюзмекге жигит бир уланчыкъ туууп,

Къууанчлары жюрек къабларына, дейди, сыйынмай,
Алгъыш этер ючюн нартла келе элле, тыйылмай.

Жашха Бюрче деп атагъанды Тохана, нарт билгичи,
Ёссе, болсун деп санында бла къанында кючю.

Бир кесекден а Сатанай ариу къызчыкъ тапханды,
Анга уа Ёрюзмек, дейди, артыкъ бек къууанганды:

– Кёкню жарыкъ, айбат этген, – деди, – жулдузду,
Юйге къууат берген а, жарытып тургъан а къызды! 
 
Сабийликден ёксюз эдим, ёксюзлюкден талдым,
Насыб келип, тёрт сабийни да атасы болуп къалдым! 

Ол тёртюсю да бир юйде ариу халда ёсген элле,
Ёрюзмекни, Сатанайны къайгъыларын кесген элле.

ФУКНУ  УЛАНЛАРЫ  БЛА  НАРТ  СОСУРУКЪ

Къызыл Фукну къалада Ёрюзмек жойгъанды,
Уой, алай жойгъанды,
Усхуртукну элине ол башчы болгъанды.

Къызыл Фукну бийчесин нарт элден къуугъанды,
Уой, алай къуугъанды,
Акъ-бийче Ёрюзмекге тиш къысып тургъанды.

Къызыл Фукну жашларын Ёрюзмек туурайды,
Уой, алай туурайды, 
Сау къалгъан уланларын хомухлукъ хорлайды.

Къырс-Къалагъа ючюсю къутулуп келелле,
Уой, алай келелле,
Киргинчи болгъанларын бек уста билелле.

Акъ-бийчени кесини жети жашы баред,
Уой, алай да баред,
Аладан а хар бири бек ёхтем тулпаред.

Акъ-бийчени жашлары эринлерин къабалла,
Уой, алай къабалла,
Жыйылып, Акъ-бийчеге оноугъа баралла:

– Ёрюзмекни жоймасакъ, ёлюрге керекбиз,
Уой, алай керекбиз,
Айтчы бизге, анабыз, не этерге керекбиз?

Ёрюзмек бек эрттеден мардадан озады,
Уой, алай озады,
Кесине да, билмейин, ол къабыр къазады.

Фукну он да уланын ёлтюрдю хыйла бла,
Уой, алай хыйла бла,
Айтчы, не этейик биз, бошуна къайнамай!

Бийчени кёзлеринден шибляла учалла,
Уой, алай учалла,
Оноулары жашлагъа дерт жолун ачалла:

– Акъылчыгъым жериндед, мадарым да барды,
Уой, алай да барды,
Алай шёндю дуниябыз, жанларым, бек тарды.

Нартдан кёп хата кёрюп, тул, башсыз къалгъанма,
Уой, алай къалгъанма,
Фук ёлгенли бир кесек сагъыракъ болгъанма.

Дерт жетдирмей къояргъа болмазлыкъ сунама,
Уой, алай сунама,
Жоюлуп къалырсыз деп, мен анга къоркъама.

Фукну юч да уланын сыйларгъа барырсыз,
Уой, алай барырсыз,
Фукну юч уланына айыпла салырсыз.

Алай тёзюп турмазла,  къымылдамай, тепмей,
Уой, алай да тепмей,
Ёрюзмекни юйюне бир хата да этмей.

Жылкъыларын сюрюрле, башха зат эталмай,
Уой, алай эталмай,
Нарт аскерни минерге бир аты да къалмай.

Темир-Капу шахарны ханы бек онглуду,
Уой, алай онглуду,
Аны кючлю аскери нартладан уллуду.

Аны эшитсе, къууанып, нартлагъа чабар да,
Уой, алай чабар да,
Ёрюзмек ол урушда къара жер къабар да,

Ишибизни этейик, кишиге эслетмей,
Уой, алай эслетмей,
Умутларым толурла, кесибиз жукъ этмей!

Фукну юч уланына бек иги къарайла,
Уой, алай къарайла, 
Тапханларын ашатып, ичирип, сыйлайла.

Бийчени уланлары фитнала билелле,
Уой, алай билелле,
Кеф болгъан кибик этип, хапаргъа кирелле.

Фукну юч уланына ачыкъдан кюлелле,
Уой, алай кюлелле,
Къозутуп, ол жашланы чимдирге сюелле:

– Атагъызны айтсагъыз, ол тейри эд дейсиз,
Уой, тейри эд, дейсиз,
Нартха дерт жетдирирге бир да кюсемейсиз.

Тейрилени улларын къоркъуп ким кёргенди,
Уой, алай кёргенди,
Сиз тёзгенча нартлагъа, дагъы ким тёзгенди?

Фукну юч да уланын кёллерин эгейле, 
Уой, алай эгейле,
Фукну юч да уланы къутуруп тебирейле.

Кеслери къалып юйде, бек тепди бири да,
Уой, алай бири да,
Ол эд, дейле, алада бек жигит, тири да: 

– Чимдип айтып кетдиле, ол бизге пайдады,
Уой, алай пайдады,
Кишилик деген бизде, сорайым, къайдады? 

Бош туруудан хайыр жокъ, барыргъа керекбиз,
Уой, алай керекбиз,
Нартладан къаныбызны алыргъа керекбиз.

Ары дери ючюбюз атланып кетерек,
Уой, алай кетерек,
Нартлагъа къолдан келген хатала этерек! 

Атланып жортууулгъа, бир кюн а тебрейле,
Уой, алай тебрейле,
Тейриледен жоллары болурун тилейле.

Ариу чубар атлагъа секирип минелле,
Уой, алай минелле,
Чек Тёбени башындан жылкъыны кёрелле.

Эй, къушлача, къычырып, тёбеден энелле,
Уой, алай энелле,
Нартланы жылкъычысын аяусуз тюелле.

Къолан атланы сюрюп, харх этип, баралла,
Уой, алай баралла,
Бир киши ызларындан жетмезлик суналла.

Бир заманда Сосурукъ жылкъыгъа келгенед,
Уой, алай келгенед,
Болгъан ишни кёргенде, ачыудан ёлгенед.

Темир бети къаралып, жыйынны къууады,
Уой, алай къууады,
Чек Тёбеден, лячинлей, ол учуп ауады.

Ючеуленни ызындан, боранлай, жетеди,
Уой, алай жетеди,
Баргъаныча баргъанлай, бек алгъа ётеди.

– Ишигиз оюнмуду, не аман жумушму,
Уой, алай жумушму,
Эй, сайлагъыз кесигиз – атышмы, тутушму?
 
– Тутушхан ким да этер, атаргъа устабыз,
Уой, алай устабыз,
Сен аманны бусагъат, жиликлей, жутабыз!

Суу бойнунда состардан, къойчудан туугъанса,
Уой, алай туугъанса,
Кесинги да бошуна бир батыр суннганса!

Башланганды атышыу, сермешни ачалла,
Уой, алай ачалла,
Садакъ окълары кёкде, сызгъырып, учалла.

Ючюсюн да Сосурукъ алайда къаплайды,
Уой, алай къаплайды,
Ёлюклерин, келтирип, атлагъа байлайды.

Чычхансырт алашасы жылкъыны сюреди,
Уой, алай сюреди,
Сосурукъ да, къайытып, юйюне киреди.

– Не болгъанды? – деп, анга Сатанай сорады,
Уой, алай сорады,
Жашы аны сорууун жууапсыз къояды:

– Жылкъы бош бир затчыкъдан ма алай юркеди,
Уой, алай юркеди,
Бир юрксе уа, ким билир, къалайгъа кетеди.

Ызындан жетип, аны къайтарып келеме,
Уой, алай келеме,
Берчи, бар эсе, бир аш, – дейд, – ачдан ёлеме.

             АКЪ-БИЙЧЕНИ  НАРТЛАГЪА  КЪАЙТЫУУ

Нарт Ёрюзмек Къызыл Фукну уланларын халек къыргъанды, уой-тай,
Къан къырандан жаны сау юч кичи жашы къалгъанды, уой-тай, уой.

Ала, къоркъуп, узакълагъа, Къырс-Къалагъа къачхан элле да, уой-тай,
Акъ-бийчени уланлары, дейд, алагъа эшиклерин ачхан элле да, уой-тай, уой,

Къырс-бийчени жашларына болгъан ишни тизип айтдыла да, уой-тай,
Ёрюзмекден ол жашлагъа бары бирден алай тарыкъдыла да, уой-тай, уой.

Къырс-Къалада Фук уланлары жашадыла, киргинчиле болуп а, уой-тай,
Эй, ичлери, амалсыздан, уллу ачыу, бушуудан толуп а, уой-тай, уой.

Ачыудан а баргъан элле нартны жылкъыларын сюрейик деп, уой-тай,
Атсыз къалса, нарт аскери кимге не этерин кёрейик деп, уой-тай, уой.

Бара барып, нарт жылкъыны уллу тюзде отлагъанын кёрелле, уой-тай,
Эй, арсарсыз ол жылкъыны, хахай этип, сюрюп а кетелле, уой-тай, уой.

Жоюлдула ючюсю да ары жетген Сосурукъну къолундан а, уой-тай,
Асырадыла ёлюклерин барын жангыз къабыр орунда да, уой-тай, уой. 

Акъ-бийчени уланлары къонакълары ёлгенине къара киелле, уой-тай,
Аналары тургъан уллу бир отоугъа барысы да кирелле, уой-тай, уой: 

– Биз, – дедиле, – жети киши болуп, ишибизни алай билебиз, уой-тай,
Ай да озмай, бирер чубар атха, сауут алып, минебиз, уой-тай, уой. 

Узакълагъа барычубуз, таугъа чыгъып, кенг тюзге да энебиз, уой-тай,
Къырс-Къалагъа жылкъыланы алыбызгъа сюрюп келебиз, уой-тай, уой. 

Жанларындан тойгъан бирле, келип, къалабызгъа ёшюн уралла, уой-тай,
Башчыкълары тохсан тогъуз къазыкълагъа чанчылып а туралла, уой-тай, уой.

Фукну он юч уланындан онусун а бир аман нарт къыргъанды, уой-тай,
Юч уланын уллу тюзде аны жашы Сосурукъ а жойгъанды, уой-тай, уой! 

Ёрюзмек бла, къарайбыз да, болмаз, арабызда уруш ачылмай, уой-тай,  
Тели башы, кесилип а, жюзюнчю къазыкъгъа чанчылмай, уой-тай, уой! 

Аналары, дейди, жашларына къарап, аллай сабыр жууап береди, уой-тай:  
– Кимни къалай боллугъун а жангыз да Тейри-Хан биледи, уой-тай, уой.

Ёрюзмекни, нартланы да кючюн, хамлы жерин дурус билирча, уой-тай,
Керек эди бизге уллу Инжи-Къалагъа эркин барып келирча, уой-тай, уой!

Къырс-Къаладан ариу бийче Усхуртук элине барып къалгъанед, уой-тай,
Сагъыш эте келип, Ёрюзмекге былай айтып а баргъанед, уой-тай, уой:

– Турмушуму кёресе да, тул къатынга жанынг аурур деп келгенме, уой-тай,
Ма кесингча, кёп къыйынлыкъ, артыкълыкъ да кёргенме, уой-тай, уой.

Эркин этсенг, жашларымы Къырс-Къаладан бери, элге кёчюрюрем, уой-тай,
Жашар кюнюм тауусулса, жашларымы къолларында ёлюрем, уой-тай, уой.

Не десенг да, жаным къорду, уланларым Алауганны урлугъуду, уой-тай,
Хар бири да къарт Дебетни сыйлы къаны болгъан туудугъуду, уой-тай, уой! 

Нарт Ёрюзмек, дейди, Акъ-бийчени тилегине алай уллу бюсюремед, уой-тай, 
Алай, нарт адетде, тул къатынны айтханына угъай демед, уой-тай, уой.
 
Акъ-бийче бла жашлары, дейд, андан бары бирден Нартха тебрейле, уой-тай,
Ура, жорта, уллу Инжи-Къаланы ариу тийресинде элге келелле, уой-тай, уой. 

Бойранкъыз а жашларына деди: «Жанларым а, сёзюме тынгыларсыз, уой-тай,
Айтханымы, оноууму эсигизге алып, бек тюз ангыларсыз, уой-тай, уой.

Бу нарт элни жашаууна жарашыргъа кюрешейик, къыйын болса да, уой-тай,
Кюн бизге да тиер, энтда онглу болуп, талай жыл озса да, уой-тай, уой.

Кесигизни ариу кёргюзтюгюз, нарт бла не сёз, не даулаш да болмай, уой-тай,
Заман келсе, кёрюрсюз, ахшы умутубуз къалмазын а толмай, уой-тай, уой!».

    ДЕБЕТ ЭТГЕН КЪЫЛЫЧ

 Эмегенле деу нартла бла кюреше,
Уллу заран этер ючюн да эрише,

Нарт батырла жортууулгъа барып,
Юйде къартла бла къатынла къалып,

Таудан келген таза сууну тыя элле,
Нарт эллени жашауларын оя элле.

Суусуз, малсыз къалгъан нартла,
Мыллыкларын ол начасла таба ата,

Сан салмай, къырыла жигитликде,
Ёзенледе, не тау башы бийикледе,

Артыкълыкъны, залимликни унамайла,
Кеслерине да тенг бир кишини санамайла.

Жигитликден кем болмагъан нартла,
Тюплеринде да, къурч темирча, нарт атла,

Эслеринде уа зулмулукъ, аркъан болуп, 
Кече бла кюн боюнларын буууп,

Ол къоймайды эркин солургъа эрлени,
Замансызлай эсге уа тюшюре да кёрлени.

Жыйылдыла нарт ныгъышны къартлары,
Оноу-кенгеш кюннге къалып артлары, 

Заманында ташны сууун сыкъгъанла, 
Бешли доммай жыгъып, бойнун бургъанла,

Жау кёрселе, къыйын кюнюн бергенле,
Тутуп къойсала да: «Бар!» – деп да жибергенле,

Жортууулгъа барып, жылкъы сюргенле,
Нёгерлерин ариу, сыйлы кёргенле,

Алларына сакъ болгъанлай тургъанла,
Антларына, къаялача, бек кертичи болгъанла. 

Аты эсе – эр кишини къанаты,
Анты эсе – эрден озар къууаты. 

Олтуралла нарт эллени эрлери,
Къартлыкъдан да жокъ къалдыргъан жерлери.

Заманында темир ташла биширдиле,
Чыкъен тартып, жулдузлагъа жетдирдиле.

Тутушханда жерни белин бюге элле,
Чабышханда эрленлеча бара элле.

Тутушханда атагъа да бет этмедиле,
Озушханда сыгъындырмай кетмедиле. 

Жерге сыртын салдырмагъан нартладыла, 
Турч къаядан юлюш алгъан къартладыла. 

Олтуралла, уой, ныгъышланы толтуруп, 
Жолоучуну сыйлы этер элле, олтуртуп. 

Жашаусуз этген элле эмегенле,
Сормагъанлай, отдан кесеу сермегенле.

Суу бермезле ат ичире баргъанлагъа,
От жокъ, бет жокъ жортууулдан къайтханлагъа.

Къышда суууукъ, жайда исси, дейд, кюйдюрюп,
Ёмюрледе къыйынлыкъны да кёргюзтюп. 

Эл ныгъышда сагъыш этедиле къартла,
Ташны сыгъып, суу чыгъаргъан нартла.

Акъсакъалла уллу оноу-кенгеш этедиле,
Ахырында бу акъылгъа келедиле:

– Огъай, – делле, – мынга тёзюп а жарамаз
Алай болса, нартны кёлю да жарымаз.

Жокъду амал, артын бир юзмей быланы, 
Суу башында табарек амалны.

Нарт уланла, жыйылгъансыз, болугъуз,
Быллай ишни нарт Дебетге соругъуз. 

Сиз а, – делле, – атланыгъыз нарт Дебетге,
Ол а, – делле, – ма къан устады темирге. 

Атлы болуп, узакъ таулагъа чабыгъыз,
Темир устаны, нарт Дебетни табыгъыз.

Дебет-атабыз ташланы уруп чачады,
Минги Таудан тенгизлеге атады.

Дебет а аллай къылычла этип береди,
Къаяланы сермеп-сермеп кёреди.

Ауурлугъу доммай тенгли болгъан,
Созулгъанда, узун болуп бир тау къолдан,

Да кенглиги да кенг болуп чана жолдан,
Къылыч ишлетигиз темир магъадандан!

Нарт баласы жумушун этмей къайтмайды,
Сыр тамгъасын бурдурмайын да айтмайды. 

Танг атханлай, жашла чыгъадыла жолгъа,
Аладыла бек керекли ишни къолгъа.

Ала барадыла, кече, не кюн тохтамай,
Ат арыугъа, ач болуугъа къарамай.

Узакъ жолну барадыла, ашамай, жатмай,
Къартла айтхан ол нарт Дебетни тапмай.

Бир заманда уа, айлана, жюрюй кетип,
Минги Тауну да тюз да тюбюне жетип,

Тохтадыла бир суу къатында солургъа,
Оноулашып ма ол тийреде къалыргъа.

Нарт уланла тохтамай бардыла, 
Уллу къошну Саугам-Сыртында салдыла. 

Чыкъенлени уа бауларын а тешдиле,
Жукъладыла, керти тюшле да кёрдюле.

Жолда арып да, ач болуп тургъан атла,
Кишенленип, чыкъ кырдыкда отлайла,

Кёп кечени солумагъан нартла,
Жамычылагъа да чулгъанып, жукълайла.

Эрттенбла уа ала жолларына кетедиле,
Излей барып, бир дорбуннга жетедиле.

Ол дорбунда ала бир деу нартны кёрелле,
Кёрелле да, анга анга салам берелле.

Къарагъанда, билеклери уа  темирден, –
Акъ тишлери уа – ташланы да кемирген.

Темирчини болгъанды мазаллы саны,
Кёкюреги къысыр къая кибик эди аны.

Деменгили пилде кёрмезенг аллай санланы,
Отдан исси эди темирчини къаны.

Бойну, эмен тюккюч кибик, дейд, тёгерек,
Ишде уа нарт Дебет бола эди чёрчек.

Он бармагъы турчдан къаты къурчдан
Болуп, дейд, аламат къадарындан,

Бармакъ къыйырлары уа – сап-сары,
Ма ол а Дебетни да жез тырнакълары.

Темир билекледе болгъанды нарт къарыу,
Анга бек тынч эд жинклени къолгъа алыу.

Тёзелле къоллары къызгъан темирлеге,
Болгъанды амалы не юзерге, не бюгерге,

Отда къызып, жана тургъан темирлени,
Боран да этдирип гюрбежиде кёрюклени.

Къалтырайды жер, ол ашыгъып, терк атласа,
Не жумдурукъ этип, ол темирни урса,

Кёк жулдузлача, жилтинле учалла,
Тауушундан къоркъуп, эмегенле къачалла.

Нарт уланла жетген эдиле Дебетге, 
Темир, кёмюр салгъан эдиле кёрюкге.

Нарт темирчи кюкюретеди кёрюкню,
Ишлеп, шишлеп беред хар керекни.

Алгъан темирин къыздырад, отха салып,
Жана тургъан темирни къолуна алып,

Ауур жумдуругъу бла, керилип, урады,
Болат къылыч, жилянча, созулады.

Аны алып, гюрбежиден чыгъады,
Къара Тенгизге, узалып, ол къылычны сугъады.

Суууп, темир къылыч къата эди алай,
Хазырды иш да сынаргъа бусагъатлай.

Ол нартладан Дебет, артхаракъ да туруп, 
Кёрдю тауда бир тик къая башны уруп.

Аны башы, ары, бери да чачылгъан эди,
Ол мазаллы къая эки да жарылгъан эди.

– Ма бу къылыч болсун нарт аскерге саугъа,
Элия болсун сизге келлик душманлагъа! – 

Деп, сауутну къонакълагъа ол узатды,
Нарт жашланы да къолларын тута къаты.

– Жашар жылларынг кёп болсун, ай, машалла! –
Алай алгъыш этип, жумушларын бошадыла. – 

Дебет-темирчи ишлеген къылыч къолубузда,
Энди душман турмаз баргъан жолубузда!

Нарт уланла жыйылдыла, жетдиле, 
Тёгерекден алып, къыргъын-къыран этдиле.

Алай бла уа эмегенле улудула,
Нарт Элинден артал къурудула. 

Тынчлыкъ келди Нарт Элине, къууаныгъыз,
Тарпанлада чыкъен тартып жубаныгъыз!

Суу сакълагъан эмегенле кетдиле,
Энди нартла турмуш оноула этдиле.

            ТЕМИР-КАПУНУ АСКЕРИ  БЛА  УРУШ

О-ой, нартны, дейди, къанлы жауу болуп тургъан Бойранкъыз, уой,
Къаласында юйюрю бла, дейди, жашай эди хата-къыйынсыз, уой.

О-ой, Ёрюзмекге аман ниет тутуп, хазыр эди аны чийлей ашаргъа, уой,  
Аны атын эшитгенлей, сыфаты да ушап къала эди суусаргъа, уой.

О-ой, бир нарат тереклей, ариу эди Бойранкъызны саны-сюеги, уой, 
Аман акъылдан а толу эди къан къайнагъан башы, къара жюреги, уой.

О-ой, Темир-Капу ханны уллу къаласына эки жашын ийген эди, уой,
Аскери бла Нартха келип, аны тюп этерин, къурутурун сюйген эди, уой.

О-ой, Темир-Капу къала тоханада уллу хан а жатып солуй эди, уой,
Жанында сюелип, къарауаш къыз чибинледен аны къоруй эди, уой.

О-ой, тюш заманда ханны бир ёзюрю ол отоугъа кирип келеди да, уой,
Жюйюсханнга, баш уруп а, былай къысха хапар билдиреди да, уой:

– О-ой, сыйлы ханым, арбазынга эки ийрен атлы улан келдиле, уой,
Хан бери бир къарасын деп, айтырыкъбыз анга бир зат, дедиле, уой.

О-ой, экиси да бек ёсюмлю, сейир жарыкъ, ариу кюмюш кюбели, уой,
Кёрген адам элгенирча, экиси да, уой да, бирча аслан тёбели, уой!  

О-ой, уллу хан да, секирип къобуп а, келгенлеге босагъадан къарады, уой,
Къарап, дейди, ол жашладан сылтауларын кеси соруп сурады, уой.

– О-ой, бизни бери ийген болду атын дуния билген Бойранкъыз, уой,
Олду бизге, жашларына, акъыл берип, оноу этип тургъан анабыз, уой.

О-ой, нартла халкъы бизни юйюрге кёп къыйынлыкъ сынатды, уой,
Анабызны, кёз жашларын, сакъ жауунлай, тёкдюрюп а жылатды, уой.

О-ой, жаман халкъны жер юсюнден къоратсанг эд, уллу кюч салып, уой,
Байлыкъларын, малларын да, – дейле, – жерлерин да кесинг алып, уой!

О-ой, кетги эди, къарты, жашы, сабийлери жесирликге, сатылып, уой, 
Сен а бизни ючюн дерт жетдирип, дуниялагъа кючюнг айтылып, уой! 

О-ой, шёндюгюден тап заман а болмаз, нартны иши тюйюл аламат, уой,
Нарт элледе къалмагъанды нал урулгъан, – делле, – жангыз да бир ат, уой.  

О-ой, къарыусуз болгъанды бусагъатда нарт аскерни сауут кючю, уой,
Жокъду нарт элледе къылыч, къалкъан, садак эте билген темирчи, уой.

О-ой, алай айтып, юйлерине атландыла ол уланла, артха бурулуп, уой,
Къайытып а келген элле, Акъ-бийчени ол жумушун толтуруп, уой. 

О-ой, ол заманда нарт Ёрюзмек кеси жангыз кетгенед уугъа, уой,
Кёп къалгъанды къайытмайын деп а, Сатанай этгенед къаугъа, уой.

О-ой, аналыгъы Тохана-обурдан къалгъан жекни салгъан эди, уой,
Ол жекге, дейд, олтуруп а, кёп а къарап, тынгылап а тургъан эди, уой.

О-ой, Темир-Капу хан аскерни урушлагъа хазыр болуп да кёрдю, уой,
Сора, жекни бир жанына буруп, узакъ бир дорбуннга эс бёлдю, уой.

О-ой, къарай кетип, Ёрюзмек-батырны анда кёргенед, ауруп, уой,
Тюбюнде да атына салыучу жайылып эд уллу кийиз жауурлукъ, уой.

О-ой, олсагъат да Сосурукъну бийче ийди эрин алып келирге, уой,
Сосурукъ да, мычымайын, алып келди Ёрюзмекни ингирге, уой.  
 
О-ой, Сатанай-бийче уа кеси къайры чапсын, неге къалай къарасын, уой,
Ёрюзмек да къаты ауруп, элинде уа болуп уллу уруш къайгъысы, уой.

О-ой, нартлагъа да къылыч, гида, садакъ азлыкъ этерин да билди, уой,
Ёрюзмекни къайгъысыз тургъаны бийчесине бек ачыу да тийди, уой.

О-ой, нарт аскерни садакъ баулары этилип эд доммай сингирден, уой,
Окъ учлары отлукъ ташдан, доммакъдан да, тюйюл элле игиден, уой. 

О-ой, эрине уа эсли бийче, хансла жыйып, дарман-даруулар да этди, уой,
Ашыгъып, дейд, нарт Дебетни тургъан жерине да кеси терк жетди, уой.

– О-ой, бир минг болат къылыч, минг да садакъ керекди бизге, – деди, уой, –
Жыйырма минг ючгюл темир окъ учла да ала бла бирге, – деди, уой. – 

О-ой, ол садакъ окъланы, бек тилейме, жылан уу бла къатдыр, – деди, уой, –
Ол сауут къадарны барын, – деди, – бир кюн бла бир кечеге да тапдыр, уой! 

О-ой, Дебет эди темир ташны, бузча, къыздыра да кетип, эритген, уой,
Магъаданны игисин да тауда табып, нартха темир ишни юйретген, уой.

О-ой, Дебет айтды: «Уой, келиним,  билялмайма ол уу дегенни, уой,
Этерге уа кюреширбиз, – деген эди, – талмай, къолдан келгенни, уой».

– О-ой, алай болса, ол жумушха бюгюн, – деди, – кесим чабайым, уой, 
Къаллай бир керек эсе да, ууну, – деди, – мен бусагъат табайым, уой!   

О-ой, къула тюзге кетип, ариу бийче тюрлю чапыракъла жыйды, уой,  
Темирчи Дебет а, ол келгинчи, сауут къатдыргъан а ишни тыйды, уой.

О-ой, Сатанай-бийче да андан бир къамишли кёлге ашыкъды, уой,   
Кёп жилянны, тутуп, буууп, ууларын а бир аякъгъа, дейд, сыкъды, уой.

О-ой, сауутланы, уудан иги жагъып, уста Дебет алай къатдырды, уой,
Бел тюзетмей, нартланы да болушдуруп, тангын алай атдырды, уой.

О-ой, жан иеси, дейди, ол сауутдан, окъдан аз да болса жаралы, уой,
Ёллюк эди, эти-бети кёбюп, кёмюр кибик, къаппа-къаралып, уой. 

О-ой, сауутларын жыйып, дейди, ол нарт жыйын кетди элине, уой,
Нарт къатынла сау тюмен аскерге бир кечеге тикген элле кийимле, уой.

О-ой, ол заманда нартха келди, дейди, ашыгъышлы бир къуугъун, уой,
Алып келди эллерине хапарланы, дейди, эм ачысын, сууугъун, уой: 

– О-ой, нарт эллери, хайыр жокъду юйде рахат жатып туруудан, уой,
Жерибизге сансыз душман аскер кирип келед Темир-Капудан, уой!
 
О-ой, Сатанай а Ёрюзмекге алай айтды: «Уой, жанынга болайым, уой,
Юйден ары-бери чыкъмай турчу, аскер башчы кесим болайым, уой!».

О-ой, Ёрюзмекни уруш киймлерин кийип, сауут-сабасын да такъды, уой,
Сыфатын да обур бийче Ёрюзмекге, бир шашмайын, ушатды, уой.

О-ой, андан, дейди, къодучугъа сур быргъы бла халкъгъа къычыртды, уой,
Бар элледен бир майданга нарт аскерни саулай бирге жыйдыртды, уой:

– О-ой, нарт батырла, уллу, кючлю душман аскер келеди бизге, уой,
Нарт эсегиз, жауну иймей а къоярсыз, – деген эди, – Нарт Тюзге, уой! 

О-ой, атланып а, нарт жигитле, жортуп, жетген элле Хазна Суууна, уой,
Бир солуу алырек деп а, тохтадыла уруп баргъан сууну бойнунда, уой. 

О-ой, Аргъын-Сууда салгъан элле алчадакъла уруш чеклерин, уой,
Солуу алып, къазауатха алайлада бегитип а тебредиле кеслерин, уой.  
 
О-ой, танг атханда, Темир-Капу ханны деу аскери кёрюндю, уой,
Кимле-кимле, къаллай сауут-сабалары болгъанлары билинди, уой.

О-ой, алларында эмегенле, кёзлерин да чыракъ жандырып, уой,
Тёгерекни, ол тийрени аман мызыу, эрши ийислеге алдырып, уой,

О-ой, бирер узун, он къулачлы, сыйыртхычха ташла къапдырып, уой,
Тауушлары адамланы къулакъларын бир сансытып, талдырып, уой,

О-ой, сыртларында болуп ташдан толу тууар тулукъ жюклери, уой,
Эркеч тюклей, жерге дери салынып а узун къызыл тюклери, уой.  

О-ой, нарт аскерни кёрюп, эмегенле жаудурдула таш жауун, уой,
Ол ташлары тийип, алайлада нарт аскерден жан а берди бир къауум, уой. 

О-ой, нартла садакъ атып кюрешдиле, узакъ учмай садакъ окълары, уой,
Артха кетмей, ыхтырылмай, ол нартланы болмад башха онглары, уой.

О-ой, Сатанай-бийче, дейд, айтды: «Тогъай аскер мени бла къалсын, уой,
Къалгъаныгъыз, – деген эди, – Хазна-Сууну ол жанына жыйылсын», уой. 

О-ой, кеси къойгъан аскерине жигит бийче анда алай буюрду, уой,
Жюз да багъыр къазанлагъа, этден толтуртуп а, суудан къуйдурду, уой. 

О-ой, къол ичинде салгъан элле, от да этип, этден толу къазанла, уой,
Ичлерине жигит бийче къуйду кючлю, ачы, уулу кырдык тамырла, уой.

О-ой, къазанлагъа туз орнуна атхан элле кердеуюкню, сары кукуртну, уой,
Кундуш, андыз къошуп, къойгъан элле ол аскерге хазыр ёлюр отну, уой.

О-ой, уруш эте, нартны бир тогъайы, кача-къача, келгенед артха, уой,
Хазна-Суугъа жетип, дейди, къошулгъанед сакълап тургъан да нартха, уой.

О-ой, эмегенле къайнай тургъан къазанлада ол ашланы тапдыла, уой,
Асыры жутдан а, бир бирине ал бермейин, къычырдыла, чапдыла, уой.    

О-ой, тоюп, дейди, солуюкъ деп жатхан элле, ары-бери жайылып, уой,
Бир заманда къарынлары аман ётюп, башлары да тели айланып, уой,

О-ой, тентек болуп, бири бирин башладыла тюйюп, къаты эсирип, уой,
Тюклери да тюшюп, этлери да кёгерип а, кёбю кёбюн ёлтюрюп, уой.   

О-ой, жюз челек а кирген къазанлада шорпаланы ичип, жутланып, уой,
Алайлада къалгъан элле, аууп, ёлюп, къой сюрюулей, къырылып, уой.

О-ой, ызларындан келе эди Темир-Капу ханны мингсан аскери, уой,
Тохтагъанед, сора, эмеген сюрюуню дырын болгъанын а кёрюп, уой.

О-ой, къазауат этерге базыналмай, къалып элле тамашагъа, сейирге, уой, 
Нарт аскерге келечиле ийген элле, сёлеширге, келишимле этерге, уой.

О-ой, Сатанай-бийче уа сора нартларына белги берди, ангылатып, уой,
Ала, мычымайын, сермеш-уруш ачадыла, жаугъа садакъ атып, ууатып, уой.

О-ой, хан аскери, болалмайын, къоркъуп, къачып кетди алайдан, уой,
Нарт уланла къуууп, сюрюп, суу бойнунда жетген элле ызындан, уой.

О-ой, жартыларын къырып, жартыларын жесирликге алгъан элле, уой, 
Тоноуларын, сауутларын жыйып, эллерине къайтып баргъан элле, уой.  

ЖОРТУУУЛДАН  КЪАЙТЫУ

Къарачыгъыз нарт эллеге узакъдан,
Толупдула барысы да къонакъдан.

Сабийле да орамлада чабышып,
Текени да мюйюзюне жабышып.

Кёремисиз, уллу къууум къууанчла,
Сакълайдыла бизни зауукъ жубанчла.

Нарт Ёрюзмек сакълайд бизни кёрюрге,
Ашыгъайыкъ анга толу хапар берирге.

Хей, аланла, жортууулдан келебиз,
Жолукъгъанга къысха салам беребиз.

Сёлешсек а, элгендирмей кетебиз,
Жол узуну жыр айтабыз, кюлебиз.

Атын, тартып, сыйырмабыз игиден, 
Душманны уа уруп атып тюеден.

Кече болса, къая ыранда жатабыз,
Кёкге тутуп, садакъ окъла атабыз.

От этебиз, кёкден жулдуз тюшюрюп,
Доммай этден ашаучубуз, биширип.

Арысакъ а, бугъей суула ичебиз,
Ач болсакъ а, эки-юч къабып кетебиз.

Атларыбыз къанатлыгъа ушайыракъ,
Жюрюшюбюз, мамукъ кибик, жумушакъ.

Керек болса, эрлен кибик, жортабыз, 
Бёркню сызып, садакъ атып, тутабыз.

Атларыбыз талхурунсуз ашайла,
Эркелетсек, жоргъалагъа ушайла.

Жоргъалашып, къанатлылай баралла,
Тёрткюнлюкню жангыз кюнге салалла.

Атларыбыз а болуша биледиле бизге,
Ахшы акъыл салып эсибизге.

Къоркъмайбыз бир къыйынлыкъдан,
Тейри бизге берген да ылыкъдан.

Жолубуздан гъауел жел да тыймаз,
Сермешледе санларыбыз да къыйналмаз.

Тобулгъуданды къамичи сапларыбыз,
Жугъутур тикгичледен садакъ бауларыбыз.

Чабырланы тигебиз сарыуек териледен,
Иер къашларыбыз – элме терекледен.

Нартлабыз да, Сары Аркъадан аугъанла,
Кийиклени тутуп, къойлай соялгъанла,

Нёгерликни жюрекледе жюрютгенле,
Къарыусузгъа къарындашлыкъ да этгенле.

Мал кютерге, жер сюрюрге жарайбыз,
Уруш этсек, билек кючге къарайбыз.

Дуния малын бизде тюкге да кёрмейле,
Болумсузгъа салам да бермейле.

Биз а айтып, инсан кёлю къалдырмабыз, 
Жолгъа чыкъсакъ, бетге айып алдырмабыз. 

Тергеу эте, бир да уллу жангылмабыз, 
Нартны атын амалсыздан сагъынмабыз. 

Биз а бюгюн керти къууанч кёребиз, 
Сёз барыуун эштгенлеге беребиз. 

Ала эсегиз, толу аякъла алыгъыз, 
Мындан сора къууанч бла къалыгъыз.

Нартла уа кюн батарыгъын сакълайла,
Элге жууукъ ашыгъышлы чапмайла.

Жортууулдан талаурсуз къайтмайла,
Таматасыз хапарларын айтмайла. 

      СОСУРУКЪНУ  ТЮП  ДУНИЯГЪА  БАРЫУУ

Нарт Ёрюзмек дейди, кеси жангыз марал уугъа баргъанды, 
Ауруп къалып, Сатанайны, сабийлерин да жарсытханды.

Къайгъы этип, дарман излеп, дейди, бийче кёп кюрешгенед,
Ахырында, элни жыйып, Нартда жигитлеге дегенед:

– Уой, жашла, бачама ауруйду, мадарым жокъда, къоркъама,
Анга жангыз да бир затчыкъ, – деди, – болушурукъ сунама.

Таудан, тенгизледен ётюп, къара орманда барды бир тала, 
Ол талада уа барды бир бийик, ариу мермер къала.

Ол къалада бир къыз жашап, къазауатны, урушланы сюеди,
Аны алтын гулласында алты-жети алтын чабакъ жюзеди.

Чабакъладан бирин, бир нарт, алып, бери чапса эди,  
Алтын чабакъны биширип, нарт Ёрюзмек андан къапса эди,

Ол аш, – деди, – анга болуп къаллыкъ эд, жан дарманча, 
Бачамагъыз да сау болуп къалып, анасындан туугъанча.

Сизден ол жумушну ким эталса, аны сыйын энчи кёрюрме,  
Саугъасына алтын-кюмюш толу кюбюрюмю берирме.

Нарт Сосурукъ, бек биринчи болуп, кетед узакъ жолгъа,
Акъ-бийчени эки жашы, тюбеп, тиледиле къошулургъа.  

Былай да былай деп, ючюсю да, олтуруп, ушакъ этелле, 
Ол саугъаны эшитгенде, эки улан кюнбатышха кетелле. 

Нарт Сосурукъ, жортуп, къыбла таба къыстау барады, 
Къалын орманны ичинде жашил бир талагъа чыгъады.

Анда, дейди, Схуртукланы уллу жылкъыларын кёргенди, 
Жылкъычыгъа да: «Жумушум былай болду», – дегенди.

Ол жылкъычы уа: «Келчи, – дейд, – санга бир ат берирме, 
Мындан ары да жолунгу, кесим билгенча, юйретирме».

Андан ол экиси жылкъы тургъан жерге бирге баралла, 
Къарт жылкъычы айтып, жабагъылы жары тайны туталла.

Нарт, ол тайгъа, тарт-соз эте, къамичисин да жетдиреди, 
Тёзе келип а, чичхансырт тайчыкъ, адамча, тилленеди:

– Эй, нарт жигит, – деди, – тарт-соз этсенг да, мен тёзерме, 
Сен кишилик этсенг а, къоркъма, мен атлыкъ этерме!

Нарт Сосурукъ, алгъыш этип, дагъыда атланнганды,
Бир кесекден башха къалын бир орманга да батылгъанды.

Анда уа нарт къарасакъал бир кишиге да тюбегенди, 
«Атам ауруп, анга дарман излей чыкъдым», – дегенди.

Сабыр киши, нартха тынгылай келип, аны махтайды, 
Тапхан ашын салады аллына, былай айтып башлайды:

– Бу сен кёрген тийреледе юч къарындаш болабыз,  
Бири бирибизден он къычырым узакълыкъда турабыз.

Къазауатчы ариу къызгъа жууукъ бек кичибиз турады, 
Тынгысызлыкъ сынап, къара сакъалы акъ болуп барады. 

Юйюм бла ол къызны арасы отуз да къычырым болады, 
Ол себепден, алыкъа, – дейди, – сакъалым къарады.

Ол къыз, жатып бир жукъласа, юч-тёрт кюнню жукълайды, 
Уяннганлай, юч-тёрт кюнню тёгерекни-башны жокълайды.

Жукълап тургъан а заманын къала тийресинде марарса, 
Къаласына кирип барып, ол чабакъны алып къачарса.
 
Ары бара туруп, эки къарнашымы излеп, соруп табарса,
Миннген атларынгы алышындыр, не да исси къабарса.
 
Къайта туруп да, – дейди, – ол къыздан къачсанг, алай этерсе,
Аны аты желден женгил болса да, къутулуп кетерсе.

Сакъ бол, ахшы улан, ол къыз бек кёплени жойгъанды,
Кёп жигитни къуууп, жетип, уруп, эки этип къойгъанды.

Нарт Сосурукъ ол кишини хар айтханын  эте-эте кетгенди,
Ол акъ мермер къала тургъан бир талагъа жетгенди.   

Атын тагъып, ол къалагъа кирип а, сейирден ёлгенди,
Пил сюекли орундукъда жукълап тургъан къызны кёргенди.

Ариу эди саны, бети ол отоуну саулай да жарыта эд, кюнча,
Къалын эд тёгюлген алтын чачы, узун таралгъан жюнча.

Къарагъанда, дейд, гуллада алты-жети чабакъ ойнайды,
Къызны алтын чачын а нарт орундукъгъа байлайды. 

Алтын чабакъны Сосурукъ, тутуп, дейд, къойнуна салады,
Атха мине тебрегенлей, ол алтынчач да уянады.

Баргъан нартны ызындан тереклени бюгерча жел жетеди, 
«Итден туугъан, тохта сен!», – деп, къызны ауазын эштеди.
 
Миннген атларын алыша, Сосурукъ жары тайгъа къонады, 
Къарасакъал: «Бу шаудандан ичир атха», – деп буюрады.

Дагъыда къыз, биягъынлай, нартны жете-жете тебрейди, 
Ма ол да тайына: «Атлыкъ этерме деп, айтханса!», – дейди. 

Жабагъылы тай: «Къоркъма, жалкъама жабыш, – дегенди, – 
Керек жерледе ма былай болады ат аякъ алыш!» – дегенди.

Ол къыз тайны къуйругъундан тута тебрегенлей, учады, 
Тенгизлени, къаяланы башы булутлада ол жол ачады.

Таракъ да тауладан ётюп, бир дорбунну аллында тюшеди, 
Сосурукъ анда солуй тура, Акъ-бийчени уланларын кёреди.

Хапар сорадыла жашла, алтын чабакъны сора кёргюзтеди, 
Асыры да ачыудан а зар жюреклери жарылыргъа жетеди.

Нарт Сосурукъ жукълагъанда, ол дорбундан чыгъып кетелле, 
Дарман элтип баргъан нартны ёлтюрюрге оноу этелле:

– Баштакъ туугъан, къойчу урлугъу, бетибизни жойгъанды, 
Атыбызны да айтдырыр жерде уа саугъасыз къойгъанды!

Аны, былайда окъуна ёлтюрюп а, бастырып къоярмек?
– Угъай, – дегенди башхасы, – тюпсюз жер тешикге атармек?

Айтханларыча этдиле, нартны жер тешикге элтип, аталла, 
Атын туталмайла, къууа кетип, жанларындан тоялла.

Дорбун аллына тыйсала, къая башларына мине эди, 
Къая эрнине тыйсала, бир секирип, суу бойнуна эне эди.

Аны къоюп, чабакъчыкъны алып, Схуртуклагъа учалла, 
Халкъ алагъа махтау берип, уллу саугъа къоллу болалла.

Фукну мекямларын бийлеп, ала анда жашай берелле, 
Хар ай сайын уллу тойла, сыйла къурап, зауукъ этелле.

Ёрюзмекни, дейд, саулугъу къайтып, жаны уа къыйналады:
– Къайда къалгъан болур жашынг? – деп, бийчеге сорады. –

Къайытыргъа керек эди, андан бери юч ай озгъанды, – 
Бийче уа, дейди, ырыслап, таш салмайын тургъанды.

Ол таш салады да, жашы къайда болгъанына къарайды, 
Тёзалмай, жюреги сынып, ачыкъ жылап башлайды: 

– Бу дунияда тюйюлдю ол, болса, мен кёрмейин къалмазем, 
Былай тюшеригин билсем, мен бюгюн таш салмазем! 
 
Нарт Сосурукъ, жер тешикге учуп бара, къаялагъа тие эди, 
Келип жерге тийгенинде, темир санындан къан сие эди.

Къобуп, кючден-бутдан атлай, къолда бир талагъа чыгъады,  
Сабийлерин алып келген бир къатынга тюбеп къалады.

Сосурукъгъа жаны ауруп, къатын анга былай айтады:
– Былайтын ма кюн сайын кёкню эки уллу къочхар озады.     

Бири, – дейд, – акъды, къар кибик, бири, кече кибик, къарады,
Экисини арасында, тохтамайын, уллу тюйюш барады.

Акъ къочхарны мюйюзюнден сермеп, къаты тутарса, 
Силдеп ийсе, мындан учуп, тюшген ол жеринге чыгъарса.

Къара къочхар а, жангылсанг, артынг бек аманга къаллыкъды,     
Кючлю силдеп ийип сени, тюп дуниягъа, – дейд, – сызарыкъды.
 
Къагъышханда мюйюз таууш эте, ол къочхарла ары жетелле, 
Кёкге чыгъа, оза бара, бири бири бла тохтаусуз уруш этелле.

Нарт Сосурукъ ол акъ къочхар таба, чабып, мыллык атады, 
Къара къочхаргъа илинип, къочхар аны тюп дуниягъа сызады.

Кёп, аз баргъан эсе да нарт, бир заманда жерге тиеди, 
Эс жыйгъанда, бара кетип, элни къыйырында юйге киреди.

Юйде тургъан къатын бла да, эки къызы бла танышады,
Бери къалай да, нек да тюшгенин айтып, кече анда къалады.

– Уой, къонакъ, сен айып этмезсе, сууубуз тауусулгъанды, 
Сууну башын тогъуз башлы бир эмеген алып къойгъанды. 

Сууну тыйып, элибизге бир тамычы мылы жибермейд, 
Адамладан бир экисин ашамаса, халкъыбызгъа суу бермейд. 

Батыр жашла эмегенни ёлтюрюрге деп а, таугъа баралла, 
Къарыу эталмайын, анга татлы къабын болуп къалалла.

– Алай эсе, – дейд Сосурукъ, – манга сегиз топпан этеренг, 
Дагъыда бир иги садакъ, жютю сырпын да мадарып жетеренг.

Тогъуз башлы бла, жанымы аямай, сермешип кёрюрме,  
Хорлаялсам, ахшы, болалмасам, ашхынында ёлюрме.

Берген сырпынын Сосурукъ къылкъыяргъа да билегенди, 
Топпанланы нарт Сосурукъ эки имбашына тизгенди.
 
Садакъ окъларын къолчанга салып, иги хазыр болгъанды, 
Суу башына да тюзюнлей ол эмеген тургъан жерге баргъанды.

Аны сезип, тогъуз башлы, чюйерилип, къарап турады:
– Ох, ас ийис, ох, мус ийис, адам ийис, – деп, – бурнума урады! 

Санга къарап, тамашагъа къалып, сейирсинип ёлеме,
Тогъуз башлы адам улун мен биринчи кере кёреме!

Къоркъутургъа, тогъуз башлы, дейд, гюрюлдеп къобады:
– Манга келген эсенг, атышмы, не тутушму? – деп, сорады. 

– Адет бла, – дейди Сосурукъ, – аямай атышхан этербиз,  
Садакъ окъланы таууссакъ, тутушуугъа жетербиз.

Эмегенни тогъуз башын нарт Сосурукъ уруп барады, 
Тели эмеген, башла сунуп, кийиз топпанланы урады.

Эмегенни, алай этип, нарт Сосурукъ тогъуз башын атады, 
Аны, тёбе кибик, уллу, сылыкъ мыллыгы алайда къалады.

Сууну бошлайды нарт, тёбен элле суудан иги къаналла, 
Нарт батыргъа, ыразы болуп, бирден махтау салалла.     

Элде къала ишлеп, нартны кеслерине бий этерге айталла, 
Юйдегили болур ючюн, келинликге бир ариуну табалла. 

Сосурукъ унамайды: «Къайтып, нартла бла жашаргъа сюеме, 
Нартсыз манга жашау-ашау болмазлыгъын иги билеме.

Бар алтындан бла кюмюшден мен халкъымы сайлайма, 
Мындан къалай чыгъарем деп, аны юсюнден ойлайма».

Нарт батыргъа элде бир къарт тюрлю амал-мадар береди: 
– Ма бу жерде хар жыл сайын бир къуш бала этеди.

Бир сарубек а, юйренип, аналары бир аш тапхынчы, 
Ашап къояд балаларын, ол къуш таудан къайтхынчы.

Бир терекдеди уясы, – деди, – саутланып, ары барсанг, 
Анда къушну балаларын сарубекден къутхаралсанг, 

Сенге ана къуш этмеген жерде бир игилик болмазед, 
Жер башына, нарт дуниягъа чыгъармайын къоймазед.

Нарт Сосурукъ, сауутланып, къушну уясына баргъанды, 
Ол къуш тилни билип эд, балала бла сёлеше тургъанды.

Бир заманда къызыу болуп, кырдык жанып башлайды, 
Сосурукъ да сарубек бла сермешге хазырланып башлайды. 

Бир кесекден а сарубек, дейд, сюркелип а, кёрюнеди, 
Ауузундан да от чыгъа, тик тауладан ол тийреге энеди.

Нарт Сосурукъ, бир атханлай, ёлтюрлюгюн ангылайды, 
Ёшюн ортасына садакъ атып, сарубекни къаплайды.

Сарубекни исси къаны къайнар суулай барады,  
Жарты ёлгенин кёргенде, нарт сырпыны бла да урады.

Жерге уа ауана тюшюп башлайд, кюн тутулгъанча, 
Къаппа да къарангы басып, айсыз кече болгъанча.

Сейир этип, нарт Сосурукъ: «Бу неди?», – деп сорады, 
«Анабызны аунасыды», – деп, бир балачыкъ айтады.

Аны ызындан тамычылап, дейд, сакъ жауун жаугъанды, 
Жауун а ол деменгили къушну кёз жашлары болгъанды. 

Къоркъуп келди, балаларын ол сарубек жутханд деп, 
Уяларын да кюйдюрюп, жардан эншге атханд деп.

Бир кесекден а жел къобуп, тереклени бюкгенди, 
Бюгюлмей уясы тургъан жангыз терек, дейд, сюелгенди.

Алай сейир эди ол къуш, хар не заты да жомакъдача, 
Къанатлары бла кёзлери жарыкъ, дейд, жулдузлача. 

Сосурукъну къабармы деп, къуш балала къоркъалла, 
Сосурукъну ёрге алып, къанат тюплерине салалла. 

Балаларын саулай кёрюп, ол къуш былай сорады:
– Мен балала чыгъаргъанлы бир талай жыл болады.

Хар жыл сайын, – дейд, – аланы бу сарубек ашап баргъанды, 
Ма бу жол а жаныгъызны къалай, ким къалдыргъанды?

– Ма буду, – дедиле, – бизни сарубекден сау къалдыргъан,   
Ол огъурсуз жанны кеси жютю сырпын бла туурагъан. 

Ол заманда къуш да нартны къанат тюплерине къысханды, 
Ауузу бла, дейдиле, жутуп, артха бурну бла да къусханды.

Деменгили ол къуш нартыны алай эки-юч кере этгенди,
Сосурукъ анга уллу къарыу къошулгъанын билгенди. 

– Не ахшылыкъ этер эдим, уялмай, манга айтып къой, – деди,  
Нарт Сосурукъ да ол къушха толу хапар, дейд, билдирди.

– Охо, – дегенди къуш, – элге тогъуз гаммеш мал сойдурурса, 
Эки тери гыбыт этип, уллусуна къан къуйдурурса.

Башха гыбытны ол гаммеш этлеринден да толтуруп, 
Гыбытланы да сыртыма салып, кесинг да олтуруп, 

Жолда бара, мен «къаркъ» десем, гаммеш этден берирсе, 
Мен «къуркъ» десем а, жолумда къан уртлата келирсе. 

Элни адамы Сосурукъну хар айтханын толу этгенди, 
Къушну да сыртына гаммеш гыбытланы да жюклегенди.

Элчилеге алгъыш этип, Сосурукъ къушха миннгенди, 
Битеу да халкъ ыразылыгъын нартха дагъыда билдиргенди.

Къуш, бийикден бийик чыгъа, бирде солуй барады,
Нарт Сосурукъ, къан уртлатып, къушха этден да къапдырады.

Кётюрюле барып, Сосурукъ кетген жер тешикге жетелле, 
Къаяланы ичи бла, дейд, ёрге чыгъа, уча, бара кетелле.

Ма энди уа чыкъдыкъ деген бир заманда къуш эт тилейди, 
Эт бошалып тура эди, къуш сора «къуркъ» да дейди.

Алай а, къан тауусулуп, къуш энишге энип тебирейди, 
Башха бир амалы да жокъ, Сосурукъ да къылычын сермейди.

Бут шаугютюн кесип, къушха кеси этин терк къапдырады, 
Аны бла къарыусуз болгъан къанатлыгъа эс тапдырады.

Чыгъып башлайла жангыдан, агъа тургъан къанын жыяды, 
Къушу «къуркъ» дегенлей а, нарт тамагъына къанын къуяды.

Алай эте, нарт биягъы дорбун аллына, дейд, келгенди, 
Ол къуш: «Артда къапхан этчик артыкъ татлы эди», – дегенди. – 

Уртлагъаным да татыулу, сен аллыма бир келчи, 
Жюрюяллыкъ эсенг, жюрюп, – деген эди, – бир кёрчю!». 

Сосурукъ, ахсай-ахсай, жерде эки-юч кере атлайды, 
Ол къуш этин, къанын къусуп, жарасына жалгъайды.

– Да, хайда, – дейди къуш, – сау къал, тюп дунияма къайтама,  
Санга, керти нарт жигитге, алгъышланы айтама.

Жулдуз тамгъалы къуш, андан, акъырын энип кетеди, 
Ол кетгенлей, нарт Сосурук ат кишнеген таууш эштеди.

Чичхан сыртлы эсли аты, нартны аллына келеди, 
Тансыкълыгъын алалмай, ийнакълап, аны юсюне ёледи.

Атха минип, нарт Сосурукъ ашыгъышлы тебрейди, 
Элге жете, жырлай-жиляй тургъан бир къойчугъа тюбейди. 

– Эй, кёп болсун, жаш сюрюучю, къойдан хайыр кёрюрча!
– Сау бол, ёт къошулсун сенге, къартлыгъынгда къазауатда ёлюрча! 

– Ма сен жангыз кесинг, – деди, – тюзде сюрюу кютесе, 
Бирде жырлай, бирде жиляй, алай сен не ючюн этесе?

– Элибизде, – деди жашчыкъ, – Сосурукъ-батыр болгъанды, 
Атасына дарман излей кетип а, тасболуп къалгъанды.

Схуртуклары ма бу ингирде нартны къайгъы ашын этелле, 
Андан мени кибиклеге, татлы лёкъум, эт юлюшле жетелле.  

Иги тоярма деп къууангандан, – дегенди жаш, – жырлайма, 
Сосурукъну тас болгъанын эслеп, аны ючюн жылайма.

– Жарсыма, – дейди нарт, – ол сау тура эсе да, ким биледи, 
Тюзлюк бла жашагъанлагъа Тейри уллу насып береди.

– Угъай, – деди жашчыкъ, – нартны анасы таш салыргъа устады,   
Сосурукъну бу дуниядан къорагъанын бизге кеси айтады.

Ташдан туугъан нарт Сосурукъ эл жыйылгъан жерге барады, 
Аны къайытханын кёрюп, халкъ бары аллына чабады.

– Ай, хомух а, – дейд Ёрюзмек, – ананг къайгъы этерин билесе,
Жабагъылы тайгъа минип, къайсы жерде туруп келесе?

Акъ-бийчени уланлары тапхан чабакъ этден къапханма,
Кесинг кёресе, анамдан жангы туугъан кибик болгъанма.

– Уой, атабыз, – дейд Сосурукъ, – мен хапарны тюзюн билеме, 
Эл жыйлып тургъан жерде аны сизге айтыргъа сюеме.

Мен болмасам, ол ауруудан сени киши да къутултмазед, 
Жабагъылы тай болмаса, алтын чабакъ да табылмаз эд.

Нарт Сосурукъ ишин айтып, нартла даулаш-дауур болалла, 
Акъ-бийчени уланлары; «Ётюрюк айтад!» – деп, къычыралла.

Даулашланы-дауурланы, дейд, Сатанай, къобуп, тыяды, 
Ишни тюзюн билир ючюн, ол юч жашха да буюрады:

– Уой, нарт эрле, жангыз, - деди, – Кёк Тейриге табынганла,  
Тюзлюгюне, оноууна бир да шексиз ийнанганла!

Юч батырны халкъ гюренни ортасына олтуртургъа керекди, 
Къолларына садакъларын, – деди, – тутдурургъа керекди.

Алларына бирер жауурун къалакъ салып, сакъларбыз, 
Кёкге садакъ окъ атсынла, тюзюн алай билип къоярбыз.

Сатанайны ол айтханын этип, нартла бары гюрен туралла, 
Кёкге айландырып да юч батыр садакъларын аталла. 

Сосурукъну огъу, къайтып, жауурун къалакъгъа чанчылады, 
Экисини уа окълары, къайтып, чатларындан чыгъады.

Ким терс болгъаны алайда ачыкъ айгъакъланнганды, 
Ёрюзмекни уллу юйю къууанч бла насыпдан толгъанды. 

Къаласында жашап тургъан Акъ-бийчеге хапар келди,          
Узунмыйыкъ Шырдан  ёлюклени анга чана бла келтирди.

Ёлюклеге къарап, бийче жыламай, дейд, бир кюй этеди, 
Къалгъан жашлырына ол кюй, мыйы тамырларын ашап, ётеди: 

– Жыларем, – дейди Акъ-бийче, – жокъ къарыуум, тауусулду, 
Кёре келген палахладан жаным ташдан къаты болду.

Ма мен да Акъ-бийче болмам, Сатанайны къурутмасам, 
Ёрюзмекни, айгъа къарап, ач бёрюлей улутмасам! 

      САТАНАЙ-БИЙЧЕ  БЛА  ТАУАС

Бойранкъызны Алаугандан жети улу да бар эди,
Ала уа, хар бири, аты айтылгъан тулпар эди.

Таматасы, Тауас деген улан, уста да темирчи эди,
Анасына, дейди, ушаш, обур а, хыйнычы эди.

Ариу эд, жокъ эди Нартда аныча мазаллы,
Узун бойлу, ингичге белли, кемсиз да тап санлы.

Ныгъышлада къатын-къызла хапар да айтыучу эди,
Мен алдамаз тиширыу жокъ деп къатлаучу эди.

Тауас-батыр темир ишни алгъан эд элинде,
Нартны, ишлеп а, усталыкъ бла жетгенед кёлюне. 

Алай бла, Ёрюзмек бла да шуёх-татах болгъанды,
Биргесине уугъа жюрюй-жюрюй тургъанды.

Ма бир кере ол экиси бир буу атарек деп, баралла, 
Марал териледен этип, ахтыгерий-чатыр салалла.

Бир буу мюйюзледен кеслерине да къош этелле,
Жюреклерин бир бирине алай бла бош этелле.

Кюндюз болса, маралланы, доммайланы аталла,
Ингир болса, шишлик ашай, хапар-таурух айталла.

Жараш-къабакъдан эки от жарыкъ чыкъгъан эди,
Ёрюзмекге Тауас-батыр а, махтанып, айтхан эди:

– Ой, Ёрюзмек, ма ол эки от жарыкъны кёремисе,
Кимни юйлеринден чыкъгъанларын билемисе?

Бири анасы, бири да баласы, жашырмайын айтама,
Ол экисин да мен нёхлериме, тосларыма тутама.

Кече ортагъа дери, жюн ийире, ала урчукъ буралла,
Ма экиси да жатмайла, мени сакълап туралла!

– Эй, сен кёреме нарт элде таза да бузулгъан улан,
Алай эсе, тосунг аман, андан да сен кесинг аман!

Тауас къатын бла ол къызны айтады, махтанады:
– Терилмезлик тиширыу жокъ, – деп да айтады. – 

Не кертичи болса да ол, ай, терилип къалыр,
Ариу сёзге, кёзю жаннган эрге терк алданыр.

– Болур, – дейд Ёрюзмек, – сейир тюрлюдю халлары,   
Къаудан башында жабалакъ къарлай акъыллары,

Сени кибик чырайлыгъа алданмай а, бири тёзмез,
Алай, ким терилсе да, – дейд, – Сатанайым а терилмез!
 
– Уой, Ёрюзмек, – деди Тауас, – анга бош ийнанаса,
Къалгъан къатынладан аны башха сунуп тураса.

– Кел сора, – дейди Ёрюзмек, – да кел, ёчешейик,
Ким тюз, ким терс болса, сынап бир кёрейик.

Ёчге уллу жылкъы, – дегенди, – къошуму салама,
Сен хорласанг, Ёрюзмекни эсли адамгъа санама! 

– Къыркъ бузоучукъ, алтынкъуйрукъ да ажирим,
Болсун ёчюм, – деди Тауас, – ма олду берлигим.

Сени юйдегинги да мен, сюйсем, тосха табарма,
Бир белгисин алып, – деди, – санга бери чабарма!

Къалады Ёрюзмек, Тауас а эл таба, дейд, атылады,
Аны кёрюп, Сатанайгъа къарауашы чабып барады:

– Жолну, къолну айырмай, уой, затны сан этмей,
Бизге келеди бир атлы, кёкге, жерге да жетмей! 

– Сен теш кийим болгъанынгы, аны кесим киерме,
Сени, кече къонакъ болса, аны бла жатаргъа иерме.

Мени терилтирге келед, сыфатымы санга берирме,
Не айтханын да этип тур, анга бир зат билдирмей!

Къызны бийче олсагъатдан кеси жууундурады,
Тапхан ариу кийимлерин берип, жасандырады.

Къызгъа алтын бокка, чилле жыйрыкъ бергенди,
Къарауашны быстырларын бийче кеси кийгенди.

Къарауашны сыфатына бийче кеси киреди,
Ариу сыфатын, дейдиле, ол жаш къызгъа береди.

Тауас жетеди къалагъа, аны аллына бийче чыгъады:
– Нартбий юйде тюйюлдю, – деп, анга алай айтады. – 

Къой соярыкъ адам а жокъ, бизге айып этмезсе,
Къонакъ юйде тура бир тур, артха къайтып кетмезсе.

– Охо да, жокъду бир хата, аны ючюн къайгъырмаз, 
Къойну келтир, мен сояйым, – деген эди Тауас.

Бийче семиз бир токълуну тутуп, анга бергенди,
Юйге кирип, ол къонакъны не этгенин кёргенди.

Хуржунундан жюлгюч, къара билеу да чыгъарды,
Жерге атып, бири улан, бири да къыз болуп къалды.

Къойну кесип, ол жаш, дейд, терисин алгъанды,
Этни да, терк окъуна санлап, бир къазанга салгъанды.

Тири къыз, от этип анда, бир къазанны отха асады,
Челек бла суу да келтирип, ол къазаннга къуяды.

Тауас кеси уа алайда ары-бери жюрюй тургъанды,
Асыры ариудан, Сатанайны кёзю да къарагъанды:

«Тиши тайпада бу жашны, – дейд, – сюймезлик болмаз,    
Алай мени юсюмде аны муратлары толмаз».

Ол къыз бла ол жашны уа, дейд, бошалгъанда союм,
Тауас хуржунуна салды, бичакъ, билеу этип къоюп. 

Тауас, дейди, Сатанайны къыз къарауаш сунады,
Бийче кеси бир кёрюнсюн бери деп, сагъынады.

Къарауашы къонакъ юйге, бийче кибик, кирип,
Аны ызындан а Сатанай, арт этегин тутуп келип, 

Къарауашны Тауас нартны юйдегиси сунганды,
Къонакъ юйде тангнга дери биргесине тургъанды.

Эрттенбла къарауаш акъырын къопду, кетеме деп,
Тауас къызны бармагъындан, дейд, жюзюгюн сермеп,

Кеси аллына къызгъан мухур асылташын алып, 
Иеди сора, жауурун ортасына да тамгъасын салып. 

Андан Тауас нарт Ёрюзмек тургъан къошха барды,
Мыйыкъларын бура, былай болду деп, махтанды:

– Ёч салайыкъ деп, Ёрюзмек, манга кесинг айтдынг,
Ариу бийченги жюзюгюн алып, санга къайтдым.

Тиши тайпадан Сатанай энчиди деп тургъанса,
Ариу бийченге ийнанып, бек айыплы болгъанса!

Ёрюзмекни уа акъ бети къара болгъанед темирден,
Кёлю чыкъгъанед бийчеден, артыкъ а кесинден.

– Ай, сен харам къанлы, – деди, – эй, Сатанай-обур,
Аныча жокъду дунияда бир жан иеси уа де да тур!

Бу аманны къабугъуна, телича, алданнганса,
Нартны аллында манга уллу бедиш салгъанса! 

Генжетайгъа нарт Ёрюзмек, жерин салып, миннгенди,
Кеси да билмей баргъанын, къайры  эсе да кетгенди. 

Къыбла жанына, жол айырмай, ол сау кюнню барды,
Ахырында сагъышладан, ачыуундан талды.

Жайып къара жамычысын, бир талада жукълайды,
Къолан аты Генжетайы алайлада отлайды.

Ары Темир-Капу ханны адамлары келелле,
Жукълап тургъан жигит нартны алайчыкъда кёрелле.

Ёрюзмекни тутуп, ала жесирликге алып кетелле, 
Ханларына, былай да былай болду деп, билдирелле.

Хан, къууанып, Ёрюзмекни жалчы этейим, деди,
Ол заманда батыр анга, алай, дейд, билдирди:

– Сени ол умутунг толмаз, сенге жалчы болмам,
Жесирликде да къул ишден бирин да эталмам.

Артда манга нартбий угъай, ёзден да демезле,
Уллу Юйге да, кенгешге къошул деп, иймезле.

Мени мында жалчы этип, санга чыкъмаз файда,
Мени кибиклеге башха тюрлю этелле хар къайда.

Нартны малы, жылкъылары, – деди, – сыйынгысызды,
Мени элим адамына, ол тас болса, бек тынгысызды.

Нартха, юйдегиме да сен бир келечи адам ийсенг,
Жесирликде тургъанымы, – дегенди, – билдирсенг,

Нартла аузунг бла айтханны санга берип къояр элле,
Келген малдан аскерлеринг, сёзсюз, ахшы тояр элле.

– Ол тёлеуге келлик малны санын манга айтырменг,
Аны аз кёрмесем, сени къояр эдим, ёлтюрмей.

– Бирер мюйюзлю юч жюз да бугъа тёлесинле,
Аны бла да бир тёрт жюз къочхар да ийсинле.

Темир-Капу ханы Нартха келечиле ийгенди,
Сатанайгъа Ёрюзмекни сёзюн да билдиртгенди. 
 
Эсли бийче уа эрини айтханына терк тюшюннгенди:  
«Малны жыйып, уллу ханга иербиз терк», – дегенди.

Кеси уа жюз сюнгюлчюню, сатыр сюеп, тизгенди,
Бир тёрт жюз жаш садакъчыны ала бла ийгенди.

Ала кече Темир-Къапу къаласына, дейди, жетип,
Табылгъанны оюп, къырып, атып, халек этип,

Ёрюзмекни табып, жесирликден алгъан элле,
Ол шахарда болгъан мюлкню арбалагъа салгъан элле.

Нарт Ёрюзмек да юйюне къайтып, дейди,баргъанды:
– Сау-саламат келдингми? – деп, бийче алай соргъанды. – 

Сен махтанчакъ ол Тауасны хапарына нек ийнандынг,
Жюрегими да аллай бир, – деди, – нек къыйнадынг?

Къараушны да сыртында ол мухурну кёргенди,
Нарт Ёрюзмек да алайда терс болгъанын билгенди.

Тауас анга жылкъы къошун алай бла къайтаргъанды,
Акъ ажирин да, келтирип, арбазында къойгъанды.   

                                    ЧАРХ ОЮН

О-ой, Тотур айны келирин а бары нартла сакълай элле, уой,
Жаз башында кёп оюнла, сыйла, дейди, къурай элле, уой.

О-ой, ол байрамда этилиучед кёп къурманла, союмла, уой, 
Жубанчланы башы болуп, дейди, уллу бир чарх оюнла, уой.

О-ой, темир чархны тёгерегин тутмай эди манс-жантау, уой,
Ойнагъан жерлери болуп тик да, бийик Чынгыл-Тау, уой. 

О-ой, темир чархны, тау башына кючден чыгъарып, уой,
Ийиучелле, бара эди къаяланы, голаланы къобарып, уой. 

О-ой, нарт батырла, бирем-бирем, тау тюбюнде сюелип, уой,
Керек элле темир чархны къайтарыргъа, кючлю теберип, уой.

О-ой, кими ура эди кёкюреги бла, кёкюрегине базынып, уой,
Кими мангылайы бла ура эди, ол оюннга къызынып, уой. 

О-ой, Ак-бийчени беш уланы жыйылдыла, дейд, бирге, уой,
Сосурукъну жояр ючюн, дейди, амал-мадар излерге, уой.

О-ой, Сосурукъ а жютю акъыллы, бир амалчы, хыйлачы, уой,
Акъ-бийче уа сёзю ташны, агъачны да жаргъан хыйнычы, уой.

О-ой, жашларына, жыйылгъанда, бийче алай айтхан эди, уой:
– Мен билеме, Сосурукъну саны, къуршча, къатхан эди, уой.

О-ой, алай, – деди, – хамлы жери болмай, бир жан да туумаз, уой,
Аны билмей, – деди, – Сосурукъну хорлар амал табылмаз, уой.

О-ой, нарт Сосурукъ жылкъы къошдан юйге тебиреди, уой,
Жол жанында жылтырауукъ алтын жюзюкню да эследи, уой.

О-ой, аны хуржунуна салып, жорта-чаба келди юйюне, уой,  
Сатанай-бийчеге тюбеп, дейди, къууандыла бири бирине, уой.

– О-ой, – деди, – жылкъыны кютгенден, анам, таза эрикдим, уой,
Нарт байрамда кёз ачарем, чарх оюнга аны ючюн тебредим, уой.

– О-ой, чарх оюндан бек къоркъама, болсанг сюе эдим сакъ, уой,
Бу жол бармай, юйде турчу, ол оюндан къалып сен узакъ, уой!  

– О-ой, – деди, – сыйлы анам, жанынга уа мен къор болайым, уой, 
Нартдан туугъан нарт болуп а, ары бармай, къалай къалайым, уой?

О-ой, сен бош къоркъдунг, ол чарх манга бир зат да этмез, уой,
Хамлы жерим тобукълалла, алагъа уа ол чарх а жетмез, уой.   

О-ой, жолда келе, ариу алтын жюзюк, – дегенди, – тапдым, уой,
Санга саугъам болур деп а, къууанып, – дегенди, – алдым, уой.

О-ой, алай айтып, дейди, нарт Сосурукъ хуржунуна узалды, уой,
Жюзюк жокъ эд, къармап, тапмагъанда сейирге да къалды, уой.

О-ой, Сатанай а деди: «Ол жюзюкню, балам, сен бош алдынг, уой,  
Ол бир обур болуп, эшта, башынга уллу палах да тапдынг, уой.

О-ой, билеме да, бу жол чарх оюнга барып, анга къатышсанг, уой,
Ол ауур темир бла, балам, – деди, – къаты къагъышсанг, уой,

О-ой, эки бутунг тобугъунгдан энишгеси къыркъылыр, уой, 
Жарлы ананг арбазында, санга жиляй, – деди, – табылыр, уой.

– О-ой, анам, алыкъына мен бир затдан артха тура билмедим, уой,
Къоркъуп, бугъуп, ма бирлеча, уялгъандан кюймедим, уой.

О-ой, бир къоркъгъан а дагъы къоркъур, киши бети жоюлур, уой,
Алай болса, жюрек къалам, – деди, – керек кюнде аман оюлур, уой! 

О-ой, Акъ-бийче уа юйге, дейди, ашыгъышлы болуп, къайытды, уой,
Жашларына Сосурукъдан быллай-былай хапар да айтды, уой:

– О-ой, нартны, – деди, – тобукълары иги къатмай къалгъан элле, уой,
Сосурукъну хамлы жери аны ючюн тобукълары болгъан элле, уой.

О-ой, чарх оюннга келмей къалмаз ёхтем жигит Сосурукъ, уой,
Ма ол болсун, – деген эди, – бу жол къара жерге жутуллукъ, уой!

О-ой, – деди, – къозутугъуз, чарх аллына тобукъларын салдырып, уой,
Кесип кетсин, Сосурукъну тау тюбюнде кесин къалдырып, уой!

О-ой, Нартда «Голлу» байрам адетинде, заманында башланды, уой,
Бара барып, бир тёречи, дейди, бирге жыйды жигит жашланы, уой:

– О-ой, жигит жашла, бери, мени таба, бирем-бирем келигиз, уой,
Менме деген Чынгыл-Тауну этегинде бирем-бирем сюелигиз, уой!

О-ой, Акъ-бийчени уланлары чархны алып, таугъа чыкъдыла, уой,
Бир экиси, ары бармай, дейди, тау тюбюнде алай къалдыла, уой.

О-ой, чарх аллына сюелирге киши базмай, сюелдиле нарт жашла, уой,
Ол ортада сен бар, мен бар деген чыгъып сёзле, даулашла, уой.

О-ой, нарт Сосурукъ, барып, дейди, тау тюбюнде кеси сюелди, уой,
Ол заманда темир чарх да Чынгыл Таудан, от чакъдырып, тебреди, уой.

О-ой, келе эди, садакъ окъну озар кибик, кукурт тютюн этдирип, уой,     
Къаяланы, ташланы да юзмез этип, саулай жерни тепдирип, уой.

О-ой, нарт Сосурукъ, мангылайы бла уруп, чархны къайтарды, уой,
Экинчи кере да, кёкюрегин салып, Чынгыл Таугъа чыгъарды, уой.

О-ой, нарт уланла, Сосурукъгъа къарап, уллу сейир этдиле, уой,
Акъ-бийчени уланлары, аны кёрюп, жигит нартха былай дедиле, уой: 

– О-ой, ол этгенинг кёрюнмейди бизге бир тамаша, сейирлик, уой, 
Тобукъларын салып къайтаралгъан, ма ол болур кишилик, уой!

О-ой, нарт Сосурукъ: «Да кёрейим алай этип», – деди, сюелди, уой,
Темир чарх да, гюрюлдеген таууш эте, тёшден энишге тебреди, уой.

О-ой, жете келип, дейди, нартны тобукъларын къыркъып алды, уой,
Нарт Сосурукъ, къаны, суу шорхача, тёгюлгенде, аууп къалды, уой.

О-ой, нарт уланла чабышдыла, мадар тапмай, гузабагъа къалдыла, уой,
Нарт Сосурукъ жан алады, бутларындан къызыл къаны къуюла, уой.

О-ой, кёкде учуп баргъан къара къушха къарап, анга алай тиледи, уой:
– Болгъан ишни Сатанай-бийчеге барып айтсанг а! – деди, уой. –

О-ой, алай этсенг, нартла бары сени сыйлы, ариу кёрюп турурла, уой,
Кесинг сюйген ашла берип, ууда сенге юлюш къоюп турурла, уой!

О-ой, ол къуш айтды, унамайын: «Уугъа, – деди, – бара туруученг, уой,
Не эсе да мен жарлыгъа бир заманда аууз къабын къоймаученг, уой!».  
 
О-ой, нарт Сосурукъ, дейди, кючден-бутдан башын кётюрдю, уой,
Бир сыртлыкъда къачып баргъан, дейди, къоянны да кёрдю, уой:

– О-ой, къоян, – деди, – терк окъуна Сатанайгъа чабарменг а, – деди, уой, –
Андан сора мен а сени бёрюледен, тюлкюледен сакъларем, – деди, уой.

О-ой, къоянчыкъ да: «Мен, итледен къоркъмай, ары баралмам, уой,
Сен айтхан, – дегенед, – жумушну да, къыйын кёрюп, эталмам, уой!».

О-ой, андан кеси учуп келген эди алайлагъа кёксюл кёгюрчюн, уой,
Ол айтады: «Керекмейди манга сенден аяп къойгъан а кючюм, уой.

О-ой, алтын алмалары болгъан, сизде ёсген, терегинге жетиучек, уой,
Алмаладан ашап, зауукъ этип, жубана да, алай учуп кетиучек, уой.

О-ой, биз, жыйын да болуп, хыли этип, ол терекге къонганда, уой,
Атмагъаненг садакъ окъну, алмалары зыр деп жерге акъгъанда, уой!».
 
О-ой, ол огъурлу къанатлы уа, дейди, алай айтып, учуп кетди, уой,
Сатанай-бийчеге жашындан да, келип, дейди, толу хапар этди, уой: 

– О-ой, Сосурукъну къаны тёгюледи, ёзен толгъанды къандан, уой,
Харам къушла, жаныуарла, кёлден суу ичгенча, ичелле андан, уой!

О-ой, Сатанай-обур а Чынгыл-Тауну этегине мычымай жетди, уой,
Биргесине юйде тапхан даруу-дарманладан четен бла элтди, уой.

О-ой, нартны тобукъларын жуууп, дейди, сюртюп, кеси жалады, уой,
Сюеклерин бирге жалгъап, жукъ билинмез кибик, жамады, уой.

О-ой, Сосурукъну алып келди нарт элине, дейди, ата юйюне, уой,
Ашап-жашап къалгъан элле, деучедиле, бир бирине сюйюне, уой.  
  
О-ой, Акъ-бийче бла беш уланы, дейди, уллу къоркъуу этдиле, уой,
Къоркъуу этип, кечегиде Къырс-Къалагъа къачып кетдиле, уой.
   
АКЪ-БИЙЧЕНИ  ЖАШЛАРЫ  БЛА  НАРТ  СОСУРУКЪ

Акъ-бийчени жашлары къалада туралла,
Уой, алай туралла,
Бирер да чубар атха къамичи уралла.

Тёртюсю бирер кюмюш кюбеле киелле,
Уой, алай киелле,
Ёрюзмекге уллу дерт жетдирирге сюелле.

Бешинчи уланлары темирчи Тауас эд,
Уой, алай Тауас эд,
Зыйналыкъгъа жюрюрге барындан да баз эд. 

Гюрбежиде кюреше, темирле тюе эд,
Уой, алай тюе эд,
Кёнчекликге барыудан тынчлыкъны сюе эд.

Бир кюн тамата улан ючюсюн жыйгъанед,
Уой, алай жыйгъанед,
Барына да айланып, ол былай айтханед:

– Усхуртукладан бизге кёп хата жетгенди,
Уой, алай жетгенди,
Ол къауум барыбызны жашаусуз этгенди.

Ишибиз былай барса, аллай деп болабыз,
Уой, алай болабыз,
Батырлагъа саналып, жокъну орнундабыз.

Жортууулгъа атланып, тамбла окъуна кетерек, 
Уой, алай кетерек,
Ёрюзмекни жылкъысын биз къолгъа этерек.

Бирлери айтды: «Башха жерлеге барырмек,
Уой, алай барырмек,
Нартны да уллу кючюн эсибизге алырмек?».

Тамата, ачыуланып, анга терс къарайды,
Уой, алай къарайды, 
Аланы терилтирге ол былай ойлайды:

– Нарт алай кючлю болса, былайгъа келмезмед,
Уой, алай келмезмед,
Бизде уллу жылкъыны ол сюрюп кетмезмед?

Нарт аскер, бери жетип, къан-къыран салмазмед,
Уой, алай салмазмед,
Къырс-Къаланы хунасын, бирлешип, оймазмед?

– Тауасха уа не оноу, – деп бири сорады,
Уой, алай сорады, – 
Гюрбежиде олтуруп, чиримпис болады.

– Къой Тауасны жеринде, аны жаны токъду,
Уой, алай да токъду,
Андан бизге бир хайыр, не хата да жокъду.

Хар ариугъа терилип, тагъылып кетеди,
Уой, алай кетеди,
Кишилигин тас этип, жукъуну сюеди.

Экинчи кюн тёрт батыр атлагъа минелле,
Уой, алай минелле,
Чек Тёбени башындан ёзенни кёрелле.

Нарт жылкъы ол ёзенни толтуруп, отлай эд,
Уой, алай отлай эд,
Тенгиз толкъуну кибик, баргъаны алай эд.

Тёрт батыр ол жылкъыны сюрюрге баралла,
Уой, алай баралла,
Жолда бир баш сюекни атылып табалла.

Баш сюек, дейд, тилленип, былагъа айтады,
Уой, алай айтады,
Айтханы бла аланы бираз сагъайтады:

– Бармагъыз ары, – деди, – палахха къалмазча,
Уой, алай къалмазча,
Башыгъызгъа, тукъумгъа къара къан жаумазча.

Биз да, ма сизни кибик, атылып баргъанек,
Уой, алай баргъанек,
Эссизликден, жашлыкъдан жоюлуп къалгъанек.

– Ай, ёлгенинге налат, – деп, бири кюледи,
Уой, алай кюледи, – 
Къуругъан бу баш сюек, ол да не биледи!

Алай айтып, батырла жылкъыгъа баралла,
Уой, алай баралла,
Жылкъыны тёгерегин эрлайын алалла.

Ол заманда жылкъыдан бир ажир чыгъады,
Уой, алай чыгъады,
Ол жылкъы аны ызындан къутулуп барады.

Кюрешелле къайтарып, атланы тыялмай,
Уой, алай тыялмай,
Аман сагъатлы болуп, къалдыла болалмай.

Жылкъы къошуна кетди, къар юзюлюп кетгенча,
Уой, алай кетгенча,
Бара эди, гюрюлдеп, жер тебиреннгенча.

Къошдан къарап, Сосурукъ жылкъыны кёреди,
Уой, алай кёреди,
Мычымай, сауут алып, атына минеди.

Уллу ёзеннге жетип, атышып башлайды,
Уой, алай башлайды,
Бийчени эки жашын ол жерге къаплайды.

Башха экиси къылыч уруш умут этелле,
Уой, алай этелле,
Сосурукъну къолундан жоюлуп кетелле.

Акъ-бийче къаласында кесинлей къалгъанед,
Уой, алай къалгъанед,
Аны жаны-жюреги таш кибик болгъанед.

Тёрт жашы жоюлгъанда, ол турду тюгенмей,
Уой, алай тюгенмей,
Аны ючюн къылыгъы, сыфаты тюрленмей.     

        УУГЪА  ТЕБРЕУ  

Схуртук элинден чыгъып барабыз,
Ойра, орира, уой!
Нарт Ёрюзмек а аллыбыздады,
Ойра, орира, уой!

Аны ёхтемлиги – барыбыздады,
Ойра, орира, уой!
Аны жюреги – къаныбыздады,
Ойра, орира, уой!

Элия болсун бизге онг берлик,
Ойра, орира, уой!
Къара къаргъа да бизге жол берлик,
Ойра, орира, уой!

Элия къанаты башыбыздады,
Ойра, орира, уой!
Нарт жолубузну ол жарытады,
Ойра, орира, уой!

Сарыуек сууну бойнун сакълайды,
Ойра, орира, уой!
Нарт эллерине тамчы таммайды,
Ойра, орира, уой!

Къуугъун-къазауат ма деу боллукъду,
Ойра, орира, уой!
Суу ызы саулай къандан толлукъду,
Ойра, орира, уой!

Нарт садакълары кюбе тешелле,
Ойра, орира, уой!
Нарт сырпынлары гелеу кеселле,
Ойра, орира, уой!

Нарт къалалары ёхтем туралла,
Ойра, орира, уой!
Нарт эллилени жаудан сакълайла,
Ойра, орира, уой!

Нарт атла жерни титиретелле,
Ойра, орира, уой!
Жулдузлу кёкге учуп кетелле,
Ойра, орира, уой!

Къолан туякъгъа жер чыдамайды,
Ойра, орира, уой!
Къолан туягъы жерге батмайды,
Ойра, орира, уой!

Къолан атланса, таула тебелле,
Ойра, орира, уой!
Минги Таудан а бузла энелле,
Ойра, орира, уой!

Уллу Къобандан биз терк ётербиз,
Ойра, орира, уой!
Къара Ногайда чариш этербиз,
Ойра, орира, уой!

Доммай ууунда солуу болмайды,
Ойра, орира, уой!
Доммай ууунда атынг тоймайды,
Ойра, орира, уой!

Къарлы таулагъа биз жетерикбиз,
Ойра, орира, уой!
Доммайла къырып, биз келтирликбиз,
Ойра, орира, уой!

Чууана сыртда садакъ атарбыз,
Ойра, орира, уой!
Эдил бойнунда сыра тартарбыз,
Ойра, орира, уой!
  
  X. БЁДЕНЕ  БЛА  РАЧЫКЪАУ

ТУУМА-МЕРГЕН  БЛА  РУМ  КЪАЙСАРНЫ  КЪЫЗЫ

Эй, рай-тай, рум къайсарны бийик эди къаласы, уой,
Уой, алай да къаласы,
Бар эд аны, мёлек кибик, ариу бир къыз баласы, уой. 

Туугъанында Аллемели атадыла къызны атына, уой,
Уой, алай да атына,
Бети чыммакъ, чачы, дейле, ушай сары алтынга, уой.

Къаты эди рум къайсарны, хали, къылыгъы, уой,
Уой, алай да къылыгъы,
Анга кёре къыйын болду сабийини ылыгъы, уой.

Къайсар тута эди ол къызчыкъны, букъдуруп, уой,
Уой, алай да букъдуруп,
Айрыкамда бир сарайда кесин къойдуруп, уой.

Анга къарап тура эди айрыкамда эмчек анасы, уой,
Уой, алай да анасы,
Он тёрт къарауаш къыз болуп къулу-шапасы, уой.

Къайсар аллай буйрукъ берди ол къарт къатынга, уой,
Уой, алай да къатынга,
Эр киши аягъы басмай турсун, деди, къызны къатына, уой.

Къайсар къызы Аллемели болду ариуланы ариуу, уой,
Уой, алай да ариуу,
Айрыкамдан ары-бери чыгъар жокъ эд онгу-къарыу, уой.

Рум къыралда болмаз эди андан жууаш, огъурлу, уой,
Уой, алай да огъурлу,
Ариу халли, ариу сёзлю, эй, чомарт да къоллу, уой.

Бир жол, тюшде, тахтасында жукълап тургъанлай, уой,
Уой, алай да тургъанлай,
Юсюне да кюн жарыгъы терезеден ургъанлай, уой,

Ол заманда болуп къалды анда сейир-тамаша, уой,
Уой, алай да тамаша,
Ол заманда айлы болуп къалды ариу хангоша, уой.

Ол хапарны шапа къызла атасына айтдыла, уой,
Уой, алай да айтдыла, 
Чамланганын кёрюп, къоркъуп, алай къайтдыла, уой.

Къайсар, дейди, эшитгенде, эй, алынды, къутурду, уой,
Уой, алай да къутурду,
– Намысымы жойду итден туугъан! – деп а, буюрду, уой:

– Бир гитче кемеге алтын-кюмюш ахча салсынла, уой,
Уой, алай да салсынла,
Айрыкамда болгъан-тургъан адам анга къонсунла, уой.

Желкен жайып, ол кемени Къара Тенгиз таба ийсинле, уой,
Уой, алай да ийсинле,
Кёзюмден да, къыралымдан да къуруп кетсинле, уой! 
  
Аскерлери, падчах берген буйрукъларын толтуруп, уой,
Уой, алай да толтуруп,
Ол къызланы барын, элтип, кемечикге олтуртуп, уой,

Кемечикни Къара Тенгиз таба буруп, алай ийдиле, уой,
Уой, алай да ийдиле,
Желчик аны, сюре-сюре, ары бардыргъанын кёрдюле, уой.

Насыплары тутуп, тенгиз къалып турду шошунлай, уой,
Уой, алай да шошунлай,
Эки ыйыкъны ол кемени элтип баргъанед алай, уой. 

Бир заманда ол тенгизни тик жагъасы кёрюндю, уой,
Уой, алай да кёрюндю,
Умут этген хангошаны эси, дейди, анга бёлюндю, уой. 

Тенгизни уа бу жанында оноу эте эди маджар хан, уой,
Уой, алай да маджар хан,
Хоншу падчахланы, къыралланы аман къоркъутхан, уой.

Жокъ эд маджар ханны жерлерини чеги-ахыры, уой,
Уой, алай да ахыры,
Бек уллу да, ариу эди кеси тургъан Маджар шахары, уой.

Бар эд аны Туума-Мерген деген жигит бир жашы, уой,
Уой, алай да бир жашы,
Субай санлы, бек чырайлы, акъылдан да толуп а башы, уой.

Ол кюн Туума-Мерген, нёгерлерин алып, жайылып, уой,
Уой, алай да жайылып,   
Бир маралны къуууп, алгъа сюрюп бара эди, атылып, уой.

Тенгиз таба къарап, кемечикни байракъларын эследи, уой,
Уой, алай да эследи:
– Эй, аланла, тенгизде уа бери бир зат келеди! – деди, уой.

Ол кемени желчик, сюре-сюре, иги жууукъ келтирди, уой,
Уой, алай да келтирди,
Туума-Мерген сора ол кемеде талай къызны да кёрдю, уой.

Шапа къызла, дейди, ариу хангошагъа къошулуп, уой,
Уой, алай да къошулуп,
Къычырыкъдан ала элле, жиляп, тилеп болушлукъ, уой.

Туума-Мерген къыл аркъанны окъгъа къысдырды, уой,
Уой, алай да къысдырды,
Кюч садагъын тартып, дейди, ол кемеге атдырды, уой.

Жютю огъу чанчылгъанед, барып, тийип кемеге, уой,
Уой, алай да кемеге, 
Шапа къызла къысхан элле ол аркъанны бир жерге, уой.

Хан улуну нёгерлери, дейди, санап аны оюнга, уой,
Уой, алай да оюнга, 
Кемечикни чыгъардыла, тартып, тенгиз бойнуна, уой.

Къызла бирем-бирем ол кемеден тюше келгенде, уой,
Уой, алай да келгенде,
Хангошаны Туума-Мерген ариулугъун кёргенде, уой,

Анга жукъ айталмай къалгъан эди, тили тутулуп, уой,
Уой, алай да тутулуп,
Бир къызара, бир агъара, дейди, кеси кесин унутуп, уой.

Къызны сюйюп къалып, истегенди аны алыргъа, уой,
Уой, алай да алыргъа,
Алып келди сора хангошаны Маджар шахаргъа, уой.

Къызны ким болгъанын соруп билди жашны атасы, уой,
Уой, алай да атасы,
Аны алыргъа эркин этди, уланына берип батасын , уой.

Бир кесекден анда тууду кюнню ариу уланы, уой,
Уой, алай да уланы,
Туугъанынлай жарытып, дейд, ала тургъан къаланы, уой. 

Анда сора тапхан эди къайсар къызы эки уланны, уой,
Уой, алай да уланны,
Барын бирча ёсдюргенед Туума-Мерген аланы, уой.

Заман бара, маджар хан да, жашай келип, ауушду, уой,
Уой, алай да ауушду,
Туума-Мерген, тахха къонуп, болду жерде тауушлукъ, уой.

Туума-Мерген халкъгъа жарар кёп оноула чыгъарды, уой,
Уой, алай да чыгъарды,
Къартайгъанед сора, жылы келди, чачы-башы агъарды, уой.

Юч жашын да жыйып, Туума-Мерген этген эди осият, уой,
Уой, алай да осият,
Эслеринде къалыр ючюн этди къаты насийхат, уой:

– Балаларым, жашау жолум, тауусулуп, ёлгенде, уой,
Уой, алай да ёлгенде, 
Арагъызда жарашыулукъ болуп турсун ёмюрде, уой!

Айхай, дейле, Туума-Мерген бу дуниядан кетгенлей, уой,
Уой, алай да кетгенлей,
Андан сора мамырлыкъда эки-юч жылчыкъ ётгенлей, уой,

Юч уланы, жарашмайын, къыралда эллик уруш ачдыла, уой,
Уой, алай да ачдыла,
Уллу Маджар къыралны да, сермеш эте келип, чачдыла, уой.

Бек тамата, Аллемели Кюнден тапхан жигит баласы, уой,
Уой, алай да баласы,
Адамларын алып, башха жерде ишлеп къойду къаласын, уой.

Ол жаш ханга артда туугъан эди жангыз бир улан, уой,
Уой, алай да бир улан,
Заманында ол да болуп къалды эл башында уллу хан, уой. 

Къарагъанед тёгерекге, болуп катын къайгъылы, уой,
Уой, алай да къайгъылы, 
Келтиргенед бир бийчени, эмегенле къатыш тайпалы, уой.

Ол къатындан анга тогъуз улан, дагъы бир къыз туудула, уой,
Уой, алай да туудула,
Къаугъа-къайгъы болмай, эллеринде жашап къалдыла, уой.

       ЧЮМЕДИЙНИ КЪАТЫН АЛЫУУ   

Нарт Созук бла Чюмедий а эки къарындаш элле,
Жаш болуп а, жигит элле, тири элле, баш элле.

Эдил бойнунда сюрюу кюте элле, къош болуп,
Жыл сайын а ол сюрюуге минг къой къошулуп.

Къойларына Созук бек сакъ эди, ахшы къараучу,
Чюмедий а Эдил Суугъа чабакъ тута барыучу,

Арбасы бла эрттен сайын суу бойнуна жюрюген,
Чабакъ тутхан болуп бар ишледен ол сюйген.

Къарнашына Чюмедий да бир кюн айтды, ахтынып:
– Къарындашым, эрикгенме бу жерледе айланып.

Тынай-сууну жагъасына кетеригем, – деди, – атланып,
Чабакъ тутуп бир кёрлюгем, кесим барып, айланып.

Ат арбасын жекген эди, кетген эди Чюмедий,
Уллу элни кёрдю, дейди, ичине уа кирмеди.

Салды арлакъ жерде гитче юйчюк, гытычыкъ,
Бир жаш болду Чюмедийге иги жалчы, арбачы.

Эрттен сайын ол экиси бирге кетип, атланып,
Къармакълары, аулары да ат арбагъа къаланып,

Тюшге дери къармакъ атып, анда рахат олтуруп,
Къайта элле, арбаларын чабакъладан толтуруп. 

Ыргъайларын сата элле хар кюн сайын ол элге,
Нарт Чюмедий, эл да иги разы болуп бир бирге.

Жайылып эд ол жерледе бёдене тайпаны урлугъу,
Анга оноу эте эди уллу мажар ханны туудугъу.

Бар эд аны тогъуз батыр, жигит, эсли жашлары.
Тогъуз уллу элде болуп жашаулары-ашлары,

Уллу эди жылкъылары, эркин эди арпа сабаны,
Жортууулгъа къыза элле табанлары жашланы.
 
Жангыз эди эгечлери тогъуз батыр уланны,
Жанлары аны бла бир эд, дейле, аланы.

Марал сют да келтиргенлей анга къарнашла,
Жилик берип, ёсдюрдюле эгечлерин ол жашла.

Кичилери эм тири эд, хар неге да болуп къайгъылы,
Атына уа айтыучелле, дейди, Къыйынлы.

Жашха аллай атны атагъанед обур эмчек анасы,  
Бёденек деп атагъанед ол жашына атасы.

Ханны къызы суу бойнунда бир къалада тура эд,
Элде болгъан хапарланы бир къарауашха сора эд.

Нарт Чюмедий ариу къызны ол къалада эследи,
Къармакъ ата, бир кюн алайлагъа кеси да келди.

Къарауашы айтды, дейди, хангоша да тура эриге:
– Ким эсе да, чабакъ тута, келед бизни тийреге.

Хангоша уа, сейир этип, къарауашха: «Бар, – деди, –
Чакъыр бери, кёз аллыма ол адамны сал, – деди. – 

Тогъуз батыр къарнашымы сан этмеген ким болур,
Аланы да хапарларын эшитмеген ким болур?

Тюз былайда чабакъ тутхан, ким эсе да, билейим,
Тутханларын алып келсин, кесим ашап кёрейим».

Къарауаш а Чюмедийни салып барды къатына,
Накъырдалы жууаб алып, къайтып кетди артына:

– Мен тутхан чабакъны татыуууна жукъ жетмез,
Асыры багъады анса, бийченг аны тёлемез!

Хангоша уа, сейир болуп, ачыундан жарылып:
– Мен алалмаз ашы неди, бар да энтда, къайытып,
 
Ол адамны келтир бери! – деди, къызны тебретди,
Нарт Чюмедий анга энди башха жууаб а эдти:

– Бийченг ийсин менге белбауун бла алтын кямарын,
Алай этсе, барыр эдим, билип чабакъ ашарын.

Бийче этди Чюмедийни, дейди, ойнап айтханын,
Берип ийди къызгъа сыйлы алтын-кюмюш затларын.

Нарт Чюмедий хан къаланы арбазына сугъулду,
Шишге чанчып, чабакъларын къызыл къууурду.

Хангоша да ашап кёрдю, татыуларын жаратып,
Чюмедийге, жумушап а, сорду, былай къатылып:

– Тогъуз батыр къарнашымы жерлерине нек кирдинг,   
Кимсе, бу тийреге кесинг къайдан, нек келдинг?

Кечалама жууабынгы, насып болду жашлыгъынг,
Айтчы энди, жашырмайын, кимди атынг, аслыгъынг!

– Чюмедийме, нарт Дебетни, – деди, – кичи да улу,
Дуния бийи Тейри-Ханны, – деди, – керти да къулу!

Нарт жюрегим элгенирча жокъду бир зат бу жерде,
Эмегенми, сарыуекми, не бир батыр сени элингде!

Айтырымы, этерими энди менге иги билдирдинг,
Сени кёрюп, жаратханма, эшитгенде сюйдюрдюнг!

Таныша келелле сора, ушакъ эте, ариу сёлеше,
Чюмедий бир ай турады, хангошаны кёре, тюбеше.

Ахырында хангошаны алып кетди Чюмедий,
Тынай Суудан Эдил Суугъа къайтып, юйленди.

Хангошаны къарнашлары жюрюп, излеп, кюрешип,
Кёп адамгъа, сорур ючюн, жолда-къолда тюбешип,

Чюмедийни табалмайын къалгъан элле бир ызын,
Алай болду нарт улуну алгъаны да хан къызын.

Ол тийреде жигит улан жангы мекям къурады,
Аманлыкъгъа келгенлени, хорлап, артха буралды.

Биягъыча, Эдил-Суугъа ата эд къармакъларын,  
Базарлагъа ташый эди тутхан чабакъларын.

      БЁДЕНЕ  БЛА  ЖЕЛМАУУЗ

Кючлю, залим ханны тогъуз эд уланы,
Кичилери эгечлери болгъан эд аланы.

Къызы Чюмедийге къачхан эди эрге,
Кетген эди аны бла бир узакъ жерге.

Ханны юйдегиси дагъы болду айлы,
Юйюрюне келип уллу къууанч къайгъы.

Бийче аууурлукъдан, дейд, къутулду, 
Ханга да ол кюн энтда къыз тууду.

Андан-мындан келелле алгъышха,
Киши да этмед сабийге бир гурушха.

Жаш Бёдене, малгъа кетип а, кеч къалды,
Юйге къайтып, бешик да къатына барды.

Къызны бетчигине тюрслеп а къарады,
Абызырап, къоркъуп, дейд, аралып къалды. 

Тура келип, анасына айтды, къарап кёзюне:
– Кёргенимлей, ма бу оюм келди эсиме:

Муну къоратмасакъ, уллу палах берир деп,
Ёсе барса, кёп адамны да ёлтюрюр деп.

Айтады анасы, бети кетип, дейд, тюрленип:
– Сен не затла айтдынг, къошдан келе келип?!

Чыгъып кетерменг, не кетерсе, къысталып,
Терк къорагъын, ма бу сабий а сау къалып!

– Да, – дейди Бёдене, – сизге хайыр ма ол болсун,
Манга хайыр къыйын, узакъ да жол болсун! 

Айтханымы билип, юйден кетип къалырма,
Узакъ жерде кесим жангы журтла салырма.

Юйлеринден кетип къалады ол кюн Бёдене,
Бара эди, жарсый элге келлик ачы да кюйюне.

Ма ол кече баудан бир бузоучукъ тас болду,
Биргесине уллу челек бла суу да къуруду.

Изледиле, сейир этип, ары-бери да чапдыла,
Табалмай, кёрмей, дейди, ол кюн къалдыла.

Ол иш башха кече дагъыда къатланды,
Жаллы эте болурму деп, эл энтда атланды.

Алай а жокъ эд ол тийреде жаллы жаныуар,
Бир кишиде да жокъ болгъан ишден хапар.

Андан а тас болуп тебредиле уллу малла,
Бир байталла, бир гаммешле, бир бугъала.

Ол къыз а туугъанлы бир ай озгъан эди,
Ол кемине анасындан уллу болгъан эди.

Арбазында къызны бар элчиле да кёрдюле,
Ол Желмаууз болгъанын энди билдиле.

Билгенликге, къарымай кюч-къарыулары,
Адамланы ашап барды, элде тапханларын. 

Къара Тенгизни бойнунда жашай эд Бёдене,
Эрттен сайын тенгиз жагъасына эне.

Чабакъ тута эди, къармакъ атып, болурча, бир,
Алай, дейди, озуп бара эд кюн, кече, ингир.

Ма бир кере ол къармагъын суугъа атады,
Ол ыргъагъын а, дейд, уллу балыкъ къабады.

Тутуп, дейд, Бёдене аны ичин жарады,
Анда эки къаплан эгер кючюклени табады.

Бек къууанып, сейирсине, юйге жетгенди,
Кючюклени да тойдуруп, жылы орун этгенди.

Ала, ёсюп, эки женгилаякъ эгер болалла,
Учхан къанатлыны огънакъ жетип туталла.    

Ала бла Бёдене уугъа жюрюй тебирейди,
Аха, иги болгъанды энди мадарым да, дейди.

Сейир эгерлени уа бар эд кенг къанатлары,
Бири Албарс, бири Жолбарс эд атлары.

Тура келип, ол жаш тансыкъ болады юйюне,
Ары тебреп, итлерине айтады Бёдене:

– Атам, анам да бар элле, сегиз да къарнашым,
Элим да бар эди, журтум, туугъан ташым.

Ала уа сауму, шауму болурла, турама билмей,
Бир затыма да къууаналмай, не бир кюлмей. 

Мен элиме барып, туурасындан къарарем,
Къыйын кюнде, – деди, – ахлулагъа жарарем.

Элге сизни да биргеме алыпмы барайым,
Не да юйге къарай турурсуз депми къояйым?

– Биз, – дедиле, – кёкден тюшген эки эгербиз,
Сени къайда да табаллыкъ эки нёгербиз.

Бизден бирер тюкчюк алып, алай кетерсе,
Къыйын болса, – дейле, – биз айтханны этерсе:

Ол тюклени къабындырып, ёрге тутарса,
Олсагъатлай бизни да къатынгда табарса.

– Ахшы, – деп, Къыйынлы да элине тебрейди,
Адам а жокъ анда, жангыз темирчиге тюбейди.

Эки юйден сора, бири да къалмай, оюлуп,
Юй башлары чирип, ичлерине да къуюлуп.

Темирчиге: «О не болгъанды, – деп сорады, –
Элни адамлары, сабийлери, малы къайдады?».

– Эй, сорма, – дейди темирчи, – эл къуругъанды,
Уллу элибизге, – дейд, – боллугъу болгъанды.

Сени эгечинг, ол Желмауузду, эмегенди,
Анга киши къарыу эталмады, – дегенди. – 

Малны ашап бошап, адамланы да ашагъанды,
Жангыз мени жанымы сау къойгъанды.

Аны тишлери, – дейд, – сюек тюйюл, болатды,
Ол тишлерин а билерге адам керек болады.

Бусагъатда къачып кетсенг, хата жетмез,
Кёрсе уа, эмеген санга да игилик этмез.

Олсагъатдан а Желмаууз ары чабып келеди,
Къыйынлыны кёрюп, къууангандан ёледи:

– Уой, къарнашым, къайдан чыгъып къалдынг,
Келиринги сакълай, тансыкълыкъдан талдым!

Кесинг да бир ариу, кесинг да бир кирсиз,
Атынг да бир уллу, кеси да бир семиз!

Къарындашын алып, эки да къучакълайды,
«Ариучугъум, татлым!», –  деп ийнакълайды.

Къыйынлыны юйлерине алып баргъанды,
Атын арбазында бир илкичге такъгъанды.

– Былай бир тур, – деп, ашыгъып, юйден чыгъады,
Къайтып, Къыйынлыгъа былай сорады:

– Миннген атынгы ненча болуучеди аягъы?
Къыйынлыны жюрегине кирди уллу къайгъы:

– Тёрт аягъы уа болуучеди, – дейди, – мен билип,
Келгеними кёрген болуренг, юсюне минип.

– Угъай, – дейд эмеген, – юч аякълы эди атынг,
 Ийнанмай эсенг, кёр, керти айтама да, антым!

Къарагъанда, аты аууп, къаны бара тура эди, 
Бир аягъы да жокъ, юч аягъын жерге ура эди.

Ол эмеген юйден эки-юч кере чыкъгъан эди,
Атны ашап, бир къозунуча, бошагъан эди.

– Сени сыйларгъа жармачыкъ алырем, – деп,
Кетеди Желмаууз да, тишлерин иги билеп,

Къайтып, ашап къояр ючюн Къыйынлыны да,
Титирейди ол жарлы жашны жаны, саны да.

Аякъ юсюнде сюелип тура турду кючден,
Бир чичханчыкъ чыгъады, сора, мюйюшден.

– Къач, – дейди, – Желмаууз бери келгинчи,
Гюрбежиде болат тишлерин, – дейди, – билегинчи.

Келсе, аны къалай алдарымы, – деди, – билеме,
Желмауузну алдап, мен терс жол бла иерме.

Къачады Къыйынлы, баргъан атлашын бёлмей,
Эки кёзю уа аягъы басхан жерни да кёрмей.

Ол Джелмаууз, дейд, ат сюеклени да кемирип,
Аузун-тилин жалай, юйге келген эди кирип.

Къарындашын излеп, агъач айыуча, къутурады:
– Къалай ары кетди? – деп, чичханнга сорады.

– Ары кетген болур, – деп, чичханчыкъ айтады,
Деу эмеген да мыллыгын терс жанына атады.

Чичхан аны дагъыда терсине эки кере ийгенди,
Ачыууундан Желмауузну ичи отлай кюйгенди.

Баргъан жеринде ол ташны-агъачны ашайды,
Ахырында, къуууп, Къыйнлыны жете башлайды.

Келе эд, боранлай, кёзлерине да къан чабып,
Ачыкъ лузгъасындан къара шыты чачып.

Къыйынлыны къарыуу жокъ, ахырына жетеди, 
Сермеп, ол эгерле берген тюклени кюйдюреди.

Олсагъатдан итле, жетип, эмегеннге чабалла,
Къолун-бутун, уллу шаугютлерин жырталла.

Ол кюрешде уа эмеген хурттак-хурттак болады,
Хорлатмай итлеге, жангыз башы къалады.

Болат тишлери жылтырап, уллу ауузун ачады, 
Ары, бери да тёнгерей, итле бла талашады.

Ол эгерле аны башын, къууа кетип, жетелле,
Эки жаягъындан къабып, жыртар умут этелле.

Желмауузну башы уа, чайкъала, учуп кетеди,
Аны тутхан эгерлени кёкге алып элтеди.  

Анда уа, дейдиле, башы айны жауу болады,
Айны ашар эди, алай ол итледен къоркъады.

Айны ала, кёз къысмайын, сакълап туралла,
Жылда бир кечеде, арып, жукълап къалалла.

Желмауузну башы ол кезиуде айгъа чабады,
Къыйырындан къабып, акъырын жута барады.

Айны жарыкъ бети аны ючюн къаралады,
Ай тутулгъан деп да аны ючюн айтылады.

Жерде уа адамла хахай этелле, къычыралла,
Къыйынлыны эки итин алай бла уяталла.

Ала уа, терк учуп, башны талап тебирейле,
Желмауузну башын бир жанына сюйрейле.

Ма ол кюреш кёкде ёмюрлени барлыкъды,
Айны ол баш жутса уа, къыяма, дейд, айланныкъды.

    БЁДЕНЕ  БЛА  КЮЛЮМХАН
   
Нарт къойчу Созукку жаш эди, дейди, 
Нарт къойчу Созукку жаш эди, дейди,
Жаш эди, дейди,
Туугъанында да ёребаш эд, дейди,
Туугъанында да ёребаш эд, дейди,
Ёребаш эд, дейди.

Жети жол айырылгъаннга кёчгенед, дейди,
Жети жол айырылгъаннга кёчгенед, дейди,
Кёчгенед, дейди.
Кеси жангызлай тура келгенед, дейди,
Кеси жангызлай тура келгенед, дейди,
Келгенед, дейди.

Жети къою бла кетгенед, дейди,
Жети къою бла кетгенед, дейди,
Кетгенед, дейди,
Жети минг къой да этгенед, дейди,
Жети минг къой да этгенед, дейди,
Этгенед, дейди,
Уллу Адилге кёчгенед, дейди,
Уллу Адилге кёчгенед, дейди,
Кёчгенед, дейди.

Созук чомарт а болуучеди, дейди,
Созук чомарт а болуучеди, дейди,
Болуучеди, дейди,
Жалчылагъа да къараучеди, дейди,
Жалчылыгъа да къараучеди, дейди,
Къараучеди, дейди. 

Анга бир жаш а келгенед, дейди,
Анга бир жаш а келгенед, дейди,
Келгенед, дейди,
Ол сарыбаш а дегенед, дейди,
Ол сарыбаш а дегенед, дейди,
Дегенед, дейди:

– Жюйюсхан къойчу, мен бир ёксюзме,
Жюйюсхан къойчу, мен бир ёксюзме,
Мен бир ёксюзме,
Жангыз къалып а, керти кёлсюзме,
Жангыз къалып а, керти кёлсюзме,
Керти кёлсюзме.

О хан да улу, о Бий да къулу, – дейди, –
О хан да улу, о Бий да къулу, – дейди, –
Бёденеме, – дейди, –
Къошда ишлени толу да, – дейди, – 
Къошда ишлени толу да, – дейди, –
Билеме, – дейди. –

Мени жалгъа уа алырменг, – дейди, –
Мени жалгъа уа алырменг, – дейди, –
Алырменг, – дейди, –
Къой кютерге да салырменг, – дейди, –
Къой кютерге да салырменг, – дейди, –
Салырменг? – дейди.

Созукку жашха жан аурутады, дейди,
Созукку жашха жан аурутады, дейди,
Жан аурутады, дейди,
Сарыбашха да айтады, дейди,
Сарыбашха да айтады, дейди,
Айтады, дейди:

– Айхай да, бала, алырма, – дейди, –
Айхай да, бала, алырма, – дейди, –
Алырма, – дейди, –
Санга иги да болурма, – дейди, –
Санга иги да болурма, – дейди, –
Болурма, – дейди.

Гитче Бёдене ол суу къатында, дейди,
Гитче Бёдене ол суу къатында, дейди,
Къатында, дейди,
Бир сан минг къойну аллында, дейди,
Бир сан минг къойну аллында, дейди,
Аллында, дейди,

Мараучу садагъы бойнунда, дейди,
Мараучу садагъы бойнунда, дейди,
Бойнунда, дейди,
Жез сыбызгъысы къолунда, дейди,
Жез сыбызгъысы къолунда, дейди,
Къолунда, дейди,

Алай ётеди къышы, жазы да, дейди, 
Алай ётеди къышы, жазы да, дейди,
Жазы да, дейди,
Нарт Созукку анга разыды, дейди,
Нарт Созукку анга разыды, дейди,
Разыды, дейди.

Адил бойнунда жетмиш чалманы, дейди,
Адил бойнунда жетмиш чалманы, дейди,
Чалманы, дейди,
Тёбеден къарай, ётед заманы, дейди,
Тёбеден къарай, ётед заманы, дейди,
Заманы, дейди.

Адилни бир жанында ханбийче, дейди,
Адилни бир жанында ханбийче, дейди,
Ханбийче, дейди,
Бери жанында Созукку, дейди,
Бери жанында Созукку, дейди,
Созукку, дейди.

Къаланы жаны жар эди, дейди,
Къаланы жаны жар эди, дейди,
Жар эди, дейди,
Бийчени къыркъ шапасы бар эди, дейди, 
Бийчени къыркъ шапасы бар эди, дейди, 
Бар эди, дейди.

Бирини аты Кюлюмхан эд, дейди,
Бирини аты Кюлюмхан эд, дейди,
Кюлюмхан эд, дейди,
Бийчеден ариу болгъан эд, дейди,
Бийчеден ариу болгъан эд, дейди,
Болгъан эд, дейди.

Акъ гёгени бла, кюн къалмай, дейди,
Акъ гёгени бла, кюн къалмай, дейди,
Кюн къалмай, дейди,
Къара сууладан суу алмай, дейди,
Къара сууладан суу алмай, дейди,
Суу алмай, дейди,

Адил бойнуна бара эд, дейди,
Адил бойнуна бара эд, дейди,
Бара эд, дейди,
Созуккуну ачыудан а жара эд, дейди,
Созуккуну ачыудан а жара эд, дейди,
Жара эд, дейди, 

Созукну кёрюп, булгъанып, дейди, 
Созукну кёрюп, чулгъанып, дейди,
Чулгъанып, дейди,
Акъ гёгенин да жылтыратып, дейди,
Акъ гёгенин да жылтыратып, дейди,
Жылтыратып, дейди.

Жар башында къой къозлата эд, дейди,
Жар башында къой къозлата эд, дейди,
Къозлата эд, дейди,
Тёбе башында жата эд, дейди,
Тёбе башында жата эд, дейди,
Жата эд, дейди.

Эрттенликде уа жауун жауду, дейди, 
Эрттенликде уа жауун жауду, дейди, 
Жауун жауду, дейди, 
Ары келди да жалчы къауум, дейди,
Ары келди да жалчы къауум, дейди,
Жалчы къауум, дейди.

Адил бойнундан ол къыз къарайды, 
Адил бойнундан ол къыз къарайды, 
Къарайды, дейди,
Созуккугъа да ол къол булгъайды, 
Созуккугъа да ол къол булгъайды, 
Булгъайды, дейди.

Созукку да къарауашны кёреди, дейди,
Созукку да къарауашны кёреди, дейди,
Кёреди, дейди,
Ачыуундан а ёледи, дейди,
Ачыуундан а ёледи, дейди,
Ёледи, дейди.

– Ай, маржа, жашла, Адилни, – дейди, – 
Ай, маржа, жашла, Адилни, – дейди, –
Адилни, – дейди, –
Ары жанында ханбийчени, – дейди, –
Ары жанында ханбийчени, – дейди, –
Ханбийчени, – дейди, –

Бир къарауашы келед да, – дейди, –
Бир къарауашы келед да, – дейди, –
Келед да, – дейди, –
Бу жанында уа мени кёред да, – дейди, –
Бу жанында уа мени кёред да, – дейди, –
Кёред да, – дейди, –
Акъ гёгенин ары, бери булгъап а, – дейди, –
Акъ гёгенин ары, бери булгъап а, – дейди, -
Булгъап а, – дейди, –
Ары булгъанып, бери чулгъанып, – дейди, –
Ары булгъанып, бери чулгъанып, – дейди, –
Чулгъанып, – дейди, –

Адил бойнунда жюрюй турады, – дейди, –
Адил бойнунда жюрюй турады, – дейди, –
Турады, – дейди, –
Таза ачыудан жарады, – дейди, –
Таза ачыудан жарады, – дейди, –
Жарады, – дейди. –

Сизден а, жашла, ким тебинсе да, – дейди, –
Сизден а, жашла, ким тебинсе да, – дейди, –
Тебинсе, – дейди, –
Уллу Адилге ким секирсе да, – дейди, –
Уллу Адилге ким секирсе да, – дейди, –
Ким секирсе, – дейди, –
Ары жанына ким ётсе да, – дейди, –
Ары жанына ким ётсе да, – дейди, –
Ётсе да, – дейди, –
Уялмагъанга этерин ким этсе да, – дейди, –   
Уялмагъанга этерин ким этсе да, – дейди, –
Этсе да, – дейди, –

Жалчылыкъгъа аллыкъ малын а, – дейди, –
Жалчылыкъгъа аллыкъ малын а, – дейди, – 
Малын а, – дейди, –
Юлешмей, саулай берирме, – дейди, – 
Юлешмей, саулай берирме, – дейди, – 
Анга къошуп а, саугъа берирме, – дейди, –
Аны сыйын а энчи кёрюрме, – дейди, –  
Кёрюрме! – дейди. –

Жюню бла жюз ишек да, – дейди, –
Жюню бла жюз ишек да, – дейди, –
Ишек да, – дейди, –
Бир энли, акъ къарабаш, – дейди, –
Бир энли, акъ къарабаш, – дейди, –
Акъ къарабаш, – дейди, –
Анга уа мен а бермесем, – дейди, –
Анга уа мен а бермесем, – дейди, –
Бермесем, – дейди, –
Сыйын алай бла кёрмесем, – дейди, –
Сыйын алай бла кёрмесем, – дейди, –
Кёрмесем, – дейди, –

Айтханыма да Тейри арамды, – дейди, –      
Айтханыма да Тейри арамды, – дейди, –
Арамды, – дейди, –
Болгъан мюлкюм да харамды, – дейди, –
Болгъан мюлкюм да харамды, – дейди, –
Харамды! – дейди.

Жашла уа тепмей къалалла, дейди,
Жашла уа тепмей къалалла, дейди,
Къалалла, дейди,
Суугъа кирирге къоркъалла, дейди,
Суугъа кирирге къоркъалла, дейди,
Къоркъалла, дейди. 

Ёксюз жаш Бёдене уа, дейди,
Ёксюз жаш Бёдене уа, дейди,
Бёдене уа, дейди,
Къопханед сора, иймене уа, дейди,
Къопханед сора, иймене уа, дейди,
Иймене уа, дейди:

– Жюйюсхан Созукку, мен ётсем, – дейди, –
Жюйюсхан Созукку, мен ётсем, – дейди, –
Мен ётсем, – дейди, –
Ол къарауашха этерими этсем, – дейди, –
Ол къарауашха этерими этсем, – дейди, –
Этерими этсем, – дейди, –
Мени сыйымы кёрюрменг, – дейди, –
Мени сыйымы кёрюрменг, – дейди, – 
Кёрюрменг, – дейди, –
Ишек къойланы берирменг, – дейди, –    
Ишек къойланы берирменг, – дейди, –
Берирменг? – дейди.

– Ай, сен а жашса, ёталмазса, – дейди, –
Ай, сен а жашса, ёталмазса, – дейди, –
Ёталмазса, – дейди, –
Къарауашха бир жукъ да эталмазса, – дейди, –
Къарауашха бир жукъ да эталмазса, – дейди, –
Эталмазса, – дейди.

– Ёталмасам а, кёрюрсе, – дейди, – 
Ёталмасам а, кёрюрсе, – дейди, –
Кёрюрсе, – дейди, – 
Ёталсам а, жюз къой да берирсе, – дейди, –
Ёталсам а, жюз къой да берирсе, – дейди, –
Берирсе, – дейди.

Созук айтады: «Айхай, берирме, –  
Созук айтады: «Айхай, берирме, 
Берирме, – дейди, –
Уой, сыйынгы да, айхай, кёрюрме, 
Уой, сыйынгы да, айхай, кёрюрме, 
Кёрюрме!», – дейди.

Созук аны бла ёчешгенед, дейди,
Созук аны бла ёчешгенед, дейди,
Ёчешгенед, дейди,
Къоркъмазлыгъын да кёргенед, дейди,
Къоркъмазлыгъын да кёргенед, дейди,
Кёргенед, дейди.

Оннган жамычысын тешеди, дейди,
Оннган жамычысын тешеди, дейди,
Тешеди, дейди,
Адил бойнуна тюшеди, дейди,
Адил бойнуна тюшеди, дейди,
Тюшеди, дейди,
Суулукъ гыбытына да жел этеди, дейди,
Суулукъ гыбытына да жел этеди, дейди,
Этеди, дейди,
Адил суууна секиреди, дейди,
Адил суууна секиреди, дейди,
Секиреди, дейди.

Аны белине къаты къысханед, дейди,
Аны белине къаты къысханед, дейди,
Къысханед, дейди,
Кеси кесине кёл басханед, дейди,
Кеси кесине кёл басханед, дейди,
Басханед, дейди.

Суудан ёталмай, чырмалады, дейди,
Суудан ёталмай, чырмалады, дейди,  
Чырмалады, дейди,
Кесин элтдирмей, аздан къалады, дейди,
Кесин элтдирмей, аздан къалады, дейди,
Къалады, дейди.

Нарт Чюмедий а чабакъ тута эд, дейди,
Нарт Чюмедий а чабакъ тута эд, дейди,
Тута эд, дейди,
Къармакъларын а суугъа ата эд, дейди, 
Къармакъларын а суугъа ата эд, дейди,
Ата эд, дейди.

Сары Бёдене сууда къалкъгъанед, дейди,
Сары Бёдене сууда къалкъгъанед, дейди,
Къалкъгъанед, дейди,
Суугъа кетди деп, ол нарт къоркъгъанед, дейди,
Суугъа кетди деп, ол нарт къоркъгъанед, дейди,
Къоркъгъанед, дейди.

Аны ызындан а парий жюзгенед, дейди,
Аны ызындан а парий жюзгенед, дейди,
Жюзгенед, дейди,
Эй, ол бир зат а сезгенед, дейди,
Эй, ол бир зат а сезгенед, дейди,
Сезгенед, дейди.

Аргъы жагъагъа Бёдене ётгенед, дейди, 
Аргъы жагъагъа Бёдене ётгенед, дейди,
Ётгенед, дейди,
Къарауашха къатылыр да умут этгенед, дейди,
Къарауашха къатылыр да умут этгенед, дейди,
Этгенед, дейди.

Ол къыз айтады, аны кёрген бла, 
Ол къыз айтады, аны кёрген бла, 
Кёрген бла, дейди:
– Итден туугъан а, тобад, гёген бла,
Итден туугъан а, тобад, гёген бла, 
Гёген бла, – дейди, –
Башынгы, уруп, тешерме, – дейди, –
Башынгы, уруп, тешерме, – дейди, –
Тешерме, – дейди, –
Уллу гюнахха тюшерме, – дейди, –
Уллу гюнахха тюшерме, – дейди, –
Тюшерме! – дейди.

Жаш къарауашдан артха тирелди, дейди,
Жаш къарауашдан артха тирелди, дейди,
Тирелди, дейди,
Этерин билмей, алай сирелди, дейди,
Этерин билмей, алай сирелди, дейди,
Сирелди, дейди.

Бир гажи келип ол къыз бла бирге, дейди,
Бир гажи келип ол къыз бла бирге, дейди,
Ол къыз бла бирге, дейди,
Тюз ол сагъатда жагъаны ёрге, дейди,
Тюз ол сагъатда жагъаны ёрге, дейди,
Жагъаны ёрге, дейди,
Артха къарай да, ёрлей эд, дейди,
Артха къарай да, ёрлей эд, дейди,
Ёрлей эд, дейди, 
Эртли парийлеге ачы жууап бере эд, дейди,
Эртли парийлеге ачы жууап бере эд, дейди,
Бере эд, дейди.

Бёденени парийи жетгенед, дейди,
Бёденени парийи жетгенед, дейди,
Жетгенед, дейди,
Башха парийлени кау-куу этгенед, дейди,
Башха парийлени кау-куу этгенед, дейди.
Этгенед, дейди.

Ол парийге гажи бой береди, дейди,
Ол парийге гажи бой береди, дейди,
Береди, дейди,
Бу къарауаш да аны кёреди, дейди,
Бу къарауаш да аны кёреди, дейди,
Кёреди, дейди.

– Огъесе, сени къарнынг бурсун, – дейди, – 
Огъесе, сени къарнынг бурсун, – дейди, –
Уой, бурсун, – дейди, – 
Тиши дегенни юйю къурусун, – дейди, –
Тиши дегенни юйю къурусун, – дейди, –
Къурусун, – дейди, – 
Багъалы эте, кесин алай береди, – дейди, –
Багъалы эте, кесин алай береди, – дейди, –
Береди, – дейди, – 
Эр десе да, ол да эрлик этеди, – дейди, –  
Эр десе да, ол да эрлик этеди, – дейди, –
Этеди, – дейди. 

Сынтыл а, къыз да жумушакъ болады, 
Сынтыл а, къыз да жумушакъ болады, 
Болады, дейди,
Жалчы да къарауашны юсюне къонады, 
Жалчы да къарауашны юсюне къонады, 
Къонады, дейди,
Кюзлюк къочхар а къойгъа жетгенча, 
Кюзлюк къочхар а къойгъа жетгенча, 
Жетгенча, дейди,
Анга сёлешди анча-мынча, дейди,
Анга сёлешди анча-мынча, дейди,
Ким биледи, ненча?

Къарауашха этерин Бёдене этгенди, 
Къарауашха этерин Бёдене этгенди, 
Этгенди, дейди,
Адилни жырып, артха кетгенди, дейди,
Адилни жырып, артха кетгенди, дейди,
Кетгенди, дейди,
Созукку саугъасын толу бергенди, дейди,
Созукку саугъасын толу бергенди, дейди,
Бергенди, дейди,
Бёденени сыйын да кёргенди, дейди,
Бёденени сыйын да кёргенди, дейди,
Кёргенди, дейди. 

Андан башлап а, Бёдене уа, дейди,
Андан башлап а, Бёдене уа, дейди,
Бёдене уа, дейди,
Турмаучед бир да, иймене уа, дейди,
Турмаучед бир да, иймене уа, дейди,
Иймене уа, дейди.

Суу бойнуна да бара тургъанед, дейди,
Суу бойнуна да бара тургъанед, дейди,
Тургъанед, дейди,
Ол ариуну да тосха тутханед, дейди,
Ол ариуну да тосха тутханед, дейди,
Тутханед, дейди. 
  
        НАРТ  РАЧЫКЪАУНУ  ЖЫРЫ

Рачыкъауну туугъаны

Гитче Бёдене да Уллу Эдилни бойнунда, уой,
Сан минг къой сюрюуню жюрюй аллында, уой,

Жезден этген сыбызгъысы  къолунда, уой,
Мараучу садагъы, дейди, бойнунда, уой.

Къырс-Къалада жашагъан Акъ-бийче, уой,
Кесине да, мюлкюне да бир сакъ бийче, уой,

Къаласыны бир жаны уа бийк жар эд, уой,
Аны алтмыш ариу къарауашы бар эд, уой.

Къарауаш къыз суу алыргъа келгенде, уой,
Жаш Бёдене аны, дейди, къарап кёргенде, уой,

Эрлай, дейди, кийимлерин ташлады, уой,
Эдил Суугъа барып, кирип башлады, уой.

Уллу суудан ётюп, къарауашха сёлешди, уой,
Къарауаш да къойчугъа, дейд, илешди, уой. 

Къарауаш къыз, бети болуп бозуракъ, уой,
Чачы-башы, кийимлери аман тозурап, уой,

Акъ-Къалагъа бийчесине алай а къайтды, уой,
Аны кёрюп, бийчеси уа алай да айтды, уой:

– Уялмагъан, къамамагъан а болгъанса, уой,
Андан бери уа не ишлеп тургъанса, уой?

Суу бойнуна баргъан а санга пайдады, уой,
Алгъынгы бетинг-нюрюнг а къайдады, уой?

Айтмасанг, аман къарнынгы жардырырма, уой,
Бауурунгу арбаз итлеге ашатырма, уой!

– Жаным суула бузлап, Эдилге жетгенем, уой,
Бузгъа атлап а, терен суугъа кетгенем, уой.

Андан кючден чыгъып, сууукъ болгъанма, уой,
Былай кечге дери аны ючюн къалгъанма, уой.

Заман бара, къарауашны къарны болады, уой,
Бийче: «Бу нек, кимденди?», – деп сорады, уой. 

Ол къарауаш Акъ-бийчеден къоркъады, уой,
Къоркъады да, былай-былай айтады, уой:

– Да бюгюн а эрттенликде эртте тургъанем, уой,
Жер жыяргъа къонакъ юйге баргъанем, уой.

Эшиклерин бирин ары, бирин бери этдим, уой,
Уллу Эдил Суугъа, геген алып а, кетдим, уой.

Суу бойнуна мен ашыгъып баргъанлай, уой,
Жаным суугъа гёгеними ургъанлай, уой,

Мени юсюме бир ариу кюн тыякъ тийди, уой,
Этегиме, жетип, къойчу парий сийди, уой.

Акъ-бийче уа къарауашын аман тюйдю, уой,
Иш къалай болгъанын айтдырып а билди, уой.

Сагъыш этип, ариу шинтигинде олтурду, уой,
Къарауашха жютю къарап, былай сорду, уой:

– Ол жалчыны бийин кёргенми эдинг, уой,
Ким болгъанын, – деди, – билгенми эдинг, уой?

Аны бийи кеси бизденмиди, нартмыды, уой,
Саны тюзмюд, жашмыд кеси, къартмыды, уой? 

– Аны бийи, – дейди жарлы къарауаш да, уой, –
Ол а деу бир нартды, аны аты Ёребашды, уой.

Бир мазаллы, ариу санлы да кишиди, уой,
Бир тёбеден къарап, эслеп тургъан а ишиди, уой.

Ариу бийче эки къулун ары чакъырды, уой,
Суу бойнуна, жумуш берип, чапдырды, уой:

– Жаным сууладан ётюп, къошха барыгъыз, уой,
Ёребаш деген а нарт улун да табыгъыз, уой.

Сёлешгенде, ариу айтып, сыйын кёрюгюз, уой,
Ёребашны манга бери алып келигиз, уой!

Созук къысырланы кюте эди ол чакъда, уой,
Къайынлы деген бир уллу ариу жалпакъда, уой.

Иссилеген сюрюу тура эди, рахат жатып, уой,
Нарт Созук да, гебенегин жерге атып, уой,

Солуюм деп, жукълап къалды юсюнде, уой,
Тиширыуланы, дейди, кёрюп тюшюнде, уой.

Саны аман къызып, ёрге турду жеринден, уой,
Айтды, келю чыгъып кеси кесинден, уой:

– Мени къанлым, – деди, – менлей жашасын, уой,
Къойла, сизни аман бёрю ашасын, уой! 

Алай айтып, Созук андан жолгъа тебреди, уой,
Суу бойну бла бара, эки адамгъа тюбеди, уой.

Аны алып, ала Къырс-Къалагъа келе келдиле, уой,
Акъ-бийчени, дейди, оноууна бердиле, уой.

Ариу бийче къазан бла бир суу асдырды, уой,
Созук-нартны бир гуллагъа жатдырды, уой.

Кеси, дейди, къатчыгъында къонуп-олтуруп, уой,
Жаш къойчугъа бир сапынын саулай тауусуп, уой,

Жууундурду, эски кийимлерин къойдурду, уой,
Жасандырып, жаулу-баллы хантдан тойдурду, уой.

Ёребашны орундукъгъа, тёшегине жатдырды, уой,
Нарт къойчу бла тангын анда алай атдырды, уой.

Сау ыйыкъны иймей турду жашны къаладан, уой,
Хапары да болмай турду къошдан, къойладан, уой.

Жети кюнден Созук къошха тебиреди, уой,
Къарыусуздан баргъан жолун иги билмеди, уой.

Излей кетип, къошха кирип келди, абына, уой,
Бир ыйыкъдан кючден кирди эски къабына, уой.

Сора мындан узакъ жерге кёчер эдим, деди, уой,
Тамбла Мажар тюзле таба кетер эдим, деди, уой.

Жаш Бёдене, кетериги келмей, алай деди, уой:
– Мен баралмам, ол тийреден тюлме, – деди, уой. –
 
Бу тап жерде, суу бойнунда къалыр эдим, – деди, уой, –
Жашау тамалымы былайлада салыр эдим, – деди, уой.

Нарт Созукку сора сагъыш-оюм этген эди, уой,
Мажар Кёл къатына кеси кёчюп кетген эди, уой.

Анда жангы уллу къошха буруу сала турду, уой,
Эркин жашай-ашай, хошлу, онглу да болду, уой.

Гитче Бёдене уа эски къошда къалгъан эди, уой,
Башха бийге, жалчы болуп, баргъан эди, уой.

Ол бийни да кёп къойлары болгъан эди, уой, 
Бёденени къой сюрюуге ол да салгъан эди, уой.

Бийче, дейди, сакълап турду эки айны, уой,
Болалмады, бек сюйсе да, дейди, ол айлы, уой. 

Билген эди Ёребашдан батыр улан тапмазын, уой,
Ол улан да душманларын къапмазын, уой.

Къарауашы Бёденеден айлы-бууаз болду, уой,
Бийчеге кёрюнмей, тогъуз айы да толду, уой.

Кезиуюнде алтынкекел бир жаш тапды, уой,
Бийчеден къоркъуп а, суу бойнуна терк чапды, уой.

Хазыр этген кюбюрчекни иги мамукълап, уой,
Сабийчигин тойдуруп а, сылап, ийнакълап, уой,

Сары чилле къумачха ол сабийни ариу бёледи, уой,
Тейри-Ханнга билген тилегин да тиледи, уой:

– Жангыз Тейри, жанны жашар ючюн жаратхан, уой,
Дунияланы, жарыкъ кюнча, битеу жарытхан, уой!

Бу баланы сууда ёлюм аудан сен сакъла, уой,
Палахладан, хар хатадан аны сен жакъла, уой!

Рахат барып бу мен ийген сууда жолуна, уой,
Чабакъчы да Чюмедийни тюшсюн къолуна, уой! –

Кюбюрчекге салып, аны уллу суугъа жиберди, уой, 
Кюбюрчекни кетип баргъанын да кёрдю, уой.
  
Чюмедий бла Рачыкъау

Нарт Дебетни онтогъуз да болуп уланы, уой,
Нарт Чюмедий кичилери, дейди, аланы, уой.

Къатынына, сабий туумай, жаны къыйналып, уой,
Экиси да жарсый элле, къаратон а къалып, уой.

Бир ингирде Шырдан ары келеди салып, уой,
Ызындан да къара маскечиги тагъылып, уой.

Жокъ эд Шырдан танымагъан, билмеген, уой,
Сюйген иши болуучеди элден элге жюрюген, уой.

Турушунлай, ёресине, дейди, сёз къапчыкъ, уой,
Атчыгъы да чубуркъуйрукъ маштакъчыкъ, уой. 

Сюе эди халкъны сёзюн юйден юйге элтирге, уой,
Эки керти тенгни бир бирине душман этерге, уой. 

Ачы Тилли деучедиле нартла аны атына, уой,
Киши бармай ушакъ этер ючюн къатына, уой.

Салам берип, кирди Чюмедийни юйюне, уой,
Бир къарайым деп а, бу нартны да кюйюне, уой. 

Таныш болуп, ыргъай этден тишлик ашалла, уой,
Ушакъ эте, хапарларын айта келип, бошалла, уой.

– Уой, Чюмедий, энди заман болду жатаргъа, уой,
Тамбла мен да барырмедим чабакъ тутаргъа, уой?

Бу ашынгы сюйюп ашап, бюсюредим, – деди, уой, –
Ишинг бар ишден да хайырлыды, билдим, – деди, уой.

Эрттенликде Чюмедийге айтды юйдегиси, уой:
– Жаратмайма бу Шырданны мен а бир несин, уой.

Мыйыкълары, гылдуудача, узун-узун чирелип, уой,
Эки кёзю хар неге да кезиу-кезиу тюйрелип, уой,

Иги адам болмаз, – деди, – сени къонагъынг, уой,
Чабакъ тутмаз бюгюн атхан къармагъынг, уой.
   
Чюмедий бла Шырдан кетедиле чабакъ тутаргъа, уой,
Эдил-Суугъа, дейди, къармакъларын атаргъа, уой.

Къармакълары болуп узун сыйры чыбыкъдан, уой,
Ыргъакълары болуп къаты къара доммакъдан, уой.

Керти эди ол кюн Чюмедийге къатын айтханы, уой,
Тюшге дери турду, жокъ бир чабакъ тутханы, уой.

Чюмедий да, сейир эте, къарай эди къонакъгъа, уой,
Чабакъ нек келмейди деп а, турду, къармакъгъа, уой. 

Жюрюй кетди суу жагъада, ары, бери да ёте, уой,
Къаргъала, къушла да кёкде къаркъ-къуркъ эте, уой.

Ыргъай сунуп, бир къармагъын тартып къарады, уой,
Балыкъ тюйюл, суудан кюбюрчекни чыгъарды, уой. 

Кюбюрчекни ичинде уа тулпар бир жашчыкъ, уой,
Уллу санлы, дейди, алтын чачлы балачыкъ, уой.

Жукълап эди акъ мамукъда, кюбюрчекни ичинде, уой,
Ышармыш кибик этип а, дейди, иги тюшюне, уой.

Хыйла Шырдан кюбюрчекде ол сабийни эследи, уой,
Чюмедийге, кёрмегенча этип, былай а деди, уой:

– Уой, Чюмедий, ишинг тюйюл алай тынчладан, уой,
Бир кюн болса, бир кюн хайыр табылмай андан, уой.

Мен барайым, уллу къууанч келсин аллынга, уой,
Тейри, – деди, – жол бермесин бери къанлынга, уой!

Къырс-Къалагъа кетген эди Шырдан, атылып, уой,
Маскеси да, артха къалмай, анга тагъылып, уой.    

Нарт Чюмедий ол жашчыкъны жашырды, уой,
Нёгерлерин, былай айтып, юйлерине ашырды, уой:

– Къармакъланы барын бюгюн сизге къояйым, уой,
Кюбюрчекни юйге алып, – деди, – барайым, уой. –

Юйдегиге жарар, – деди, – халы-хулу жыяргъа, уой, –
Деп, кетгенед юйде къууанч хапар айтыргъа, уой.

– Эй, алан а, – деди, – энди жюрегими сууутдум, уой,
Къармакъ атып, кесиме да улан сабий а тутдум, уой.

Сен а, – дейди, – бир быстырла байла къарнынга, уой,
Адам кёрсюн, элде чыкъгъан болса аллынга, уой.

Юйдегиси ол сабийни бетчигине иги къарады, уой,
Жукъ да айтмай, дейди, иги кесек тынгылады, уой.

Къарнашындан туугъанын а билалмады, сезмеди, уой,
Чюмедийге айтыр сёзюн айтмай тёзмеди, уой:

– Эй-хей, – деди, – кёрген аман тюшюм толмасын, уой,
Бу къууанчды, алай бир баш ауруу болмасын, уой!

Ол сёзюне ыразы тюйюл, айтды анга Чюмедий, уой:
– Бу дунияда сенден сейир адам билмедим, уой.

Аурумайын, женгил ана болдунг, улан балалы, уой,
Нартда болсун демегенсе бек батыры, халалы, уой.

Бетчигине, тюрслеп, къарап турдунг, аралып, уой,
Тейри кеси бергенге да бир сылтаула табалып, уой!  
  
Чюмедийни юйдегиси ауур-айлы болду деп а, уой,
Умутлары, тура келип, бир кюн толду деп а, уой,

Ма ызы бла анга улан туугъан хапар жайылды, уой,
Къонакъла дегенинг арбазына жыйылды, уой. 

Тиширыула айта элле, тюбешгенде бири бирине, уой:
– Мен а къарны барды ол къатынны дегенде, уой,

Ийнанмай эдинг, семиргенден болурму деп сен, уой,
Ма, туугъанд да, ёссюн балачыгъы сау-эсен, уой!

Чомарт эди нарт Чюмедий, Дебетни кичи да улу, уой,
Сый къангасы аш бла сыйлы ичгиден а толу, уой.

Баллы боза, къара сыра чыккырлагъа къуюлуп, уой,
Башларына жауу чыгъып, бек ариу да уюп, уой,

Къурманлыкъга уллу союм, къууанч этдиле, уой,
Андан сора талай кюнле, жылла ёте келдиле, уой.

Аталгъанед Рачыкъау деп уланчыкъны атына, уой,
Анасы уа бал бла жау бере эд, къошуп хантына, уой.

Ол жашчыкъ а, дейди, ёсе эди кюнден кечеге, уой,
Танг атханлай, кетиучеди юйден эшикге, уой.

Ойнай эди, элллеринде тенглерине баш болуп, уой,
Алтын чачлы, ариу акъбет, къаракъаш да болуп, уой.

Тёрт-беш тенги анга тюйюшюрге чапсала, уой,
Тюпге уруп, тюер-ийлер умут этген болсала, уой,

Ол барын да, кеси уруп-уруп, кете эд, хорлап, уой,
Кесинден уллуланы да, жыгъып, дейд, онглап, уой.

Ачыаууз бир къатынны жашын жилятды, уой,
Ол къатын а Рачыкъаугъа былай да айтды, уой:

– Нек жилятдынг жашчыгъымы, сен аман, уой,
Эдил Сууда, – деди, – кюбюрчекде табылгъан, уой?

Сабий, келип, анасыны тюз юсюне сюелди, уой:
– Айтырмединг, сиз мени къайда тапхансыз? – деди, уой.

Къоймазлыгъын, жашха къарап, билди анасы, уой:
– Айтайым, – дегенди, – къарт анангы къаласы, уой.

Атанг сени сууда табып, юйге кеси келтиргенд, уой,
Сени, сюйюп, – деди, – ол кюн экибизге ул этгенд, уой.

Туугъан атанг Бёденеди, бир сюрюучю жашды, уой,
Тапхан ананг Къырс-Къалада ариу къарауашды, уой.

Къытхан ашыкъларын бер деп тилей келселе, уой,
«Бер, атанг Чюмедий ёлмесин!», – деп, алай деселе, уой,

Ашыкъларын бермей, ёпкелеп а къалыучеди, уой,
«Угъай, атам Бёдене ёлмесин а!», – деучеди, уой. 

РАЧЫКЪАУНУ  БИРИНЧИ  ЖОЛОУЧУЛУГЪУ

Рачыкъау бла атасы-анасы

Нарт Рачыкъау анасындан тулпар туугъанед,
Бир онбеш жылына дери ата юйюнде тургъанед.

Ныгъышлада башха жашла бла тутушханед,
Хорлатмай кишиге, кёп ёч къоллу болгъанед.

Садакъ атса, огъу состар ташдан учуп ётгенди,
Къылыч урса, къаяланы, бишлакъ кибик, кесгенди.

Атха минсе, ауурлугъу атны белин юзгенди,
Баргъан сууда, ала чабакъ кибик, жюзгенди.

Ма бир кюн нарт да Рачыкъау анасына келгенди:
– Атам минген ат бла сауутлары къайдадыла? – дегенди.

– Уой, балам, – дейди анасы, – аты санга неге керекди,
Сауут алып да чыгъаргъа, санга, – дейд, – эрттерекди.

Атанг кийген кереклери санга ауур болмазмы,
Сен юйюнгден кетсенг, жаным а кыйналмазмы?

– Уой, къоркъма, ауурлукъ этсе, кесим тешерме,
Сизни, къайгъырмай, мен къалай къоюп кетерме?

– Юч аякълы къолан Нартда айтылгъан хорады, 
Жер тюбюнде, ат орунда кеси жангыз турады. 

Сауутларын, кереклерин анда табарса, тагъылып,
Алгъа манга келип бир кёрюнюрсе, аланы алып.

Тири атлап, нарт Рачыкъау ат оруннга барады,
Къолан ат аягъын жерге-жерге къаты урады.

Атны эки кёзю къараннгыда ма от кибик жаналла,
Чюмедийни сауутлары къабыргъада туралла.

Ауур элле ала, башха киши кётюралмазча,
Алып кийсе уа, жеринден тебип, атлаялмазча.

Кереклени киеди нарт улан, сауутланы алады,
Къолан атха он пуд тартхан ауур жерин салады.

Ёзенгиге да тиймей, дейд, атха женгил минеди,
Арбазына ол сыфатда жортуп кирип келеди.

Аны анасы ол атлыгъа, бу кимди деп, къарайды,
Нарт Рачыкъау да анасын, дейд, къучакълайды:

– Къалайма, анам, ат, сауут манга да жарашамыд,
Бу сыфатым сен таныгъан батырлагъа ушаймыд? 

– Эрттенликде таугъа тийген жарыкъча кёрюндюнг,
Арбазыма уруп кирип, бир бек элгендирдинг.

Башынгдагъы чокка, толгъан айча, жылтырайды, 
Бу сыфатынг Чюмедийни жашлыгъына ушайды.

– Таула таба тебиреп, жорта, чаба, бир жайылырем,
Ол сен айтхан батырладан ахшы юлгю алырем.

Атам келсе, жашынг былай ары кетгенди дерсе,
Терслигими кечсин атам, сен да мени кечерсе.

Къайытыргъа буюрулса, эки кюнден къайтырма,
Кёргеними, эштгеними, келип, сизге айтырма.

Атха ургъан ауур къамичиси элия таууш этеди,
Бир кёз къагъымны кемине думп-тас болуп кетеди.

Ингир ала уа Чюмедий, чабакъ тутуп, къайтады,
Юйдегиси Чюмедийге болгъан ишни айтады:

– Мен алгъадан да баш аууруу болур дегенем,
Чабакъ тутуп жашар адам болмазлыгъын билгенем.

Жашынг, сауутланып, тулпарынга миннгенди,
Бир арсарсыз аллы айланнган таба берип кетгенди.

– Къуш баласы, – деди эри, – кеси уясын жокълайды,
Эр баласы уа тыпырын, ата-анасын сакълайды.

Аны эталгъан эсек адам, ол затланы кеси ойлар,
Терс юйретген эсек а, не, тойгъан жерин сайлар.

Башха бир ажирге минип, нарт Чюмедий кетеди,
Танг атаргъа, дейди, жортуп, Рачыкъауну жетеди.

Жукълап тура эд Рачыкъау, нарт къатына барады,
Жашны аууз тылпыуу атасын ёрге-ёрге учурады. 

Бир тюккючге къонуп, жашны сыфатына къарайды,
Ким болгъанын, сагъыш эте, ол энди ангылайды:

«Керти айтханды анасы, батырладан бириди,
Сабийликден башлап, – деди, – тенглеринден тириди.

Нартны иги къорууларыкъ жигит болуп туугъанды,
Мынга Тейри кеси уруш этсин деп буюргъанды». 

– Ий, атам, – дейди Рачыкъау, – мени къалай билдинг,
Сауутунгу бла атынгы сыйырайым депми келдинг?

– Огъай, – дегенди нарт, – мен къарт болгъанма,
 Жортууулгъа барыуланы эртде окъуна къойгъанма.

Къазауатчы боллугъунгу мен бюгюн шарт билгенме,
Жолгъа чыкъгъан уланымы алгъышларгъа келгенме.

Алгъыш этеди Чюмедий, сёзюн ариу-ариу тагъады,
Рачыкъауну кёзлеринден кёз жашлары агъады.

Рачыкъау бла эмегенле

Андан кетеди нарт улан, узакъ бир жерлеге жетеди,
Анда уа юч эмегенни, къолташ ата туруп, кёреди.

Эмегенле Рачыкъауну кючюн бир сынаргъа сюелле:
– Атып бир кёр, – деп, къолуна бир къаяны берелле.

Къаялары, асыры уллудан, антау гебен тенгли эди,
Аны узатхан а эмеген, нартха къарап, кюле эди.

– Эй, неди бу? – деп, Рачыкъау тёгерекге къарайды, 
Къая ташладан алайда бек уллусун сайлайды.

Сызып иеди алайлай, таула башы бла аудурады,
Эмегенни, андан къоркъуп, эси аууп къалады.

Андан тебирейди нарт, барып, бир элчикге киреди,
Адамлары суусуз, малсыз тургъанларын кёреди.

– Эй, не болгъанды бу элге, – деп, алагъа соргъанды, – 
Былай мыдах турасыз нек, сизге не къан жаугъанды?

– Жети башлы бир эмеген суу башына келеди,
Сабий, не ат, не мал берсек, сууну алай ийеди.

Кече жукълап хурулдаса, элде жукъламайын туралла,
Къарын желин а жиберсе, юйлерибиз ауалла.

Кёкге къарап, Кёк Тейриге, дейд, табынады нарт, 
Жерге къарап, Жер Тейриге, дейд, жал барады нарт.

«Суу Анасы, манга болуш!», – деди, анга да тиледи,
Нарт сырпынын, къылкъайракъгъа жарарча, биледи.

Зыгъыр, суусуз къолну бара, жорта-чаба кетгенди,
Къая жарылгъанда сууну акъгъан жерин кёргенди.

Уллу тарны да толтуруп, сууну башын саулай алып,
Жети башын кезиу-кезиу бир къаягъа салып,

Деу эмеген битеу акъгъан сууну ичип бара эди,
Элден ашым нек келмейд деп, ёзен таба къарай эди.

Рачыкъаугъа деди: «Сен кимсе, эй, къайсы элденсе,
Кесинг, манга ашар зат алмай, бери  да нек келгенсе?».

– Бёденени жангыз жашы, – дегенди, – нарт улума,
Бу дуниягъа жашау берген Тейри-Ханны къулума!

Элни ашап, алай къыйнап турууунгу къоярменг,
Бу суу башын эркин этип,  башха жерге таярменг?

– Эште келгенме, – дейди эмеген да, – нартланы,
Болуп къалгъа эд аланы, бири да къалмай, артлары!

– Алай эсе, – дегенди нарт, – ачы атышмы этейик,  
Не тутушуп, кючюбюзню сынапмы кёрейик?

Ол а: «Сюйсенг – атыш, сюйсенг – тутуш!» – деди,
Уллу садакъ огъун, иги марап, Рачыкъаугъа ийди.

Огъу, келип, Рачыкъауну чоккасындан ётгенди,
Нартны жютю огъу эмегенни бир кёзюне тийгенди.

Садакъ окъларын тауусуп, ала тутуш башлайла,
Жагъалашып, дейди, ала доммай бугъалагъа ушайла.

Деу эмеген, кётюре келип, нартны жерге ургъанды,
Нарт Рачыкъау андан жерге тобугъуна дери батханды.

Эмегенни уа нарт белден тюбюн жерге кёмгенди, 
Аны алай этгенинде, хорларыгъын билгенди.

Дагъыда эмеген, ынычхап, къарыу-кючюн жыяды, 
Нартны да белине дери, уруп, жерге сугъады.

Нарт Рачыкъау да бир кесек солуу-къарыу алады,
Эмегенни жети башы жерден къарап къалады.   

Нарт, сырпынын алып, аны алай къаты булгъайды,
Эмегенни жети башын, бир ургъанлай, къыйпайды.

Къаны, жети кече бла жети кюн барды, ырхы болуп,
Акъды таудан тюзге, терен къолну да толтуруп.

Андан сора элге таудан ариу суула келген элле,
Ол элчиле да аладан сюйгенлерича бир ичген элле.

Къууанчлары уллу болду, адам айтып айтмазча,
Нартха алгъышлары болду, адам эштип, тоймазча.

Нарт Рачыкъау, кёп айланып, ата юйюне къайтды,
Атасына, анасына толу хапарларын айтды. 

   МАЖАР  КЁЛНЮ  КЪАТЫНДА

Созук бла алтын къочхар

Нарт Созукку жашай келди къошунда,
Бир кюнюн да иймей, дейди, бошуна.

Къойларына къарай эди, туууп огъурлу,
Аурумайын сюрюуюнде бир токълу. 

Тура эди къошу Мажар Кёлню къатында,
Къошу, дейди, тура эди жашил батыуда.
   
Кёрдю бир кюн Созук былай болгъанын,
Къойларына бир къочхар къошулгъанын.

Алтымюйюз, уллу санлы, чыммакъ-акъ,
Мюйюзлери сары алтын, бек омакъ.

Тюгю, алтын тауукъ кибик, жылтырай,
Кюн жайылгъан суу юсюча, къалтырай.

Ол, Созукну кёрюп, суугъа секирди,
Жашап тургъан тюпсюз кёлюне кирди.

Къой болгъаны аны ызындан къуюлду,
Къой тартыугъа сюрюу кючден тыйылды.

Нартны кёзю ол къочхаргъа къарады,
Къойларына къошулурун марады.

Кёрдю кече ол чалманнга киргенин,
Кёрюп турду къойлагъа секиргенин.

Къарап турду, таууш чыкъмай ауузундан,
Танг алада къочхар кетип къалды ызына.

Жетишалмай, Созук иги нёгер изледи,
Жалчылыкъгъа бир жаш бла да сёзледи.

Келишген эди ол жаш бла, къол тутуп,
Жумушларын ангылатды, олтуртуп.

Аны алай къоюп, кеси къошха кетгенде,
Олсагъатда алтын къочхар жетгенде,

Жашчыкъ, эслеп аны, бир таууш да этмеди,
Алтын къочхар артха къачып кетмеди.

Сау кюнню да ол къойла бла ётдюрдю,
Ингирликде кёк кёлюне секирди.

Созук бла Сыйнух

Жашай эди алайлада Созук, къармашып,
Бир кюн къошха келди Сыйнух-къарнашы.

Айтды анга: «Эки жыйырманг толду,
Тейри, къатын алыр заманынг а болду. 

Къошну менге къоюп, барырмединг элинге,
Эл тоюнда бир ариу къызланы кёрюрге.

Охо десенг, анга биз да келечиле иейик,
Ариу къызны санга, – деди, – тилейик.

Къайгъы этме, къойларынга кесим къарайым,
Хар жумушха, эринмейин, жарайым.

Сен а, хайда, хазырланып, – деди, – элге эн,
Жасанып да, адам халгъа бир юйрен!».

Созук андан сора анга бир жукъ сормады, 
Ол оноугъа артыкъ ыразы уа болмады.

Не болса да, жасанды да, элге тебреди,
Кете туруп, ол Сыйнухха былай тиледи:

– Хайда, сора, бу къой сюрюу санга аманат,
Жетмесин, – дегенди, – анга хата-хыянат.

Къойларымы, Сыйнух, кесинг кютме сен,
Таууш этип, аланы юркютме сен.

Эки къойчу итим – Къараууз бла Бойнакъ,
Ийип къойсанг, ала кютерле бек сакъ.

Бу сюрюу бла ала бирге, – деди, – жюрюрле,
Тууайласанг, къойла аман юркюрле.

Не кёрсенг да, къарап туруп, тынгылап,
«Хыррейт!» деме, айтханымы ангылап!

Айтып, Созук къошдан кетди, атланып,
Бара эди, аллы нартла эли таба айланып,

Жууукъ-тенгин кёрлюгюне къууанып,
Жюреги уа къайгъы этип, дейди, алынып.

Башындан а къара къузгъун къычырды,
Жюрегини къайгъыларын ышырды:

– О-ой, – деп а, – нарт Дебетни уланы, 
Бюгюн къалай аман жолгъа атландынг!

Дамметтир-бийчени, сюе келип, алдагъан,
Кёз жашларын, жауун кибик, жаудургъан,

Хайыр-пайда болмаз сени къатын алыуунг,
Къолай эди сенге къошда къалыуунг! 

Созук, дейди, ачыуланып, ёрге къарады,
Ол къузгъунну садагъы бла марады:

– Эй, къара жин, бери келгенсе къайдан, 
Терк кетерменг, узакъ учуп, былайдан? 

Къычырыгъынг мени, – деди, – къоркъутмаз,
Сени ийген бу жолуму къойдурмаз!
 
Садакъ атып, тюшюрейим сени аулакъгъа! 
Къузгъун, къоркъуп, учуп кетди узакгъа.

Бара-бара, Созук кирип келди элине,
Къууанч берип жууугъуна, тенгине.

Жашладан да женгил ол барады тойда,
Къызлагъа да лакъырда этеди, ойнап.

Тежелген ариу къызны да кёргенед анда,
Созукну кёзю да къарагъанед анга. 

Къошда турууун да энди алай сюймеди,
Алайда бола тургъан ишни да билмеди.

Туруп турду Сыйнух, этип айтханын,
Бир кюн кёрдю ол къочхарны къайтханын.

Тёзюп къойду, жукъ айтмады, къарады,
Экинчи кюн, бугъуп, келир жерин марады.

Экинчи кюн ыстауатха ол дагъыда кирди,
Сыйнух анга, эки итни ийип, юсгюрдю.

Къочхар къачып, Тюпсюз Кёлге атылды,
Суу тюбюне, балыкъ кибик, батылды. 

Ол заманда Созук, дейди, тойну къыздыра,
Сайлагъан къызы бла абезеххе да бара,

Бир къолу бла къызны къолун тутханлай,
Бир къолу бла сыбызгъысын сокъгъанлай,

Кетейим деп, чыкъгъанынлай эшикге,
Биягъы къара къузгъунну сёзюн эшитди:

– Пулгура къаурадан сыбызгъынг, Созук,
Тюпсюз кёлде аякъ ызынг, Созук,
Бахсан таулада малларынг, Созунг,
Къобан бойнунда аллары, Созук, – 
Къойма деген кёлге къуюлду!
 
Жангыз Терекге минмеген Созук,
Жёнгерине харам билмеген Созук,
Къошулгъан къойгъа тиймеген Созук,
Ёретинлей сиймеген Созук, –  
Къойма деген кёлге къуюлду!

«Элия» тепсеуге барыучу Созук,
Сабийлеге нынныу бериучю Созук,
Акъ къочхарланы жайыучу Созук,
Къарыусуз къозуну сылаучу Созук, – 
Къойма деген кёлге къуюлду!

Кёзюне жукъу кирмеген Созук,
Тилегенни жангыз къой бла иймеген Созук,
Эринчек къойчуну сюймеген Созук,
Сюрюуню таякъ бла кютмеген Созук, – 
Къойма деген кёлге къуюлду!

Къозуланы эринлерин чакъдырмагъан Созук,
Бууаз къойланы чапдырмагъан Созук,
Къозуланы эрттен чыкъгъа иймеген Созук,
Суху сюрюучюню сюймеген Созук, – 
Къойма деген кёлге къуюлду!

Къошулгъан къойгъа да тийгенсе, Созук,
Нёгерге харам да билгенсе, Созук,
Жангыз Терекге да миннгенсе, Созук,
Къойланы да суху сюргенсе, Созук, 
Ёретин туруп да, сийгенсе, Созук, – 
Къойма деген кёлге къуюлду!

Алтын мюйюзлю акъ къочхар Аймуш,
Кёл жагъасында не тохтар Аймуш,
Къутургъан итле чапдыла Аймушха,
Къызыл къанын тёкдюле ташха,
Уой, нарт Созук, эшигинг жабылды –
Къойма деген кёлге къабылды!

Аны эшитгенлей а Созук-нарт алынды,
Атха минип, къошу таба да айланды.

Алтын къочхар къачып бара эд, юрюлюп,
Къой сюрюу да аны ызындан тизилип.

Кёлге жетип, дейди, бола да турмай экили,
Башладыла суугъа-суугъа, дейд, секирип.

Созук этген кибик, ол сюрюуню тыялмай,
Тартыу согъуп, ол къойланы жыялмай,

Ары-бери чапды Сыйнух, дейд, амалсыз,
Къарындашым къалып къалады деп, малсыз.

Жангыз ол бир акъсакъ къозуну тыялды,
Къарнашындан, жерге кирирлей, уялды.

Баштёбенлеп, андан бетин да жашырды,
Созук аны:«Бар юйюнге», – деп, ашырды.

Узакъ да кетмей, ол бугъуп къалгъанды,
Сыбызгъысын Созук къолгъа алгъанды.

Къойла кёлден чыгъа элле, къалтырап,
Алларында уа акъ къочхар да, жылтырап.

Сыйнух кеси кёрюп тургъанды аланы,
Тёзалмайын, чабып чыгъады, къууанып.

Юркюп, къочхар артха, дейд, атылды,
Аны ызындан сюрюу кёлге, дейд, батылды.

Кёлкъалдысын а жашыралмады Созук:
– Этгенсе энди, – дейди, – болушлукъ! 

Къойчу хыжысын къолуна алгъанды,
Итлерине да, чакъырып, баула салгъанды.

Къазанчыгъын къаплап, дейд, сыртына,
Къарындашы чабып жетгинчи къатына,

Созук кирип кетди Маджар а кёлюне,
Къарындашы, жылап, къайтып кетеди элине.

Жюзгючле бла Созук 

Сейир ишле, дейд, башланадыла андан,
Жазда, дейд, къой къыркъгъан а заманда,

Кёлню башын, дейд, жабагъы алып,
Кёрген адам да, сейирге, дейди, къалып.

Аны сылтауун бир билирек, дедиле,
Уста юч жюзгючню алып, ары, дейд, келдиле.

Келип а, бир жюзгюч суугъа терк кемюледи,
Бата барып, кёлню тюз тюбюне дери энеди.

Ма тюбюнде жюзгюч кёргенди бир тешик,
Тюп дуниягъа ма бу болурму деп, эшик,

Солууу жетмей, жаш эналмады анга,
Айтырча, ол бир зат кёралмады анда.

Эй, толмад, болмады башха жашны да умуту,
Кёлден чыкъгъанында уа, жаралы эди буту.

Ол айталгъанды Тюп Дуниягъа энгенин,
Бир тешикден кёлню сууну да кетгенин,

Ол тешикге бек къыйналып да киргенин,
Киргенинде да, бир сейир затла уа кёргенин.

Бир талада ол къой сюрюуню эслегенед,
Созук а жюзгючге эки итин да юсгюргенед.

Андан сора ары кичи жюзгюч тебиреди,
Ол нартлагъа кетер аллын былай деди:

– Онгум болуп, Тюп Дуниягъа жетерме,
Къыйын жумушну тынгылы, – деди, – этерме.

Сиз мен айтханны, – дейди, – эрлай этсегиз,
Бир суу бетли семиз ёгюзню кессегиз,

Тогъуз да къазанда биширсинле аны этлерин,
Мен тойдурурча Созукку-къойчуну итлерин.

Жауурун къалакъны уа биринг, – дейд, – ашасын,
Ашап бошап, ол къалакъны суугъа, – дейд, – ашырсын.

Ол сюекни кёре сууда тынч къалкъгъанын,
Алай бла билинир мени кёлде сау тургъаным. 

Ма ол батып къалса уа, – дейд, – кетерсиз да юйге,
Бир мал союп, – дейди, – къайгъы ашымы этерге.

Ол жаш кирип кетди тюпсюз Мажар Кёлге,
Тебирейди сора батылып а энишгеден энишге.

Бек тюбюне жетди, ма бир балыкъча, бурулуп,   
Сууну кетип кёрдю бир тешикден, къаты уруп.

Бар къарыуун-кючюн салып, ары ётген эди ол жаш,
Ай, эшта уа, биле болур эд ол хыйны-халмаш.

Ол адамла жашны анда сакълай да келдиле,
Элге, кеч, къарангы бола башлап, дейд, кетдиле.

Ол жаш суу тюбюнде дунияда бек кёп къалды,
Созук къой сюрюуюн кютген жерге да жеталды.

Ай-уой, барсанг да, аллай жерлеге сен бар! – 
Уллу бир кенг ёзен жайлыкъда суу да бар,

Жашил сыртда алтынмюйюз да къойлары,
Суудан иче, отлай элле, жата-жата да тойгъаны,

Башха сыртда башха сюрюу, дейд, созулуп,
Къаппа-къара бла чыммакъ акъ, дейд, къозулу.

Сюрюу андан а ётгенлей, къозучукъла да макъыра,
Ма олсагъат ёсе элле жангы, ариу да кырдыкла.

Жигит жюзгюч жаш нарт Созукга келгенде,
Къойчу сейир этди, аны анда кёргенинде.

Кенг къошуна элтип, суусап берип да, ашатды,
Юч-тёрт кюн къошда солуй да жашатды.

Нарт Созукку, дейд, сора къошуна къайтды,
Къонагъына, ишинг былайды деп, айтды:

– Бери келгенли сен юч-тёрт кюн кетдиле,
Ма башында уа сау къыркъ кюн да ётдюле.

Алайды, хайда, сен кюреш артха къайытыргъа,
Мында кёргенинги нарт элинге, – дейд, –  айтыргъа.

Саугъа юлюш этип алтын къойланы жюнюнден,
Алай айтып, жашны нарт ашыргъан эд юйюне.

Ол а кёлден кючден чыкъгъан эди, арып,
Кёл жагъада сюеклени кёреди, агъарып.

Ол ёгюзню сюеклери уа болгъанын билди,
Абын-сюрюн эте, андан элге жаяу келди.

Нарт адамла, келип аны къайгъы ашына,
Тура элле, жарсый элни жигит бир жашына.

Къайтханында, жыйылдыла бары да, чабышып,
Сейир хапарларын эшитирге, дейд, ашыгъып.

Алай болду, дейле, уой, нарт Созукну къадары,
Ма ол эди мени бир жыр айтыр онг-мадарым!

РАЧЫКЪАУ  БЛА  КЪЫРС-БИЙЧЕ

Шубадина улу Ёречикъау нарт улусуду,
Нартла да ичинде чынты къарыулусуду.

Мыйыкъларын ол гырмыклача бургъанды,
Душманларын элияча ургъанды.

Аны аталыгъы уа Чюмедий болгъанды,
Кенг шахарда, Уллу Кентде тургъанды.

Нарт Рачыкъау кёп жигитлик этгенди,
Кеси тогъуз эмегенни башын кесгенди.

Белибауун ол белине къаты буугъанды,
Аны талай кюмюш метле бла жасагъанды.

Нартны ол кёп душманларын жойгъанды,
Белибауунда анча да мети болгъанды.

Анга тюбегенле ол метлерин кёре элле, 
Рачыкъауну батырлыгъын биле элле. 

Сосурукъну жигит ишлерин эшитгенди,
Анга шуёх-татах да болургъа сюйгенди.

– Тауда тургъан Сосурукъ ёлмесин а, – дей эд, –
Тейри аны жашауун бёлмесин а! – дей эд.

Рачыкъаудан Сосурукъну да хапары болады, 
Къаргъаннганда, аны аты бла къаргъанады:

– Тюзде тургъан батыр Рачыкъау ёлмесин, 
Анга ёмюрюнде хата-палах да келмесин! 

Нарт Рачыкъау, барып, танышыргъа сюеди,
Сыйлы Тотур ай энтда жетгенин биледи.

Атасына, анасына келип, былай тилейди:
– Схуртуклугъа бир атланырем, – дейди. –

Байрамлары жарыкъ болад деп, эшитгенме,
Сизден ыразылыкъ алыр ючюн келгенме.

– Ахшы жолгъа уа бар, – дегенди Чюмедий, –
Мени эски кюмюш кюбеми, – дейди, – кий.

Сыра кёп жюрюген жерге бараса, балам, 
Нартда болгъан халгъа иги къарарса, балам.

«Кел, ич, аша!», – дегенни юйюне сен барма,
«Кел, жууукъ бол!», – дегенден къалма.

Татлы ашха бла ичгиге алай бек батма,
Намысынгы, адамлыкъны аякъ тюбюннге атма.

Нартха озуп бара, кёрлюксе бир ариу тала,
Ол талада кёрлюксе бир бийик къала.

Анда бир белгили, ариу бийче жашайды,
Огъурсуздан, – деди, – тёгерегин ашайды.

Ариу къызланы ол, жумуш берип, иеди,
Анга кишилени алып келирлерин сюеди.

Кече, зулкъу кибик, къарыуларын эмеди,
Танг атханлай, суугъа атады, ёлтюреди.

Аны бла ол, къарт болмайын, жашайды,
Къарагъанда, бети суу суратха ушайды.

Табалмай къайтсала, ачыууундан кюеди,  
Ол къарауаш къызланы барын да тюеди.
 
Ариу бийчеге, балам, къайда да алданма,
Къаласында, ол не бек тилесе да, къалма! 

Къарт анасы да: «Тюш кёргенме, – дейди, –
Аны унутма, жашым, балам, – деп тилейди. –

Суу башына, энип, бир къуш къоннганды,
Солуйма деп, суу башында къалкъгъанды.

Аны кёрюп, бир гаяууз балыкъ жетгенди,
Къушну жутуп, ашап къояр умут этгенди.

Алай а къуш, къанат къагъып, учханды,
Ол гаяууз а биягъы суу тюбюне батханды.  

– Болсун, – дейд Рачыкъау, – жукъ унутмам,
Жаным сауда, айтхан сёзюгюзден чыкъмам.

Барып, эски кюмюш кюбени юсюне киеди,
Атасыны тулпар атына секирип минеди.

Болат учлу, ауур гебохун къолуна алады,
Кюн жарыгъы тийгенча кёрюнюп, барады. 
 
Атны туякъ тауушлары жерни титиретелле,
Кентдегиле: «Нартха барады», – деп билелле.

Къырс-бийчени къаласында уа той уллуду,
Да той десенг да, ол байрам «Голлуду».

Къызын бийче эрге берлигин билдиргенди,
Хункур Элни жигитме дегени ары келгенди.

Къонакълары бал бозадан сюйюп ичелле,
Батырлагъа, жигитлеге бирер багъа бичелле.

Къала терезеден кёрелле сейирлик атлы:
– Ох-ох, келеди, – дейле, – бир жигит нартлы!

Бир къарауаш а бийчени отоууна чабады,
Кесин, гинжича, сымарлай тура табады: 

– Бизге бир жаш келеди, сен сейир этерча,
Терк баргъаны ушайды былайдан ётюп кетерча.

Юсю, ма кюн тийген чыранча, жылтырайды,
Эки жанында бир къоян, – деди, – ойнайды.

Атны жели къалын туманланы чачады,
Туманлада къара чаука жыйын учады!

Бийче, къобуп, терезеден кеси къарайды ,
Кёзилдереуюгюн алып, ол атлыны марайды.

– Чыран дегенинг атлыны акъ кюбесиди,
Толкъунча тебинген тулпар а тёбесиди.

Туман дегенибиз – атны тылпыу-шытылары,
Чаука жыйын – туягъындан учхан зылдылары.

Къоянча ойнагъан – къамичини ташыды,
Жер тепдире келген – Чюмедийни жашыды.

Аны юйюнде ёсген тулпар жаш Рачыкъауду,
Ол нартды да, ол себепден бизни бла жауду!

Олсагъатлай а бийчени умут келеди эсине:
«Аны киеу этип къоярмем, – дейди, – кесиме?

Уланларым жоюлдула бары да, жокъ эрим да,
Хункур батырланы жаратмайма бирин да. 

Бу кючлюню киеу этсем, муратыма жетерем,
Хункур халкъгъа кесим ханлыкъ этерем!».

Ол къыз къарауашха жумуш береди, дейди,
Къыз, жасанып, юйден чыгъа тебрейди.

– Тиширыуну кёрсе, атын тохтатмай озалмаз,
Саламлашыр, жолну да сормай болалмаз.

Ол сорууун, – деди, – къулагъынга алмазса,
Мен айтханны уа айтмайын къоймазса:

«Сен, жигит, – де, – бу къалагъа къайтырменг,
Къайдан келгенинги бизге айтырменг?

Бизде ашай, иче, ойнай, солуу алырса,
Эрттенликде ахшы да жолунга барырса.

Къайтсанг, этген алгъышларым болсун,
Кетип къалсанг а, къаргъышым толсун!».

Ол къарауаш жол жанында тохтайды,
Рачыкъауну, келип, тюбеширин сакълайды. 

Бийче уа ол къызын ариу кийиндиреди,
Къала таба ким келгенин да билдиреди.

Чачын тарайды, бетине тартады ингилик:
– Эринг болса сюеме, – дейди, – ол бизге келлик. 

Ханны улу тюйюл, алай кючю уллуду,
Бери келген жигитледен къайда онглуду.

Бизге къайтса, хазыр болурса тюберге,
Бал бозаны анга уллу гоппан бла берирге.      

Нарт Рачыкъау, чаба, жорта, суху келеди,
Жол жанында тургъан къарауашны кёреди.

– Кюнюнг ахшы, эй, къызы! – деп саламлашады, –
Нартха жолну айтырменг? – деп къошады.

– Жолунг болсун, уой, не бек ашыгъаса,
Кимни къуууп, не да кимден къачып бараса?

– Къачхан менден къачсын, – дейд Рачыкъау, – 
Къуугъан да этмейме, киши бла болмай жау.

Тынай-Сууда Кентден чыгъып, Нартха барама,
Аны жолун, – деди, – сенге аны ючюн сорама. 

– Жолдан хапарым жокъ, мен къарауашма,
Нартха баргъан къыйынды орманда, ажашмай.

Бизде къонакълыкъда къалсанг эди кече,
Санга ыразы боллукъ эди къала иеси бийче.
   
Бизге къайтсанг, алгъышларым болсун,
Кетип къалсанг а, къаргъышым толсун!

– Эй, Тейриден аман тапхын, аны ким юйретгенди? –
Ачыуланып, нарт ол къызгъа алай дегенди. – 

Мен алайсыз ол арбазгъа аякъ басмазем,
Атам бла анама берген да сёзюмю бузмазем!

Кенг арбазда тепсеумю дейсе, къыздыралла,
Бирем-бирем, къолтукълашып баралла.

Нарт Рачыкъау, келип, тойчулагъа къарайды:
– Къууанч жарыкъ болсун! – деп алгъышлайды.  

Киеулюкле жашны сан этмейин къоялла,
Бирер ариу къыз бла тойда ариу учалла.

Нарт Рачыкъау, халларына къарап, тепгенди,
Атха къамичи уруп, тойну ортасына киргенди.

Тепси къанганы алмай чыкъмазын кёрюп,
Шапалары аны аллына ашыгъышлы келип,

Бир жюз аякъ кирген гоппанны келтирелле:
– Кечерсе, къонакъ, – деп да, къолуна берелле.

Бир тепсиге къочхар учаны келтирип салалла,
Киеулюкле, бу не этер деп, къарап туралла.

Атны жюгенин иймей, нарт а гоппанны алады,
Жангыз уртлагъанлай, ол сыраны тогъады.

Эки къапханынлай да, учаны ашап бошайды,
«Нартха угъай, – делле, – эмегеннге ушайды».

Атдан тюшюрюрге темир ылытхынла туталла,
Темир ылытхынла уа бюгюлюп къалалла.

Жерге тюшгенинде, арбаз ташла сыналла,
Аны аягъы басхан жерде аякъ ызла къалалла.

Атын бир жаш темир да илкичге тагъады,
Ол илкични тулпар ат къобарып атады.

– Эй, ахшы улан, атны сен сынаргъа сюйсенг,
Бошла да къой, кетмез, халжар таба ийсенг. 

Атны кереклерин уллу темир чюйге тагъалла,
Чюйню да сындырып, ала жерге агъалла.

– Эй, къонакъ, атынгдан да иери къайда ауур,
Ол басханда, сыртын а этмеймид жауур?

– Ауур, уллу да болмаса, – деди, – атны иери,
Аны аягъы тутмаз, – деди, – басхан жерин.

Муну ашы энчи деп, жылкъыгъа кетелле,
Бир туу байталны келтирип, къурман этелле.

Союп, этин уллу дугосукга ариу басалла,
Багъыр къазанны жангыдан отха асалла.

Этни ол къазаннга туурап-туурап салалла,
Терк биширип, къызыу жаннган отдан алалла.

Ушхол къыйырын къоймайын, ашап башлайды,
Ашап бошап, белин да биразчыкъ бошлайды.

Тогъуз улан да аш юйге юйге кирип кетелле,
Эки да къулакълы бир къошунну алып жетелле.

Къуюп а берирге тогъуз улан керек болады,
Берген гоппанларын бирер тартып барады.

Бири жетгинчи тюбюне дери бирин ичгенди:
– Айып этмессиз, бек суусап болдум, – дегенди.

 – Ох-ох, – деп, гоппанны, къаплап,  бергенди,
Къуру къошунну бир улан сюйреп кетгенди.

Саламлашып а, нарт батыр кетип тебрейди,
Бир къонакъбай: «Сабыр болсанг а, – дейди. –

Сен, олтуруп, бир туу байталны ашадынг,
Эки да къулакълы боза къошунну бошадынг.

Миннген атынгы гюнахы жетмезми да сенге,
Жат, бир кесек тынчай, тынгыла, – деди, – менге!».

– Жер атымы кётюралса, атым элтир мени, 
Сау къал, сау бол, къутлайма, – деп, – сени! – 

Деп, кёз жумгъунчу къонганда ат иерге,
Атны туякълары батып кетген элле жерге.

Ат юсюнде темир къалача кёрюннгенди,
Ол арбаздан чыгъып, Нартха, дейд, тебрегенди.

Атын жыйып, къаты тебиндиргенди таулагъа,
Къоркъуу салып ол жерледе бар жаулагъа.

Атны аякълары жерге батып инчиклеге дери,
Ат чапханда уа зылдыла чартлап кёкге дери,

Жолсуз ётюп кетди къаяладан бла сууладан,
Садакъ окълай да ташайды кёз туурадан.

Ариу бийче аны ызындан къарап къалгъанед:
– Уой, къой, баям, къарауашдан туугъанед.

Къарауашдан туугъан асыл киши боламыд,
Къара тууар кибик, ашдан-суудан тоямыд?

Жарсыма, къызым, насыбынг, – деди, – тутар,
Бизге да бир кюн тангыбыз жарыкъ атар!
   
        ШЫРДАН  БЛА  РАЧЫКЪАУ

Тотур айы эм сыйлысы болуп жылда айланы,
Тотур айда болуучеди нартны уллу байрамы.

Келе элле Схуртуклары ариу жашил талагъа,
Жыйылып а ол къууанчха уллу къалагъа.

Ол а болуучанед бир бай нартны къаласы,
Аны баред ариу къызы, мёлек кибик, баласы. 

Къызын эрге берлигин а айтып къала иеси,
Барлыгъы уа ол къыз кимни сайласа да кеси.

Киеулюкле келе элле, аны сюйюп кёрюрге,
Къайсы жигит жашны сайларыгъын билирге.

Ол байрамгъа нарт Рачыкъау кеси атланды,
Узакъ жерден келе-келе, кёп жюрюдю, айланды.

Жетген эди Схуртукланы уллу, ариу элине,
Адам кёрмей, не болгъанд деп, келди кёлюне.

Ёте бара, ашыкъмайын, элде узун орамны,
Эслегенди жол жанында бир жаш адамны.

Жангы арба ишлеп, къарай эди, къууанып,
Мен этгенни ким этер дегенча, махтанып.

– Эй, жаш, къайда болад нартны сыйлары,
Жыл сайын а бирге этген уллу тойлары?

Жаш а балта сабын бир жанына узатды,
Рачыкъаугъа къарамайын: «Анда», – деп айтды.

Ёхтем батыр, ол жууапны эшитгенде, алынды,
Жаш жюреги, кюз къауданлай, къабынды.

Ат юсюнден ол арбагъа алай суху узалды,
Тюкге кёрмей, аны сермеп, ёрге алалды.
  
Жерге уруп, муру-чуру этип къойду арбаны:
– Тап сёлеш, – деп, – ишленмеген юйню уланы!

Алай айтып, учуп кетди батыр алайдан,
Бара-барып, кёрюп къойду бир майдан.

Къабакъ аллын сакълап тура эд Шырдан,
Хуржуну да толуп тюрлю-тюрлю хыйладан.

Бир тёбени тешип, дейди, аны тюбюнде,
Кюн тиймеген жашай эди кеси юйюнде.

Шырдан эди нарт элини керти аманы,
Болуп, дейди, кесини да къатын алыр заманы.

Кёрген эди Рачыкъауну ары келе тургъанын,
Тулпар атын къала таба бургъанын.

«Эй-хей, – деди, – муну бери ийип жарамаз,
Муну кёрюп, ол къыз манга кёз атмаз».

Темир къабакъ эшиклени къаты бегитип,
Терк окъуна нартла тургъан юйге да ётюп,

Ачы Тилли Шырдан, барып, анда олтурду,
Кеси кесине да аны ючюн разы, дейд, болду.

Рачыкъау да кёрдю къабакъланы этилип,
Къамичи бла къолан атын иги жетдирип,

Таш хунадан аты, арслан кибик, секирип,
Кенг арбазгъа тюшюп къалды, сюелип.

Нарт Рачыкъау жерге чанчды ауур гебохун,
Анга такъды жюйрюк атын, сары да огъун.

Кеси кирип барды Уллу Юйде нартлагъа,
Ариу алгъыш этди, къарап анда къартлагъа:

– Байрамыгъыз къууанч болсун, аланла,
Къууанч берсин келлик чакъла, заманла!

Къонакъ жашха артыкъ жарыкъ болдула,
Анга деп а тёрде энчи бир жер къойдула.

Нарт Сосурукъ тюз къатына келип олтурду,
Танышханда, ниетлери, дейди, бир болду.

Къанга артында ашай, иче, жырлай келдиле,
Жигитлик да хапарлагъа, айта-айта, жетдиле.

Сый къангада тура эди эрлик аякъ Агуна,
Рачыкъау да сейир этди ол аякъны халына.

Нарт аякъны бал бозадан жарты толуп эд ичи,
Жигитлигин айтхан, дейди, болса кертичи,

Бал бозасы, къайнап, кете эди, тёгюлюп,
Жалгъан болмагъанын элге алай билдирип.

Нарт Рачыкъау жигитлигин анда айтханда,
Ол заманга жарыкъ танг да атханда,

Агунадан боза, толуп, эки-юч кере тёгюлдю,
Къонакъны да батырлыгъы алай кёрюндю.

Юйден чыгъып, тепсеу, оюн башланды,
Суу ызындан келтирдиле бир суу ташланы.

Тогъуз арба ауур жюкню жерге къалатып:
– Ким чыгъады сора? – дегенни да айтып,

Таматала къарайдыла, сынап, жашлагъа,
Бек къыйын эд тепсеп тургъан ол суу ташлада.

Нарт Сосурукъ, таш тёбеге барып, ёрледи,
Ташланы да къум этгинчи, алай тепседи.

Таматагъа сорду: «Эмиянны кимге берейим,  
Къайсы нартны, кимни сыйын кёрейим?».

– Жаш къонакъгъа берсенг болур эд тюзю,
Ай, бир бек жаналла аны эки да кёзю! 

Сосурукъ да, Рачыкъаугъа къарап, баш урду,
Не оюн этер деп, марап, сакълап олтурду.

– Келтирсегиз, – деди, – тогъуз арба чыгъана,
Бир кёрюрем мен да ойнап-тепсеп, жубана!

Чыгъананы ол арбазгъа къалап, жайдырды,
Чабырларын эрлай аягъындан сыдырды.

Жалан аякъ ариу тепсей, ойнай да кетди,
Чыгъана тёбени, тепсей келип, кюл этди.  

Къызгъа къарап, дейди, къууанганын кёрдюле,
Рачыкъауну сайлагъанын алай билдиле.

– Эмиянны бер Шырданга, – дедиле, –
Бир-бирле уа ичлеринден кюлдюле.

Нарт Рачыкъау сора Шырдан таба атлады,
Баш уруп а, не айтад деп, алай сакълады.

Ачы Тилли, хыйла Шырдан а, къоркъуп,
Зар жюреги ачыудан а топпа да толуп,

Айтды, дейди: «Кюсемейме ойнаргъа,
Эмиянны, – деди, – кимден болса алыргъа.

Бери келип, къарауашдан, – деп, – туугъан,
Къайда, – деди, – баргъан сууда табылгъан,

Бир гепсоркъа тели оюн-моюн да къурап,
Сиз, аман нартла уа, сейиргеча, къарап!».

Рачыкъауну бети, нюрю кетип, къаралды:
– Къоркъгъаныма, – деди, – тюбепми къалдым?

«Голлу» байрамлада сауут-саба жюрюмез,
Бу байрамда, дейле, адам къаны тёгюлмез.

Чум терекде, – деген эди, – чайыр жокъ,
Мында къалып, манга сизден хайыр жокъ!

Алай айтып, суху чыгъып кетди арбаздан,
Ариукъыз а къарап къалды жашны ызындан.

Ол къонакъбай ачыуланды Шырданнга:
– Биз къалай да тёзюп турабыз санга?!

Схуртуклада сыра ичип, ашап союм этлерин,
Жоюп къойдунг сен аланы бетлерин!

Сюймегенле энди сёзюбюзню алай этерле,
Къонакъ къыстап ийген тукъумду, дерле!

Сый тамата къошуп айтды Шырданнга:
– Айып-бедиш болсун ачы тилли аманнга!

Кёп адамны эте келдинг бирин бирине,
Фитна жайып нарт журтунда, элинде.

Кёп адамгъа отдан кёлек кийдирдинг,
Къонакъны да жанына уа нек тийдинг?

Шырдан айтды сора: «Мендеди терслик,
Тюбегенде, тилер эдим андан кечимлик».

– Эй, аланла, – деген эди къонакъбай, –
Бек тапсыз боллукъду, къалса бу былай. 

Атланыгъыз, ол атлыны, – деди, – жетигиз,
Бир амал бла ол бери къайтырча этигиз.

Сосурукъ кетди сора, атха минип, атылып,
Терк барса да, къамичи бла къатылып.

Бек къыйналып, Рачыкъауну жете тебреди:
– Эй, шуёхум, сабыр этчи! – деди, тиледи. 

Тохтагъанда, Рачыкъауну келип къатына:
– Уой, – дегенед, – ийнан этген антыма,

Ол Шырданнга тойда бек кёп аман айтылды,
Хар къонакъ да анга бирер къатылды.

Тилейдиле, къайыт уллу тойгъа деп, элге,
Башыбызны сен, – дейд, – къаратма жерге.

Мен айтырыкъ, – деди, – дагъыда бир зат,
Ол къызчыкъны жюрекчиги бек тазад.

Атны, – деди, – жарлылыгъын эр алыр,
Къызны, – деди, – жарлылыгъын ким алыр?

Аны эшитип а, Рачыкъау да артха бурулду,
Сосурукъ бла Схуртуклагъа къууулду.

Ма алай бла ала уллу тойгъа къайтдыла,
Шырданнга да кечимлик тилерин айтдыла.

Шырдан, дейди, ачыуундан къыл чайнап,
Ичи, дейди, бир багъыр къазанча, къайнап,

Алгъын айтхан сёзлерине сокъранып,
Айтды, дейди, ачыуланып, къаргъанып:

– Мен ёлейим, – деди, – терслигиме ийилсем,
Кимилди туугъандан бир кечимлик тилесем!

Алай деп а, къачып кетди, думп болуп,
Чууана тюбюнде жер юйюне къутулуп.

Ол экиси аны ызындан болуп, къуудула, 
Излей-излей, дейди, жанларындан тойдула.

Кёп эдиле ол юйюнде хыйла отоу эшикле,
Жан-жанында бир дорбунла, хыйла тешикле.  

Табалмайын ол дорбунда ачы тилли Шырданны,
Чыкъгъан элле, бош къоратып заманны.

Шырдан деди: «Къарын ауруу къарнынга,
Къара шайтан чыкъсын, – деди, – аллынга!

Уой да, Рачыкъау да, сен а къысыр бёдене,
Белинге окъ тий да, жети кере жёбеле! 

Сени кибик, алдап тели нартны кёплерин, 
Къызартырма алыкъына кёпню бетлерин!

Къайтып келип, къошулдула байрамгъа,
Айып этип Ачы Тилли харам Шырданга:

– Уой, къой, – делле, – къор болайыкъ жанынга,
Шырдан кирмейд, – делле, – адам санына.

Турады да, бу дунияда кеси, жан сюйрей,
Кюн сайын а бир хатагъа башхасын тюйрей. 

Ол кюнледе ариу къызны жашха эрге бердиле,
Рачыкъауну, дейди, киеу сыйын кёрдюле.

Рачыкъау да сора Схуртуклагъа къошулду,
Жаш жюреги бир кесек заманга хош болду.

Тура келип, сора, тынч жашаудан эрикди,
Бай къауумгъа, элде къарай кетип, кюйюкдю.

Озгъур эди, къара кючге уллу базынып,
Алчылыкъны алыр ючюн, къызынып, 
  
Кенгешлеге барса, бирде ачыкъ эришип,
Башлагъанед сора батыр уллу-уллу сёлешип. 

Айтырыгъын айта, багъа биче хар затха,
Сёз да бермей жашха болсун, не къартха.

Ол халлерин жаратмайла нартла элинде,
Жукъ да айтмай къоюп, тиймез ючюн кёлюне.

Болуп, дейди, керти кючлю-къарыулу,
Сюйген эди кёнчекликге кеси барыууну.

Жангыз кеси кетип тюзге, таугъа, узакъгъа,
Тюшерге да бир да къоркъмай тузакъгъа,

Жол жанларын сакълай эди бир жерде,
Кимни болса, узакъ алып кетип жесирге,

Башха элледе сата эди алтын-кюмюшге,
Санай эди аны халал мюлкге, юлюшге.

XI. АЛАУГАН  БЛА  КЪАРАШАУАЙ

Алауган бла Матчалыу

Нарт улуларынг а, Тейри, къулларынгдыла,
Ол нарт балаларынг а – ёз балаларынгдыла.

Къара тюлкю териледен а тон жагъалары,
Алтын Дебет-темирчи да болуп агъалары.

Алтын Дебет улулары уа – онтогъуз эди саны,
Генжокъ да Алауган-батыр а тамата, дейд, уланы. 

Алауганны сырты къулач тенгли болгъанды,
Доммай бугъаланы, ишек къойлай, сойгъанды.

Нарт Алауган жортууулгъа бара тургъанды,
Нартда сайлап, тогъуз кере къатын алгъанды.

Кючлю эд нафысы, чыдамай, дейд, къатынлары,
Сабийи болмай, дейд, нарт аладан айырылды.

Деу Алауган кесича деу тиширыу тапмайды,
Деу болмагъан тиширыу анга бармайды.

Аны ачыуундан, дейди, нарт Алауган ёледи,
Тохтамайын жортууулгъа барып келеди.  

Анга уа халкъ жарсып тура эди, тилек тилеп, 
Нарт Алауган ёлсе, таматалыкъ а ким этер деп,

Аликлагъа да не кюнле, не заманла келир деп,
Халкъы ючюн, Алауганлай, ким сюелир деп.

Нартны анасы уа Матчалыу, жарсып, айтады:
«Ма энди бу харип къартха къалып къалады,

Мынга мен не амал, мадар, – дейд, – этейим,
Къатын алырча мен аны къалай тюзетейим?».

Андан Алауганнга ол бир тенгин ийген эди,
Аны жюрегин билирге, дейди, сюйген эди.

Ол нарт, келип, Алауганны хапарлагъа тыяды,
Хапар айта келип, анга былай деп да сорады:   

– Эй, алан, соргъанны, – дейд, – айыбы уа жокъ,
Къарайма да, къатын алыр къайгъынг а жокъ.

Кесинг жангыз тураса деп, элинг жарсыйды,
Ананг да, къыйналып, кеси жангыз апчыйды.

– Уой, къой, – деп, Алауган а эсине да алмады, –
Къатын алыр ючюн, билесе, бир да къалмадым.

Битеу къайгъым, – дейд, – жортууулду, жолду, 
Нартны къоруулагъан – мени ишим ма олду.
 
Эмегенле бери артал чапмазча этерге сюеме,
Сагъыш этип, амал табалмай, ачыудан кюеме. 

Аны бла уа ол нарт Матчалыугъа къайтады,
Алауганны, дейди, ол жууабын анга айтады. 

Башха мадар излейд да Матчалыу, табады,
Хоншулада болгъан, тапхан ашыкъланы алады. 

Ашыкъланы ол къарагъа къурум бла боягъанды,
Ууакъ жашланы да бир къауумун жыйганды.

Жыйып да, кеслерин ашдан да тойдургъанды,
Ашыкъладан толу бирер къабны да тутдургъанды:

– Алауганны къатында, – дейд, – ойнай тебрегиз,
Бири биригизден ашыкъланы алып а, дегиз:

«Ашыкъланы мен къытмайын алгъан эсем, 
Ой, ол ашыкъланы къымып къойгъан эсем,

Тогъуз жашдан алгъа туууп, артха мен къалайым,
Алауганлай, къатынсызлай къартха да къалайым!». 

Алай айтып а, Алауган кёре, ойнасагъыз,
Уланымы ёхтем эки да жюрегин къыйнасагъыз,

Уой, киминге кёлек а, киминге кёнчек тигермен,
Барыгъызгъа да аллай-быллай саугъала этермен! 

Жашла да, жыйылып, ныгъыш таба кетгендиле,
Ол ашыкъла юсюнде ма деп тюйюшгендиле.

Ашыкъ ойнай, Алауганны да аллында туруп,
Ашыкъланы бири да биринден а букъдуруп,

Уллу даулаш-дауур болалла, аланы кёрсенг: 
– Ой, ол къара ашыкъланы да мен алдым эсе,

Алай-былай да, бу элде аман мен болайым,
Алауганлай, къатынсызлай да къалайым! – 

Деп къаргъанады алайда бир нарт жашчыкъ,
Бир жютюкёз, бир сарыбаш нарт уланчыкъ.  

Нарт Алауган, харип а, уой, мунуму эшитеди,
Абызырап къалып, арриу бети-къуту кетеди:

«Уой, эшигим а жабылгъан, отум а ёчюлген,
Андан эсе иги эди ма тюз да былайда ёлген!

Сабий жашлагъа бедишлик а мен бола ушайма,
Нарт элиме да кюлкюлюк болуп жашайма!».

Андан а Алфабер деген бир обургъа барады:
– Къатын къайсы элден алырем? – деп сорады.

– Уой, балам, – дейди ол а, – къыйналлыкъса,
Узакъ кёп жерлеге, узакъ кёп эллеге барлыкъса.

Къатын излеген, – дейди, – къатынсыз къалмаз,
Алай сени нарт къатынла бла уа жолунг болмаз.

Сен сора жолунгу да Эмеген Элге саллыкъса,
Бир эмеген къызны да къатынга аллыкъса.

Ол къатынынг санга таза тулпар бала табар,
Ма олду мен санга, – дейд, – айтырыкъ хапар!

Нарт Алауган, сейир эте, аз-маз ачыуланганды,
Алфаберге жукъ айтмай, юйюне къайтханды:

«Менича нарт къалай алыр, – деп, – эмеген къатын,
Тюйюл эсе ол эмеген ёресине сары алтын? 

Эй-хей, Алфаберни сёзю керти бола келгенди,
Алай а ол да бу жол жангылыч затла дегенди».  

Нарт Алауган, эрте къобуп, гюрбежиге кетгенди, 
Атасына, уста Дебет-темирчиге жетгенди.

– Ой, атам, сен менге сырпын ишлеп берсенг а,
Беш пуд тартхан да бир ахшы жилтек этсенг а!

Нарт Алауган андан юйге къайтып баргъанды, 
Юйден жолгъа, ашап, тоюп, алай чыкъгъанды.

Биягъынлай, салып, гюрбежиге къайтхан эди, 
Ол заманга уа сырпыны хазыр болгъан эди. 

Тартып да, жилтекни да къолуна алгъан эди, 
Сырпын а кесерик болурму деп да, сынагъан эди.

Гюрбежиде уллу тёшню къаты сермеп кёргенди,
Тёшню ургъанынлай, эки кесек этгенди. 

Ол атланады, дейди, ант этип, эрттен болгъунчу:
«Гемуданы къурч наллары тауусулгъунчу,

Не тас болурма, бир аман жерде къалырма,
Не кесиме жарар къатын алып къайтырма!». 

Да энди не жерге, мен къайры тебрейим деп,
Кеси къарыуума кёре кимни да излейим деп, 

Жер тюбюнде уллу ат оруннга баргъанды,
Гемуданы, тартып, къурч иерин салгъанды.

Сауут, садакъ, сабаларын къагъып алгъанды,
Чыгъып, узакъ жолуна, дейле, атланнганды.
 
Алауганны жолоучулугъу

Бара-бара, нарт эллени да бирине киргенди,
Къонакълыкъда солуй, ашай-иче келгенди. 

Ма ол заманда бир нартла, уллу къауум болуп,
Уугъа чыкъгъан элле бирге да, къууулуп.

Алар а энди къыбыла жанында талагъа,
Уой, атланадыла да, кюн тие, танга алада.
 
Ала уа атлагъа иерлерин салалла, кёл алалла,
Атлансала да, Къабарты уа кёчгенлей болалла,

Орналсала да, Къабарты орналгъанлай, болалла,
Тохтагъанда, ашап-ичип, аз-маз солуу алалла.

Уой, барыны да атлары, тейри, ариу къолан а,
Сызылгъанда уа этдире сууукъ аяз, боран а.

Эй-хой, ала былай ууда, аулай а кетдиле да,
Къамиш кёл бойнуна да, дейди, жетдиле да,

Эгерлерин къамишлеге бошлап, къарап туралла,
Ала уа бир къара тюлкюню суууруп алалла.

Алар а, бир кибик, садакъларын къаты тарталла,
Алар а, бир кибик, жютю садакъ окъла аталла,

Къара тюлкюню ёлтюрюп, къолларына алалла,
Уллу даугъа, дейди, даулашлагъа къалалла.

– Мени огъум тийгенд! – деп а, бири айтады,
– Мени огъумдан ёлгенд! – деп да, бири айтады.

– Тёбен ёзенден бир атлы уа атланнганды,
Тейри адамы, ол кёк бёрклю уа нарт улуладанды!

Нарт Алауган тулпар аты бла алайгъа жетеди,
Къарап, дейд, алагъа уллу тырман этеди:

– Сиз бу къара тюлкюню нек ёлтюрдюгюз,
Башха жан-жаныуарча да аны нек кёрдюгюз?

Сизни хантус иче тургъанымлай кёргенме,
Бир терс иш этмей къоймазла деп да, сезгенме. 

Кет-кет, эл алдагъан, жер жалагъан Шырдан,
Адам излеп табалмагъан бу тюлкюню жойгъан!

Ма бу болгъан жерде байлыкъ да кюймейди,
Ма бу болгъан жерге ачлыкъ да кирмейди,

Ма бу болгъан жерде уа берекет къурумайды,
Элде не къарт, не жаш, сабий аурумайды,

Ай, тийреге къууат берген, жылтырауукъ тюклю,
Адам излеп табалмагъан а, ой, къара тюлкю!

Аны теричиги, – дейди, – артмагъымда турсун,
Алай болса, Уллу Тейри сизге ыразы болсун! 

Ол терини алып, андан ары бара кетген эди,
Элден элге ёте келип, таза да эрикген эди.

Деу Алауган-батыр кесича деу къыз тапмад,
Деу болмагъан ол мазаллы адамгъа бармад.

«Ай, болмады, табалмайма къатын, – дегенди, –
Нарт элиме къайытайым, – деп, тебрегенди. –

Насыбы болмаса, адам кеси бир зат да эталмаз,
Болса уа насыбы, аны юсюнден кетип къалмаз».

Бир чегетли ёзенни бара, экеуленни кёргенди,
Хахай эштип, тюйюш болгъанларын билгенди.
 
Кёзю жокъ бирини, башхасыны уа жокъ буту,
Эй, буууша элле, аямайын, жагъаладан тутуп.
 
Нарт Алауган сорду: «Сиз не ючюн тюйюшесиз,
Къара чегет теренинде да не зат юлешесиз?».

Бутсуз айтды: «Отун этебиз деп келген эдик,
Чегет жанында къар уллу жаууп кёрген эдик.

Бу сокъургъа: «Бутларынг саудула, – дегенме, –
Чегет жанына сен барсанг эди», – деп тилегенме.

«Къыйын жерге уа кесинг бар!» – деп тирелгенди,
Даулашханда, къулакъ да жаныма уруп ийгенди. 

Айхай, тёзалмадым, салышыргъа къалгъанбыз,
Бири бирибизге душман окъуна болгъанбыз». 

Нарт Алауган жукъ айтмай, жолуна кетеди,
Сокъур киши ол бутсузгъа да айтханын эштеди: 

– Сени алай къойсам, тууар атлы мен болайым,
Алауганлай, къатынсызлай да къалайым! 

Аны эшитгенде, нартны къаны бек бузулду: 
«Ма бу телилеге огънакъ хиликгялыкъ болдум!». 

Нартда тиширыула жашауума жарамазла деп,
Башха бир жерледе алай да болмазла деп,

«Ёлсем да, къатынсыз, – деди, – элге къайтмам,
Кесим да кесиме Дебет улума деп айтмам!

Менге къатын бир эмеген элде да табылмазмы, 
Ары барсам а, ким биледи, насыбым тутмазмы?»

Атын буруп, ол Эмеген Элге берип кетгенди,
Кёп сууладан, орманладан, къаяладан ётгенди. 

Бир жол табып, жюрюй кетди, жолдан да эриге,
Кёз таныгъан жерде кёрюп къойду къарелдиле.

Салып барады былагъа, жолну букъу этдирип,
Эмегенле бир бирине айтадыла, муну кёрюп:

– Бизге береди бюгюн кёнчеклик Жер Иеси!
– Аты сени болсун, мени юлюшюм болсун кеси!

Алай да юлешип, жетгинчи да, тамам этелле,
Келе келип, къолубузгъа тюшед деп, сюелелле.

Бир тамата уа, эслирек, алай айтады былагъа:
– Ай, уланла, юлешмегиз, келгинчи былайгъа!

Уллу тюзде кеси айланнган залим киши болады,
Кеси жюрюй эсе, ол сора кючюне бек базынады.

Бери келме къоюп, анга бу къолташны берирсиз,
Алгъа кючюн сынап, – деди, – къарап кёрюрсюз!

Жете келип, нарт Алауган да быланы кёреди,
Ол эмеген сюрюуге, къоркъмай а, салам береди:

– Эй, иш къолай болсун а, уой, чийбыдырла,
Биринг да къалмай, деу тулпар, деу батырла!

– Сау кел, уой, нарт улу да, – дейле, – жууукъ бол,
Бизден хаталыгъа сени тюбетмесин бу жол!

О не айланаса, не жюрюйсе да, айтсанг а,
Бизде баргъан оюнга сен да къошулсанг а!

Алауганнга ала уллу къолташларын берелле,
Жукъ эталмаз деп а, ичлеринден нартха кюлелле.

Сауут-сабасын тешмей, жамычы бла тургъанлай,
Сансызыракъ атып иед да ол уллу ташны алай,

Эмегенлени да онсегиз атлам узунлугъу озады, 
Аны бла, дейди, къанларын аман бузады.

Дагъыда бир кере кезиу Алауганнга жетеди,
Сауут-сабаларын да Алауган алай тешеди,

Табыракъ а жыйылып, ташны быргъап иеди,
Булут бла кёк арасында ол тас болуп кетеди.

– Уой, эшигим а жабылгъан, отум а ёчюлген,
Да биз хариплени къырып къояр эд, – дейди эмеген, – 

Ай-уой, сыйлы къонагъыбыз дар, жаныбыз а,  
О не айланаса, не жюрюйсе, – дейле, – ханыбыз а? 

– Мен не айланама, не жюрюйме, кесиме
Къатын излер акъыл тюшгенди, – дейди, – эсиме.

– Ой, сора уа узун тишли да, бир къара къашлы,
Болур бизде томуроу белли къызла, узун чачлы.

Ма былай ары бара барсанг, элибизге кирирсе,
Кёргенингде, ол къызладан бирин сайлай билирсе! 

Алауган бла эмеген къатын

Къаф таулагъа бара, ол нарт бир тёбени кёргенед,
Ма ол а, дейд, тёбе тюйюл, уллу бир эмегенед.

Бир аулакъда, жууукъ барып, тамашаны кёреди,
Не этерин да билмей, дейди, алайда кёп сиреледи.

Аны къолундагъы темир илкич кибик ийне,
Ийнесинде да халысы базыкъ жантауча кёрюне.

Эрши, къымыжалай, къарын жаулары салынып,
Эмчеклери да сыртына, бир гыбытлача, атылып.

Жангыз кёзю мангылайында жым-жылтырай эди,
Атлагъанда, аякъ тюплеринде жер къалтырай эди.

Адам ёмюрюнде да кёрмеген сылыкъ эд жапысы,
Жамай тура эди жерни тешилгенин бла жеписин.

Томуроу ийне бла тутдура эд терисин жерни,
Къаты къысып, дейди, эки уллу базыкъ эрнин.

Айтады нарт: «Мен къоркъмазгъа уа ант этгенме,
Ма энди уа, къоркъуп, этген ол антыма ёлгенме».

Алауганга дегенди Гемуда, къарай кетип, сакълап: 
– Киштик жоргъамы этейим да, акъырын атлап,

Ма сен да акъырын анга арт жанындан барырса,
Жуккасындан къабып, жашы болуп къалырса.

Эй, къоркъма, бар, сенге: «Ой, балам, балам!», – дер,
Сен сора уа анга: «Уой, анам, анам!», – де.

Нарт Алауган къатын таба шошчукъ баргъанды,
Эслетмей да, ауузун узун эмчегине салгъанды. 

– Тейри къаргъарыкъ, бу ургъуймуду, чибинмиди,  
Иш-иш! – деп а, ол ким болгъанын билмеди.

Деу эмеген, Алауганны тутуп, алгъа тартханды,
Тюз белинден да ёргесин тамагъына жутханды.

Нарт Алауган, тобукъларын быдырына уруп,
Асыры къоркъгъандан алынып а, къутуруп,

Кесин артха чыгъарталды, ауур-ауур солуп,
Юсю-башы сылыкъ селекейден мылы болуп. 

– Ай, билмей, сен балам болуп къалгъанса,  
Таша келип, эмчегими да аузунга салгъанса, 

Нечик татлы къабын болуп къаллыкъ эдинг! – деди,
Нарт Алауган да, эс жыйып, анга жууап берди:

– Эмчек намысы болмаса, аны бла алдадынг,
Уой, билмей, бир татлы анай болуп къалдынг,

Ансыз бу сырпыным бла да сени алай сермерем,
Сени эки этип, баргъан да жолума кетерем!

Ол заманда деу эмеген къатын ёрге къопханды,
Нартны аты, юркюп, алыныргъа аздан къалгъанды:

– Ай, сен гяуур, мен къарыусуз, уой, бир тиши,
Къалай демлеширик эдинг мени бла, эр киши?

Андан а Алауган-тулпар бек уялгъан эди,
Къолун сырпыныны да сабындан алгъан эди.

– Алай тохтамасанг, – дегенди эмеген къатын, – 
Мен эриме сени айтыр эдим, ма ол эд муратым.

– Да сора юйюрюнг-юйюнг, эринг да бар, къайдады,
Аты къалайды, – дейди, – не ишге жарап турады?

– Аты, – дейд, – Кючсадакъ, марал уугъа кетипди,
Ингир алагъа юйюне жюк кётюрюп келликди.

Нек айланаса, бу жерге кесинг да нек келесе,
Нартла бла биз къанлы жаулабыз, сен аны билесе.

– Да жау болсакъ да, мен къатын излей келгенме,
Эмегенле бла уа жууукъ да болургъа сюйгенме. 

– Сизге алай уллу ышанмайма, – дегенди эмеген, – 
Алгъын биз кёп эдик, толуп таула, тюзле, ёзен.

Бизни эллени уллу суула, жауун жуууп кетгенди,
Ол заманда халкъыбызны да кёбюсю ёлгенди.

Ма ол азлыкъ ючюн бизни бла кюрешге чыгъасыз,
Хорлар умут этип, тохтамай сермешле ачасыз.

– Кёк, Жер бла Суу тейрилерин мен арамгъа алама, 
Уой, ант этип, От Тейрини аты бла къаргъанама,

Сизге жаулукъ да, душманлыкъ да тутмайма,
Мен ант этсем а, антымы бир заманда унутмайма! 

– Тохта, – дейд эмеген, – сен От Тейрини нек тутаса,
Алай а сен кимге, тейрилени къайсысына айтаса?

– Нартны бир элине эртде кёкден бир от тюшген эди,
Андан От Тейриси да болгъанын билген эдик.

– Охо-охо, алай болса да, эр согъушмай танышмаз,
Ол сен излеген къыз бизде табылмай а къалмаз.

Эки ариу, эрге барлыкъ къызым юйделле, жаратсанг,
Бирин а сюймей къоярыкъ тюйюлсе, къарасанг.

Субай санлы, инжи тишли, – дейд, – къамичи белли,
Къайсы насыплыгъа болуп а къалырла келин!

Ингирликде юйге барсакъ, сен аланы кёрюрсе,
Хапар айта келсек, манга жууабынгы берирсе.

Алауган бла эмеген юйюр

Ала ингирликде дорбун аллына тигелей баралла,
Дорбун аллында къызлары ишлей туралла.

Аны ичинде атла чабарча да, бир элекни алып,
Унну бир таш тегенеге элейле, къадалып. 

Аталары нартла бла эмеген къандан болгъанды,
Аны ючюн къызлары адамлагъа да ушагъанды.

Алай ёшюнлери улакъ тери да гыбытлача,
Къарынлары сыра биширген, дейди, къазанлача,

Беллерини базыкълыгъы антау бир гебенлеча,
Бутларыны базыкълыгъы эмен чигинжилеча.

Ала: «Ас мус ийис, адам ийис! – деп къычыралла, – 
Бир татыулу аш ашайыкъ!»,  – деп, къууаналла.

Аналары, ачыуланып, юслерине жанады,
Доммай бугъача, ёкюрюп да къычырады:

– Эки кёзюгюзден а къан тамарыкъ, къачыгъыз,
Киеулюкню алып келдим, дорбун эшигин ачыгъыз! 

Ушатыгъыз кесигизни, былай ариу къубулугъуз,
Киеулюкню да аллында ары-бери бурулугъуз!

Ол дорбуннга кирип баралла экиси да, сёлеше,
Бирде ёрге чыгъа, бирде да энишге тюше.

Бара барып, бир жеринде дорбун бек кенгереди,
Нарт Алауган да эмеген бла, дейд, ары киреди.

Анда уа от жана, отда къазан къайнай турады,
Эт бишгенде, эмегенге ол нарт былай сорады:

– Бишгенди эт, ким тюшюрлюкдю къазанны? – деп,
Аны бир бек уллу, ауур зат болгъанын эслеп.

– Аны уа жашларым, уудан келип, тюшюрюрле,
Марал уудан бек кеч къайытыучудула, ачдан ёле.

Ушхууургъа жетдик, келир заманлары болады.
– Да мен тюшюрейим, – деп, нарт ол къазанны алады.

– Сени жашырайым, жашла, къайтып, сени кёрюп, 
Къоймазча быллай аламат киеу боллукъну ёлтюрюп.

Бир заманда эри, ол Кючсадакъ деген, келди,
Бир кийикни, чынар бир турукъну да келтирди. 

Биргесине келелле, бирча мазаллы, деу жашлары,
Жангыз кёзлю, къызыл тюклю болуп а башлары.

– Уф-чуф, адам ийис, эй, ас ийис! – деп къычыралла,
Ары-бери жюрюп, ол дорбунда къарайла, бурулалла. –

Биз болмай а, бу къазанны ким тюшюргенди,
Аны кётюрюрге кимни да къолундан келгенди?

– Сизден сора да барды бир жашым, – деди къатын, –  
Анга тиймезге, ант этип, сёз беригиз къаты.

Берелле сёз да, Алауган-батыр да ташадан чыгъады,
Ол деулеге адам улуну келгени сейир болады.

Олсагъатлай уллу къазанларын отха асхан элле,
Анга бир жюз челек шаудан суу да къуйгъан элле.

Отунлары да эмеген кирледен этилген къыйы болуп,
Жана эди, ол дорбунну ичин аман ийисден толтуруп.

Кийик этле саулай бир къазанда бишедиле,
Отдан алып, этни уллу къанга юсюне тёгедиле.

Эмегенле бла Алауган ол этлени ашап бошадыла:
Сорады нарт: «Къызла уа нек ашамай къалдыла?».

– Къой-къой, къыз дегенинг, ол эт ашап да не этеди,
Жубансала сюек-мюек бла, алагъа ол да жетеди, – 

Деп, бар сюеклени ол къызланы аллына аталла,
Ала, чыкъар-чукъур этип, сюеклени жуталла.

Аны бла да, хапар айта, кече ортасы болгъанды,
Алауганнга да эмеген къатын былай соргъанды: 

– Къызларымы ким да сюер шартлары барды,
Бу эрширек ишчи къызым, аты уа Зинзиуарды. 

Экинчиси уа Кюнтыякъ, ариулукъдан толупду,
Экисинден сайлагъанынг санга къатын боллукъду. 

«Эй, ариуну аурууу кёп, – деп, Алауган ойлайды, –
Ариуланы кёре келдим», – деп, ишчини сайлайды.

– Къызларыма уа сен бюсюрегенча кёрюндюнг,
Къайсы ариу къызчыгъымы уа алыргъа сюйдюнг? 

– Къызларынга бир дауум жокъ, – дейд Алауган, – 
Ариудула, аман кёз тиймесин, – дейд, – былагъа.

Алай а Зинзиуар къызынгы жаратама, – дейди, – 
Къалыныгъыз а неди, бир айтсанг а, – дейди.

– Къалыныбыз, – дейди, – уллу тюйюлдю, ючдю,
Ол юч болса да, – дейди, – этерге бек кючдю.

Дорбун теренине да Кючсадакъ кирип кетди да,
Бир юч уллу багъыр къазанланы алып жетди да:

– Эй, нарт, – деди, – ма биз харам, халал айырмай,
Ашайбыз хар затны, сау кюн юйге жыйылмай.

Тёгерекде къара орманлагъа уугъа бара турурса,
Ма бу къазанланы кийик этден да толтурурса.

Нарт Алауган, атха минип, садакъларын къурду, 
Эки кюннге буу этледен эки къазанны толтурду.

Къазанланы ючюнчюсю уа жартыракъ къалады,
Ол Зинзиуар деген а, таймайын, къарап турады.

Алауганны арыгъанын, болмазлыгъын кёреди:
– Уой, къалынны, – дейд, – артына дери уа ким этеди,

А нарт тукъмунгу уа, – дейди, – шау этсин Тейри,
Киеу болама деп, сен базынып келген эсенг бери,

Этер амалынгы юйретирге тюшген эсем санга,
Челек бла терк баргъандан къуй ол къазаннга.

Андан ёргесин суу бойнунда ташладан толтур,
Къалын борчум да бу болсун деп, жеринге олтур!

Эмеген сыйда

Эмегенле, бир мюйюшге кетип, кенгешдиле,
Къуш-муш эте, ахырында бир оюмгъа келишдиле.

Ол заманга, бу заманга деп а, болжал да этилди,
Нарт Алауган да, элиме кетдим деп, тебиреди.  

– Ахшы, – дегенди алагъа, – алай эсе, юйге барырем,
Къайтып келир ючюн киеу жёнгерлени алырем.

Ма бу ахшы нёгерди деп, тулпарланы жыйгъанды,
Ол жыйында эки жюзден артыкъ адам болгъанды.

Жыйын биргесине аш-суу, ичгилерин алгъанды,
Сауут бла сабалы болуп, узакъ жолну салгъанды.

Келин ауур болурму деп, темир арба ишлетдиле,
Ол арбагъа эм къарыулу сегиз атны да жекдиле.

Арып иш къалырла деп а, башха сегиз атны аладыла,
Бет жоймай къайтайыкъ деп а, юйден чыгъадыла.

Ол эмеген элни, къапха жыйып а, къоркъутур ючюн,
Тели къанларын аллындан да бирча сууутур ючюн,  

Байракълары жюз къулачлы болады бир къурукъ,
Эки жанында, эмеген башлача, тагъылып а беш къутукъ.

Жюз кюн барлыкъ жолну да юч кюннге ёттгендиле,
Жангы жууукъланы тойгъа хазыр болуп кёргендиле.

Ол жёнгерле эмегенле тургъан бир ёзенге тюшелле,
Эмегенле, жюген тутуп, сыйлайла, къаймишелле.

Анда тогъуз жюз да токъсан къазанмы асылып,
Шапалары, жумуш эте, къазанлагъа да басынып,

Хар асылгъан къазан да ючюшер буу этледен толуп,
Хар бирине токъсан тогъуз челек суу къуюлуп,

Бирер челек да къуюлуп Хазар тенгизни тузундан,
Сый къанганы да къыйыры кёрюнмей, узундан,

Ичгилерин кендираш, кундуш, андыз бла биширип,
Къазан бла келтирип, ол нартлагъа башлайла ичирип.

Нарт Алауган киеу жёнгерлеге айтханед алгъадан:
– Сиз къайда да ичерсиз эмеген боза, не сырадан.

Андан ичген малхуния болуп къаллыкъды, эсирип,
Андан озуп а, къутуруруп къаллыкъды, агъачха кетип.

Нартла сыраларын, гыбытладан къуюп, ичелле,
Къошуп а бюшгери суудан, къауум эмегенге берелле. 

Сыра ичген эмегенле, шашып, агъач таба къачалла,
Башхалары уа алайда уллу тюйюш-сермеш ачалла.
 
Эмегенле ол нартланы демлешейик деп чакъыралла:
– Бизни адетге кёре, къонакъ башлайды, – деп айталла.

Нартла тытыр суудан толгъан бир гыбытны алып,
Сырт башында, къара таш сундуруп да, орнатып, 

Бир уланга: «Эй, барчы, жашчыкъ, – дейле, – башына,
Тобукъ уруп, ташны къарын жауун бир тёкчю тышына».

Жашчыкъ, ёрге да секирип, ол гыбытны урганды,
Ол гыбытдан а акъ тытыр суу тышына акъгъанды.

Эмегенле, бары къарап, болгъан ишни кёрелле,
Сабий жашчыкъны кючюне сейир этип ёлелле.

– Кёргюзтсегиз а энтда бир оюн, сейир зат! – дедиле, 
Юч нарт да олсагъат сырт башына тебредиле,

Къолларында бирер уллу акъ ташлары болуп,
Кёнчек хуржунларын арпа ундан да толтуруп.

Нарт Алауган айтады алагъа: «Бери бурулугъуз, 
Ол ташланы уууп, юзмез этип, желге суууругъуз!».

Ол ташланы, аямай да, нартла уугъан кибик этелле,
Арпа унларын хауагъа атып, тёгерекге себелле.

Бир эмеген: «Киеулюкню да бир сынарек, – дейди,
Нарт Алауган: «Охо, болсун а», – деп, тебирейди.

Сермеп, уллу чинар терекни къобарып алгъанды,
Бутакларын къолу бла, дейди, терк ариулагъанды.

Къыл аркъанны алып, анга садакъ бауча этгенди,
Эмен терекни окъ этип, кёкге айландырып, ийгенди.

Ол окъ, учуп барып, бир жулдузгъа тийгенди,
Аны жерге, алларына да горф деп, тюшюргенди.  

Менгиреу эмегенле Алаунгандан алай къоркъалла,
Сыртларындан тер суулары, шорха болуп, саркъалла. 

Андан Зинзиуарны юйден ашырыргъа ашыкъдыла,
Аны юсюне уллу марал тери тонну къапладыла.

Кендираш халыладан бир жаулукъну къысханды,
Узунлугъу уа жюз бла да жарым къары болгъанды. 

Къулакъ сыргъалары ауур ташдан бла темирден,
Болуп а тогъузлу жугъутурну эки мюйюзюнден.

Агъач чипиллятла кийдирдиле, дейди, бийиктабан,
Башмакълары эки уллу доммай териледен болгъан. 

Билезикле деп а кийдирдиле доммакъ тогъайланы,
Ичлеринден жетижыллыкъ сабий ётер эд аланы. 

– Къызчыгъымы, – деди къатын, – ариу тутарсыз,
Келинчикни ач, жалангач да этмегиз, къарарсыз.

Кюнден, тирмен ташча, уллу арпа гыржын ашарча,
Кюнден бир къой бла юч челек шорпа ичип бошарча.

Тууар териледен эки аякъ кийим этип берирсиз,
Марал териледен да этилген тон кийидирирсиз!

Алауган бла Зинзиуар

Нартла сегиз чархлы арбагъа сегиз атны жегелле, 
Келинлерин темир арбагъа, дейди, миндирелле.

Чархла жерге батып, атла тарталмайын тохтайла, 
Нартла да ачыудан а келинни анасын махтайла.

Ай, болмайд деп, нарт Алауган эмегенни алады,
Биргесине Гемудагъа, къалай болса да, олтуртады.

Олтуртханлай, атны бели, жияча, бюгюлюп къалады,
Къарны, дейди, жерге дери огънакъ салынады.

Келин асыры ауурдан, атны айыллары да юзюлелле,
Нартла да, энди уа къалай этейик деп а, сюелелле. 

– Ай, къарыусуз нартла! – дейд эмеген къатын, келип, –
Бу айылла да недиле, тал къабукъла кибик?

Айтып, ауур атлай, дейди, дорбунуна кирип кетеди,
Андан а юч уллу базыкъ айыл алып келеди.

Ала уа бир къаты темир тогъайладан а этилип,
Ючюсюню да юслери гаммеш тери бла чергелип. 

Дагъыда бир атны, дейд, арбагъа бечеу къошалла,
Тюртюп, уллу жолгъа чыгъарча, болушалла. 

Ала да арлакъгъа кетип, жыйын жорта тебирейди, 
Ол къыз дар алайда: «Маржа, тохтагъыз! – дейди. –

Уой, мен башым а къурурукъ, бусагъатда билеме,
Урчукъ башым бла сабымы юйде унутуп келеме!».

Нарт Алауган да, дейд, артха къайтып баргъанды,
Урчукъ сабны, урчукъ башны алырча узалгъанды.

Урчукъ сабы уа бир уллу, ауур эд сау томуроудан,
Урчукъ башы ауур эди элде уллу тирмен ташдан.

Ол затланы кётюралмай, Алауган къайтханды,
Келин, барып, ол экисин да бек женгил алгъанды.

Бир заманда ала уруп баргъан терен сууну кёрелле,
Уллу кёпюрню жангыдан ишлеп, андан алай ётелле.

Алай бла нарт Алауганга къатын алып келелле,
Минги Тауну тийресине ашыкъмайын жетелле. 

Ол оналты да атлары, ырмах болуп арыгъандан,
Ишни кёрюп, нарт жашлагъа айтады Алауган:

– Къырасыз быланы, эй, келинни тюшюрюгюз,
Барсын жаяу, элибизге ариу тизгин бла киригиз!

Элге келген бар къонакъла алларына чыгъалла,
Жашла, сыбызгъыла согъуп, къапатейге баралла. 

Къызла, жырлап, бирер ариу гюлче алып келелле,
Халкъ, басынып, жаш келинге кёз атаргъа сюелле.  
 
Къарап а, дейди, келинни ала бары туура кёрелле,
Сейир этип, андан къачып кетерча, элгенелле.

Аны кёрген сабийлени жюреклери титирейле:
– Да бумуду биз сакълагъан ариу келинчик? – дейле.

Келин а: «Ай, сизни къалай женгил жутарем! – деп, –
Адам этден тоюп, къалай татлы жукъларем!», – деп,

Тёгерекге, элге, тиши агъач айыу кибик, къарай эди,
Бармакълары бла чачларын ары-бери тарай эди.

Нарт эллеге ары дери бир эмеген атламагъанд,
Ары дери бир нарт улан да эмеген къыз алмагъанд.

Алауганны уа къатыны, юйге киреме деп, барып,
Уллу Юйню эшик жанын бузуп атады, къобарып.
 
Ол эмеген къызны келин отоууна кийирдиле,
Ау артында тура турурса деп, кёрюнме, дедиле.

Деу эмеген къыз нартлагъа къубулургъа да кюреше,
Келген жашла, къызла бла да тургъанед, сёлеше.

Артда, ачдан, дейди, тёзалмай, барын да жутханды,
Бир зат да билмегенча сора, олтуруп тургъанды.  
 
Ол отоудан къызла, жашла чыгъалла деп, сакълайла,
Бири да чыкъмайд да, келип-келип, жокълайла.

– Эй, не болду жашым? – деп а, бири келеди, дейди, –
– Эй, не болду къызым? – деп а, бири киреди, дейди. -

Эй-эй, къуруп къалгъын а, сен аман къарт Алауган,
Эй, къатынга сау дунияны жутхан эмегенни алгъан!

Неге ушайды жапысы, адам ашаучу сыфаты,
Келин тюйюлдю, – дейле, – Тейрини бир налаты!

Элни, халкъны мынга тауусдуруп къояса да тамам,
Эй, турма сюелип, тап келинге сен бир мадар, амал!   
 
Нарт Алауган, ауур уллу жилтегин къолуна алып, 
Тюеди сора къатынын, сыртын, кёмюрча, къаралтып.

Хар ургъандан не жаш, не къыз чартлайды тышына,
Тынчлыкъ келгенди сора нарт элни да башына.

Ол эмеген ашдан-суудан, айхай, иги тоялмайды,
Билген аман къылыкъларын да унутуп къоялмайды.

Элде тура келип, тутуп, юч сабийни да ашагъанды,
Элчилени тёзюмлери, чыдамлары да бошалгъанды.

Кечегиде юйлеринде, кирит салып, алай жаталла,
Бары келип, Алауганнга былай-былай айталла:

– Къорат муну, къоратмасанг, бизге палах боллукъду,
Бу къатынынг, – делле, – элни ашап тауусурукъду.

Кесинг, – дегендиле, – ары-бери кетсенг, ол къутурур,
Юсюбюзге чабып башлар, бизге да болуру болур.  

– Сизни, – дейд Алауган, – сёзюгюзню ангылайма, 
Манга сабий табармед деп, аны, – деди, – сакълайма.

Сабий тапханынлай, эллерине къыстап къоярем,
Не, болмаса, – деди, – уруп, кесим мында жоярем.

Эл сора, ол къатын ашап къояды деп, къоркъады,
Саулай тебиреп, кече узакъ жерге кёчюп къалады. 

Элде уа эмеген къатын бла Алауган жашайла энди,
Хоншулукъда эмчек анасы Гоммахан да кечинеди.

Дагъыда бир къуртха къалады, Алфабер деп атына,
Аны уа сюймей, эмеген бир бармай туруучеди къатына.

Къарашауайны туугъаны

Уой, эмеген а бир жолгъа, дейд, юч сабий табады,
Тапхан-тапханын а ачдан къабып-къабып къояды.

Алауганны душман тюбесин ол заманда аллына, 
Ма аллай кюн келге эди жети да къанлыма!

Жиляйды Алауган, тауну-ташны да таралтып,
Тюеди къатынын, сыртын, бетин да къаралтып.

Нарт Алауган, дейд, тюп болама деп къоркъады,
Жилямугъу сакъалындан, жауун суулай, саркъады.

Ол эмеген къатын дагъыда бир кере алай этгенди,
Эри, дейди, амалсыздан, шашар кемге жетгенди.  

Ма ючюнчю жыл эмеген къатын ауур болады,
Биягъынлай этер деп а, нартны жаны кетип турады.

Эмегенге айтады Гоммахан, нартны эмчек да анасы:
– Уой, эндиги келинлени Тейри, – дейд, – къоратсын!

Юйлеринде жатып, не олтуруп къозлап кетелле,
Алгъын а келинле ожакъ башындан къозлаучелле. 

Сени уа бир айыбынгы киши эслей да болмазла,
Жангыз да энди сен ожакъ тешигине барып къозла.

Хыйла бла Гоммахан-обур эмегенге алай айтханды,
Ол эмеген къатынны бираз, дейле, уялтханды.

Бир кесекден эмегенни къозлар да заманы жетгенди,
Юйню да тепдире, дейд, ожакъгъа миннгенди.

Обур къатын, дейд, Алфабер а тюбюнде къалгъанды,
Сабийлени тюшерлерин анда сакълап тургъанды.

Къозлагъанлай, ол Алфабер сабийлени алгъанды,
Этегине салып, таула таба къачалгъанын къачханды.

Ожакъ къатында ол юч кючюкню къойгъан эди,
Деу эмеген балаларын ашайма деп баргъан эди.

Кючюклени, къарамай, ол къолу бла сермегенди,
Къапса, татыулары башха болгъанларын сезгенди.

Ол огъурсуз а жюреги ачыуундан, дейди, толуп,
Жер тепдире, дейди, юйню урчукъ кибик буруп:

– Ай, бу къалай этди эсе да, – деди, – бирле этгенди! –
Алфаберни жетеме деп, аны ызындан сюргенди.

Къачар аллында Алфабер бир оймакъны алгъан эди,
Таракъ бла кюзгюню да къойнуна салгъан эди.

Алфаберни къуууп, жете башлайды сора эмеген,  
Ол таракъны жерге атып, къуртха алай а тилегенд:

– О Жаратхан, муну темир агъач этсенг эд, ёталмазча,
Ол эмеген къатын, жетип, бизни ашап коймазча!

Таракъ олсагъатлай темир агъач болуп къалгъанды,
Алай а эмеген да, кюреше кетип, андан озгъанды.

Ётген эди, темир тереклени бюгюп, не кемирип, 
Къууугъанед жангыдан, адам этге бек термилип.

– О Тейри, сен муну кёл эт! – деп, кюзгюсюн атады,
Ол эмеген, жюзюп, ётюп, дагъыда ызындан болады.

Арып, къуртха эки сабийни алайда къойгъанды,
Ала бири жашчыкъ, бири къызчыкъ болгъанды.

Къайдан эсе да ол жерге ана бёрю чыкъгъанды,
Эки сабийчикни алып, уллу орманга къачханды.

– О Тейри, аягъы тутмазча, буз тау эт! – деп тилегенди,
Оймакъчыгъы бир тау болуп сюелгенин кёргенди.

Андан ёталмай, Зинзиуар да, ачыудан ёле, къайтды,
Алауганнга уа, тишлерин къыжылдатып, айтды:

– Бери келсе, ол Алфабер-къуртханы ашарыкъма, 
Тёгерекде сенден къалгъан нартдан да бошарыкъма!

Къуртха уа, къутулуп, жангыз уланчыкъны алып, 
Элде эмчек ана-ата излеп башлайды, къадалып.

Ол жашчыкъны доммай бир териге чулгъап,
Асыры арыгъандан, жолда кючден, дейле, атлап,

Нарт эллени уа биринден да бирине кёчюп барады:
– Бизге бу сабийни ким асырасын? – деп а сорады.

Кёп айланады Алфабер, ётген, тюбегеннге соруп, 
Киши унамайды, эмегенни баласындан къоркъуп.

Къуртха Минги Тауда къая тюплерине кетгенди,
Буз гыртладан, гыйыладан къаты бешик этгенди.

Ол уланны бир пелиуан а боллугъун билгенди:
– О Тейрибиз, санга бу аманат болсун! – дегенди. –

Бу ёмюрлюк бузла, бешик болуп, кюймезча баууру,
Минги Тауну да минг салымчысы болсун къалаууру!

Сюммеклени, эмчек этип, аны ауузуна салгъанды,
Буз эмчекле эмип ёсерча, сабийни анда къойгъанды.

Жашчыкъ эмген бузла тюйюл, къая сюммеклери,
Болуп жукълап тургъан сарыуекни эмчеклери.

Къуртха сабийлени къойгъан жерге келе келеди,
Излеп, дейд, аланы биргесине алыр умут этеди.

Кёп айланып, табалмады, андан башха элге кетди,
Олсагъатдан, аны излей, нарт Алауган ары жетди.

– Эки сабийни мен бу тийреде къоюп кетгенем,
Бир сабийни алып, Минги Таугъа да ёрлегенем.

Къатынынгдан къача, бугъей бир тешикге ийгенем,
Ма ол кюн, ачыудан ёле, бери кючден келгенем. 

Алай айтып къойгъанды Алфабер-обур Алауганга,
Ол нарт жукъ билдирмезча эмеген къатынына.  

Бушуу этеди Алауган-батыр, неден да тюнгюле,
Къалай жашайым энди деп, къайтып келеди юйюне.

Къыл къобузун алып, тура эд, къылларын къагъа,
Ол жарсыуун тёгер ючюн, мудах макъамланы согъа. 

Ол Дебетге буту тенгли бир къурч сынжырны ишлетди,
Эмегенни байлап, жер тюбюнде ат орунда да бегитди.

Тура эди анда, эки уллу кёзю да, чыракълай, жанып,
Берген ашдан тоялмай, жаныуарча, къыйналып. 

Эки сабийчикни алып, бёрю узакъ жерге кетген эди,
Терен бир чунгурда кеси сютю бла ёсдюрген эди.

Эки ол сабийден алмостуну бир тюрлюсю туугъанды, 
Узун чачлы, акъбет, тюклю да, мазаллы болгъанды.

Битеу да алмосту къауумладан ала къайда эсли элле,
Сёлешмей, дейди, кеслери, адам тилни биле элле. 

Сууукъ бла жылыны айырмайын, бишген бла чийни,
Дорбунлада, къыйырлада, къатларында туруп элни,

Эски стауатлагъа, не, къошлагъа кирип, анда жашап,
Адамладан къалгъан зат тапсала, аны алып, ашап.

Нартла, хатер этип, юлюш бёлюп, дейд, алагъа,
Юлюшлерин къоя элле босагъада, не баулада.

Алмостула таша келип, кече ол юлюшню ашасала,
Тоюп, ол берилген ашны жаратсала, бошасала,

Ичлеринден адамлагъа алгъыш этип болгъандыла,
Алгъышлары шексиз къабыл толуп къалгъандыла:

– Тыпырыгъыз Темир-Къазакъ жулдузча бегисин,
Тейри берсин Апсатыны малларындан бек игисин!

Аш бермей а, жанларына тийсенг, къаргъай элле,
Къаргъышлары жетер деп, адамла къоркъа элле:

– Арбазынгда бичен мулхар, бир мал аш болмасын,
Жатхан обангда топуракъдан башха таш болмасын! 

Ол къауумну ата бла анасы бёрю сют бла ёсгендиле,
Шайтан-жинле да алагъа кёрюнмезге сюйгендиле.

Шайтанланы уа бёрюле бла ол алмостула кёрелле,
Ала болгъан жерден да шайтанла къачып кетелле. 

Ала адамлагъа заран этерлерин алмостула билелле,
Къарап а кёргенлей, ызларындан къуууп тебирейле.

Шайтан къозлагъанын билип, бёрю чабып барады, 
Жетип, тутады да, табхан балаларын алып къачады.

Кече къарангыда, тунакыда, элден узакъ бир жерледе, 
Сабий жилягъан таууушла эшитилелле бир-бирде.

Ол нед десенг, шайтан баланы бир бёрю, алып кетип,
Ашай турады, дейдиле, узакъ таша жерге элтип.

Къарашауай бла Алфабер

Нарт сабийни къуртха Минги Тауда къойгъанды,
Къарыу алгъынчы деп, атасына билдирмейин тургъанды.

Кеси уа Алфабер андан сора жашны жокълайды,
Барса, алтынкекел жашчыкъ бузда рахат жукълайды.

Дагъыда бир баргъанында жаш олтуруп тура эди,
Алфаберге къарап, кюлюп, танып да, ышара эди.

Къуртха жипле бла бешикге аны байлап кетгенди,
Дагъыда бир келгенинде, жипле юзюлюп кёргенди.

Къуртха эки ыйыкъдан жашха садакъ алып барады,
Аны бла ол улан, уугъа жюрюй, уста уучу болады. 

Кийик этден ашап, суула ичип, къыйналмайды ашдан,
Кийимлери, дейди, болуп тауда ёсген кендирашдан.

Кетеме дегенде, жашчыкъ да ызындан тебирейди,
Къуртха уа, сабийге: «Уой, балам, келме, – дейди. – 

Сени ол эмеген ананг, жутуп къояр, элге барсанг,
Алгъа бери ючлю бугъа келтирейим, аны жыкъсанг,

Андан сора кёрюрбюз», – деп, къуртха башын сылайды,
Тутушханда, сабий жашчыкъ ол бугъаны хорлайды. 
  
– Сен нарт боллугъунгу билдим, умутларым толсун, 
Атынг Генжокъ улу батыр Къарашауай болсун!

Къарыу алгъанлыкъгъа, ананг сенден кючлюдю,
Хазыр болсанг, мен энди келтирлик бугъа бешлиди.

Жашны къарыучугъун алай сынап-сынап кёргенди,
Бир ыйыкъдан а жаш бешли бугъа бла кюрешгенди.

Эки мюйюзюнден къаты тутуп, ол бугъаны булгъайды,
Жел этдирип, дейди, мындан ары узакъ быргъайды.
 
Мюйюз шобралары чыгъып, къолларында къалады,
Аны кёрген къуртха Алфаберни уллу къууандырады. 
 
– Угъай, алыкъа, балам, къарыулу болуп бошамадынг,
Деу атанга, тулпар Алауганга алай бек да ушамадынг.

Кеси бери келсе, тулпарлыгъынг ма ол кюн билинир,
Къалай, ким боллугъунг да сора, – дейди, – кёрюнюр. 

Ата жюреги уа, ийнан, сен сау болгъанынгы сезер,
Юч ай да толмагъанд сенге, дагъыда бир кесек тёзер. 

Къарашауай бла анасы

Ол айтханы кибик, нарт Алауган жолгъа чыгъады,
Жашын излей, бийик Къаф таулада кёп айланады. 

Тау Артына нарт Алауган, излей кетип, аугъанды,
Тауда жашап тургъан халкъгъа да жолукъгъанды.

Ол халкъ, сейир этип, къарай эд, келмей къатына,
Аны да боюна, адам кёзю къарарча да ариу сыфатына.

– Сен кимсе, – дедиле, – уо не жюрюйсе, уой, батыр,
Кесинг кючлю, тюбюнгдеги да бир кючлю атынг?

– Мен нартма, нарт Дебет-темирчини уллу жашыма,
Аликлары деген бир тукъумну, бир тайпаны башыма.

Нарт Алауган адамлагъа битеу да хапарын айтады,
Хапарына тынгылап, ол халкъ анга жан аурутады.

– Кел излейик, – дейле, – ол сау эсе да, ким биледи,
Хазырбыз къараргъа, болушургъа, аны Тейри кёреди.

Жигитледен элли чакълы бир жаш адам чыгъалла,
Минги Тауда марал териледен алачыкъла салалла.

Ол къауумдан а ючеулен артха къалып кетелле,
Буз тешикден бир сыбызгъы таууш да эшителле.

Эй, неди бу сейир, бу тамаша деп, тешикге келелле,
Бугъей тешикни тюбюнде бир деу жашны кёрелле.

«Эй, атасы нарт Алауган, эй, анасы уа эмеген болгъан,
Жарлы Къарашауай!», – деп эшителле жырлагъан.

Жашны тапдыкъ деп, ол ючеу халкъгъа айталла,
Бугъей тюбюне бары да ашыгъышлы энип баралла.

Келгенлени кёрюп, ол жаш, дейд, садагъын алгъанды,
Нарт Алауган, жетип, аны къаты къучакълагъанды. 

Болушханы ючюн ол тау халкъгъа уллу этгенди,
Ол заманда Къарашауай атасына былай дегенди:

– Ыспас этесе, атам, сен бу таулада тургъан халкъгъа,
Алай а ол керек эди уллу ыспас этерге ма санга.

Мен аланы палахладан жакълар заман жете турады, –   
Ол халкъ а: «Не палах боллукъду?» – деп, сорады.

– Бир беш жылдан сизге келликди къыйынлыкъ, 
Ма бу жерни къысып, – дегенди, – къургъакълыкъ.

Битеу суула бла шауданла къуруп, таркъайырла,
Бир кир суучукъ табып ичген, анга къууанырла.

Таула башында къапланып, бир сарыуек жукълайды,
Ол он эки башын бирде ары-бери булгъайды.

Жукълап тургъанлай сууланы тогъуп, ичип турады,
Ичген суулары таулада чыран бузла болуп къалады.

Бир жукъласа, тохсан эки жылны алай турады,
Уяннганлай а солуу бла хар нени да къуурады.

Мында тургъанымда сарыуекни сютюн ичгенме,
Ма энди уа ёлтюрюрге керек болгъанымы билгенме.

Манга, – деди жашчыкъ, – жилян кюбе этелле Махарда,
Аны кийсем, манга Генжокъ улу Шауай деп атарла.

Ол кюбени кийип, мен таулагъа кесим барлыкъма,
Сарыуекни, уруп, аны огъурсуз жанын аллыкъма. 

Санга уа эрттеден да барды бир саугъам, – дегенди,  
Алауганнга да, чыгъарып, бир акъ ташны бергенди. – 

Ма бу сейир ташны аты уа, – дейди, – «Балыкъкёз»,
Аны жалагъанга бир заманда къарыусузлукъ келмез. 

Нарт Алауган жашны тулпарлыгъын билгенди,
Анга кюбе, садакъ, къалкъан, къылыч бергенди. 

Нарт Алауган, жашын алып, нарт элине баргъанды,
Жашы, кюнден кюнге ёсе, биргесине тургъанды.

Ма бир кюн орманнга да экиси кетедиле уугъа,
Анда аулайла, айлана кетип, бир доммайла, буула.

Ашайдыла, бир бёлегин а Гоммахан, дейд, къакъ этеди,   
Бир чий этлени уа, тегенеге салып, эмегенге элтеди.

Къарашауай, эслеп, чий этлени кимге элтеди деп, 
Мен билмеген мында дагъыда кимди, неди деп,

Гоммаханны ызындан жер тюбюнде ат орунга барады,
Анда уа эмеген чий этлени, сюеклени ашай турады.

Эмчеклери тобукъ башларына тюшюп, чаркъ-чуркъ этип,
Узун чачы юй тюбюнде, къайын баласча, сюйрелип,

Эринлери кёкюрегине тюшюп, жангы чий терилеча,
Эки жанындан тишлери ёрге чыгъып, къабан тишлеча. 

Жаш, къоркъаракъ болуп, чыгъып, атасына барады:
– Ол жер тюбюнде тутулуп тургъан а кимди? – деп сорады.  

– Мени юйдегим, сени анангды, – дейди сора атасы, – 
Сынжыр бла тагъылыпды, тиймей кишиге да хатасы.

Болса да, огъурсузду, жашым, сен къатына барма.
– Угъай, – дегенди жаш, – санга башха юйдеги табарма.

Сырпын алып, жер тюбюнде ат орунга къайтханды,
Жашны кёрюп, ол эмеген аны ашайма деп, чапханды.

Чий этледен да тоймай, асыры ачдан да къутуруп,
Агъач айыуча, ёкюрюп, бёрю жыйын кибик, улуп,

Сынжырларын, къонгуроу кибик, зынгырдатханды, 
Ингичге жыжымчыкъны кибик, юзюп, жерге атханды.

Была ат орунда, жан-къан аямай, дейди, сермешелле,
Бири бирин ийлеп, ары-бери булгъап да кюрешелле.

Деу эмеген, жашын тутуп, булгъап, жерге урады,
Ол пелиуан уланына бир жукъ эталмайын къалады.

Къарашауай, кётюре келип, эмегенни жерге урады,
Ол сылыкъны жерге тюз бойнуна дери да батдырады. 

– Къалай этейим? – деп, уруп ёлтюрюрге тебирейди. 
– Да энди уа кесинг сюйгенинглей этерсе! – дейди.

– Ма буду, – дейди нарт да, – этерге бек сюйгеним! –
Уруп, эрши баш токъмагъын алып къойду эмегенни.

Къарашауай бла Уллу Жилян

Кюн хар эртденликде тыякъларын жерге тёге эди,
Адамлагъа жылыу бере, кёкде ышара-кюле келе эди, 

Битеу жанланы ашатып, жылытханы ючюн къууанып,
Жашау берген Кюнге битеу адам улу да табынып. 

Эртден хар жан Кюнге, къууанч этип, тюбей эди, 
Хар ингирде, ыспасларын эште, тау артына эне эди.

Нартла тургъан ёзенлени бузлу тау къуршалай эди,
Анда адамлагъа сууукъ ийген бир сарыуек жукълай эди.

Кюн, буз байлыгъын эритип, адамлагъа суула берип,
Уллу Жилян Кюнню аны ючюн болмай эд кёрюп.
 
Жилян къуру къызгъанч ачыуундан къайнамай эд, 
Зарлыкъ да кемирип, Кюнге къууаныргъа унамай эд, 

Кюнню кёкден сау дунияны кёргенине да сукъланып, 
Кючлю болгъанына, ариу сыфатына да зарланып. 

Жиляна а, он эки башлы да, тёрт уллу кёзлю болуп, 
Жалан да тау этеклени кёре эд, буз къаласында бугъуп. 

Уллу Жилян, бар адамла, жаныуарла, къанатлыла да, 
Кюнню сюйгенлерин кёрюп, зардан ёледи, атылады.

Кюнню ол, сууутуп, буз къалагъа жыяр акъыл этеди, 
Сызгъыргъанлай, болгъан уу жиляны ары жетеди. 

Ала бары да бир бийик буз къаланы сюеп тебрейле,
Узакъ заманны, бузлары тауусулгъунчу, дейд, ишлейле. 

Алай Кюнге жетерге алагъа алыкъа уа кёп бар эди,
Жарыкъ Кюн а, къайгъы да этмейин, чыгъар эди,  

Жилянланы, дейди, ол къарыусуз болумларын кёрюп, 
Жарып, Уллу Жилянны болмачы ишлерине кюлюп. 

Жилян, ачыуланып, тауну, жерни да сууутуп башлайды,
Сууукъ кёзлери эслеген зат, таш кибик, бузлайды. 

Жерде баргъан суула, терен кёлле къаталла, миялача,
Жаз башында эримейле, къатып турадыла, тургъанча.

Жылы жауун орнуна къар жаууп турад кёкден,
Ёзенледе да нарт элле кёрюнмейле боран желден. 

Жилян жерге ажал сепгенин нарт элле биледиле, 
Аны ёлтюрюрге Шауай-батырны таулагъа иедиле. 

Жилян бла ол къаты демлеширге хазыр болады,
Жилян кюбе кийип, къама орнуна кюн тыякъ алады.

Ол кюн тыякъны уа жюрегинде, дейд, жашырады,
Халкъгъа айланып, былай айтып да къычырады: 

– Ийнаныгъыз манга, Уллу Жилянны ёлтюрлюкме,
Таза баргъан сууланы мен эркин этип келликме!

Анга уллу ышанып, нартла, алгъыш эте, чыгъадыла,
Жайлыкъланы юсю бла таулагъа, дейд, ашырадыла.

Аны жюрегин кишилик, ёхтем базыныулукъ алады,
Сарыуекни падчахлыгъы болгъан таугъа барады.

Бек къыйналып, буз къалагъа жетген эди, арып, 
Жюрегинде тургъан исси кюн тыякъны да чыгъарып, 

Уллу Жилянны, кёзлерин ачдырмай, къаматады, 
Къаялада уа жюрюрге сабийликден бери устады. 

Бузну кюн тыягъы бла эритип, атлауучла къурай эди,
Сарыуекни кёрюп, кюн тыякъны къаласына бура эди. 

Бузла эрип, къала да эншгеден эншге бола барады,
Кюкюреп, сокъур сарыуекни тюз юсюне да оюлады. 

Генжокъ улу Шауай таудан сау-саламат тюшеди, 
Жарыкъ Кюнге къарап, анга ахшы алгъыш этеди. 

Ол заманда кюн тыякъла артыкъ жарыкъ жаналла,
Къызыл учхунлары болгъан тийрелеге да чачылалла. 

Нартла учхунланы жюрек къапларына салгъан элле,
Андан да бек жарыкъ, ариу, огъурлула болгъан элле.

Къарашауай бла Гемуда  

Къарашауай, дейди, ат керекли болгъанды,
Нарт Алауган, билип, уланына былай айтханды:

– Жылкъыбызда  беш жараулу тарпаным барды,
Къайсын сюйсенг, тутуп, ма бу иерни сал да,

Минип анга, бери жортуп, – деди, – къайтырса,
Атны несин жаратханын манга келип айтырса. 

Шауай, барып, ол атланы кезиу-кезиу тутады,
Бирин, жюгенинден тартып, ауузун эки жырады.

Экинчисин къысады бутлары бла, ол а абынады,
Иегилерин, чалман чыбыкъланыча, ууатады.

Къалгъан ючюн да нарт жаратмайды, къайтады,
Нарт Алауган, ишни ангылап, анга былай айтады:  

– Эй, жашым, барды айтхылыкъ бир тарпаным,
Жер тюбюнде ат орунда ол сюеледи, сакъланып.

Жер тюбюнде арпа угъай, темир магъдан ашайды,
Гемуданы санга береме, ол санга ушайды.

Сен кишилик этсенг, санга ол Гемуда атлыкъ этер,
Айтхан жеринге, къалайгъа сюйсенг да, терк жетер.

Атым чоюнтуякъды, къаратор, акъмангылайды,
Адам тилни сени-менича, – дейди, – ангылайды.

Экигизни жашауугъуз да биргелей боллукъду,
Анга сен кертичи болсанг, хар умутунг толлукъду. 

Гемуданы алып келеди ол Шауай-пелиуаннга,
Сейир этип къарайды жаш атны тюрлю сыфатына.

Бир къарт, акъсакъ, осал, дейд, жапысы алай эди,
Къулакълары да салынып, кючден-бутдан атлай эди.

– Бу ат тюйюлдю, атам, бу салам, – дейд, – алашады,
Мынга минип, нарт адамы жолгъа къалай чыгъады?

Ачыуланып а, Гемуда муну башы бла жетдиргенди,
Къарашауай да, абынып, узакъ чартлап кетгенди.

– Эй, сен аман а, не тукъум атлыса, – дейди Гемуда, – 
Аякъ юсюнде, эрча, сюелалмай, айланаса, абына. 

Айтсанг эди барыр жеринги, хо, къалай эсенг да,
Сени мен тапдырып къоярма, къалайгъа десенг да.

Сюйсенг ётербиз экибиз да кёк, терен тенгизледен,
Сюйсенг жортуп ётербиз тау черекледен, тюзден.

Сюйсенг а жер бла кёк арасында эркин учарбыз,
Булутланы, туманланы, жел ургъанлай, чачарбыз.  

Тенгизледе жюзюп, чабакъланы женгил озарма,
Жюзгенимлей, ёшюн уруп, сууда къаяланы бузарма.

Алай жерде Ёрюзмекни Генжетайыча болалмам,
Тенгизледе уа, кёлледе, алчылыкъны анга да бералмам.

Ёрюзмекни аты тюзде ёсген, къыр атладанды,
Мени уа ёсдюргенди суу, тенгиз атам-анамды.

Аны ючюн, сууда мен кесиме артыкъ базама, 
Къырда барсакъ а, мен андан аз-маз артха къалама.

Мин хайда, табыракъ олтур иеримде, кетебиз,
Чегет Тенгизни бойнуна садакъ окълай жетебиз!

Иер салып, Шауай минди атха, изми соруп атасына,
Къарагъанда, тура элле Чегет тенгиз жагъасында.

Айтады ат: «Бу тенгизни башха жанын кёремисе,
Жюзюп, ары ётерге, эркин этемисе, сюемисе?».

Шауай да жукъ айтхынчы, ат ол тенгизге киреди,
Чабакъча, терк жюзюп, бийик толкъун да этдиреди.

Шауай, тыяма деп, тартып, дейд, кюрешеди жюгенин,
Атны аузун жырады, тыялгъан а этмейд нёгерин.

Тенгиз ортасында айтады Гемуда, иесине къарап:
– Сюйсенг, артха да къайтайым, толкъунланы хорлап!

– Угъай, – дегенди нарт, – ёлсем, бу тенгизде ёлюрме,
Эй, не да, жигитлик этип, не боллугъун кёрюрме!

Ат, силкинип, бютюн къызыу жюзюп тебирейди,
Нарт, элгенип: «Тохта, къайтырмек энди?», – дейди.

Тулпар, артха къайтып, тенгиз жагъасына чыгъады,
Шауай, тюшюп, дейд, ауузуна къарап, сейир болады.

Аты, ауузу да сау, бир хатасы да болмай, сюелгенди,
Нарт: «Кёзюмеми кёрюннген болур?», – дегенди. 

Айылларын бошлап, мында бир солусун десе уа,
Айылларын иерем деп, бошлай да тебиресе уа,

Атны эки жанында ол эки къанат чыгъып кёреди,
Аякълары болгъан жерде чабакъ къуйрукъ ёседи.

Алыныргъа аздан къалып, атны къатында тепчилейди,
Аты, анга: «Мин, хайда, кетерге керекбиз», – дейди.

Минип, тогъуз къулач жез къамичи бла жетдирди,
Ол заманда уа Гемуда, кишнеп, нартха былай деди:

– Мени къамичи бла урма сен, айтып къойсанг, жетеди,
Манга, сюйсем чабакъ къуйрукъ, сюйсем, къанат битеди.

Тулпар аты, кёкге учуп кетип, анда къанат къагъады,
Уллу жел этдирип, тенгиз тюбю да ачылып къалады.   

Къарашауай анда башха къара бла акъ атны кёреди,
Ол атасы айтхан тенгиз атла болгъанларын биледи.

– Къайгъырма бир затха да, – дейди Гемуда нартха, – 
Кёзлеринги къысып, жукъла, къарамайын артха.

Жукълайды нарт, аты сууда желден къаты барады,
Ат кишнеген тауушладан бир заманда нарт уянады.

Уллу жылкъы, ары жюзюп келип, тёгерекни алады,
Алай а Гемуда, учуп, тенгиз жагъасына чыгъады.

Солуйла алайда, аты айтады сора, атлыгъа къарап:
– Сен «Бисмиллах!» десенг эди, жюрюшюмю сынап!

Нарт, «Бисмиллах!» деп, юйюне тюшюп къалады,
Арбазында тенгиз атланы барын да кёрюп къояды. 

– Сениди бу тенгиз жылкъы, ат керекли болмазса,
Бир заманда жолда атсыз-онгсуз болуп къалмазса.

Жохар, арыкъ, кичиу да, жалкъасыз атчыкъ болурма,
Бир къарыусуз, абын-сюрюн этген ат сундурурма.

Сен да, манга къарап, сыфатынгы анга кёре этерсе,
Зыккыл кийим, эски чепкен бла жамычы киерсе.

Сенге керек болгъанымда, суу къатында тохтарса,
Жюгеними алып, аны эки-юч зынгырдатып къоярса.

Мен олсагъат жетип къалырма, къалайда болсанг да,
Къайсы жерге, къайсы тийрелеге да атлансанг да.

Экибизни да суу, – деди, – ана болуп, тапханды,
Экибизни жазыууубуз да бир болуп къалгъанды.

Сен кишилик этсенг, шек болма, мен атлыкъ этерме,
Отдан, суудан, тюзден, таудан да тохтаусуз ётерме.

Мен ант этеме юсюме башха жанны миндирмезге,
Бу дунияда сенден сора бир атлыны да сюймезге!

Айтады нарт Шауай: «Сенден башха атха минмем,
Ёмюрюмде башха жангыз да бир атны сюймем!».

– Атны эски айылларын кетер да, ат, – дейд Алауган, –
Жангыларын ишлет, къаты къурч темирден болгъан.

Дебет-темирчиге, къарт аппанга, гюрбежиге барырса,
Айылланы кереклесин анга ишлетип, алырса.

Дебет бла Шауай 

Дебет, дейди, жерде усталаны да устасы болгъанды,
Битеу темирчиле да атасы Дебет болуп туугъанды.

Нартла уста ишленнген адыр, сауут-затла кёре элле,
Шексиз бу Дебетни къол ызына ушайды, дей элле.

Осал ишленген затны эслеселе уа, бюсюремей,
«Дебет ишлеги эд!», – деп, къоймаз элле, бир демей.

Къарашауай, барама деп, тебирейди сора Дебетге,
Уллу гюрбежиге, Тырмы-Тауда ариу кюнлюм бетге. 

Жол жанында Шауай башха бир гюрбежи кёреди,
Ары кирип, темирчиге, бедизчиге салам береди.

Уста, къызгъан темирлени алып, тёшге салады,
Салтачысы да, керилип, аны къаты-къаты урады.

Хазырды деп, темир айылланы нартха береди,
Къарашауай а, ишине артыкъ бюсюремей, дейди:

– Ай, темирчи, сен кёл салып этген болмазса быланы,
Мени атыма болдурмадынг кючлю айылланы.

Керек элле, жибергенде, къурчдан болуп, тюзелирге,
Была уа бош чийле, тогъай болуп туралла, бюгюле.

Къарашауай андан кетип, салып барады Дебетге,
Уллу гюрбежисин табады таулада бир кюн бетде.

Дебет: «О не жюрюйсе, уой, балам?», – деп а сорады,
Къарашауай иги айыл табалмай келгенин айтады.

– Жиберилген налмас темирден ишлесенг сюеме,
Ол ишими жалан да сен этеринги ахшы билеме.

– Гюрбежимде, хау, барды сен айтхан магъдан,
Санга эки кючлю айыл этип берир эдим андан.

Шауай эки темирчини ишлерине къарап турады,
Алтын Дебет, аны сынап, туудугъуна былай сорады:

– Атанг жашлыгъында ма бу ишге бек жараучеди, 
Бир ургъанлай, хар балтагъа аууз чыгъарыучеди.

Кёрюрменг сен да, балачыкъ, уруп бу темирни,
Не да, кёрюк басып, терк къыздырырменг кёмюрню?

Къарашауай, барып, эки-юч тартханед кёрюкню,
Гюрбежиге боран киргенча, учуруп кетгенед кёмюрню.

Андан сермеп, уллу салта бла темирни ургъанды,
Темир, тёшю бла биргелей, жерге кирип къалгъанды.

Гюрбежини чырдысындан къурумлары агъалла,
Салта сынып, сыныкълары къолларында къалалла.

Дебет бла салтачы гюрбежиден къачып чыгъалла,
Тура келип, акъылларын кючден-бутдан жыялла.

Шауай сорады: «Аланла, къайдасыз, бери келигиз,
Темир кюеди, жангыдан ишлеп бир кёрюгюз». 

Дебет: «Гюрбежими, – деди, – гыйыладан а къалагъанем,
Аны бир ёмюрлюк, оюлмазлыкъ мекям сунганем.

Сен салтаны тёшге ургъанынгда, жер тебреннгенди,
Бу гюрбежи саулай да оюлуп баргъанча кёрюннгенди».

Алай айтып, Дебет айылланы ишлейди, къадалып, 
Шауай да болушуп, къызгъан темирни къолуна алып.

– Эй, тутма темирден, къолларынгы кюйдюрме,
Къызгъан темир а игилик этмезлигин билирменг?

– Бу темирден къолум кюйсе, жарарыгъын билеме,
Кюйдюрмесе, къаты айыл болмазлыгъын кёреме.

Айылланы Гемуданы ат жерине жарашдыралла,
Кючлю силкиннгенде, ала юзюлмейин къалалла.

Алтын Дебет да сора туудугъун къаты къучакълады,
Нартха жангы батыр туугъанды деп, ийнакълады:

– Атанг Алауганны жигит уланы бард деп ийнандым,
Нартны да къоруулар жаш бард деп къууандым!

Ол заманда ары нарт Алауган кеси кирип келеди,
Къарт атасын бла уланын ушакъ этгенлерин кёреди.

– Бу жаш сени жумушунга жарай-жарай турурму,
Керек болса, гюрбежиде салта-чёгюч урурму?

– Уой, ургъанны уа, – дейди атасы, – ол салтагъа сура,
Гюрбежиде жашынг этген тамашалыкъ ишге къара.

Уруп, уллу тёшню жерни теренине ол кийиргенди,
Ол заманда бу таулада саулай жер тебиреннгенди. 

Ата бола билсенг, Шауай да балалыкъ этер санга,
Аликланы атын да айтдырыр Нартны тёрт жанына! 

Гемуданы кючю

Нарт пелиуан Алауганны Къарашауай эд уланы,
Душманлагъа бек сакъ бола эд, дейле, къулагъы.

Гемуданы ол кёп тюрлю затха, дейд, юйретгенди,
Къаяланы тагъып, ёзен жерлеге сюйретгенди.

Сюйгенди тулпарын таудан таугъа секиртирге,
Нарт Элинде хар бир жерни, сууну билдирирге.
   
Тулпар ат жазгъыда, сыйлы Тотур айда туугъанды,
Бек сюйгени уа нарт Къарашауай болгъанды.

Туугъанынлай окъуна ол ат адам тилни билгенди,
Тейри да ол сейир жанны артыкъ ариу кёргенди. 

Тенгизлеге кирип, семиз балыкъча, ойнагъанды,
Кёкде жулдузланы да бек бийигине дери учханды.
 
Сауутланып, Шауай жолгъа чыгъады, атланады,
Гемуданы сынар ючюн, иерине да къапланады.

Атны туякъ тауушу уа жерни да тепдирип барады,
Уой, къуйругъу да, къуйрукълу жулдузча, созулады!

Къарашауай бла Гемуда, жорта, узакъ кетелле,
Толкъун баргъан уллу Эдил Суугъа жетелле.

Токъсан тогъуз къулач эди Эдил-Сууну теренлиги,
Тогъуз жюз да токъсан тогъуз атлам эд кенглиги.

Бир жанындан къарап, бирсин кёзюнг туталмай,
Илячинле, къушла да кенглигин, арып, ёталмай,

Ортасында, къамиш айрыкамда, солуп, учалла,
Суудан къарап, бир балыкъла ауузларын ачалла.

Къарашауай уллу суугъа бир арсарсыз киргенди,
Гемудасы Эдил-Сууда, ыргъай кибик, жюзгенди.

Суудан аз-маз къарап бара экисини да башлары,
Атны туякълары сууда юзмез этгенед ташланы.

Ары ётюп, бери жанына эрлай, биягъыча, жюздюле,
Суула, уллу толкъун болуп, жагъалагъа тёгюлдюле.

Атдан тюшюп, Къарашауай Гемудагъа къарай эди,
Атны тюгю, жибимей, къургъаклай тура эди.

Кетип бара, эки жаны эгур, кёрелле батмакъны,
Жюз къыркъ атлам, дейди, бола эд кенглиги аны.

Лыппыр тенгли состар ташны нарт къолуна алды,
Ауур болуп, тобугъуна дери жерге батып къалды.

Силдеп, эгур башына ол уллу ташны атханды,
Тийген жеринде ташланы да ун этип къойгъанды. 

Атха минип, Гемудагъа жез къамичи ургъанды,
Аты уа, батмакъдан да ётмей, тирелип тургъанды.

– Шаугютюмден къаным сиерча, ур, – деди нартха, – 
Кёзлеринги къысып, къарамай тур алгъа, артха.

Къарашауай атха къамичисин, элияча, жетдирди,
Ургъан жеринден къып-къызыл а къан да сийдирди.

Бир секирип, тулпар аты бла батмакъдан ётелле,
Атны эки да къурч айыллары уа юзюлюп кетелле. 

Ай, болмад деп, Къарашауай тёгерекге къарайды,
Амал-мадар эталмай, тюнгюлюп алай тохтайды.

Аты айтады батыргъа: «Сен бир жукъгъа жарсыма,
Сынауланы бирге хорлап чыгъарбыз барысын да.

Къуйругъумдан бла жалкъамдан эки къыл алчы,
Тартхы айыл, орта айыл этип да, юсюме бир салчы!». 

Атны айтханын этеди нарт, айылларын тартады,
Ол эки къыл, дейди, къурчдан эсе къаты болады.

Андан атны аллын узакъ къарлы таула таба бурады,
Кёзюн уппа этип, ат белине, тепмезча, олтурады.

Аты бла нарт Шауай къысха оноу, кенгеш этелле,
Эдил-Суудан узакъ, бийик Къазман Таугъа кетелле.

Ат белинде Шауай, темир къалача, бегиннгенди,
Гемудасы жыйырылып, бир юч кере да секиргенди.

Къурчдан къаты болуп тулпар атны жаякълары,
Турчдан да бек болуп жерге тийген туякълары,

Туякълары жетип, Къазман тауну башын ойгъанды,
Ма ол кюнден сора аны башы, дейд, кез болгъанды.

Айтады Гемуда нартха: «Къыр атладан болсамед,
Былай, – деди, – бийик жерге секирирге къалсамед,

Ол тауланы башларына туякъларым жетмез эди,
Ётген заманымда жангыз бир таш окъуна тепмез эди.

Бийик кёкде барама бир къара къуш учханлай,
Ёрюзмекни Генжетайы уа тюзледе жел ургъанлай». 

Къазман Тауда ол экиси аз-маз тохтайла, жарашып,
Тёппесинден кенг къырлагъа, туманлагъа да къарашып.

Бир кесекден, учуп, ауур туманланы чачхан элле,
Къазман Тауну бийик, жютю къаяларын ачхан элле.

Къазман Тауну Шауай быгъынларын да ачдыргъанед,
Гемудасын ариу тау кырдыкдан да тойдургъанед. 

Ура, бере, Шауай узакъ аулакълагъа баргъанды,
Аты, чабып жетип, ат ёшюню бла къаяны ургъанды.

Ол къаяны атны ёшюню эки жарып къойгъанды,
Малкъар тары аны бла, дейдиле, болуп къалгъанды.

Чирик-Кёлню аны болат бир туягъы уруп ачханды,
Атны исси солуу жели къысыр къаяланы чачханды.

Дых Тауунда тохтап, ат кючсюннгенди, кекиргенди,
Алайчыкъдан женгил Тихтенгеннге да секиргенди.

Ол жанындан а, жыйыла кетип, окълай, учханды,
Туякълары жетип, бийик тауну башын чачханды.

Чегем тарны ол тулпарны деу ёшюню жаргъанды,
Тюзге къайтып, Бахсан тауларына да къарагъанды.

Тюзден ала деменгили Минги Таугъа аралдыла,
Тауну юсю бла да, чаба кетип, секирирге марадыла.

– О Жер Тейриси, болушлукъ! – деп тилеген элле,
Бир секирип, дейди, Минги Таугъа жетген элле.

Башы бла, дейдиле, учуп, ол жанына ётген элле,
Табанлары Минги Тауну башын да кез этген элле.

Гемудасы, жыйырылып, артха да секирген эди,
Жюрексинип, исси от-жалынла да кекирген эди. 

Къарашауай Гемудагъа къарайды, къууанады,
Жерин алып, сылап, сыйпап, гара суула алады.

Суусабына гулла толу гара, къара суула салады,
Атны ашы тауда ёсген зынтхы, къызыл арпа болады.

Атын, дейд, татымлы тау кырдыкдан да тойдурду,
Жерин салып, Гемуданы отлагъанын да къойдурду.

Экинчиден, тюзге айланып, узакълагъа кетелле,
Къобанладан бла кёп уллу черекледен ётелле.

Ючюнчюсю, атны хапарларын дагъыда айтайыкъ,
Хапарланы кертисине, айтханыбызча, къайтайыкъ. 

Шауай бла Гемуда андан кюнчыгъышха баралла,
Жорта, чаба, уюп тургъан бир тенгизге чыгъалла.

Учуп бара, тенгиз юсюнде чаришни кёрген элле,
Ала къачадыла, была артларындан сюрген элле.

Ол къачханла, къоркъуп, суу тюбюне бугъадыла,
Шауай бла Гемуда уа аланы табалмайын къаладыла.

Андан бир къыйырсыз къум аулакъгъа баргъандыла,
Анда да бир бёлек кече, бир талай кюн къалгъандыла.

Кёкден бир къычырыкъ, хахай таууш эштедиле,
Жинле бла къушланы уллу чаришлерин кёредиле.

Уллу къум аулакъда жюрюй, жорта, бара кетип,
Узакъладан деменгили, бийик От Тауланы кёрюп,

Была бир жин отла болгъанларын билгендиле,
От Тауладан ётер амал излеп, сагъыш этгендиле.

Тор Гемуда иесине, дейд, юч сайлау бергенди,
Къарашауай-пелиуаннга былай-былай дегенди:

– Биринчиси – бу тауладан кёкню учупму ётейим,
Экинчиси – уруп, отну ортасынамы кирейим?

Сюйсенг а, бурнумдан кючлю бир жел урдурайым,
От Тауланы да буз басхан таула этипми къояйым?

– Эй, Гемудам, – деди, – биз экибиз антлы нёгербиз,
Сен сау болсанг, от тауладан окъуна женгил ётербиз! 

Сен Суу Тейрисини манга тюшген кючлю атыса,
Жерде, сууда да бирча, эм къуру жюйрюк, къатыса.

Биз экибиз бу дунияда айырылмаз эки антлыбыз,
Хар заманда да сен бла мен бирге атлыбыз.

Теринг кибик, – деди Шауай, – къатарма юсюнгде,
От Тауладан учуп ётюу болса сюеме эсингде, – 

Деп, секирип, дейди, батыр Гемудагъа миннген эди,
Аты, бери да айланып, бурун желин ийген эди.

От Тауланы атны жели, дейд, буз таула этгенди,
Андан ол ат, толкъун кибик, алгъа тепгенди.

Бийик таула башы бла ол артха дагъыда секирди,
Ол заманда Къарашауай, къаты болса да, кекирди.

Сылап, сыйпап, Гемуданы терлегенин сюртгенди,
Кеси сюйген ашларындан, сууларындан бергенди.

Атны сынап, Аликланы уллу нарт элине келгенди,
Хапарларын къарт атасы нарт Дебетге бергенди.

Нартла бары къууандыла аны алай къайтханына,
Сейирсинип, тынгыладыла хапарына, айтханына.

Къарт атасы Дебет анда алгъыш этгенди жашына:
– Нартны жангыз къайгъы, – деди, – келмезча башына,

Жортууулгъа, жолгъа жыйын алларында чыгъарса,
Нарт эллени хар палахдан, хар хатадан сакъларса!

Гемудагъа махтау жыр

Тор Гемуда Шауай-нартны миннген аты эди,
Туякълары, жаякълары да темирден къаты эди.

Къыркъ-Суу къатында нарт элледе айтылгъанды,
Тёрт дуниягъа да айтхылыкъ бир ат болгъанды.

Къыш Тейриси миннген бир ажирден туугъанды,
Аны Жай Тейриси миннген байтал тапханды.

Байтал тогъуз жылдан жангыз бир тай таба эди,
Тор Гемуда аны, дейд, ючюнчю эркек тайы эди.

Эки тайын, марап туруп, Анкъар къуш ашагъанды,
Гемуданы, къарап туруп, Къарашауай алгъанды.

Ёксюз тайны батыр нарт элине алып келгенди,
Аны сылап, сыйпап, ариу къарап, дейд, ёсдюргенди.

Марал сютню Гемудагъа челек бла ичиргенди,
Анга беш илячин да жумуртха къошуп бергенди.

Дагъыда эмеген сютден ол бир чёмюч къоша эди,
Минги Тауда кюнлюм жалпакъ зынтхы ашай эди.

Суусабына Нарт Борада битген арпа бла Хумалан
Орманында битген къошуп кючлю хумаллакдан,

Бишген сыраны къашхюсюн челек бла ашатханды,
Къажар падчах хайырланнган сапын бла да жуугъанды.

Кече бугъей бузну юсюнде да жатдыргъанды,
Кюндюз исси къум тюзледе тагъып тургъанды.

Иссиликге, къызыулукъгъа чыдарча юйретгенди,
Чилле аллында чалыннган биченледен бергенди.

Жангыз да чырмауукъ бла ючгюлден эд бичени,
Таза эди анга Шауай берген ашы бла ичгени.

Къарашауай бергенни ол къарамайын ашай эди,
Ашагъаны Гемудагъа хайыр эд, жараша эди.

Юч аякълы тулпар эд Гемуда, жез къулакълы,
Болгъанды ол турчдан къаты болат да туякълы.

Къурчдан къаты болгъанды тулпарны туякълары,
Турчдан къаты болгъанды ол атны жаякълары.

Дебет доммакъ бла темирни, дейд, биширгенди,
Гемуданы айылларын, ол экисин да биширип, этгенди.

Аны да бир кёзю кёкде болгъан затны кёргенди,
Экинчиси кече сууда баргъан тюкню да эслегенди.

Балыкъ кёзлеча, жылтырауукъ эд, дейле, кёзлери,
Терен акъыл-эсден толуп эд, дейле, сёзлери. 

Суу, тутмайын тюгю, аны юсюнден акъгъанды,
Суу тюбюнде къулакъ орталары бла солугъанды.

Минги Тауну башы бла, бир къыйналмай, узалып,
Ал Капказны отлауларын отлай, аны бла жубанып, 

Бойну бла ол уллу Минги Тауну ышый кетгенди,
Жангыз тёппесин айырып, эки башлы этгенди.

Тау Аллында кырдык къуругъанлай, дейди, барып,
Чегет Капказны ол Минги Тауда жалпакъларын,

Отлай кетип, жалпакъланы къара топуракъ этгенди,
Аны кири саулай Нартны сабанына жетгенди.

Сийген а сийдиги кёпюрлени, черек болуп, элтгенди,
Чаришледе желден бла тауушдан женгил жетгенди.

Алан тюзлени кырдыгын кюсеп, ары кеси кете эди,
Аулакъланы жаппа-жалан, ариу сыйдам эте эди.

Ол кишнесе, дейди, бууаз байталланы ичлери кетип,
Къысыр байталла, дейдиле, бууаз болуп, тайла этип,

Деу айгъырла, къоркъуп, къуруп къалгъандыла,
Ташла, аягъындан чартлап, жулдуз болуп баргъандыла.

Эки бурун тешигинден эки тюрлю тылпыу ийгенди,
Бири жайны, бири къышны, дейд, келтиргенди.

Ёшюн уруп, ачханды Гемуда бар къаялы да тарланы,
Бурун жели бла эритгенди бузланы бла къарланы.

Ол къарладан тюзге уллу черек суула акъгъан элле,
Кёк тенгизле ол сууладан андан да бек толгъан элле.

Садакъ окъ тийгенде да ётмей эд аны терисинден,
Кесалмай не жютю сырпын, къылыч да белинден.

Минги Тауда чыкъгъан Саулукъ-Суу ичиучю эди,
Сюйсе, ол сыфатын кичиу, акъсакъ ат этиучю эди.

Тюзле, жыйырылып, атламына терк жыйыла элле,
Къуйрукъ тюклери, къуйрукълу жулдузча, созула элле.

Бир жаныуар, не бир кийик чабып озалмай эд аны,
Кёкде бир къанатлы да аллына ёталмай эд аны.

Ол атласа, саулай да Къаф Таула титирегендиле,
Кёсе Тауну доммайлары уа бирча ёкюргендиле.

Ол ёрлегенди бек бурун кёкге жетген Къазман Таугъа,
Ол ат чыкъгъанды бек алгъын бийик Минги Таугъа.

Сюйсе, Нартда тулпар атладан эм айырмалы эди,
Узакъ жолда, чаришледе алчылыкъны ала эди.

Сюйсе, къотур, осал маштакъ да сыфатлы бола эди,
Аякъларын жерден кючден алгъан кибик, алай эди.

Шауай жюрюй эди, сары жамычысын, дейд, кийгенлей,
Гемудасы ахсай-ахсай, къулакъларын да ийгенлей.

XII. КЪАРАШАУАЙНЫ  ОН  ЮЧ  ДА  ЖОЛОУЧУЛУГЪУ

НАРТ  ШАУАЙ  БЛА  ЭМЕГЕНЛЕ

Шауай бла Гемуда бара, жорта, узакълагъа кетелле,
Жети да жол айырылгъан бир тюз жерге жетелле.

Орта жолну сайлап, Шауай тёгерекге къарай эди,
Жол жанында уа бир жашчыкъ жиляй-улуй тура эди.

– Эй, не болгъанды, нек жиляйса былайда, ахшы улан?
– Жашап тураем, – дейди жаш, – атам, анам былан.

Экисине да бир жумуш берип, ийген эди падчах, 
Ала туралла, къайтмай, алагъа болгъан болур палах.

Ала ма бу жолну кетгенелле, жангыз аны билеме,
Ол экисин излеп, – деди, – ачы жилягъандан ёлеме.

Мында тогъуз башлы тогъуз да эмеген жашайла,
Жолукъгъанны тутуп, – деди, – къой этинлей, ашайла.  

Жолну аты «Барса, къайтмаз» деп, мен алай эштгенме,
Сени да, бу жолну сайлап, келгенинги кёргенме. 

Барсанг, эмегенле сени да ашарла деп а, къоркъама,
Ма сен бери тебирегенли, жиляй-улуй турама. 

– Эй, къоркъма, мен да аланы излей чыкъгъанма,
Ол эмеген жыйынга кесими хорлатмазлыкъ сунама.

Сакъла, атанг-ананг бла, сау тапсам, къайтырма,
Болгъан ишден, – деди, – сенге хапар айтырма.

Шауай Гемудагъа аякъ, дейд, алдырып, барады,
Тогъуз эмегеннге тюбеп, демлеширге бек ашыгъады.

Айтады Гемуда: «Хайт де, къоркъуп, бет жойма,
Дагъыда къатынга ол сюрюуден бирин да къойма!».

Эмегенле тура эдиле, дейди, къолташны атып, 
Нартны кёрюп, юлешдиле кими нартны, кими атын.

Эмегенле ол юйюрде къарнаш болуп а жетиси,
Эки эгечлери да бар эд, аладан болмаз деп, эршиси. 

– Уой, ишигиз къолай болсун, сиз чийбыдыр сюрюу,
Да не беред сизге бу жол юсюнде бош туруу?  

Оюн этерик, мен билип, ныгъышлада ойнайды,
Нартда эски адетибиз, къылыгъыбыз алайды.

– Адет бизге керекмейд, – дейди тамата бир эмеген, – 
Башха затды биз жол юсюнде сюелип да излеген.

Ётген-сётген болса, тутуп, къарыучугъун сынайбыз,
Хорлатханны чийлей, бирде уа биширип ашайбыз.

Кёп болмай экеулен, эки адам улу бери келген элле,
Къолубузгъа татлы къабын болуп тюшген элле.

Айхай, семиз а болсала, этерек аладан шишлик,
Биширгенде тюйюл элле шорпа баш этдирлик.

Ызларындан излей бирле келирмед деп, сакълайбыз,
Иги болгъанды жетгенинг, сени да алгъышлайбыз.

Къошулчу оюнга, къарыууунгу алай кёрюрбюз,
Андан сора, – деди, – къалай боллугъунгу билирбиз!

– Охо, болсун, – дегенди сора нарт Къарашауай, – 
Келтиригиз ташыгъызны, – деп, сюелген эди алай.

Уллу арба гебен чакълы состар ташны келтирдиле,
Нартха, кюле-кюле, атып бир кёр деп, бердиле.

Жамычысын да тешмей, быргъады ауур ташны,
Ол заманда билгенелле къарыучугъун жашны.

Таш, сызгъырып, кёзкёргенден аууп, учуп ётгенди,
Аны кёрюп, тогъуз эмегенни да ахлары кетгенди.

Бири да бирине къарап, ышармиш эте, дейд, сюелелле,
Бири бирин малтап, нартны аллына чабып келелле.

Таматаракъ айтад: «Къарындашынг болурма!», – деп,
Бир тишиси: «Санга ахшы къатын болурма!», – деп.

– Керти нёгер болурма! – деп а, къычыралла бирлери.
– Къарауашынг болурма! – дейд башха тишилери.

– Эй, келмегиз, – дегенди нарт, – биринг да къатыма,
Биринг барып а, жабышсын атчыгъымы нохтасына.

Къалгъаныгъыз а былайда бир сатыргъа тизилсинле,
Къачармек дегенинг, охо, къачып бир кёрсюнле!

Эмегенле, къоркъуп, аны аллында ариу тизилдиле,
Жашха къарыулары жетмезлигин шексиз да билдиле.

Бири Гемуданы кюмюш нохтасындан тутхан эди,
Ол ат а Шауайгъа былай этерсе деп айтхан эди:

– Желкелерин сырпын бурну бла сен аз-маз тартсанг,
Сюеклери эрип къалыр, андан, дагъыда сыласанг,

Аууп-аууп, ёлюп, бары да былайда къырылырла,
Жер юлюшю болуп, – деди, – къара жер къабарла.

Шауай, аты айтханын, таймай, барын да этгенди,
Сегизисин да аудуруп, жангыз сауларына келгенди.

Анга: «Къайда тура эгиз, айтып, кёргюзт», – дегенди,
Барып, аны бла бир уллу юйню арбазына киргенди,

Аны уа тёрт къабыргъасы бирер а къычырым болуп,
Ичи санап да санамаз кибик, адам сюекледен толуп.

Шауай, ачыуланып, эмегенни башын къыйпайды,
Ол къалада жюрюй, излей, хар мюйюшге къарайды.

Ол жашчыкъны да атасын бла анасын анда кёреди,
Биргесине алып, ол жаш тургъан жерге келеди. 

Андан а, атланып, Къарашауай нарт элине къайтады,
Атасына барып, анга, дейди, толу хапар айтады.

Алай болгъан эди батыр бла атыны тыш жоллары,
Жигитликге жарарча эд уллу къарыу-кюч онглары.  
   
         АЛИКЛАНЫ  КЪАЙТЫУЛАРЫ

Батыр Къарашауай Алтын Дебетни туудугъу эди,
Алауганны Минги Тауда ёсген бир урлугъу эди.

Жашлыгъындан башлап, айланыргъа сюйгенди,
Миннген аты уа, Гемуда, адам тилни билгенди.

Жаз башында кеси жолун Уллу Тюзге салгъанды,
Тюзде тургъан элге да тюртюлюп къалгъанды.

Гюрбежини эслеп, ашыкъмайын, аны таба барады,
Аны аллында олтуруп, хапар айтханланы табады.

Атдан тюшюп, салам берип, ол эрлеге сорады:
– Элде адам кёрюнмейди, элни адамы къайдады?

Ала айтадыла: «Сабан сюрюр заман жетгенди,
Онгу болгъан элчилени да асламы ары кетгенди.

Ма биз а, – дедиле, – жерибизни алгъа сюргенбиз,  
Ишибизден бошап, бери солур ючюн келгенбиз.

Былай уллу санлы, бир къарыулу да кёрюнесе,
Салтачыны, ишлей кетип, арыгъанын кёресе.

Ахшы улан, темирчиге аз болушурменг, къадалып,
Аталадан къалгъан уллу салтаны къолунга алып?

Кётюралмаз деп, масхара этип, биреу алай сорады,
Шауай, сёз айтмайды, барып, ол салтаны алады.

Бир ургъанлай, тёшню да, темирни да кюл этгенди,
Гюрбежиде болгъан адам къачып чыгъып кетгенди.

– Бу ким болуп келди? – деп а, бир бирине соралла,
Пелиуанны уа кесине жукъ айтыргъа къоркъалла.

Биреу деди: «Мен къартлагъа барып, муну айтырем,
Оноуларын билип, – деди, – бери алай къайтырем».

Айтады къартлагъа былай да былай болгъанбыз деп,
Бир деу келип, андан бир бек къоркъгъанбыз деп.

Къартла чамландыла ол жумушха келген жашха:
– Ата-бабаладан болуп барабыз башхадан башха.

Сиз къонакъны уа сынаргъа да нек къалгъансыз,
Башыгъызгъа, элибизге уллу айып салгъансыз.

Къонакъ келсе, аны сыйлап, хапар алай соралла,
Сизнича билмечи жашла элибизде къайдан чыгъалла?
 
Гюрбежиге салып баргъанды сора къартладан бири:
– Эй, аланла, къолай болсун а ишигиз! – деди, кирип. – 

Узакъ жерден къонакъ жаш келгенин билгенме, 
Аны кесим юйге чакъырыргъа, – деди, – келгенме. 

Гемуданы, элтип, жашла эркин бир сабанга уралла,
Жаш батырны алып, Уллу Къонакъ Юйге баралла.

Ашай-иче келип, Къарашауай-нарт алагъа сорады:
– Жууукълукъну сеземе,  жюрегим сизге тартады.

Бир аслыкъдан болурбуз деп, кёлюм алай айтады,
Бу эл къуралгъанлы уа ненча жыл, – деди, – болады?

– Нартлабыз, – дедиле, – Аликлары деген бир тайпадан,
Бери келгенбиз онсегиз да жыл алгъа мындан.

Элибизни таматасы нарт Алауган болгъанды,
Ол, къатынсыз къалып, бир эмеген къызны алгъанды.

Алса алсын, бизни бирем-бирем ашап тебирейди,
Халкъ кёчмесе, элни саулай жутуп бошай эд, – дейле. –

Жерибизни, журтубузну къоюп, кёчюп кетгенек,
Эмегенден къачып, мында жашар умут этгенек.

Сен эшитип а, саумуду, Тейри анга берге эд налатын,
Жашай болурму экен элибизде ол эмеген къатын? 

– Нарт Алауган бла ол эмегенден туугъан жаш менме,
Сизге, кесим да билмей, жолоучу болуп келгенме.

Ёлгенди эмеген анам, элде атам бла мен турабыз,
Башха хатабыз жокъ, адамлагъа тансыкъ болабыз.

– Алай эсе, – дегенди къарт, – къууангандан ёлюрме,
Сен нартча къаргъансанг, керти айтханынгы билирме!

– Мен бурдуруп айтхан эсем, алдар ючюн сени,
Дуния жарыгъын жаратхан Уллу Тейри урсун мени!

– Къууандырдынг, Уллу Тейри къууандырсын сени,
Биз бусагъат кёлтюрейик, – деди, – саулай элибизни.

– Сюйюмчюлюк! – деп а, жашла орамлагъа чабалла, 
Эшитгенле уллу къууанч да тыпырлы болалла.

Эл жыйылады ныгъышха, уллу оноу-кенгеш этелле,
Эски эллерине да энди жол ачылгъанын билелле.

– Къайтабыз, – дедиле, – бирден тебиреп, юйюбюзге, 
Бу дунияда неден да багъалы туугъан жерибизге! 

Жангыз юйюр да къалмасын, бизни бла кетмей,
Бир такъыйкъа, бир кёз къагъым муркку да этмей!

Сюрюучюле кетелле, сюрейик деп, мал-жылкъылагъа,  
Хапчукларын жюклейле, къазауат халда, арбалагъа.

Тиширыу, къарт, сабий болгъаны алагъа къоналла,
Юч-тёрт кюнден нартла эски эллерине баралла.

Къайтып, Алауганнга къартла, кечим бере, тюбейле:
– Сени ючюн тюп болургъа аз къалгъанек, – дейле. –

Сейирди Тейрини этген оноулары бла ишлери,
Оноуларын этерча, нартланы жетип тургъа эд кючлери!

Санга, – дедиле, – Алауган, уллу болгъанед дертибиз,
Къатынынгы хатасындан кёчюп кетгенед элибиз.

Сени хатангдан, кёчгюнчю болуп да, тюнгюлгенбиз, 
Бу жашынгы хайырындан бери къайтып келгенбиз.

Нарт Алауган элден кёлю бла кечмеклик тилейди,
Эллерине, биягъынлай, бийлик этип тебирейди.

Ожакълары суууп тургъан юйлерине терк жарашалла,
Хуналаны къалап, хар не ишге да тырмашалла.

Элде кёп болдула ариу, субай къызла, кёз къамата,
Жигит нарт уланла, Шауай болуп хар оюнда да тамата!

 КЪАРАШАУАЙНЫ  ЭМЕГЕН  ЭЛГЕ  БАРЫУУ

Къарашауай жортууулгъа жангыз кеси да барыучеди,
Нартны къанлы жауларындан кеси къан алыучеди.

Чекден, ким болсала да, дейд, ётдюрмей кюреше эди,
Гемуда-аты бла ол, тохтамай, дейле, кенгеше эди.

Эртденликде эртде къобуп, салып атасына келгенди,
Алауганнга: «Ой, атам, бер манга изми, – дегенди. –

Мен, къагъанакъ заманымда, сюммек эмип, ёсгенме,
Сарыуек сютден бла акъ марал сютден да кёп ичгенме.

Андан бери уа талай жыл, сау чакъ окъуна озгъанды, 
Ана жаным жууукълагъа барыр заман болгъанды.
 
Ала бла, эркинлик берсенг, барып, бир танышырем,
Демлеширге тюшсе, башха нартлача, атышырем!».

– Ай, балам, – дейди Алауган, – анда адам жашамайд,
Эмегенде болгъан къылыкъ нарт къылыкъгъа ушамайд.

Къалын агъач-орман басхан тауда, терен да къоллада,
Ала юйюр-юйюр жашайдыла уллу къая дорбунлада.

Тургъан тийрелери, къая орталары болуп, бек тарды,
Анда Элхур деп бир жангыз уллу ёзен жер барды.

Ары баргъан жол бек къыйын, керти ахырзаманды,
Ары баргъан жигит жашла Нартда бек аз болгъанды.  

Барама дей эсенг, сакъ бол, жесирликге тюшмезча,
Бет этмезле эмегенле, эслеп жюрю, отда бишмезча!

Жол азыкъгъа Шауай эки-юч къойну да сойдурду,
Гемуданы, жууундуруп, темир бурху бла тойдурду.

Садакъ окъла хазыр этип, ол сырпынын да биледи,
Тейри-Ханга: «Болуш менге!», – деп тиледи.       
   
Кёп къыйналып, тау жерледе бара-бара келгенди,
Аты бла кёп черекледен, къобанладан ётгенди.

Андан Къарашауай бир кенг, ёзен жерни кёргенди,
«Атам айтхан Элхур ёзен ма болур», – дегенди.

Ол ёзенни ортасына уа жетгенде, сейир этди алай,
Юч эмеген, дейди, бири бирин аямай сопахлай,

Ары-бери чабып, тереклени юзюп, ура-тюе туралла,
Къызыл къан чыгъарып, къычырыкъдан къыралла.

Келген нартны кёрюп, эмегенле тохтап къалалла:     
– Бизге бир къол жагъыу келди! – деп къууаналла.

– Эй, ишигиз къолай болсун, эй, арыгъан эмегенле,
Сизге да не ючюн келгендиле былай аман кюнле?

Бу ёзенни бла сууланы башын къан нек этгенсиз,   
Бири биригизни да сояргъа сиз не ючюн жетгенсиз?

– Адам улу, биз ючюбюз туугъан къарындашлабыз,
Атабыздан юч зат къалып, ала ючюн даулашабыз.

Къолташ атып, ишибизни айырыргъа умут этгенек,
Ким хорласа, сайлагъанын ма ол алсын, дегенек.

Бир ючюшер кере бу къолташны атып кёргенбиз,
Бири бирибизге хорлатмай а, дагъыда тюйюшгенбиз.

Шауай сорду: «Атагъыздан къалгъан затла нелелле,
Ол аланы къолгъа этгенлеге ала уо не хайыр берелле?».

– Сибил бёркню алып кийген тенгиз тюбюн кёреди,
Кёкде, жерде, тауда, тюзде не болгъанын биледи.

Душман чабама дегенлей, аны умутларын ояды,
Келе тургъанын алгъадан ол билдирип къояды.

Экинчиси уа бир жантау, аны къолунг бла тутханлай,
Узунлугъу жетген жерге аны атып къойсанг алай,

Ол тийреде болгъан кийик алайчыкъгъа чабады,
Садакъ атып аудургъанынг сени болуп къалады.

Ючюнчюсю уа, жылтырауукъ кийиз къамичиди,
Аны сейирлиги киши кёрмез, – делле, – кючюдю.

Уллу мюлкню да, жюк этип, аны бла байласанг,
«Ма ол жерге элтирсе», – деп, алай айтып къойсанг,  
 
Айтханынгы ол къамичи, олсагъатдан кеси этеди,
Ырысхыны, тюкге санамай, сен сюйген жерге элтеди.

– Да, – дейди нарт, – ала уа бек ахшы, иги затладыла,
Сизни кибик эсли кишилеге уллу себеп боладыла.

Алай тюйюш керек болмаз ол ючюсюн юлеширге,
Къарындашла болуп, айыпды, – дейд, – тюйюшюрге.

Андан эсе кёрюрмегиз башха амал-мадар этип, 
Чабышыгъыз да, былайдан, ма ол узакъ таугъа жетип,

Бек биринчи къайтханыгъыз сайлагъанын алсын,
Экинчигиз да башхасын, ючюнчюге бири къалсын.

Айтханына эмегенле, ыразы болуп, атылдыла,
Узакъ таугъа жетебиз деп, артал кёрюнмей къалдыла.

Къарашауай, атдан тюшюп, ол юч сейир затны алды,  
Кюмюш окъа бла жасалгъан артмагъына салды.

Ол тамаша, дейди, жипни, тутуп, кенг ёзенде жайды,
Олсагъатдан кийик сюрюу жипни кючю бла жыйылды.

Атып-атып, Къарашауай маралланы къыра кетди,
Къамичини къаты къысып: «Элт нартлагъа», – деди.

Нартда аны хайырындан уллу бир сый болгъанды,
Нарт Алауган да жашына къайгъы этгенин къойгъанды.

     КЪАРАШАУАЙ  БЛА  БИР  БЕЛГИСИЗ  КЪЫЗ

Къарашауай жангыз кеси жортууулгъа чыкъгъанды,
Сауут-сабалы бир жашха жолда, дейд, жолукъгъанды.

Кесин ким болгъанын айтып, анга хапар соргъанды,
Атлы уа, дейди, къууанып, нартха былай айтханды:

– Санга тюберге эртдеден, – деди, – сюйюп тургъанма,
Ма бюгюн, эсимде да болмай, сени кёрюп къойгъанма.

Жанынга тиймесин, манга, сормазса, ким болгъанымы,
Сауутланып, уллу тюзде кесим да нек баргъанымы.

Дагъы сенден тилейме болушлукъ, бир ишими этгинчи,
Бирге жюрюп, кесинг кёрлюк умутума жетгинчи.

Кетип бара ол тюзледе, кёрелле чачылгъан ат орунну:
– Бу не зат эди? – деп, нартха ол жаш береди сорууну.

– Бери алгъаракъда, – дегенди нарт, – кесим келгенем,
Мында уллу бир жылкъыны отлагъанын кёргенем. 

Бу ат орунланы иелери эмегенле бла къазауат этгенме,
Жылкъыларын, – деди, – сюрюп,  орунланы чачып кетгенме.  

Андан ётюп, бара-бара, эслейле узакъда бир къаланы,
Суу бойнунда уа отлагъан тулпар къара жылкъыланы.

Айтды ол жаш: «Жылкъы иесин мен ёлтюрюрме,
Болалмасам: «Болуш манга!» – деп, билдирирме. 

Ол жаш бир арсарсыз барып, къала ичине киргенди,
Анда тургъан бир эмеген бла да, аямай, сермешгенди.

Жаш хорлата башлайд да, къычырыкъ-хахай этеди,
Олсагъатлай Шауай, жетип, эмегенни башын кеседи.

– Бу жылкъыда бир деу ажир болур, алтынкъуйрукъду,
Къайсы жанына айланса, ары жылкъы да къуюллукъду.

Эмегенни ёлтюралдыкъ, къалай тутайыкъ энди ажирни,
Бир тебиресе, аякълары, – дегенди, – тутмайла жерни.

Жылкъыланы кеси сакълап, къуллукъ этип иесине,
Тыш адамгъа, арслан кибик, чабып къалады юсюне.

– Да сора, – дейди нарт, – анга мен атымы жиберейим,
Аны къалай хорлаялса, – деди, – бир кёрейим.

Гемуданы башын ол жылкъыла таба буруп ийгенди,
Алтынкъуйрукъ, аны кёрюп, ары чабып келгенди.

Гемудасы да ажирни жалкъасындан къабып, къысады, 
Кёп кюрешип, ол ажирни ахырында тюпге басады.

Къарашауай, жетип, кюмюш нохта салады ажирге,
Жылкъы, толкъун кибик, кетеди ол жаш баргъан жерге.

Кёп жылкъыны сюре, жолда нартха айтады нёгери:
– Артха къара, эмегенле жетип келе болурмулла бери?

Къарап а нарт, букъу этдирип келген эмегенни кёргенди,
Ол жаш, биягъынлай этип, сермеширге кеси кетгенди.

Биягъы болалмайды, нартны, болуш деп, чакъырады,
Биягъынлай да, нарт, жетип, эмегенни башын алады.

Ол нёгери уа суулугъун къандан, дейд, толтургъанды,
Къанны бир чёмючге къуюп, саулай тогъуп къойгъанды.

Сейирсинеди нарт: «Эй, неди, – деп, – сени бу этгенинг,
Эмегенни кирли къанын, чырт жийиргенмей, ичгенинг?».

– Мен жаш тюйюлме, къызма, – деп, бёркюн тешгенди,
Ол заманда къудас чачы, тенгиз толкъунча, тёгюлгенди. –

Мени тёрт къарнашым жигит жашла болгъандыла,
Ай, тёртюсюн да бу итле, – деген эди, – къыргъандыла.

Этгенем ант мурдарланы, амал тапханлай, жояргъа,
Къанларындан, ичалгъаным чакълы ичип да, тояргъа.

Ма энди кесими да, – дейди, – болурум болду, баям, 
Эмегенни харам къанын ичсе, сау къалмайды адам.

Атны айылларын бошлап а, жюгенин да тап къысарса,
Юйге кеси барыр, – деди, – аны тюзге ийип къоярса.

Ёлгенди къыз, Къарашауай анга къабыр къазгъанды,    
Къызны атын, дейди, уллу тюзге ийип къойгъанды.

Сюрген жылкъыларын нарт элине алып келгенди,
«Къайдан болур эди ол къыз?» – деп, сагъышха киргенди.

Тёгерекде-башда, анда, мында соруп-оруп да айланды,
Алай ол къыз ким болгъанын билялмайын къалды.  
  
КЪАРАШАУАЙ  БЛА  ХЫЙЛАЧЫ  ЭМЕГЕН 

Къарашауай Нартда бир айтхылыкъ батыр эди,
Аны батыр этген кишилиги бла Гемуда аты эди.

Бир къыз кесин ёчге салгъанд деп эшитгенди,
Эшитгенлей, ол къыз тургъан бир къалагъа келгенди.

Къала тёгереги бийик хуна, терезеси да ачылып,
Адам башла къазыкълагъа туралла, дейди, чанчылып.
 
Ол къыз терезеден къарайд анга, жарлы боласа деп.
– Эй, не айтаса манга, не борч-жумуш саласа? – деп,

Къызны айтырыгъын Шауай сакълап тургъанды,
Къыйын сынаулагъа ол алгъадан хазыр болгъанды.

– Атам токъсан тогъуз жашны жанын алгъанды,
Игиди келгенинг, жюз къазыкъдан бири къалгъанды.

– Келгенимлей, – деди батыр, – манга аман аууз ачаса,
Тюшерсе ёчюнге, не башымы ол къазыкъгъа чанчарса.

– Экисинден а, – дейди къыз, – бири болур, кёрюрме,
Санга уа, нарт улу, мен аллай борч-жумуш берирме.

Ханны къатыны эрине къалай, не этгенин билирсе, 
Эри да бир эмегеннге не этгенин билип, келирсе.

Къарашауай жети да жол айырылгъан жерге жетди,
Ол жоллагъа къарай кетип, сагъышлана, сейир этди.

Алтысыны адам жюрюй тургъаны туура билинип,
Жетинчисин а ханс басып, жолгъа ушамай, тюрленип.

Аны бла нарт, бир къоркъмайын, алгъа барып турады,
Къарагъанда, бир эмеген къатын жолну жамай турады.

– Ой, анай, анай, бу этген ишинг къолай болсун! 
– Ой, балай, балай, бар ахшы умутларынг толсун! 

Адам тюбермед деп, эртден сайын тишлерими билейем,
Женгил балам болуп къалдынг, санга этерими билеем!

– Бир эмеген тюбермед деп, мен Тейриге тилек тилейем, 
Эрттен сайын, тюз къопханлай, сырпынымы билеем. 

Женгил анай болуп къалдынг, охо да, жарашырбыз,
Сюйсенг тутушайык, – деди, – сюйсенг а, атышырбыз!

– Угъай, – дегенди эмеген, – анайма энди, сен баласа,
Бу эмеген жоллада сен кесинг жангыз нек айланаса?

Айтады хапарын Шауай, бир зат эштген болурму деп,
Ол къыз берген да жумушу алай бла терк толурму деп.

– Менден да огъары, – дейд эмеген, – уллу эгечим турур,
Анга барып, бир соруп кёр, санга болушургъа болур.

– Сау бол, уой, аммака, ана тукъум жууугъума ушайса,
Былайлада тохтап, эски ташлы жолну уа нек жамайса?

– Жашым жылкъы сюреме деп кетип, аны сакълап турама,
Тайла бу чунгургъа кетмез ючюн аны жамай турама.

Аны уллу эгечине Шауай, жете келип, саламлашды,
Къатын а: «Тамата эгечиме бир бар», – деп ашырды.

Уллу эгечлери нартха: «Бу тёбеден къарарек», – дейд,
Нартны биргесине барып, бийик бир тёбеге ёрлейд.

– Кёремисе ол агъаргъан затны, ол бир уллу къалады,
Сен излеген да хан анда бек эртдеден жашап турады.

Къарашауай, ары барып, саламлашхан эди ол хан бла:
– Хапарымы, – дегенди хан, – сенге айтырма тамбла.

Нартны къонакъ этип а, бийчеге хыны айтады, уруша:
– Бар, итлеге аш бер, кесинг да ол тегенеден аша!

Къатын, дейди, тобукъланып, тегенеде ашдан ашайды,
Ол хан а, дейди, айтырыкъ хапарларын башлайды:

– Жерип, элим да кёп элле, тюшюп тюзде айланыргъа,
Ма бир жол да эрттенбла мен тебредим атланыргъа.

Юйдегими жумушчусу, келип, былай деп сагъынады:
– Кетесе терк-терк юйюнгден, бийченг кеси къалады.

Сен кетгенде, билемисе мында ол не зат этгенин? –
Аны айтханда, эштип къойдум жюрегими да тепгенин.

Ингир ала бери къайтып келеме, бугъунуп, къарайма,
Не этерик болур къатын деп а, ол ташада сакълайма.

Къала тюбюнден мазаллы бир эмеген чыгып келгенди,
Къатын, аны кёрюп, кюлюп, къууаннгандан ёлгенди.

Кирип кетелле къалагъа, барып, тёшегиме жаталла,
Къучакълашып, бир бирине ийнакъ сёзле айталла.

Танг атханда, ол эмеген кеси керегине юйден чыгъады,
Мени кёргенлей, къыжырап, мени ёлтюрюрге чабады.         

Иги сермейме сырпыным бла, ол жаралы болады,
Болса да, алайда менден къачып кетеди, къутулады.

Ол къатынны андан бери, гатча итлей тутама,
Кюнден эки кере, – деди, – арбаз итле бла ашатама.

– Сау бол, – дегенди нарт ханга, – энди артха кетерем,
Ол къалагъа къайтып барсам, къызгъа къалай этерем?

– Къызгъа, – дейд хан, – ол эмеген айтхан болур барын,
Алай тюйюл эсе, кеси къайдан биллик эд хапарын?

Къызны ёчге салып, ала келген жигитлени жыялла,
Жумушларын эталмай къалсала, буууп, ашап къоялла.

Эмегенни сюрюп чыгъар, сен нарт батыр болуп,
Жигит эсенг, сенден къачып кетмез ол, къутулуп.

Къарашауай-батыр, барып, ханны айтханын этгенди,
Эмегенни, къызны да ёлтюрюп, нарт элине кетгенди.
 
          КЪАРАШАУАЙ  БЛА  БАЙТЕРЕК

Къарашауай жолда окъ учханлай, женгил бара эди,
Кимни, нени кёреме деп, тёгерекге къарай эди.

Къарап, тюзде жангыз ёсген бир терекни кёрген эди,
Гемуданы ары буруп, бир кесекден анга жетген эди.

Атын анда солутургъа сюйюп, дейд, тохтагъагъанды,
Гемуданы жерин алып, ийип, кеси уа тыяннганды.

Ол терекде юч алманы кёрдю, ала ючю да башхала,
Бири жашил, бири да акъ, бири да къып-къызыл ала.

Терек, алмалары да бек тюрлю кёрюндюле нартха:
– Была уа некдиле алай, къара бу сейирге, аламатха! 

Билгич эди Гемудасы, нарт батыргъа алай айтады:
– Жашил алманы ашагъан жаппа-жангыдан жаш болады.

Не къарт эсе да ол, анга саулукъ, къарыу келеди, 
Ашагъанлай, бир жыл озса, отузжыллыкъча кёрюнеди. 

Акъ алманы уллу кючю къатын ауурууланы къууады,
Аны бир къаратон къапса, тогъуз айдан сабий табады.

Къызыл алма уа къазауат этгенлеге, – дейд, – болушады,
Аны ашагъан жортууулда алчыладан бири болады.

Къарашауай да, узалып, ариу алмаланы юзген эди,
Нарт элиме къайтырем деп, Гемудагъа миннген эди. 

Ол заманда уа юч атлы, от чакъдыра, жортуп келелле,
Сауут-сабалы, кюбели, къазауатчы жашлача кёрюнелле:

– Жерибизде жашил хансны эзген бу кимди, – деп, –
Байтерекни алмаларын юзген да?! – дейле, кюкюреп.

Келе келгенлей, бирлери нартны сермейди къылычы бла,
Ол ийилип, дейди, къылыч озуп кетди башы бла.

Алай а сол билегине къылыч бурну аз-маз тийгенди,
Нартны билегинден къызыл ала къанчыкъ сийгенди.

Аты айтды нартха: «Жете келип, алай кючлю ургъан,
Уруп да, сол билегингден къызыл къан чыгъаргъан,

Экинчиден бир узалса, жан чыгъарыр, Тейри кёреди,
Сырпын силдемесенг, эй, башынгы да тюшюреди!».

Къарашауай да сырпынын, мычымай, суургъан эди,
Анга жара салгъан ол атлыны, уруп, башын алгъан эди.

Бирси экиси башларындан темир бёрклерин тешдиле,
Окъа чачлары тёгюлюп, Шауай-нартха да дедиле:

– Демлешиуге кирип, уруп, тиширыуну башын алдынг, 
Биз кёрмеген батырладан бири болуп къалдынг!

– Аллах-Аллах, – деди Шауай, – жигитликле эте келгенме,
Ма бюгюн а тиширыу бла, жукъ сезмей, сермешгенме! –

Алай айтып, болгъан ишге Шауай бек жарсыгъанды,
Сакъалыны да бир жаны аны ючюн акъ болгъанды.

– Къайдан эсе да бир жерден жерибизге келгенсе,
Байтерекни алмаларын юзюп, бизге этеринги этгенсе.

Да сора, – дедиле къызла, – ол энди жараусуз терекди, 
Аны кючю кетгенди, аудура, – делле, – кетсенг керекди.

Къарашауай ол терекни, ала айтханча, аудуруп кетди,
Чаба, жорта, нарт элине ингир ала жетди.

Жашил алманы, дейдиле, Къарашауай атасына берди,
Бир жыл озуп, Алауганны жашдан да жаш болуп кёрдю.  

ХАННЫ  ЖЫЙЫНЫ  БЛА  КЪАРАШАУАЙ  

Къарашауай, ура, бере, 
Жортууулда бара кетгенди, дейди,
Ол бир уллу дар жыйынны 
Эй, ызындан жетгенди, дейди.

Жыйын дар а бир хан 
Башха уллу ханны дар къызына
Киеу жёнгерликге бара эд, дейди.

Аны уа кёргендер а, дейди, 
Къарашауай гуппур болду,
Гемудасы акъсап а башлады, дейди.

– Мени да къошугъуз а жыйыннга, – деди.
– Ханны жыйынына уа быллай 
Акъсакъ атлыны уа 
Къалай къошарбыз? – 
Деп а, къоймадыла, дейди, жыйынга,
Уруп, андан ары кетген элле, кюле-кюле.

Ала дар бир кече бла дар бир кюн жетер жерге уа
Бир сагъатха жетген эди Шауай, дейди.
– Къарагъыз, ол акъсакъ атлы уа 
Бери тюшюп турад! – 
Деп, айтдыла, дейди, бири бирге.

Таматалары алай, дейди, айтханды: 
– Жангыз кеси жюрюйдю,
Базынмай а жюрюй болмаз да,
Кел, къошайыкъ, – деп да айтды, –
Андан бизге хата келмез, 
Хайыр а болмаса, – деди.

Ала, дейди, ол къонакъбай юйге уа, 
Бара-бара, жетелле, дейди,
Алай дар ат оюн этелле, дейди.
– Келсенг, сени дар къошайыкъ, – дейле, – 
Кючлю эсенг, уста эсенг, 
Оюн дар кёргюзтсенг а, – дейле.

– Мени къоша эсегиз ар алай а, – дейди, –
Мен дар былай а турайым а, 
Бир жюзюгюз келип а уругъуз а! 
Жюзюсю барып а ургъанда,
Аты ашыкъ иликлеге дери 
Жерге да батылды, дейди.

– Ха, энди уа сиз туругъуз, 
Энди мен дар 
Бир урайым! – дейди,
Келип да ургъанда уа 
Бирини башы бла уа бири кетип,
Бирини башы бла дар бири кетип,
Жангыз бири ёретинлей къалды, дейди.

Къызны атасы хан дар 
Алай айтып а сёлешди:
– Уой, тохана къаланы уа 
Ат ёшюню бла урдуруп а, – дейди, – 
Ким ачдырса, – дейди, –
Анга берликме къызымы дар, – дейди,
Барып-барып, уралла, кючлери къарымай,
Кимини аты ёледи, кими кеси ёледи.

Ма энди Шауайгъа кезиу жетгенди,
Гемудасы алай дар сёлешеди, дейди:
– Сол жанына буруп а,
Бойнум бла урургъа бир къой! 

Гемудасы урады да, 
Эшик жаны, къобуп барып,
Ол тохана къалада тюз чигинжиге тиеди.
– Ол атлыны бери жиберигиз а, – деп,
Къыз тохана къаласындан 
Алай дар сёлешеди, дейди.

– Мени санга кереклим жокъду, 
Сен иенге уа хайыр бол, –
Деп, сёлешди Шауай, дейди.
Андан сорар а, келинни алып а, 
Тебирейле барысы да, 
Артха айланып, къызны дар 
Ат бойнуна алып баралла.

– Эй, келигиз а, – дейдиле, – жолгъа чыкъсын да,
Муну ёлтюрейик дар, атын сыйырайыкъ!
Аны дар Гемуда эшитип къалгъанды, дейле:
– Была сени ёлтюрюрге оноу этелле,
Эй, огъесе уа кишилик болгъанынгы аяма,
Эй, былагъа уа кесинги танытмай а, 
Ишинг болмаз а! – дейди.

– Атлыкъ этсенг, мен кишилик этерме! – дейди,
Ала дар бир уллу тюзге чыгъалла, дейди.
Ат бойнуна алды, дейди, къызны кесин,
Андан сора атлыланы, 
Сюрюп жете, атдан ата баргъанды,
Ат юсюнде бирин да къоймай, 
Жаяу этгенди, дейди,
Кеси жангыз кетип къалгъанды, дейди.
Ол келинни алып а, атланы сюрюп а,
Ханны, дейд, аллына баргъанды.

– Аллах-Аллах, бар атлары келгендиле,
Уллу жыйыным а къайда къалгъанды? – деп, 
Сорады, дейди, хан.
– Уой, жыйынынг чагъыр гыбытладан а бал чагъыр
Иче къалгъанды, – деп айтады нарт Шауай, – 
Хайыр болсун а къонагъынг да, – деп а,
Ол келинни уа къолуна бергенди, дейди.

– Адамларым къайдалла, айт, Аллах ючюн! – 
Деп а, тилейди хан дар, дейди.
– Айтдырмай къоймай эсенг, – дейди нарт, –
Арымагъаны бу элге жууугъуракъ жете болур! 

КЪАРАШАУАЙ  БЛА  КЪАНЧИЕЛНИ  АДАМЛАРЫ

Шауай-батыр ура-бара кетгенди, дейди,
Ма бир уллу сууну дар бойнуна жетгенди, дейди.

Анда уа бир къатына а, дейди, 
Сегизжыллыкъ бир сабийни да кётюрюп,
Жиляй-жиляй дар, суу бойну бла 
Ёрге келе тура эд, дейди.

– Эй, нек жиляйса, эгечим? – деп а сорады, –
Санга уа не хата, 
Не къыйынлыкъ келгенди? 
– Сууну башын сакълайды, – дейди, – 
Бир сарыуек, 
Хар кюн сайын а быллай бир ашатмасакъ,
Бир тамычы да бермейди, 
Баргъан сууну элибизге жибермейди.

– Ма бюгюн а сеними кезиуюнгдю сора? – дейди.
– Ма бюгюн а мени дар кезиуюмдю, 
Муну элтеме, – дейди.
– Къайтчын, эгечим ар, юйюнге, – деди, – 
Сарыуекге ашатмай балангы, – деди.   
– Анга жашымы бермей а, 
Элге барсам, суусуз къалып,
Мени дар адамлар а ёлтюрюп а къоярла, – 
Деди нарт Шауайгъа къатын.
 
– Эй, огъесе, – деди, – ма бу атны жалкъасыны дар,
Сериуюнге кирип а турчугъуз былай! – деди.
Шауай да жабышмакъ бир терекге 
Гемуданы эки темир бугъоу бла уа 
Эки да жанындан такъгъанды.

Гемудасы алай да сёлешди, дейд, Шауайгъа:
– Белимдеги жауурлукъну 
Бир къолунга чёргечи, – дейди, – 
Терлигими башха уа къолунга чёргечи, – дейди, – 
Ол сарыуек сени уа тартханда, 
Не да болсун, – дейд, – жыгъылгъан этерсе!

Сырпынынгы уа белинге 
Сен кёнделен салып а кир,
Сен тюз ёретинлей кир аузуна! – 
Деп, ол айтады, дейди, – 
Не да болсун ар, ичинде уа жыгъылгъан а этме! – 
Деп, Гемуда алай тилейди, дейди,
Ол заманда уа нарт Къарашауай а батырны
Алай, дейди, кёлю толгъан эди.

Ол сарыуек тарта, Къарашауай да ичинде
Ёретинлей бара болгъанды, дейди,
Сарыуекни сюек тауушундан а 
Гемудасы, аман юркюп,
Бир жанында уа сынжырны юзюп, 
Бири къалды, дейди.

Алай бла нарт Къарашауай,
Сарыуекни эки бёлюп, 
Аны дар арт жаны бла
Чыкъгъанды тышына уа, дейди,
Андан чыкъгъан къызыл къаны къауум элни
Жюз-жюз адамларын элтгенед, дейди.

Ала андан салып а, дейди, Къанчиел
Деген уллу элге баралла, дейди,
Сарыуекни орта уа илигин бла, 
Ашыкъ да илигин
Суугъа кёпюр а этдиле, дейди,
Ат арбала орта дар илиги бла уа ёте элле,
Баргъан адамла ол сарыуекни 
Ашыкъ да илиги бла уа жюрюй элле.

Шауай, салып барып а, 
Къонакъгъа тюшгенди, дейле,
Ханны къызын мынга берирек деп, 
Оноу этелле, дейди,
Бир къаууму уа, жыйылып ар, 
Аман оноу этелле, дейди, къонакъгъа:
– Эй, келигиз, ёлтюрейик да къояйыкъ муну,
Къайдан келген эсе да! – деп айталла, дейди.

Бир къарт къуртха дар 
Алагъар айтханды, дейле:
– Жатар орундукъну уа тюбюне шинтик салып,
Аны уа тюбюнден ёрге 
Къабан тишни салып къоярсыз,
Анга олтурса, ёллюкдю, – деп айтады, дейди.

– Эй, нарт, сени ёлтюрюрге оноу этелле, – 
Деп, билдиреди  Гемуда, – 
Орундукъну ортасына: 
«Не тынч жер а этгенсиз! – деп,
Къолунг бла уа былай-былай, 
Уруп кёрюрсе, – деп айтады, – 
Андан сора этер ишинги уа кесинг билирсе.

– Уой, не тынч жер этгенсиз! – деп, 
Былай бир ургъанда,
Къабан тиш, къол аязына кирип,
Бир жанындан чыгъып кетди, дейди,
Ариу жабыуну къан къызыл ала этди, дейди,
Андан сора Шауай: 
– А-а, да ол дар бек ахшыды! – дейди.

Аты иесине алай да сёлешеди, дейди:
– Бу бутуму ич жанында, – дейди, – 
Бир тамырчыкъ бард,
Андан бир къан тамыз!
Биз бла уруп, андан къызыл къан 
Тамызгъанда жарасына,
Саппа-сау дар болуп къалды къолу.
«Айхай, мен былагъа бир иш 
Кёргюзтмейин кетсем,
Мен нарт баласы нарт Шауай 
Тюйюлме!» – деп айтханды. 

– Ма энди мен дар, айланып а, 
Кетген этеме юйюме, 
Бир жерчикге жыйылыгъыз а! – деп а,
Ол бир уллу сарайны ичине 
Барын жыйгъанды, дейди:  
– Нарт Элине тынчлыкъ берлик ар 
Адамла болмазсыз! – дейди.
Сарыкъулакъ сырпынын чыгъарып а, 
Барын къакъгъанды, дейле:
– Жата бересиз энди! – деп, 
Чыгъып кетгенди, дейле.
   
     КЪАРАШАУАЙ  БЛА УСХУРТУКЛАРЫ
  
Къарашауай бла тенгиз эмегенле 

Нарт халкъына да кишилик бла жетген жокъ эди,
Нартла бир айтылгъан жигит тукъум а окъ эди.

Нартла заманы, айлана кетип, артха къайтмазмед,
Уой, тангыбыз, жарып, къууанч бла уа атмазмед?

Бек кёп эди Нартны жылкъылары бла къойлары,
Жаз башында бола элле оюнлары бла тойлары,

Ол байрамгъа уа жыйылып болгъан нарт элледен,
Зауукъ эте элле, келип узакъ, жууукъ да жерледен.

Схуртуклары тукъум чариш къурайбыз дедиле,
Нарт эллеге, ол хапарны жаярча, адамла да ийдиле. 

Онбешкюнлюк жол боллугъун айталла нартлагъа,
Жашла жарау этип, къурмач берип тебрейле атлагъа.

Шауай келди атасына, ыразылыкъ, дейд, тилерге,
Умут этген эди Схуртукланы сынап бир кёрюрге.

Жюрюгенден сюйгени жокъ эд ол жигит нартны,
Атасына келген эди, билип, дейд, хар затны:

– Мен Гемуда бла кёп жерге кесим бардым, жетдим,
Схуртуклада уллу чариш-оюн болад деп, эшитдим.

Ары кесим барып, анга къошулургъа мен бек сюеме,
Гемуданы сынап, хорлап къайытыргъа бек итинеме.

Схуртукланы элин, кесим барып, истейме кёрюрге, 
Ол чаришде хорлагъанга жесир айталла берирге.

– Ай, жашым, жаным,чаришле бизде да болуучулла,
Анда хорлагъанла уа бек иги ёчле да алыучулла.

Хазнар Тенгизге бармасанг да, табылыр сенге оюн,
Артыкъ жюрюгенни, ийнан, иши болмаз доюн.

Къарашауай атасына тынгылай, къарай кетгенди,
Анга башха тюрлю айтып, тилеп, алай дегенди:

– Аликланы чаришине барлыкъ атланы мен кёргенме,  
Жангыз бири да атымы озмазлыгъын билгенме.

– Болсун, – дегенди атасы, – ыразылыкъ да берейим,
Алгъа уа, – дейди, – бир затны санга билдирейим. 
 
Башха анадан туугъан болуп жети къарындашынг,
Жарсыуларын эте, ала ючюн чал болду башым.

Ёсе келип, ала бары къазауатчы, ётгюр да болдула,
Уллу байлыкъ жыйып да, кеслерин баш сундула.

Тыйгъысыздан ары-бери бара, жорта кетгендиле,
Усхуртукланы уллу жылкъыларын сюргендиле.

Ызларындан къуууп жетгенди, дейле, Сосурукъ,
Алты жашны къырып кетгенди, дейле, Сосурукъ.

Жангыз Тауас къалып турад анда жети жашдан,
Анга хата тиймез, баям, – деди, – ол асыры тынчдан.

Алай бла, – дейд, – Схуртуклары бизни бла жаудула,
Жарашыргъа амал-мадар сакълайма бир сылтау бла.

Ол тукъумну уа мен бир терслигин да кёрмейме, 
Аны ючюн дертленип, анга къажау сюелмейме.

Барама дей эсенг, сыфатынгы башха тюрлю этерменг,
Андан да, кесинги элге билдирмейин, кетерменг?

Билмезсе, бек тапсыз да тюшерге болур, – дегенди,
Шауай да, чаришге барама деп, элден кеси кетгенди.

Аты билгич эди, жолда бара, былай деп билдирди:
– Хазар Тенгизге бу тенгиз тюбю бла барды жол, – деди.

Схуртукланы уллу элге ма ол жол бла барырмек,
Аны да къаллай болгъанын, – деген эди, – танырмек?

Ашыкъмай, нарт Шауай кюнбатышха жорта кетди,
Бара барып, дейди, Къара Тенгизни бойнуна жетди.

Гемудагъа: «Хы, барчы, кёрейик, бир жюзейик!», – деди,
Андан а, секирип, аты тенгиз да суууна кирди.

Уллу толкъун да этдирип, ары, бери бара келеди,
Тюбю бла, чабакъла бла тенг, эркин-эркин жюзеди.

Суу юсюнде, желкен къайыкъча, терк сюзюлдюле,  
Ол тенгизде бир тамаша суу чаришни да кёрдюле.

Ала уа суу эмегенле болуп, алларына жюзюп баралла:
– Хазар Тенгизге жол къайдады? – деп соралла.

Эмегенле уа, тохташып, нартны тёгерегин алалла, 
Огъурсуздан ёле, нартха былай-былай айталла:

– Ма былайны, – деп, – жер тюбю бла бир тешик барады,
Къара Тенгиз аны бла, – деп, – Хазнар Тенгизге къошулады.

Аны жагъасында Схуртукланы нартла жашап туралла, 
Бизни кёрюп: «Суу тонгузла!» – деп, къозуталла. 

Сени дар алагъа ушап турады, шашмай, сыфатынг,
Нартла миннген атлачады ма бу миннген атынг.

Артыкъ бек сюймейбиз, жаула болуп, ол нартланы,
Суу тешикге да иймейбиз жангыз да бир жанны.

Къарашауай болат къылычына бир узала тебирейди,
Гемудасы анга: «Ашыкъмай, бираз тёзчю, – дейди. – 

Хыйла бла болмаса, ол тешикге былайтын киши ётмез,
Жютю къылычынг, – дейди, – былагъа бир зат этмез.

Этлери жокъду, кёзлери налмас ташдан къатылла,
Аны себепли сен да былагъа къылыч бла къатылма.

Жюзген къанатладан къалгъан тёнгеклери сюекди,
Былагъа, – дегенди ат, – башха амал-мадар керекди. 

Мен энди тенгизде, къарыуумдан келгенча, чабайым,
Сууну бокъландырыр ючюн, аны, аямай, чайкъайым.

Жукъ кёрмей къалсала была, ол тешикге къутулайыкъ,
Барып, Хазар Тенгиз бойнуна, – дейди, – чыгъайыкъ.

Тулпар кесин тёрт жанына атып-атып тебирейди,
Жер тюбюнде ол тешикге кирир жерин излейди.

Тенгиз суу, бокъланып, эмегенле кёрмезча, къаралады, 
Ол заманда уа нарт улан суу тешикге, дейд, къутулады.

Женгил жюзе эд Гемуда, сууну да тёгерек буруп,
Туякълары бла, суу эмегенле тюбеселе, уруп-уруп.

Кирир жерлеринде уллу буз буштукъну да кёрдюле, 
Къалай этерге билмей, ол бузгъа къарап, сирелдиле.

– Эй, нарт, – деди аты, – суу тукъумдан жаратылгъанма,
Кёрдюнг, сууда бар борчуму да толтургъанма.

Бузда ёсген эсенг, буз буштукъну, уруп, бузарса,
Хазар Тенгизни бойнуна чартлап алай чыгъарса!

Къарашауай айтды: «Артха кетип, алгъа тепсенг,
Былайчыкъгъа, – деди, – суху жюзюп, жете келсенг,

Ол заманда эки аягъымы да, – дейди, – узатырма,
Буз буштукъну уруп, табанларым бла ууатырма!».

Шауай, жете келип, буз буштукъну къаты ургъанды,
Алай бла уа Хазнар Тенгизни бойнуна чыкъгъанды.

Ол заманда тенгиз толкъун этип, бек чайкъалады,
Схуртукланы бир эллерин жуууп кетерге аз къалады.

Анда нартла: «Бу не сейирди?», –  деп, къайгъы этелле,
Уллу къоркъуу кирип, тёгерекни-башны кютелле.

Обур Жанханайгъа барып, беш таш салдырдыла,
Жанханайдан толу, керти жууап да, дейди, алдыла:

– Да бюгюн, аланла, бизге узакъ Минги Таудан,
Аликланы уллу эллеринде эркин жашап тургъан,

Бизде киши танымагъан жюйрюк атлы келликди,
Жолдады ол, – деди, – алай кёп турмай, жетерикди. 

Къарашауай бла Къазанбаш

Къарашауай чариш оюнга барайым деп, кел алды,
Гемудагъа эски иер, эски жауурлукъну салды.

Гемудагъа минип, кетди Схуртукланы эллерине,
Атлагъаны сайын зыккыл быстырлары да силкине.

Кетди, эски жыртыкъ жамычысын да кийгенлей,
Аты акъсагъанлай, къулакъларын да ийгенлей.

Бара, жорта, уллу къошну тюз юсюне келгенди,
Схуртукланы малын кютген Къазанбашны кёргенди.

Акъсакъ атлы анга жарлы адамча кёрюннгенди,
Жете келип: «Эй, алан, кёп болсун!» – дегенди.
 
Ол тууарчы уа: «Атангы башы болсун! – дегенд, – 
Биз алайсыз да жетишалмайбыз анга, кёпден!».

– Алай эсе, мен бир жарлы билмечини кечир,
Ый, суусапдан ёлеме, бир айран, не суу ичир!

– Тейри арамды, – деп айтды, – кечиргенни да къой,
Суусабынга айран, акъсуу ичиргенни да къой,

Къазан агъач бла тюз да бойнунга урур эдим,
Ол заманда керексизге алай жаншай турур эдинг!

Бар жолунга, къуру мындан, сеничаны кечирмейме,
Айран угъай, сеничагъа мен суу окъуна ичирмейме!

Аны жууабына тууарчыла артыкъ бюсюремелле,
Алай а, къош таматагъа сен терс айтаса, демелле.

– Да, не айран, не акъсуу бермесенг да, дауум жокъ,
Сенге жангыз бирден сора уа сорууум да жокъ.

Ауурууунгу алайым, – деп, Шауай, дейд, ийиледи, –
Ол тууарла ортасында тургъан уллу къара мал неди?

– Тотур айда ма ол къара бугъа боллукъду союмлукъ, 
Саулай Схуртукланы эллерине болурча тоюмлукъ.

Аны уа къабыргъа узуну, сау юч къулач болады,
Ол отлагъан жайлыкълада къара топуракъ къалады.

Тотур айда болгъан эд къумалы тууарны туугъаны,
Сау беш къулачды мангылай кенги ол бугъаны.

Аны да арт омуроуу, – деди, – сау он къулачды ,
Ашагъаны кюнден арба бла бир арпа къурмачды.

Аны кири Схуртукланы элни бахчасына жетеди,
Ауанасы тийген жерде уа жюз ийнек салкъын этеди.

Нарт Ёрюзмек бла Сосурукъ атларына къарай кетелле, 
Къышда асырап, жазгъа, – деди, – ахшы жарау этелле.

Жазда ол бугъаны бир терекге, – деди, – байлайла, 
Жюйрюк атларын, бугъаны юсюне уруп, ойнайла.

Ёрюзмекни аты аны юсюне эки ал аягъын салады,
Сосурукъ а, сермесе, эки ал аягъын жерден алады.

– Ай, келчи, – дейди нарт, – биз экибиз да барайыкъ,
Ол бугъаны сейирине жууукъ жерден бир къарайыкъ!

– Итден туугъан ит кимилди, анга къалай барырса,
Барсанг да, бек уллу бир палахха, – деди, – къалырса! 

Алай, бизге уа не, сюйсенг, кесинг барып къарарса,
Жетип урса, ат богъунлай, бек узакъгъа чартларса!
 
Къарашауай-батыр, ол мазаллы малдан къоркъгъанча, 
Бир жанына да акъырын кете, жанлай баргъанча,

Атын буруп, бугъа тургъан жерге жууукълашханды, 
Гемудагъа аз-маз да аягъы бла къатылгъанды.

Аты да жеринден тебип, аны сакълап тургъанча,
Ауду ол бугъаны сырты бла, босагъа бла атлагъанча.

Ол арлакъ кетгенлей, бугъа, дейд, къутургъанды,
Башын энишге ийип, аякъларын жерге ургъанды.

Къая таш оюлгъанча, гюрюлдеп, дейд, ёкюргенди,
Гемуданы урама деп, жер тепдирип, чабып келгенди.

Тууарчыла, къарап, къалай болур деп, къууана элле,
Бугъа, Гемуданы уруп, чартлатырыкъ суна элле. 
 
Бугъа жууукъ келгенлей, ат а аягъы бла беклегенди,
Мангылайына тийип, бугъа, чартлап, жерге тийгенди.

Ызы бла уа, Шауай, атдан тюшюп, анга баргъанды,
Сермеп, ол бугъаны эки да арт аягъындан тутханды.

Булгъай кетип, аны къара жерге къаты ургъанды,
Ал бёксюмюн саулай жерге сугъуп къойгъанды.

– Ый, не ауузум къуруп, аман адамгъа къатылдым, – деп, -
Схуртуклагъа не айтайым, уой, палахха къалдым! – деп,

Къачады Къазанбаш къолну энишге да, будуман болуп,
Къоркъуп, дейди, къазан агъачха къабышып къолу.
 
Къалгъан тууарчыла, ишни кёрюп, ары, бери къачалла,
Башха къошха, атларына къанат да битдирип, учалла.

Къарашауай, кеси къалып, къошха кирип баргъанды,
Болгъан ашдан къабып а, суусабын да къандыргъанды.

Ингирликде кеси бузоуланы ийнеклеге къошханды,  
Сюрюп, барын да бир терен къолгъа ургъанды.

Аты ийнеклени къуйрукъларын юзюп-юзюп атханды,
Шауай, дейд, аланы жыйып, анда-мында чанчханды.

Алай этип, Гемудагъа минип, Къарашауай учханды,
Кёз туурадан, адам кёзюн къакъгъынчы, ташайгъанды.

Келгенди экинчи кюн Къазанбаш, сюйрей аякъларын,
Тууар къуйрукъланы  кёреди чанчылып тургъанларын.

– Ой-хой, маржа, была бары жерге батыпмы къалдыла,
Алай тюйюл эсе, къайдалла ол хужу къаллыкъ малла?

Жарлы жалчы болгъанымы къалай да, нек да унутдум, 
Оспар да сёлешип, телича, башыма къан жаудурдум.  

Андан эсе, айран берип да, ашыргъа эдим, ариу айтып,
Ол жол къаны боллукъ, дагъыда келмеге эди, къайтып!

Ийнек къуйрукъланы, жерден тартып, ишни билгенди,
Ингир ала сюрюу, чубур болуп, къошха кеси келгенди.
  
Къарашауай бла чаришчиле 
 
Къарашауай уллу чариш болад деп эшитгенди,
Ол чаришге уа Гемуда бла барыргъа сюйгенди.

Атын кече Схуртукланы жайлыгъына ийгенди,
Танга атханда, къуру топракъ къалып кёргенди.
    
Ары Нартдан кёп сайлама ат жыйылгъанды,
Атла ичинде Ёрюзмекни къолан аты болгъанды.

Бора-батырны акъ аты, Сосурукъну чичхансырты, 
Хазыр элле, жарау этип, дейд, чабаргъа къаты.

Рачыкъауну сары аты да алайда болгъанды,
Аякъларын, тепсукъ эте, жерге-жерге ургъанды.

Ёчню уа аладан бири аллыкъ болур, дегендиле,
Къартла уа алайгъа бюсюремейин келгендиле:

– Эй, неди ол тукъум болжал – онбешкюнлюк,
Чариш тюйюлдю сиз айтхан, бош кюлкюлюк!

Алгъын чариш токъсан тогъуз кюн барыучед,
Бирде жолда андан кёпге да, – дейле, – къалыучек!
  
Ариу туралла, тизилип, къараторла бла къанторла,
Къолан, ийрен, чубар, акъла бла къарала, торла.

Чариш Ташны къаты адамладан топпа-толуп,
Дагъы келелле узакъдан да, тул-туман болуп.

Бир юч жюз а жигит ол чаришге уруп а келдиле,
Къарагъанла: «Атла уа бар кёреме!», – дедиле.

Эсирик атла, жюген юзюп, бир жанына тепсейле,
Къарагъанла уллу чаришни кёрюрге кюсейле.

Ол кезиуде зыккыл Къарашауай да кёрюнгенди, 
Аты да сынчыкълай, абын-сюрюн эте келгенди.

Къарашауай-батыр келед, сары жамычы кийгенлей,
Гемудасы акъсай, къулакъларын да ийгенлей.

Экисини уллу кючюн, эслеп, киши да сезмей эд,
Къарап кёрген адам а, дейди, кюлмей тёзмей эд.

– Уой, чаришге барлыкъ ма бу кёребиз, – дедиле, –
Керти хорларыгъын шексиз билебиз! – дедиле. –

Юйюн ант къурутха эди, аны жолда бир жан жетсе,  
Бу чаришде да аллына жангыз бир къанатлы ётсе! 

 – Эй, жашла, жюйрюкде сын жокъду, кюлмегиз, 
Артда ма мен айтханыма да бир тюртюлмегиз,

Къарын тюбюнде барды, – деп айтды, – жабагъысы,
Барын да этмесе мудах ол ат, мен болайым ассы! – 

Мени кибик а бир гырхы къартчыкъ алай деди,
Алай анга киши да: «Тюз айтаса, алан», – демеди.
	
Шауай: «Мени да къошугъуз бу чаришге, – деди, –
Атчыгъымы алай бир сынайым, – деп тиледи. –

Анам юйде кеси жангыз, – деди, – тургъан жарлыды,
Саусузду эртдеден да, бериден эсе, арыды.

Бу чаришге къойчу, – деди, – къошдан келгенме, 
Малларыма бир туз тюшюралсам эди, дегенме.

Башха затха жарамасам, сизге аш къайнатырма,
Артал болалмасам а, айланып, артха къайтырма».

– Ой, харип, сен а не этеме дейсе, уой, къой, ёлюрсе, 
Ол чаришде, аякъ тюпде къалып а, эзилирсе! –  

Алай айтып, нартла жашха бла атына кюлелле,
Бирле уа ол жарлы жашны да къошаргъа сюелле.

– Эй, кел, муну кесибизге бир нёгерге да алайыкъ,
Кеси чолакъ, аты акъсакъ, барыууна бир къарайыкъ!

Къарашауай, барып, Ёрюзмекден кеси тилейди:
– Ай, къор болайым жанынга, уой, нарт бачама! – дейди.

– Да сен акъсакъ ат бла бу чаришге къалай барырса,
Угъай да демейме, алай жолда кесинг къалырса.

Андан эсе, къыйналмай энди, юйюнге барырменг, 
Къарт ананга менден бир саугъала алырменг?

– Да артларын кёре, – деди Шауай, – бара билирме,
Ызларындан да, артларын кёре, – деди, – келирме.  

Мен туугъанлы тюйюл эдим хомух, не эринчек,
Уой, бир да болмаса, тюшмезми бир кёлек, кёнчек?

Нарт Ёрюзмек жашны айтханына бек эригенди: 
– Ол кёлекни санга уа мен берир эдим, – дегенди, – 

Барма бир къоюгъуз жашны, мудах да этмей,
Нарт къаны барды, намысын жерге теплетмей.

Бара барса, ол къарыуун, онгун артда кеси билир,
Аты чапханына кёре ызыгъыздан келе келир.

Сакъ бол, къалырса къайда да аякъ тюпде! – деди,
Къарашауай ол атлыла таба кючден келди. 

Ат кереги, дейди, тал къабукъла бла чулгъанып, 
Аты да, аууша, бир ат тизгинде сюелди, барып.

Сюелгенде, атлыланы жигит бирем-бирем санайды,
Кеси эслемей а, кёзю ол нарт тарпанлагъа къарайды.

Тиширыула ортасында эки ариуну да эслеген эди,
Баям, ала уа Сатанай бла Агундадыла, деген эди.  

Базыкъ ауазлы Ёрюзмек ол жашлагъа къайтханды,
Олжанларын, солур жерлерин, барын да айтханды:

– Чариш Ташдан башлап, Дон суууна барырсыз,
Анда кече къалып, – дейд, – бир кесек солуу алырсыз.

Андан, жортуп, Уллу Къырым тийресине жетерсиз,
Кёк Тенгизден, жюзюп, – деди, – бу жанына ётерсиз.

Къобан бойну бла, атланып, Къаф Таулагъа кетерсиз, 
Бийик Минги Тауну къарлы тёппесине ёрлерсиз.

Минги Таудан энип, Тонгузлауда ат тынчайтырсыз, 
Андан а, тохтаусуз, Чариш Ташха къайтырсыз! 

Да, хара, жашла! – дейди, байракъны тутуп, силдеп,
Атла да алайдан терк узайып кетелле, тёрткюллеп. 

Усхуртукланы уллу чаришлери

Ёрюзмекни ол чаришде юч тулпары болгъан эди,
Бир чичхансырт бла кёкчууал, бири ариу къолан эди. 

Чаришчиле, жокку болуп, ташайдыла кёз туурадан,
Шауай да, гуппурчукъ болуп, кетди ызларындан.

– Эй, аланла, къарачыгъыз къушжетерни барыууна,
Ай, зауаллы кесинг а, базынамыд, – деп, – къарыууна! –   

Болгъан халкъ, алагъа къарап, кюле эд, харх этип,
Атчыкъ да, сынчыкълай, сыртны бара эди, кетип.

Тал къабукъдан айыллары, бузоу тери да кёпчеги,
Нартны сары жамычысы, эски, зыккыл да кёнчеги.

Аман сабийле атыны къуйругъундан созалла,
Чабып, жалкъасындан тартып, аны жолда озалла.

Бир экиси уа, артындан чабып, атха миннгендиле,
Атлы, жукъ айтмай, ол халда келе келгендиле.

Акъырын элте барып, акъсакъ ат чочугъанды,
Ол хыличи сабийлени да бир жардан къуйгъанды.

Кими буту сынып, кими къолу чыгъып, ары кетип,
Къалгъан элле анда, мау-шау, сыйыт-хахай этип.

Сыртдан аугъанынлай, аты жагъын этип башлайды,
Ёрге да секирип, нартны юсюнден ташлайды.

Нарт, доп деп, тёнгереп, бауурундан жерге тиеди,
Эй, не болгъанды атыма деп, бек сейирсинеди.

– Уой, жаным, Гемуда, айт, сен а нек чибинлединг,
Мени жерге атып а, неди бу, – дегенди, – этгенинг?

– Мен терс тюйюлме, – дейди ат, – терслик сендеди,
Мени санга этген керти антым, унутмай, эсимдеди.

Менден башха сен бир атха сукъланмазгъа айтханенг,
Нарт атлагъа уа бюгюн, мен билеме, сукъланнганенг.

Алай эсе, – деди, – сёзюнг, антынг да чиригенди,
Жангы ант этмесенг, мени кёрмезсе сен, – дегенди.

Къарашауай да жангыдан этеди ант, андан кетелле,
Башха атлылаланы, жортуп, Дон къатында жетелле. 

Ары уа Гемуда, боран жел ургъанлай, келгенди, 
Анда экисини сыфатлары дагъыда тюрленнгенди.

Суу бойнунда уа, баш салып, тулпар атла отлайла,
Артха къалгъан атлыланы нартла анда сакълайла.

Бир заманда уа нарт Шауай бла Гемуда келелле,
Чаришчиле да, аланы кёрюп, сейир этип, ёлелле.

Зыккыл атлы, дейди, эски сары гебенегин къаплап,
Акъсакъ аты келе эди, кючден-бутдан атлап,

Къулакъларын ийип, юсюн-башын мырхык басып,
Кеси да, уф десенг, аууп къалады дер эдинг, азып.

– Аха, ахшы улан, бери къайдан, къалай чыкъгъанса, 
Артха къалып, бизни къалай жетип къойгъанса? 

Жарлы атынгы, бизни къууама деп, тюгендирдинг,
Бери да сен, ажашмайын, къалай келе билдинг?

– Ызыгъыздан, тохтамай, аяусуз чабып келгенме, 
Тёгерекге къарап, сизни уа бир да кёрмегенме.

Атым аман тюйюл, атам анга минип тургъанды,
Къошдан айран ташый, сыртын ма ол бузгъанды.

– Ыхы, жолда биз акъырын келгенбиз, каукалакъ эте,
Бери къысха бир жол табып, келген болур, ёте-сёте.

Жарлы алашасы, аякъ алмаз кибик, аман арыкъды,
Мындан ары уа бу жигит къалай бла барлыкъды? – 

Деп, нарт жашла, гюрен туруп, лахор этелле,
Охо, артда кёрюрбюз деп а, жукъугъа кетелле.    

Эрттенликде Шауай жукълап къалады, тепмей, 
Нарт батырла уа, дейд, ол зыккылны сан этмей,

Бирден кетедиле, Уллу Къырым жанына айланып, 
Жюйрюк атларына женгил аякъ да алдырып.

Ашыкъмай, сора нарт Шауай Гемудагъа барады,
Сары лячин кибик, учуп, эски иерине къонады. 

Чаришчиле бир заманда, Кёк Тенгизге жетип, 
Богъазындан башха жагъасына бирден ётюп,

Кийимлерин да кептире, анда ашай-иче туралла,
Арып келген тарпанларын анда солукъдуралла.   

Къарасала, Къарашауай да богъазгъа кире турады,
Жюзе келип, бир заманда уа тас болуп къалады.

– Схуртуклагъа жетген а жокъ кёреме тенгизде,
Мингитаучу нартла онглу болуп тауда, тюзде.

Баям, ма ол да аладан бири, – делле, – болур эди, 
Эси бла акъылы болса, гытысында рахат солур эди.

Эй-хей, – делле, – жашны тангы аман атхан болур, 
Акъсакъ аты бла биргелей суугъа батхан болур.

Эртденликде, биягъынлай, тулпарлагъа минелле,
Къобан бойну бла тохтаусуз жорта-бере келелле.
 
Къобан тюзден ётюп, бийик Къаф таулагъа ёрлейле,
Къаргъа батып, дейди, атла, бек къыйналып,  терлейле.

Минги Тауну тёппесине Рачыкъауну аты чыгъады,
Атлы, къарап: «Эй, неди бу? – деп къычырады. – 

Аман зыккыл, къарачыгъыз, ызыбыздан келеди! -
Кими сейирсинед, кими, башын булгъай, кюледи.

Таугъа чыгъады Гемуда, къаргъа терен бата,
Шауай да тюшмей, суукъдан да къалтырай, къата.

Андан чаришчиле энип келедиле Бахсан таргъа,
Солуп, хазыр болалла чаришни бардырыргъа.

Нарт Шауайгъа киши да кюлмейди, къарайла,
Бир зат а бард мында деп, жашыртын марайла.

Бары бир урумгъа Тонгузлаугъа жетелле, къууулуп,
Атларындан тюшелле, дейдиле, армау болуп. 

Зыккыл атлы келе болурму деп, сакълап туралла,
Аны аллына къарай, къамичилерин жерге уралла.

Кюн узуну тургъан элле, ол экисин анда сакълап,
Артда уа тебреген элле, бири бирин, дейди, марап.

Акъсакъ атны ичи кюйген болур деп, сундула,
Элде Уллу Чариш Ташха бирден къууулдула.

Къарашауай а Гемуда бла Бахсанда тургъанды,
Кюн ортада, бир жол айырмайын, алгъа учханды.

Жигит нартла Чариш Ташха баралла, зурнуклача,
Аямай атларын, ызларындан душман къуугъанча.

Бир заманда Шауай, жетип, жолну алын алады,
Артда уа, бир кесек тохтап, артхаракъда къалады. 
 
Артха къала, ол бир талай заман да мычыды,
Биягъынлай, атлыланы озуп, былай деп, къычырды:

– Эй, нарт уланлары, женгил болсун жортууугъуз,
 Ташсыз болсун, сыйдам болсун бу жолугъуз!

Чариш Ташха жетип, атым бла алайда тохтарма,
Келе келирсиз ызымдан, сизни анда сакъларма!

Гемуданы уа тылпыуу кючлю ургъанед бурнундан,
Тёгерекни саулай этген эди къалын бир акъ туман.

Аякъ тюбюнден суу кёкге дери чыкъгъан эди,
Схуртукланы эллерине жауун болуп жаугъан эди.   

Нарт жигитле ол туманда, жол тапмай, ажашалла,
Бири бирин кёралмай, дейд, уллу къычырышалла. 
    
Чаришледе Рачыкъауну аты терк барыучеди,
Чариш ёчню анга минип баргъан жаш алыучу эди. 

Ма бу жол да сары аты алда бара болгъанды,
Шауай, жетип, аны жерден къагъып алгъанды.

Нартла, сакълай элле, чариш жетед деп, къууана,
Рачыкъауну сары аты алгъа келлик суна.

Бирле Ёрюзмекни къолан аты онглуду, дей элле, 
Бирле уа Бораны кёкчуалы озуп келсе сюе элле.

Сосурукъну буубаш аты хорлармы деп, бирле:
– Обур Мичилиуге барып, сорурмек? – дедиле.

Билгич къатын, билир ючюн, жерге жатханды,
Къулакъ салып, эслеп, кёп тынгылап тургъанды.

Ёрге къобуп, айтхан эди обур, халкъгъа къарап:
– Тынгылап турдум, сагъыш этип, – деди, – сынап.

Алгъа келген атны аякъ алгъаны бек башхады,
Ол тарпанны, – деди, – мангылайы къашхады. 

Бир сёзюмю айтмам, ёлюп къалсам да, бошуна,
Аликланы атларыны ушайды ол туякъ тауушуна.   

Туман а бурнундан чыкъгъан исси тылпыуду,
Ол сакъ жауун туягъындан жерге чачылгъан сууду.

Бизни тулпарланы барын озуп, ол ат алай келеди,
Секиргени сайын тюзню, тауну да тепдиреди.

– Уой-къой, – делле, – санга, айхай да, ийнанабыз,
Алай а Алауган улуланы мында эртде къыргъанбыз.

Да сора кимди ол, бар нартладан алгъа болгъан,  
Кеси келлик тюйюл эсе бери къарт Алауган?

Чаришчиле, дейди, жолда келе болалла, созулуп,
Токъсан тогъуз минг къулачха ол нартланы озуп,

Бир заманда Чариш Ташха жетеди ол зыккыл,
Аны кёрюп, дейди, битеу нартла боладыла аккыл:

– Эй, жаш, бери уа сен къайдан къайтып келесе,
Арымагъан, солуп келген кибик нек кёрюнесе?

– Мен чаришни уа ызындан кетгеними кёргенсиз,
Къарап, зауукъ этип, сиз барыгъыз кюлгенсиз.

– Да сора, – дедиле, – къалгъан жашла къайдалла? –
Соруп тебирейдиле анга, шекле-даула айталла.

– Жолда бек акъырын элле, бири бирин озалмай,
Кетип къалгъанем, – дейд, – ол барыугъа тёзалмай.

Къартла къарамайла жашны дегенине-айтханына,
Жангыз бири ийнанмайды ол чаришде озгъанына.

Эки-юч сагъат озуп, жашла, бири бирин къуууп,
Тулпар атларыны юсю халек къара кёмюк болуп,

Чариш Ташха кючден жетелле, дейди, ачыудан ёлюп,
Ёч алыудан да, дейдиле, артал да тюнгюлюп.

Къолан ат акъ атдан жарым къулач артха къалады,
Ючюнчюге уа чичхансырт буубаш ажир болады. 

Ёчню юсюнде анда уллу даулаш-дауур чыгъады,
Ол акъ атны иеси Шырдан ачыкъ къаугъа ачады.

Шырдан: «Мени атым келлик эди алгъа, – деди, –
Эй, бу аман зыккыл къайдан да хатагъа келди?».

Ёч алыргъа базып туруп, ол къартлагъа дегенди:
– Эй, кимди бу хашкен, бери къайдан келгенди?

Бу жаш, мындан ары, бери да кетмейин къалып,
Сыртдан аууп, анда бир жерчикде солуп, жатып,

Артда уа бек алгъа бери жортуп жетген болурму,
Да аллай хыйланы нартда киши кёрген болурму?

Къартла къошханмелле, – деди, – аны бу чаришге, 
Кеси кесин къошханед, сормай-ормай кишиге.

Алай эсе, анга бир ёч да берирге керек тюйюлдю,
Угъай эсе, къалай турурбуз, тюзлюкден тюнгюлмей? 

Бу жыйындан тюйюлдю, – деп, ол чурумла этгенди,
Айтхан сёзю нарт батырны мыйысына ётгенди.
  
Бети да тюрленип, Къарашауай аман тепгенди, 
Атын уруп, бир жанына учуп чыгъып кетгенди.

Гемуданы да бойнуна, сермеп, ол акъ атны салып,
Къарап тургъан халкъны ортасына, дейди, барып,

Атын къартла тургъан жерде да тохтатханды,
Ол акъ атны да, кётюрюп, алларына атханды.

Не айтыргъа да билмей, дейд, нартла абызырайла,
Бир ол зыккыл кийген жашха, бир атына къарайла.
   
– Баргъанмед? – деп, нартла ол жашлагъа соралла,
Чаришчиле уа баргъанын, жашырмайын, айталла.

Эл, къарс уруп: «Ол хорлады!», – деп, къычырады,
Халкъ аллына нарт Ёрюзмек-батыр кеси чыгъады:

– Нартлабыз, нарт сёзюн, – деди, – ойламайын, айтмаз,
Айтхан болса уа, сёзюнден бир заманда къайтмаз.

Жарлы, зыккылмыды бу жаш, анда тюйюлдю иш,
Кишилигин баям, – деди, – ачыкъ этгенди бу чариш.

Солугъуз, жашла, бюгюн, халкъ да солурукъду,
Да тамбла уа бизни башха оюнубуз боллукъду.

Къара-Къаягъа барыгъыз садакъ окъла атарсыз,
Кимни огъу жютю болса, анда аны махтарсыз!

Ары келелле экинчи кюн да, садакъларын аталла, 
Кёплерини да окълары ол къаягъа терен баталла.

Нарт Шауайгъа нартла: «Сен да бир окъ атарменг,
Окъларынгы жютюлюгюн, – делле, – сынарменг?».

Къарашауай да, садагъын тартып, юч окъ ийгенди,
Атхан огъу ол къаягъа, занг-зунг этип, тийгенди.

Тийген элле ол окълары, къонгуроуча, зынгырдап,
Башха жанындан чыкъдыла, жинклеча, жылтырап. 

Анда да хорлады Шауай, ким болгъанын да айтмай,
Минип кетгенед атына, бир кишиге да къайтмай.

Эрттенбла къолташ, дейдиле, атып башлайла, 
Ташха къарагъанда, уллу бир лыппыргъа ушайды.

Бек артында ташны Къарашауай сызгъанды,
Ол жашланы токъсан тогъуз да атламгъа озгъанды.

Нарт Ёрюзмек айтды, къонакъ хорлагъанд деп,
Махтау берип, алай къошду, анга къарай тюрслеп:

– Тогъуз жесир жашны, тогъуз ариу къызны аласа,
Ма ол эд ёчюбюз, аны бла, – дейди, – жарашаса.  

Мен толтурдум мында бу тамата ишим бла антымы,
Алайды да, ахшы улан, айтырменг энди атынгы?

Шауай деди: «Сизни кибик, чынты бир нартма мен,
Жашауугъуз хошлу ётсюн а, саулукълу, эсен!

Ёчню алллыкъ тюйюлме, ол кесигизге къалсын,
Не да аны, – деди, – ол акъ атны эсли иеси алсын.

Мен ёч-саугъа алыр ючюн деп келмедим сизге,
Къарар ючюн келдим, – деди, – уллу, ариу элигизге.

Заман озуп, бери къайтып, сизни бла танышырма,
Кимни улу болгъанымы, – деген эди, – жашырмай.

Сау къалыгъыз», – деди да, эрлай, дейди, атланды, 
Ол жыйылгъан халкъ ызындан къарап къалды.

Атны аягъындан а зылдыла кёкге бийик учхан элле,
Кёкню бетин, къара туманча, къаралтхан элле.

Къарап, сейир эте элле: «Адаммеди, не жинмеди?», – 
Анда тургъан ол нартладан аны киши да билмеди.
         
КЪАРАШАУАЙНЫ ЧАРИШДЕН КЪАЙТЫУУ

Къарашауай, Гемуда-алаша,
Уойра, уой,
Жолгъа чыгъа, саламлаша,
Уойра, уой,
Гемудагъа жер салгъанды,
Уойра, уой,
Атланыргъа кёл алгъанды,
Уойра, уой!

Атны сакъды къулакълары,
Уойра, уой,
Тик салады аякъларын,
Уойра, уой,
Буруу къысхач жаякълары,
Уойра, уой,
От чагъады туякълары,
Уойра, уой! 

Таугъа чыкъса – чана алаша,
Уойра, уй,
Тюзге кирсе – арба алаша,
Уойра, уой,
Алаша бла тебирегенди,
Уойра, уой, 
Уллу ёзенге да келгенди,
Уойра, уой!

Гемуданы кёрген жарсып,
Уойра, уой,
Къуйругъун да мырхык къысып,
Уойра, уой, 
Жалкъасын да кичиу ашай,
Уойра, уой,
Арт аягъы ахсай-ахсай,
Уойра, уой!

Къарашауай андан пыттыр,
Уойра, уой,
Чырпа бёркю болуп чыгыр,
Уойра, уой,
Бек эски да жамычысы,
Уойра, уой,
Сегел болуп къамичиси,
Уойра, уой!

Схуртук элде чариш болду,
Уойра, уой,
Ол чаришде Шауай озду,
Уойра, уой,
Андан келе, жыр айта эд,
Уойра, уой, 
Гемудасын бек махтай эд,
Уойра, уой:

– Сени кёрюп, кюле элле,
Уойра, уой,
Кюлгенден да ёле элле,
Уойра, уой,
Ат тюйюлдю, къарт эшек деп,
Уойра, уой,
Угъай, тейри, къарт ийнек деп, 
Уойра, уой! 

Мени алашам боз хорады,
Уойра, уой,
Аны ким да нек сорады,
Уойра, уой,
Алашамы жангыз жюгю,
Уойра, уой,
Сыртындагъы кетмез тюгю,
Уойра, уой!

Мени алашам – жоргъа алаша,
Уойра, уой,
Къаргъа кирсе – чана алаша,
Уойра, уой,
Тюзге чыкъса – арба алаша,
Уойра, уой,
Жарлылагъа жара, алаша,
Уойра, уой!

Мени алашам – кенг сауурлу,
Уойра, уой,
Къарыш болур сырт жаууру,
Уойра, уой,
Иер салсам, къулакъ жумар,
Уойра, уой,
Къамичи тийсе, къуйрукъ булгъар,
Уойра, уой!

Ары айлан да, салам аша,
Уойра, уой,
Бери айлан да, бичен аша,
Уойра, уой,
Алашамы ауур жюгю,
Уойра, уой,
Макъа терид тартыу жиби,
Уойра, уой!

Мени алашам – къыргъый жоргъа,
Уойра, уой,
Секиреди аршин жаргъа,
Уойра, уой,
Аллай ёхтем мени алашам,
Уойра, уой,
Уой, алаша, боз алаша,
Уойра, уой!

Уой, алаша, боз алаша,
Уойра, уой,
Чаришге чапсанг, оз, алаша,
Уойра, уой,
Озалмасанг, артха келчи,
Уойра, уой,
Жаммызынгы тарта келчи, 
Уойра, уой!

Алашамы чаришге салдым,
Уойра, уой,
Атланнганда артха къалдым,
Уойра, уой,
Артларындан сюрюп келдим,
Уойра, уой,
Халкъ ызымдан кюлюп келди,
Уойра, уой!

Сакъды атны къулакълары,
Уойра, уой,
Таш макъалай туякълары,
Уойра, уой,
Темир юзед жаякълары,
Уойра, уой,
От чагъады аякълары,
Уойра, уой!

Мени алашам аллай бозду,
Уойра, уой,
Нарт чаришде барын озду,
Уойра, уой,
Эй, машалла, боз алаша,
Уойра, уой,
Кёз тиймесин, минг жыл жаша,
Уойра, уой!
  
Батыр Шауай, жырын айта,
Уойра, уой,
Келе эди, юйге къайта,
Уойра, уой,
Агъачладан ётген эди,
Уойра, уой,
Бир ёзенге жетген эди,
Уойра, уой!

Ол ёзенде къарелдиле,
Уойра, уой,
Келген нартны эследиле,
Уойра, уой,
Чёп атып а тебредиле,
Уойра, уой,
Нарт Шауайны юлешдиле,
Уойра, уой!

– Къарачыгъыз уллу тюзге,
Уойра, уой, 
Татлы къабын келед бизге,
Уойра, уой,
Атчыгъы уа бир аманды,
Уойра, уой,
Къапмиш кибикге тамамды,
Уойра, уой!

– Аты мени! – деп а бири,
Уойра, уой,
– Кеси мени! – деп а бири,
Уойра, уой,
– Иер мени! – деп а бири,
Уойра, уой,
Сёлешелле тири-тири,
Уойра, уой!

Къарт эмеген алай айтды,
Уойра, уой,
Жашланы да ол сагъайтды,
Уойра, уой:
– Уллу ёзенде жюрюген адам,
Уойра, уой,
Бош жюрюй а болмаз, баям,
Уойра, уой!

Кесине да базынмаса,
Уойра, уой,
Душманларын сындырмаса,
Уойра, уой, 
Ол бери да келмез эди,
Уойра, уой,
Акъ кюбе да киймез эди,
Уойра, уой!

Къамчиледи, къаршы келди,
Уойра, уой,
Ол жыйынны кеси кёрдю,
Уойра, уой,
Эмегенле къолташ ойнай,
Уойра, уой,
Ашагъандан бир да тоймай,
Уойра, уой!

Ташлары уа не кибикди, 
Уойра, уой,
Ёгюз гебенден бийикди,
Уойра, уой,
Ауурлугъу неден болур,
Уойра, уой, 
Ауурлугъу жезден ауур,
Уойра, уой!

Къарашауай-нарт сагъайды,
Уойра, уой,
Гемудасы ангылайды:
Уойра, уой, 
– Къоркъа эсенг, ары барма,
Уойра, уой,
Сен атмасанг, мен атарма,
Уойра, уой!

Къарашауай къысха келди,
Уойра, уой,
Адетинде салам берди,
Уойра, уой: 
– Ишигиз а къолай болсун,
Уойра, уой,
Къарныгъыз а ашдан толсун,
Уойра, уой!

– Сау бол, сау кел, адам улу,
Уойра, уой,
Жумушакъ болсун баргъан жолунг,
Уойра, уой,
Биз а санга тиймебиз а,
Уойра, уой,
Сынамай да иймебиз а,
Уойра, уой!

– Атым акъсакъ, кесим гуппур,
Уойра, уой,
Сиз а бирер уллу дуппур,
Уойра, уой,
Мен харипни нек тыясыз,
Уойра, уой,
Айыблыкъгъа нек къоясыз,
Уойра, уой?

– Былай ётген адам болуп,
Уойра, уой,
Бизден кетмез ол къутулуп,
Уойра, уой,
Бизни бла да бир ойнамай,
Уойра, уой, 
Къарыучугъун бир сынамай,
Уойра, уой!

Къарашауай кёл алгъанды,
Уойра, уой,
Алашасын къантаргъанды,
Уойра, уой:
– Келтиригиз, бир кёрейим,
Уойра, уой,
Къарыууму бир билейим,
Уойра, уой!

Гемуданы жиберелле,
Уойра, уой,
Уллу ташны келтирелле,
Уойра, уой,
Ол сюрюуден арлакъ кетди,
Уойра, уой,
Эки женгин артха этди,
Уойра, уой!

Эки этегин къайыргъанед,
Уойра, уой,
Ташны къыйналып алгъанед,
Уойра, уой,
Кюченерек алгъан кибик,
Уойра, уой,
Кётюргенде талгъан кибик,
Уойра, уой!

Къысылыракъ жибергенед,
Уойра, уой,
Кёзкёрмезге жетдиргенед,
Уойра, уой,
Эмегенле, къуш-муш эте,
Уойра, уой,
Сюелелле, сагъыш эте,
Уойра, уой!

– Ычхыныракъ кетген эди,
Уойра, уой, 
Алып келчи, – деген эди,
Уойра, уой,
Бир эмеген баргъан эди,
Уойра, уой,
Ташны тапмай къалгъан эди,
Уойра, уой!

Къарашауай кеси барды,
Уойра, уой,
Ол ташны да терк къобарды,
Уойра, уой,
Экинчи да ол сызгъанды,
Уойра, уой,
Кёз кёргенден аудургъанды,
Уойра, уой!

Эмегенле къоркъгъан элле,
Уойра, уой,
Къайда болса букъгъан элле,
Уойра, уой,
Артда, чыгъып, бири айтады,
Уойра, уой,
Базынып да, махтанады,
Уойра, уой:

– Эй, къолташны ким да атар,
Уойра, уой,
Тутушургъа кимле базар,
Уойра, уой,
Тутушууду керти сынау,
Уойра, уой,
Тутушмагъан болсун къанау,
Уойра, уой!

Шауай аны жерге уруп,
Уойра, уой,
Къалгъан эди, токал болуп,
Уойра, уой,
Алай этип, артха къайтды,
Уойра, уой,
Къарт эмеген алай айтды,
Уойра, уой:

– Барыбыз да аманбыз да,
Уойра, уой,
Сырпынынга тамамбыз да!
Уойра, уой,
Бири атны алып келди,
Уойра, уой,
– Адам улу, сау бар! – деди,
Уойра, уой!

Ёзенгисин тутхан элле,
Уойра, уой,
Атына да салгъан элле,
Уойра, уой,
Къарашауай къамичиледи,
Уойра, уой,
Узакъ жолгъа тебиреди,
Уойра, уой!

Къамичисин атха тартып,
Уойра, уой,
Эмегенни сын къатдырып,
Уойра, уой, 
Терс къарады, артха айланып,
Уойра, уой,
Ол сюрюуню жанын алып,
Уойра, уой!

Алашасы алгъа атылды,
Уойра, уой,
Аягъындан чыкъгъан зылды,
Уойра, уой,
Артха чартлап, окълай жюздю,
Уойра, уой,
Эмегенни бойнун юздю,
Уойра, уой!

– Адам улу, бек тилейбиз,
Уойра, уой, 
Къарыуунгу да билебиз,
Уойра, уой, 
Артыбызны этме сен а,
Уойра, уой,
Бизни къырып кетме сен а,
Уойра, уой!

Къарт эмеген тилегенед,
Уойра, уой,
Тобукъланып, сюелгенед,
Уойра, уой,
Къарашауай кюлген эди,
Уойра, уой,
Барыр жолун билген эди,
Уойра, уой!

   КЪАРАШАУАЙ  БЛА  ХУНКУР  ПАДЧАХ

Уой, нарт Къарашауай, дейди, жигит эди, батыр,
Нарт Элинде, тёрт дунияда да айтылгъан эди аты.

Гемудагъа эски да жауурлукъ, эски жер салычу эди,
Аллы айланнган жерге бир къоркъмай барыучу эди.

Атасыны эмчек анасы Гоммахан а кюбюрюн ачханды,
Нени эсе да излей, анда болгъан затны чачханды.

Ол заманда уа юй тюпге тюшгенди бир башмакъ,
Алтын окъа бла жасалып, кеси бир гитчечик, омакъ.

– Ол неди, – деп сорады нарт Шауай, – кимниди,
Къайсы ариу бийче къызны аякъ да кийимиди?

– Андан хапарым бир да жокъду, – дейди Гоммахан, –
Аны жортуулдан, – деди, – алып келгенед Алауган.

Ол башмакъны Къарашауай да къолуна алады, 
Анга къарай, ары-бери бура да, сагъышлы болады.

Тура кетип, атха кюмюш ат иерин салып башлайды,
Атасыны эмчек анасы тынчлыгъын ташлайды:

– Къайсы ахшы жолгъа тартады, балам, акъылынг,
Туугъанынгдан бери толгъунчу он сегиз жылынг?

Сен, атланып, ары, бери жюрюй-жюрюй тураса,
Бизни кесибизни уллу юйюбюзде жангыз къояса.

– Атам алыкъа къарт тюйюл, юйдегили болса, сюеме,
Башха уланлары бла къызлары тууса, сюеме.

Бу башмакъчыкъ сенге бошдан тюшген болмаз,
Къадар айтхан буйрукъ а толмайын къалмаз.

Аны иесин, ол сау эсе, мен, атланып, табарма,
Келечилик айтып, аны алып, артха чабарма.  

Уой, къоркъма, анака, кёп турмайын, къайтырма,
Келсем, ол заманда хапарымы толу айтырма.

Уруп кетеди нарт, тирмен бургъан сууну кёреди, 
Гемудасы бла ол сууну теренине, ортасына киреди.

Ары киргенлей, Гемуда сууда жатып къалады, 
Анга къарап, Къарашауай аман ачыуланады.

Атны къулагъындан тутуп, ары-бери сюйрейди:
– Ай, сен бёрю ашарыкъ, сууда неге жатаса? – дейди.

– Къалай да, нек баргъанынгы сен айтмасанг манга,
Жангыз атлам этсем, сау чыкъмайым тангнга!

Санга керек болса, – деди, – болуп къалама эгеринг,
Юч-тёрт жылны болуп турама, таймай, нёгеринг. 

Сени учургъан къанатма да, демлешледе билекме,
Нёгер эсек, – деди, – умутунгу да билирге керекме! 

Ол башмакъны Шауай, хуржунуна къарап, алады,
Гемудасы, аны кёрюп, суудан къобуп къалады.

– Жолгъа муну иесин излеп табар ючюн барама,
Кимни болур эд бу башмакъ деп, сагъышха къалама.   

Аны табып, Алауганны юйдегили этерге дегенме,
Менден сора да бир къызы, жашы болса сюйгенме.

– Хункур Элге жюрюй, атанг мени жауур этгенед,
Муну, – дейд Гемуда, – падчах къызны анасы тикгенед.

Андан а нарт бла Гемуда Хункур Элге тебрейле,
Бирле унамайла, Хыйсар Элге баргъанед, дейле.

Тюзюн Аллах билед, хар ким айтады, билгенича,     
Айта барырем жырымы, кесим эшитгенимча.
  
Жорта бере, бир сейирлик жашны юсюне баралла,
Шауай бла Гемуда, тохтап, оюнуна къарап туралла.

Бир маралны ызындан чабып, тута эд бутундан,
Дагъыда жиберип къоюп, къуууп жете эд ызындан.

Жарлы марал амалсыздан, улакъча, макъыра эди,
Ол жаш а, къоймай оюнун, жылагъандан къыра эди.

– Эй, неди бу, ахшы улан, сыйыт, бу къычырыкъ,  
Неге жылайса былайда, тукъумунгу Тейри къырлыкъ? 
 
Жангыз да бир адам эталмазлыкъ ишни эте билесе,
Маралланы къуууп тутхан, сен не аперимлик излейсе?

– Ма мен, – дегенди, – маралны, юч секиртип, тутама,
Аны жангыз бир секиртип, тутуп къоя эди атам а.    
 
Мен жарлыгъа, анга жетерча, кюч, фахму къайда,
Ачыу этип, аны ючюн жылап ойнайма былайда.

Женгилаякъ жашны Шауай алып кетди биргесине,
Уллу сууну уа къатында тохтап къалад, сейирсине.

Анда кёреди бир жашны, сууну бла юзмезни уртлай,
Дагъыда ызына тёге, кеси уа, дейд, ачы жылагъанлай.

Сорса, ол жаш айтды: «Атам бу оюннга уста эди,
Сууну, юзмез бла ташланы ол биргелей жута эди.

Ма мен а, – дейд, – жалан да суу бла юзмезни жута билеме,
Не кюрешсем да, болмайды, аны ачыуундан ёлеме».

Шауай а ол жашны да кесине нёгер этип, тебирейди,
Бир тёбеге къулакъ салып тургъан жашха тюбейди. 

– Эй, не бауурланып жатаса? – деп, Шауай сорады,
Ол жаш айтды: «Бу тёбеде къумурсхала тою барады.

Киеу жаны бла къайынла къалын ючюн даулашмай,   
Туралла бир экижашар тарпан ючюн жарашмай.

– Ахшы, – деди Шауай, – бек сакъкъулакъ а кёрюнесе,
Бизни бла келечи болуп барсанг, бизге иги нёгерсе.

Хункур падчахны юйюне, тоханагъа салып баралла:
– Юйге да игилик, къонакъ алырменг? – деп, соралла.

– Айхай, – деди падчах, – юйюм къонакъладан толсун,
Къонакъланы сюймез кибик къанлы жауум болсун!

Не айланасыз, нарт жашла, келип уллу бу элиме,
Иги жумуш бламы келгенсиз, – дейди, – жериме?

Шауай айтды: «Ариу къызынгы хапарын билгенбиз,
Атам Алаугандан санга келечилик айтып келгенбиз».

– Алауганны кишилигин мен эшите-эшите келгенме,
Кесин да бир эки-юч кере жортууулгъа келип кёргенме.

Юч баш айтырма, – дейд падчах, – эталсагъыз тамам,
Бир угъайым болмаз, – деди, – жууукълукъдан къачмам.

Биринчиси, бир къуртхамы, чабып, озалсагъыз,
Экинчиси, мени уллу бир бугъамы хорласагъыз.

Айтханымлай, жумушларым, – деди, – жалан да ючдю,
Ючюнчюсю уа, нарт жашла, не жигитге да кючдю.

Багъыр къызгъанлай деп, эртде эштген болурсуз,
Багъыр печимде бир кече, жатып къалып, солурсуз.

Тангнга да сау чыгъалсагъыз, къызны сизге берирме,
Жангы жууукъларым батыр болгъанларын билирме!

– Сыйлы падчах, – деди Шауай, – биз бир кенгеш этерек,
Разыбыз сёзюнге, – деди, – оноулашып, бери жетерек.

Нартны ол юч да нёгери айталла: «Сынайыкъ,
Падчах айтхан жумушланы барын бирге толтурайыкъ».

Женгилаякъ жашны ала чабышыргъа жибердиле, 
Бири бирин озалмай, дейд, къайтыр чекге да жетдиле.

Ол къуртханы хуржунунда хазыр эди суулукъ, 
Жашны алдап, озар ючюн, айтды: «Кел, солуюкъ,

Хункур да падчахны къызы аны юйюнде къалсын,
Нарт Алауган да къатынга башха къызны алсын!

Ашап, ичип, тёгерекге къарап, – деди, – олтурайыкъ,
Къол тутушуп, жолубузгъа, къыйналмай, барайыкъ.

Белги жерге уа экибиз, чабып, бирге алай келирбиз,
Андан, халларына къарап, ичибизден кюлюрбюз!».

Ол сырагъа жукълатыучу дарман къуюп, бергенди,
Жаш алайда жукълап, къуртха къачып кетгенди. 

Шауай нёгерине айтды: «Тауушлагъа бир тынгылачы,
Жерге жатып, бери къайсы терк келгенин ангылачы!».

Чабыр таууш а жокъ, чарыкъ таууш а эшитгенди:
– Эй-хей, Шауай, – деди, – къуртха бизге этерин этгенди.

Нёгерибиз жукълап турад, ёлген адамча, сойланып, 
Къулакъ тюбюне бир къуру да суулукъну салып.

Къарашауай кёзден жютю, сары лячинча болуучеди,
Тенгиз тюбюнде юзмезни мирзеу бюртюкча санаучеди,

Атхан огъу да, дейди, жерине тюз тиймей къалмай,  
Кишиликге жетсе, этер ишин артха бир салмай.

Бир терекге минип а, дейд, ол садагъын тартханды,
Жашны къулакъ тюбюндеги ол суулукъну атханды.     

Жаш, уянып, секирип къобуп, къууду ол къуртханы,
Бир секирип, дейди, азчыкъ къалгъанед жетерге аны.

Дагъыда бир секиргенде, къуртха бла тенг болду,
Ючюнчюге бир чакъырым чакълы да, дейди, къутулду.

Къуртха уа, кёрмей аягъы къара жерде, дейд, басханын,
Айтадыла, барып, терен бир батмакъгъа да батханын.

Падчах сорады: «Желаякъ къуртха къатын къайдады?»,
Ол жаш да къуртханы батып кетген жерин айтады.

– Аха, – деди, – бу жумушну юсюгюзден атхансыз,
Ма энди уа, – деди, – асыралгъан деу бугъамы тутарсыз. 

Къара бугъа бир жер юйден, уллу ёкюрюп чыгъады,
Шауай аны мюйюзюнден тутуп жерге жыгъады.

Бир тартханлай, тюккюч кибик, бойнун юзюп алды,
Башын а келтире келип, ол падчахны аллына салды.

– Ахшы, – деди падчах, – пешчигиме да барайыкъ,
Къалай къызгъанына, узакъ туруп, бир къарайыкъ.

Ол печ а, багъырдан болуп, уллу эди, бир юй кибик,
Асыры къызгъандан, жылтырап жана эд, кюн кибик.

Аны тюбюнден от эте хункур падчахны къуллары,
Къалау болуп тура эди бир жюз арба отунлары.

– Сиз бу печге, – деди падчах, – кирликсиз ингирде,
Сау кечени да жылынып турлукъсуз, – дейди, – ичинде.

Аны бла алайдан къайтып, жатып, солуй туралла,
Артда суужут жашха этер ишин-борчун айталла:

– Аха, сен бар да тенгизге, иги уртлачы сууундан,
Ол болушур бизге печде ёлюп къалмазча къызыудан.

– Суу ёчюлте эсе отну, мен тенгизни ичип кёрюрме,
Аны уллу сууун, – деди, – бек энишге да чёкдюрюрме.

Ингир ала ол жигитле багъыр печ къатына келелле,
Суужут сууун тёкгенинде, сууугъанын кёрелле.

Аны ичине киреди нарт, иссиликден да бек терлеп,
Аны ёсдюрген чыран буздан болушлугъун тилеп.  
 
Юфгюргенде, къабыргъала къалгъан элле суууп,
Печни мюйюшлери да, дейд, буздан, къардан толуп. 

Тангнга дери ол къар тёбе турду, акъырын эригенлей,
Жашла къыйналмай олтуруп, къалкъый, эрикгенлей.
   
Багъыр печде адам сау къалмазын падчах биледи,
Дагъыда къулуна: «Барып, къарачы», – деп иеди.

Бир заманда, къайтып, ол къул айтады жомакъла:
– Багъыр печинг суууп турад, ашай туралла къонакъла.

Падчах: «Къалай айтаса ётюрюк?!» – деп, чамланады, 
Жалдатына айтып, къулну башын, дейд, алдырады.

Дагъыда бир къулун: «Печге къарачы», – деп, ийди,
Айхай, ол къул да къонакъла жукълайла деп, келди.

Башха айтыры болмай а: «Сиз утдугъуз, – деди, –
Хункур Элни падчахына жууукъ да болдугъуз, – деди. –

Алайды да, нарт Алауганды киеуюм», – дегенди,
Къызын да келтиртип ары, келечиле бла ийгенди.

Билялмайма, уллу падчах хункурмеди, хыйсармеди,
Бу айтханым кертимеди, не бир жомакъ хапармеди.

Ол хангоша да нартлагъа келин болуп баргъанды,
Алауганга ол тёрт жылгъа тёрт сабийни тапханды.

Бир уланга, дейд, Батыртуу деп атагъан эд Гоммахан,     
Экинчиге Гоша тууду, адамлыгъы къууандыргъан.

Ючюнчюге уа Акъбилек деген къызы туугъанды,
Билегинден ургъан жарыкъ ай жарыкълай болгъанды.
 
Тёртюнчюге да бир тулпар улан тууду Алауганга,
Ёсюп, бир деу жаш болгъанда, Нёгер атадыла анга.  

СХУРТУКЛАНЫ  ЖОРТУУУЛ  НЁГЕРЛЕРИ  

Къарашауай бла Ёрюзмек 

Схуртуклары Аликланы элден узакъ элле,
Уллу жортууулгъа атланыргъа база элле.

Къарашауай да, аланы атланганын билип,
Тулпар Гемудагъа, эски иер салып, минип,

Жапыларын, сыфатларын тюрлендирип, 
Ёрюзмекни арбазына келедиле кирип.

Анда уа, жыйылып, къауум жигит тура элле, 
Келген а къонакъгъа бла атына къарай элле. 

Сабий жаш кёрюнюп, он алтыдан аз атлагъан,
Акъ бетине жангы сакъал-мыйыкъ ургъан,

Кийимлери бла саууту тюйюл эд аламат,
Жюйрюк атха да чырт ушамай эди ат.

Къарашауай, Ёрюзмекге барып, тилейди:
– Мени да сен жортууулгъа алсанг а, – дейди.  

– Да, харип, жашчыкъ, сен сабийсе, болалмазса,
Нарт батырла бла тенг айланалмазса.

Нарт жортууул, жел ургъанлай, барады,
Юч-тёрт кюнню аш къапмай тургъаны болады.

– Охо, артха къалсам, ызыгъыздан жетерме,
Айтхан жумушунгу, къалай десенг, этерме.

Сиз тохтагъан жерде мен къош къурарма,
Къойгъан затыгъызны, кийимлени сакъларма.    

Эрттенликде ат тизгинге да жабышырма,
Сиз къайтыргъа суу-муу бла отунла ташырма.  

Сюйген ашыгъызны этип, сауут жууарма,
Кече да атлагъа, кёз къысмайын, къарарма.

Нартла манга не айтсала, аны этип турурма,
Шапа къуллукъну, бир адамча, толтурурма.

Аны ючюн талауурдан гитче юлюш алырма,
Азлыкъ этсе да, ыразы болуп къалырма.

Айтады Ёрюзмек: «Кёп къыйынлыкъ кёргенме,
Сенича, мен да, жаным, ёксюзлей ёсгенме.

Алырем жыйынга, айхай, жолда къалырса,
Бир терс жерде да бошуна уа къабылырса.

Андан эсе менден саугъа этсем, аны алырменг,
Жортууулда къыйналмайын, элде-юйде къалырменг?».

– Уой, Ёрюзмек, жанынга къорма, бек сау бол,
Саугъанг иги болур, алай кёпге жетерми ол?

Ол бошалса, биягъынлай, къытлыкъ кирир,
Ол заманда бизге, – деди, – ким болушлукъ берир?

Чомартлыгъынг бла айтылгъанса хар къайда,
Алай ол саугъадан манга чыкъмаз файда.

Жортууулгъа барсам а, сынаулу болурма,
Жигитликле кёрюп, юлгю алып турурма.

Къуллукъ этип кишилиги болгъанлагъа,
Къазауатчы болуп, – деди, – туугъанлагъа,

Сизден мен кёп керек затха да юйренирме,
Артда кесим жашау-ашау эте билирме!

Биргегизге алсанг, андан уллу игилик этмезсе,
Айтханымы да эшитип, мени къоюп кетмезсе!

Бий Ёрюзмек жашны айтханын да жаратды,
Жашха жютю къарап, анга былай айтды:

– Жортууулгъа эки кюнден атланырыкъбыз,
Жолда бир тохтаусуз жортуп барлыкъбыз.

Келсенг, анда биз болгъанлай болурса,
Болалмасанг, къошда жатып, солурса. 

Иги къара болгъан кийиминге, сауутунга,
Андан да бек къара минген бу атынга!

Алай, – деди, – не къарасанг да бу атха,
Жарар деп билмейме жолда ол бир затха.

Андан эсе алашангы мында къоярменг,
Къарап, атларымдан бирин сайларменг?

– Сау бол, – деди Шауай, – муну бла барайым,
Къалай болсам да, атчыгъым бла болайым.

Ариу тюйюл эсе да атымы кёрюмдюсю,
Мырхык басып, – дейд, – жалкъасын, юсюн,

Ызыгъыздан, бек къыйналса да, баралыр,
Кече уа жангыдан, отлап, къарыу алыр.
   
Нёгерлери артыкъ бек сюймей барырын,
Онгсундула жашны элде, дейд, къалырын:

– Эй, Ёрюзмек, тюзге санамайбыз сени,
Керекмиди бизге жюк этерге бу сабийни?

– Ол жюк болмаз, баралгъаныча бир барыр,
Къоюп кетсек, бизден кёлю къалыр.
 
Жанларына тийсенг къартны бла сабийни,
Унутмайла, айтыр сёзюм ма ол болсун мени.

Нартла Ёрюзмекни арбазына жыйылдыла,
Анда Сосурукъ бла Рачыкъау да болдула.

Келген элле жигит нартла андан, мындан да,
Келген эд бек артда Ачы Тилли Шырдан да.

Талауур излей

Тебредиле нартла, жолгъа чыгып, жел этдире,
Туякъ тауушлары тюзню, тауну да тепдире.

Шауай, бек акъырын бара, артха къалады,
Минген атын бир къарысуз жан сундурады.

Гемудасы кёз туурада, дейд, сынчыкълайды,
Таша жерде уа, илячинча, сылжырайды.

Нарт батырла шапаларын артал да унуталла,
Къарап кёрелле да, тамашагъа къалалла.

Кючден келе эди, букъу болуп башы-бети, 
Алашасы аман терлеп, акъсакъ жоргъа этип.

Дагъыда бир тохтамайды, ары келе турады,
Сейирсинип, жашха нарт Ёрюзмек сорады:
 
– Жыйыныбыз алай акъырын а бармайд,
Атынг бизден алай артха уа къалмайд.
   
Жарлы маштагъынгы сен ёпкесиз этдинг,
Ай, харип а, бизни къалай бла да жетдинг?

Шауай айтады: «Атымы тюе-тюе кетгенме,
Ызыгъыздан бара, кючден-бутдан жетгенме».

– Охо да, жашчыкъ, жетгенинг иги болду,
Бир кесекден солурбуз, кеч, ингир болду, – 

Дейд Ёрюзмек, андан ала жортуп кетелле,
Миннген атлары, дейди, акъ кёмюк этелле.

Чаба-жорта барып, бир талагъа жолукъдула,
Кече агъач ол талада къалып, солудула.

Къапхынлагъа барыр къысха оноу этелле,
Жашха: «Былай къалырса, – деп кетелле. –

Биз келирге отун-мотун жыярса», – дедиле,
Кетип, дейд, бир жалпакъ сыртха ёрледиле.

Къарашауай, арслан кибик а, тебингенди,
Уллу тереклени бирге ташып а тебрегенди.

Къош ишледи, отун жарды да, от жакъды,
Уугъа барып да, бир бёлек марал тапды.

Атып, маралланы барын да ёлтюргенди,
Барын да кётюрюп, къошха алай келгенди.

Маралланы ол эрлай сыдырды терилерин,
Ала бла да жапды къошну ол хар жерин.

Марал этлени жартысын бир къазаннга урду,
Къалгъанындан а шишликле да къууурду.

Нартла, жукъ мадаралмай, бек кеч келдиле:
– Эй, алан, бу кимни къошуду? – дедиле. – 

Сен бу къадар марал этни къайдан тапханса,
Шишликлени къалай бла мадаргъанса?

– Эй, бийлерим, тынгылагъыз барыгъыз да,
Ма бу затла сизни уллу насыбыгъызды.

Мен къош къурар жер излерге кетгенем,
Ма былайда уа бу хазыр къошну кёргенем.

Бёлек уллу маралланы алларына салып,
Бир он уучу соя тура элле, тёгерегин алып.

Ала манга да: «Жууукъ бол», – деген элле, 
Мени сыйлап, къонакъ кибик кёрген элле.

Бир кесекден ала ашап, ичип бошайдыла,
Андан манга хапар соруп башлайдыла:

«Кесинг айланыргъа асыры сабийсе, – деп, –
Бери къайдан келдинг, сен кимсе?» – деп.   

«Мен нартланы кичи шапаларыма, – дейме, –
Мында бир къош салыр жерчик излейме.

Жыйын болуп, жортууулгъа кетгендиле,
Манга уа аллай бир жумуш бергендиле».

«Ала къайсы нартлалла?» – деп соралла,
Кимни айтады деп а, сагъайып туралла.

Ёрюзмекни, Сосурукъну айтама былагъа,
Рачыкъауну, башхаланы къошама алагъа.

Сизни эшитгенлей, секирип къобуп, учалла, 
Орман таба да, къоянла кибик, къачалла.

Насыбыгъызды деп, аны ючюн айтханма,
Бу затланы сизни кючюгюзден тапханма.

Къууангандан а ышара, кюлюмсюреп,
Тёгерекде деберибиз а бар кёреме, деп,

Нартла, дейди, уллу ёхтемликден кёбелле,
Бири да бирине къарап, ары-бери тебелле.

Жашчыкъ бу затланы къалай этеред деп,
Болалмай, юйюне къачып кетеред, деп,

Ол хапаргъа оспар нартла керти ийнандыла,
Бар махтауну кеслерине, дейд, алдыла.

Жашны алай а эталырча бир да кёрмей,
Ол оюмгъа артал да, дейди, келмей,

Марал шишликледен иги юлюш алалла,
Арып элле, боза ичип, жатып къалалла.

Танг атханлай, кетип, башха жерде къоналла,
Нарт Шауайны, биягъынлай, анда къоялла.

Тулпар Къарашауай тюненелей этгенди,
Кюн да батып, кеч-къарангы жетгенди.

Бир зат да тапмай, дейди, кёп да айланып,
Арыгъандан ёле, дейди, угулары сынып,  

Нёгерлери къуппа-къурлай келгендиле,
Жангы жерде жангы къошну кёргендиле.  

 – Муну къайдан тапдынг? – деп сордула,
Къарашауай айтхан хапарына онгсундула:

– Биягъы сизни кючюгюзден тапдым аны да, – 
Деп айтханда, анга ийнандыла дагъыда.

Нартланы сынау

Алай эте, жортууулда юч кюн ётгенди,
Шауай да: «Быланы бир сынайым», – дегенди. – 

Бу ёхтемле уа зат ангыламайла», – деди,
Ючгюл садакъ окъну алып, тилек этди:

– Уллу Тейри, кёкню, жерни да жаратхан,
Игиликле, къыйынлыкъла да сынатхан!

Жети къышны да сууугъун ийсенг эд,
Ёхтемлеге да кючюнгю бир билдирсенг эд!

Бийик Минги Тауну да минг салымчысы,
Сизден тилейме сууукъну бек ачысын,

Тёгерекни боран бла бузлауукъ алырча,
Оспар нартла тебалмайын къалырча, 

Къошха жолну табалмай, дыгалас этерча,
Сакъаллары къырпакъ этип жетерча!

Садакъ огъун, дейди, кёкге буруп, атханды,
Садакъ огъу къара булутлагъа батханды.

Къарашауай жан чыдамаз сууукъ тилейди,
Этген тилегине ол нарт анда кеси тюбейди.

Олсагъатдан бир къыяма жели жетеди,
Тёгерекни башын, дейд, тюбюне этеди.

Басады бузлауукъ, келеди аллай тул-туман,
Сууукъ уруп да, кёз ачдырмайды боран.

Шауай ол сууукъну сан этмей айланады,
Жангы жерде дагъыда эрлай къош салады.

Тыпыр этеди, от, чыракъ да жандырады,  
Марал этден кёп шишликле да къууурады.

Сакълай келеди нартланы, ала уа келмей,
Къайгъы этди, къайта билге элле деп, ёлмей.

Къошда турады, бир къобуп, артда жатып,
Кечегиде сууукъ болуп а къатыдан къаты.

Туякъ таууш эштеди сора нарт бир заманда,
Чыгъады, бир уллу чонкур да къолунда:

– Эй, кимдиле бери да къоркъмай сугъулгъан,
Бу къыяма кюн ёлюрге деп къутургъан?

Мында нартла туралла, мен шапаларыма,
Къошха киргенни, – дейд, – жанын алырма!

Нартла бёлек атчыкъ сюрюп келгендиле,
От жарыкъны кючден-бутдан кёргендиле.

Бузлап, дейди, кёпчеклеге да жабышып,
Атларындан тюшалмай, дейди, къабышып,

Къырпакъ басып, дейди, сакъалларын,
Буз сюммекле болуп узун мыйыкълары,  

Боран урса, ары, бери да сюрюшелле,
Жолну кёралмай, дейди, тюртюшелле.

Шауай, танымагъан кибик, жибермей аланы,
Ахырына, дейди, тыяндырады нартланы.

– Уй, мен телисине, – дейд, – ёкюреме да,
Да бу Ёрюзмекни  къолан аты кёреме да!   
 
Жюгенинден тутуп, от къатына барады,
Нарт Ёрюзмек атдан тюшалмайын къалады.

Къарашауай жетип, айылларын бошлайды,
Ат жерлери бла нартланы ташып башлайды.

Бирем-бирем атларындан алып баргъанды,
Элтип-элтип, къошда от къатына салгъанды.

Нартла уа, сын къатып элле, тебалмай,
Ёлген ёлю болуп, къобалмай, сёлешалмай.

Шауай а, атларын, дейд, тогъайгъа урду,
Нартла эс жыйгъанда, ашдан да тойдурду.

– Уой, бийлерим, былай нек болдугъуз,  
Бу сууукъдан алай да нек жунчудугъуз?

Нарт хорлатамыд сууукъгъа, не иссиге,
Не тауладан ургъан боранлагъа, желге?

Иймендиле нартла, тынгыладыла бары да,
Къарашдыла бири бери, бири ары да.

Айхай, разы тюйюл элле ала кеслерине,
Бу бош жаш а болмаз деп а, келди эслерине.

Мыдах болуп, нарт Шауайгъа къарай элле,
Юслеринден, эрип, къар суулары агъа элле.

Шауай, кесим барырем деп, жигитликге,
Айтады экинчи кюн нарт Ёрюзмекге:  

– Изми берсенг, бу атланы кютюп келирем,
Сыртны, тюзню да, дунияны кёрюрем.

– Да, харип, бар, къошда къала да, эрикгенсе,
Сакъ бол, бизге болгъанны сен кёргенсе.

Гемудагъа иерчигин башлайды салыргъа,
Аты уа эринген кибик этеди барыргъа,

Эншге-эншге, дейд, салынып къулакълары,
Эти арыкъ, акъсай-акъсай ингичге аякълары.

Нартла экисине къарай-къарай да келдиле:
– Муну бла ол къалай барлыкъды? – дедиле.

Нарт Сосурукъ Ёрюзмекге алай тилейди:
– Жашха къолан атынгы берчи, – дейди. –

Бу маштагъы бла шапабыз узакъ бармаз, 
Къайта туруп, къошубузгъа да жеталмаз.

– Барсын, – дегенди Ёрюзмек, – айымыды,
Атым манга бу жашчыкъдан сыйлымыды?

Шауай къолан Генжетайгъа къоннганды, 
Маштакъчыгъын да адежге тутханды.

– Муну уа не этесе, жолда сени чырмар,
Санга атлыкъ этмезми да къолан тулпар?

– Ачдан ёле болур, акъырын бара барырма,
Бир тап жерде, кереклисича, отлатырма. 

Къарашауайны юйге кетиую

Узайгъанлай, Ёрюзмекни атын бошлайды,   
Гемудагъа минед да, ол учуп башлайды.

Жетеди, кёз жумгъунчу, бир узакъ жерге,
Уруп киреди, бир арсар да болмай, Эдилге.

Аты суудан, ыргъай чабакъ кибик, ётеди,
Ол жанында мингсан бир жылкъыны кёреди.

– Сен Къоланга минсенг эд, – дейди Гемуда, –
Ол жылкъыны терк ётдюрюрем бу суудан.

Ачы кишнеп, аты ол жылкъыгъа жортады,
Жылкъы, къоркъуп, жанын суугъа атады. 

Бери ётюп, ол атланы алгъа сюрюп барады,
Мажалларын жетип, сыртларындан къабады.

– Сени, – деген эди билгич ат Шауайгъа, –
Ёхтем нартла санап туралла энтда шапагъа.

Жылкъы юлешгенде, эм осалы санга жетер,
Къалгъан атланы нарт жыйын сюрюп кетер.

Анга уа мен иги амал-мадар тапханма,
Мажалланы сыртларындан къапханма.

Сен энди сёзюме, – дегенди, – къулакъ сал,
Бу жаралы атланы кесинге, – дегенди, – ал.

Жукъ сорсала сенге, бёрю талагъанд дерсе,
Сау атланы уа нартлагъа юлюш этерсе. 

– Ахшы, – деп а, Шауай бийик буруу ишлейди,
Жылкъыланы, сюрюп, ол буруугъа беклейди.

Эрттенликде ала къошларына кетелле,
Туякъ тауушларын нартла да эшителле.

Жукъусурап, уллу аскер келген суналла,
Сауутларын алып, къош аллына чыгъалла.

Шауай а: «Менме, мен!», – деп тынчайтады,
Биягъынлай, ол нартлагъа жалгъан айтады:

– Мен атланы тюзде кюте тургъанымлай,
Уллу жылкъы чабып келеди юсюме алай,

Къарагъанда уа, бир бёрю жыйын жетеди,
Мени кёрюп, – дегенди, – чачылып кетеди.

Къауум атны сыртларындан къапхан элле,
Ол атлагъа кёп жарала салгъан элле. 

Сизни атлагъа жылкъы да къошулгъанды,
Насып юлюшюгюз болуп къалгъанды.

Жылкъыланы Къарашауай сюргенин билмей,
Жукъ сезселе да, айтыргъа уа сюймей,

Къапхын ол атланы нартла да кёрдюле:
– Да бу уа бек уллу рысхыды, – дедиле. – 

Бу ишибиз тап къуралгъанды, аламат,
Къайтырек нарт элибизге сау-саламат.

Мындан артыкъ бизге керекмейд талауур,
Къурлайсыз деп, бир кишини болмаз дауу!

Эрттенликде Шауай тилейд Ёрюзмекге:
– Юлюшюмю берсенг эд, – деп, – ат бёлекден.

Мен сиз батырлагъа барчы-келчи, шапама,
Жарлы анамы, – дейди, – кёрюрге бек ашыгъама.

Сиз кетгенде, къошну сакълап тургъанма,
Жата туруп, чабыр-чарыкъ тартханма.

Ол жаралы атланы уа берирмегиз манга,
Юйге къурлай къайтып бармазча анама?

– Угъай, – деди Шырдан, ашай-ашай этден, –
Тюзде къапхын юлешген тюлдю адетден.

Шапа эсенг, шапа болгъанлай тура бер,
Ол оноуну, элге жетсек,  жыйын этер.

Биз Талауур Юлешген Тёбеге барырбыз,
Юлюшюнгю берип, анда айырылырбыз!

Шауай-батыр аны жууабына бек чамланады,
Ол нартланы юслерине да айланады: 

– Алай эсе, жылкъыланы кесим юлешейим,
Сизге да бир башха тюрлю сёлешейим! 

Башыгъызны асыры, – деди, – кёп сыладым,
Ким ким болгъанын бек иги ангыладым!

Сизден аз кючюм бар эсе, – деди, – кёрюрсюз,
Къалгъан атланы кесигиз тюзде бёлюрсюз! 

Акъсакъ Гемудасы тулпар сыфат алгъанды,
Туякъларын жерге-жерге къаты ургъанды.

Уллу къара кёзлери, отча, дейди, жандыла,
Кишнегенде уа, терекле къалтырадыла. 

Унутулду атны акъсакълыгъы, арыкълыгъы,
Баям болуп къалды аны керти тулпарлыгъы.

Къарашауай, мычымайын, атын иерледи,
Чегет таба ётюп, агъач ташып да тебреди.

Уллу чынарланы, къаураланыча, ууатды, 
Дагъыда бир агъач буруу да орнатды.

Ызы бла уа ол жылкъыны ортасына киреди,
Бар атланы, кеси сюйгенинлей, бёледи.

Кирди ол жылкъыгъа, къазакъ бёрю чапханча,
Жаралысын атып барды, къозуланы атханча.

Мажалларын, дейди, ол буруугъа жыйгъанды,
Башхаларын нартха бёлюп къойгъанды.

Нарт батырла сейир-тамашагъа къарайла,
Жукъ айтмай, энди не этеди деп марайла.

– Жылкъыланы жаралысын, – деди, – алгъанма,
Къалгъанларын, – деди, – сизге къойгъанма.

Былай юлешиуню мен санадым тюзге,
Башха дауум, айтырыгъым да жокъ сизге! –
 
Деп, ат бёлегин сора аллына этди Шауай,
Аны акъырын сюре, тюзге кетди Шауай.

Ёрюзмекни Къарашауай бла танышханы

Нартла уа, ызындан къарап, кёп турдула,
«Бу кимед? – деп, бир биринден да сордула. – 

Бизни ызыбыздан, бизге кюле, келгенед,
Ол къошланы кеси, – деп, – ишлегенед.  

Марал териледен кеси этгенед башларын,  
Бизни аллыбызгъа салгъанед ашланы».

Айтады Ёрюзмек: «Къалай аманды ёхтемлик,
Нарт элледе бизге кюле турсун кюллюк! 

Айып тюйюлмюдю менге, биргесине туруп,
Ашап, ичип, жылы къошда да олтуруп,

Сансыз этип, «шапа» деп тургъан болмаса,
Атын, не тукъумун, жерин да сормасам?

Къалай жарар алай ийип, – дейд, – къояргъа,
Ким болгъанын да билмей къалыргъа?».

Атын сорурса деп, Сосурукъну иелле,
Сакълап, ол терк къайтырыгъын сюелле.

Сосурукъ: «Эй, кимсе, айтчы?» – деп сорады,
Къарашауай а, тохтаракъ, кюлюп къояды.

– Эй, Сосурукъ, аты айтылгъан батырса,
Атым сизге керек тюйюлдю деп, айтырса.

Эште билген эслиликни ахшы тенгиди,
Андан ары къадалмай, къайытсанг игиди!

Къайтады Сосурукъ, керти жууап алалмай,
Уялгъандан, дейди, бир кишиге къарамай.

Анда жолгъа Ачы Тилли Шырдан тебирейди:
– Бош къайытсам, бир ёлгенге санагъыз, – дейди.

Жете барып, этген эд къычырыкъ-хахай:
– Эй, жигит, къайрыса, тохта, маржа, алай!

Нартда мен билмеген, уой, ит да, бит да жокъду,
Тилим ачыды, дейле, хар кёзюм а окъду!

Сени да билмей энди мен къалай къалырма,
Танышмасакъ, – деди, – бек айыплы болурма! 

Къарашауай, ачыуланып, атын артха бурады,
Къамичиси бла Шырданны атын урады.

– Барырса ызынга, сау къалыргъа сюйсенг,
Нартда Сосурукъдан сыйлы тюйюлсе сен!   

Къайтып келед Шырдан, бурнун салындырып,
Жарлы чубур атын тюйюп, алындырып.

Ахырында нарт Ёрюзмек кеси кетеди,
Иймем жашны танымай деп да, ант этеди.

«Эй, жигит!», – деп, анга ариу айта, жетеди,
Шауай ашыкъмайд да, аны аллына ётеди.

– Билдирмей кесинги, уруп, кетип къалгъанса,
Бизни айыплыкъгъа да къалдыргъанса.

Сенден а мен къайда, – дегенди, – таматама,
Хурметими этип, узаймачы, тохтамай!

Мени бла, – дейди, – бир къысха ушакъ этсенг,
Менге да атынгы, тукъумунгу да билдирсенг,

Намысынгы бла сыйынгы бийик кёрюрме, 
Сенге ариу къызымы къалынсыз берирме!

Ыразы эсенг, киеу жёнгерлеринг бла келирсе,
Къалынды деп, манга бир жесирни берирсе.

– Сизнича, Ёрюзмек, – дегенди, – нарт улума,
Алтын Дебетни, – дейди, – туудугъума.  

Атам Аликланы, – дейд, – Алауган-батырды,
Тапхан анама а, – дейди, – эмеген къатынды.

Минги Тауда, буз тешикде, кесим ёсгенем,
Ана сют орнуна анда буз сюммекле эмгенем.

Сабийлигим Минги Тауну бузларында ётгенди,
Атым Генжокъ улу Къарашауайд, – дегенди.

Сен берирге айтдынг манга ариу Агунданы,
Алай мен къалынсыз алмам, – деди, – аны.

Сыйы болмаз къызны, ол къалынсыз барса,
Жашны да дебери тюшер, къатын алай алса.

Ыразы эсенг, бу атланы санга береме, 
Ала ол къалынга саналсала, – деди, – сюеме.
 
Нарт Ёрюзмек андан артха къайтхан эди,
Болгъан ишни нарт жыйынга айтхан эди.

Андан кетип, Схуртукланы элге барып,
Кече уа Талауур Юлешген Тёбеде къалып,

Уллу жылкъыны юлешип а, бёлдюле,
Юйлерине бары да къууанып, дейд, келдиле.

КЪАРАШАУАЙ  БЛА  ЁРЕЧИКЪАУ

Схуртукланы элде уллу чариш болгъан эди,
Шауай ол чаришде барын да хорлагъан эди.

Чариш болгъан кюн а Ёречикъау кетип эди,
Узакъ жерге тутхан жесирлерин элтип эди.

Къайтып келгенинде, анга нартла айталла,
Тохтамай Шауайны хапарына къайталла.

Кюйюкленед Ёречикъау, анга ачыу тиеди,
Къалай тюберем ол жашха деп, бек кюеди.

Сауутланып, Бабугентни кёпюрюне келеди,
Алайлада, жолну сакълап, кёп сюеледи.  

Киши да жокъ эд да, жамычысын кийип,
Солуй турду, дейле, теке къалкъыу этип.

Къарашауай да эшите тургъанды хапарын,
Ёречикъау кючлю, ёхтем нарт болгъанын, 

Тангы да жоллада, жортууулда атады деп,
Адамланы тутуп, жесирликге сатады деп.

«Маржама, мен ол батыргъа бир бармасам,
 Аны кючюн, кесин кёрюп, сынамасам, 

Эй, бир тюбемейин къалмам анга!», – деди,
Гемудагъа минип, тёгерекге къарай келди.

Зыккыл, жарлы бир жаш кибик эд сыфаты,
Андан да бек хуттур эди аны миннген аты,

Жуху жерге, жолгъа дери, дейд, салынып,
Жукъа жалкъасын, къуйругъун мырхык алып.

Боллукъ затны ол алгъадан окъуна билгенди,
Иесине былай бир эт деп юйретгенди:

– Схуртукланы алтмыш жашлары барды,
Ол жашлагъа саулай дуния жюзю да тарды.

Схуртукланы нарт Ёрюзмекди бийлери,
Ёхтем Ёречикъау-батырды эм кичилери.

Ёречикъау тангын жолда, – дейд, – атдырады,
Адамланы тутуп, узакълада сатады.

Тюбеп, саламынгы алмаз, салам бермез,
Онгу болса, санга да, – дейди, – игилик этмез.

Сен биргеннге бир къадама-бугъоу да ал,
Аны артмагъынга, – дегенди, – сал.

Билгич ат сора, дейди, тюз жолну алады,
Ёречикъау тургъан жерге кеси барады.

Жамычысын къаплап, тура эд, олтуруп,
Къарашауай салам берди, атын ары буруп.

Ёречикъау, анга салам-келям къайтармай,
Аны да келгенин къулагъына да алмай,

Жамычы тюбюнден терс къарап къойду,
Къарашауай, тохтап, былай айтып, сорду:

– Эй, жигит, Аллахха ассы болгъанса,
Аны саламын алмай нек къойгъанса?

Алай айтханында: «Сау кел, – дегенди, – 
Атынг осал, сёзюнг таукел», – дегенди. 

Шауай: «Атым осал тюйюл эди, – дегенди, –
Атам къошдан айран ташый кетгенди,

Бу жарлыны алай бла жапхакъсыз этгенди,
Манга, жюрюй турурса деп, бергенди».

– Иги болгъанды, – дейди ол да, – келгенинг,
Ашарек юйдегим жолгъа деп бергенин.

Менден жаш бол да, артмакъны бери бир ал,
Анда аш-ичгини былайчыкъгъа бир сал.

Шауай ол артмакъны атдан ала тебирейди:
– Алалмайма, болуш, асыры ауурду, – дейди.

Ёречикъау да къамичи сабы бла узалады,
Ышара-ышара да, артмагъын кеси алады.

– Эй, жаш, – деп а, Ёречикъау алай сорады, –
Мен былай олтургъанлы, ма эки кюн болады.

Бери Шауай-батыргъа тюберге келгенме,
Аны бла бир жерде демлеширге сюйгенме.

Хапарынг бармыды, иги таныймыса аны,
Тюйюл эсе, кёргенмисе кесинг ол батырны?  

– Къарашауай демлешледе къатыды, дейле,
Нарт элледе бек къарыулу батырды, дейле,

Алай, тюбеп а бир жерде да кёрмедим аны,
Кесим да сюймейме демлеш хапарланы, –

Алай айтып, Шауай ашны тенг юлешеди,
Ол артмакъдан а, зынгырдап, бугъоу тюшеди. 

Ашай, иче кетелле да, Къарашауай сорады:
– Артмагъынгда ол темирчик а нек турады?

Ол бугъоуну, ары-бери буруп, къарайды:
– Ма бу ненге, – дейди, – не керекге жарайды? 

Ёречикъау, кюлюп, ол бугъоуну алады,
Тутуп, дейди, жашны къолларына салады.

– Эй, жигит, бу темир неге къалай жарагъанын
Эртде болгъан эди билир а заманынг! 

Муну сени кибик жашчыкълагъа салалла,
Элтип, узакъ бир жерледе базарлада саталла!

Къарашауай турады, жеринден да тепмей,
Къозумай, дейди, не ачыуланнган да этмей:

– Сау бол, – деди, – жангы зат билдирдинг,
Оспарлыгъынг бла атымы да кюлдюрдюнг!

Сынжырына къарап, бусагъатда кёргенча,
Юзюп атды аны, ингичге бир халыны юзгенча. 
 
Секирип, дейди, ёрге къобалла батырла,
Бири бирин, дейди, хазыр болуп ууатыргъа,

Ёречикъау: «Тюзню батыры менме!» – деп, – 
Къарашауай: «Тауну батыры менме!» – деп.

– Атышмы, не тутушму? – дейди нарт Ёречикъау.
– Тутуш керек болур, сюелгенде жаяу, – 

Деди Шауай, андан ала башлайла тутушуп,
Бири бирин силдеп, тюртюп да, бууушуп.

Ёречикъау, кючлю болса да, хорлатады,
Шауай, сермеп, тутуп, аны жерге атады.

Артда, къолларына къадамасын салгъанды,
Эси аууп тура эд да, жерден ёрге алгъанды.

Элтип, ат кёпчекге бауурундан къаплап,
Бугъоу салып къолларына, аякъларын байлап,

Жипни атны къарын тюбю бла келтирип, 
Къысып, жолгъа тебирейди, атына минип.

Адеж тутуп, Схуртуклагъа келе келгенди,
Обур Мичиуанны арбазына киргенди.

Нартны элтип, юйде бир отоугъа атханды,
Юфгюргенлей, юйню къырпакъ басханды.

Чыгъама дегенлей, Мичиуаннга тюбейди:
– Эй, ыннака, ма бу сизге саугъады, – дейди. –

Жесир тёлеуюм бар эди сизни Ёрюзмекге,
Аны ючюн да жайылып келдим тёгерекге.

Къойгъа, малгъа, мал орунга бу жаш къарар,
Отун ташыр, къышда от этерге жарар!

Алай айтып, Гемудагъа минип, учханды,
Ёречикъау а кёзлерин кючден ачханды.

Къарт Мичиуан, аны кёрюп, дейд, къычарады,
Ёрюзмекни, бир нартланы да чакъырады.

Бугъоуланы алып, Ёречикъау да ычхынды,
Ёрге къобалмай, дейди, кёп ынычхады.

Уллу башын булгъай, тура келеди, олтуруп,
Асыры уялгъандан тили да тутулуп.

– Ол не тукъум адам эд, – деп, сорады Ёрюзмек, – 
Сени къалай бла эталды былай халек?

– Бош, бир зыккыл байгуш кибик эд сыфаты,
Акъсакъ маштакъча кёрюне эди акъсакъ аты.

Билалмайма, анга къалай бла хорлатдым, 
Бусагъатда да эсими кючден жыйдым!

Айтып, ачыуланып, Ёречикъау ёрге къобады:
– Ол аманны жетип, жоярма! – деп жанады.

– Уой, къой, жаныма, – дейди сора Ёрюзмек, –
Алай къалгъанынга да этип къой табу тилек.

Ма ол эди мында чариш этген кюн озалгъан,
Схуртукланы батырларын да хорлагъан.

Аны ызындан барыуунгдан хайыр болмаз,
Бир Тейриден сора аны киши да хорламаз!

КЪАРАШАУАЙНЫ  КЪАТЫН  АЛЫУУ

Къарашауай бла Мичиуан

Ёрюзмек жортууулдан къайтхан эди, айти-уой,
Сатанайгъа былай-былай айтхан эди, уой:

– Алауганны батыр улун кёрген эдим, айти-уой,
Кишилигин, адамлыгъын билген эдим, уой.

Жортууулда бизге жылкъы тапдыргъанед, айти-уой, 
Чаришде да хорлагъан жаш ол болгъанед, уой.

Бизге киеу болурун да бек сюйгенме, айти-уой,
Агунданы бир къалынсыз ал, дегенме, уой.

Сатанай да ол оноугъа разы болду, айти-уой,
Агундагъа разылыгъын барып сорду, уой.

Агунда уа, жукъ да айтмай, сюелгенед, айти-уой,
Разылыгъын алай бла уа билдиргенед, уой. 

– Къарашауай бизге къачан, къалай келсин, айти-уой,
Уой, кишибиз, аны адам къалай билсин, уой?

– Аны сен да, аны мен да билалмабыз, айти-уой,
Кесине да, излеп табып, соралмабыз, уой.

Къарашауай былай этер деп сунама, айти-уой,
Бизни къоймаз, бери келип, бир сынамай, уой.

Келгенде да, кеси келир, бир хашкенча, айти-уой,
Не да элде садакъала тилегенча, уой.

Энди аллай адамны уа кёрюп, – деди, айти-уой, –
Жарыкъ болуп, юйге алып келип, – деди, уой, –

Ие турма, ашатмайын, сыйламайын, айти-уой,
Ол не зыккыл кийинсе да, къарамайын, уой!

Ёрюзмек а жюз токълусун кесдиргенед, айти-уой,
Этлерин къакъ этдиргенед, юйютгенед, уой.

Сатанай а биширгенед бал бозасын, айти-уой,
Сыраны да биширген эд бек тазасын, уой. 

Андан сора Сатанай да, Агунда да, айти-уой,
Жарлыланы тургъан элле чакъыра да, уой, 

Тойдура да, сый-намыс бла ашыра да, айти-уой,
Киеулюкню келлигине ашыгъа да, уой.

Ёрюзмекни айтханына сюйюнелле, айти-уой,
Экиси да омакъ-омакъ кийинелле, уой,

Къатлары бла къара чибинле учадыла, айти-уой,
Къызыл, жашил, сары бетли кёрюнелле, уой.
 
Къарашауай сау бир айны кёрюнмеди, айти-уой,
Келдим деп а, менме деп а, билдирмеди, уой.

Схуртуклары тюнгюлдюле, аны сакълай, айти-уой,
Эрикдиле, хар ётгенге къарай-къарай, уой. 

Бир ай озуп, Шауай-батыр, Гемуда-алаша, айти-уой,
Жолларына атландыла элден таша, уой.

Схуртуклагъа тебредиле, ашыкъмайын, айти-уой,
Тулукълагъа салгъан элле азыкъларын, уой.

Мичиуанны арбазына кирген элле, айти-уой,
Ол обурну кеси жангыз кёрген элле, уой.

Мичиуан а эки жашны чакъыргъанед, айти-уой,
Мичиуан а семиз ирик сойдургъанед, уой.

Нарт Шауайгъа къара сыра салдыргъанед, айти-уой,
Нарт Шауайны ахшы, дейди, сыйлагъанед, уой.

– Шауай, – деди, – сен а къатын нек алмайса, айти-уой,
Ариуланы ариуун да сайламайса, уой?

Сыйы жокъду къатынсызны нарт элледе, айти-уой,
Тойгъа барса, олтурмайды ол тёрледе, уой.

Ёрюзмекни Агундасын алырмединг, айти-уой,
Схуртуклагъа киеу болуп къалырмединг, уой?

Батыр жокъду Агунданы тилемеген, айти-уой,
Ёрюзмекни жууукълугъун излемеген, уой.

Агунда уа бирине да къарамайды, айти-уой,
Бюсюремейд, жумуртхада тюк марайды, уой.

– Агундагъа мени жокъду бир угъайым, айти-уой,
Ол унаса, юйдегиге аны алайым, уой. 

Къарашауай Рачыкъау бла жау эдиле, айти-уой,
Нарт Элинде эки уллу тау эдиле, уой.

Къарт Мичиуан акъыллы эд, бек эсли эд, айти-уой,
Жарашыргъа, сагъыш этип, жол излей эд, уой.

– Алай эсе, бек ахшыды, жаным-кёзюм, айти-уой,
Хар ишде да керек болад, – деди, – тёзюм, уой.

Сен а бизни Рачыкъау бла жау болгъанса, айти-уой,
Аякъларын, къолларын да байлагъанса, уой,

Арбазыма келтирип а, жерге атып, айти-уой,
Кетген эдинг, сакъламайын, артха къайтып, уой.

Ол а менге киеу болад, биле эсенг, айти-уой,
Былай этсек, иги эди, сюе эсенг, уой.

Сен а мени жашым болчу, балам кибик, айти-уой,
Андан сора жашар эдик, адам кибик, уой.

Шауай-батыр угъайламад, разы болуп, айти-уой,
Мичиуан да, къууаннгандан кёлю толуп, уой.

Хоншуладан эки шагъат чакъырады, айти-уой,
Ол заманда эмчегин, дейд, чыгъарады, уой.

Нарт батырны ауузуна, дейд, аны салып, айти-уой,
Арамгъа да Хан-Тейрини, дейди, алып, уой:

– Сен баламса, мен анангма, – деген эди, айти-уой,
Кеси тапхан баласынча, сюйген эди, уой. – 

Жууукъ этдим Рачыкъау бла, – деген эди, айти-уой, 
Рачыкъау да ол заманда келген эди, уой.

Нарт Шауайны Схуртукланы юйде кёрдю, айти-уой,
Келгенинде болгъан ишни алай билди, уой.

Нарт Шауайгъа, сюймесе да, къучакъ керди, айти-уой,
Жюрегинде дерт умуту кетди кери, уой.

Былай айтды Шауай сора къонакъбайгъа, айти-уой:
– Игиликле тёгюлсюнле ма былайгъа, уой!

Мелхум болсун ашауугъуз, таза болсун, айти-уой,
Сау болугъуз, ёмюрюгюз узакъ болсун, уой!

Мен а энди Агундагъа бир ётерем, айти-уой,
Аны кёрюп, нарт элиме да кетерем, уой.

Нарт Шауай бла Агунда

Андан Шауай, бара-бара, элден чыкъды, айти-уой,
Хапарладан, ушакъладан ол талчыкъды, уой.

Сыфатын а, жарлы жашча, алай этди, айти-уой,
Жыртыкъкёлек, тешикчабыр болуп кетди, уой.

Схуртукланы эркин эди тюз жерлери, айти-уой, 
Тогъуз-он да бола эди уллу эллери, уой.

Шауай, барып, къыйыр элге да киргенди, айти-уой,
Сыбызгъысын тартып, дейди, тебрегенди, уой.
 
Сыбызгъысы этилгенед пил сюекден, айти-уой,
Накъышлары этилгенед чий кюмюшден, уой.

Ол саугъаны Алауган эд анга берген, айти-уой,
Шауай эди сыбызгъыны артыкъ сюйген, уой.

Башлагъанед Шауай согъуп макъамларын, айти-уой,
Шум болгъанед нарт эллени орамлары, уой.

Тёге эди Тейри берген сюймеклигин, айти-уой,
Жюрегини халаллыгъын, игилигин, уой.

Къулакъ салып, бири къалмай, тынгылайла, айти-уой,
Макъамланы магъанасын ангылайла, уой.

Сыбызгъыдан сейир тауушла чыгъалла, айти-уой,
Бар терекле, акъ булутлай а чагъалла, уой.

Тынгылайла, учмайдыла къанатлыла, айти-уой,
Сын къатып а, тынгылайла нарт атлыла, уой.

Жашил тюзде гокка хансла къызардыла, айти-уой,
Баргъан суула, уюп-уюп, тохтадыла, уой.

Жаныуарла жерлеринден тепмей элле, айти-уой,
Бал чибинле ары-бери ётмей элле, уой.

Зыккыл жашха нарт элледе къууаналла, айти-уой,
Ол келгенлей, ныгъышлагъа къуюлалла, уой.

Ол устаны ким болгъанын билмейдиле, айти-уой,
Сокъгъанында сёлешмейле, кюлмейдиле, уой.

Солуу алмай, тынгылайла макъамына, айти-уой,
Санайдыла Тейри ийген адамына, уой.

Жукъ берселе, сыбызгъычы алмай эди, айти-уой,
Бизни элде къал деселе, къалмай эди, уой.

Алмай эди къызла берген саугъаланы, айти-уой,
Жашла берген кюмюш-алтын къамаланы, уой. 

Элден элге, жырлай-согъа, келген эди, айти-уой,
Ёрюзмекни уллу элине жетген эди, уой. 

Бир тёбени теппесинде олтургъанед, айти-уой,
Сыбызгъысын къоюнундан чыгъаргъанед, уой.

Биягъынлай, тартхан эди макъамларын, айти-уой,
Шошайтханед ол нарт элни адамларын, уой.

Агунда да сыбызгъыны эшитеди, айти-уой,
Бир шапасын, жумуш берип, анга иеди, уой: 

– Ким эсе да, ол адамны бери чакъыр, айти-уой,
Жокъ эсе да бу дунияда андан факъыр, уой!

Ёрюзмекни аш юйюне келген эди, айти-уой,
Сатанайны тылы баса кёрген эди, уой.

– Игилик а келсин, – дейди, – сизни юйге, айти-уой,
Хар кюнюгюз болсун, – дейди, – жарыкъ тийген, уой!

Мен ёксюзге къарасанг а, жалангачма, айти-уой,
Кёп жарлыны тойдургъанса, мен да ачма, уой.

Сатанай а, къарап кёрюп бир зыккылны, айти-уой,
Ачыуланды, ол болса да бек акъыллы, уой:

– Мен сизден да, жанымдан да таза тойдум, айти-уой,
Сизни сыйлай, юйюрюмю ашсыз къойдум, уой!  

Олтур, – дейди, жашха жерин кёргюзтеди, айти-уой, –
Барчы, эй, къыз, аш бар эсе, келтир бери, уой.

Агунда уа, къонакъ таба къарай, кетди, айти-уой,
Гумусунда жыккырланы къармай кетди, уой.

Бир баш жарты, гоппан боза алгъан эди, айти-уой,
Ол ашладан, ичгиледен къалгъаны эди, уой.

Жылытыргъа тебрегенед баш жартыны, айти-уой,
«Сууукълай да жарар», – деди Шауай-батыр, уой.

Баш жартыны, ашыкъмайын, ашагъанед, айти-уой,
Гоппандагъы бозаны да бошагъанед, уой.

Агунда уа: «Къанмасанг да, – дейд, – кечерсе, айти-уой,
Къалгъанын а энди келсенг, – дейд, – ичерсе, уой».

– Да, – дегенди, – асырагъанынг артха асыу, айти-уой,
Келмесин а бу арбазгъа башха жарсыу, уой.

Сыйладыгъыз, сау болугъуз, бай болугъуз, айти-уой,
Юйюгюзде насып, къууанч бар болугъуз, уой!

– Къонакъ, сен а сыбызгъыгъа бек устаса, айти-уой,
Жырланы да, баям, ариу айталаса, уой.

Сюе эдик, бизге бир жыр айтсанг, – деди, айти-уой,
Аны бирге къыл къобузну сокъсанг, – деди, уой. 

Къабыргъада къыл къобузгъа къарагъанед, айти-уой,
Агундагъа: «Бу кимниди?»,  – деп соргъанед, уой.

– Атамы къыл къобузуду, – деген эди, айти-уой,
Аны алып, зыккыл жашха берген эди, уой.

– Къыл къобузну тауушуна тынгыларсыз, айти-уой,
Жырчыгъымы эшитирсиз, ангыларсыз, уой. 

Алай айтып, ариу согъуп тебрегенди, айти-уой,
Къыл къобузну, сёлешдирип, кюлдюргенди, уой:

– Кёкде Кюн бла Айдан туугъан ариу анай, айти-уой,
Тюш арада гыржын эте тургъан анай, уой,

Къонагъын да, къонакъ кибик, кёрмегенди, айти-уой,
Тылы жугъу къолу бла да сермегенди, уой. 

Ёрюзмекни ариу къызы сен эсенг да, айти-уой,
Жасанып а, сюзюлюп а жюрюсенг да, уой,

Бир аягъынг башхасындан а ёргеди, айти-уой,
Атлагъанда ахсагъанынг билинеди, уой. 

Келген эдим юйюгюзге, сизни сынай, айти-уой,
Энди мында не излесин жарлы Шауай, уой?

Сатанай а ол макъамны ангылагъанды, айти-уой,
Абызырап, къызаргъанды, уялгъанды, уой.

Уялгъандан гёзенине къачып кетди, айти-уой,
Кесине да кеси уллу айып этди, уой.

Агунда уа зыккыл жашха: «Сен, – дегенед, айти-уой, –
Менге энтда бир жыр айт», – деп, тилегенед, уой.

Шауай сора сыбызгъысын чыгъаргъанед, айти-уой,
Агундагъа быллай бир жыр да такъгъанед, уой:

– Ата юйюнг ариу юйдю, жокъ хатасы, айти-уой,
Алай чунгур нек болгъанды босагъасы, уой? 

Башы бек тап жабылгъанды, ол жангыды, айти-уой,
Ожагъы уа, эсленирча, аз къынгырды, уой.

Эшигине сёзюм жокъду, накъышы барды, айти-уой,
Алай, – деди, – келгенлеге бираз тарды, уой.

Терезеле аз-маз къыйсыкъ болгъандыла, айти-уой,
Башха зыян эслемедим къалгъанында, уой.

Агунда да ол макъамны ангылагъанед, айти-уой,
Жыр бла, дейди, аллай жууап къайтаргъанед, уой:

– Босагъадан ненча къонакъ ётгендиле, айти-уой,
Ала аны аллын чунгур этгендиле, уой.

Ожакъ, бираз къынгыр болуп, бузмаз юйню, айти-уой,
Къарасанг да, къынгыр чыкъмайды тютюню, уой.

Эшикни уа тар болгъанын къонакъ билир, айти-уой, 
Не бек уллу санлы адам да эркин кирир, уой.

Терс салыннган терезеге кюн тиймеймид, айти-уой,
Отоуума кюн жарыгъын ол иймеймид, уой?   
       
– Сау къал, – деп а, Къарашауай чыгып кетди, айти-уой, 
Ол кетгенде Сатанай да соруу этди, уой:

– Аз турса да, къонакъ, – деди, – кёп кёреди, айти-уой,
Мен болмайын, Шауай санга неле деди, уой?

Агунда да айтхан эди макъамларын, айти-уой,
Сыбызгъы бла билдирген а чам жырларын, уой. 

– Биз Шауайгъа кёз-къаш бермей, абынганек, айти-уой,
Терезени ол аны ючюн сагъынганед, уой.

Босагъада айтханы уа чунгурланы, айти-уой,
Анга жарыкъ салам бермей, бурулгъаным, уой.

Ожакъны къынгырлыгъы уа – азыгъыбыз, айти-уой,
Бир конакъны тойдуралмай къойгъаныбыз, уой.

Жаратмадым эшик тарды дегенлигин, айти-уой,
Билдиргенди асыры терк келмезлигин, уой.

Агунда уа Сатанайгъа да соргъанед, айти-уой:
– Къарашауай мени акъсакъ нек суннганед, уой?

Анасы уа: «Чуругъунгу тешчи, – дейди, айти-уой, 
Табанында арпа бюртюкчюк эслейди, уой. – 

Сен къарачы ол адамны чурумуна, айти-уой,
Арпа бюртюк тюшген эди чуругъунга, уой!».

Сакълайдыла, ол а келмейд, киеу болуп, айти-уой,
Агунда уа шош жылайды, кёлю толуп, уой.

Сакълай-сакълай, киеулюкден тюнгюлдюле, айти-уой: 
– Ол келмезден тура болур, – дегендиле, уой. 

Булут басып, кёк кюкюреп, от чакъмады, айти-уой,
Къургъакъ жерге бир тамычы да акъмады, уой.

Бир заманда келликлерин билдирелле, айти-уой,
Жети кюнден «Орайданы» эшителле, уой.

Нарт Элинде тойла къурай тургъан элле, айти-уой,
Кёп жигит улан да къатын алгъан элле, уой,

Аллай той а болмагъанды ары дери, айти-уой,
Нарт элине насып берип Уллу Тейри, уой!

КЪАРАШАУАЙГЪА  МАХТАУ  ЖЫР

Къарашауай – Алауганны деу жашы,
Чыран бузла уа болдула аны суу-ашы.

Ол болгъанды нарт пелиуан баласы,
Томуроулай, бир эмеген къыз эди анасы.

Ючжыллыкъны ол юч кюннге ёсгенди,
Ууда уллу маралланы тутуп кесгенди.

Анасындан жашырдыла, иги ёсгюнчю,
Тулпар болуп а, пелиуан кючю келгинчи.

Къарашауай, маркъа ёсюп, юйге келгенди,
Уллу кючю бла анасын женгенди.

Жютю къарап аны ариу кёз-къашына,
Нарт Алауган да базыннганед жашына.

Адам тенглешалмаз кючюн кёргенди,
Кёкюрегин, санын да ол, тийип, кергенди.

Къарашауай атайды сора ол кюн атына,
Алып барып Гемуданы да къатына.

– Сен нарт болсанг, бу ат болур, – деди, – 
Танышыгъыз! – деди да, алгъышлап берди.

Танышдыла, бири да бирине сёз бердиле,
Ёлсек, къалсакъ да биз биргебиз, дедиле.

Къарашауай-батыр Гемуданы алгъанды,
Эски жауурлугъун анга салгъанды.

Суугъа кирип, таугъа ёрлеп да кёрдюле,
Тюзде жюрюп, бири бирин да билдиле.

Гемуданы темир айылы тутмай, керилсе,
Терк юзюлюп кете эди, толкъунча, тебинсе.

Болат айылла ишлетди, жарашдырып,
Нарт Дебетге хыйны бла къатдыртып.

Туудугъуна сырпын Дебет кеси этгенди,
Къара Тенгизде къатдырып бергенди.

Сырпын алай къаты болгъан эди андан,
Къуф тауланы болуп магъданындан.

Кюнчыгъышдан кюнбатышха да созулуп,
Аны бла нарт къаяланы кесе эди, уруп. 

Схуртуклада уллу чариш болгъунчу,
Тергемелле аны, ол чаришде озгъунчу.
 
Алай бир адамгъа да этмей артыкълыкъ, 
Не сёз бла кёрмей кишиге да къатылып,

Бир тынч, жууаш болуп, дейд, жюрюгенди,
Тюбегенге да болушлукъ эте келгенди.
 
Адамлыкъгъа жарашмагъан затны кёрсе уа, 
Аманлыкъла этип келгенлерин билсе уа,

Деменгили къудретин танытып къойгъанды,
Къарашауай-нартны адети алай болгъанды.

Эки деуден туугъан жаш пелиуан эди,
Кючю бла да алчылыкъны алгъан эди,

Къарыусузну кёрсе – ариу сёлешгенлей,
Ёхтемлини кёрсе – оспар демлешгенлей,

Батыр жюрегине къоркъуу-зат келмей,
Муну эталмам деп, бир затдан элгенмей.

Нёгерликге ол хаман кертичи болгъанды,
Жортуулгъа ол кёп кере бара тургъанды.

Нарт кючюне табылмады киши тенглеширге, 
Кимни келир эд къолундан демлеширге?

Эмегенле бла, жан аямай, кюрешгенди,
Тюбегенин хорлап, онглап келгенди.

Нартда ол бек да игиле бла тергелгенди,
Айтырыгъын, къайтырыгъын билгенди.

Тау Артындан бирде келген элле жаула,
Нартда болуп аны ючюн уллу къаугъа.

Аскер жыйып, жауну аллына баргъан элле,
Тауда излеп, табалмайын къалгъан элле.

Шауай кеси, нартдан айырылып кетип,
Барып да, Доммайлы Сыртха женгил жетип,

Чаука сюрюуча, кёп аскерлени эслейди,
Баям, быладыла ол келгенле да, дейди.

Сакъламай кишини, уруп кирди ичлерине,
Ала уа базына элле кёплюк кючлерине.

Ол аскерни, къырып-жоюп, чачхан эди,
Къалгъанчыгъы, башын алып, къачхан эди.

Ызларындан къуууп, сюрюп келе эди,
Гемудасы таудан таугъа терк секире эди.

Секиргенде, ал аягъы ташха батханды,
Андан бери ташда аякъ ызы къалгъанды.

Къарашауай, ол жауланы хорлап, кетгенди,
Андан а биягъы Минги Таугъа жетгенди.

ХIII. АЧЕЙ  УЛУ  АЧЕМЕЗ  БЛА  ТОТУРБИЙ

ТОТУРБИЙНИ ТУУГЪАНЫ
 
Э-эй, дуниялагъа чыкъмагъанды аллай субай акъ бийче,
Бойран санлы, къара къашлы, деучан эдиле, тап бийче.

Акъ-бийчеге бир кюн Шырдан салып келди къонакъгъа, 
Айта эди тул къатынга кёргенинден хапар, жомакъла,

Кеси жангыз ол къатынны эрикгенин, дейди, кетерди, 
Акъ-бийчени киндиги, дейд, тюйюлгюнчю кюлдюрдю.

Бийчени уа, хапар айта туруп, быллай соруу келди эсине:
– Нек тураса жангыз, – деди, – бир ариуну алмай кесинге?

Айланаса элден элге, жарлы алашангы аман арытып,
Юйюнге кирирча жокъмуд бир къыз, ол да сени жаратып?

– Уой, къой, – деди Ачы Тилли, – бек кёплени сайладым, 
Аны юсюнде кёп ачыула, кёп терсликле, – деди, – сынадым. 

Аман нартла кеслерине санамайла, мени иги кёрмейле,
Къызларын да, мен тилесем, онгсунмайла, бермейле.

Бийче, анга жаны ауруп, къарауашын берди Шырданга,
Ачы Тилли кетди сора, къарауашны алып къатынга.

Къырс-Къалада къалды бийче, къабакъларын бегитип,
Жылай-жылай, жастыкъларын, тёшеклерин жибитип:

– Ай, жюрегим-жаным къыйынлыкъдан къалай солусун, 
Эки тенгиз арасында менден жарлы адам ким болсун?

Хымыч-батырны башын нарт Ёрюзмек уруп кетерди,
Жети жашымы да ит Сосурукъ ол дуниягъа жиберди.

Энди кимге таянайым, ким къоруулар уллу къаламы,
Ашырама, жиляй-жиляй, ингирими, мутхуз тангымы.

Ма ол кече сейир бир тюш кёрдю ариу Бойранкъыз,
Къара кёкде сары жулдуз учуп бара, къоюп алтын ыз.

Бир кесекден, уча келип, жулдуз кёкден жерге да энди,
Жарыкълыгъы Акъ-бийчени санларына терк сингди.

Андан сора, саны, жаны тынчайып а, рахат ётдю ол кече,
Уяннганда, отоууну терезесин ачып къойду Акъ-бийче.

Нек эсе да къайгъылары, бушуулары кетип, чачылды,
Олтургъанда, дейди, тобугъуну жаланы уа кёкге ачылды.  

Кёкден къарап, салымчыла ол ариуну кеси жангыз кёрдюле,
Была, дейди, Бойранкъызгъа сукъланнгандан ёлдюле.

Экиси да, кёгюрчюнле болуп, кёкден анга энип келдиле,
Жюрюй кетип, гур-гур эте, экиси да тобугъуна миндиле.

Аланы уа: «Жуужуучукъла, жуужуучукла», – деп а, сылады,
Бири учуп кетди, бири Акъ-бийчени тюз кёзюне къарады.

Ол заманда бийче, армау болуп, терен жукъугъа да кетди,
Салымчы да, сыфатына кирип, этген муратына да жетди.

Ол а, дейди, салымчы уа, ким эд десенг, болду Аламан,
Къара жинлеге уа, дейди, таматалыкъ этип айланган.

Бир заманда ариу бийче, жукъусундан иги тоюп, уянды,
Саны сылыт болуп, ырмах болуп, орундукъда тыянды. 

Ой-орира, тёгерекде сора уллу хапар болду, ауаз а болду,
Ариу Акъ-бийче уа, дейди, салымчыдан бууаз а болду.

Сейир этип, айтды: «Менге эр кишини къолу тиймеди,
Бу бууазлыкъ къайдан, неден болду, бир да билмедим». 

Тогъуз айдан, тогъуз кюнден, кече озуп, ариу танг атды,
Ариу бийче ол кюн бир тамаша жюйрюк улан а тапды.

Къарауашла, аначылыкъ этип, бары аны юсюне басынып,
Бёлейик дегенлей, ол сабий а къачып кетди, ычхынып. 

Къымыжалай, къачып бара, башха бир орамгъа терк ётдю,
Ашыкъ ойнай тургъан сабий-субий къауумгъа да жетди.

Аны кёргенлей а, ол сабийле, къоркъуп, ары-бери учдула,
Къарауаш къызла да, жетип ары, жашны кючден тутдула. 

Юйге алып келип, жууундуруп, дейди, дарийлеге бёлелле,
Ёшюнюнгю бир сал, ашат деп а, анасына элтип бердиле.

Тотур айда туугъанына Тотурбий деп атадыла сабийге,
Жылкъыда уа ол кюн бир сары тай тууду аны бла бирге.

Ол тайны уа бийче жер тюбюне жек жыйынга жиберди:
– Уланыма жарар жюйрюк тулпар тарпан этерсиз, – деди.

Жумушуна къарар ючюн ариу бийче, къобуп, кеси сюелди,
Кёк да, Жер бла От да тейриледен былай айтып тиледи:

– Этсегиз эд муну жютю къылыч кесмез жигит бир улан,
Тийген окъ да кирмез, душманларын кеси хорлагъан!

Жети тауну нартлары да титирерча ма ол батыр уландан,
Элгенип турурча ол тауланы халкъы бу баламы атындан! 

Бийче жети таудан жети суу алып келсинле, деди, буюрду,
Тотурбийни ауузун да ол келтирген жети суу бла жуудурду.

Аякълана башлап, ол деу улан адамланы къыйнай тебреди,
Кимни тюе, кимге кюле, кимни иги затын кёрюп, сермеди.

Ариу эди, кючлю эди, ылыхтынны чулгъай эди, тёрт бюгюп, 
Ёсюмлю да болуп, сабийликде жетген жашлай кёрюнюп.

Хар оюнда кюреше эд, алчы, дейди, башчы болургъа,
Сюйюучеди баргъан атны, жаяу чабып, женгил озаргъа. 

Алай эд да, бар сабийден, бар тенгинден болуп къарыулу,
Ойнай туруп, кёп сабийни, кёп уланны этген эди къыяулу.

Ол зорлукъгъа элчиле да, тёзе-тёзе, жанларындан тойдула,
Ахырында, бир элменге барып, быллай соруу сордула:

– Эй да, элмен, элибизде сени сайлап, салдыкъ башчыгъа,
Жыйдырсанг керекди эсин ол къылыкъсыз жашчыкъгъа.

Элибизни намысы бла, он юч жылы жетмей, алай ойнаса,
Кимни тюйюп, кимни ары-бери тюртюп, алай къыйнаса,

Этерикбиз, – деген элле, – аны юсюнден башха оюмла,
Уллу болса, кёргюзтюрмю халкъыбызгъа тюрлю оюнла?

Сора, элмен, ол жашчыкъны табып, ариу-ариу сёлешди,
Уялтыргъа, этгенинги къоярмединг, деди, айтды, кюрешди.

Аны сёзю, бир мидел да болмай, кетди желге, хауагъа,
Тотурбийни хатасындан элде чыгъып жангы къаугъала. 

Ол элмен да, Тотурбийге барып, айтхан эди, къоркъутуп:
– Эшитмейсе ариу сёзню, эл турады, санга бирден къутуруп.

Ишинг Эл Тёреге тюшсе, не айтырса, оноучула келселе,
Ма сени да, анангы да элден къыстап, бырнак этип ийселе?

Жаш Тотурбий аны сёзюн алмай къойду къулагъына-эсине:
– Аллай къоркъуу жокъду, – деди, – не анама, не да кесиме.

Тёре бери келсе, къыйын тюйюл ол эслерин къойдургъан,
Къыйын болур ол тёрени сыйлап, – деди, – иги тойдургъан.

Къырс-Къалада Акъ-бийче бла къызы жашай, тура келдиле,
Онгюлезни сора хыйсар ханны уланына эрге бердиле.

Уллу къалын келген эди Акъ-бийчени къаласына, юйюне,
Кёп умутла келген элле ол заманда Акъ-бийчени кёлюне.

Тотурбий да ёсген эди, бир кем болмай кючден-къарыудан,
Тоймай эди, сюйген иши болуп, кёнчекликге барыудан.

Мине эди жер тюбюнде жин къауумда асыралгъан атына,
Жыя эди жортууулда тонап алгъан кюмюш-алтынла,

Сауутланып чыкъса, къоркъутурча, сыфаты алай а болуп,
Белибауун, дейди, саулай кюмюш-алтын метден толтуруп. 

Биргесине жюрюй эди сайлап жыйгъан уллу жыйыны, 
Ашай элле тёгерекде болгъан халкъны халал къыйынын.

Акъ-бийче уа тура эди, Тотурбийни этгенине къууанып,
Къырс-Къалада айлана эд, дарий, чилле кийип, жасанып.

БИЙ АЧЕЙНИ  ЖЫРЫ

Э-эй, Ачейлары тура Азау тенгиз бойнунда, дейди, ой,
Эски нарт эллери тура элле орнунда.

Э-эй, жайылдыла, уллу тукъум-тайпа болдула, дейди, ой,
Кеслери да  кючлю бийлик къурдула.

Ишледиле гюрбежиле, сауут-саба жыйдыла, дейди, ой,
Кенг тюзледе кёп жылкъыла жайдыла.

Тынчлыкъ эди жашаулары, кюйлери, дейди, ой,
Жылы элле къамиш башлы юйлери.

Э-эй, нарт эллеге къара туман келе эди, дейди, ой,
Къара туман да бир къара жауун элей эди.

Э-эй, чорбатлагъа гылын къушла къоналла, дейди, ой,
Нарт эллери къайгъы-шургу болалла:

– Э-эй, къара жауун къара ырхы бардырыр, дейди, ой,
Къара ырхыдан а башыбызны ким алыр?

Э-эй, къара ырхыдан башыбызны ким алыр, дейди, ой,
Къырымдан а келген аскерге да ким барыр?

Э-эй, нарт элледе батыр туугъан бий Ачей, дейди, ой,
Бир барыр болса уа, барыр эди, сан этмей!

Э-эй, жау къонакъгъа жангыз адам нарт болур, дейди, ой,
Жангыз нарт да, жашай келсе, къарт болур.

Э-эй, къарт адамны белин бошлар ауруу жокъ, дейди, ой,
Ёзенледе жауну тыяр къарыу жокъ.

Э-эй, бий Ачейге ол аман хапарны ким айтыр, дейди, ой,
Нарт эллени къайсы жигит сагъайтыр?

Э-эй, эл башындан ачы сурну ким согъар, дейди, ой,
Жер къаралтхан къара жаугъа ким къобар?

Э-эй, аргъамакъгъа кюмюш жерни ким салыр, дейди, ой,
Къара ырхыдан а башыбызны ким алыр?

Э-эй, бий Ачейге тенг болургъа ким чыгъар, дейди, ой,
Нарт эллеге къалкъан болуп ким чыдар? 

Э-эй, бий Ачейге къайгъы къуугъун къууулду, дейди, ой,
Къуугъун тюл да, ол бир аман жасакъ къууумду.

Э-эй, Ачей-батыр бек тынгысыз болду, дейди, ой,
Къанга орундукъдан секирип ёрге турду.

Э-эй, Ачей-батыр былай айтып сёлешди, дейди, ой:
– Къарт эсем да, къанга орундукъда жаталмам,

Э-эй, нарт эллени жаш-къушлагъа аталмам, – дейди, ой, –
Атар болсам да, юйде жатып къалалмам!

Э-эй, Хычауманда эллик, тенглик къургъанма, – дейди, ой, – 
Къанга орундукъдан секирип а тургъанма.

Э-эй, кётюртмеге салып, бир таугъа элтирсиз, – дейди, ой, –
Жауну кёре, айтханымы да эштирсиз.

Э-эй, садакъ атып, мен ат юсюнде къалырма, – дейди, ой, –
Къан чериулеге ал баргъанны салырма.

Э-эй, аргъамакъгъа кюмюш жерин салыгъыз, – дейди, ой, – 
Эрме деген къолгъа сауут алыгъыз!

Э-эй, Ачей-батыр садакъ окъла санайды, дейди, ой,
Ачей-батыр суу жагъадан къарайды.

Э-эй, къараса да, къара туманны кёреди, дейди, ой,
Къырым жанындан алай келген тёреди.

Э-эй, Ачей-батыр къара аргъамакъны сурайды, дейди, ой,
Суу бойнунда уллу оноу-кенгеш къурайды.

– Э-эй, бий Ачейге къартды-къуртду демегиз, – дейди, ой, – 
Къырым ханнга да тасхагъызны бермегиз.

Э-эй, къан урушда къарт да жашны тутады, – дейди, ой, – 
Келген душман а кечиулеге къан устады.

Э-эй, къоргъашлыкъда къарт да жашны тутады, – дейди, ой, – 
Кёлю батыр кёп жауну да утады.

Э-эй, мен кесими къарт-къарыусуз сундурмам, – дейди, ой, – 
Къылыч сынмай, аргъамакъдан жыгъылмам.

«Э-эй, ол келген Ачеймид?» – деп а, хан сорур, – дейди, ой, –
Бий Ачейни да анга кюйю бек болур.

Э-эй, сауду, дерле, нарт эллени батыры, – дейди, ой, –
Аны садагъы уа терк-терк атылыр.

Э-эй, къаным тамар тау жолланы ташына, – дейди, ой, – 
Къайгъы салырма да къырым ханны башына.

Э-эй, билекликни иймей, къолум къурушур, – дейди, ой, – 
Кесим ёлсем, сизге аргъамагъым болушур.

Э-эй, Ачемезни бир нёгерге беригиз, – дейди, ой, –
Жаш эсе да, кесим кибик кёрюгюз.

Э-эй, Ачемезим жетсе, нарт эллени къоруулар, – дейди, ой, – 
Батыр ёлсе, уланына керти жору бар.

Э-эй, азбыз деп да, кёпден къоркъмагъыз, – дейди, ой, –
Кёпбюз деп да, уллу кёллю болмагъыз.

Э-эй, Ачей-батыр аргъамакъгъа айыл тартды, дейди, ой,
Огъу ханны жаууурун тюбюнден а батды.

Э-эй, ат туякъла жилтин отла, жинкле учуралла, дейди, ой,
Хан эгетле, тохтап, бир аман а къычыралла.

Э-эй, ат туякъла кёкге жилтин отла учуралла, дейди, ой,
Жау аскерле, сархош болуп а, туралла.

Э-эй, къарайла да, нартда чола-тасха кёрмейле, дейди, ой,
Нарт эллеге чабып, жортуп кирмейле.

Э-эй, Ачей-бийни къаны саркъад жолну ташына, дейди, ой,
Къайгъы салгъан эди къырым ханны башына.

Э-эй, Асман Тейри буюрмады бизге хорламны, дейди, ой,
Ачемезге айтыр эдик мында болгъанны.

Э-эй, жаш Ачемез аргъамакъны бошлады, дейди, ой,
Эсен къалды нарт эллени къошлары.

Э-эй, бий Ачейни, элтип, мишертеге сала элле, дейди, ой,
Кешенесин состар ташдан къалай элле.
   
Э-эй, ары келедиле нарт элледен асыраугъа, дейди, ой,
Сени жаууунг къарагъа эд анда жылаугъа.

Э-эй, келди бий Ачейни къарындашы Насыран, дейди, ой,
Ол болгъанед батыр бийни асырагъан.

Э-эй, бий Ачейни кешенеге элтип салдыла, дейди, ой,
Таматалыкъ этер адам болмай къалдыла.

Э-эй, ол заманда Насыран айтды къартлагъа, дейди, ой:
– Жарашмайды бу жеригиз нартлагъа.

Э-эй, бар эдиле атабызны талай жигит уланы, – дейди, ой, –
Билесиз да кючлю антыбызны болгъанын.

Э-эй, къыйын, къара кюнде билек болургъа, – дейди, ой, –
Къууанчда да бирге рахат солургъа.

Э-эй, бизден тёбен, Боралары туруп алайда, – дейди, ой, –
Бир бирге себеп болабыз хар къайда.

Э-эй, жылы Хазар Тенгизни жашил бойнуна, – дейди, ой, –
Усхуртукланы да барыучубуз байрамына, тоюна.

Э-эй, Терк тюзлеге кёчермегиз къатыма, – дейди, ой, –
Кертичилей къалыр эдим, – деди, – антыма.

Э-эй, нартны бир къаууму анга разы болдула, дейди, ой,
Бир къауумла, унамайын, анда къалдыла.

Э-эй, бий Ачейни нартла бошадыла асырап, дейди, ой, 
Ачемезни биргесине алып кетди Насыран. 

Э-эй, Ачейлары, Терк тюзлеге барып, къондула, дейди, ой,
Заман бара, жангы жерде иги онгдула.

         НАСЫРАН-БАТЫР  БЛА ТЮКЛЕСХАН

Насыран-батырны жашлары, дейд, юч батыр болалла,
Ала жортууулгъа бирем-бирем барып туралла.

Кече болса, тоханада омакъ отоулагъа кирелле,
Кюндюз болса, бирер тулпар хоралагъа минелле.

Насыранны бек кёп эди жылкъылары бла маллары,
Таудан къарагъанда, тюзде кёрюнмей аллары.

Эдил бойнунда бар эди бир деу хан, Тюклесхан,
Насыранны жылкъыларын, сюре кете да, тауусхан.
 
Жашла ол Тюклесхан бла юч къазауатха баралла,
Аны къолундан ючюсю да, ай, ёлюмлерин табалла. 

Насыран-батырны жюреги ауруйду, къыйналады,
Дерт жетдиреме деп, биргесине эки нёгер алады.

Тебиредиле узакъ жолгъа, жортуп, ёте-сете кетелле,
Бара-бара, бир заманда Эдил Суугъа жетелле.

Алайлада жылкъы кёрюп, суху жортуп баралла,
Жылкъычыгъа, салам берип, былай-былай айталла:

– Эй, кёп болсун, – деп а, – уой, жылкъычы жашчыкъ,
Жылкъы иеси кимди, кимди былайда башчы?

– Сау болугъуз, бу жылкъыны Тюклесханнга кютеме,
Башха мадарым жокъ, жашау-ашау алай этеме.

– Алай эсе, жылкъысындан бир ёзденлик этсенг а,
Атларыбыз арыпдыла, бирер атчыкъ берсенг а!

– Эй-хей, – деди, – ётген-сётгенлеге атла бере барсам,
Намысларын, – деди, – алай бла да кёрюп турсам, 

Бу кёп жылкъыланы Тюклесханнга кютмезем,
Ханым аны эслегенлей, жарыкъ тангнга жетмезем!

– Бермез эсенг да, кесибиз сюре билирбиз, – дедиле,  
Жылкъыланы таугъа айландырып, дейд, сюрдюле.

Жашчыкъ Тюклесханнга, жиляп-улуп келгенди.
– Уо нек жиляйса, не къара ёлет кирди? – дегенди.

– Ай, нек жиляйма, – дейд, – жылкъыланы сюргендиле,
Мен жаяулай бери жетгинчи да ала узакъ кетгендиле.

– Сюрген эселе, – дейди хан, – бушуу-бушман а этсинле,
Кетген эселе да, бир жаханим тешикге кетсинле!

Ай, жарсыугъа, жолгъа атланмаучу кюнюмдю,
Ызларындан жеталмасам, менге бедишди ол, ёлюмдю! 

Эрттенликде алтыаякъ ажирине кюмюш иер салады,
Кетген жылкъыны ызындан къысха жолну алады.

Насыран-батыр, дейди, нёгерине алай айтды: «Къарачы,
Ызыбыздан келгенле бар эсе, – деди, – марачы».

Ол жаш, бир терекге минип, къарай кетип, айтханды:
– Тёгерекни бир алаша къалын туман басханды.

Туман, кёкде уллу акъ булутлай, аман къайнайды,
Туман башында уа къара чаука жыйын ойнайды!

– Эй, сен а не аман сёзле айтаса,– дейди, – тюш бери,
Сени айтханынг бизден къалгъа эди узакъ, кери.

Туман деген алтыаякъ атыны тылпыууд Тюклесханны,
Чаука жыйын – аягъындан къара зылдыла учханы.

– Алай эсе, къалай болабыз сора, – дейле, – не этебиз?
– Бу жылкъыны элибизге сюрюп кетерсиз экигиз.

Сауут алып, мен былайда Тюклесханны да сакълайым,
Бери жетсе, сермеш ачып, аны жолдан да тыяйым.

Ол экиси къыстау сюрюп кетген элле жылкъыланы,
Насыран-батыр анда сакълап къалды Тюклесханны.

Бир кесекден а Тюклесхан ары жетеди, гюрюлдеп,
Тюбегенни, уруп, малтап, жер юлюшю этеме деп,

Насыранга: «Эй, сенмисе атларымы, – деди, – сюрген,
Мени да тыяллыкъ сунуп, былайда батырча, сюелген?».

– Сен сен эсенг, ма мен да менме! – дейд Насыран-батыр, –
Ха, къолунгдан келе эсе уа, къойма ишинги жарты! 

– Сюйсенг, тутуш, сюйсенг, атыш, – дейд Тюклесхан, – 
Экисинде да чыкъмады мени хорлаялгъан!

– Тутушургъа биз къатынла тюйюл,  ачы атыш этерек,
Окъларыбыз тауусулса, тутушургъа алай жетерек!

Жауну киндигине тутуп, Насыран-батыр огъун атады,
Тюклеш ёрге секиргенде, ол окъ ат иерге батады.

Тюклеш, нартны мангылайын тутуп, огъун ийгенди,
Насыран ёрге секиргенде, ол окъ киндигине киргенди.

Алай бла уа Тюклеш-батыр анда Насыранны жойду,
Аны ёлюгюн, атха байлап, уллу тюзге ийип къойду.

Аты келгенди нарт элге, тиширыула этелле жиляула,
Асырагъанда, къызы айтды, жыламугъу да къуюла:

– Тауусулду киши сюек Насыран-батырны юйюнде,
Таматалыкъ мен жарлыгъа къалды бу журтлада, элде.
  
Ол мурдарны жойсам, жюрегиме келир эди хошлукъ,
Къыйын кюнде сизден керек болады болушлукъ.

Да бир онгу болгъан, – деди, – бери ол кесинлей келсин,
Эки онглу, сауутланып, – деди, – эки да атына минсин! 

Юч да онгу болгъан, ючеуленни, – деген эди, – ийсин,
Бир адамы да болмагъан, жылап, срнап, къара кийсин!

Атландыла, бара кетип уллу жортууулну да жолуна,  
Жетгендиле бара, чаба, жорта, узакъ Эдил да Суууна.

Суудан ёталмайла, арсар болуп, анда тохтап туралла,
Амалсыздан, суу бойнунда жюрюй, ары-бери баралла.  

          НАРТ  АЧЕМЕЗНИ  ЖЫРЫ

Ачемезни сабийлиги

Нарт Ачемез атасыны къартлыгъында туугъанды,
Ауузун бир огъурлу обур къатын жуугъанды.

Жашны кёзчюклери, дугъум кибик, къара элле,
Аны хар кюн сайын жангы бир бешикге сала элле.

Юч айында ол уланга бешик жарамайын къалды,
Жети айында бу къолуна ашыкъланы алды.   
 
Жети уа жылында, бир нарт кибик, атха минди,
Он экиде эсли, жетген жигит бир жашча кёрюндю.

Жаш бир кюн, эригип, дейд, тирменге энгенди,
Тирменчини уланларын ашыкъ ойнай кёргенди.

– Эй, неди бу сизни да хиликгя, – деди, – оюнугъуз,
Ташларыгъыз, къудорулай, осал болумугъуз?

Къарачыгъыз, ашыкъ оюн къалай болгъанына,
Юйренигиз нарт адетде ойнап тургъан оюнума!

Алай айтып, тирмен ташны сызып ийгенди,
Ол таш а тизилген ашыкълагъа барып тийгенди.      

Ол жашланы ашыкъларын ууакъ юзмез этгенди,
Къарап тургъан сабийлени аман элгендиргенди.

Ала, Ачемезден къоркъуп, аналары таба къачалла,
Жиляп, анга, ма былай болду деп, тарыгъалла:

– Биз бир къадар ариу, уллу ашыкъ жыйгъанек,
Зауукъ этип, былайлада ойнай-ойнай тургъанек.

Бизге уа огъурсуз бир жаш юсюбюзге келгенди,
Тирмен таш бла уруп, ашыкъланы юзмез этгенди!

Аналары уа, къутуруп, дейди, ачыуланып келди,
Ачемезге къарап, жанын къыйнар сёзле деди:

– Ашыкъладан башха, – деди, – ишни тапсанг а,
Жашларыма угъай, башхалагъа киши болсанг а!

Атагъызны къарындашын ёлтюргенге барсанг а,
Алай жигит эсенг, андан къаныгъызны алсанг а!

Жаш, сын къатып, сау сагъатны алай тургъанды,
Жюрексинип, барып, сууда буз юсюне жатханды.

Анга анасы бир хапарын да айтмад Насыранны,
Къоркъуп, бир палахха къалыр деп, уланы.

Кюн батханда уа анасы, излеп, аны анда тапханды,
Тилеп, жашын алып, юйлерине къайтханды.

– Уо не болгъанды, балачыкъ, жюрегинги ачарменг,
Сюйген ашынгы этейим, бир зат, – деди, – ашарменг?

– Къарным ауруйду да, бир къурмашчыкъ этсенг а,
Сууутмай келтирип, – деди, – аны манга берсенг а!

Къурмач этип, дейди, табакъ бла къолуна бергенди.
– Мени сен мияла кёллю уа нек сундунг? – дегенди.

Анга агъач аякъ бла келтиргенди сора къурмачны,
«Агъач кёллю тюйюлме», – деп, унамады ашны.

Исси къурмачны анасы ууучуна, дейди, алгъанды,
Ол заманда жашы аны къолун къаты къысханды.

– Уой, балам, не этесе, кюеди, тобагъа къайтсанг а,
Жарлы анангда не терслик, аны манга айтсанг а!

– Мен тобагъа къайтырем, сен да тобагъа къайтсанг,
Ата тукъумуму ким юзгенин манга ачыкъ айтсанг!

– Аны айтхан ёмюрюнде да эл тёрге ёталмасын,
Тиширыу эсе, ол уялмагъан а, башына ау салмасын!

Насыранны тор жылкъысы Эдил таба кетгенди,
Уланларын, кесин да Тюклесхан ит ёлтюргенди.

Насыранны жангыз къызы, ол ачыудан кюйюп,
Юч жюз атлы жёнгер алып, ары кетгенди, юрюлюп. 

– Атам бийлик этген батыр болгъанды деп айталла,
Алай эсе, сауутлары, кереклери къайдалла? – 

Алай сорады Ачемез, болады къатыдан къаты, –
Къайда турады иери, минген къара тулпар аты? 

– Атанг Ачей къазауатха аны бла барыучеди,
Ат оруннга минг гёренке тартхан таш салыучеди.

Аргъамакъгъа атанг кеси, – дегенди, – къараучеди,
Минг гёренке ташны тогъуз киши бла атыучеди.

Ат тюбюндеди къаланы, аллы бир таш бла жабылып,
Тура болур ма энтда ол, бош туруудан арып.

Темир ат орунда тулпар ат магъадан ашап турады, 
Ачыуундан туякларын жерге-жерге урады.

Бийни сауутлары да, тот басып, жер тюбюнделле,
Атанг жоюлгъанлы уллу къара бир кюбюрделле.  

Жаш, кючсюнюп, ат орунну да къатына баргъанды,
Минг гёренке тартхан ташны къолу бла аудургъанды.

Ат оруннга кирип, анда сауут-сабаланы санайды, 
Аргъамакъны да сыртына, туягъына къарайды.

Къарангыда, кёп жылланы турду, ашамай, ичмей,
Не къатына бир адамны, жангыз жанны да иймей,
 
Темирлени кемиргенлей, жерни жети къатын ачып,
Къыйынлыкъгъа хорлатмай, тулпарлай къалып.

Нартны анасы, сейир этип, дейд, тобагъа къайтханды,
Ол аргъамакъ а, тилленип, адам сёз бла айтханды:

– Эртде антым болгъанды Ачейге, сыйлы бийибизге,
Андан сора бир адамны да юсюме миндирмезге!

– Охо, – дегенди Ачемез, – чиримесин этген антынг,
Башха болсун бий Ачейни жангыз жашы минер аты. 

Атасыны аргъамагъын ийип къойгъанед тышына,
Эркин этип ол айтхылыкъ тулпар ажирни башына. 
     
– Уой, анам, атыма минип, тюзге чыгъып, чабарма,
Жылкъыбызны излегенде, къайсы жерде табарма?  

– Аны ючюн Терк-суу бойнуна, уллу ёзенге барырса,
Сюек жюгенни къолунга, – деген эди, – алырса.

Адам бармаз ёчеширге Тёре жюрюучю Тотургъа,
Анда минерсе къамишле арасында бир готургъа.

Жылкъы чыкъса уа, гитчесин бла уллусун санарса,
Ол жюгенни зынгырдатып, келгенине къарарса.

Уллу къамишни ичинде къонгур сыртха барды,
Экижашар бир тай келип, ол жюгеннге башын салды. 

Нарт Ачемез, аны жаратмайын, къыстап ийгенди,
Тайчыкъ а, жангыдан, нартны аллына келгенди.

Алай болады юч кере, нарт Ачемез анга сейрсинеди,
Ол заманда, дейди,  тайчыкъ, адамча, тилленеди:

– Сен кишилик этсенг, – дейд, – мен атлыкъ этерме,
Дагъыда къыстасанг а, кенг тюзге кесим кетерме!

Къызыл будай ашатмасанг, башха жемден тоймам,
Нёгер болалмасанг, сени мен сыртымда къоймам.

Сюек жюгенни башына салып, тайны алып кетгенди, 
Къызыл будайдан келтирип, аны ашаргъа бергенди.

Аны ашап бошагъанлай, тайчыкъ къалтырагъанед,
Жабагъысы агъып кетип, бир алф болуп къалгъанед.

Олсагъатлай тулпар аты, къачама деп, тебирейди,
Нарт Ачемез, аны эслеп, жалкъасындан сермейди.

Башын буруп, анга ариу темир жюген салгъанды,
Кюмюш, дейди, иер салып, тулпарына къонганды.

Ачемезни темир билек кючюн аты да терк сезгенди,
Иер салса да, жеринден, бир тепмейин, тёзгенди. 

Къонуп, атха нарт Ачемез къамичи да жетдиргенди,
Андан тулпар аты кёкге, булутлагъа учуп кетгенди.

Кёкден да биягъы, жерге, садакъ окълай, энгенди,
Дагъыда юч кере кёкге бийик кётюрюлгенди.

Жерде бара эди жортуп, не жол, не къол айырмай,
Жаш жыгъылса, боллугъуна артал да бир къайгъырмай.

Бара эди, уой, жел кибик, ауузлугъун зынгырдатып,
Ачемезге бойсунмайын, кесин ары-бери атып.

Ол жаш а, дейд, ачыуланып, ат жюгенин тартады,
Аякълары бла да атны эки къабыргъасын къысады.

Эмилик атны, дейд, солууу ахыр да тыйылып,  
Юсюн-башын, дейди, саулай къара кёмюк алып,
 
Юч кереден жортууладан таза аман талгъан эди,
Нартны аталмай юсюнден, Ачемезге ол бой салгъан эди:

– Сенден башха бир атлыны, ёлсем да, къондурмам, 
Сенден сора ёмюрюмде бир адамгъа да тутдурмам.

Жангыз сенге ат этерик бар къуллукъну этерме, 
Бу антыма, – дегенди ат, – кертичилей ёлюп кетерме!

Эрттенликде айтады нарт, юйге келип, анасына:
– Мен барайым Тюклесханны тургъан къаласына.

Мен кетгенде, сагъыш эте, жиляма, не къайгъырма,
Жауну хорлап, башын алып, бери алай къайтырма!

Бир Тейриге тилегинги, – деди, – кетсем, этерсе,
«Уланыма уллу къарыу бла кишилик бер!», – дерсе.

Жарлы анасы кёз жашларын къара жерге тёгеди:
– Санга къалай къоркъгъанымы Тейри кеси кёреди.

Уой, не боллукъ эди, – деди, – сен юйюнгде къалсанг,
Мен не этерме, узакъ жерде сен, жаным, жоюлсанг?

Ол Тюклесхан деменгили, бек хыйлачы кишиди,
Демлеш-ёрелешле аны сюйген, билген ишиди. 

Береминге, керегинге къарагъанда, сен бийсе,
Алай, жыл санынга кёре, алыкъа уа сабийсе. 

– Угъай, – дегенди нарт, – сабий тюйюлме, жангыласа,
Тюклесханны онглап келсем, аны алай ангыларса.

Къалай турурма юйюмде, мен, бир къатынча, олтуруп, 
Эл аллында дерт жетдирир уллу борчум болуп?  

Насыранны къанын алгъынчы жюрек тынчлыкъ тапмам,
Сени да къолунгдан, – деди, – гыржын да ашамам!

Насыранны къызы бла нарт Ачемез

Нарт Ачемез битеу сауут-сабаларын алгъанды,
Артмагъына бир къазанчыкъ, азыкъланы салгъанды.

Садагъына къарай кетип, тюзетирин тапханед,
Аны ишлетирге деп а, элде темирчиге баргъанед.

Ол темирчи Ачемезни айтхан сёзюн эсге да алмай,
Бир балтаны ишлей эд да, аны къоюп къоялмай,

Деди анга: «Эй, жашчыкъ, сен алгъа салта урурменг,
Бу ишими да бошаргъа манга бир болушурменг?».

– Къайсы салтаны алайым, ала экидиле мында,
Къайсы тап келишир, – деди, – аууз чыгъаргъанда? 

– Уллу салтаны къой, аны мен кёлтюралмайма кесим,
Санга ауур болур, – деди, – алыренг гитчесин.

Уллу салтаны Ачемез, сермеп алып, алай къакъды,
Балта бла тёш да биргелей жерге терен батды.

– Хай-хай, – дегенди темирчи, – сен ёренге къарыуса,
Баям, алгъын адамланы бир урлугъу болурса.
 
Ачемезни садагъына къарап, ишлеп, бергенди,
Аны бла нарт, саламлашып, гюрбежиден кетгенди. 

Жолгъа чыгъып, дейди, Уллу Эдил таба чапханды,
Къалын чегетни ичинде бир таланы тапханды.

Уугъа барып, кийиклени, маралланы атханды,
Терилерин алып, къошну башын алай жапханды.

Сау маралны бир къазыкъгъа чанчып, отха салды,
Бишгенинде, ариу ийис этген тузну себип, алды.

Марал учадан Ачемез къаба, ашай тургъанды,
Туз ийиси ол чегетге, тёгерекге да жайылгъанды.

Бир заманда ол талагъа эки жигит, дейди, келелле,
Ачемезге салам берип, арсар болгъанча, сюелелле.

Нарт Ачемез ол жашланы, къонакъча, олтуртады,
Уллу марал бир учаны, элтип, алларына салады.

Ичлеринден ала делле: «Къарачы бу сейирликге,
Къолу бла сау бир учаны кёлтюралгъан жигитчикге!».

Нарт Ачемез къонакъларын сыйлайды, ашатады,
Андан сора экисине толу хапар-хайыр сорады:

– А не айланасыз былайда, эй, жашла, орманда,
Жолоучуламы, уучула болупму келдигиз манга?

– Бизни санга Насыранны къызы, бийче ийгенди,
Бу тийреге кеси уллу аскер башчы болуп келгенди.

Бери атасыны халал къанын алыр ючюн келгенбиз,
Уллу Эдил суудан ёталмай, ачыу этип, ёлебиз.

Ол сен этге сепген тузну ийисин бийче сезгенди,
«Ачейланы тузларына ушайды ол ийис, – дегенди. – 

Башха бир кишиде да жокъду ма аллай туз, тебрегиз,
Ол адамны кесин, къошун, тургъан жерин излегиз. 

Манга келтиригиз аны», – деп, ол алай айтханды,
Кеси уа акъ чатырында бизни сакълап къалгъанды.

– Жангылмад атамы кичи къарнашындан туугъан,
Къалай бла да бири бирин билип къояды къан.

Эдил бойнуна мен анга болушургъа келгенме,
Насыранны жоюлгъанын кёп болмайын билгенме.

Нарт Ачемез ала бла сора, атха минип, кетеди,
Ол бийчени ариу, жашил бир ёзенде кёреди.

Терек тюбюнде орналып эд бийик омакъ чатыр,
Ачемезге алай айтад биргесине баргъан батыр:

– Мен бийчеге алгъа кесим барып бир тюбейим, 
Сени бери келгенинги анга алгъа билдирейим.

Бийче, Ачемезни эштип, чабып келеди аллына,
Жиляйды, дейле, къууанып келген къарнашына:

– Мен былайда амалсыздан сау бир айны турдум,
Сен жаш сабий эдинг, бери келалмазлыкъ сундум.

Ма сен а хайт деген улан болуп жетгенсе аллыма,
Жукъ эталырбызмы, тюбеп тюзде, ол къанлыма?

– Боллугъуму, – дегенди нарт, – иш энди кёргюзтюр,
Тюклесханга жетерме, – дейд, – излемейин кёпюр.

Анга, танг атханлай, кесим жангыз чыгъып кетерме,
Тейри айтса, Эдил Суудан жюзюп, алай ётерме.

Сакълап турурсуз былайда, ары, бери да тепмей,
Манга ышанып а, бир къайгъы, не бир къоркъуу да этмей.

– Ахшы, – дегенди эгечи, – сен айтханлай этербиз,
Сени хайырынгдан ахшы умутума жетербиз.

Тиширыуну чачы узун, эси-акъылы къысхады,
Бир бош ишни да юсюнде ол жангылып къалады.

Бу дунияда башчылыкъгъа жаратылгъан кишиди,
Дерт жетдириу жигитлени, батырланы ишиди.

Эрттенликде нарт Ачемез, сууну толкъун этип, 
Уруп, Эдил-Сууну башха жагъасына кеси ётюп,

Атха къанат битдиргенлей, баргъанды ненча кюн,
Ингирликде узакълада кёргенди бир тютюн.

Жылкъы къошха жетеди ол, къаны, дейди, къайнап,
Тюклесханга тутхан дерти жаш жюрегин къыйнап.

Жылкъычыла, чабып жетип, аны тёгерегин алалла, 
Жангыз атлыны хорлагъан ала бек тынч суналла.

Айтады нарт таматагъа: «Манга бир ат берсенг а,
Келгенме узакъдан, арып, къонакъ кибик кёрсенг а!».

– Итден туугъан, хар ётгенни ариу кёрюп турсам,
Жолукъгъанга бу атладан саугъа этип турсам,

Тюклесханга бу тюзледе кёп жылкъыны кютмезем,
Кеси да башыма уллу, – деди, – хайыр этмезем!».   

Нарт Ачемез а, къылычын сермеп, кючлю силдейди,
Душманларын бирем-бирем атдан атып тебрейди.

Сермеш кёп бармады, къырып, дырын этеди аланы,
Суу бойнуна сюрюп кетеди ол кёп жылкъыланы.

Тохтап солумай, атланы сууудан да ётдюргенди,
Бийче тургъан уллу ёзенге мычымайын сюргенди.

Алгъыш этедиле нартха, сейирсинип, аскерчиле,
Къууанч хапарны, ашыгъып, айталла бийчеге.

– Нарт сёзюнгю, – деди бийче, – батырча, толтурдунг, 
Тюклесханны тор жылкъысын кесинг жангыз къуудунг.

Биз урушсуз къайытайыкъ юйге бу талауур бла,
Махтау алып, тёгерекни гюрюлдетип дауур бла!

– Огъай, – дегенди Ачемез, – хорлам тюйюлдю ол,
Мен къайтайым артха, сизге ачыкъды, кенгди жол.

Насыран-батырны юйюрюн, кесин да тауусхан,
Бери келсе, мени къачып кетген сунмазмы Тюклесхан?

Анга кесим бетден бетге тюбеширге керекме,
Ким ким да болгъанын анга билдирирге керекме!

Мудахсынып, Насыран-къызы тебирейди жолуна,
Жарсып, алай айтады сора Ачей батырны улуна:

– Къалсанг, жаш жанынга къоркъуу болур, билеме,
Алай а сёзюнгден артха къайтмазынгы кёреме. 

Тор жылкъыны сюрюп, дейди, нартла андан узайдыла,
Эллерине, журтларына узакъ жол алдыла.

Ачемезни Тюклесхан бла сермеши

Нарт Ачемез, суудан ётюп, бир тёбеге барды,
Атын бошлап, кеси алайда рахат жукълап къалды. 

Бир жылкъычы жашчыкъ а Тюклешге баргъанед,
Биягъынлай, жиляп-улуп, ханны аллына аугъанед:

– Уо не болду, – дегенди хан, – уо не къанла жаугъанды?
– Бар жылкъычы дегенинги жангыз батыр жойгъанды,
Тор жылкъынгы да, аллына этип, узакъ къуугъанды!

– Къыргъан эсем, – дегенди хан, – Насыран улуларын,
Атха байлап, ийген эсем тюзге эссиз аталарын,

Къайдан чыкъды да жылкъыны сюрюп кетген батыр,
Сау жыйынны кеси жангыз къырып кетген, атып?

Эрттенликде алтыаякъ атын жерлейди Тюклесхан,
Жылкъысыны да ызындан ары тебрейди Тюклесхан.

Нарт Ачемез жукълай эди, башын да иерге салып,
Тулпар аты кишнегенде, секирип къобады, уянып.

Аты уа, сир къатып, дейди, къарап тура эд узакъгъа,
Жети да жол айырылгъан жашил кенг аулакъгъа. 

Нени кёргенди деп а, нарт, бек сагъайып къарайды,
Кёзкёргенде, туман кибик, ол бир затны марайды.

Жууукълаша келсе, анда бир атлыны кёреди,
Залим атны туягъындан жер, титиреп, тебеди.

Шумсуз келе эди ол ат, учхан къузгъун кибик,
Жолну букъу да этдирип, тенгиз толкъун кибик,

Бурун тешик тылпыулары тюзню къалын туман этип,
Аякъ тюбюнден къоянла ары-бери ётюп.

Алтыаякъ атны уа кёзлери алай да от жаналла,
Ол атлыны уа башында чарлакъ къушла учалла.

Атлы, ол тёбеге жетип, сагъыш эте, тохтайды,
Сакълап тургъан Ачемезге жютю-жютю къарайды:

– Эй, жаш, кёргенмисе мында сен тор жылкъыланы,
Аны сюрген къалай ары сюрген болуред аланы?

– Кёргенем, – дейди Ачемез, – тор жылкъыны сюрген
Эдил бойну бла былайтын кетип бара эди ёрге.

Аны эшитип, дейд, Тюклесхан ары кетеди, атылып,
Бир заманда артха къайтып келди, ачыуланып: 

– Нек алдадынг мени, аман, тейри, ичинги бузарма,
Тонгуз мыллык кибик, ма бу тюзде атып къоярма!

– Уой, кеч мени, сени кёрюп, бир бек, – дейд, – элгендим,
Къоркъуп, ол терс жол бла сени аны ючюн ийдим.

Жылкъы, жортуп, ёзен таба кетди кюнбатышха,
Былай барсанг, тюберсе терк аны сюрген жашха. 

Ары кетип а хан, бютюн ачыуланып къайтады,
Кёк кюкюрегенча, гюрюлдеп, нартха былай айтады:

– Мени бла уа, эй, ахшы жаш, тейри, бош ойнагъанса,
Баям, къамичи тауушуна бир бек тансыкъ болгъанса!

Ай, не да, нёгеринг сюрюп кетип жылкъыланы,
Билип тыя болурмуса мени, жетмез ючюн аны? 

Алай болса уа, – дейди хан, – этерими билирме,
Эки жарып къарынынгы, эгер итлериме берирме!

– Ашыкъма, – дейди нарт, – сен сен эсенг, мен менме,
Тор жылкъынгы да узакъгъа кесим сюрюп кетгенме!

Мен нартма да, – деди, – Ачей-бийни жангыз улума,
Сенден Насыранны къанын мен алыргъа борчлума!

– Ма энди тюшюндюм, – дегенди сора Тюклесхан, – 
Сайла кесинг, – деди, – не тутушхан, не атышхан!

– Биз къатынла тюйлбюз да, – деди, – тутушургъа,
Демлешгенде керекдиле керти эр батыр атышыргъа!

Деу Тюклесхан, барып, башха бир тёбеге тургъан эди,
Кюч садагъын алып, бауун къаты тартхан эди.

Андан башлайла, дейди, атышып, садакъ окъла ийип,
Ийген а окълары, бири да жазмайын, тийип.

Экисини да санлары, жютю садакъ окъдан толуп,
Аман арыйла сермешден, ахшам, ингир болуп.

Садакъ окъларын тауусуп, кюн узуну атып-атып,
Тюклеш айтды: «Эй, кеч болду, кюн да барад батып.

Мен энди, юйюме кетип, бери эрттенликде келирме,
Киши эсенг, сени бу жерингде туруп кёрюрме.

Азыкъ бла окъ алып келсем, аны эки бёлюрбюз,
Онглу башда болур, – деди, – аны артда билирбиз.

Юсю жараладан толуп, хан юйюне кючден жетгенди,
Юйдегиси жараларын, къарап, дейд, сау этгенди.

Аууз да тылпыуу дару-дарман болуп Аймёлекни,
Ол атлагъан жерде ариу ийис алып тёгерекни,

Жамжаулугъу бла эрине тийсе, отла-жинкле чагъалла,
Кюбесинден юй тюбюне садакъ окъла агъалла.

– Уой, киши, сермешде къалай да сау къалгъанса,
Сау бир аскер бла урушха кесинг да нек баргъанса?

– Угъай-угъай, – дегенди хан, – аскер тюйюл эд душманым,
Мени къатымда кёрюнюп сабий кибик саны,

Жангыз биреу бла сау кюнню тургъанма, атышып,
Дагъы кючден да сау къалды жарлы саным-башым.

Нарт Ачемез, дейле, ол тёбеде эки да силкинип,
Жаралары да сау болуп, къалгъанед, тирилип.

Тюклеш, эрттенликде келип, артмакъларын тешди,
Аш-сууланы бла жюз окъну эки тенг юлешди.

Ашап, ичип, башладыла, аямай, дейди, атышып,
Акъгъан да къанлары къара топракъ бла къатышып.

Ингир бола Тюклеш нартха: «Тохтармек, жаш?», – деди,
Атын жерлеп, Аймёлекге ашыгъышлы жортуп кетди.

Ма ол халда эки батыр сау юч кюнню сермешдиле,
Бири хорлатмай бирине, бек кёп кюрешдиле.

Нарт Ачемез ол тёбеде къалгъанды тёнгереп,
Тюклеш ары чабып келди, аны аугъанын эслеп.

– Былайсыз да! – деп, жаш нартны аркъан бла байлады,
Иерине къысып аны, сюйреп, дейд, атланды.

Ачемез бла Аймёлек

Тюклеш, юйге келип, нартны бир багушха атып,
Тёшегине аууп къалды, санын къалтырауукъ алып.                 
  
Ингирликге саны-юсю, дейд, окъладан толгъан эди,
Юйдегиси, анга къарап, тамашагъа къалгъан эди.
 
Хан дейди: «Юч да жыйырма киши бла демлешгенме,
Эй, быллай а къаты жашны бу кюнледе кёргенме. 

Насыранны тукъумундан жангыз бир жаш къалгъанды,
Эдил-Суудан тор жылкъымы, келип, ол аудургъанды. 

Аныча къылыкъсыз уруш этген болмаз бир бий да,
Кеси уа, къарасанг, – деди, – алыкъа бир сабийди.

– Сабий бла, сен, уллу киши, не уруша тургъанса,
Хан бетинге уялмай, сен аны къалай жойгъанса? 

– Кёре келгенме демлешген кёп батырны, жигитлени, 
Тюзде анычагъа тюбетмед Сыйлы Тейри мени.

Сабийликден окъуна алай кючлю батыр болгъан,
Мени бла юч кюнню, – деди, – солумай, атышхан,

Аныча ким болур эд сора, ёсюп, заманына жетсе, 
Аны бла демлешир адам хазна чыкъмаз эд, бир кёрсе!  

Садагъыма ючжюзюнчю жютю окъну салып, тартдым,
Аугъанында, сюйреп келип, бир багушха атдым.
  
Къоркъама энтда да, къобуп, ма ол бери келир деп,
Демлешейик деп, юсюме дагъыда сюелир деп.

Къалауурсуз къойсам аны, манга тынчлыкъ келмез,
Кече жатсам да, кёзюме, – деди, – жукъу кирмез.  

– Да сора, – дейди Аймёлек, – болмаз анга жетген,
Алай къоркъа эсенг, – деди, – аны ёлюгюнден!

– Сени ишинг тюлдю! – деп, анга эри бек къозугъанды,  
Барып, жашны ёлюгюне къалауурла салгъанды.

Къайтып, тёшегинде жукълап къалады, хурулдап,
Юйдегиси уа къатында турду, аны сакълап.

Акъырынчыкъ къобуп кетип, жамжаулугъун алды,
Къалауурла тургъан жерге кеси барып къалды:

– Уой, – дейди, – ханыбыз, аурухсунуп, жукълайды,
Бери салып ючюгюзню, ол бошуна къыйнайды.

Ол жашланы юйлерине ийип, нартха келеди,
Къарап, кеси да кесине айтады: «Ким биледи,

Жаулукъ бла ышысам, – деди, – кирлик эсе жаны,
Агъып бошамай сермешде тёкген батыр къаны».

Нарт Ачемез а, байланып, тебалмай, кюрешип,
Суууп бара эд акъырын, буту, къолу да гирешип.

Ариу бийче, ары келип, Ачемезни кёрюп алай,
Сюймекликден жаны толуп къалгъан эди саулай.

Аркъанларын тешип атды, жамжаулугъун ышып,
Жаны ичинде болурму деп, тынгылады, мычып.

Артда уа, дейди, уялып, уллу отоууна къайтды,
Эри жатхан къуш тёшекге кирип, жатып къалды.

Нарт Ачемез а, эс жыйып, аны ызындан барды,
Ханны жаны ол сагъатда, чапракъча, къалтырады:

– Ох-ох, келеди душманым! – дегенди, элгенип.
– Уой, къоркъма, ол багушлада жатып турад, ёлюп. 

Тура болур алай, – деди, – акъ тишлери да ачылып,
Сюйреп келгенингде, – деди, – ичи да чачылып, –

Башын сылап, юйдегиси анга алай, дейди, айтады.
– Угъай, бери келгенди ол, билеме, ол мындады!

– Экибизден сора бери, ким кираллыкъды бу юйге,
Кирсе да, не зат эталыр, сенича кишиге?

Сау жыйырма кюбюрюбюз бири бири да ичинде,
Сени ёлтюраллыкъ жютю гида турады тюбюнде.

Экибизден сора аны киши да билмейди, – деди, –
Экибизден сора ары киши да кирмейди, – деди. –

Киритлерин ингир ала,– деди, – кесим салгъанма,
Жастыкъ тюбюне ачхычын кесим салып къойгъанма.  

Жукълап къаладыла андан ол экиси да, тынчайып,
Нарт Ачемез а, акъырын, ачхычланы алып,

Барып, узакъ бир отоуну жез эшигин ачханды,
Кюбюрледен уллу къара бир гиданы алгъанды.

Артха къайтып, ол гиданы нарт, дейди, кётюрдю,
Аны уа, дейди, Аймёлек, уянып къалып, кёрдю:

– Жукълап тургъанлай урма, сен тобагъа къайтып, 
Урсанг, алгъа ханны атын, – деген эди, – айтып!

Нарт Ачемез да, уялып: «Эй, Тюклесхан!», – деди,
Ол къопханлай а, керилип, жютю гида бла сермеди.

Тюклесханны уллу башы юй тюбюне тюшеди,
Нарт Ачемез Аймёлекге, былай деп, сёлешеди :

– Сен болушдунг менге муну юйде ёлтюрюрге,
Да нек баргъаненг сора сен Тюклесханнга эрге?

Тиширыу жууабын анга, былай деп, къайтаргъанед:
– Тюклесханга эрге, – деди, – мен сюймейин баргъанем.

Сабий эм, бар элле атам, анам бла къарнашым,
Эркин болуп къайгъыладан мени жарлы башым.

Элибизге салып келгенед ма бир кюн Тюклесхан,
Тёгерекни тонап тургъан, къара къанла къусхан.

Солуууму дарманлыгъын, – дегенди, – эшитип,
Мени алып кетеме деп, юйге келген эди, кирип.

Къарындашым, аны тыйып, гидасына терк узалды,
Ит душманга, сермешгенде, ауур жара салды.

Тюклеш аны босагъада уруп, – дейд, – ёлтюрдю,
Ат бойнуна атып, мени бу къалагъа да келтирди.

Эки-юч жылны биргесине азаб бла жашадым,
Эки жылны ётмегими жилямугъум бла ашадым.

Мени дертими жетдирдинг сен бу жатхан итге,
Ол кёрюнюп къалды жаным тюшгенча жандетге!

Тилейме, кетме, нарт, мени бу къалада къоюп,
Эгеч, не юйдеги этсенг, турурма, къор болуп! 

Айтханынгы мен олсагъат, мычымайын, этерме,
Сени алдасам, анам берген сютню жерге тёгерме!

– Айтырыгъым ма бу болсун, – деди нарт Ачемез, –
Атланайыкъ Нартха, кече бизни киши кёрмез.

Ачейланы уллу элге, ыразы эсенг, бирге кетербиз,
Ары барып, жарыкъ, – деди, – тоюбузну этербиз!

Нарт Ачемез кеси тогъуз къалауурну байлайды,
Тиширыу да алтын-кюмюш хазналаны санайды.

Жыйып, артмакълагъа салып анда байлыкъланы,
Жети ауур жюк да болгъан кюмюш, алтынланы,

Арбалагъа Аймёлекни, жесирлени да олтуртуп,
Нарт Ачемез, атха минип, кетгенед къутулуп.

Ачемез бла Тотурбий

Танг атханда, къайыкъ табып, ала суудан ётелле,
Къыбла таба бара барып, бир орманга жетелле.

Нарт Ачемез жесирлеге: «Чатыр сюегиз», – дейди,
Кеси, марал не бир кийик ауларем деп, тебрейди. 

Кече къалды нарт Ачемез Эдил-Суу бойнунда,
Ариу Аймёлекни жылы, жумушакъ къоюнунда.

Нарт Ачемез, ойнай-кюле, бара тура эд элине,
Кирген эд Тотурукъ деген кючлю бийни да жерине.

Жол жанында кёрюндюле ахтыгерле бла чатырла,
Къатларында жюрюй элле жигит бир батырла.

Къызыулада кёк чатырда ол бий къала эди кече,
Акъ чатырда уа анасы, ариу Бойран-бийче.

Тюш аллында Ачемезни ала эслейле келгенин,
Аймёлекге хапар айта, эште туралла кюлгенин.

Жолпоу да бермей, Ачемез, кетмезча, къутулуп,
Сары атына минип, жортуп, алларына жетеди Тотурукъ:

– Эй, жол болсун, – деди нартха, – жигит да жолоучу,
Тейри этсин жауларынгы барын да онглаучу! 

Тюклесханны, мен эшитип, сен, эрча, хорладынг,
Талауургъа болгъан мюлкюн, – деди, – жыйып алдынг.

Бийлик этген жерлеримде бек тынч келе келесе,
Аны ючюн манга, – деди, – жолпоу тёленнигин билесе.

– Тёлерме, – дейди Ачемез, – сёзюм болмаз анга,
Алтын жюклю атларымы мен берейим санга.

Сюйсенг а, берейим, – деди, – тутхан тогъуз жесирими,
Кимни да аллай бир бола болмаз санга бир берими.

– Манга керекмейд жесиринг, кюмюш бла алтынынг,
Манга керек ол Тюклешни ариу, – дейд, – къатыны!

– Хай-хай, – дегенди Ачемез, тохтап бетден бетге, –
Сени уа кёлтенинг, – деди, – сыйынмайд да кёкге! 

Аймёлекни ма бу кече кесим алгъанма къатынга,
Алай батыр эсенг а сен, атлап бир кёрчю къатына!

Ачейлада юйдегисин, – деди, – тюбегенге берлик
Алыкъа туумагъанды жаш, – дегенди, – мен билип!

– Алай эсе уа, эй, жашчыкъ, – деди деу Тотурбий, –
Аскерлерим бери жетип, сен аланы бир тый!

– Болсун, – деп, нарт батыр, сауут алып, атдан тюшеди,
Кеси жангыз ол аскерле бла аямай сермешеди.

Хар атханы бла аладан бирин, дейд, агъызады,
Кеси да, жарала тюшюп, къаны агъып барады.   

Ёле башлап, Тотурбийге алай айтады Ачемез:
– Тилегими толтурмасанг, ол эсингден кетмез.

Аскеринги бир сатыргъа сюе да, арлакъ кет,
Айтханымы, жигит эсенг, тилейме, сен бир эт!

Ёхтем эди ол Тотурбий, нартны айтханын этеди,
Кеси да, не боллукъду деп, бир жанына кетеди.

Нарт Ачемез, дейд, садагъын алып, къаты тартды,
Аскерлени къулакъларын марап, огъун атды.

Огъу барып, ол сатырны узунуна, дейди, учду, 
Хар аскерни бир къулагъын юзюп, жерге тюшдю.

Ахыр сагъаты жетгенде, Аймёлекге ол кёз атды,
Бийче, жамжаулугъун алып, болушургъа чапды.

Тотурбийни уа анасы аны этерин билгенди:
– Нартны къатына къойма сен ол къатынны, – дегенди. –

Жамжаулугъу бла ол аны, – дегенди, – сау этер,
Андан алгъа, чабып барып, нартны башын кетер!

Чабып барып а, Тотурукъ Аймёлекден алгъа жетди,
Силдеп уруп, Ачемезни башын кесип кетди.

Аны кёрюп, дейд, Аймёлек, жиляп, артха къайтханды, 
Кюбюрчекде тургъан болат бир къыптысын алгъанды.

Жамжаулугъун туурап-туурап, бетин нартха бурду,
Ол къыптысын да кесини, дейд, къарнына урду.

Тотурбийни сыйы уа тенг болгъанед сора жер бла,
Къалгъанды, дей эдиле ол, бир къулакъсыз аскер бла.

Ачейланы уллу элге Ачемезни аты келди кеси,
Нартдан узакъ бир жерледе асыралгъанед иеси. 

СОСУРУКЪ  БЛА  ТОТУРБИЙ   

Тотурбийни нарт байрамгъа барыуу

Ойра-уой, бийик эди Бойранкъызны деменгили къаласы, 
Батырладан бири эди жангыз жигит туугъан баласы.

Салымчы улу Тотурбий да деучедиле ол уланны атына,
Этер ишин, дейди, этиучеди ол а, къарамайын артына.

Ол Тотурбий-батыр огъурсуз эд, буруч, аман къылыкълы,
Узун бойлу, субай санлы, сарысакъал, бир жезмыйыкълы.

Сауутланып, жюрюй эди кеси жангыз, ары, бери айлана,
Миннген аты сары эди, артыкъ уллу, жюйрюк, сайлама.

Юйден кетсе, къоя эди уллу эгер итин къаласында арбазда,
Итни кёрген ант эте эд ол арбазгъа энди аякъ басмазгъа.  

Ити, дейди, арслан кибик, деменгили, кючлю да болуп,
Бир жаныуар, къанатлы да къачалмазча андан, къутулуп, 

Туууп, дейле, ол эгери Аламанны уллу къара итинден,
Адам эт да ашай эди, айырмайын тууар, кийик этинден.

Аны иеси «Юст!» дегенлей, душманыны чаба эди юсюне,
Жете келип, къабып, талап, атдан атып, баса эди тюбюне. 

Тотурбийни ырысхысы, дейле, алтын-кюмюшлери танг эди,
Атыны да туякълары басхан жери къыппа-къызыл къан эди.

Ай сайын а кёнчекликге бир атланмай, тебремейин къалмаучед,
Алай, нартла тургъан тийрелеге айланмаучед, бармаучед.

Алай эди анасыны, ариу Бойранкъызны, анга этген оноуу,
Алайсыз да жете эди тёгерекден жыйгъан талаууру, тоноуу.

Келген эди бирде ёхтем батыр анасыны ариу отоууна, аллына,
Айтхан эди, Бойранкъыз-бийчени ышанмайын эси-халына:

– Сен а мени Схуртуклагъа тоноулагъа бир кере да иймейсе,
Нек эсе да, аланы да бир сынасам, алай бек да сюймейсе.

Схуртуклада боладыла, – деди, – бир кесекден байрам оюнла, 
Сюе эдим атланыргъа ол нартланы уллу байрамына, тоюна.

Кесим кёрюр эдим ол нартланы эллерин бла эркин жерлерин, 
Сынар эдим ол махталгъан, – деди, – батырларын, деулерин.

Ол айтханын жаратмады Тотурбийни ариу бийче анасы:
– Балам, – дейди, – мен кёргенни къанлы жауум сынасын!

Нартдан аман жаратылгъан болмаз бу дунияда бир къауум,
Ол бёрю тайпагъа, – деди, – бек уллуду мени дертим бла дауум.

Ала элле хан эрими, Хымыч деген бир батырны жойгъанла, 
Жети батыр баламдан да менге жангыз бирин къойгъанла. 

Амал болса, Схуртукланы кесим жыртар, сояр эдим бетлерин,
Аны къой да, ма чийлей ашарем къара шаугют этлерин!

Нарт эллеге тоноулагъа сени аны ючюн, – деди, – иймейме,  
Бу жол да, – дегенди, – ол байрамгъа барырынгы сюймейме.

Сен алыкъа жашса, батыр болгъанынгы ала, къарап, кёрюрле,
Заман келсе, башларына сенден палах жауарыгъын билирле.

Сора, – деди, – къоркъуп, сени тутуп, уруп, жоюп къойсала,
Къаныбыздан, калак итле кибик, – деди, – иги ичип, тойсала,

Айтчы, мен насыпсыз, къалай жашарыкъма сууукъ дунияда, 
Таяныр адамым болмай, кесим жангыз бегитилип къалада?

Жаш Тотурбий: «Нартха, – деди, – тебремейме уллу тоноугъа, 
Заманымда эриширге сюе эдим, батырларын иги сынаргъа.

Батырлары, жигитлери, – деди, – бары келип, анда болурла, 
Нарт оюнда, хорлар ючюн, жан аямай, эришгенлей турурла.

Билир эдим хар бирини, – деди, – жигитлигин, онглугъун,
Демлешгенде кимни къалай узаллыгъын, къалай боллугъун.

Ала, – деди, – огъурсуздан эллеринде адам этле ашай болмазла,
Танымагъан къонакъ жашны, бир кёргенлей, тутуп жоймазла.

Билген эди жашын юйде тыялмазын ариу бийче Бойранкъыз, 
Разылыгъын берген эди, жукъ айталмай сора, болуп амалсыз.

Кетген эди Нарт Элине Тотур-батыр, сауут алып, минип атына, 
Желча баргъан тулпарына, бюсюремей, анга тие, къатыла.

Бир кенг жерде бола эди ол нартланы уллу байрам тою, оюну,
Тотурбийни не хорларма, не ёлюрме деп эд жолда этген оюму.

Кечегиде элден бир жанында тохтап, сары атын иги солутду,
Нарт оюнга тебрегенди сора, ёхтем болуп, барын онглар умутлу.

Ары эртде барып, кенг аулакъда тохтап, келликлени сакълады,
Бетине да, танылмазча, жылтырауукъ темирбетни къаплады.

Ат оюнда, тамашала, дейди, кёргюзтгенде, Батыразны хорлады,
Тутушханда Рачыкъауну, сыртын жерге салып, алай онглады.

Садакъ атып, темир огъун, Къара Тауну тешип, андан ётдюрдю,
Къолташ атып, Хазнар Тенгиз сууун толкъун-толкъун этдирди.

Къылычы бла, сермегенлей, деменгили темир тёшню эки этди, 
Жинли сары атын жар башы бла ол жанына женгил секиртди.

Озгъан эди жюйрюк аты нарт атланы узакъ баргъан чаришде,
Нарт байрамда хорлап чыкъды ол нартланы хар оюнда, эришде.   

Ёрюзмекни ёге жашы нарт Сосурукъ кёрюнмеди ол оюнда, жыйында, 
Аны аллында кетген эд да кюнбатышха жортууулгъа сау жылгъа.

Тотурбийге, ёчге салып, алтын иер, кюмюш керек алып келдиле:
– Эй, батыр а, эй, жигит а, бетинги да ачсанг, болур, – дедиле. – 

Атдан тюшюп, къолубуздан бу ёчюнгю, келип алырмы эдинг а, 
Хорлагъанса, баш болгъанса, атынгы да бизге айтырмы эдинг а?

– Хей, аланла, атым арт жанындан келгенлеге табан тийирир, 
Ал жанындан келгенни уа, – деди, – от тылпыуу аман кюйдюрюр.

Ёчюгюз а кесигизни болсун, – деди, – ол тюйюл эд манга кереги,
Керек эди нарт тайпада батырлыкъны, жигерликни биллигим. 

Тукъумуму, атымы уа сизге айтсам, – деди, – ким да аны не этер, 
Танышыргъа сюйсем, – деди, – бир заманда аллай кюн да жетер!

Алай айтып, садакъ окълай, кёзкёрмезге женгил учуп ташайды,
Къайтып келип, къаласында, къуш тёшекге жатып, тынчайды.

Уянганда, Тотурбийге соргъан эди, отоууна келгенинде, анасы:
– Къалай болдунг ол байрамда, не кёргенсе, уой, анангы къаласы?

– Къой-къой, Нартда, – деди, – мен къоркъурча, батыр кёрмедим, 
Бир батыргъа хорлатмадым, бир оюнда алчылыкъны бермедим!

– Уой, Тотурбий, Ёрюзмек да андамы эди, къалай эди ол аман,
Теркирек а келге эди аны юйюне, жанын алыр ючюн, Аламан!

– Ёрюзмек да анда эди, таматалыкъ этип турду,  – деди Тотурбий,– 
Аны кёрсенг, сунар эдинг, – деди, – не бир падчах, не да бий.

Ол оюнда эгенлеге башчы эди, къарай эди, тёрде кеси олтуруп,
Бир шапа да алларында гоппанланы бал бозадан толтуруп.

– Кёргенмединг анда сора бир ачыкёз, темир бетли деу жашны, 
Сосурукъ-батыр деген а нарт уланны, кикирик да башны?

Нарт Элинде ол боллукъду, – деди бийче, – сени аман жауларыкъ, 
Ол ташдан туугъанды, темир кибик, – деди, – къаты болуп санлары. 

– Кюрешмедим къарап, – деди жашы, – хар нартны да бети-къашына, 
Кюрешмедим къарап, – деди, – хар нартны да санларына-башына.    

Аны ташдан, жерден туугъаны бла жокъду, анам, мени бир ишим, 
Ма мени бла демлеширча жокъ эд, дейме, анда жангыз бир киши.

Нек тургъанем андан бери тиширыуну эссиз оноууна тынгылап, 
Къаллай бир мюлк, алтын жыяр эдим, нарт эллени аямай тонап!

Жаш Тотурбий андан сора кире башлайд Нартны къыйыр жерине,  
Жыйыны бла айлана эд кечегиде, анда, мында хата эте, кёрюне. 

Кёп жигит нартны да жойгъан эди, жыйыны бла тыйып алларын,
Узакълада сата эди сюрюп кетген жылкъыларын, семиз малларын.

Жойгъанларын арбазында къазыкълагъа чанча эди башларын, 
Усхуртуклары уа излей элле ол тас болуп кетген жигит жашларын.

Табылмайын, аналары сарнай элле, жюреклери аман къыйналып,
Эгечлери тура элле, ариу акъ бетлери сапырандан аман саргъалып. 

Сосурукъну Тотурбий бла демлеши

Ма ол халда бир жыл оза кетди, Тотур айы дагъы башланды,
Тотурбий да, биягъынлай, Схуртуклагъа кеси жангыз атланды.

Акъ-бийчеге жукъ айтмады, кетген эди, атха минип, соруусуз,
Уллу сары аты, илячинлей, жолда уча эди, арымайын, солуусуз.

Жолда бара, бир мазаллы нарт атлыны кёрдю батыр Тотурбий, 
Къууа кетип, сейир этди, ол атлыгъа къарай кетип, ёхтем бий.

Минген аты – ашыкъмайын баргъан деменгили чичхансырт,
Туякълары, дейди, къара жерге, не да ташха тиймей элле чырт.

Тебе эди, бир тауушсуз, тенгизледе уллу толкъун тепкенлей,
Сюзюлюп а бара эди, суу юсюнде жюзюп баргъан желкенлей.

Ол атлыны танг алада кюмюш кибик кёрюне эд уллу тёбеси,
Жылтырап-жана уа, дейди, тёгерекни жарытып а, жилян кюбеси.

Ол а, дейди, Сосурукъ-батыр эд, жыл айланып, бара эди юйюне, 
Ат юсюнде къалкъый эди, анасына къайтханына сюйюне.

Жаш Тотурбий батыр эди, затдан, дейди, къоркъа билмеген, 
Сермешледе жюрегине къоркъуу деген артал, дейле, кирмеген.

Деу атлыны сыфатындан ёмюрюнде ол биринчи кере элгенди,
Элгенип а, кюбе тюбю суу-салам да болуп, алай халек терледи.

Сейир этип, батырлыгъын эскергенде, ол а кеси кесин уялтды, 
Къычырып а, къара къузгъун кибик, Сосурукъну алай уятды.

Жаш Тотурбий алдыргъанед аякъ, къамичилеп, жинли сары атына,
Жете келип, гебоху бла къаты уруп ийип Сосурукъну сыртына.

Жукъ сезгинчи, учуп барып, тийген эди нарт батыры узакъда, 
Эсинде да болмай, тюшген эди ол да ёлюм къоркъуу тузакъгъа.

Атдан тюшюп, болат къылычы бла Тотурбий да жетди къатына,
Кертичилей тура эди нартланы жоюп бошарма деген антына.

Нарт Сосурукъ, эсин жыйып, Тотурбийге жерден ёрге аралды, 
Ким болгъанын, нек чапханын ангыламай, тюшюнмей къалды:

– Эй, улан а, – деди, – адетинде демлеширге сюйген этмезед алай,
Сен а, бугъуп келип, сыртымдан ургъанса, аман къоркъакълай.

Киши эсенг, тюбешейик, болжал салып, Чариш Тёбе къатында,
Демлешейик ол заманда, бизде алай этиучюлле керти батырла! 

Огъай эсе, мурдар болуп, ассы бола эсенг бизни кёрген Тейриге, 
Ол дунияда тюбеширбиз, бетден бетге, дуния къарап, бир бирге!

Ол айтханы ётген эди Тотурбийге, ачы тийип ёхтем кёлюне:
– Ёмюрюмде къоркъуу, – деди, – кирмегенди жюрегиме, эсиме.

Сюе эсенг, Чариш Тёбегизде тюбешейик сора бир а ыйыкъдан,
Жарлы башым сау къалгъа эд сен къынгырбут амандан!

Алай айтып, ёхтем улан, юйге къайтып, кёрдю бийче анасын, 
Соргъан эди Бойранкъыз да, кёрюп салымчыдан тапхан баласын:

– Къошулгъандан къошула уа барадыла кюмюш метле белингде, 
Къайдан келдинг, о не кёрдюнг тёгерекде, – деди, – жерингде?

– Жолда мен бир тюрлю, – деди жашы, – нартха тюртюлдюм,
Ызындан а, жете барып, аны юсюне, ач бёрюча, аман юрюлдюм.

Уруп ийип, ат белинден мындан ары, – деген эди, – чартлатдым,
Къара балчыкъ суудан анга жети уртлам, – деди, – уртлатдым.

Башын кесип, ахшы саугъа этип, алып келейим дегенем санга, 
Сыртымдан а жашырын урдунг деп, уллу айып салгъанед манга.

Болжал этип, къоюп кетдим нартны балчыкъ кёлню къатында, 
Бир ыйыкъдан тюбеширге айтып уллу Чариш Тёбе артында.

– Бир тюш кёрюп, алай къоркъуп уянганда, – деди Акъ-бийче, –
Тынчлыкъ тапмай, – деген эди, – азаплыкъда ётгенди кечем. 

Тийип эди ариу жарыкъ кюнчюк бийик, уллу, жашил тёбеге, 
Андан, къалын туман басып, жангур жаууп къалды тийреге.

Ол туманда ачы-ачы, тёгерекни къалтыратып, бир ат кишнеди,
Элгенип а, – деди, – уяннганда, эсиме уа не зат, не зат тюшмеди.

Ол сен кёрген атлыны, – дейд, – къаллай эди бети-саны, сыфаты, 
Къаллай эди буту-къолу, – деп сорады, – минип келген да аты?

– Кет-кет, – деди Акъ-бийчени жашы, – тюш-мюшлени сен унут,
Мен кёрген а, айтханымча, тюрлю эди, чинкеаякъ, къынгырбут.

Эки ачы кёзю, миялача, сарымыйыкъ, темир кибик бети-сыфаты, 
Тюбюнде уа бир чичхансырт, жюйрюк, буу да башлы, – дейд, – аты.

Бек уллу эд, мазаллы эд ол батырны къарелдиси, саулай тёбеси,
Акъ кюмюшча, жылтырай эд юсюндеги ариу жилян кюбеси.

Эшитгенде, Акъ-бийчени кёз жашлары, жангур суулай, тёгюлдю:
– Къоркъгъаныма, билмей туруп, жашауумда ненча кере тюбедим!

Ол сен кёрген Сосурукъду, жангыз ол эд оюнлада сени озаллыкъ,
Ахыратда болгъа эди, итден туугъан аман, къалиярла къазарыкъ!

Башын кесип, келтирсенг эд, узун гебохунга чанчып, къаланга,  
Андан иги эталмазенг саугъа, – дейди, – ёмюрюнгде сен манга!

Ёрюзмек бла ол эдиле жарлы анангы юйюн, – деди, – къурутхан, 
Амалсыздан, бушууундан кечеле бла, ач ана бёрюча, улутхан!

Демлеширге барма, сермешгенде, сени жоюп къояр Сосурукъ,
Къал юйюнгде, сакълап турсун, сын къатхынчы, аман къурурукъ!

Ёхтем эди, батыр эди Акъ-бийче бла салымчыны оспар уланы:
– Акъыллы адам болуп а, къалай айтдынг аллай тели затланы?

Юйде къалсам, нарт Сосурукъ мени сакълап тура Чариш Тёбеде, 
Не сёз жетер Тотурбийге, ол хапары жайылгъанлай, элингде?

Андан сора менге къалгъан болур жаулугъунгу къыссам башыма,
Не да бу жерледен узакъ къачып кетерге уа тюшер тышына.

– Алай эсе, юйретейим амал, – деди анга бийче Бойранкъыз, – 
Ким биледи, сен хорлап а, къалмасам а бу жол кесим, насыпсыз.

Тынгылачы, мен айтайым нартны къалай, къайда туугъанын, 
Менден иги киши билмейд Сосурукъну къалай болгъанын.

Суу бойнунда туугъан эди состар ташдан бу къаладан жууукъда, 
Бир состар таш бууаз болуп нарт къойчусу тёкген урлукъдан.

Темир эд да, ол сабийни гюрбежиде отха салып, къыздырып, 
Сууукъ суугъа сукъгъан элле, тобугъундан къысхач бла алып.
 
Тобукълары, артал къатмай къалып, олду аны хамлы жерлери,
Демлешгенде, аны билип, – деди, – былай болсун анга этеринг.

Окъларынга, тюз учарча, кючлю хыйны-халмаш дууа тагъайым, 
Юслерине, жылан ууну жыйып, – деди, – иги къалын жагъайым.

Ол тёбеге, нартдан алгъа барып, танг алада сакълап тура тур, 
Жууукъ келсе, жукъ да айтмай, тобукъларын марап, алай ур!

Таурухуму ал жанына, эй, аланла, жырлай бара, къайтайым, 
Сосурукъну анасына ол кюн къайытханын сизге толу айтайым.

Эс жыялмай, келип, дейди, жатхан эди, тёшегинде сойланып, 
Сатанай-бийче да, къайгъы этип, турду юйде ары-бери айланып.

Тёзалмайын, ариу бийче баргъан эди Сосурукъну къатына, 
Соргъан эди, жумушакъ къолу бла мангылайын сылай, къатыла:

– Айтчы, балам, жортууулда сау жыл жюрюп, келдинг юйюнге, 
Не болгъанед, – дейди, – жолда къайтып келе туруп кесинге?

Нек кёрмейсе, балам, жарлы анангы санга этген къайгъысын,
Сенден сормай, къалай билсин, толу хапар анга ким айтсын?

– Анам, – деди, – терс болгъанма, кетип терен ачы сагъышха, 
Башыма жукъ кирмейд, бюгюн манга болгъан ишден а башха.

Бери келе, бир деу атлы, суху жетип, гебоху бла урду сыртымдан, 
Эсимде да жокъ эди да, чартлап, узакъ учуп кетдим атымдан.

Сояр ючюн, атлап келди, мен тёнгереп, танымагъан бир атлы, 
Бёрю кёзлю, бек ёсюмлю, деменгили, – дейди, – ариу сыфатлы.

Билялмадым, ызымдан да не зат ючюн таша келип тургъанын,    
Билялмадым, не зат ючюн, арт жанымдан келип, алай ургъанын.

Айып, – дейди, – этгенимде, жети кюнге болжал салды ол менге, 
Жети кюнден кел, дегенди, демлеширге уллу Чариш Тёбеге.

– О-ой, жаным, жашым, бек аман адамгъа тюбегенсе,– деди анасы, –
Олду Бойранкъыз-обурну, – деди, – салымчыдан тапхан баласы.

Сен Чариш Тёбеге аны бла бир ыйыкъдан демлеширге баргъанда, 
Ала сени, – деди, – хыйлала-хыйны бла кюреширле онгларгъа.

Алай болмаз ючюн, мен да къоймам этмей билген мадар-амалны, 
Айтайым, – дегенди, – хамлы жерин салымчыдан туугъан уланны.

Сары атын къара жинле, асырагъанлай, тутхандыла къала тюбюнде,
Юркген къылыгъы уа барды, – деген эди, – ачы таууш эштгенде.

Атынга да, токъсан тогъуз багъыр къонгуроучукъ табып, тагъайым,  
Чариш Тёбени да ол кюн, къалын къара туман ийип, жабайым, хай. 

Юсюнге да Ёрюзмекни, – деди, – уллу бёрю тонун къаплап иейим, 
Жаратхан Тейриден, балам, – деди, – санга болушлукъла тилейим. 

Ол туманда, кёралмайын, турур, сени, къачан келед деп, сакълап,
Ол заманда, мычымайын, аллына жортуп чыгъарса, чартлап.

Къонгуроула тауушу уа сары атын, алындырып, этер шайтанлы, 
Тотурбийни алып къачар, желкесине садакъ огъунг терен батылып!

Жети кюнден Тотурбий да, келе келип, ёрлегенед Чариш Тёбеге, 
Хазыр болуп, тюз кёргенлей, Сосурукъну тобугъуна садакъ иерге.

Бир заманда ол тёбени басды, чууакъ кёкден тюшюп, бир туман, 
Сейирсинип анга, дейди, Тотурбийни эси-башы болгъан эд хайран:

«Къайдан чыкъды танг алада, кюн да тие тура, къалын бу булут, 
Иги кёрмей, садакъ атсам, кетмеги эд къанлы жауум, къутулуп». 

Тотурбий да тёбе артында алай сагъыш-оюм эте тургъанлай,
Садагъын да, уулу огъун салып, атаргъа деп, хазыр болгъанлай, 

Нарт Сосурукъ чартлап чыкъды ол тёбеге, хахай этип, атылып,  
Къонгуроу тауушха тёгерекни, уллу тюзню саулай алдырып. 

Тотурбийни жинли аты, бёрю ийисден, ол тауушдан алынып,
Юркюп, дейди, тебирегенед къачып, къадалгъандан къадалып.

Тотурбий да, кючюн салып, кюреше эд, тартып атны жюгенин, 
Жарагъан эд Сосурукъгъа атасыны эски бёрю тонун кийгени.

Жаш Тотурбий, тохтаталмай атын, ол туманда этед къычырыкъ: 
– Къайры ахыратха, – деп а, – ашыгъаса, аман бёрю ашарыкъ!

Ол заманда, желчик уруп, тёбе юсюнде къалын туман чачылды, 
Сосурукъну жютю огъу Тотурбийни желкесине чанчылды.

Асыры кючлю тартхандан жюгени бла атны ауузун эки айырды, 
Тарпаны да аууп кетип, Тотурбий да бир жанына жыгъылды.

Нарт Сосурукъ, аты киштик жоргъа этип, аны жууукъ атлатды, 
Къылычы бла Тотурбийни баш токъмагъын, уруп чартлатды.

Артмагъына салып аны, ашыкъмайын, Акъ-Къалагъа тебреди, 
Акъ-бийчени арбазына Тотурбийни башын сызып жиберди.

Акъ-Къаладан чабып жетди олсагъатдан Тотурбийни нёгери, 
Тана тенгли, биргесине тюзде ууда айланыучу уллу къара эгери. 

Гырылдап, дейд, арслан кибик, Сосурукъгъа атды мыллыгын, 
Къылыч жетип, харам къанга алдыргъанед ол таланы кырдыгын.

Нарт Сосурукъ кёрген эди къазыкълада къатып тургъан башланы, 
Таныгъанед нарт элледе биргесине ёсген жарлы жашланы.

– Сен аман кёре эдим, кечеле бла келип, жаш нартланы ёлтюрген, 
Башларын а, асыралмазча, кесип-кесип, – деди, – бери келтирген! 

Элтип барып, ол башланы нарт элинде къабырлада асыратды, 
Аналарын, эгечлерин юй аллада уллу сыйыт этип, сарнатды.        

Тотурбийни ёлюгюн а къаласына алып келген элле асыраргъа,
Бойранкъыз а тёзюп турду, сюймей эди халкъ аллында жыларгъа.

Туруп турду, тюз сюелип, къаты къысып ариу тизгин тишлерин, 
«Керти болуп къалды, – деп а, – ол заманда кёрген аман тюшлерим. 

Нартла манга берген къыйынлыкъны, – деген эди, – унутмам,  
Нарт тайпагъа дертими да, жаным сауда, – деди, – къурутмам!».

   БОЙРАНКЪЫЗ  БЛА  ХУНКУР  ПАДЧАХ

Тауда, тюзде болсун, кючлю хункур падчахы,
Сары алтын бла жасалып эди тоханасы, тахы. 

Бирге жыйса, тюзню саулай жабып атлы аскери,
Анга иги кёзден къарай болур эди да Тейри.

Жашай эди, бир къаладан башхасына кёче,
Бир кёчгенде жолда ёлюп къалады ханбийче.

Ханбийчени падчах адетинде кешенеде асырады, 
Ёлгенине кюйдю, бишди, аман жарсыды. 

Къара кийип, мыдах болуп, элден элге айланды,
Тура келип, сагъышланды, алай ойланды:

«Мени кибик ханнга жангыз тургъан ушамаз,
Жангызлыкъда тургъан киши алай иги жашамаз.

Бола келгенликге, – дейди, – бираз къартыракъ, 
Юй бийче уа сайларгъа керек эдим, табыракъ».

Ол заманда, дыркъ деп, бир зат тюшдю эсине:
«Бойранкъызны алырмы эдим, – деди, – кесиме?».

Мычымайын, бир жыйынны жолгъа къурады,
Юслерине, башларына ол хан кеси къарады.

Акъ-бийчеге барып, былай-былай айтырсыз, деди,
Ыразы болса, аны алып, къайтырсыз, деди.

Уллу Эдил бойнунда уллу, бийик эди Акъ-Къала,
Акъ-Къалада тура эди жангыз бийче, къыйнала.

Бийчени аты болуп а, дейди, ариу Бойранкъыз,
Жашауунда тёрт эринден къалгъанед жангыз.

Жети жашын жойгъан элле Схуртукланы жашлары,
Дертленип а, тюйюп эди ол нартлагъа къашларын.

Тёгерекде табылмады анга себеп этер бир шоху,
Болуп къалдым дей эд, адамланы бир жогъу.

Эрикгенден суу бойнуна бара эди, ариу жасанып,
Жиляй эди, сарнай эди, сууукъ ташха къапланып.

Бир жол, дейле, суу бойнунда жылай тургъанлай,
Къарауашы Кюлюмхан да ары жетди, чапханлай:

– Бийче, тур-тур, бизге хан къонакъла келдиле,
«Ак-бийче къайдады, анга келдик», – дедиле.

Кеслерине къарасанг а, учхан къушдан къанатлы,
Кеслери да, бири къалмай, жюйрюк тор атлы.
         
Ызларындан келгендиле ауур жюклю арбала,
Арбалада болуп алтын, кюмюш, багъа саугъала.

Бийче, къобуп, барды къаласында уллу юйюне,
Кёп сакълатды келгенлени, сымарлана, кийине.

Керек тююл эд Бойранкъызгъа къына, ингилик,
Кийимлери тюрлю-тюрлю дарийледен тигилип,

Алтын чачы имбашына толкъун-толкъун тёгюлюп,
Кёк кёзлери эки уллу тюпсюз кёллей кёрюнюп, 

Оноу этип къонакълагъа келтириллик ашлагъа,
Кирип барды къонакъ юйде тургъан жашлагъа. 

Къарадыла ол бийчеге, ауузларын ачып, аралып,
Хункур ханга зарлангандан жюреклери къаралып. 

Эрни эсин алгъан сейир тылпыу ура эди юсюнден,
Ол жашладан хар бири да айта эди кеси кесине:

«Мындан ариу бир жан болмаз, Тейри адамы,
Мындан ариу кёрген болмаз эрни къарамы!».

Алай эди Бойранкъызны субайлыгъы, сыфаты,
Кёз алдагъан болгъан эсе, ол эд бир суу сураты!

– Уой, къонакъла, сиз а бери къайдан келдигиз,
Мени кибик тул къатынны къалай билдигиз?

Сюйгенмисиз, жолда бара, къайтып солургъа,
Бир эр жокъду мында сизге ушакъ нёгер болургъа. 

Кюрешейим сизге кесим аш-суу къайгъы этерге,
Шапалыкъгъа шапаланы тирилерин иерге.

Аш-суу алып, гузабалы жетген элле шапала,
Ол кечеде келечиле къалгъан элле уллу къалада.

Эрттенликде тамата уа, барып, айтды бийчеге:
– Уой, бийчебиз, келмедик а сыра-боза ичерге.

Болумунгу билип, жангыз тура тургъан кесинги, 
Эштип да чырайынгы, акъылынгы-эсинги,

Бизни санга ийген эди Хункур Элни падчахы,
Бош турады къатындагъы ханбийчени акъ тахы.

Хункур падчах оноу этген жерде турады къаланг,
Жокъду энди, – деди, – аны, сени да баланг.

Башыгъызны бир жастыкъгъа салырмегиз, – дейд, –
Хункур Элни оноуун да бирге алырмегиз? – дейд.

Бойранкъызны эки къыйгъан къашы тюйюлдю,
Артда, сагъыш эте келип, разы болду, ийилди:

– Болсун, – деди, – уллу хункур ханга барайым,
Бир юйюрлю болуп, жангы жашау къурайым.
 
Акъ-Къаладан кетип къалды ариу Бойранкъыз,
Тойларында мал соялла бир санаусуз, мардасыз.

Ол падчах бла олтургъанед, болуп ханбийче,
Сюйгенича, хар адамгъа, затха багъа ол биче.

Жыл да озмай, хункур падчах ёлюп кетди, ауушду,
Ол ёллюк да болмаз эди, юйдегиси болушду.

Жарлы эрине этген эди тюрлю уулу хыйныла,
Хункур падчах жан алгъанед, ауруп, къыйнала.

ЭЛИЯ БЛА НАРТЛА

Кёкге къарап, нарт батырла жырлайдыла, Элия!
Бери къарап, тынгылачы, санга айтабыз, Элия!

Нарт элледе адам къалмай жыйылгъанды, Элия!
Бир кёрюнчю, халкъ термилип, баш ургъанды, Элия!

Хурс-Халында сенсиз къууанч эталмайбыз, Элия!
Сенсиз доммай уулагъа да баралмайбыз, Элия!

Сенсиз татлы сыраланы тарталмайбыз, Элия!
Сенсиз садакъ окъланы да аталмайбыз, Элия!

Сенсиз кече жортууулгъа ким атланыр, Элия?
Сенсиз кече садакъ окъну ким аталыр, Элия?

Сенсиз кече жолубузну ким жарытыр, Элия?
Садакъ атып, душманланы ким арытыр, Элия?

Сени кёрмей, тангыбыз да аталмайды, Элия!
Сени кёрмей, кюнюбюз да баталмайды, Элия!

Къартларыбыз жан берелле, санга айланып, Элия!
Тилек тилей, ёледиле, атынгы айтып, Элия!

Тейри-Хан бла кёк башында жашап тургъан, Элия!
Нартла бла доммай шишлик ашап тургъан, Элия!

Санга къарап, кюч, къарыу да бек тилейбиз, Элия!
Сени кибик кишини да бек сюймейбиз, Элия!

Нартла бары баш урабыз, санга айланып, Элия!
Барыбыз да къууанабыз, санга ышанып, Элия!

Биз а энди Нарт Тёреге жыйылгъанбыз, Элия!
Сени кёрмей, бир аман да къыйналгъанбыз, Элия!

Биз а энди уллу оноула этерикбиз, Элия!
Ол оноу бла урушлагъа кетерикбиз, Элия!

Бизде бери келген уруш къуугъун барды, Элия!
Нарт Элине от салыргъа умут барды, Элия!

Адыл-Суудан жау келеди, бизге айланып, Элия!
Сен болмайын, тыярбызмы ол жауланы, Элия?

Нарт эллени халкъы къалмай къуугъундады, Элия!
Нарт аскерле жыйылалла хар къайдан да, Элия! 

Тау башында нартла къала ишлейдиле, Элия!
Нартла бюгюн къазауатха киредиле, Элия!

Аланы уа къатынлары сакълайдыла, Элия!
Жюреклери бир тынчлыкъ да тапмайдыла, Элия!

Нартла садакъ атадыла, тохтамайын, Элия!
Душманлагъа бойсунургъа унамайын, Элия!

Садакъ окъла къуюлалла, буз ургъанлай, Элия!
Ала таууш этедиле, къуш къанатлай, Элия!

Ала, барып, кюбелеге чанчылалла, Элия!
Окъла тийип, жау аскерле къырылалла, Элия!

Нарт гебохла къаяланы тешедиле, Элия!
Сырпынлары жау башларын кеседиле, Элия!

Нарт элледе уруш барад кёп заманны, Элия!
Атларыбыз арыйдыла, не амал бард, Элия?

Кёк кюкюреп, Тейри Эшиги ачылырмы, Элия?
Жау аскери, къуш тюгюнлей, чачылырмы, Элия?

Нарт батырла къазауатдан къайтырламы, Элия!   
Нарт эллеге тынчлыкъ келип, солурламы, Элия?

Къара къаргъа жол нёгерлик этерикди, Элия!
Билдирирге, санга айланып, кетерикди, Элия!

Кёкде ойнай, жарыкъ эшик сен ачсанг эд, Элия!
Жау аскерни, бир ургъанлай, сен чачсанг эд, Элия!

Ашырдыла бизни къартла, къучакълашып, Элия!
Сакълайдыла бизни къартла, жууукълашып, Элия!

Нартланы ол жырларына бюсюреди Элия,
Бийик кёкден, былай айтып, кюкюреди Элия: 

– Сиз а энди ахшы жолгъа барыгъыз да, уо нартла!
Жолугъузгъа дарман хансла алыгъыз да, уо нартла! 

Олтурсагъыз, Тейрини да сагъыныгъыз, уо нартла!
Демлешгенде акъыл-эсге базыныгъыз, уо нартла! 

«Кел» – дегенде чабып жетген болгъуз да, уо нартла! 
«Бар» – дегенде къол узатып къоюгъуз да, уо нартла!

Олтурсагъыз, хурмет бла тоюгъуз да, уо нартла!
Кем болмаз а сизни уллу боюгъуз да, уо нартла! 

Нёгерликге батырланы сайлагъыз да, уо нартла! 
Къоркъакъланы биргегизге алмагъыз да, уо нартла!

Ма сизни бла кёпден бери жашагъанбыз, уо нартла!
Хурс-Халында къонакъ къанга ашагъанбыз, уо нартла!

Илистинде ойнай-кюле жукълагъанбыз, уо нартла!
Сёлеширге Тау Аллына табылгъанбыз, уо нартла! 

Турч къаяны башын уруп чачханма да, уо нартла!
Эл башында кенг жолланы ачханма да, уо нартла! 

Къоргъашин Къая башында жашагъанма, уо нартла!
Андан къарап, Нарт Элине къуууанганма, уо нартла!
 
       БОЙРАНКЪЫЗНЫ  ХОРЛАМЫ
   
Бойранкъыз а Хункур Элде эте эди падчахлыкъ,
Падчахлыкъ десенг да, бола эди къачакълыкъ.

Ол, тынчлыкъ бла сабырлыкъны артал унутуп, 
Аскери бла тёгерекде бар ханланы жунчутуп, 

Тюп этип а, гунч этип а, угъай деген эллени,
Хункур Элге къоша эди адамларын, жерлерин.

Кезиу тенгиз бойнунда нартлагъа да жетди,
Бойранкъыз а кёп аскерин дагъы кёбейтди.

Биле эди Схуртукланы кетмез уллу кючлерин,
Кёрген эд да ат белинде ёсген батыр эрлерин.

Сатанай-бийче уа къайгъы эте башлап алгъадан,
Ёрюзмекге деди: «Келе турад къоркъурча заман.

Ол ханбийче, бизни сынамайын, тохтамаз,
Анга жасакъ берип, баш урмасакъ, унамаз.

Аликлагъа, Боралагъа къуугъун адам иейик,
Къыйын кюнде бир болушлукъ тилейик.

Адамыбыз азлыкъ этер, душман, билип кючюнгю,
Бизни ууатыргъа базынганы аны ючюндю».  

– Уой, къайгъырма, – деди эри, – ол аз да болсун,
Къоркъгъан а бизден, – дегенди, – къоркъсун.

Ол ханбийче, иш алайгъа, – дегенди, – къалса,
Бир кёрейик, нарт жерлени къалай алалса!

Сатанай а деди: «Ёхтемликди сени алдарыкъ,
Нарт халкъынг да уллу хата-палах сынарыкъ!».
   
Башланады къаты уруш, уллу, къанлы къазауат,
Къыйналады, уруш отун сынап, жамауат.

Ол бийче уа дагъы, дейле, хорлар мадар изледи,
Сора хыйсар ханны болушлугъун тиледи.

Киеую болуп эд хыйсар ханны аскер башчысы,
Ол келип а, башланады къазауатны ачысы.

Нартла кирген элле бир керменге, къалагъа,
Душманлары чабадыла, бек кёп болуп, алагъа.

Талай кюн а къыза барды ачы уруш, тохтаусуз,
Хар кюнден а нарт аскери бола къарыусуз.

Кюрешелле батыр нартла ол жауланы тохтатып,       
Къартлары да Элиягъа тилек этип, табынып.

Душманла уа, къалын агъачланы жандырып,
Жерни саулай тютюнге бла исси желге алдырып,

Къала ичинде тургъан нартла, солуялмай, бууулуп,
Бара элле ёлюп-ёлюп, ол тютюнден тунчугъуп.    

Ёрюзмекге сора Ачы Тилли Шырдан, дейд, келди,
Жер тюбю бла жюрюгенин билдирди:

– Уой, Ёрюзмек, нартны башын отдан сакъласам,
От тузакъдан барын башха жерге чыгъарсам,

Манга иги саугъа, – деген эди, – берирменг, 
Нарт Элинде намысымы бийик кёрюрменг?

– Айтханынгы сен а, – деди нарт да, – эталсанг,
Халкъны жанын от ёлюмден, – деди, – сакъласанг,

Санга къатылгъанны кесим жанын алырма,
Нарт хазнаны, жыйып, сени аллынга салырма!

Деди Шырдан: «Бу къаланы тюбю болупду дорбун,
Арба жолдан да кенгди, бек, – дегенди, – узун.

Керек болур бизге ол дорбун ичи бла барыргъа,
Терк Башына, кёрюнмейин, чыгъаргъа!

Нартла сора Шырдан айтхан жол бла кетдиле,
Боралары жашап тургъан жерлеге да ётдюле. 

Дорбун аллын бир уллу ташла бла жапдыла,
Эртдеден а жашап тургъан жерлерин а атдыла.

Ол къалагъа бийче кирип келди, атына, дейд, минип,
Алтын окъа бла жасалгъан боккасын да кийип.

Ол къаланы алгъанына бир бек къууанды,
Нарт аскерни ёлюп тапмай, уой, къутурду, алынды.  

Кетген нартла, бара-барып, киредиле Дюгерге,
Бир къаууму, андан тебреп, кетди Чегемге.

Бир бёлеги кетип къалды Уллу Малкъаргъа,
Холам элге, Бызынгыгъа, Бахсан да таргъа.

Бек кёплери Къобан ёзенине кёчюп кетдиле,
Шахарлагъа, ариу нарт эллеге эндиле.

Анда Гемиргеуню туудукъларын кёрдюле,
Аликлары бла танышдыла, бири бирин билдиле.

Келгенлени нартла, къарнаш кибик а, кёрюп,
Ёрюзмекни тайпасына сюргю жерле да бёлюп,

Схуртуклары алып тауда ариу ёзен жерлени,
Анда салып башладыла, дейди, жангы эллени. 

Аликланы тукъум тюз жерледе, дейд, бегип,
Алан халкъны эки тукъум болуп къалды ёзеги. 

Ары сора Ачейлары, Боралары келдиле,
Уой, Индилары да бир энчи жер бёлдюле.

Нарт Ёрюзмек анда Алауганга кеси тюбеди,
Терс болгъанын анга ачыкъ айтып тебреди:

– Уллу кёллю болуп, уллу хата жетди элиме,
Бизге ким не эталыр деп а, келе эди кёлюме.

Ата журтдан кетгенибиз нартха дерс болсун,
Эсибизден, – деген эди, – кетмесин а, турсун.

Бирлик жокъдан келди бизге къыйынлыкъ,
Бирлик болса, чыкъмаз эди бизни онгларыкъ.

Ол ачыудан, бушуу этип, башым аман къайнады,
Бар нартлагъа сора бачамагъа сени сайладым.

– Угъай, – деди ол а, – сенсе анга устаракъ,
Алай нарт элинги тутсанг керек къатыракъ.

Аскер жыйсакъ, болмаз эди аны хатасы,
Сен кесинг да болуп нарт аскерни атасы.

Эки батыр киши, тангнга дери анда сёлешип, 
Олтурдула, уллу, дейди, оноулагъа келишип.

Нарт Алауган этген ишин эте эди къарыу бла,
Анга тенг да жокъ эд жортууулгъа барыу бла.

Хыйласы уа жокъ эд, къарыууна базына,
Айтырыгъын айта эди, къарамайын ызына.

Нарт Ёрюзмек башха эди, кёп да амал таба ишине,
Таянып а къалмай жалан уллу кючюне,

Айтыр сёзюн иги ойлап, ашыкъмай айтып,
Жамауатны саулай ауузуна, дейд, къаратып.

Нарт Ёрюзмек болду сора нарт аскерни атасы,
Ариу Сатанай а болуп алан халкъны анасы.  
   
        БЁДЕНЕК  БЛА  АКЪ-БИЙЧЕ

Бир уллу бийге да жалчыгъа киргенед Сары Бёденек,
Айлана да келген эди, жангызлыкъгъа юйрене.

Мингсан къой сюрюуню кюте турду, эринмей, кеси,
Разы эди аны ишине ол сюрюуню анга берген иеси.

Узакъ кетмей эди сюрюучюсю Эдил бойнундан,
Да кетермей, дейди, сыбызгъысын къойнундан.

Аны согъа, къойланы да жыя, жырла да жырлай,
Айлана эд Бёденек, дейд, сюрюуню уа биле эд сакълай.

Суу къатында тура эди Акъ-бийчени уллу къаласы,
Андан къарап, кёре эди ол ханбийче тийре туурасын.

Хункур Элге эте эди кючлю къатын падчахлыкъ,
Душманларын, къынкъ дегенни, эте эди эл тахлыкъ.

Жаз башында Акъ-Къалагъа келе эди солургъа,
Къыралында хар тийреден толу хапар алыргъа.  

Ариулугъу анга ушап, къарауашы Кюлюмхан,
Бёденекни сюйюп, аны кёрсе, бар дунияны унутхан,
 
Сыбызгъысын сокъса, жаш келгенин алай бла билип,
Жашыртын анга бара эд, тансыкъ болуп, термилип.

Бир кере уа, келгенинде, терезеден бийче къарады,
Мингсан къой сюрюуню жууукъ жерде марады. 

Ачыуланып: «Кимди бери мингсан сюрюу бла кирген,
Менден сормай-ормай, жайлыгъымы теплеген?» – 

Деп а, бери айланып, чамланып да, алай къутурду,  
Къайырбек жыйын башчысын чакъырып да, буюрду:

– Суу бойнунда сюрюучюню алып бери бир келтир,
Сауут-сабасына узалама десе уа, къарамай, ёлтюр!

Аскер башчы жыйыны бла кетген эди ол суу ызына,
Акъ-бийче уа арбасы бла тебреген эд аны ызындан.

Кюлюмхан да бийчесини биргесине ары атланды,
Бёденекге къайгъы этип, дейди, аны таба къарады.

Аскер башчы, Бёденекге жетип, сорду ол жашха:
– Нек келгенсе, бизден къоркъмай, бизни бу ташха?

Кимникиди мингсан сюрюу, къайдад аны аман иеси,
Тюбесем эд анга, – дейди, – алай жыйдырырем эсин! 

Бёденек а, бир терс жолну айтып, андан къутулду,
Атлы аскер, бири къалмай, ары таба кетди, къууулду.

Акъ-бийче бла Кюлюмхан а ишни кёрюп турдула,
Къарауашны, дейди, эсинде уа бир умутла туудула. 

Бир жанына кетип, ышара бла Бёденекге билдирди:
«Къоркъмай, бери таба бир ёте келсенг а», – деди.

Бёденек да Кюлюмханны ангылады этген акъылын,
Сюрюуню да алай къоюп, ары келе келди акъырын.

Баш да урмай, букъмай, турду Акъ-бийчени аллына,
Ол а, жашны къарай кетип юсю-башы, халына:

– Кимсе, нек келгенсе, – деди, – уруп, мени къатыма,
Не дейдиле, сен хашкенни, тукъумунга, атынга?

– Бёденекме, – деди, – бёденек да ханны кичи уланы,
Амалсыздан кёп айландым, кимге болса къулланып.

Акъ-бийче уа: «Хан улуна, – деди, – ушамайды сюегинг,
Бар эсе да менден къоркъмаз кибик ётюнг, жюрегинг.

Хан улусу, – деди, – болуп чыкъдынг сен къайдан,
Къош ийисден къырмай, кетермединг былайдан?

Аскер къайтса, сени къамичи бла иги тюйдюрюп,
Байлатырма налат ташха, адамланы кюлдюрюп!

Бёденек а Кюлюмханнга, ол да анга терк къарап,
Бири бирин умутларын, сёз да айтмай, иги ангылап,

Акъ-бийчени, тутуп, жыгъып, бойнун буудула,
Ёлюгюн а, элте барып, быргъадыла Эдил суууна.

Суугъа тюшюп, Акъ-бийчени ариу бети тюрленди,
Жюзжыллыкъ бир къарт къатынча, алай кёрюндю. 

Бара барып, экиси да ол аскерни, къууп, жетдиле,
Бёденекни кёрюп: «Бу уа киминг болад?», – дедиле.

– Къарнашымды, Акъ-бийче мени ийгенди сизге,
Кетип къалмасын дегенди аскер къауум кенг тюзге.

Жау аскери жолукъмаса, ол сюрюуню аман иесин,
Къойлары бла, деген эди, бери сюрсюн да, келсин.

Акъ-Къалагъа биз а энди сизден алгъа барайыкъ,
Кёпдю жумуш, – деди, – биз алагъа къарай турайыкъ.

Ол аскерле, алларына мингсан къойну да сюрюп,
Къайытдыла, сууукъ болуп, юслери да жибип.

Алларына чыгъып, Бёденек да алай айтды аскерге,
Къарап кеси кютюп тургъан уллу мингсан сюрюуге:

– Кёп жашагъыз, ажымлы, – дейд, – ёлдю Бойранкъыз,
Суугъа кетип, чыгъалмайын, батып кетди насыпсыз.

Мени атым Бёденекди, бёденек да ханны бир улу,
Дуниялагъа оноу этген Тейри-Ханны бир къулу.

Менден сора Акъ-бийчени жокъду къаршы жууугъу,
Менге къалгъанд оноу, алтын тахы, ёзге хар жугъу.

Биринчиден билдирейим, – деген эди атлы аскерге, – 
Бу сюрюуню юлешигиз, аны мен береме сизге.

Хар биринге отузушар жетер, – деди, – бек аздан,
Хайыр жокъду, уллу аскер туруп къала арбазда.

Сёз берирсиз, душман чапса, сауут алып, жетерге,
Ары дери эркин болуп, не сюйсегиз, аны этерге. 

Айтханына тынгылады атлы аскер, разы да болду,
Экисини муратлары, алай бла, саулай да толду.

Къой иеси адамларын ийди Бёденекни кёрюрге,
Жумуш берип, бёлек къойну сюрюп, юйге келирге.

Бёденек кютген а мингсан къойну излей келдиле,
Бийлерине: «Жукъ да тапмай, къайтдыкъ», – дедиле.

– Не сейирди, – деди бий да, – къайдад сюрюучюм,
Ол кёз къысмай, къойларымы ызларындан жюрюучю?

Къайда болур къойчукъларым, къалай ары кетдиле,
Бир ызлары къалмаз кибик, кимле думп-тас этдиле?

Эй-хей, – деди, – аскерлерим жайылсынла жоллагъа,
Бир ызлары табылырла, къарасала онгнга бла солгъа!

Бёденек бла Кюлюмхан а тура элле уллу къалада,
Къой сюрюуню иеси уа кёрюнгенде ол суу жагъада.

Келгенлерин хункур ханы Бёденекге айтдыла, 
Аскерлери, атлы болуп, хазырланып, аны тапдыла.

Кюбе кийип, сауут алып, тюбюнде да тулпар акъ аты,
Кючлю бийни аскери бла урушуп башлайды къаты.

Уруша келе уа, Бёденек да сермешлеге батылды,
Ол бийни кёргенлей, дейди, аны юсюне атылды.

Хан Бёденек, жете барып, демлешиуге киргенде,
Бийни башын алып, саны къалды атны юсюнде.

Андан сора къазауат да, тохтай-тохтай, суууду,
Бий жыйыны, хорлатдыкъ деп, тюзге къууулду.

Бёденек а Хункур Элде, алтын тахда орналды,
Ол элге да иги башчы болуп, тюз оноула къурады.

Кюлюмхан да сора Бёденекни къатынына саналды,
Къарауаш къыз Хункур Элге уллу бийче болалды.

XIV. НАРТ  ХАЛКЪНЫ  БИРЛИГИ

САТАНАЙГЪА  МАХТАУ  ЖЫР

Суу бла кюн тыякъладан туугъан,
Дунияда аныча ариу болмагъан,

Ариулугъу кёрген кёзню къаматхан,
Кечелени жарыкъ айлай жарытхан,

Нюрю кёкде кюн нюрюне эришген,
Хар кимге да ариу-ариу сёлешген,

Къашы къундуз тюклей болгъанга,
Жюреклеге хошлукъ, къууат салгъанга,

Жилтиреген, уллу, ариу кёзлюге,
Тап атлагъан, даруу-дарман сёзлюге,

Ариулукъ бла анга киши жетмеген,
Аны ючюн ёхтемликге кетмеген,

Субайлыгъы тау наратха ушагъан,
Хар ишин да заманында бошагъан,

Кюн сайын да Къобан сууда жууунган,
Тейри-Ханга эртден сайын табынган,

Къобан сууда чабакъ кибик жюзалгъан,
Керек ишге бек биринчи узалгъан,

Ариу санын Къобан сууу жалаучу,
Ол киргенде, черек уюп къалыучу,

Аны кёрюп, кюн да тохтап къалыучу,
Кийик сюрюу, отламайын, къараучу,

Эшитилмей жаллы бёрю жыйын улугъан,
Кёрюнмейин кёкде чыпчыкъ да учхан,

Чёп сындырмай, суу жагъада айланган,
Къолу бла уа гокка хансны сылагъан,

Юфгюргени къызгъан темирлени сууутхан,
Хар тилеги къабыл болуп а къалгъан,

Къатынланы кёп затлагъа юйретген,
Хар адамны эсин-акъылын да билген,  

Жер тюбюнде барны-жокъну да кёрген,
Ёлгенле бла тюшюнде ушакъ да этген, 

Сатанайгъа керти махтау салайыкъ,
Боза аякъны тюбюне да къарайыкъ!

Къобан суудан, дейле, чыкъгъанында, 
Толгъан айгъа ушап къалгъанында,

Атлай баргъан эди кеси бир талада,
Баргъан ызы да къалмай кырдыкда.

Анда ёсген гокка хансха кирип жаны,
Алып келип, арбазында салды аны.

Гюлчюк кёзюн ариу жума эд, кюн батса,
Эрттенликде ача эди дагъыда, танг атса.

Ол битимге нартла аны атын бердиле:
– Сатанайны гокка хансы, – дедиле.

     НАРТ  ТЁРЕДЕ  ДАУЛАШЛА

Юч нарт батыр тюлкю уугъа бардыла, 
Ол юч нарт да сауут-сабаларын алдыла.

Тик жол агъач таба уа буруллукъ эди,
Бек тамата темир санлы Сосурукъ эди.

Ёхтем Ёречикъау-батыр да экинчи,
Алауганны улу Нёгер а бек кичи.

Юч эгерни алып, ала ары кетген элле,
Жилян жырмаз бир агъачха жетген элле.

Ала жюрюген жерлери тар ауузла болуп,
Кюрешдиле, бир тюлкюню кёрюп, къууп.

Аны кече жатхан жерин сакъладыла,
Ол жюрюген тар жолчукъда марадыла.

Ол жюрюген тар жолчукъгъа къарадыла,
Жюрюгени болуп аны къая ыранлада.

Тюлкю уа жылтырайды, къап-къарады,  
Кече къалгъан жерлери уа къая тапкады.

Эрттен ол ючюсю уугъа баргъан элле, 
Къара тюлкюню бир ызын тапхан элле.

Ол ючюсю, арыдыла да, талдыла,
Кёп айланып, къара кечге уа къалдыла.

Кече тюшюп, айсыз кече болгъан эди,
Тёгерекни уллу шошлукъ алгъан эди. 

Къарангыда тюлкю ызла кёрюнмей,
Къайры, къалай барырларын да билмей,

Тёшеклери тау ташлары болгъан элле, 
Жуургъанлай, акъ булутну жапхан элле.

Садакъларын къая жухха такъгъан элле, 
Юслерине да чыкъ суула акъгъан элле.

Мараучула кече алайчыкъда къаладыла,
Иги жукълап, танг алагъа чыгъадыла.

Нарт жигитле, эртденликни сакълап,
Ашыкъмайын, тёгерекге иги къарап,

Бир тау жухда тюлкючюкню эслеп,
Аны ызындан суху, дейди, тебреп,

Бирге теппе-тенгши жете келген элле, 
Теппе-тенг да эгерлерин ийген элле.

Садакъларын бир кезиуде тарталла,
Бир кезиуде, кёзюн марап, аталла.

Теппе-тенгши ол тюлкюге чапхан элле, 
Атхан окъларын кёзюнде тапхан элле.

Терк окъуна теричигин алгъан элле,
Ма алайда уллу даулаш болгъан элле.

Сосурукъ деди: «Таматаны сыйын кёрюп,  
Къоярмегиз бу терини менге берип?».

Нарт Рачыкъау деди: «Ортадагъыды оразлы, 
Аны манга берирге болугъуз ыразы!».

Нёгер деди: «Бек кичини бетин этип,  
Нек къоймайсыз бу терини менге берип?».

Оюм сора барырмек деп, эл ныгъышха,
Кетген элле, ыразы болуп ол сагъышха.

Къайта бара, элни орамына келген элле,
Арбазында Сатанайны кёрген элле.

Сейир этди эсли бийче ол даулашха:
– Аны ючюн нек барасыз ныгъышха?  

Къара тюлкю тюйюлдю, бош кючюкдю,  
Болуп къалырсыз айыплы ючюнг да. 

Сиз, ючюгюз да, белгили нартласыз, 
Тюз оноуну уа ныгъышдан а бош сакълайсыз.

Бу даулашха къошулурла андагъыла,  
Артда чыгъар керексизге бир къайгъыла.

Мен айтханнга ийнанмагъан кеси кёрсюн,  
Мени ызымдан эл ныгъышха келе келсин! 

Бюгюн анда Тёре, – дейд, – жыйыллыкъды, 
Уллу ишни юсюнден сёз барлыкъды. 

Ары дери эл ныгъышха кесим барырем,  
Сорууума адамладан керти жууап алырем.

Уллу доммай бир терини алып баргъанед,
Адамланы алларына аны жайгъанед:

– Ненча олтан чыгъар бу териден а, дейсиз, 
Башым, – деди, – жеталмайды, анга кюлмессиз.  

Биреу айтды, кёп сёлеше онгдан, солдан:
– Мындан чыгъар, мен билгенден, жети олтан.  
 
Башха бир къарт деди: «Тейри, не билейим, 
Мындан эки-юч олтан чыкъса, мен ёлейим!».

Уллу даулаш этелле сора, бири да къалмай, 
Бири айтханны башхалары артал унамай.

Даулашланы, дейд, Сатанай кеси тыйгъанед, 
Ол терини юсюне да сау элни жыйгъанед.

Жыйылгъанла бары тери юсюне сыйындыла,  
Ол юч нарт да акъылларын алай сынадыла.

Эсли тиширыу элине алай бла ой бергенед, 
Тёречиле келгинчи, ныгъышдан кетгенед.

Нарт адамла уа юч къартны да айыралла, 
Ала, тюлкю теричикге къарап, былай айталла:

– Арагъызда ол даулашны тыярек, – деп, – 
Бу терини нарт мюлкюнде къоярек, – деп.

Ол оноугъа битеу нартла ыразы болгъан элле, 
Теричикни нарт хазнагъа салгъан элле.

Кёп болмай а элде бир къарт киши ёлгенед, 
Къайгъы ашы тамам ол заманда жетгенед.

– Нарт адетге кёре, – делле, – элде адам ёлсе, 
Чариш этелле, чаришде алгъа уа ким келсе, 

Бу теричик ол жигитге сыйлы саугъа болур, 
Анасыны тончугъуна жылы жагъа болур. 

Нарт Ёрюзмек тёре башчы кеси болгъанед,
Таш шинтикге, тёрге ётюп да, олтургъанед.

Тёречиле ол кенгешде кёп оноула этелле, 
Тюрлю-тюрлю соруулагъа къарай кетелле.

Даулашханда, хыны, суху да сёлешелле,
Бир бирлери бла алайда кёп ёчешелле.

Санадыла кимин тюзге, кимин терсге,
Сатанайны ол этгенин да алмайын эсге.

Тюйюшлени нарт Ёрюзмек тыйгъанед, 
Анда батырлагъа былай-былай айтханед:

– Биз Тёреге даулашыргъа келгенбиз,
Терсни-тюзню айырыргъа сюйгенбиз, 

Нарт эллени, – деди, – кючлю жаудан тыярча, 
Тёгерекни, онгну-солну къаты жабарча.

Аз ишледик тау башлада бёкем къалаланы, 
Гюрбежиле, сауут-саба, жити къамаланы. 

Алайлайын бир буу чыкъды алларына,
Садакъларын сермеп алып къолларына,

Аны кёрюп, нартла тёрелерин терк унуталла,  
Ата келип, уллу бууну, дейд, аудуралла.

Биягъынлай, дагъы башладыла даулашларын,
Бир бирине, дейди, тюйюп кёз-къашларын.

Алтын Дебет айтханед сора, ол ишни кёрюп:
– Мюйюзлерин, – деди, – келтирчигиз бери. 

Элтип, узакъ жерге да салыгъыз, – деди, –
Бирем-бирем, марап, окъ атыгъыз, – деди. –

Кимни огъу барып чанчылгъанын кёрюрек,
Алчылыкъны да аланы атханга берирек.  

Бири да къалмай, окъларын атхан элле, 
Тийдирмей, ачыудан ёлюп къалгъан элле.

Жёнгер, къатышмай, алайда тура тургъанед,
Аны кёрюп, нарт Ёрюзмек соргъанед:

– Уой, Жёнгер, сен къатышмай нек тураса, 
Эй, кесинги да бир жанына нек тутаса? 

Ол мюйюзге нарт Жёнгерни огъу тийгенед, 
Къалгъан батырлагъа ол ичинден кюлгенед.

Аны сынап, дагъыда атып кёр, деген элле, 
Тийдиргенин дагъыда бир кёрген элле.

Аперимлик алай бла Жёнгерге жетгенед, 
Ёхтем болуп, ол юйюне алай кетгенед.

Ёрюзмекни уа Тёреден кёлю чыкъгъанед,
Андан сора анга къатышмайын къалгъанед. 

     ГОЛЛУГЪА  МАХТАУ  ЖЫР
    
О сыйлы Голлу да,  сен алтын тонлу!  
Ойра, Голлу!
О сыйлы Голлу да,  жарыгъынг монглу!
Ойра, Голлу!

Сени нёгеринг чыммакъ атынгды!
Ойра, Голлу!
Аны жюгени  сары алтынды!
Ойра, Голлу!

Къара кечени хорлап туугъанса!
Ойра, Голлу!
Къыш сууукъланы кери къуугъанса!
Ойра, Голлу!

Дуниягъа бийикден къарай келесе!
Ойра, Голлу!
Жарыкъны сюйгенге жашау бересе!
Ойра, Голлу!

От кючюнг дайым бизни жакълайды!
Ойра, Голлу!
Хата, палахдан бизни сакълайды!
Ойра, Голлу!

Нюрге баргъанны жюреги токъду!
Ойра, Голлу!
Нюрден къачханны огъуру жокъду!
Ойра, Голлу!

Нарт халкъ аллынга къарап  тургъанды!
Ойра, Голлу!
Умутла жолун санга бургъанды!
Ойра, Голлу!

Адамла «Голлуда» юлгю алалла!
Ойра, Голлу!
Ары бармасанг, аман айталла!
Ойра, Голлу! 

Бюгюн а тангыбыз жарыкъ атханды!
Ойра, Голлу!
Хайт дегиз, аланла, Голлу къайтханды!
Ойра, Голлу!
Нарт халкъына да алгъыш айтханды!
Ойра, Голлу!

    НАРТНЫ  УЛЛУ  БАЙРАМЫ

Къыш ахыры бола, жыл къартая кетгенди,
Дебет, жулдузлагъа къарап, айны билгенди.

Нарт эллеге жаш-къушланы жюзюн ийди,
Халкъны саулай барын да кёрюрге сюйдю:

– Эй, аланла, уллу байрамыбыз жете турады,
Жаз башыны да ийиси бурнубузгъа урады!

Эй, нарт дегенинг жыйылсын Шамбалыкъгъа,
Къууанайыкъ, кёрюшгенде да, нарт халкъгъа!

Ары мен нарт тюйюлме деген бармасын, 
Аякъ тюбюнден жел чыкъгъан а къалмасын!
 
Нарт элледе жигит жашла гузабагъа кирелле,
Хора атларына эрттен, ингир сайын минелле.

Жарау этип, тулпарланы жылтыратып жууалла,
Къурмач берип, минип, ары-бери къууалла.

Садакъларын алып, кече болгъунчу, атышалла,
Къолташ атып, кючлерине къарыу къошалла.

Ариу къызла бютюн къаугъа-къайгъы этелле, 
Ариу къумачладан омакъ кийим тигелле.
         
Жыл бошалып, сыйлы Тотур айы жетгенди,
Нарт эли, сора, къалмай, «Голлугъа» келгенди.

Кеси ишлеген бир къанатлы арбагъа минип,
Жетеди Бештаугъа Дебет, ары таудан энип.

Токъсан тейри токъсан таугъа, дейд, къондула,
Къазман бла Дых, Минги Тауда олтурдула.

Алларына, Бештау Тюзге, нартла келгендиле,
Атдан тюшюп, тейрилеге салам бергендиле.

Нартла тейрилени ариу кёрюп тургъан элле,
Алларына къара сыраларын салгъан элле.

Дауурбасчы жашла бла текеле ёрге къобадыла,
Сыбызгъыла, сирийнала бирден согъадыла.
 
Къарт Элия алтын аса таягъын кётюргенди,
Келген нартлагъа буйругъун бергенди:

– Тейрилени сизге Кёк Тейриси кеси ийгенди,
Кючюгюзню да сынаргъа, – деди, – сюйгенди.

Атларыгъыз, таш жолланы терк чапсынла,
Къалгъаныгъыз а къолташ, – дейди, – атсынла.

Чаришледен сора кюреш-тутуш къурагъыз,
Узакъ жерде салып, илишанла марагъыз.

Къаты сюнгюлени, садакъ окъланы алыгъыз,
Ол окъладан садакъ орунлагъа кёп салыгъыз!

Жашла, кетип, доммай уугъа жайылсынла,
Къызла «Чоппа» тепсеуге бирча барсынла!

Къартла, алгъыш, хапар айта, олтурсунла,
Сабийчикле зауукъ сабий оюн къурасынла!

Бери, аллыбызгъа, Тауас-батыр келсин,
Кючлю жашланы ол тутуп-тутуп кёрсюн.

Базыннганла сырпынларын чыгъарсынла,
Ойнап, жити сырпынларын сынасынла!

Нарт Ёрюзмек уучулагъа, дейд, къычырды:
– Эй, келигиз, иш барды! – деп а, чакъырды. –

Уугъа барып, бёрюлеге салам берип, ётерсиз,
Къарт бёрюге артыкъ уллу юлюш этерсиз!

Ала Къазман Тауда къарай, жюрюй кетедиле,
Доммай, жугъутурла да ёлтюрюп жетедиле.

Къарт темирчи Дебет ариу алгъыш этди:
– Жангы жылда жашау къууанч болсун, – деди. –

Бизни ариу кёзден кёрюп турады Тейри-Хан,
Дунияланы кеси жангыз сёзю бла жаратхан!

Бизге ол аллай бир уллу насып юлюш берсин,
Ол насыпны хар нарт да, – дейди, – тилесин,

Нарт уланла къыйын кюнде болурча кишиле, 
Хар къыз да жетишип жумушуна бла ишине,

Юйюрлери толу болуп, жарашыуда жашнарча,
Тейрибизни айтханларын толу этип, жашарча! 

Бири бирин а билсинле таматала бла кичиле,
Нартла болуп антларына, – деди, – кертичиле!

Бир огъурлу кюн башлансын байрамыбыз,
Кёп болсунла элни да эл этген адамыбыз!

Ачы Тилли Шырдан уллу къаргъыш этди:
– Бу къаргъышым душманлагъа жетсин, – деди. –

Бизге къажау жанланы сюймесин Тейри,
Хаталары кеслерине жетсин, бизден кетип кери!

Нарт эллени, барып, чачып, ояма дегенни уа,
Къартын, жашын, сабийлерин жояма дегенни уа,

Тургъан юйюнде туумай, болмай чирчиги,
Обасындан сора уа болмасын аны бир жерчиги!

Нарт Ёрюзмек къурманлыкъгъа бууну кесгенди,
Нарт Сосурукъ а талада уллу бир от этгенди.

Нарт Алауган къыркъкъулакълы къазан асханды,
Къарашауай, ары жетип, отха кёрюк басханды.

Ариу Сатанай келтиртгенди чыккырла бла сырала,
Къызы да, ол кюнге деп, биширген бал бозала.

Жашла соядыла деменгили доммай бугъаланы,
Нарт Рачыкъау кёкге, дейд, кётюрюп байракъланы.

Гюрен Къалада нарт Дебет халкъ аллына чыгъады,
Халкъгъа къарап, сыбызгъысын ариу согъады.

Битеу келген нартла ол къалада гюрен туралла,
Къол тутушуп да, «Голлугъа» ариу баралла.

Дебет айтхан жыргъа ала эжиу этедиле бирден, 
Аякъларын бирге-бирге женгил алып жерден.

Тангдан тюшге дери нартла тепсей берелле,
Тепсеп, атласала, тауну, тюзню да тепдирелле.

Токъсан тогъуз тейри, къарап, анга къууандыла,
Андан а къууанчла, нарт оюнла башландыла.

Къолташ атып, хар ким кесин алай сынайды,
Ол оюнда барын да Алауган-батыр хорлайды.

Нарт «Голлуда» Тауас-батыр да олтура эди,
Ким тутушур мени бла деп, тёгерекге къарай эди.  

Сосурукъ, къобуп, тейрилени алларына барады,
Элиядан тутушургъа ыразылыкъ алады.

Деу Тауасны ол тутушда кючю тауусулгъанед,
Болалмай, къыртишге, ауур ынычхап, аугъанед.

Нарт Батыраз хорлайд, илишанга садакъ атып,
Аны огъу учуп кетгенед, голагъа терен батып.

Болат сырпынларын нартла ташха биледиле,
Кёк Тейриден да болушлукъ бла кюч тиледиле.

Жютю сырпынларын, ашыкъмай, тап сууурдула,
Сырпынлары турукъланы женгил туурадыла.

Тулпар атларына минишдиле жигит нартла,
Узакъ чариш этип кёрюшдюле жигит нартла.

Нарт Ёрюзмек анда сейир оюнун кёргюзтдю,
Къолан атын Дыхны башы бла секиртди.

Ырфыкъ Ызны жолун аны аты букъу этгенед,
Артха къала кетип, бар атладан алгъа келгенед.

Ол чаришде бар атланы озгъан эди, чабып,
Баргъан тийрелени, туманча, тылпыуу жабып.

Гемуданы уа кёрмейле, тёгерекге къарайла,
Сюнгю атарек деп, нарт Шауайны сакълайла.

Тулпар ат Гемуда, учуп барып, Айгъа къонду,
Анда чабып, жортуп, Айны бети андан онгду.

Сакъладыла, Къарашауай а келмей, турдула,
Артда бирден садакъ бауларын тартдыла.

Садакъ окълары уа бийик кёкге учуп кетген элле,
Кюн Тейрини алтын уясына жетген элле.

Кюн Тейриси ол окъланы оту бла кюйдюрдю,
«Тохтагъыз!» – деп да алагъа буйрукъ берди.

Сюнгюлерин ала бирден Айгъа бургъан элле,
Сызып ийип, ай тёшлеге къаты ургъан элле.

Къарашауай сюнгюлени жыйып алгъанды,
Бирге къысып, Айдан жерге атып къойгъанды.

Алай этип, ол нартлагъа кёкден къайтханды,
Анга къарап, къарт атасы Дебет да къууанганды.

Нарт уланла Алтын Дебетни аллына да келдиле:
– Эй, тамата, сыйлы агъабыз а, – дедиле, – 

Сенге жетген уста болмаз, аны иги билебиз,
Алай мында уа сен да бир оюн этсенг, сюебиз.

Алтын Дебет да, ышарып, жылкъы таба атлайды,
Чабып, ол жылкъыдан бир акъ ажир чартлайды.

Дебет акъ ажирни тутуп а сыртына къонады,
Ажир, учуп, Минги Тауну тёппесине чыгъады.
 
Къартны таула башларында чабып сынайды,
Ол къарт нартлай къалгъанын халкъ ангылайды.

Къайтып келди артха нартны сыйлы атасы:
– Бу акъ атчыкъны жокъду, – деп а, – хатасы.

Бир къолташ берсегиз эди манга, – деп, сюеледи,
Состар ташны алып, Сосурукъ анга береди.

Ташны алып, Дебет узакъ сызып ийгенди,
Состар, барып, бийик бир къаягъа тийгенди.

Къысыр къая, кюл тёбелей, дейд, чачылды,
Ортасында да, дейле, кенг арба жол ачылды.

Тёречиле Нартны ариу къызын сайладыла,
Эм ариугъа Аргуу деген къызны санадыла.

Нарт пелиуан Гезох Черек суугъа киргенди,
Черек сууунда, балыкълай, ёрге жюзгенди.

Нарт жашлагъа, эмиликле сайлап, сынатдыла,
Тейрилени, сейир да этдирип, къаратдыла.

Нарт гяпчиле да секирип, атларына минген элле,
Ат белинде сейир уста оюнларын этген элле.

Эмегенле уа, нарт оюнлагъа бек сукъланып,
Жюреклери да, дейди, ачыудан шор таралып,

Ташла бла къаяла артларындан къарай элле,
Бир нарт ёлюрмед, абынырмед деп, марай элле. 

Нартла, тейрилеге барып, алай тиледиле:
– Бизге оюн кёргюзтсегиз а сиз да, – дедиле.

Тау башладан къарап, ала анга ыразы болалла:
– Ким башларыкъды? – деп, бир бирине соралла.

Кюйсюз Тейри, мычымай: «Мен, – деп, сюелди, –
Мени бла кимди къоркъмай ойнарыкъ?» – деди. 
  
Ол, къамасын алып, тейрилеге алай хыны сорду,
Ол заманда къарт Элия тёрден кеси турду.

Кёкде жютю къамала кюнча, айча жылтырай,
Ол экиси атлагъанда, таула, тюзле да къалтырай,

Уллу сермеш оюн а, тохтаусуз барды анда,
Нартла юч кюн бла юч кече къарап, дейди, анга.

Элияны от къамасы уллу, исси болгъанды,
Ол къаманы анга Къайнар кеси саугъалагъанды.

Тийгенинлей, ташны, турукъча жандыргъанды,
Кюйсюз Тейри, тёзалмай, къамасын атханды.

Хорлатханын бир айыпха санап, чыдамай,
Башын кётюрмей, алайда нарт элине къарамай,

Кюйсюз Тейрини жюреги ол ачыудан кюйгенди,
Къачып, дейд, сора, биринчи кёкге кетгенди.

Къарт Элия, биягъынлай, жерин алгъанды,
Нартла эли, жарып, дейд, къууанчха къалгъанды.

Къарт Дебетге нарт уланла дагъыда келдиле:
– Бизге бир жыр айтсанг эд, – деп, тиледиле.

Алтын Дебет сейир жырларын башлады, айтып,
Тейрилени, адамланы да бирча сагъайтып.

Ол бек алгъа къаргъа жырны айта баргъанды,
Андан къузгъун жыргъа кёчюп къалгъанды.

Нарт элине къаплан тили да ачылгъанды,
Аны ызындан бёрю жыры да айтылгъанды.

Къартха нарт уланла эжиу этип тургъан элле,
Жыр бошалып, жангы тойну къургъан элле.

Шайтан башчы Элияны аллына келгенди:
– Бу нарт тойгъа бизни да къой, – дегенди.

Къарт Элия, кюлюп, анга разылыгъын бергенди,
Шайтан жыйын, мычымайын, чабып келгенди.

Нарт Ёрюзмек да, дейди, сюелди алларында, 
Тогъуз жырчы, тогъуз «теке» да къатында,

Тогъуз сыбызгъычы, тогъуз дауурбасчы да,
Тогъуз да сюнгюлчю, тогъуз а садакъчы да. 

Ол шайтанла женгил тепсеп башлайла алайда,
Шайтан тартыу эшитиледи сора хар къайда.

Нарт Ёрюзмек, ол тойлагъа къарай барып,
Эки имбашына эки шайтан къызны салып,

Тепсеп, желкенча сюзюлюп, тойда атлайды, 
Тепсеп, шайтанланы, армау этип, хорлайды.

Шайтан сюрюу, тепсеп, тангнга дери турду,
Танг атханлай а, дейди, бирча думп болду.

Уллу байрамны да алты кюню, дейд, озгъанда,
Халкъ, жасанып, къол-бет жуууп, жыйылгъанда,

Кёкден тау тюбюне бир акъ къанкъаз энгенди,
Жерде уа ол бир акъ маралча кёрюнгенди.

Къарагъанда, алларында Умай-бийче тургъанды,
Барып, анга хазыр алтын тахха да олтургъанды.

Айтханды, нарт халкъгъа эшитдирип саулай:
– Сизге Тейри-Ханны болады буйругъу былай:

Ма бюгюнге дери жашап тургъансыз тенгликде,
Бёлюнмей, айырылмай, – дейди, – бирликде.

Саны кёп болгъанда, халкъгъа низам керек,
Ма бюгюнден ары боллукъсуз тёрт уллу бёлек.

Бири борчлу туууп Тейри-Ханнга табыныргъа,
Машакъ кёллю болсун, борчун толтурургъа.

Ол бёлекни жанган отлай боллукъду кёллери,
Игиликден бла иймандан толурча сёзлери.
 
Юслерине къаплан тери журун къапласынла,
Халкъны адетлерин, динин, тилин сакъласынла. 

Ала дерле битеу халкъны хар къайгъысын,
Болуп халкъны башы, – дегенди, – мыйысы. 

Экинчиси, къазауатчы кёллю болуп, сюелирле,
Ала халкъда керти низам-тёре сала да билирле.

Керек болса, къан тёгерге бирге атланырла,
Аямай жанларын, элни жаудан къорууларла.

Урушлагъа, уруп, боран желича, жетерле,
Уланларын да ол халда, – деди, – юйретирле.

Кёкюреклери къала болуп, къурчдан кереклери,
Аладыла халкъны, – деди, – батыр жюреклери. 

Ючюнчюле мюлк, байлыкъны жюрютюрле,
Ишни къурап, кимни не этерин юйретирле.

Ол къауумну суугъа ушаш боллукъду жанлары,
Усталыкъгъа тартып турлукъду къанлары. 

Байлыкъ жыйгъан-сюйген болуп белгилери,
Барыгъыздан да бай, омакъ боллукъду юйлери. 

Ма ол къауум татып турур ашны эм ахшысын,
Аладыла халкъны, – дегенди, – ашхыны.  

Башха бёлек а саналыр халкъны тамалына,
Тюз тюшюнюп къара ишни, – деди, – амалына.

Къолларына битеу къара ишни жигер алып,
Тангдан башлап, эринмей, бирча, къадалып,
 
Темир да тюерле, – деди, – сабан да сюрюрле,
Жылкъы бла мал кютюп, юйле да ишлерле.

Белгилери уа жигерлик болур ол жер кёллюлени, 
Аладыла, – деди, – жерни туугъан сабийлери. 

Чемерлери да къол аязлада, – деди, – болуп,
Ала тапдырырла халкъга аш-суу онглукъ.

Тейри сюймез ол къауумну къыйнагъанны,
Аладыла саулай халкъны да тёрт ишчи саны.

Ортагъыздан гитче, алай сыйлы бёлек чыгъар,
Анга Тейри-Ханны энчи борчу-жумушу бар.

Халкъда айырмалы болуп, аладыла таза къанла,
Аладыла шыйых, керти бийле бла шам ханла.

Къушлача, бийикден саулай халкъгъа къарап,
Тюзню, терсни башхаладан иги да ангылап,

Кюреширле тюз оноула, хайыр болурча, этерге,
Тейри-Ханны алай бла кёлюне да жетерге.

Ма энди аллыма эрле, бешге бёлюнюп, келигиз,
Сизге берлик ичгини татыууун да кёрюгюз!

Кёкден энелле тёрт сахан да, хауада къонуп,
Юслеринде да онтогъуз тюрлю ариу аякъ болуп. 

Нартла къарайдыла, кимге къайсы жетер деп,
Умай-бийче бизге не оноула, не оюмла этер деп.

Алтын тахы чегет жанына бурулуп къалды,
Алтын аякъланы уа, дейди, тамата къауум алды.

Умай-бийче андан кюнчыгъышха да бурулду,
Бир къауумгъа кюмюш аякъланы да тутдурду. 

Тахын кюнбатышха буруп, нарт эрлеге къарайды,
Багъыр аякъланы аллыкъланы сакълайды.

Кюнлюм жанындан эм кичи тукъумлары келгенди,
Ол къауумгъа бийче агъач аякъланы бергенди. 

– Дагъыда бир айтырыгъым, – деген эди бийче, –
Заман бара барыр, алышына кюндюз бла кече.

Хар къауумну иш жумушу башха-башха болур,
Заман бара, адам улу, дуния саулай да бузулур.

Киминг кесин ёрге тутар, башхаланы эниш салыр,
Кючю болгъан башчылыкъны, – деди, – алыр.

Алай ма бу жарыкъ байрам кюнледе тенг болуп,
Ёхтемликден барынг узакъ да, кенг болуп,

Мен бий, сен къул деп айтхан бир да болмасын,
Аны унутханны, – деди, – бир умуту да толмасын!

Эшитмесин Тейри сизде тюйюш дауурланы,
Киши да келмесин бери, алып уруш сауутларын.

Тотур айда къайтсын сизге къарындашлыкъ,
Алай бла нарт халкъы болурча алгъышлыкъ!  

Алай айтып, Умай жети кёкге учуп кетди,    
«Голлу» деген байрам Нартда ма ол халда ётдю.

Бар тейриле кёкге учуп-учуп кетген элле,
Кёргенлерин Тейри-Ханга айтып берген элле.

Алтын Дебет былай дегенди, сора, нартлагъа:
– Энчи эс буругъуз къолумдагъы бу саугъагъа.

Бу китапны кёкден сизге Тейри кеси ийгенди,
Мында аны сыйлы сёзлери жазылып келгенди.

Турурсуз, аланы хар жыл сайын бирге окъуп,
Анда айтылгъанны этип, эсигизде къаты тутуп.

Аны бла терсине, – деди, – таймазсыз, алданып,
Китап Шам-Къалада турса керекди, сакъланып.

Нартла ол саугъагъа неден да бек къууандыла,
Элтип, ол буумакъны уллу чууанагъа, дейд, салдыла.

     УМАЙ-БИЙЧЕГЕ  МАХТАУ  ЖЫР

Нарт агъалары – эл багъалары,
Нарт улулары – Тейри къуллары. 

Нарт улулары – анга баш ургъанла,
Нарт улулары – батыр да уланла.

Нарт улулары  уа – Тейри  къуллары!
Бёрюдю нартланы , уой, деу  аналары!

Нарт да улула – кюн сыфатлыла,
Нарт да улула – керти антлыла.

Ёз аналары къанчыкъ бёрюдю,
Ёз аталары къарт Дебет-тейриди.

Бек сюйгенлери ариу Умай-бийчеди!
Хар бирибизге ма ол багъа бичеди!

Ол Умай-бийче уа – Тейрини  къызыды!
Кёк бийиклени акъ да къанкъазыды!

Бизни байрамгъа да Умай  кеси  келликди,
Уллу къууанчны да ол сыйлы кёрлюкдю!

Умай-бийче сейирди, тамашады,
Айтхан а сёзлери бизге бек жарашады.

Аны санлары уа – кёкде туманлай,
Тепсей а барады, келе тургъанлай.

Аны санлары уа – марал сыфатлы,
Кёкде учханда ол къуш къанатлы.

Аны мюйюзлери уа – ай жабышханлай,
Аны жюрюшю уа – жулдуз учханлай.

Аны акъ бети уа – кюн жарытханлай,
Аны къарамы уа – танг жулдузунлай.

Аны кёзлери уа – дугъум бишгенлей,
Жарыгъын береди, кёкден тюшгенлей.

Алтын аякълы, уой, огъурлу Умай,
Бир ётюрюксюз а, чын сёзлю Умай!

Юч да аякълы акъ марал Умай!
Нартда байрамгъа къууаныр Умай!

Кюмюш аякълы акъ марал Умай,
Нартла элин сюйген, эй, халал Умай!

                 ЖЕСИРЛИКДЕН  КЪУТУЛУУ 

Нарт Алауган, салып а, дейд, Ёрюзмекни юйюне келди:
– Эй, алан, – деп а, – чиримпис болуп къалабыз да, – деди. –

Бир жайылып а, чарс этип, – деди, – элге алай къайытайыкъ, 
Къатынла бла олтуруп а, хапар айта, озуп барад сау ыйыкъ.

Биргебизге алыр эдик жортууулгъа Рачыкъауну, ол сюйсе, 
Сюймесе уа, экибиз да болалырбыз, жолубузда душман тюбесе.

Ючюсю да чыкъгъан элле, сауут алып, таула таба атланып, 
Бир заманда нарт Алауган айтхан эди, Ёрюзмекге айланып:

– Жолда чубур атлы кёреме да, ашыкъмайын, бир баргъан, 
Ким болгъанын билялмайма, Ачы Тилли болурму, Шырдан?

Жолда шырт деп чыкъгъанын а жаратмайын, айтды Рачыкъау:
– Шайтан кибик, ол аманны кюню аман болгъа эди, шау! 

Не да болсун, эрттеден бери да сюймеучюме, – дегенди, – аны,  
Ол Шырдан, – деди, – бузады, андан-мындан чыгъып, къанымы.

Жолубузну болмазлыгъын, уой, аланла, – деди, – муну кёргенлей,
Билип къойдум, Тейрибизни кёкде жангыз барын билгенлей!

Атланган эдик да, юч да уллу киши, чабып, жортуп, узакъгъа,
Ма кёрюрсюз кесигиз да, бу жол тюшмей къалсакъ  тузакъгъа!

Ачы Тилли келе эди, ат юсюнде къалкъый, ары-бери чайкъалып,
Маскеси да, айырылмай, аны ызындан чаба эди, тагъылып.

Айтхылыкъ а юч нартны да эслегенлей, Ачы Тилли тирилди:
– А бийлерим, мени къоюп, къалай ары жол алгъансыз? – деди. – 

Жортууулда сизге, – деди, – тенг тюйюлме, болмам сизге билеклик,
Мен болаллыкъ, ол да керек болур, иги шапа, – деди, – нёгерлик.  

– Хо да, кел да, ким да неге жарагъанын бир кёрейик, – дедиле, 
Ушакъ эте, ашыкъмайын, андан ары жолларына кетдиле.

Ташайдыла терен къалын агъачлагъа, орманлагъа, къоллагъа,
Жюрюдюле, суудан ётюп, адам жюрюмеген эски жоллада.

Кече къала элле дорбунлада, ат жерлеге салып башларын,
Бошай кетип юйлеринде артмакълагъа салгъан баллы ашларын.

Къалауурда, кезиу къарай, тангнга чыгъа элле отну къатында,
Бир кече уа жукъламазгъа кезиу жетди Ачы Тилли Шырданга.

Кече ортагъа дери тургъан эди, моркку эте, шишлик кемире,
Андан сора, теке къалкъыу этип, жамычыгъа жатхан эди, эриге.

Ким келир бери деп, отха отун атып, ол дорбунну жарытып,
Къаялада айлангандан талгъан эд да, жукълап къалгъанед, жатып.

Эмегенле ол дорбунда от жарыкъны кёрген элле узакъдан,
Эринмейин, келген элле, эрлай ётюп уруп келген сууладан.

Тёртюсюн да, эс жыйгъынчы, байладыла, байлагъанлай къойланы,
Адам этсиз болмаучеди ол къауумну байрамлары, тойлары.

Алып кетип, атхан элле ол тёртюсюн адам чыкъмаз терен уругъа:
– Сау бир ай керекди, – деп а, – была мында ашап-ичип турургъа. –

Арыкъдан ёлюп къалалла къолубузгъа тюшген аман гяуурла,
Бир ай озуп, семирселе, бизге бирер татлы къабын болурла!

Ючюсю да биз таныгъан, къаныбызны ичип тургъан тулпарла,
Жерибизге кирип келип, кереклерин, къазанлада бишип, табарла! 

Эки кюнню жесирлеге аяусуздан тапхан аш-суу берип турдула,
Сора нартла, ол урудан чыгъар ючюн, кенгеш-оноу къурдула:

– Алдамасакъ бу итлени, чыгъар амал болмаз, – деди Ёрюзмек, – 
Сагъыш этип, билялмайма, бир тап мадар а болургъа уа керек.

Эмегенле мен айтханнга ийнанмазла, андан, – деди, – тюнгюлдюм,
Кёплерини къарынларын бузгъан эдим, уруп жютю сюнгюмю.

Рачыкъау да: «Гидамы, – дейд, – жютюлюгюн кёплерине сынатдым,
Ийнанмазла была манга, – деди ол да, – аналарын сатдыгъым!».

Алауганга къарадыла, тынгылай келип, ол да айтды, ахсынып:
– Айтмасам да, сиз билесиз, – деди, – къылыгъымы, халымы.

Кёп да кере сюрюп кетген эдим уллу жылкъыларын, малларын,
Жигитлерин тереклеге тагъып, алып, артда къоюп, къызларын.

Ачы Тилли айтмагъанды ол дорбунда, жукълап къалгъанын,
Жанган отха отунланы барын тёбе къалап къойгъанын.

Нарт батырла кенгешгенде, Шырдан терен сагъыш этип, олтурду,
Бир терслиги болмагъанча, дейди, юч батыргъа алай сундурду.

– Мен а, – деди Шырдан, – эмеген халкъына жетдирмедим хатамы,
Зыйна этмей, аманлыкъ бла айтдырмадым эллеринде атымы. 

Къарыусуз нартлагъа ышандым да, кирдим башсыз къауумгъа,   
Эй, ма быллай кюн келги эд мени, – деди, – жети къанлы жауума!

Не этейик, жесирликден, сизни менден башха киши къутултмаз,
Ма мен тапхан тап амалдан башха мадар биринг табалмаз.

– Айтчы сора, – деген элле, – билген, тапхан амалынгы, хыйнынгы,
Ол жараса, болмагъанча кётюрюрбюз даражангы, сыйынгы!

– Угъай, – деди, – эмегенле аш-суу келтирселе, бизни багъаргъа,
Кеслерине айтырма, ма кёрюрсюз, болушмаса мындан къачаргъа.

– Къойчу, маржа, биягъы сен, багъалы этип, сыйны тартханны,
Биз, – дедиле, – сёз беребиз, толтурургъа ол сен айтханны. 

– Алай эсе, жарар, – деди, ёхтемликден жарылыргъа аз къалып, –
Насыбыгъыз бар эд, сиз оспарла, бери келгенигиз, мени да алып.  

Ол башына келген тап амалны ангылатды, айтды Шырдан алагъа,
Жан киреди сора, тюз айтад деп, амалсызгъа къалгъан нартлагъа.

Эмегенле, аш келтирип, кёрюнгенде, алай болду аны айтыуу:
– Эй, эслиле, бузуллукъду, былай турсакъ, этибизни татыуу. 

Санларыбыз жизги болуп къалмазламы бизни сояр болжал жетерге,
Аланы уа ийлер ючюн, сизде бир той-тепсеу сюе эдик этерге.

Эмегенле, эшитгенде, къууандыла, тохтап, эте келип къуш-мушла,
Жанлары уа тинлери уа болуучанед сирийнала, сыбызгъыла тауушла. 

Урудан чыгъып а, дейди, балдыргъандан бир сыбызгъы этди Алауган,
Къыл къобуз а къурагъан эд Ёрюзмек да, ат къуйрукъда къылладан.

Рачыкъау да, эки къаты ташны, къарс болсун деп, ура-ура тебреди,
Ма Шырдан да, тойгъа чыгъып, аякъ бюгюп, терк бурулуп, тепседи.

Эмегенле, сейир этип, ким сюелип, кими томуроулагъа олтуруп,  
Кеслери да, къарай кетип, башладыла, аямайын, къаты къарс уруп.

Ол юч нарт да, согъа-согъа, тепсейдиле, бирге ариу тизилип,
Эмегенле къарс ургъанда, гюрюлдеген таууш жерге, кёкге эштилип. 

Бир кесекден, кеч болгъанда, къарангыда бир шайтанла келдиле,
Тойгъа кирип, ариу тепсей, ойнай-кюле, анда уллу зауукъ этдиле.

Нарт Ёрюзмек, тепсей келип, бир ариу да шайтан къызгъа эс бурду,
Хапарларын айта келип, болушлукъ тиледи, болуп умутлу.

Ол ариу къыз эсли эди: «Болушурбуз, – деди, – батыр нартлагъа,
Бардырырсыз тоюгъузну, эслетмейин, артда мындан къачаргъа».

Танг да жууукъ болуп, дейди, ала тёрт нартны да сыфатларын алдыла,
Къыздыралла тойну андан ары, эмегенле, ауузларын ачып, арала.

Ол заманда тёртюсю да, бир жанына чыкъгъан элле, сылжырап,
Баргъан суу бла, тулпарлары тургъан жерге жетген элле, къалтырап. 

Танг атханлай, шайтан къауум, ол той баргъан жерден тас болду,
Эмегенле ол сюрюу да, тюйюшюрге къалып, ачыуундан мас болду.

Бири бирин терслеп, тюйген элле, тереклени жерден къобарып,
Тюйюшлерин тюш заманда тохтатдыла, кими ёлюп, кими да арып.

Шырданга уа нарт батырла, къутултдунг деп, уллу ыспас этдиле,
Буу мюйюзден шинтик этип, аны ёрге тутуп, сыйын алай кёрдюле. 

Келишдиле барысы да, жесирликге тюшгенлерин элде айтмазгъа,
Къатынлагъа, сабийлеге, саулай элге кюлкю болуп къалмазгъа.

Ачы Тилли тёземеди, айтды: «Баргъан эдим, юч аманга баш болуп,
Мен болмасам, къаллыкъ элле, сылыкълагъа азыкъ болуп, аш болуп!».

       БАТЫРАЗ  БЛА  НАРТ  АРПА

Нартны бар эд бир да сейир арпалары, ойра,
Базыкъ эди ол арпаны сабакълары, ойра.

Башы, ма киштик къуйрукъча, тёгерек эд, ойра,
Жайда жатмай, ол арпа уа бир ёрек эд, ойра.

Бир ууучдан сау бир черен тирлик берген, ойра,
Бир чёп башдан чапчакъ сыра сюзген, ойра.

Будай ундан аны уну бек созулгъан, ойра,
Гыржын этсенг, балдан татлы болгъан, ойра. 

Тёрт тизгини болуп эди хар къылкъыда, ойра,
Бюртюклери болуп эди чыммакъ акъла, ойра,

Талдыра эд, оракъ жетип, нарт беллени, ойра,
Тохтамайын ишлете эд тирменлени, ойра.

Бир ашагъан къуру аны кюсеучеди, ойра,
Сейир арпа тау сабанда ёсюучеди, ойра.

Эмегенле, зарлыкъ къысып, къарай элле, ойра,
Нарт сабанны къурутургъа марай элле, ойра.

Арпаларын жаз башында нартла себип, ойра,
Ол сабанла бир ариу да, дейд, кёгерип, ойра,

Кюзге дери тургъан элле, къууандыра да, ойра,
Тойда, сыйда алгъышланы айтдыра да, ойра.

Ол заманда нарт Батыраз жолгъа чыкъды, ойра,
Заманында къайтыргъа деп, бек ашыкъды, ойра.

Нарт аскерни, саулай жыйып, кетген эди, ойра,
Кюнбатышда бир жерлеге жетген эди, ойра.

Эр Батыраз жигит, батыр бир асдан эд, ойра,
Душманларын титиретген бир арслан эд, ойра.

Тёгерекде жылкъыланы къоймай эди, ойра,
Бетин, дейди, бир заманда жоймай эди, ойра.

Нарт эллени жауладан а къоруулаед, ойра,
Уугъа барса, доммайланы кёп аулай эд, ойра. 

Садакъ огъун атып, дейди, айгъа ийген, ойра,
Сюнгюсю бла булутлагъа, кюнге тийген, ойра.

Жаш нартланы бир сатыргъа ариу тизген, ойра,
Жылкъыланы Эдил-Суудан таугъа сюрген, ойра.

Алай эди Хымыч улу Батыраз-батыр, ойра,
Жерде, сууда, кёкде болсун, ётгюр, къаты, ойра.

Нарт аскер а жигитликле этген эди, ойра,
Артха айланып, Нарт Элине кетген эди, ойра. 

Келе элле, сермешледен арып, талып, ойра,
Талауургъа кёп жылкъыны сюрюп, алып, ойра.

Келе келип, тойгъа-сыйгъа кирген элле, ойра,
Нарт элде да уллу сыйны кёрген элле, ойра.

Олтуруп а, мудахлыкъны эслейдиле, ойра,
Не болгъанын, къарай кетип, билмейдиле, ойра.

Батыраз, дейд, алай сорду, бир къартлагъа, ойра:
– Алан, – деди, – не болгъанды бу нартлагъа, ойра?

Айтылмайла мында жырла, тепсемейле, ойра,
Чам сёзлеге, оюнлагъа нек кюлмейле, ойра?

Суу къуйгъанлай, нек турасыз, мудах болуп, ойра,
Биз да билмей, къалгъанмыды, палах болуп, ойра?

Ол къартладан бири айтды, анга айланып, ойра:
– Ой, Батразым, сюер эдик, бек къууанып, ойра,

Тойгъа ушап сыйларыбыз, тойларыбыз, ойра,
Башха болса сагъышыбыз, ойларыбыз, ойра.

Сиз кетгенлей, эмегенле келген элле, ойра,
Сабанланы ариу жетип кёрген элле, ойра.

Урлукъ алып, от да салып, кетген элле, ойра,
Бар сабанла ол заманда кюйген элле, ойра.

Къалмагъанды саулай Нартда бир бюртюк да, ойра,
Ол ачыудан барыбыз да бишдик, кюйдюк, ойра.

Элибизни берекети къуругъанды, ойра,
Къаныбыз да аны ючюн бузулгъанды, ойра.

Батыразны кёзюне уа жукъу кирмей, ойра,
Не этерин, сагъышланып, иги билмей, ойра,

Узун темир таякъ алып, атланады, ойра,
Ол таягъы тауусулгъунчу, айланады, ойра.

Тобугъуна жетип, ёсюп, сакъалы да, ойра,
Булгъана да нартны эси, акъылы да, ойра,

Бир агъачда дуппурдан а къарагъанед, ойра,
Бир аулакъда бир тютюнню марагъанед, ойра.

Ол заманда сакъалын да къысха этди, ойра,
Ол аулакъгъа, мычымайын, бара кетди, ойра.

Таша барып, ол тийреге жууукъ келди, ойра,
Бир оюнну, эришиуню анда кёрдю, ойра.

Эмегенле тутуша уа тура элле, ойра,
Бири бирин жерге-жерге ура элле, ойра.
 
Нартны сезип, бурунларын чюердиле, ойра: 
– Ас-бус ийис, адам ийис! – дей эдиле, ойра.

Башлары бла бир къара къуш учхан эди, ойра,
Садакъ атып, нарт ол къушну ургъан эди, ойра.

Къуш а доп деп, алларына тюшген эди, ойра,
Батыраз да, салам берип, сёлешген эд, ойра:

– Къонакъ, – деди, – аламысыз, эмегенле, ойра,
Кючлерини мардаларын билмегенле, ойра?

Тамата уа къарт эмеген жарыкъ болду, ойра:
– Хош да келдинг, – деген эди, – уой, нарт улу, ойра! 

Бизден иги къонакъбайла тапмаз эдинг, ойра,
Бизде болгъан адетден а къачмаз эдинг, ойра!

Алгъа сени къарыуунгу сынар эдик, ойра,
Къонакъ алып, андан сора жарар эдик, ойра! 

– Сиз а не бла сынарыкъсыз мени? – деди, ойра,  
Чыгъардыла бир мазаллы эмегенни, ойра.

Аягъына аягъы бла басхан эди, ойра,
Эки къолун къоллары бла къысхан эди, ойра.

Айландырып, эмегенни сызгъан эди, ойра,
Ташха уруп, ол жарлыны чачхан эди, ойра.

Жарсыгъанча: «Къалай уруп, – деди, – къойдум, ойра, - 
Эслемейин, ычхындырып, жоюп къойдум, – ойра. – 

Мени кючюм бек уллуду, болмай чеги, ойра,
Юзюлмесин биригизни боюн жиги, ойра.

Тутушууну, ол себепден, къоярмедик, ойра,
Андан эсе илишанны атармедик, ойра?

Къуш къанатдан бир тюкчюкню алгъан эди, ойра,
Эмеген а бир уланга айтхан эди, ойра:

– Таш юсюне, бир къычырым аралыкъгъа, ойра,
Ташха салчы, кёрюнюрча атарыкъгъа, ойра.

Кесинг анда бугъуп, – деди, – къайытырса, ойра,
Кимни огъу тюз тийгенин бизге айтырса, ойра.

Эмегенле, атып-атып, кюрешелле, ойра,
Окълары уа, ары жетмей, тюше элле, ойра.

Батыраз а бек ахырда атхан эди, ойра,
Ол тюкчюкню ортасындан къыркъгъан эди, ойра.

Эмегенле къарашдыла, жунчудула, ойра,
Амал тапмай, къуш-муш эте, булжудула, ойра.

Къонакъларын юйлерине элтедиле, ойра,
Батыразгъа бир къазанны кёргюзтелле, ойра.

Сыра къазан тура эди, асылып, дейд, ойра,
Тёрт къулагъы сынжырлагъа тагъылып, дейд, ойра.

– Жигит эсенг, муну юсю бла секирирменг, ойра,
Бир оюн да, – деген элле, – кёргюзтюрменг, ойра?

Батыраз а ол айтыугъа хо дегенед, ойра,
Къаплан кибик, аны эрнине секиргенед, ойра.

Аны эрнинде тёп-тёгерек тепсегенед, ойра,
Андан тюшюп, бир жанына терк ётгенед, ойра.

Ол къазанны, сермеп алып, чапхан эди, ойра,
Аны кёрюп, чач тюклери къопхан эди, ойра.

Бирер уллу терек алып, сюелдиле, ойра,
Батыразны, алай этип, кюлдюрдюле, ойра. 

Къазанны да жерге салып, тохтагъанед, ойра:
– Эмегенле, не этесиз? – деп айтханед, ойра. –

Мени къонакъ болгъанымы унутасыз, ойра,
Бетигизни тамыры бла къурутасыз, ойра!

Эмегенле, андан къоркъуп, шош эдиле, ойра:
– Бу оюнла, – деген эди, – бош эдиле, ойра.

Сизге сейир оюнланы юйретирме, ойра,  
Оюнланы ахшыларын кёргюзтюрме, ойра!

Батыразгъа, эт биширип, келтирдиле, ойра,
Гыржынны бла ичгини уа бермедиле, ойра.

– Къонакъгъа уа мени, – деди, – санамайсыз, ойра,
Къара сыра, арпа гыржын нек салмайсыз, ойра?

Бу хапарны бизде айтсам, кюллюкдюле, ойра,
Элигизни, кийик элча, кёрлюкдюле, ойра! 

Не этерелле, арпа гыржын саладыла, ойра,
Къолларына гоппанланы аладыла, ойра.

Нарт аланы ашай-иче келген эди, ойра,
Нарт арпадан этилгенин билген эди, ойра.

Сора нартны бир отоугъа элтген элле, ойра:
– Жат да, солу, рахат болуп, – деген элле, ойра.

Бир ариу къыз келип айтды Батыразгъа, ойра:
– Къонакъ болуп келген эсенг бу арбазгъа, ойра,

Кийиминги берсенг эди, жууар эдим, ойра,
Эрттенликге хазыр этип къояр эдим, ойра.
 
Къыз айтханны нарт жигит да этмей болмад, ойра,
Сауутларын башха жерде тешмед, къоймад, ойра.

Кече ортада нарт сагъайды бир дауургъа, ойра,
«Не айталла, – деген эди, – бу гяуурла?», – ойра.

– Бу къонакъны ёлтюрюрек, – дейди бири, ойра,
Унамайла ол оноуну нёгерлери, ойра:

– Аны, – дейле, – оюнларын кёрюрмедик, ойра,
Бу къонакъны билгенлерин билирмедик, ойра?

Юйренсек а, ол заманда жояр эдик, ойра,
Союм этип, аны этинден тояр эдик, ойра!

Эмегенле бир оноугъа келишмейле, ойра,
Нарт сюйгенча, бир бири бла тюйюшмейле, ойра.

Нарт Батыраз сезген эди ол болумун, ойра,
Тангнга къалса, узакъ жерде жоюллугъун, ойра.

Къымыжалай, садагъы бла, юйден чыкъды, ойра,
Черен тургъан жерге, дейди, бек ашыкъды, ойра.

Ол черенге, бир шыбыртсыз барып, дейди, ойра, 
Ууч толу бир мирзеуню алып, дейди, ойра,

Бир жанына сылжыраргъа кюрешгенед, ойра,
Эки кючлю эмегенге тюбегенед, ойра.

Эмегенле аны юсюне чапхан элле, ойра,
Экиси да ёлюмлерин тапхан элле, ойра.

Окъ тийгенед биринчини жюрегине, ойра,
Экинчини кирген эди тюз кёзюне, ойра.

Ол экинчи, хахай этип, къычыргъанды, ойра:
– Эй, чабыгъыз, терк жетигиз, нарт къачханды, ойра!

Арпабыздан алып барад, тохтатыгъыз, ойра,
Аны ызындан садакъ окъла терк атыгъыз, ойра!

Бир жюз чакълы эмеген а къуугъан элле, ойра,
Бир онусу, окъла тийип, аугъан элле, ойра.

Нарт Батыраз тебрегенед чабып, къачып, ойра,
Къаялада жаяу жолчукъ, дейди, ачып, ойра.

Бахсан башы Кыртык деген жерге жетди, ойра,
Аякълары, жара болуп, къаны кетди, ойра.

Тёгюденде, окълары да тауусулуп, ойра,
Дорбунчукъга кирген эди, армау болуп, ойра.  
  
Аны аллын бир гыйы бла бегитгенед, ойра,
Ол дорбунда, ичи кюйюп, нарт ёлгенед, ойра.

Къайтаралмад нарт элине арпаларын, ойра,
Олду, жашла, Батыразны хапарлары, ойра.

*** 

Чымай улу Ботта бара Тёгюденде, ойра,
Бир тешикни кёрген эди ол ёзенде, ойра.

Таягъы бла узалгъанед, къозгъап муну, ойра,
Кёрген эди аны артында бир дорбунну, ойра.

Къургъакъ эди ол дорбунну битеу ичи, ойра,
Анда, дейди, жата эди тулпар киши, ойра.

Бузулмайын тура эди саны-чархы, ойра,
Ичиндеча ол тулпарны жаны-ахы, ойра.

Тюбюндеги къара элле гыйы ташла, ойра,
Къолунда уа тутуп эди арпа башла, ойра.

Ол башланы, Ботта, дейди, келтиргенед, ойра,
Бахсан элни къартларына кёргюзтгенед, ойра.

Бюртюклери арпаладан тюрлю элле, ойра,
Башхаладан эки-юч кере уллу элле, ойра.
 
Чымай, дейди, ол Боттаны атасы эд, ойра,
Жерчиликни Бахсан элде устасы эд, ойра.

Ол арпаны сепген эди сабанында, ойра,
Билген элле аны нартдан къалгъанын да, ойра.

Башхала да ол арпаны сепген элле, ойра,
Ол арпадан гыржын, сыра этген элле, ойра.

Хаджиланы Чоппа деген къурманлыкъгъа, ойра,
Эл ахшысын чакъыргъанед аш-азыкъгъа, ойра.

Къарт Боттагъа айтдырдыла ол хапарын, ойра,
Тёгюденде табылгъаны нарт арпаны, ойра.

Къарт Чолайгъа жюз жыйырма тола эди, ойра,
Акъылы, саны да, дейле, къолай эди, ойра.

Къарт айтханед ол тулпарны ким болгъанын, ойра,
Нартла ючюн бергенд деп а, халал жанын, ойра.

Заман бара, нарт арпа да тас болгъанед, ойра,
Унутулмай, таулу халкъда жыр къалгъанед, ойра.
 
    РАЧЫКЪАУ  БЛА  КЪАРАШАУАЙ  ОЛ  ДУНИЯДА 
 
Нарт Рачыкъауну аты айтылып келген эди битеу Нартда,
Айланыучеди, кесинден бир кючлюню табар да муратда.

Эй, Капказда бек аз элле Рачыкъаугъа тенгши уа болаллыкъ,
Демлешгенде, бетден бетге тюбешгенде, аны хорлаяллыкъ.

Ол айлана тура эди, итингенлей кишиликге, уой, эрликге,
Бек мазаллы эмегенни огънакъ санамай бир тюкге.

Эй, кюнбатыш а жанында бир бий чыкъгъанды бир халкъда,
Эй, аллыма киши ётмез деген, деменгили, дейд, ол чакъда.

Рачыкъауну кёргенинде, кёлю чыгъып къалгъанед кесинден,
Нартны батыр сыфаты да туруп тургъанед кетмей эсинден. 

Ачыкъ демлешгенде Рачыкъауну хорламазын билип къойду,
Таша жерден садакъ атып жоярча бир амал излеп турду.

Сакълай, марай кетди да, батырны ызындан келе келди,
Тюзде, эски бир къабырла къатында отлагъан атын кёрдю.

Нарт Рачыкъау намаз къыла, ол бий, марап, анга садакъ атды,
Окъ, белине тийип, батыр Рачыкъауну баууруна батды.

Секирип къобуп, тулпар киши жангыз жети кере атлаялды,
Къара жерге аууп къалып, бюркюп баргъан къанга да боялды.

Аны ёлтюрген бий, Рачыкъауну анда асырамай, элине кетди,
«Муратыма жетдим, мени тыяр Нартда киши да жокъ», – деди.

Рачыкъауну минген сары аты, иесине къарап, ары-бери чаба эди,
Кёз жашларын тёгюп, Рачыкъауну сауут-сабаларын къаба эди. 

Нартла, билип, ары келип, ол тарпанны алай этгенин кёрдюле:
Къартла: «Эй, аланла, кёкюрегинде эки къанаты барды, – дедиле. –

Быллай тарпан, ал иеси ёлсе, аны артал да, – дейле, – унутмаз, 
Эй, Рачыкъау-батыр ёлгенди, бу да, ма кёрюрсюз, кёп турмаз.

Быллай атны, адет барды, асырайла ол иеси жатар да къабырда», –
Ол заманда Рачыкъауну аты, ынычхай келип, аууп а, тыпырдап, 

Нартла къарап тура, ёлгенинде, анга уллу сейир, дейд, болдула,
Алайладан элге да элтмей, бир къабыргъа ол экисин да салдыла. 

Бир заманда ол бий башха нарт батырны эштген эд да атын,
Аны да болмайды ёлтюрмей деп, къоймам деп, ишими жарты,

Барады Нарт Элге, Шауай-батыр къайдады деп, соруп, излеп,
Эй, жюрегин огъурсузлукъ, уллу зарлыкъ да бир аман бийлеп.

Шауай-батырны тапмады, узакъ жортууулгъа кетипди, дедиле,
Эки-юч айдан алгъа да ол элге къайтмазлыгъын билдирдиле.

«Ахшы, – дегенди бий, – эркек эсе, ол адамын излемейин къоймаз,
Излей келсе, – деди, – мени да къолума ол тюшмейин къалмаз».

Ма ол умут бла Шауайны жылкъыларын уллу тюзде тапды,
Жылкъычысын жоюп, дейд, ёлюгюн элтип, Тюпсюз Кёлге атды.

Эки-юч айдан Къарашауай жортууулдан къайтып келеди элине:
– Жылкъым турамыд? – деп, сорады, жукъ да келмей келюне.

– Жылкъынг а жериндеди, – дедиле, – отлай турад бир къоюнда,
Алай жылкъычынгы биреу алып кетген эди, атып ат бойнуна.

«Да мен Алауганны уланы болмайым, – дегенди нарт Шауай, – 
Атым турсун Уллу Нартда аманланы тизгининде айтылгъанлай,

Адамымы излеп, аны къайда, – деди, – болгъанын тапмасам,
Аны жесирликге алып кетгенни эшигин арты бла жапмасам!».

Жюрюй кетип, кёп жерлеге барып, излеп, табалмай, къыйналды,
Тюзде бир сын ташла, къабырланы кёрюп, кече анда къалды.

Анда: «Мен бюгече Тейри бла къонагъынгма», – дегенни айтып,
Шауай кетеди жукъугъа, бир къабырны тюз къатында жатып.

Арып жатханед да жамычыгъа, рахат жукълай-жукълай кетди,
Бир заманда уа тюшюнде: «Уой, Рачыкъау! – деп, бир аууаз эштди. – 

Нартла сени сакълап туралла, – дейди, – келчи, маржа, хайда», – деп, 
Рачыкъауну да жууабын Къарашауай эштеди сора, турмай кёп:

– Тейри бла барды къонагъым, – дегенди, – бюгюн баралмам сизге,
Сау болугъуз, – деди, – унутмай, тюшгеним ючюн эсигизге.

– Угъай, – деген эди ауаз, – къонагъынгы да ал да, келе кел бери,
Ахшы кишилени бизде хазырды олтурурча, – дейди, – жерлери. 

Къарашауай бла Рачыкъау кирип баралла сора кенг бир къалагъа,
Узун сый къангада ашай-иче, ушакъ эте тургъан нартлылагъа.

Ол экиси да, дейди, эшикден кирген жерде болуп шинтиклери,
Ашап, ичип башлайдыла башха нартла берген тигимлерин. 

Сый бошала туруп, Къарашауай къабырлагъа къайтып келди,
Жатханынлай, эсин а биягъы тюрлю ауаз, былай айтып, бёлдю:

– Ол къалада кёргенсе Тейриге керти къуллукъ этгенлени,
Ол дуниягъа эртде кетген нарт жигитле тутхан адетлени.

Жалчынг ёлгенди, сен, Тюпсюз Кёлню жагъасына барсанг,
Къармап, аны ёлюгюн табып, асырап да, сын ташын салсанг, 

Элге къайтып, жылкъычынгы къайгъы ашын адетде этсенг,
Рачыкъаугъа ирик союп, четен бла бир лёкъум да юлешсенг,

Биягъынлай, бери келип, жатарса, – дейд, – унутмай жеринги,
Ол заманда мен юйретирме, – дейди, – не, къалай этеринги.

Къарашауай, анга айтылгъанны этип, къабырлагъа къайтханды,
«Тейри бла къонагъынгма», – деп, биягъынлай анда жатханды.

Биягъынлай, нартла Рачыкъауну сыйгъа-тойгъа чакъырдыла,
Бир юч кере айтхынчы, экиси да бармай, тепмей турдула.

Алгъын, салам бергенинде да, къопмай а къалгъан элле,
Ма бу жол а, саламларын алып, нартла ёрге къопхан элле.

Рачыкъауну тёрге ётдюрюп, ол хар кимге этгенед тигимле,
Къарашауай къарай эди, къайгъы ашны жарагъанын биле. 

Къарашауай да ол сыйдан къабырлагъа къайтып келгенди,
Анда уа Рачыкъау, ыспас этип, анга былай-былай дегенди:

– Мен ёлгенли бери, – дейд, – садакъа  ашап тургъанем сыйлада,
Къайгъы ашым этилмей, деберим жюрюмей нартлада.

Сен ашымы, къызгъанмайын, чомарт болуп, этгенсе юйюнгде,
Аны ючюн ол аш манга жетип турлукъду дайым да, ёмюрюме.

Сен, атланып, зыккыл кийим кийип, тебре, – деди, – Абазагъа,
Жаяу болуп, ма ол элде чыгъарса бош алай уллу бир орамгъа.

Бир заманда сени жауунг келир, эки къолун аркъасына салып,
Ол орамда болгъан адам андан къачар, къычырыкъдан алып. 

Жетген-жетгенин а, уруп, ол огъурсуз адам тёнгеретип барыр,
Сенге жетип: «Эй, нек тураса былайда?», – деп, сорууун салыр.

«Мен жалчыгъа кирлик эдим, – деп айт, – элде бир иш тапсам,
Мен жылкъычыма, – де, – ыразы боллукъ эдим, ишге алсанг».

Сени салыр жылкъычыгъа ол деу, къылыгъынга къарай кетер,
Сен кёлюне да ушасанг, – дейд Рачыкъау, – нёгер окъуна этер.

Ол заманда, бир тап заманчыкъны, – деди, – сакълап турурса,
Кеси жюрютюучю къылыч бла да жалан да бир кере урурса.

Мени да, жылкъычы жашны да ёлтюрген итни алай жоярса,
Бизге этген аманлыгъын, – деди, – алай бла тёлетип къоярса!

Шауай, Абазагъа барып, алдан айтылгъанлай, болду иши,
Алгъа жылкъычыгъа салып, артда аны нёгер этгенед ол киши.

«Тириди бу, – деди, – жарар шапалыкъгъа, жумушлагъа чабар,
Болалмаса уа, терк къыстап иерме, тийирип, – деди, – табан».

Ма бир кюн а чыгъалла экиси да, къаратор атларына минип,
Узакъ бир эл къыйырына жетедиле, бара, жорта-чаба келип.

Элни къыйырында, адам къарап турурча, бир сарай болады,
Ол бий, кеси элге кетип, Шауай-батырны сарайда къояды.

Бир кесекден къайтады бий, къолтукъ тюбюне бир къызны алып,
«Тукъумуму артын этдинг!» – деп, къыз ачы жылайды, таралып.

Анга эс бурмайды ол бий, аш-азыкъны нартха, дейд, келтиртеди, 
Ашап бошап а, жукъусу келип, шапасына былай оноу этеди:

– Мында мен бираз жукълайым, – деди, – эки-юч сагъат уянмай,
Сен бу къызгъа болурса кёз-къулакъ, анга артал ышанмай. 

Ол бий къаты жукълагъанда, къызгъа Шауай кёзю бла кёргюзтеди,
«Урур эдим муну, сен къылычын берсенг», – деп, билдиреди.

Ол къылычны алып, Къарашауай душманына къарап турады:
– Эй, тур, келгенди ажалынг! – деп, къоркъутурча, къычырады.
 
Секирип къобады бий, къылыч тургъан жерге да узалады,
Аны тапмазлыгъын билип, къара къамасына, дейд, узалады.

Сермейди сора нарт Шауай ол адамны къылыч бла, керилип,
Бий къычырыкъ этеди: «Энтда да бир ур, ёлмезча, термилип!».

– Душманынгы бирден сора урмазса деп эд атамы манга осуяты,
Аны уа бузмазгъа деп барды, – дейд Шауай, – уллу антым.

– Эй-уой, да сен а сора ит Рачыкъауну къабырына баргъанса,
Аны жаны бла тюбешир ючюн, баям, кече анда къалгъанса!

Алай айтып, дейди, залим бий алайда, аууп, ёлюп къалгъанед,
Андан сора ол къыз Къарашауай-нартха былай айтханед: 

– Ма бу адам бизни бла жау эди, тукъумумда бир къыз чыкъса,
Ариуду деп а хапары болгъан элге-журтха, – дейд, – жайылса,

Бери келип, къызны алып кетип, – дейд, – артыкълыкъ этип,
Къайтып кете эд элине, – деди, – бирин сау къоймай, ёлтюрюп.
 
Къызны Къарашауай элтип баргъанды намысы бла юйюне,
Андан а, дейди, атланып, Нартха къайтып келгенди, элине.

              СОСУРУКЪ  БЛА  АКЪБИЛЕК

Э-эй, нарт Алауган Нартда игилик бла айтдыргъанед атын,
Эки жюреги бар эдиле ол батырны, эй, экиси да алтын, уой.

Э-эй, кишиликде нарт элледе Алауганга жетген жокъ эди,
Ал заманда къыйналса да, артда кёлю хош эд, токъ эди, уой.

Э-эй, айталмазча ариу эди экижюрек нартны бети-сыфаты, 
Алауган а заманында алгъан эди он эки да ариу къатын, уой.

Э-эй, эмеген къатындан туугъан эди анга Шауай-пелиуан,
Хункур падчахны уа къызындан да эки къыз, эки да улан, уой.

Э-эй, уланланы атлары да болуп бири Нёгер, бири Батыртуу,
Къызлары да Акъбилек бла Гоша, адам кёрмез бир ариу, уой.

Э-эй, Акъбилекге кёз тиер деп, юйде тута эди бийче анасы,
Кечегиде чыгъыучеди, жулдузлагъа къарар ючюн баласы, уой.

Э-эй, Акъбилек а баргъан эди Айючю деген а жигит кишиге,
Ай, артыкъ а бюсюремей нартла Айючюню хали, ишине, уой.

Э-эй, жашай эди къаласында Уллу Камны бир тик бойнунда, 
Байлыкъларын ычхындырмай, тута эди, къысып къолунда, уой.

Э-эй, сабийликден башлап, тюшмеучеди жюйрюк атладан,
Къара куш кибик да къараучеди тёгерекге бийик къаладан, уой. 

Э-эй, Айючюню жаны кирип эди къаласында уллу байлыкъгъа,
Жылкъылары, маллары да сыйынмайын сыртха, жайлыкъгъа, уой.

Э-эй, ай сайын а барыучанед ол Айючю кёнчекликге, тоноугъа,
Бир бойсунмай, дейди, Нарт Элинде болгъан адетлеге, оноугъа, уой.

Э-эй, бир жюйрюк къара къадыры бар эди да, анга мингенлей,
Къайтыучанед жортууулдан, жылкъыланы ахшыларын сюргенлей, уой.

Э-эй, Акъбилекни, дейди, ариу билегинден ура эди ай жырыкъ,
Аюйючю да жортууулдан келсе, жылкъы сюрюп, мажарып, уой,

Э-эй, Уллу Камда кечиуюне кечегиде ашыгъыулу жетгенлей,
Юйдегиси къаласындан, акъ билегин ачып, эншге ийгенлей, уой,

Э-эй, талауур бла ол кечиуден ёте эди, къыйналмайын, Айючю,
Атха минмей, бир къадырны сайлап, кёнчекликге жюрюучю, уой.

Э-эй, къайтып келип, боза, сыра тарта, махтаныргъа сюйюучед,
Акъбилек а, тынгылап, дейд, анга бир сёз айтмай, къоюучед, уой. 

Э-эй, алай эр хунери артал къуруп эди Айючюню, жигит кишини,
Сабий кюсеп, къыза эди Акъбилек-жарлыны толу ёшюню, уой.

Э-эй, уялгъандан жукъ айталмай, аны билмей элле эки къарнашы,
Акъбилекни сау кюнле бла сагъышлагъа кетип эд башы, уой.

Э-эй, жатмаучеди ол Айючю Акъбилекни жылы къойнунда,
Алай эди экисини жашаулары ол къалада, Камны бойнунда, уой.
   
Э-эй, ма ол халда ётген эди тойларындан сора толу эки-юч ай,
Жаз да кетип, жетген эди, болмагъанча, жауунлу да бир жай, уой.

Э-эй, тура эди Айючю да, чыгъалмайын, тёшегинде таянып,
Акъбилекге жигитлигин айта, санай, бир сант махтанып, уой. 

Э-эй, тёзалмайын, ол а деди махтаныргъа сюйген ёхтем эрине:
– Мен болушмай, болалырмем деп а, келмейд сени эсинге, уой.

Э-эй, ажашыренг, жылкъы сюрюп келе, къарангыда, туманда,
Айланыренг, жол табалмай, юсюнг жибип, Къобан бойнунда, уой! 

Э-эй, юйдегини ол сёзлерин жаратмады оспар кёллю Айючю,
Аны ючюн тийген эди ол кишиге, дейди, бек уллу да ачыу, уой.

Э-эй, юйде тура келип, дейди, тургъанындан аман арып, эригип,
Акъбилекге алай айтды баш иеси, дейди, хали тюрленип, уой:   

– Э-эй, сени къарап кёргюнчю да жылкъыланы сюрюп келиучем,
Уллу Камны кёпюрюнден, къыйналмайын, ётюп кетиучем, уой.

Э-эй, алай бек да болмаз, – деген эди, – сени манга керегинг,
Мутхуздан мутхуз бола барады алгъын жарыкъ билегинг, уой.

Э-эй, хурелени тонамайым, къалам тола келди алтын-кюмюшден,
Бир кюбюр къалып турады, толмай, къала тюбю мюйюшде, уой.

Э-эй, бир тоноугъа барып, – деди, – къайтып келип, аны толтурсам,
Кесиме да, бек батырма, мени озар жокъ деп, алай болалсам, уой,

Э-эй, тебрерикме, – деди, – къадырыма минип, къаджар падчахха,
Аны ариу къызын къачырып а, олтуртурма алтын бу тахха, уой!

Э-эй, алай айтып, сауутланып, киши узакъ жолгъа кеси тебреди,
Акъбилекни жаш жюреги къыйналгъанын бир сан этмеди, уой.

Э-эй, талай кюнню тургъан эди ол къыз, жарсый, жиляй, ёкюне,
Не этерин билмей, къууанмайын кёрген иги тюшю-тюнюне, уой.

Э-эй, Айючю уа, жылкъы сюрюп, келе эди къаласындан узакъда,
Къыркъ-Суудан ётюп а, эмеген сюрюуге тюбеп къалды аулакъда, уой.

Э-эй, къоркъмай, дейди, баргъан эди ол сюрюуню тамам къатына,
Юлеше тура эдиле, жокку болуп, кюмюш ахча, сары алтынла, уой.

Э-эй, сыйлайым деп, сизни, хыйла этип, сылыкъланы эсиртди,
Мынгылан къошхан сырадан ичире кетди да, тели этди, уой.

Э-эй, жукълагъанда, сегиз эмегенни кесип алды уллу башларын,
Артмакълагъа жыйды кюмюш, алтын къусукъларын, ташларын, уой.

Э-эй, къайта туруп, болгъан эди бек кеч, жангур жаууп, къарангы,
Уллу Кам да келе эди, сууу, балчыкъ къатыш, аман къаралып, уой.

Э-эй, Акъбилекни кечегиде акъыл-эси бир тауушха бёлюндю,
Ол таууш къара къадырны кюмюш къонгуроуу болурму, деди, уой.

Э-эй, терезеден узатады акъ билегин, ол кёпюрге аралады кёзю,
Билегини жарыгъы уа дуу жандырды Уллу Камны да тюзюн, уой. 

Э-эй, къарай эди, терезе аллына барып, эрин сакълай, олтуруп,
Ол а, дейди, келе эди, артмакъларын алтынладан толтуруп, уой.

Э-эй, Уллу Кам да бара эди, толкъун этип, жауунладан  къутуруп,
Айючю да умут этип, суудан кесим ётер эдим, деди, къутулуп, уой.

Э-эй, ол заманда аны айтхан сёзю тюшген эди Акъбилекни эсине,
«Да бир кёр ётюп, – дегенди, – базына эсенг а кеси кесинге, уой!».

Э-эй, алып къойду сора терезеден жарыкъ жайгъан ариу билегин:
«Билчи энди, – деп а, – сенден, менден ким да кимге керегин, уой!».

Э-эй, ол Айючю, кечиу тапмай, суу бойнуда бек кёп айланды,
Акъбилекге нек айтханем алай деп да, аман-аман сокъранды, уой.

Э-эй, Айючю-батыр а жылкъыланы сюрюп урду Камны суууна,
Жигитликле этип, уллу байлыкъ жыйып келгенине къууана, уой. 

Э-эй, къадыры уа къарангыда, сууда бара, болалмайын, къабылды,
Айючюню, юйю къуруп, эшиги да ол заманда жабылды, уой.

Э-эй, къутургъан уллу суу, элте барып, ургъан эди аны бир ташха,
Сени жауунг къарагъа эд кечегиде болгъан къара къатышха, уой.

Э-эй, Айючюню алтынларын Уллу Камны толкъунлары къапдыла,
Сууда эрип, дейди, ол алтынла чабакъланы юслерине чапдыла, уой.

Э-эй, эрттенликде кюн аязды, сора, Уллу Кам да аз-маз шошайды,
Акъбилек да Айючюню, суу бойнуна барып, излеп башлады, уой.

Э-эй, тапхан элле аны ёлюгюн, эне бара, жюрюй кетип, жагъада,
Шапалары асырадыла Айючюню, къабыр къазып, ариу талада, уой.

Э-эй, Акъбилекни жаш жюреги болгъан ишге аман кюйдю, эриди,
Терс болгъанем деп а, кеси кесин аман къыйнап, ашап тебреди, уой.

Э-эй, башсыз къатын андан Айючюню къабырына жюрюй да кетди,
Эрини жиляууун уллу суу бойнунда кеси жангыз кёп этди, уой.

Э-эй, бир эрттенде келген эди суу бойнуна, биягъынлай, жиляу этерге,
Алайлай а, жауун жаууп, тюшген эди къаласына кетерге, уой.

Э-эй, ол заманда аны ызындан жетген эди кюбе кийген бир атлы,
Къарагъанда, кёрюнгенед темир санлы, ариу сыфатлы, уой.

Э-эй, ол атлы уа, адетинде, атдан тюшюп, анга деди: «Кюн ахшы,
Былайда тургъан а, бийче, кимни болур бийик сын ташы, уой?».  

Э-эй, дейди, айтды къарап, къызны чырайына, кийимине, юсюне:  
– Жибигенсе, кирирмединг жамычымы, – деди, – тюбюне, уой?

Э-эй, жамычыны тюбюне да ол экиси, дейди, бирге кирдиле,
Сакъ жауун озуп кетгинчи былайчыкъда турурмедик, дедиле, уой.
 
Э-эй, Акъбилек да сорду нартха: «Бери къайдан жангылдынг,
Бек жибип къаллыгъем, сен а бери заманында табылдынг, уой».

– Э-эй, Сосурукъма, – дейди ол а, – нартма, Ёрюзмекни ёге уланы,
Нарт жерлеге къараучума, – дейди, – не болгъанын эслеп, айланып, уой.

Э-эй, кёзден кёзге къарай кетип, ол экиси бири бирин сюйдюле, 
Тура келип, сора, дейди, экисини этлери да бирге тийдиле, уой.

Э-эй, бири бирин ийнакълай да, уккаш-уппашлагъа жетдиле,
Андан эр киши бла тиширыуну арасында болгъан ишни этдиле, уой.

– Э-эй, Тейри урсун мени! – деди, жюрексинип, ариу Акъбилек, –
Жашау болса, ма былай а болургъа уа, – дегенди, – керек, уой!

Э-эй, санга мен къаздыргъан къабырынгда тынчлыкъ тапмагъын,
Къайгъы ашынгдан ол дунияда жангыз бурху къапмагъын, уой!

Э-эй, ачыуланып, къаласына барып, жугар алып, ары къайытды,
Айючюню къабырына, дейди, юч жугар а топуракъ да атды, уой.

Э-эй, Акъбилекни нарт Сосурукъ алып келди Сатанайны юйюне,
Сатанай-бийче да аны келин этди, болгъан ишге сюйюне, уой.

Э-эй, Аликлагъа киеу болуп, нарт Сосурукъ кёчдю уллу къалагъа,
Ие болуп къалды ол Айючю жыйгъан жылкъылагъа, маллагъа, уой.

Э-эй, андан сора, байлыгъы бла, ол кесине уллу жыйын къурады,
Нарт Элинде кючлю, дейди, нарт бийледен бирлерине саналды, уой.

               АЛАМАН  БЛА  ШАМ  КЪЫЗ  АЙ

Ойра, зауукъ эди нартны, дейди, Къобан ёзенде заманы, 
Басмай эди, къоркъуп, ол ёзенге бир душманны табаны.

Ойра, тура элле жап-жашиллей, жыл узуну кырдыкла,
Ариу элле нарт элледе болгъан адет, тёре, къылыкъла.

Ойра, учмай элле анда ургъуй, саскы, сокъур чибинле, 
Кёп эдиле сабанлагъа таудан суула акъгъан илипинле. 

Ойра, ол байлыкъгъа кёзлери уа къарай эди халкъланы,
Алай кёп эдиле нарт эллени къылычлары, къалкъаны.

Ойра, Исси Сууда болгъан эди Нартны уллу Къаласы,
Аны сыйлы кёре элле къарты, жашы, къызы, баласы. 

Ойра, Шам-Къалада жашап, байчы, тыпчы, машакъла,
Ингир сайын жыйылсала, дуния болумундан бара ушакъла. 

Ойра, жыллары жетгинчи, анда сабий шам къызла да жашап,
Жумуш этип чууанада, къуллукъларын онсегизде, дейд, бошап.

Ойра, кече, кюн а демей, талмай, беш да нарт тайпаны уланы,
Сауут-саба алып, атлы болуп, бирге сакъладыла ол деу къаланы.

Ойра, ол къалада тура эди Нартны Алтын Аягъы, сакъланып,
Ичинде уа, сау дунияда андан таза болмаз бир от да жанып.

Ойра, нартха къарыу берип, ауурууладан, ёлетледен сакълагъан,
Чий алтындан эди аякъ, юсю ариу асылташла бла жасалгъан.

Ойра, тёрт жанындан ханла-бийле келиучан эдиле, бирлешип,
Нартны хорлап-онглап, ол аякъны къолгъа этер ючюн, кюрешип.

Ойра, жигит нартла душманларын хорлай, къыра-жоя бардыла,
Артда учсуз урушладан, уллу сермешледен аман талдыла. 

Ойра, ол заманда, табып, дейди, Амгъата суууну тагысын,
Къаялада ишледиле жигит нартла Алтын Аякъны къаласын.

Ойра, къала бийик эди, башы, дейди, жете кёкде булутлагъа,
Эки жаны, шайтан ёрлемез, къарап тюпсюз, бийик жарлагъа.

Ойра, ол къаланы жокъ эд, дейле, адам келип кирир эшиги,
Бек бийикде эки-ючэлле терезеси, жокъэд башха тешиги.

Ойра, ол къалагъа кирлик адам, басхычла бла чыгъа эд, ёрлеп,
Бек башына кючден-бутдан чыгъа эди, арып-талып да, терлеп.

Ойра, ол алтын аякъны, къызыл таякъны да анда букъдуруп, 
Бир темир кюбюрде, юсюне да шамкъызладан бири олтуруп,

Ойра, анда бир жыл жашай эди, чыкъмай ол къаладан а, хар къыз,
Артда келе эди бир башхасы, аны кибик, бир намыслы да шамкъыз. 

Ойра, къала башында уа талай къалауур жигит тура эд, сакълап,
Тёгерекге-башха жети бийик къаразадан эншге жютю да къарап.

Ойра, кюн тийип турса да, кечегиде жаууп турса да жангурла,
Чыпчыкъ учмай эди анда, эслемей жигит жаш къалауурла.

Ойра, алай таша жерде эди къала, аны кёрюп, киши бармазча,
Жыл излеп турса да, не бир жолчукъ, не да бир ыз тапмазча.

Ойра, ары келген болса бир нарт, къыйын ауруп, инжилип,
Алтын Аякъдан суу ичгенлей, юйге къайта эди, тирилип.          
      
Ойра, излеп, ол аякъны табалмайын, душманла тюнгюлдюле,
Турдула къанга боялмай сырпын, къама, гида, жютю сюнгюле.

Ойра, Аламан а тынчаймайды, жер-жерледе излеп а, жюрюп,
Къара атын арыта эд, къара ити да ызындан чабып, дейд, юрюп.

Ойра, ол къаланы, кёкде уча келип, бир кюн тапды таулада,
Амгъатаны тагысында кёкге жетген бийик, уллу къысыр къаяда. 

Ойра, эналмайын ары, сакълап тургъан батырладан бек къоркъуп,
Ол тийреде ары-бери жюрюп-жортуп тургъан эди, къутуруп.

Ойра, тура эди бир шамкъыз а, аты Ай эд, отоуунда бегинип,
Алтын къочхарны да жюнлерин да кюмюш урчукъ бла ийирип.

Ойра, бирде эне эди суугъа, ол къочхарны жюнюн жууаргъа,
Жангыз кеси туруп, эрикгенин аз-маз аны бла къууаргъа.

Ойра, бир кюн Ай биягъы суу бойнуна жюн жууаргъа, дейд, энди,
Озуп баргъан Аламан да, къызны кёрюп: «Аха!», – дегенди.  

Ойра, атдан тюшюп, кесин алайдагъы состар ташха да урду,
Эрши сыфатын да бир нарт жашха ушатып, дейд, ёрге да турду.

Ойра, келе келип, ол шам къызгъа, акъырын, жууукъ келялды, 
Башын кёлтюргенде, ариу салам берип, кёзлерине аралды. 
 
Ойра, ариу шамкъыз, Аламанны кёрюп, къоркъуп, элгенди,
Къарауулда тургъан батырланы ары чакъырайым а деди.

Ойра, керек болса, алай ариу, жумушакъ тилли эди Аламан,
Сёзю бара эди, булбулну жырыча, тёгюлюп тамагъындан.

Ойра, ариу Айны эси кетди сора жашны кёзбау, хыйла сёзюне, 
Башы айлана эди да, къарап аны жилтин ийген кёзюне.

Ойра, шамкъыз суу бойнуна дагъы энип келди, эки кюн къалып,
Аламан да келди ары, нарт жашны ариу бет сыфатын алып.

Ойра, башладыла ол экиси, хар кюн сайын анда тюбешип,
Кюнден кюнге шамкъыз Айны жаны-къаны Аламанга илешип.

Ойра, алай эте, ол жин башчы кесин къызгъа сюйдюрдю,
Къыз жюрегин, дейле, таза сюймеклик отунда кюйдюрдю.

Ойра, бирде, тюбешгенде, Айгъа былай айтып келди Аламан:
– Жаным, тамбла мен кюндюз, сени кёрюрча, эртде келалмам.

Ойра, ишлеримден ычхыннганлай, бери жетер эдим ингирде,
Жюрюрге къыйын болса да бу бийик къаяла жапхан тийреде.

Ойра, Ай жарсыды анга, дейди, ариу ёню, ариу бети тюрленди: 
– Кюн батханлай, аркъан басхычланы ёрге алып къоялла, – деди. –

Ойра, тангнга дери бу къалагъа кирмейд, не чыкъмайд киши,
Болса огъунакъ бир амалсыз жумушлары, не бир тёзмез иши.

– Ойра, сен анга жарсыма, жаным-кёзюм, – деди къызгъа Аламан, –
Сагъыш эте келип, табалгъанма мен экибизге жарар тап амал.

Ойра, къарангыда терезенгден, мени кёрюр ючюн, къарасанг,
Эшмелеринг боллукъдула басхыч, энишге салындырсанг.     
 
Ойра, ингир болуп, шамкъыз узун эшмелерин эншге, дейд, ийди,
Чертлеуюк бутакъчыкъла кесип, дейди, Аламан да ары сюркелди.

Ойра, ол аланы эшмелени арасына чанчып-тизип тебреди,
Басхыч этип, Айны отоу терезеси болгъан жерге ёрледи.

Ойра, ёрлегенлей, ол Алтын Аякъ бла бир суу берсенг эд, деди,
Ай, ашыгъып, кетгенинде, ол сейир къызыл таякъны сермеди.

Ойра, суу алып а, шамкъыз сакълап тургъан Аламанга келтирди, 
Олтуруп а, биягъынлай, алтын жюнню ийирирге тебреди.

Ойра, жин Аламан, дейди, эрлай алгъынгы сыфатына да кирип,
Айны сермеп алып, чынгап, учуп кетди, къара атына да минип.

– Ойра, сени юйдеги этерге сюеме, – деди ариу шам къызгъа.  
– Андан эсе ёлюрге разыма! – деп а, ол къыз ачады къаугъа.

Ойра, эштип Айны къычырыгъын, къарауулла къайгъы болдула, 
Учхан атларына минип, Аламанны кёкде кёрюп, садакъ атдыла.

Ойра, атханлыкъгъа, Аламаннга жангыз а бир окъ да тиймеди,
Ол къолундан сейир Алтын Аякъны, шамкъызны да иймеди.

Ойра, къарауулла атхан окъла, кёкге тийип, аны къобарып,
Ол къопханла, жерге тюшюп, кём-кёк кёлле болалла бары.

Ойра, Аламанны аты кёкде бара эди, окълай, учуп, сюзюлюп,  
Ай, нартлагъа белги болур ючюн, алтын жюнню ата эд, юзюп.

Ойра, Аламанны баргъан жолун кёргюзтсе да, кёкню жарытып,
Жауларын жеталмай, къайытдыла жашла, тарпанларын арытып. 

Ойра, ариу Ай а, ычхыныргъа кёп кюрешип, атдан, дейд, кетди,  
Ол жерге жетгинчи, Аламан ол къызны кёкде жюзген Ай этди.

Ойра, нарт окъладан Кюйсюз тейри кёкде алай бла къутулду,
Ол Алтын Аякъны, элтип барып, кёкню ортасында букъдурду. 

Ойра, аякълары тас болгъанда, нартла, бушуу этип а, жарсып,
Сыйлы жерлеринде кёп ауруула, къыяула да алай жайылып, 

Ойра, акъыл, эс да, сора бола тебреп нарт халкъында азыракъ,
Ол замандан жашаулары, дейле, башлайд акъырын тозурап. 

Ойра, аны бла Аламан а къамамады, тынчаймады, тынмады, 
Асыры огъурсуздан да къабына, терисине, дейди, сыйынмады,

Ойра, къайтып келди кёкден, къолуна къызыл от таякъны да алып,
Тауда эки суу къошулгъан бир жерде тохтап къалды, орналып.

Ойра, кюндюз болса, солуп, чыгъа эди таудан тёгерекге къараргъа, 
Кече болса, кёнчекликге барып, сюе эди адамланы къыйнаргъа.

Ойра, тутханларын байлап, сюрюп, къул-къарауаш, дейд, этди,
Жер тюбюнде дорбунлада кёп уллу, ариу отоула ишлетди.

Ойра, ариу нарт къызланы, элтип, узакъ къыраллагъа сата эд,
Къаршчы тургъан батырланы уруп, къырып, жоюп къайта эд.

Ойра, Лаба ёзенинде нарт къабырла кёпден кёп, дейд, бола бара эд,
Онгсуз нарт эллеге барына да ауур алым-жасакъ сала эд.

Ойра, жыйгъан байлыкъларын барын ол алтыннга бургъанед,
Къызыл нарт таякъны тышлап, анга къоша-къоша тургъанед.

Ойра, батыр жигитледен бири, сермеширге барып, къажау сюелсе,
Садакъ атып, Аламанны гида бла, не къылыч бла къаты сермесе,

Ойра, ол алтын таякъдан ургъан жарыкъ бла къамата эд кёзлерин, 
Атхан окълары уа, артха чартлап, жигитлени жоюп къоя кеслерин.

Ойра, таякъ а базыкъ бола барды, кюнча,  жанып-жылтырап,
Батырланы кюнню уллу кючю бла кюйдюрюп, дейд, къаплап.

Ойра, андан ол ёзенде тургъанланы батыр жюреклери бек азды,  
Ары келген, кетген жокъ эд, сабанланы къыртиш, ханс басды.

Ойра, алгъын уллу, ариу юйле, киши къарамайын, дейд, суууп,
Иесизлей къалгъан итле кечегиде, сюрюу болуп, бёрюлеча улуп.

Ойра, Тырмы Тауда ишлей тургъан Дебет ол хапарны эшитди,
Анга жарсып: «Эй-хей, къалай болуп къалды алай а?», – деди.

Ойра, бир темирни алып, сайлап, отда бир аямай къыздырды,
Ол темирге юсюне да, залкъыды бутакъчыкъла юзюп, салдырды.

Ойра, кече узуну кюрешип, дейд, бир къап-къара сырпын да этди,
Аны алып, ачыуланып, Аламаннга кеси тюбешейим деп кетди.

Ойра, Аламаннга тюбешиую эртденликде болду, бир танг алада,   
Ол, Дебетден къачып, къутулгъан эд тау башында бийик голагъа.

Ойра, аямайын къаяланы эншге къуюп тебиреди, жауунлай,
Нартны аты ары-бери къача турду, ол ташладан терк жанлай.

Ойра, нарт Дебет а, къадалып, дейд, Аламаннга садакъ атханды,  
Атхан окълары уа, дейди, хар бири илкич тенгли болгъанды.

Ойра, кюн тийгенлей, ол жин, кюнню тыякъларын а тутуп,
Кюрешди Алтын Дебет тургъан жерге таякъны жарыгъын буруп.

Ойра, алай от жарыгъы, нартны къара сырпынына батылып,
Къолунда къалгъанед, тауусулуп уллу кючю, оту жукъланып.

Ойра, ол таякъны Алтын Дебет сырпыны бла къаты сермеди,
Тауушун эшитген адам, шибиля тийген сунуп, дуния элгенди.

Ойра, титиредиле ол тауушдан бийик таула, агъачлада наратла,
Чегетледе кийик жаныуарла, нарт элледе жигит жашла, батырла.

Ойра, учхан жилтинлери, кёкде элиялай, тёгерекге чачырады,
Ол таякъны алтын кесеклери кенг тюзлеге, таугъа чачылды.

Ойра, Кюйсюз Тейри тас болгъанед, дейле, эрип кетип хауада, 
Тынчлыкъ келди сора нартха, адамла рахат жашарча Лабада. 

Ойра, бар къачхан адамла къайытдыла, алгъынча уа болмады,
Нарт адамла, ишге суууп, умутлары алгъын кибик толмады.

Ойра, сюемейин къойдула да бийик, ариу тоханала, хамамла, 
Алгъын кибик битмей элле тюзде терек бахчала бла сабанла.

Ойра, бирле ол таякъны чачылгъан алтын кесеклерин жыйдыла, 
Кимге болса алышып, дейд, сатып, анга мирзеу алып, тойдула. 

Ойра, ма дагъыда таркъаймай эд нартны деменгили къарыуу,
Табалмазенг жерлерини учун, сау бир жыллыкъ болуп барыуунг.

Ойра, таулу халкъда бир бек ариу къыз тууарыкъды деп,
Ол къыз, эрге чыгъып, тулпар, батыр жаш а табарыкъды деп,

Ойра, батыр жаш а, ёсюп, ол къала тургъан жерге барлыкъды деп,
Эски хуна тюплеринде нарт садакъны табып, уой, аллыкъды деп, 

Ойра, Алтын Аякъны да ол садакъ огъу бла тюшюрлюкдю деп,
Тюшюргенлей, адамлагъа аны бла нарт суу ичирликди деп,

Ойра, ол заманда тынчлыкъ, монглукъ, хошлукъ да келликди деп,
Ол заманда хар жашагъан адамлыкъны жолун да билликди деп,

Ойра, бу таулагъа, дейле, нарт заманла келликдиле, къайытып, 
Аллай ма бир хапар жюрюй эди, ныгъышлада къартла айтып, уой!

ХV. ГЕЗОХЛАРЫ

ГЕЗОХ  УЛУ  СОЗАР

Гезохлары, тукъум болуп, Терк бойнунда тура элле, дейди, уой,
Жыйылсала, алтмыш жигит атлы улан бола элле, дейди, уой.

Дебет улу да нарт Гезохну Темир-Чокка ёлтюрдю, дейди, уой,
Жыйыны да, аны алып, асыраргъа элге келтирди, дейди, уой.

Артда кёп жигитле ёлген элле къыйын ёлет ауруудан, дейди, уой,
Гезохланы асламысы, къырылып а кетип дуниядан, дейди, уой.

Гезохланы Гезохдан а къалгъан элле жигит юч улан, дейди, уой,
Ат белинде ёсген, къолларында сауут-саба туталгъан, дейди, уой.

Аналары Индиляны Индиляйны къызларындан бири, дейди, уой,
Ортанчы жаш, акъыл-балыкъ бола кетди, тири эди, дейди, уой.

Акъсакъ-Темир этди Созар деген тири жашха аталыкъ, дейди, уой,
Эмчек уланына юйретгенед  жигерлик бла къылыкъ, дейди, уой.    

Жыйынла бла кёнчекликге Созар бара-бара тебреди, дейди, уой,
Заманында, бир кюн нёгерле этиучю къач да берди, дейди, уой.

Нарт Созар а соргъан эди аталыгъы Акъсакъ-Темирге, дейди, уой:
– Атамдан а, сен билип а, не къалгъан а болур менге? – дейди, уой.

Аталыгъы кёргюзтгенед атасыны ахшы сауут-сабасын, дейди, уой,
Ат иерин, акъ кюбесин, такъыясын, къара къамасын, дейди, уой.

– Керек эди санга, – деди, – тулпар къумалы бир тарпан, – дейди, уой, –  
Андан сора Нартда болур эдинг аты айтылгъан бир улан, – дейди, уой. – 

Бу жюгенни Чариш Тёбе къатына да барып, зынгырдат, – дейди, уой, – 
Аллынга чапхан атладан бек алгъа келгенни сен жарат, – дейди, уой. – 

Бу жюгенге жухун салса, башха бир атны сюймезге, – дейди, уой, –  
Ант этерсе, ёлгюнчюнге, андан башхасына минмезге, – дейди, уой. – 

Ол а санга тагъылыр да, этер керек жерде нёгерлик, – дейди, уой, –
Душманынга болуп турур, сени кибик, жаулукъ этерик, – дейди, уой.

Нарт Созар да, жюген алып, барды Чариш Тёбеге, дейди, уой,
Жюгенни тауушун эшитип а, беш ат келеди бирге, дейди, уой. 

Къаратор бир тайчыкъ озду барын эки садакъ атымгъа, дейди, уой,
Эй, жетеди, жел ургъанлай, нарт Созарны къатына, дейди, уой.

– Кет мындан, – деп, къыстайды, – сени бёрю ашасын! – дейди, уой, –
Экинчи да сакълай эди, келирмеди деп а, башхасы, дейди, уой.

Экинчи да келди тайчыкъ, узакъ озуп уллу атланы, дейди, уой,
Бюсюремей, нарт Созар да сайламайын къоялмад аны, дейди, уой.

Къаратор тайчыкъгъа, сыртын сылап, салды жюгенин, дейди, уой,
Салгъанда да сейирге къалдырды ол алайда кёргени, дейди, уой.

Ол тайчыгъы олсагъат а ючлю болуп къалды алында, дейди, уой,
Тёртлю бир ажир болгъанед, анга иер салгъанда, дейди, уой.

Жетили уа болгъан эди, батыр Созар анга къонганда, дейди, уой,
Бир тулпар ат болгъан эди, баргъан сууда жуугъанда, дейди, уой.

– Жаным ичимде болуп а, бир жерде да сени атмам, – дейди, уой, – 
Бир санымча, кёрюп сени, къыйналсам да, сатмам! – дейди, уой. 

Анасына келди Созар, андан ыразылыкъ алыргъа, дейди, уой,
Атасыны къанын алыр ючюн Уллу Эдилге барыргъа, дейди, уой.   

Анасы уа, къоркъуп, дейди, сюймед сёзюн эштирге, дейди, уой:
– Ол мурдар бла кирир эдинг, жашым, уллу кюрешге, – дейди, уой. –  

Кечилмез хата жетгенди бизге андан аман эришде, – дейди, уой, –
Темир-Чокка сенден кючлюлени жояд демлешде, – дейди, уой. 

– Угъай, анам, Эдил бойнуна уа бир бармай къалмам, – дейди, уой, –
Атамы уа къанын алмай, жерде тынчлыкъ табалмам! – дейди, уой. 

– Сауутну бла окъну эркин ал да, ахшы жолгъа бар, – дейди, уой, –
Тейрибиз унаса, сенден жетер бизге ахшы бир хапар, – дейди, уой.  

Уллу къайгъы келген эди Индиляйны ариу къызына, дейди, уой,
Босагъадан къарап турду жигит баласыны ызындан, дейди, уой.

Жолунда уа тулпар аты айтды адам тилде ол нартха, дейди, уой:
– Гезох-бийни уланы эсенг, мен да турмам артха, – дейди, уой. –

Атангы ёлтюрген ол мурдаргъа къайнайды къанынг, – дейди, уой, – 
Къан тёленмей къалгъанына къыйналады жанынг, – дейди, уой. – 

Эдил бойнундады Элияны бир санаусуз жылкъысы, – дейди, уой, –
Биз а Нартха сюрюп келир эдик ол атланы барысын, – дейди, уой. –

Ол жылкъыгъа къарагъан а болуп къанлы душманынг, – дейди, уой, – 
Нар Ёзенге адам къоймай, атдырады Чокка тангын, – дейди, уой. – 

Атларын сюрюп кетсек а, Элия уа анга аман чамланыр, – дейди, уой, –
Темир-Чокканы да уруп, башын тюзде къалдырыр, – дейди, уой. 

Эдил Суудан ётерге керекбиз уллу къанжал кёпюрден, – дейди, уой, –
Кишиге эслетмей къайталсакъ а, къууанырса менден, – дейди, уой. – 

Элияны сакъчысы да, къара къушу, билдирмезча, кёрюп, – дейди, уой, –
Баргъанынглай, алгъа кюреш аны атып, ёлтюрюп, – дейди, уой. – 

Жигит эсенг, чомачаны алып, мени иги къыздырсанг, – дейди, уой, –
Кёпюрден а секирип ётерме, жыгъылмай къалсанг, – дейди, уой. 

Элияны жылкъысында барды алтынкъуйрукъ бир ажир, – дейди, уой, –
Алайгъа келген адамны малтаргъа къуру да хазыр, – дейди, уой. –

Нар Ёзенни барып, сен керексе сыртда тохтаргъа, – дейди, уой, –
Ол сыртда уа, кесинг кирир юч да терен уру къазаргъа, – дейди, уой, – 

Алайлада юсюме да къалын желим, юзмез сюртерге, – дейди, уой, –
Ол ажир да къабалмазча мени, – деди, – алай этерге, – дейди, уой. –

Кюреширме ол ажирни, къаплан кибик, тутуп, аман таларгъа, – дейди, уой, –
Къарыуум бла, уруп-уруп, къара жерге къапларгъа, – дейди, уой. –

Ма алай бла кеталлыкъбыз, жылкъыны да сюрюп, – дейди, уой, –
Жукълагъан къанлынгы этип элге уллу кюлкюлюк, – дейди, уой.

Айылларын къаты тартып, Созар-батыр минди атына, дейди, уой,
Суугъа жетип, чомача бла башлайд анга къатыла, дейди, уой.

Къыздыргъанда, тулпар аты, эки атлап, суудан секирди, дейди, уой,
Ол жанында тюшгенинде тёрт аягъы къара жерге кирди, дейди, уой.

Кючюн салып, аякъларын ол тулпары жерден алгъанда, дейди, уой,
Зылдылары, ол кёпюрге тийип, дауур-дууур болгъанда, дейди, уой,

Анда жукълап тургъан къара къуш да уяннганда, дейди, уой,
Иесине билдирирге, къанат керип, бийик учханда, дейди, уой,

Къара къушну, тебрегенлей, Созар, садакъ атып, урду, дейди, уой,
Сырт башында, кеси кирлик къазды юч да терен уру, дейди, уой.

Тулпарыны юсюне уа желимни да иги къалын сюртдю, дейди, уой,
Ат, юзмезде аунап, Бештау кибик, уллу болуп сюелди, дейди, уой.

Туурагъа да чыгъып, ол ажир эштирча, кишнегенде, дейди, уой,
Алтынкъуйрукъ ажир учуп, чабып, ары жетгенде, дейди, уой,

Ол нарт атны юсюндеги юзмезлерин ажир къапханда, дейди, уой,
Ол а алтынкъуйрукъ атны этин юзюп-юзюп атханда, дейди, уой, 

Алай эте, сары ажирни тутуп къара жерге уруп атды, дейди, уой:
– Энди сюр жылкъыны, – деп да, нартха алай айтды, дейди, уой.

Ол ажирни тутуп, Созар анга ауур кюмюш иер салалды, дейди, уой,
Тыйдырмаздан, ажир эки-юч кере кёкге чыгъалды, дейди, уой.

Нарт батырны аталмайын, ол ажир да анга бой салды, дейди, уой:
– Эдил бойнунда багъыр тегенени сууу дарманды, – дейди, уой. – 

Жылкъы андан ичиучюдю, къуйругъума аны тагъып, – дейди, уой, –
Биз атлансакъ, жылкъы келир ызыбыздан, атылып, – дейди, уой.

Багъыр тегенени Созар атны къуйругъуна такъды, дейди, уой,
Тебрегенлей, битеу жылкъы аны ызындан атылды, дейди, уой.

Нар Ёзенни баш жанындан кирип, уллу суудан ётдю, дейди, уой,
Алтынкъуйрукъ атха минип, нарт элине алай кетди, дейди, уой.

Чууакъ кёкден бир элия, уллу таууш этип, учуп кетди, дейди, уой,
Тийгенинде, нартны къанлы жауун кюлтюн этди, дейди, уой.

Ол атланы, бирин къоймай, Созар-батыр элге юлешди, дейди, уой,
Анасы уа тогъуз кюнню къурманлыкъла этип кюрешди, дейди, уой.   

Нарт Созаргъа узакъ жерден ариу къатын алгъан элле, дейди, уой,
Гезохлары биягъынлай уллу тукъум болгъан элле, дейди, уой.

БИЙНЁГЕРНИ  ЖЫРЫ

Нарт Гезох бла жашлары

Гезохланы башы, уой, Гезох эди, бий эди,
Гестенти сыртында кеси кибик а бир эди.

Аны уллу эли – къая тюбюнде ыржыда,
Тар жолларын а, дейд, талай эдиле ырхыла.

Жигит Гезох-уучу ол тау тарлада бир эди,
Аны айтхан сёзюн эки этген а ким эди?

Къолунда алтынлы бир чыкъени да бар эди,
Уугъа чыкъгъанында, Уллу Бахсан да тар эди.

Аны юч уланы – Къайсын, Созар бла Бийнёгер, 
Батыр ёсген элле, къоркъа, не къача билмеген.

Къайсын эди, къарап, маллагъа къыйын салыучу, 
Созар болгъан эди жортуууллагъа барыучу.

Бийнёгер Гезохну кичи уланы, эркеси,
Чунгур тюйюл эди, дейд, дуппукъ эди желкеси.

– Дуппукъ а желкеси  – чомартлыкъны да белгиси, –
Дей эдиле анга ол Гезохланы эллиси.

Гезох а деучед: «Уой, Бийнёгерим хыпыяр, 
Заманына жетсе, аны тауладан ким тыяр?».

Жокъ эд бир хапары Бийнёгерни уа аладан,
Жарыкъ танг атханлай, чыгъып кете эд къаладан.

Садакъ окъла атып, эришиучеди ёзенде,
Танг-тамаша болуп аны атханын кёргенле.

Къамичи да саблай, субай улан эд, ингичгебел,
Кенгкёкюрек эди, кючге жетсе, болуп къурчбел.

Ол ёсе келгенед, бар палахладан къутула,
Гезохланы элде, ол батыр уучу тукъумда.

Жашай кетди Гезох, ол ат белинде къарт болду,
Аны тукъум аты къалгъанлагъа уа нарт болду.

Чубар алашасын ол гёзетлеге ашырды,
Юч жигит уланын кеси къатына чакъырды.

Гезохну жашлары – уой, эр кишиле, саубитген,
Сыфатлары бирге, чырайлары да келишген.

– Бий бола уа келдим, – деп, – Гезохланы тукъумда,
Энди сиз ючеулен сау къаласыз да ызымдан, –

Деп, айтады уучу, сур бет алып да, жашлагъа,
Арсар а болмаучед ол ачыкъ сёзюн башларгъа.

– Малгъа къарап, кютюп, Къайсыным жашар бек мамыр, 
Къысхатуякъ чубар тамата жашыма къалыр.

Ортанчым а Созар, санга тынгысызды жаным,
Узакъ жерлени сен асыры жашлай таныдынг.

Къойгун хаулеликни, заманында юйге жыйыл, 
Артыкъ айланганны арты болады бек къыйын.

Эс жыйып, тохтаргъа, жашым, алай акъыл этсенг, 
Жерлерим, малларым болсунла сизге бирча тенг.

Мен ёзге айтырым, узакъдан сен арып келсенг,
Гезох элиме да бир аман хата келтирсенг,

Малынг болмасын, – дейд, – не юйюнг толу болмасын, 
Уланынг, туудугъунг ырысхы къоллу болмасын!

Санга, кичи балам, уланым да, Бийнёгерим,
Къаллыкъды чыкъеним, сарыкъулакъ да эгерим.

Алтынлыны мени кёзюмден жюрют, эсгере, 
Эгерими да сен бар итледен энчи кёре.

Уой, тоба болсун, – дейд, – эгерим кёп да жашамаз, 
Къулакъ тиге, ууда энди ол алай терк бармаз.

Ана тукъумунгда болур аны, – дейд, – къумасы,
Санга кючюк бермез ол тукъумда уа туумасын!

Чыкъенге узалып, атаргъа чырт ашыкъма сен, 
Кийикни, маралны керексизге ачытма сен.

Ёмюрюм ууда кетди, Апсатыны да малларын
Жангыз да бирини бош тёкмегенме къанларын.

Ол да мени юйюме учасыз бир къайтармады, 
Кирме агъачыма деп, бир кере да айталмады.

Сен да, уой, Бийнёгер, санап марагъын жанланы, 
Уучула адетинде Апсатыгъа да жалынып.

Кёрпесленип, маржа, керексиз кийик къуумагъын,
Чыкъенни бошуна, оюн этип да, къурмагъын!

Бийледен бир кючлю ол тийрелеге жетгенде,
Гезохну жылкъысын узакъ жерлеге сюргенде,

Бий кетди ызындан, атлы болуп да, къууулуп,
Демлешге киргенде, къалгъанед кеси жоюлуп. 

Гезохланы бий нарт Гезох ёлюп келгенинде,
Юйде Бийнёгерни жокълай эдиле эллиле.

Жаш, кичи эсе да, ол алгъан эди дууалыкъ,
Созар а жокъ эди, бир узакъ жерледе къалып.

Къайсын жюрюй эди кёп малларыны ызындан, 
Жокъ эд аны артыкъ излеп, кёрюрге къызыннган.

Бийнёгер ашырды кёрге бий Гезох-атасын,
Толу жетишдирип къайгъы ашын бла батасын.

Алгъан эди ол жаш атасы анга бергенин, 
Алтынлы чыкъенни, сарыкъулакъ да эгерин.

Болгъанед ол жети тауну бирге да тутуучу,
Жети тау башына къара къушлай да учуучу,

Жети уллу тауда жети доммайны сойдургъан, 
Гезохланы элин кийик этледен тойдургъан.

Уугъа жюрюгенден бошамай эди Бийнёгер,
Жети бууну бирге тутуучу эди къарт эгер.

Кийиклени атса, таудан энишге сюйреучед,
Иеси терс кетсе, ол ити бир да сюймеучед.

Ити бла жаны бир, ол улан, дейд, алай эди, 
Къырда кийик къалды деп, артха да къарай эди.

Зауукъ болду анга кийикле марап, атханы, 
Эсинден да кетип Гезохну анга айтханы.

Бир жалаугъа бетжан салып, алайда жатыучед, 
Ыржыда кёргенин, сан санамайын, атыучед.

Бийнёгерни къатын алыуу

Ол заманда суула болгъан эдиле бек аслам, 
Чегет талалада бек бийик эдиле хансла. 

Элден элге баргъан жолчукъла асыры тардан, 
Кючден ётюп улоу, жардан кетеди деп, аздан.

Билиучелле нартла уугъа чыгъарыкъ айларын, 
Апсатыдан тилеп ол берлик къазан ашларын – 

Семиз а къабанны, габумюйюз жугъутурну, 
Доммай бугъаланы, не чалдишмюйюз бир бууну. 

Апсатыны эси, хынылыгъы да бар эди,
Хар уучу, ол сюйсе, бир малын тынч аулар эди. 

Сюймесе Апсаты, жюрюте эди бошуна,
Кийиклени жыйып кесини уллу къошуна.
 
Бериучед малларын, адамла ашсыз къалмазча, 
Алай жаныуарла чегетледе азаймазча.

Арый билмеген, тик жолда бир солумагъан,
Кийикледен бири огъундан да къутулмагъан, 

Жаныуарны марай, къолу бир къалтырамагъан, 
Айыугъа тюбесе, ахы кетип да къалмагъан,

Жаллы жыйын сюрсе, аладан бир да къоркъмагъан,
Кече улусала, жатхан жеринден къопмагъан,

Къурлай къайытмаучу да жангыз Бийнёгер болду, 
Уучу насыб анга таймай, дейди, нёгер болду.

Бир кере ол ууда сюлесинни да атханед,
Жаралы жаныуар Бийнёгерге уа чапханед.
 
Сол къолу бла уучу, аны бойнундан терк буууп, 
Азаутиш хамхотун бир жанына, дейди, буруп, 

Жюрегине болат къамасын да чанчхан эди,
Тартып, жаныуарны ичин, дейди, ачхан эди. 

Къартла Бийнёгерни усталыгъын эслей элле,
Алай марданы уа билмейсе деп, терслей элле:

– Апсаты, – дей элле, – ол къылыгъынгы кёлтюрмез,
Керексизге малын артыкъ ёлтюрсенг, кёп тёзмез. 

Ай, ол бир кюн санга къаты дертин а жетдирир,
Ким ким болгъанын да ол алай бла билдирир!

Бийнёгер, тынгылап, къартла айтханга бойсунду, 
Кёзден ташайгъанлай, ол сёзню унутуп къойду.

Уллу кёллю болуп, махтанып, дейди, менсинип,  
Кесин бек белгили нартлагъа, дейди, тенг этип, 

Субай санлы да жаш, ариу бетли да, сыфатлы,
Хоншу бийни къызын алыргъа болду муратлы.

Сау ёзенни сайлап, аны базынып бийлерге,
Башлагъан эди ол кесине къала ишлерге.

Сюймесе да къызны, кеси барады келечи,
Болур ючюн а, дейд, ол тийреледе биринчи.

Бий айтады анга къызына аллыкъ къалынны:
– Берирсе уа, – деди, – бир жети багъыр къазанны,

Жети къул да келтир, бер манга уллу сабанлыкъ,  
Жети хора тарпан, болаллыкъ эсенг табаллыкъ!

Бий, жашха да къарап, мыйыкъ тюбюнден ышарды:
– Жокъ эсе къалынны сени табар да мадарынг,

Къалынга мен сенден къуру бир затны алайым,
Киеуюме, – деди, – артыкъ разы да болайым,

Алтынмюйюз бууну, сен уугъа барып, туталсанг,
Аны, сюрюп, – деди, – бу арбазыма уралсанг!

Аллай къалынны ким эшитген болур ёмюрде,
Бийнёгерни бети ушап къалгъанед темирге.

Эй, биле эди ол, бий сагъынмаса да атын,
Тауда ол сыфатда айланыучусу Апсаты.

Чегет-орманланы ол болуп уллу иеси,
Кийик малланы да ол эд оноучу-тейриси. 
 
Апсатыгъа адам, къоркъмай, къалай да къатылыр,
Жерде аллай жигит къайдан, ким болуп, табылыр?

Бийнёгерни андан, дейд, тюшген эди сюлдери, 
Къара боллукъду деп, уой, кечелери, кюнлери.

– Хо, болсун, – деп айтды, эс жыйып, жигит Бийнёгер, – 
Тюшсе да жашаргъа, чыгъып тиклеге, ёрлеге,
 
Да ийнан сёзюме, ант этдим артха турмазгъа,
Ол бууну да тутуп, кирип келирме арбазгъа!

Юйге къайтып, жыйды жууукъларын бла тенглерин,
Айтып берди ёхтем ол бийни анга дегенин.

Акъсакъалла, отха жууукъ-жууукъ да олтуруп, 
Уллу Юйде ушакъ эте элле, кенгеш къуруп. 

Жылыта эдиле суууй баргъан да къанларын,
Эсгере эдиле билген, болгъан да халларын. 

Тура элле жашла, къатларында тап сюелип,
 	Къол аязлары да акъ къамалагъа тюйрелип. 

– Ол бууну тутаргъа Бийнёгер, – дейле, – кетмесин, 
Сокъур Апсатыны къаргъышы бизге жетмесин!

Андан эсе, – делле, – бий къызы турсун юйюнде,
Эрге чыкъмай къалгъан боллукъ эсе да ёмюрде!

Биз а табылгъанны, – дедиле, – жыйып кёрейик,
Ол айтхан къалынны бий арбазына элтейик.

Бийнёгер, сюелип, ол оноулагъа тынгылады,
Ёхтем эди да ол, башха тюрлю, дейд, ангылады: 

– Эй, угъай, – дегенед, – мен антымы да бузалмам, 
Айтханымдан артха, – деди, – бир атлам туралмам. 

Ол алтын мюйюзлю бууну таулада табайым, 
Бийни къызын алып, таш юйюме да салайым!

Чабырла тикдирип, биледи болат къамасын, 
Къакъ этледен алып, кетди Гезохну баласы.  

Кёп айланнган эди чегетде, бийик таулада, 
Тогъуз къат чабырны жыртып сыртлада, къырлада.  

Сакъалына акъ тюк урду, ол бууну кёрмеди,
Аны ючюн а, дейд, излегенин да бёлмеди.

Къайда тешик тапса, ары кирип а, жукълады,
Сууукъ жел бла кюнден сахтиянлай да къаралды.

Къайтып келди юйге ол ёхтем уучу, чамланып,
Келген эди къурлай, юч-тёрт айны да айланып.

Берген сёзюне ол кертичи уа болалмады,
Алтынмюйюз бууну, кюрешсе да, туталмады.

Созар сюрюп келди узакъдан бир жылкъыланы,
Нарт Гемиргеу берди керекли къазанланы.

Ма Гезохлары ол къалынны алай жыйдыла,
Бийнёгерге бийни ариу къызын да алдыла.

Бийнёгерге къатын эки къызчыкъ да табалды,
Бир улан тапханда, сабий оруну жабылды.

Бийнёгер бла Апсатыны къызы

Тебреген эд уугъа бир къамамагъан Бийнёгер,
Сарыкъулакъ итден сора излемей бир нёгер.

Танг алада чыкъды, къолунда болуп чыкъени,
Кёрюп тау башлагъа кюн жарыгъы да тийгенин. 

Жан тюбемей, барды, жолгъа-къолгъа къарай-къарай,
Уой, нек болмайды деп, олтуруп а турду алай. 

Булут, эне келип, уучугъа бир жарыкъ урду,
Неди бу тамаша деп, Бийнёгер а сейир болду. 

Къараса уа, бир къыз чыгъып келди ол булутдан,
Ариу эди ол жан бийик кёкде жюзген айдан.

Узун, къалын, сары чачы табанына жетип,
Кём-кёк кёзлери уа тёгерекни жарыкъ этип. 

Балли терекчиклей, сюеги да субай эди,
Аякълары жерде чёп сындырмай, атлай эди. 

Бийнёгерге къарап, ол сейир къыз ариу кюлдю,
Бийнёгерни жаны олсагъат, дейд, анга кирди. 

Бу тюш болмагъа эд деп, къоркъуп а, жаны кетип,
Аралды ол къызгъа, жюреги да дып-дып этип.

Несин да унутуп, къызны сёзюне тынгылап,
Турду, бир тузакъгъа тюшгенин сезип, ангылап. 

Элтип баргъанды къыз ол жашны бир тоханагъа,
Бийик къаялада ташада тургъан къалагъа.

Алай жарыкъ болду, он бармагындан бал тамад,
Аны аты болуп, айтханга кёре, Байдымат.

Хар юч кюн озгъанлай, жаш аны бла къала эди,
Баралмай иш къалса, кеси кесин талай эди. 

Апсатыны къызы болгъанын ол жаш билмей эд,
Юйге, элге къайтса, бир ышармай эд, кюлмей эд.

Сылтаугъа мен уугъа барайым деп, айта эди,
Улоулагъа кийик эт жюклеп а, къайта эди.

Ай, жетмез эди деп, аллай болумгъа кюч-эсим,
Бийнёгер ол ишге сейир эте эди кеси. 

Къызгъа да бир сорду, тюшюналмайын халына:
– Апсатыны малы кеси келеди аллыма.

Апсатыны тутар умут этип да жюрюдюм,
Уугъа бара-бара, кёп малын атып ёлтюрдюм.

Нек кечеди мени, ол менге терс къарамайды, 
Бир огъум да жазмайд, эй, атсам да марамайын.

Нек болады алай, бир билалмайма, айланып, 
Сагъышыма жууап бир табалмадым, ойланып. 

Къыз а, дейд, ышарып, кюлюп, береди жууабын:
– Баям, болур сени бир уллу уучу насыбынг.

Сагъыш этгенни къой, ол сенге бир пайда бермез,
Мени сюйюп турсанг, насыбынг да сенден кетмез!

Ма алай бла юч жыл жаш Бийнёгер тура турду,
Къызны ариулугъу жашауун бир тюшге бурду. 

Ишлеген таш юйюн Бийнёгер къойду унутуп,
Ол къыз аны эсин, жюрегин къаты уютуп.

Юйдегиси болгъан затны, дейди, сезген эди:
«Муну жин къатыны болурму уа?» – деген эди.

Билгичлеге барып, ол соруп кюрешген эди,
Болалмай къалып а, жаны саудан ёлген эди.

Жарсымады эри аны ауруп келгенине,
Къууанганлай турду Байдыматны кёргенине.

Ыйыкъла бла, кетип, ол таша къалада къалып,
Суулай агъып баргъан сёзюне да къулакъ салып,

Аралып тура эди Байдыматны кёзлерине,
Сабийлери, юйю, эли келмейин эсине.

Юйдегиси уа Бир Тейриге тилекле этди,
Эрими аяздыр деп, жал барып а, тиледи.

Ол тилеги кёкде Бир Тейриге уа жетгенди,
Батыр уучу элге, юйюне къайтып келгенди. 

Тура келди юйде, эс жыялмайын, къыйналып,
Санын-жанын аман къалтырауукъ бир ауруу алып. 

Артда, заман бара, аяза, къоба тебреди,
«Мен не болуп, этип юч жылны да турдум, – деди, – 

Шашхан адам кибик, тауладан юйге жыйылмай,
Немми да унутуп, жюрегим да бир жылынмай?». 

Къызларын, ата кибик, башлады ол эркелетип, 
Юйюн да жангыдан башлады сора ишлетип,

Ныгъышда чамлагъа, тынгылап, сёлешип, кюлюп.
Гезохланы эли къууанганед, аны кёрюп.
	
	Бир кюн, иши болуп, Бабугъейге баргъан эди,
	Анда, мычый-булжуй, юч кюнню да тургъан эди. 
	
	Тюбеп къалад анда бир ариу да тул къатынга,
	Бабух деучан элле ол къатынны да атына. 
	
Андан башладыла ол экиси да тюбешип,
Сюймеклик отунда биргелей кюйюп-бишип.

Алай бла Бийнёгер тос къатынлы да болады,
Ууну артал къоюп, ол элге жюрюп турады. 

Апсатыны къызы, кюйюкленип а, къайнады,
Бийнёгерни жаный, ачыудан къыл а чайнады:

– Кёрюрме энди сен, уугъа барып, къалай болсанг,
Къайсы элде, тарда бийлик жеринги алалсанг!

Элни орамында, сокъур адамлай, айланып,
Къалырса, кишиге керек болмайын, атылып!

Ма анда танылыр санга этген ахшылыгъым,
Апсатыны къызын тосунгдан да башхалыгъы! 

Жыл озгъанед алай, Бийнёгер да сагъыш этди,
Ол таша къалагъа бир къараргъа сюйюп а кетди. 

Къала жокъ эд анда, кёрюнюп къара дорбунла,
Терекле жокъ элле, сюелип къысыр къаяла.

Бийнёгерни дерти

Батыр уучу да, уой, Гезохну жашы Бийнёгер,
Дуния башында бир да тау къоймайын ёрлеген!

Атхан огъу да не чыпчыкъ, дейд, кёзюне тийген,
Кийикле тилинде, Апсаты кибик, сёлешген!

Сууда батмагъан а, не жаннган отда кюймеген,
Ётюрюк айтмагъан, кишиге харам билмеген!

Уруп баргъан сууда, не чабакъ кибик, ойнагъан,
Марал балаланы аналарындан айыргъан!

Не кюрешесе да, бийлик бермейле, Бийнёгер,
Жарлы да жанынгы жаратхан Тейри сюймеген!

Санга жокъду бир эл тарлада, бийлик этерча,
«Голлуда» жокъду жер, сен анда тёрге ётерча.

Хурметни, намысны Тёре башхалагъа берди,
Бийнёгер ачыудан биягъы уугъа тебреди.

Кёп эдиле тауда суулары тузлу кезлеуле,
Жаз башында, отлай келип, дейдиле, гелеуде,

Жугъутурла, буула, маралла, кийик эчкиле,
Жаныуарла бары, акъбоюн да кёгюрчюнле,

Кезлеулеге жетип, иче эдиле ол суудан, 
Ашларына иги сингдирип ол ачы туздан. 

Ашхынларын алай, кетиучедиле, сууутуп,
Ол заманда уа сакъ болууларын да унутуп.

Жарыкъ кюн да бийик чыгъа келген а кезиуде
Бир ариу, дейд, марал келгенед аллай кезлеуге.

Тёрт да жанына, бек сескекли болуп, къарады, 
Бийнёгер да, бугъуп, ол ариу малны марады.

Болуп эди сыйлы Тотур айны уа сюреми, 
Жетип эди да ол маралны тёлю берими. 

Бийнёгерни артал жазыкъсыныуу болмады,
«Эй, не этеме?» – деп, кеси кесине сормады.

Учду чыкъен огъу, марал алайда жыгъылды,
Жюреги да, уруп, тамагъына уа тыгъылды.

Бичагъы бла келе тургъан жашны марал кёрдю, 
Кирпикле тюбюнден жилямукълары тёгюлдю. 

Кийик ана, жиляй, ол жашны аман къаргъады,
Апсатыны андан бир тёзюмю да къалмады.

Ол заманда уа жер тебренген эди, къалтырап, 
Ма терек бутакъла, жел ургъан кибик, къымылдап. 

Кёк да мутхузланды, къаядан да ташла чартлап,
Апсатыны сёзюн зангырдауукъ уллу къатлап:  

– Ашынг жокъмуд сени, къаныбыздан а тоймасанг,
Ёлемединг ачдан, ана маралны соймасанг?!

Болмасанг эди сен Тейри сюйген а нартладан,
Къайтмай къаллыкъ эдинг ма бу сен кёрген тауладан!

– Сенден къоркъмайма да, турчу алайда, ёкюрюп,  
Жюрюрюкме уугъа, кёрген малынгы ёлтюрюп! 

Излетдинг кесинги, аллыма бир да чыкъмадынг,
Демлешип да, мени къара жерге да жыкъмадынг!

Этерими, санга сормай, билирме да кесим! –
Деп, Бийнёгер-жигит маралны алды терисин.

Артмакълагъа салып этин, элине атланды,
Жолда бара, дейди, аллын киши да тыймады.

Къая ранда эчки сюрюулени аллын тыйып, 
Алып келиучеди, сайлагъан кийигин къырып. 

Бир къая эрнинде солугъан сюрюуге барып, 
Бек башында тургъан жугъутурну да агъызып, 

Ол да, тёнгересе, башхаларына, дейд, тийип,
Къырыла эд сюрюу, къаядан саулай кетип.   

Жаныуар жюрюучю жоллада урула къазып, 
Уру башларын а бутакъла бла иги жабып, 

Къапханла къуруучед, хыйлалагъа уста болуп, 
Къабан сюрюу ары саулай, дейдиле, къуюлуп.

Аны жаныуарла ийисин, дейд, сезмез ючюн, 
Къачып, бир жанына къутулуп кетмез ючюн,

Бугъуп къала эди, бир ташдан а ташха чынгай, 
Аякълары тийген ташланы да узакъ быргъай.

Апсатыны малын асыры да кёп къыргъандан, 
Терилерин бирде алыргъа келмей къолундан, 

Мыллыклары, тарны аман ийисден толтуруп, 
Къала элле алай, харам къушлагъа аш болуп.

Бийнёгерни тюшю

Уучуланы Апсаты хамлы жерлерин биле эд,
Бийнёгерге, дейди, бек ачы оноу эте эд.

Сабийлерин жыйып, алагъа жумушла берди:
– Бийнёгерге бир дерт жетдирсек керек! – деди. –

Не доммай, не марал, не жур къоймайды чатлада,
Къанатлы къоймайды бизни къалын агъачлада!

Бийнёгерни уучу насыбы, дейди, къуруду,
Жашаууну чархы артха айланып бурулду.  

Тюбемей къалды ол бир жанга да, уугъа барса,
Жукъламай туруучед, юйюнде бир кече къалса.

Ана маралны уа къаргъышлары анга жетди, 
Къарт эгери ууда бир ёре къаядан кетди.

Анга уа Бийнёгер сал басхышчыкъ да жонганед, 
Къарт атасы дагъы ёлген кибик а болгъанед.

Жатып жукълагъанда бир къысха тюш да кёргенед, 
Жарлы да башына бир аман иш а кёргенед.

Къая тюбюнде къарт эгери ачы улуду, 
Ызы бла атасы бий Гезох къабырдан турду.

Экиси бир аман къууум этген элле, дейди, 
Аны кесин жангыз къоюп кетген элле, дейди.

Кёкде уа жулдузла, бири къалмай, ёчюлдюле, 
Узакъ жерде жанган бир отла да кёрюндюле.

Бийнёгер да ары таба бир барайым, деди, 
Сарыкъулакъ эгер аны ары жибермеди.

Уучу жаш атасын ол тийреледе изледи, 
Не жарсыуунг барды, айт менге деп да, тиледи.

Гезох-бий анга: «Ай, балам, айландым, – деди, – 
Таула арасына бир къыран а зулму кирди.

Мен къыйналыр аман мында кёп ишлеринг болду, 
Орманла ичи да сел кийикледен топ-толду.

Кийикле анасы сюрюулерин а сакълайды, 
Ачы жиляйды да, балаларын а тапмайды.

Ол балалагъа мен, жан салып, къайытармасам,
Апсатыгъа элтип, разылыгъын алалмасам,

Ана кийик къоймаз кёрюмде да тынч жатаргъа, 
Таугъа бу кешене кёзюнден, – деди, – къараргъа».

Жаш Бийнёгер эшитип тургъан эди айтханларын, 
Къурушханча болуп, уой, тири темир санлары.

Апсатыны кесин Бийнёгер анда кёргенед, 
Къарт эгерин анга, къычырып да, юскюргенед.

Чапмай Апсатыгъа, юрмей къойгъанед эгери, 
Бир къая ачылып, ары киргенед нёгери.

Къарт Гезох да кирди ол ачыкъ къара къаягъа, 
Бийнёгер а жангыз кеси къалгъанед алайда.

Къуу Апсаты бурду Бийнёгерге бир къыл аркъан, 
Тёгереги болуп, дейди, къыппа да къызыл къан.

Бийнёгер, суу-салам болуп, жеринде уянды, 
Атын да терлетип, Бабугъей элге атланды.

Бабух бла Бийнёгер

Бийнёгер ол кече Бабугъейде къалгъан эди,
Бабух а билгичи болгъан эсли бир жан эди.

Бабугъей элинде Бабух эди къудас чачлы, 
Бир ариу жокъ эди ол тийреде аны чакълы.

Сюйген эди аны Бийнёгер, кёргенлей, чексиз, 
Анга да жокъ эди кюн, жашау Бийнёгерсиз.

Боллукъ затланы ол айтыучу эди, къыйналмай, 
Бийнёгерни уугъа, кюрешип, ёчюн тыялмай.

– Ой, наным, ой, жаным, акъмангылай да ийнагъым, 
Тюнене, тюш кёрюп, сау кечени бек къыйналдым! –

Деп, жигит Бийнёгер, анга ол тюшюн айтханед, 
Аман тюшюнден, дейд, тосуна да тарыкъгъанед.

– Алгъа къарт эгерим таулада ачы улуду, 
Ызы бла къарт атам, бий Гезох, къабырдан турду.

Экиси бир аман къууум, – дегенди, – этдиле, 
Мени жангыз къоюп, къаягъа кирип кетдиле, –

Деп, Бийнёгер-уучу тюшюн толулай санады, 
Тоба эте келип, Бабухдан жууап сакълады.

– Сен тохтачы уудан, – деген эди тос къатыны, –
Бийнёгерни ёхтем жюрегине да къатылып, – 

Жалаулада кийик сюрюулени да кютме къой, 
Гезох элингде да уллу юйюнгю битме къой!

Уучуланы болду ёмюрден да адетлери – 
Ансызына кийик атмазгъа деген дертлери.

Унутханса, – деди, – адетни да, биргесине
Эсли атанг айтхан осуят сёзюн кесинге.

Энди сен а, тохтап, къарт атангы тынч жатма къой, 
Апсатыгъа тюшген жараларын да къатма къой!

Темир чыкъенинг да энди мюйюшде тот болсун, 
Аны орнуна уа от жагъангда, – дейд, – от болсун!

Апсатыгъа тюшген жаралары уа къатмаса, 
Къыл аркъанны къырда буулагъа, сызып, атмаса,

Сени боюнунг анга, – деген эди, – тап жарашыр, 
Сейиринге сегиз уллу эл, келип, къарашыр!

– Батыр да уучу жаш, – дейд, – Гезох улу Бийнёгер, 
Таугъа, бийиклеге, ма тыйын кибик, ёрлеген,

Жети тауда жети доммай бугъала сойдургъан, 
Гезох элин кийик этледен ахшы тойдургъан,

Чабырларын къайиш тартып, алай а кийиучю, 
Кийикле тиллерин, Апсаты кибик, билиучю,

Тюшюн жоралагъан къатынны сёзюн баш этип, 
Эли сюйген сыйлы, айтылгъан атын тас этип,

Алтынлыны да ол чорбатха, – дейд, – атып къойса, 
Эки бутун кюлге сугъуп, юйюнде олтурса, 

Гезохланы элде кюлмезлеми Бийнёгерге,
Аны да ким алыр жыйынга уа жол нёгерге?

Къайынларым, – деди, – уялырла, къоркъакъ сунуп, 
Мени да тыялгъан къарт Апсаты болгъан сунуп.

Бийнёгер алай деп, арсар болуп да, олтурду, 
Ариу Бабух анга жангыдан а былай сорду:

– Уучулукъну иши бек сыйлы болгъанды тауда, 
Уугъа жюрюмесенг, жашау жокъду деген къайда?

Сени сакълай-сакълай, мен азама, жылым кете, 
Тёшегиме кирип, жатмадынг бир жангыз кече!

Сен жашагъан элде адам бары уучу тюйюл, 
Тохта, жюрюме сен, атанга бла манга ийил.

Тохтап къалмасанг да, чачымы, жыймай, иерме, 
Саулугъунгда санга, уой, къара тигип, киерме!

Антдан эсе болду тул къатынны сёзю кючлю, 
Алай жоралады ол Бийнёгер кёрген тюшню.

Созар бла Бийнёгер

Бийнёгер да уугъа чырт жюрюмей тура эди, 
Уллу юйюн ишлеп, жашауун тап къурай эди.

Болжал этди уучу экинчи да юйленирге, 
Бабугъейден къатын жангы юйге келтирирге.

Ол да баргъан эди Къайсынга да, къошларына, 
Союм къой сайларгъа деп, тоюнда ашларына.

Нарт Созар а уллу жармалыкъгъа кетип эди, 
Андан, къаты ауруп, элине да къайтып эди.

Нарт Бийнёгер къарай тура эди малларына, 
Гезох эл жыйылып Созарны да къайтханына.

– Созар тыш жерлеге аман сагъатда тебреди, 
Жюрюй а кетгенде, аман ауруугъа тюбеди.

Тамата къарнашынг ол ит ауруудан ауруйду,
Аны хар саны да ма парий кибик улуйду. 

Суу башында къара бир уллу губу жашайды, 
Жарлы Созарны уа ол аман ауруу ашайды.

Биз, дарманла излеп, не кече, не кюн жатмайбыз,
Анга жарар дарман таулада, тюзде тапмайбыз. 

Айланабыз, алан, болушур амал излейбиз,
Дарманланы жыйсакъ, не жарарын а билмейбиз.

Уой, сен, эр Бийнёгер, юйюнге уа терк чапмасанг,
Созар ёле турад, бир мадар-амал тапмасанг! –

Деген къуугъун къысыр къойла тургъан къошха келди,
Эр Бийнёгер, чабып, амалсыз къарнашын кёрдю.

– Къутургъан суулада, бир чабакъ кибик, ойнагъан, 
Жалаулада кийик улакъла, буула къоймагъан, 

Кичи къарнашчыгъым, сен манга мадар тапмасанг,
Гезох къаясында бир дарман терек къакъмасанг, 

Къычырыгъым элни тынын бузады, не этейим, 
Къуругъан къууугъуму мен къалай, – дейди, – кесейим?

Сурайла, не ауруу болгъанын а бир билмейле, 
Сант этеди да ол, базып, юйюне кирмейле.

Басият къошлагъа къуртхаланы да жыйдыла, 
Была, къарап мынга, дарман-даруула жыйдыла.

Жыйдыла да, сакълап, Созарны чатын кюйдюрген
Аман ауруу кери бир да кетмеди юсюнден.

– Жаныбыз, Бийнёгер, сенден бир мадар жокъ эсе, 
Алтынлы чыкъенинги темири энди тот эсе, 

Къарындашынг ючюн сен ёрлемезлик тау болмаз.
Алай Созар бу ит ауруудан энди сау болмаз!

Бийнёгер а кеси таныгъан обургъа барды,
Обур къатын, соруп, къарайым деп а, таш салды. 

Обурну уа ташы юч тизгинлеге сыйынды:
– Дарманны келири тынч тюйюлдю, бек къыйынды. 

Ол ауруугъа дарман болмаз, не да бир ханс болмаз, 
Ма ол тийген адам акъ марал сютсюз сау болмаз.

Анга жарарыкъ зат, уой, акъ маралны да сютю,
Аны уа тутарыкъ – ана къарнашынгы ити.

Бармай а тохтасанг, сени да жанынг сау къалыр,
Къалмазлыкъ а болсанг, къарнашынг ызынгдан барыр!

Бийнёгер да бушуу-бушман болуп а турады, 
Этеригин билмей, Бабухха барып, сорады.

Жетегейле жети айланып, дейди, батханда, 
Гезох да Къаядан, агъарып а, танг атханда, 

Ариу Бабух аны тыяргъа кюрешген эди,
Боллукъ затны биле, былай деп, сёлешген эди:

– Бийнёгерим, бийни анты турады бойнунгда, 
Жарлы анамы да аманаты уа къойнунгда!

Тиширыуну санга айтханын сен а этмезсе, 
Сен аны этмесенг, муратынга уа жетмезсе!

Акъ маралны къошда Апсаты кеси сауады, 
Аны таш чарасы хар юч кюнден бир толады.

Ол сенге сют бермез, таш чарасын да аудурмаз, 
Апсаты бермесе, акъ марал санга саудурмаз.

Антынгы буздунг деп, санга бир киши ит бермез, 
Ана къарындашынг, уой, къонакъ кибик да кёрмез.

Къамичилей белим къатып къаллыкды ингичгелей, 
Кем болурма сенсиз, уой, антын бузгъан кишилей.

Къойма мени сууукъ юйюмде кесим тургъанлай, 
Жилятма да буту сынган жангыз бир турналай.

Барама дегенлей, барып къалгъан ишинг болмаз, 
Марал саууп кёрген, уой, иги да тюшюнг болмаз.

Сенден сора аны элде билмеген адам жокъ, 
Шагъырей жауунгу хыйласындан а аман жокъ!

Наз тереклей, субай Бийнёгер жеринден турду, 
Тынгылай келип а, сёзюне ол мухур урду:

– Къарындашым ючюн энди мен уугъа бармасам, 
Сютлю марал тюшер бир тузакъла да салмасам, 

Къалай кёрюнюрме сора мен ол Гезох элге,
Болурму да Созар менге къарындаш дерге?

Керек кюнде къарнаш кёрюнюучюдю, кюн кибик, 
Жан къайгъыда жангыз тири адам да минг кибик!

Жаным, Бабух, чабыр чыкларымы да тюйме къой, 
Илгиклени да тиз, жары тонуму кийме къой!

Чорбатны хырында чыкъениме да бакъма къой, 
Эгер ит тилерге жууукъларыма барма къой!

Бийнёгер бла Акъ Жугъутур

Бийнёгер, атланып, ана къарнашына келди, 
Эгер итлеринги бер манга деп да, тиледи.

«Атамы аллай, – дейд, – осуяты бар, – дегенди, –
Не этейик, аны сарыкъулагъы ёлгенди».

Ана къарындашы, уой, къонакъ кибик кёрмеди, 
Эгер итле угъай, ит кючюгюн да бермеди.

Бийнёгерге былай айтып, дейдиле, сёлешди:
– Хауле Созаргъа ит болушлукъ эталмаз, – деди. –

Ол хауле къарнашынг Тейриден аман тапха эд,
Андан эсе салгъа бёленип, алай къайтха эд!

Санга ит бермеген, сен излегенча, ит болсун,
Дуниядан, Бийнёгер-жигитлей, ол да тюп болсун!

– Ай, мен бош ышандым быллай ахлулагъа, жакъгъа,
Бу юйню санамам кесиме жууукъ ожакъгъа! –

Ёпкелеп а кетди, Бийнёгер, анга жау болуп,
Акъ Маралны, саумай, къайытмам деди, сау болуп.

Эски Малкъар элде эгер жокъ, кийик туталгъан,
Уллу да Бахсанда адам жокъ, сен сурамагъан.

Эуюл жаш Бийнёгер бек мудах болуп къалгъанды, 
Бир эгер ит тилей, Къубадийлагъа атланды.

Бийнёгерге жолда Къубадий кеси тюбеди,
Ол, хапарын билип, Бийнёгерге былай деди: 

– Жемегейден келген бизде бардыла гажиле, 
Тапханлары болуп къалады къаплан парийле.

Бийнёгер да барды Къубадийлагъа, ит тилей,
Ала тура элле талкъыда териле ийлей.

Къубадийлары уа уучугъа жууукъ болмайла,
Арбазларында уа бир къаплан итле ойнайла. 

Къубадийлары уа Тейри сюйген бир жамауат, 
Ала хар келгенге болуучан элле бек чомарт.

Бийнёгерни ала къонакъ кибик да кёрдюле, 
Итлеринден, сайлап, эки эгер ит бердиле. 

Аланы да алып, къайтып келгенед юйюне,
Юйретип а турду арбазына бла сёзюне.

«Алгъа, – дейди уучу, – жууукъ жерлеге барайым,
Насыбым бар эсе, айланып, энтда сынайым.

Апсатыны, – деди, – бир сынайымчы къарыуун,
Болалмай а къалсам, бу болсун ахыр барыуум!».

Шош атлай, Бийнёгер Боташ Ташха жетген эди,
Алайда олтуруп, кёп сагъыш да этген эди.

Къатына къарт къойчу келип, аны бла кенгешди,
Бийнёгерге ол къарт алай айтып а сёлешди:

– Садакъ огъу тюзге бири кетмеген Бийнёгер,
Акъ сакъалым бла мен сенден бир затны тилеймен:

Нартда сен белгили, жигит уучуса, батырса,
Акъ жугъутургъа уа къайда да садакъ тартырса!

Сен анга окъ атсанг, сау келмезсе нарт элинге,
Термилип жашаргъа тюшер ахлунга, тенгинге!

Андан чыкъды улан буула жатыучу талагъа,
Тап тохтады марал, не къашха эчки мараргъа.

Чайнашкыдан да, уой, бир уллумюйюз къарады,
Къарча-Къаладан а Бийнёгер аны марады.

Эй, жарлы Бийнёгер, аманлыкъ эте келгенсе,
Апсатыны сюйген малын жаралы этгенсе! 

Ол жугъутур, къызыл къаны саркъа уа, ахсайды,
Къарча-Къалагъа да ёзенден ёрге къарайды.

Апсаты, ай тие, малларын кеси санайды,
Жугъутурум къайда къалгъан болур деп, сурайды.

Жугъутур а, жиляй, Апсатыгъа кеси келди,
Бийнёгерни юсюнден, тарыгъып а, хапар берди.

Жарасын Апсаты, тюкюрюп, ариу байлады,
Бийнёгерге къаны, уой, къызып, аман къайнады.

Ахшам да жулдузу жылтырап а кёрюнгенде, 
Этеклеге ингир къарангы да тёгюлгенде,

Бийнёгер-нарт чыкъды жолуна, дейд, атха минип, 
Жумултай кёнчегин, жангы чубур тонун кийип.

Ол уугъа уа тебрей, ант этген эди къартлагъа:
– Ёрлеп чыгъарыкъма маралла тургъан чатлагъа!

Апсаты къошулмай, тау элледе бир айтыу жокъ, 
Акъ Маралны саумай манга бу элге къайтыу жокъ!

Къартла, салам алып, кёп тилекле тиледиле,
Муратына жетип, къайтырыгъын изледиле. 

Андан, бара-барып, салам берип кенг аулакъгъа,
Кийикле келиучю къарады ёрге къулакъгъа.

Эгерлерин ийип, айлана, излей тебреди,
Уллу Бахсанны да тик тауларына ёрледи. 

Желаякъ эгери бир ызны, дейди, тутханлай, 
Аллында бара эд, тау жолчукълада чапханлай.

Танг атаргъа уучу Ындак Башына чыкъгъанды, 
Желжалкъаны анда отлаугъа да къантаргъанды.

Апсаты бла къызлары

Гезох Къаяны да башы терен бир тар эди, 
Анда Апсатыны бийик къаласы бар эди.

Аны баш чокайы акъ булутла бла жабылып,
Эшиклери къулач жетмез аркъаугъа тагъылып. 

Жети да эшикни жети темир да безгиси, 
Жети да аркъауну жети мюйюз да белгиси.

Къала ичинде ол, бир падчах кибик, олтурду, 
Ол ариу Акъ Марал къатында сюелип турду.

Уллу эд, жар кибик, къарын тюбю да къар кибик,
Кёллей кёзлеринде сау эки дуния бар кибик.

Тогъуз тауда тогъуз уланлары да бий элле, 
Тогъуз къызы къырда бирер къыппаны иелле.

Ариу да Жумарукъ – тогъуз къызны да кичиси, 
Жырлауукъ, къаугъачы, Апсатыны да тилчиси.

Учуп келип, ариу жырлап башлады къалада, 
Аман хапар-таурух ол айтхан эди алагъа:

– Кириш къая бел бла, жан жюрюмеген жер бла,
Тауда къанат къакъгъан, женгилаякъ бир жел бла, 

Кийик Ана марал къонушун къургъан тёр бла, 
Атабыз Апсаты жалаугъа чыкъгъан ёр бла, 

Желаякъ эгерге ызла тапдыргъан жел бла, 
Улакъла тизилип, суугъа эниучю бел бла, 

Бийнёгер келеди, ызыбызны да кёреди, 
Бир амал тапмасакъ, къаныбызны да тёгеди.

Жайлыкъны чёбю бал, жашаргъа амал бар эсе, 
Бийнёгер да келмез ауушну башы къар эсе, 

Жетегей жулдузла батханлай, жолун кесейик, 
Жарыкъ танг атханлай, таулагъа къачып кетейик!

Бий Апсаты таудан жалаула таба къарайды, 
Къаты болуп, дейди, кийик малларын санайды. 

Санай келгенинде, санлары чыкъды бек тюгел: 
– Келмез болсун бери ол къанлы уучу Бийнёгер!

Кийик къоймаучеди ол агъачлада, чатлада, 
Къанатлы къоймаучед этекледе, сырт башлада.

Сора ол жангыдан къолуна сауут алгъанды, 
Бизни бу таулада тюп этерге къуралгъанды.

Жалаулада буула ёкюртмез кибик бир эди, 
Ма энди уа марал сауайым деп да келеди! –

Деп, сокъур Апсаты ол Акъ Маралгъа буюрду, 
Бийнёгерге аман оноула, къууумла къурду:

– Амалынг кёп, кийик аналары сен, Акъ Марал, 
Чыкъмаз кибик, бегит, аны аллында терк бара!

Бизни къачып, кёчюп кетер кибик этди эсе, 
Тутуп сени саууар кюнюне да жетди эсе, 

Бийнёгерни сенге атар кючю уа болмасын, 
Артха да айланып, къачар кючю да болмасын!

Бийнёгерни экинчи тюшю

От этип, Бийнёгер Жангыз Тейриге табынды, 
Алайчыкъда бетжан артында бугъуп тохтады.

Онг жаны, къараса – жалаула, жугъутур жолла,
Сол жаны, къараса – бир терен, къарангы къолла.

Таулада чегетле бир жансыз а къалгъан кибик, 
Кёрюнмейди марал, сауаргъа жараулу кийик.

Жети да кюн, жети кечени да сакълай турду, 
Жалауда, жалпакъда къалгъанлай да къуппа-къуру.

Уучугъа бир ишле болгъаны сора билинди, 
Къол ичине андан, шауданны къатына энди.

Ол шаудан а суудан, къапланып, иги ичгенед, 
Анда жукълап къалып, бир тюрлю тюш да кёргенед.

Акъ марал бара эд, чыгъып тик да къаялагъа, 
Ушамай эди ол къалгъан кийик, мараллагъа.

Садакъ учдан ингичге эдиле, дейд, аякълары, 
Жыгъылса да, къобуп, уой, кете эд андан ары.

Узунбоюн эди, узунбел да, бир уллукёз, 
Адам угъай, аны таулада ургъан жел жетмез.

Тик къаяла кёкге, сюеле элле, созула, 
Бара эди марал, акъ булутлагъа къошула.

Бийнёгер, атланып, къууулгъан эди ызындан,
Аз-маз къала, сермеп тутаргъа аны бутундан.

Бийикде къаланы, къууа барып, кёрген эди, 
Ол къаладан бир тар ран жолчукъ да эне эди.

Кийик барады, юч буту жерге иги жетмей, 
Тик къаяла тебип, ол къала уа тура, тепмей.

Жетмезлигин билип, Бийнёгер бютюн къадалды,
Чыкъенин да жерлеп, атайым деди, маралны.

Къараса, кийиги жокъ болду да, къая къызла
Кюле элле анга, бир къыйын жолланы ызлап.

Бийнёгер а къалды, аралып, дейд, ол сейирге,
Ала сюймей элле анга онг-мадар берирге.

Къарайд да Бийнёгер, тургъан жерин а кёрмейди, 
Къарайд да, къатында чапхан эгерин кёрмейди.

Тогъуз ариу да къыз – уой да, кийик маталлыла, 
Уллу кюле элле Бийнёгерни ол халына.

Акъ къаланы алтын эшиклери кенг ачылды, 
Ол ючаякъ марал, жетгенлей, ары батылды.

Уучу сейир этди тюшюнде да ол тюшюне, 
Къая къызланы, дейд, тохтап, эсине тюшюре.

Шаудан а жарылып, ичинден да бир къарт чыгъып, 
Бийнёгерни къатына, атлап келгенед, ашыгъып.

Сакъалы чыммакъ-акъ, къолунда узун таягъы, 
Былай болду аны уучугъа айтхан баяны:

– Атхан огъу тюзге бир да кетмеген Бийнёгер, 
Жаратхан Тейри-Хан жарлы жанынгы сюймеген!

Маралны ызындан сен мындан ары бармагъын,
Аны атар болуп, къолунга чыкъен алмагъын!

Барыр болсанг а сен, сау да къайтыргъа амал жокъ, 
Апсаты буюрмай, ол акъ маралгъа ажал жокъ.

Акъ маралны, – деди, – Апсаты кеси сауады,
Аны таш чарасы хар юч кюнден бир толады.

Алгъан сютюн, – деди, – улакълагъа ичиреди, 
Къалгъан сютню, чайкъап, андан жау да тюшюреди.

Ол жаудан салып а, буу мюйюзле биширеди, 
Къонакъ, тюшюнюп къал, ол аны бла кечинеди.

Желжалкъа атынгы сызгъалада къантармагъын, 
Желаякъ итинги иесизлей къайтармагъын!

Элингде бир къуртха айтхан сёзюне ийнанма, 
Маралны да тутуп, сауарыкъма деп, къыйналма.

Узун таягъымы сени къолунга берейим, 
Ажымлыкъдан къайтып кетгенинги да кёрейим!

Эуюл эд Бийнёгер, айтхан сёзюнден къайтмагъан, 
Апсатыны тауда малларын санап атмагъан.

Тюшюнде да уучу къатылай, дейд, тура эди, 
Ол тюш келечиге айтханы уа былай эди:

– Сауа эсе, саусун ол Акъ Маралны Апсаты, 
Тутарма мен аны, кёп сюре кетип, акъсатып!

Апсатыны зорлукъ кючюне бир сёз айтыу жокъ, 
Акъ Маралны саумай менге элиме къайтыу жокъ!

Акъ Маралны къуууп, мен жетип а, сауалмасам, 
Созар-къарнашымы ол ауруудан къутхармасам,

Гезох элге мен, айт, не бетим бла къайтырма,
Къайтсам да, сылтаугъа адамлагъа не айтырма?

– Аман тап Тейриден, сен алай эсенг а, – деди
Тюш келечи анга, барыр жолун да билдирди.–

Чаты-Сууну да тюз башына дери барырсан, 
Алайда от этип, – дейд, – кече анда къалырсан.

Гола ташны сайлап, аны артында тохтарсан, 
Сюрюу ары келсе, ючаякъны да жокъларсан.

Отлай-отлай, гола ол ташха уа кеси келир, 
Ташха ёшюн салып, желинин да, – деди, – керир.

Сермеп, арт бутундан ол Акъ Маралны туталсанг, 
Аны гола ташны тюбюне да терк жыгъалсанг, 

Хорларса да, марал сют алып, юйге барырсан, 
Хорламасанг, – деди, – бу къаялада къалырсан!

Бийнёгер бла Мёлехан

Бийнёгер а тюшюн баргъан суучукъгъа айтады, 
Желаякъ эгерин боллукъгъа да сагъайтады.

Эй, тау башларында айлана-жюрюй, сорукъду,
Бек къарыусуз болуп, излегенине жолукъду.

Атланып алайдан, ол суу башына барады, 
Гола ташны бетжан этип, тийреге къарады.

Отлай-отлай, ары ючаякъ марал келгенед, 
Ташха ёшюн салып, желинин, дейди, кергенед. 

Къарап турду уучу, бек сейир эди ол кийик,
Эки аягъындан ючюнчюсю уа, дейд, бийик. 

Эки мюйюзю да, жулдузла кибик, жарыта,
Ариу сыфаты да къарагъан кёзню къамата. 

Бийнёгер да, сермеп, аны эмчегинден алды, 
Ючаякъ акъ марал аны бияры булгъады.

Олсагъатдан тийре бир туман болду, чарс болду, 
Ючаякъ акъ марал аны аллындан тас болду.

Марал къачып кетди Малкъар тауладан Холамгъа, 
Андан ётюп къалды Чегемге, Бахсан таулагъа.

Уллу Бахсанны тик тауларында кёп айланды,
Башха кийик, башха бир марал анда тапмады.

Бахсан тауларында кийикни дагъы эследи,
Минги Таугъа ёрлей, учхалай, чыгъа тебреди.

Бийнёгер, секирип, атына минип, чапханед, 
Темирез Башында маралны ызын тапханед.

Ол марал а къойгъан ызлары, дейди, юч эди, 
Аны сюрюп барыу Бийнёгерге бек кюч эди.

Марал ёрлей эди чыран бузлагъа, таулагъа,
Учуп чыгъа эди къая ранлагъа, сызлагъа.

Сау юч ай изледи, маралны кесин тапмады,
Юч айны ичинде тынгылы азыкъ къапмады.

Къууа-сюре, таула житилеге да мингенед, 
Темирез тауундан Уллу Холамгъа киргенед.

Усхур а башында ол кийик сюрюуню кёрдю, 
Алайтын да аууп, ол Адай Сыртына кирди.

Марал, келе келип, Азуу Ташына мингенед, 
Бийнёгер а бир тик къаялагъа тирелгенед.

Изледи Бийнёгер, ары жол а табалмады, 
Ыз бериучю эгер ол маралгъа чабалмады.

Ючаякъ акъ марал таудан бери бир къарады, 
Андан Бийнёгерни эки кёзю да къамады.

Тёппеси жылтырап, ма Минги Тауда буз кибик,
Аны айбатлагъы тойда ойнагъан къыз кибик. 

Кёзю кёрюр-кёрмез, Бийнёгер, марап, атханед,
Атханлыкъгъа, огъун жерге тюшюп а тапханед.

Итине: «Юст!» – деди, уучу эгери чапмады,
Чыкъен тартханында аны огъу да атмады.

Ол кийик, бир ариу къыз болуп къалды, тюрленип,
Сёлешгенде, адам кибик эди ол, тилленип:

– Таудан таугъа учхан сен къара къушлай жетиучю, 
Жыллыкъ жолну да бир солумгъа чабып ётюучю,

Уой, батыр Бийнёгер, ёталдынгмы бу бийикни, 
Туталдынгмы, къуууп, ючаякъ ариу кийикни?

Мен кийик тюйюлме, Апсатыны ариу къызыма, 
Бизни къоймай эсенг, сен сау къайтмагъын ызынга!

Мёлеханды атым, Апсаты-бийни къызыма,
Мени тутар умут этип, бошуна къызынма!

Бийнёгерни эси, туман басханча, булгъанды,
Тили да тутулуп, башы тёгерек айланды.

Кеси да кесине Бийнёгер алай айтады: 
«Бу акъ марал эсе, Мёлехан деген къайдады?».

Кюледи ол къыз, ышарып къарай уучугъа, 
Турады Бийнёгер, ёчюкленип а, тунчугъа.

– Окъ атаса да сен, огъунг манга уа жетмейди, 
Къууа келесе да, къачханым жууукъ этмейди.

Ёрлейме таулада бек уллу чыран бузлагъа, 
Киреме да къая ранлагъа бла тар ызлагъа.

Мени къуууп келдинг, энди жети таудан аууп,
Сен керти эр эсенг, мени жет да, бир кёр, саууп!

– Къарындашым Созар тёшегинден къобалмайды,
Акъ марал да сютсюз жашаулу да болалмайды. 

Мен ол жети таудан, – деди, – ызынгдан аумасам, 
Эмчегингден тутуп, акъ сютюнгю да саумасам,

Бийнёгер деп, батыр уучу болмайын, хар ишде
Айтылайым, – деди, – Гезох элинде бедишге!

Бийнёгерге бу ант бла кюч, дейди, къарыу кирди, 
Чауулдан чынгылгъа ол, къаплан кибик, секирди.

Жети кюнден сора тау жютюлеге жетгенед, 
Жютюледен тутуп, дейди, ёрге илингенед.

Ючаякълыны ол Муху башында кёргенед, 
Алайладан Ламут таба сюрюп да кетгенед.

Хурейитде марал, арыды, азып тохтады,
Бийнёгерни жууукъ келирге бир да къоймады.

Энди, бир секирип, маралны да тутама деп, 
Аны дарман сютюн терк саууп, алама деп, 

Бийнёгер секирди, биягъынлай, аслан кибик, 
Болгъанды маралны тюбюне да басхан кибик.

Басханы уа къара таш болгъанын алай кёрдю, 
	Анга къарап туруп, Мёлехан уллу кюлдю. 

Ол саулукъ акъ марал алайдан узакъ чынгады, 
Уллу суудан ётюп, Лахран Башына атланды.

Бийнёгер бла Жумарукъ

Гезох улу да ол жигит туугъан Бийнёгер, 
Дунияда бир амал жокъ эд ол эте билмеген.

Аркъанын да тешип, белине да къаты чулгъап, 
Бир жанын терекге илиндирип къойду, булгъап.

Кирген эди да ол уруп баргъан шорхалагъа, 
Жюзюп чыкъгъан эди тик къаялы да жагъагъа.

Кюн чачырап тие акъ маралны туягъындан,
Тура эди жууукъ ол келип а биягъындан.

Ангыламай къарайд – жаз башымыды, кюзмюдю,
Маралны башында жангы аймы, мюйюзмюдю?

Тут, деди, итине, Желаякъ эгер чапмады, 
Тартып кёргенинде, алтынлы чыкъен атмады.

Ючаякъ акъ марал Уллу Лахрандан къарады, 
Юркмеди, къачмады, жашны алай да къаргъады:

– Келмезме дегенде, ант бузуп а, келир кибик, 
Гола ташдан къарап, сен бизни да кёрюр кибик, 

Кийиклени атып, бек кёбюн да къырыр кибик,
Анабызгъа уллу азапла да берир кибик,

Тау агъачы санга, Бийнёгер, ата юймеди, 
Огъесе уа Гезох бизге оноучу биймеди?

Алай тюйюл эсе, къаныбыздан къанмай эсенг, 
Бизни сюрюп, къырып, ызыбыздан къалмай эсенг, 

Энди сен, Бийнёгер, уучу болмайын, къуругъун,
Бизлей да сытылсын элингде Гезох урлугъунг!

Муну айтхан жибек кийген бир ариу къыз эди, 
Огъары башы уа кёклеге жетген буз эди.

– Кимсе сен, айт менге, уой, шайтанмыса, жинмисе, 
Не да мен излеген ол саулукъ да кийикмисе?

Саулукъ марал эсенг, онг эмчегингден тартма къой, 
Кийик эчки эсенг, чыкъенни салып, атма къой!

– Мен кийик тюйюлме, сен чыкъен салып, атаргъа, 
Марал да тюйюлме, онг эмчегимден тартаргъа!

Апсатыны къызыма, атыма дейле Жумарукъ,
Санларынгы кеси къызыл къанынг а жууарыкъ!

Акъ Марал ананы сюйген къызыма, Жумарукъ,
Чыкъенинге жюрек къара къанларынг тамарыкъ!

Этдинг, къууа-сюре, арытып, бизни бек арыкъ, 
Баргъан суугъа кетип, суу ташынлай да батарыкъ!

Эгечибизни сен сюйгенде, къонагъы болдунг,
Аны бир кирэтек тул къатын ючюн а къойдунг!

Бийнёгер жууабын анга бергенед, тилленип,
Къоркъмай тургъан эди, сёлешди, ёхтем сюелип:

– Кирэтек дегенинг сенден кирли болмаз, ийнан, 
Ол тюйюл эсе да хауада учуп айланган! 

Эгечинг а мени жукълатып, алай сюйдюрдю,
Сууукъ солуу бла жаш жюрегими кюйдюрдю. 

Бабухну сюйгенлей, жашаугъа къайытдым толу,
Байдыматдан эсе сыйлы болуп жылы къолу!

Жумарукъ ол сёзге, тынгылай, анга аралды,   
Ариу къызны бети, кюл-кёмюр кибик, къаралды:

– Жарлы, тели уучу, сау юч айны келдинг, къуууп,
Апсатыны жети къызларын бир марал сунуп!

Жети къыз болабыз, аланы мен кичилери, 
Барыны да кесим мен барчы, – дейд, – келчилери.

Къаялада кийик къуугъан алай иги эсе, 
Ызыбыздан юч ай чапдырдыкъ да, биллик эсенг.

Энди, майна, кезиу, – дейди, – анга барад, къара,
Ма олду да саулукъ, сен биле эсенг, акъ марал!

Жумарукъ да учду, алайдан кетди, чарс болуп, 
Уучуну аллындан, кёз къакъгъынчы да, тас болуп.

Бийнёгер бла Байдымат

Бийнёгер бир къая тюбюнде да тура турду,
Къаяла башындан бир бек сууукъ аяз урду.

Къарайды да ол, къая башы кёрюнмейди, 
Асыры уа тикден, дыркъылагъа бёлюнмейди.

Акъ марал, булутлай, кёрюнюп а турду анда, 
Ушап, тебиренсе, тенгизде уа толкъунлагъа.

Кириш къая бел, жан жюрюмеген ёр бла,
Кийик Ана марал къонушун къургъан тёр бла,

Къууа, жорта барды, уой, ата да, жата барды,
Эгери Желаякъ акъ маралны ызын алды.

Акътуякъ, къыркъмюйюз, бугъей бузланы кемирген,
Къая жылмы ашап, эркинде отлап семирген,

Гуждар а текеси, сюрюуню суугъа келтирген,
Иеси, саны жокъ – аллай сюрюуню ким кёргенд?

Алайдан атланып, буруш аллы бир жаргелде, 
Апсатыны юйю, къаласы уа тургъан жерде,

Бийнёгер, кёз атып, ол уллу сюрюуню кёрдю, 
Ариу болгъанындан бир маралны энчи бёлдю.

Эгерин бир терен дорбун къатына, дейд, бурду.
Къуууп бир жанына, маралны да анга урду. 

Бийнёгер да жетди, эгери уа артха кетди,
Ол дорбун, бурулуп, жангыртды къудуретни.
	
Ол тюбемегенди ёмюрде аллай кийикге,
Аны сюрюп, чыкъды садагъы жетмез бийикге. 

Кийик бла тенгишде, аны ызындан ёрледи, 
Анасындан туууп, андан ариу жан кёрмеди. 

Мюйюзлери жютю, ма этге чанчхан тиш кибик,
Таугъа ёрлегени – уой, кёкде баргъан къуш кибик.

Аны чыммакълыгъы, уой, саууп алгъан сют кибик,
Кёп къыйналды уучу, калакга кетген ит кибик.

Марал кетди узакъ, сабыр болмайын, атдырмай,
Жашны суулугъуна эмчеклеринден тартдырмай. 

Ол кийикни сюре, тик къаялагъа чыкъгъанед,
Уой, бир эгер итин белбаууна да такъгъанед. 

Чыгъа-чыгъа барып, Гезам Къаягъа ёрледи,
Сюрюп акъ маралны, ол а къачмайын сюелди.

Ашы, жукъусу жокъ, суу-салам да болуп, терлеп,
Бийнёгер тохтады, аллында маралны эслеп. 

Тар болду дуниясы, отоуда бир мюйюш кибик,
Болду аны кюню кече кёрюнген тюш кибик.

– Сен болуп бир уучу, сауарыкъ малынг мен эсем,
 Мени да тутаргъа кесинге кёл этген эсенг,

Бу бийик жагъада, Апсатыны бийлик ташында,
Къаласы да тургъан тик тауланы да башында,

Мен сенге, Бийнёгер, акъ ёшюнюмю ачайым, 
Сен да ёрлер ючюн аллынга басхыч атайым. 

Чыгъаллыкъ эсенг, чыкъ, мен санга чыракъ болайым, 
Сен этген амалгъа тау башындан бир къарайым!

Желаякъ эгери бир аман сынсып, улуду, 
Бийнёгер да, тохтап, амал тапмайын, жунчуду.

Уой, атады да ол, бир огъу ёрге учмайды, 
Барама десе уа, аягъы жерни тутмайды.

Желаякъ эгери, бутларына да чёргелип, 
Адамча сёлешед, жибермез мадарла этип.

– Барма! – дейди, къангсып, юрюп, сора уа къайтарып, 
Тилеген ол сёзюн, тюз адам кибик, айталып.

Экинчи эгери чыгъар дыгалас этгенед,
Боллукъ затны сезип, элге къуугъунга кетгенед.

Бийнёгер а итин къыстады да, солуй турду, 
Акъ башлыгъын да къар жуммакладан а толтурду.

Къар жуммакланы ол къара къаягъа бузлатды, 
Башына чыгъаргъа аллай бир, дейд, амал тапды.

Ёрлеп чыкъгъан эди ол чынгылны да башына, 
Не ачы кюн жетди Гезохну батыр жашына!

Къар басхыч бла чынгыл къая башына ёрледи, 
Акъ маралны да ол арт аягъындан сермеди.

Акъ марал, жол табып, узая да, кетди кери, 
Аргъы чауулдан а, тохтай келип, былай деди:

– Сен къууаса мени, мен барама, сенден къачып, 
Мен женгил къутула, сен тохтамайын, окъ атып.

Келаллыкъ эсенг, кел, энди мен баргъан жолумда, 
Бир да таймайын кел онгуна не да солуна.

Мен бу тик жерледе акъсагъан халда бармасам, 
Абынсам да бирде, ючаякълай да къалмасам, 

Башымда бийик кёк, жангыз ёр да ма ол болсун, 
Тургъан тёшюм жалпакъ, бир жалан къуру жер болсун! 

Жетип мени мында, онг аягъымдан тутмасанг, 
Акъ сютюмю саууп, элинге да къутулмасанг,

Жюрегинг къайгъыдан, бушуудан да саулай толсун,
Кёк бла жер арасы сен турлукъ да юйюнг болсун!

Бийнёгер, эришип, терк сюрюп башлады аны, 
Ёлюрме тутмасам деп, къыза эд жарлы жаны.

Тёбен жаны тенгиз ортадан да терен эди, 
Огъары уа жаны бир кёгерген ёзен эди.

Кёнделени аякъ туталмаз бек сыйдам эди, 
Ары аллы кёрю тунакы уа дылгам эди.

Бийнёгер да жолсуз къалып, алайгъа тирелди,
Къолларын да жайып, Тейриге былай тиледи:

– Акъ маралны аллын сен бийик къарлы тау этгин, 
Къара чегетни да, мен тутар кибик, бау этгин!

Ючаякъ маралгъа сен къаяланы жау этгин, 
Къуу Апсатыны сен тутхан ишин да шау этгин!

Къабыл болмады эр Бийнёгерни ол тилеги, 
Жолу да кесилди, бир бек тик ёрге тирелип.

Энди ол акъ марал андан къутулуп къачмады, 
Анга жууукъ тохтап, акъ желинин да ачмады.

Жарлы жан Бийнёгер, арып-талып, дейд, олтурду,
Дылгам къаяланы ол къычырыкъдан толтурду.

Ёрге къарагъанда, къаяла башын кёрмейди, 
Эншге да къараса, ёзенни ташын кёрмейди.

Ол тургъан къаяны аякъ басар бир жери жокъ, 
Дылгам бийигини бир жилян ётер бели жокъ.

Ол къачхан акъ марал чауулдан бери къарайды, 
Жарлы Бийнёгер а келген жолларын санайды:

– Жети айны, – деди, – жети таугъа мен ёрледим, 
Сени кибик сейир ёмюрде кийик кёрмедим.

Атхан чыкъен огъум къолтугъунгдан а тиймеди, 
Къызыл къанынг къая тюбюнде ташха сиймеди.

Эгерим да, жетип, сени бир кере тутмады, 
Бийнёгер-нарт болду сени жесиринг, тутмагъынг.

Кимсе мени былай женгил, къыйналмай, жек этген,
Мен билген къаяны чыкъмаз кибик да бек этген?

Ол алай сюелип, тамаша болуп тургъанда,
Бир къая ачылып, Байдымат да чыкъды андан. 

Ючаякъ акъ марал чачы тёгюлген къыз болду, 
Сюелген а жери кёгерген сыйдам буз болду.

Аны ариулугъу – чуба ичинде къыз кибик,
Айтхан къаргъышлары – жарагъа сепген туз кибик:

– Ит къусхан жерине къайытхан кибик, бу жерге, 
Келдингми, Бийнёгер, сейир кючюмю кёрюрге? 

Мени хайырымдан къуралып бара хар ишинг,
Мени сюйюп турсанг, тенг болмазед санга киши.

Мени къоюп, элде сен бир тул къатынны сюйдюнг,
Ай, жарлы Бийнёгер, насыбынг, – дейд, – къалай кюйдю!

Жалаулада бизге эркин жашаргъа къоймадынг, 
Сюрдюнг, къырдынг бизни, этибизден а тоймадынг.

Жети айны жети бийик таулада чапдырдыкъ, 
Къанлыбызгъа былай ачы къыйынлыкъ тапдырдыкъ.

Чыкъенинги алып, жерлемезсе мараллагъа, 
Желаякъ эгеринги юскюрмезсе жаралыгъа!

Дертими, ишими эталдым, энди кетейим, 
Сенге уа, Бийнёгер, бир ахшы алгъыш этейим:

Жашарыкъ а жеринг, бир къабыр кибик, тар болсун,
Уой, тёбен да жанынг, чынгап кетмезча, жар болсун!

Уой, тёбен а жанынг бир тенгиз болсун, терк болсун, 
Огъары жанынг а къуш учалмагъан кёк болсун!

Аркъа уа къабыргъанг, сен тепмез кибик, бек болсун, 
Аны ичинде уа жашар кюнлеринг кёп болсун!

Сен ёрге къарасанг, кёклени башын кёрмегин, 
Энишге къарасанг да, ёзенни ташын кёрмегин!

Эки кёнделенинг шайтан ётмезлик бек болсун,
Анда жашар кюнюнг, айтханым кибик, кёп болсун!

Ары айланып да, басар жеринги кёрмегин, 
Бери айланып да, бут шаугютюнгю сермегин!

Тюбюнгден къычыргъан къулагъынга уа ётмесин, 
Башынгдан да аркъан атсала, санга жетмесин!

Бу къая ортасы сенге ёмюрлюк къош болсун,
Аны эки жаны адам кирмеген шош болсун!

Сен анда жашагъын, алгъынлай, сау-эсен болуп,
Элинг танымазлыкъ, бир эрши да кёсе болуп! 

Эгеринг да сынсып, ачдан ёлеме десе ол, 
Бут шаугютлеринги итинге ашха кесе бол!

Дуния суру да согъулгъунчу сен былай къал,
Мени къуууп келген бутларынгы да туурай къал!

Уой, бизни къоймадынг, Жаратхан сени къоймасын,
Къаргъа-къузгъун ичип, къызыл къанынгдан тоймасын!

Бизни къоймадынг сен, жан келалмасын къатынга,
Жомакъгъа уа къалгъын элинги жашы, къартына!

Сенляй уучуну да былай кёп болсун кёрюрю,
Энишге секирсенг, жерге жетмесин ёлюгюнг!

Сени хош къатынынг башлыкъ тюймеле эшмесин,
Тос къатын кибигинг баш къарасын а тешмесин!

Сюйген тос къатынынг киеу кёлек да тикмесин, 
Аны тюз аллына кекел тюгюнг да тюшмесин!

Эгечлеринг элде сыйыт-сарнау этмесинле, 
Келинлеринг юйде къараларын тешмесинле!

Къарангы кечелей, сени хар кюнюнг шау болсун,
Созар-къарнашынг а ол ит ауруудан сау болсун!

Бийнёгерни сырты, ол айта туруп, терледи,
Кёзюн къагъып ачса, аллында киши кёрмеди.

Бийнёгер бла нартла

Уучуну тёбени тенгизден терен терк болду,   
Огъары жаны да къуш учалмагъан кёк болду.

Эки кёнделени шайтан ётмезлик бек болду,
Ол Гуртай дорбунда жашар кюнлери кёп болду. 

Жангы чубур тону журунла болуп, юзюлдю,
Жумултай кёнчеги халы-халылай сюзюлдю.

Азыгъы бошалып, ачдан ач бола башлады,
Алтынлыны терисин ол къабын ашап бошады.

Къуугъун келген эди Гезох элине бушуугъа, 
Эл да жыйылгъанед Мускок аллында къууушха.

Къарнашы Созарны бир тюшю жукъусун бёлдю,
Тюшюнде уа кесин ол къыппа-къымыжа кёрдю.

Сюеле эди алай, бийик къаяны тюбюнде,
Кёрмегенед аны не тюшюнде, не тюнюнде. 

Къая ортасында эслегенди Бийнёгерни,
Къая тюбюнде уа жангы къазылгъан бир кёрню.

Бир эгер ит келди басият да къабагъына, 
Къайгъылы улуду, бир къарамай табагъына.   

Нарт Созар а, къоркъуп, жер салдырады атына,
Излей келип, жетди бийик къаяны къатына.  

Аланла, къарачыгъыз Созарны билгич тюшюне,
Он беш кюнден келди Гуртай дорбунну тюбюне.

Кичи къарындашы къая башында кёрюндю,
Ары уа Созарны чыгъалмазлыгъы билинди.

– Къуугъунга келгенед сен ийген бир уучу эгер,
А не болду санга, уой, жаным, жигит Бийнёгер?

Тюш бери деп, тилеп кюрешгенед Бийнёгерден,
Эшитмей эди ол, къычыргъанлыкъгъа тюбюнден. 

– Бийнёгер, – дейд элде, – тюшюп турады тузакъгъа, 
Бегитилип къалып кёкден, жерден да узакъда.

Гезох элде нартла, уой, сен бар, мен бар болдула, 
Эл-эллеге хапар билдирип, мадар сордула.

Созар, амалсыздан, Чегемге, Холамгъа чапды,
Анда халкъны барын, хапарлап, кесине тапды.

Уллу Бызынгыда манс болгъанларын жыйдыла,
Ол кюн ала бары оюнну, тойну тыйдыла. 

Холам, Малкъар, Бахсан, Чегем, Бызынгы келдиле,  
Къарачайдан жетип, къаяда жашны кёрдюле.

Бахсанда элледен ауушла бла энген элле, 
Чегем да эллиле ыргъакъла берген элле.

Келтирген эдиле аркъанла да Къарачайдан,
Киши билмей эди хайыр болур деп, аладан.

Жыйын-жыйын нартла жетген эдиле дылгамгъа, 
Амал-такъал этип, Бийнёгерни чыгъарыргъа.

Бечеу болуп, бирле чыкъдыла къая башына,
Тейри онг берсин деп, Гезохну батыр жашына. 

Тюбюнден бир адам къычырса, ол эшитмейди, 
Башындан аркъанны атсала, анга жетмейди.

Ол эгер ити да, сынсып, къарайды къушлагъа,
Аны иесин а дылгам къаяла къуршалап.

Жарлы жан Бийнёгер тюшюп къалгъанды чурумгъа, 
Къычырып кюрешед, эшитдиралмай къууумгъа:

– Узун къыл аркъанны атсагъыз эди бийикге, 
Мен илинир эдим ол жан къалдырлыкъ илгикге!

Тамата къарнашым Къайсын наратла къырса уа, 
Созар да, сау эсе, бери бир быкъы къурса уа!

Къыра келген элле Зылгы ёзенни наратын, 
Ташыйла Чегемни бийик ёсген агъачларын.

Тизалмай къалдыла анга жетерик быкъыны, 
Созар айтып къойду билген мадарын, акъылын:

– Эрча минген эдинг, энди, эрча, эншге секир, 
Ёлсенг да, салынг, – деп, – нарт Гезох элинге келир!

Къоркъакъ адам кибик, бир аман жанын аягъан,
Бийнёгер а турду, секиралмайын къаядан. 

Анасы Кябахан, баласын кёре, жылады,
Къолларын узатып, ма былай айтып таралды: 

– Уой, балам, уой, жаным, мен санга чабып келгенме,
Сенге болгъан ишни кеси кёзюм бла кёргенме. 

Сютюм бла тилейме, бу айтханыма тынгыла,
Таукел эт, тау къушум, ол къаядан бери чынга!

– Уой, анам, уой, жаным, айтханынгы мен эталмам,
Уой, анам, къаядан, жан татлыды уа, чынгамам!

Узаталла, бирин бирине къошуп, мансланы,
Манслары жетмейин, гырмык этелле хансланы. 

Ала кёп мадарла, бир кёп лагъымла этдиле,
Амаллары къуруп, жукъ болалмайын, кетдиле. 

Бийнёгер чекгенге къарагъан да азаб эди,
Ёмюрюнде киши кёрмеген бир жаза эди. 

Бийнёгерни ёлюмю  

Созар-къарындашы кёз туурасындан кетмейди,
Бийнёгер биягъы аны айтханын этмейди. 

Созар деди анга: «Тюшмесенг, керти айтама,
Тамата къызынгы кюнчыкъгъан таба сатарма!

Кичи къызынгы, – дейд, – уой, кюнбатханга атарма,
Ариу къатынынгы, къарауаш этип, тутарма! 

Сабий уланынгы бойнун тёгерек тартарма,
Малынгы, рысхынгы, жугъун къоймайын, чачарма!».  

– Ол сёзледен манга хайыр чыкъмазын билеме,
Аланы айтып а, уой, мындан ары тилеме! 

Ёрлегеним кибик, энер жолуму тапмайма,
Жанымы сюеме, кесими мындан атмайма!

Созар, сени ючюн, – дейди, – чыкъгъанем, илинип, 
Менге Бабухну тап, этерик эсенг игилик!

Бабух бери жетсе, бир мадар ол табар эди, 
Не да къая тюбюн къуу тёшек бла жабар эди.

Айтылмай къалгъанед анга айтыр керти сёзюм, 
Жиляй болур, жазыкъ, къайытмазлыгъымы сезип.

Аны келтирсегиз, айтханын мен да этерме,
Ол да сизлей айтса, къаядан чынгап кетерме!

Бийнёгерни тилегин Созар къабыл кёрген эди, 
Бабугъейге кеси къууулуп, дейд, кетген эди.

Къайын юйню, келип, эшиклерин да къакъгъанед, 
Ариу Бабухну да, ол юйге кирип, тапханед.

Ариу Бабух къудас узун чачын тарай эди, 
Бийнёгерни сакълап, аллына да къарай эди.

Чепкен согъуп, киеу акъ кёлекле тиге эди, 
Бийнёгерни Бабух жанындан бек сюе эди.

Ай, Созар а, келип, умутларын кесип атды, 
Сескендирип къойду Бабугъейде жамауатны:

– Бабугъейде тургъан, къопчу, келиним, сен ёрге,
Къарнашым Бийнёгер хазыр болгъанды ёлюрге!

Жарлы Бабух чыкъды, эки бутун да ат этип, 
Бийнёгери ёлген жерде ёлюрге ант этип.

Ёлген эри ючюн азап тартмагъан а къатын
Иги бла айтдырмаз, деди, нарт элледе атын.

Ауушу бек бийик тауладан ёте келгенед, 
Барыулары къаты сууладан да ол ётгенед.

Эки къолун Бабух, бутларына къамичи этип, 
Кесин ары баргъан адамладан алчы этип,

Чаба эди да ол, къудас чачын жамычы этип, 
Жиляй-жиляй, аллын, уой, алай тамычы этип.

Дунияны азабын, эй, ким ёнчелер, ким чегер,
Ариу тос къатынынг санга барады, Бийнёгер! 

Кюн да батмай тура, Бийнёгерине жетгенед,
Аны кёргенинде, бир кёп тилекле этгенед. 

Жетген эди Бабух ол чынгыл сары къаягъа, 
Къыйын эди анга Бийнёгерине къарагъан.

Ол татлы тилли да къолларын кёкге жайгъанед,
Бийнёгерни кёрюп, анга былай деп, айтханед:

– Жер этегинден а, жан солуу этип, жетгенме,
Наным ёлген жерде ёлюрге да ант этгенме! 

Сени манга кёзю къыймагъан ол Апсатыны
Сенден аман чыкъсын аны кюйсюз аман жаны!

Тохтачы, дегенем, уой, тыялмадым юйюмде, 
Жолукъгъанса кесинг Апсатыны да кюйюне!

Кёлюм топпа-толуп, къараялмадым кёзюнге,
Къучагъым да толуп, къысалмадым ёшюнюме!

Сен ёрлеп а кетдинг, наным, бийикден бийкге,
Къайдан тюбегененг терсаякъ шайтан кийикге?

Энди сен сюелдинг, къучакълап бир сары ташны, 
Эрге бармай къалдым, жангыдан тул болду башым.

Бийлени да бийи, Гезохну жигит баласы,
Болуп къаласа, уой, сюймегенлени табасы!

Узалама кёкге, санга жетмейди билегим,
Къабыл болуп къалсын мени бюгюнгю тилегим!

Бийнёгер Бабухну ол кюйюн эшите эди, 
Сау алырменг мени, бир мадар этип, дей эди.

– Ма бир онбеш кюнню, былайда туруп, жашадым, 
Билек шаугютюмден, этлени жыртып, ашадым.

Уучу эгер итим, менге къарап, юргенинде,
Аны бек ач болуп, къыйынлыгъын кёргенимде:

«Мени женгилаякъ, – дедим, – уой, керти нёгерим, 
Сен нек чапмагъаненг сокъур къанлыма?»  – демедим. 

Бут чабакъларымы кесип, анга да ашатдым, 
Кесим бла онбеш кюн бу къаялада жашатдым.

Турналай созулгъан, уой, мени эсли халалым, 
Болмазмы да сени манга болушур мадарынг?

– Уой, хомух, бел къатдыр, сен алай этип турмачы,
Секир, ёлюгюнгю ол къая ранда тыймачы! 

Тюшмесенг, санынгы, уой, харам къушла ашарла, 
Сюйген тенглеринг да ма кюе-бише жашарла!  

Жашарыкъ эсем а кенг дунияда сени бла, 
Тюшерсе бийикден сюймекликни жели бла.

Эгеринги, жаным, анда сынсытып турмачы, 
Жууукъ-ахлу, тенгни керексизге да къырмачы!

Алтынлы чыкъенни, сабындан тутуп, быргъачы,
Мен тикген кёлекни кёзлеринге да чырмачы! 

Анда бегитилип, азапха къалып, жойма бет,
Батыр да уучулай, бийикден бери атлап кет!   

Акъ ёшюнюмю да тюшер жеринге тёшейим, 
Ол акъ башлыгъынга жангы тухтуйла эшейим!

Ариу Бабух былай Бийнёгерине сёлешди, 
Къудас чачын толан этип, алайгъа тёшеди.

Акъ ёшюнюн ачып, ыржы юсюнде тохтады, 
Бийнёгерни ары тюшеригин да сакълады.

Бийнёгер, арсарсыз, кёп сагъыш эте турмады, 
Бек аллы бурун ол чыкъенин эншге быргъады.

Ызы бла уа кеси ол къая рандан секирди,
Эншге учуп бара, къан хырттыкла да кекирди.

Илинип чыкъгъанед бийик къаягъа, тырнакълай,
Чачылып а тюшдю, бир хычин ичи жуммаклай.

Чыкъгъан эди бийик къаягъа, темир ыргъакълай, 
Андан энген эди, чулгъанып а, жюн гулмаклай.

Кекели тюшген эди ариу Бабухну аллына, 
Аллай кюн а келсин сени жети да къанлынга! 

– Къалдыла къартларым ушап жаз башы къауданга,
Жыртып а, сызайым къудас чачымы шауданга! 

Жигитле ётлюсю, Гезохну жашы Бийнёгер,
Жаратхан а Тейри жарлы жанынгы сюймеген! 

Ах, жангыз кекелинг тюшдю къатынны аллына,
Бабух да къыптысын алып, ургъанед къарнына.

Бек бийик кёреем Апсатыны юйю-къаласы,
Алай болду, алан, Гезохну жигит баласы.

        XVI. НАРТЛАНЫ ТАУ АРТЫНДА ТУРУУЛАРЫ

Нартла бла Кёсе-Бурунгук

Зауукъ эди нартны Минги Тауда тургъан заманы,
Басмай эди ол тийреге душман-жауну табаны.

Жайлыкълада отлай элле къойла, тууар маллары, 
Кишнегенде, къаяланы зынгырдатып атлары.

Тау тюбюнде таша тура эди Наркъут Дорбун,
Сау эл да сыйынырча, жарыкъ ургъан бир орун.

Дорбун деп а, тюзюн айтса, болуп иштенек,
Табыла эд нарт эллледе батырлагъа хар керек.

Ариу эди, бир жасаулу, хар кёргенни кёзю алданып,
Аны ичинде тура элле, анда-мында къаланып,

Накъут-налмас, алтын, багъыр, тюрлю темирле,
Ишлей элле анда жашла, эм устала, тириле.

Нарт аскерге бере элле, темир тюйюп, керекле,
Нарт къызлагъа алтын, кюмюш тюйме-тюекле.

Уллу эди ол дорбунда Нартны тургъан хазнасы,
Баш иеси Дебет эди, нарт да халкъны атасы.

Нартла, он беш жыл а толуп, жюрюй элле урушха,
Юч-тёрт жылны шапа болуп, жарап жумушха,

Он тогъузда, ол дорбуннга келип, сынау бошалып,
Нёгер-чора болур ючюн, жоралаугъа жасанып.

Айта эди ол жыйыннга алтын Дебет акъыл сёзлерин,
Бура эди сау дуниягъа ол жашланы эслерин:

– Эй, аланла, жаным, – деп а, – эйра, жигит уланла,
Тейри-Ханны оноуларын этер ючюн туугъанла!

Он тогъузда адам эси керек болад толу бишерге,
Жашауунда жолун табып, жарар ючюн нарт ишге.

Адам улу, юч къурамлы болуп, алай тюшгенди бери, 
Ол а, – дей эд Алтын Дебет, – чархы, жаны, сюлдери.

Биринчиси жаратылды жерден, таза топракъдан,
Экинчиси – жарыкъ келип кёкде жюзген акъ Айдан.

Кюн кесеги кибик эди Тейри берген сюлдери,
Аны ючюн адам болуп къалды малла бийлери. 

Кёп-кёп затла айта эди Дебет жигит жашлагъа,
Билими кирип къалырча къайнай тургъан башлагъа.

Сыртларына къызгъан темир мухур тийирип,
Къач тамгъаны сала элле хар бирине, кюйдюрюп.

Андан ала бара элле «Барсойнакъгъа», тизилип,
Кими чынгап, аякъ бюгюп, кими ариу сюзюлюп.

Нарт хазнаны сакълар ючюн келлик душмандан,
Ишленип эд тау башында къала сослан ташладан.

Къала Тау деп аны ючюн болду тауну да аты,
Бийик хунасы уа, дейди, темир, къурчдан да къаты.

Тарыкъ жерде бийлик этип тургъан Кёсе-Бурунгук,
Тейри ургъан, кюйсюз эди, мурса, дейд, урлукъ.

Бере эди буйрукъларын, алтын тахда олтуруп,
Тёгерегин бийлей эди, падчахланы къоркъутуп.

Бурунгукну эки элле кенгешчиси, нёгери,
«Юст!» дегенлей, хар кимге да чабхан эки эгери.

Тоханада жашап, бири хыйла билген бир байчы,
Жер тюбю бла жюрюген а, дейди, уста фитначы.

Экинчиси Отжаудур эд, сегиз башлы сарыуек,
Сегиз кёзлю, хар нени да биле, кёре эди терк.

Бурунгукга ол айтханды нарт дорбунну юсюнден,
Нарт хазнасы кетмей къалды Бурунгукну эсинден.

Ол падчахны зар жюреги бирде отлай къабынды,
Нёгерлерин чакъыртып да, былай сагъынды:

– Нарт байлыкъны, не да этип, сюе эдим алыргъа, 
Жер жюзюне, – деген эди, – ие болуп къалыргъа!

Къарт Дебетни терилтирге, бизни жанлы этерге,
Жашыртын керекди, дейме, келечиле иерге.

Чабыгъыз а къулларыма, келечиле тапсынла,
Ала, барып, ол Дебетге мен айтханны айтсынла:

«Нарт хазнаны экибиз да юлешейик, тенг этип,
Жерибизни ол заманда, – деп айтсынла, – кенг этип,

Эки бёлюп, бийликлеге болуп эки тамата,
Жашар эдик, сынамайын бир къыйынлыкъ, бир хата!».

Тилекчиле къарт Дебетге таша, бугъуп бардыла,
Андан сора ала Нартдан артха къайтмай къалдыла. 

Адамларын юч кере да ийген эди Бурунгук,
Толмай къалып ол айтхан да, ол фитна буйрукъ.

Бурунгук да Отжаудургъа деди, болуп амалсыз:
– Нарт эллени мен оярма, къоюп юйсюз, адамсыз!

Мен керекме нарт эллени чачып, бузуп, жояргъа,
Нарт дорбунну алтынларын бери жыйып къояргъа!

Отжаудур айланыучеди, кёп жерлени къыдырып,
Огъурамаса уа, дейле, солууу бла ёртен жандырып.

Айланганда, къайда болса эшитгенин, кёргенин,
Бурунгукга айта эди, къайытханлай, билгенин.

– Эй, Отжаудур, – деди падчах, – кёрдюнг жер жюзюн,
Айтчы менге сибил нартла кимледиле, бек тюзюн.

– Сибил нартдан эшитгеним алайд, – деди сарубек, –
Отда кюймез, сууда батмаз кибик, ёсгендиле бек.

Биз аланы ахшы сынап, уруп, ийлеп кёрейик,
Минги Таугъа юзюгюмден бир баламы иейик.

Барып билсин ол нартланы болумларын, кюйлерин,
Мыдых этсин къалаларын, къонушларын, юйлерин!

Отжаудур бала да, учуп, Минги Таугъа къоналды,
Сермеширге, оту къайнап, нарт эллеге аралды.

Къаяланы, гыйыланы къазып, тырнап башлады,
Таудан ийип бере бузгъа къатып тургъан ташланы.

Деменгили къара ташла Къала Таудан учдула,
Учуп барып, кёп къаяны, кёп голаны чачдыла.

Къонуш Журтдан озуп, Камгъа тюшюп кёнделен,
Тауушладан толуп къалды тау къоллары, сау ёзен.

Ол заманда, Ёрюзмекни къаласында жыйылып,
Нарт батырла тура элле, ойнай-кюле, сыйланып.

Ол тауушха, чартлап-чартлап, чыгъып тышына,
Сарубекни кёредиле Минги Тауну башында.

Ёрюзмек а, мычымайын, садакъ алып, жерледи,
Сарубекни юч башына, марап, юч окъ жиберди.

Ёрюзмекни юч огъу да юч башына чанчылып,
Тёнгереди сарубек, дейд, ауузлары ачылып.

Къычырыгъы жер жюзюнде болгъан жанны уятды,
Ауурлугъу буз ташланы, гыйыланы ууатды.

Тёнгереп а, келе келип, Къонуш Журтда сойланды,
Нарт Ёрюзмек, анга къарай, ары-бери айланды.

Ичин жарып, от солутхан ырхымларын чыгъарды,
Къарап тургъан жаш нартланы ары, дейди, чакъырды:

– Ырхымланы, – деди, – алып, кюнде иги къурутсакъ,
Кукурт къошуп, ийлеп, – деди, – къуу этип къойсакъ,

Болур элле керек кюнде бизге, – деди, – жарарыкъ,
Отлу окъла этер ючюн юслерине жагъарыкъ. 

Бурунгук бла эгетлери тура элле, сакълап, сагъайып, 
Эшителле сора сарыуекни къычырыгъын-хахайын.

Сегиз башлы, ачыуланып тауда сибил нартлагъа:
– Керек болад, – деген эди, – чабыуулну къатларгъа.

Юч башлы да отжаудурдан Нартха жюзюн иейим,
Ол заманда нартланы да болурларын кёрейим!

Нарт эллени барысын да жер башындан къурутуп,
Юслерине къаяланы, тик тауланы аудуруп,

Сарубекле, алай этип, – деген эди, – къайтсынла,
Ол хорламны хапарын да, бизге келип, айтсынла!

Ингир ала отжаудурла Минги Таугъа эндиле,
Нарт эллени жандырайыкъ, къурутайыкъ, дедиле.

Ол заманда арбазына чыкъгъан эди Сатанай,
Чууакъ кёкде кёрюнгенча ингир ала толгъан ай.

Сарубек сюрюуню кёзю барыны да къамады,
Буз гыртлача, эрип-эрип, жюреклери къанады.  

Уюп-уюп, къалгъан элле анда, ууакъ къалтырап,
Деу санлары тау башында, къаяла кибик а бузлап.

Нартла, дейди, от окъларын алып, ата бердиле,
Ол окъладан сарыуекле, жана кетип, ёлдюле.

Андан бери, ол тиклени ташы-жери къаралып, 
Жазгъыда да турадыла, бир чёп чыкъмай къалып.

Нартла Тау Артында

Бурунгук бла нёгерлери сакълай-сакълай турдула, 
Нартны хорлап, сарубекле алай келлик сундула.

Нек туралла андан бери къайтмай артха, дедиле,
Сакълай келип, байчыны да кесин ары ийдиле.

Ол байчы уа, таугъа барып, эслеп анда болгъанын,
Сарубек аскерден кюл бла къара кёмюр къалгъанын,

Не ачыула этейим деп, бугъуп, къарап, сакълады,
Индиляйны Аргуу деген ариу къызын марады.

Ол Аргууну келтиргенед узакъ Тарыкъ таулагъа,
Бегитип къойгъанед, дейле, ол таулада бийик къалагъа.

Сарубек да аскерине падчах уллу жарсып олтурду,
Жюрегин басарча бираз, башха бир мадар къурду.

Байчыгъа айтады сора: «Тебре кесинг сибил нартлагъа,
Башындан къычырып, – дейди, – былай билдир алагъа:

«Нарт эллеге баргъан элле Бурунгукну къуллары,
Сарубекле кюйгенликге, жокъду аны онгларыкъ!

Падчахха керек болса, дерсе, башха мадар табалыр,
Аллына сюелген ким да, жерден къабып, къарылыр.

Батырла эсегиз, дерсе, сибил нартла дегенле,
Уллу сарыуек жыйынны онглар амал-мадар билгенле,

Келип кёрчюгюз а, дерсе, жерлериме кирирге,
Дунияны хорлап тургъан да аскерими кёрюрге!

Ала, – дейди, – ёхтемдиле, эштип оспар сёзюнгю,
Табылмаз жангыз нартны да, бери келмей, тёзюмю.

Сау аскер болуп, къызып да, бары бери къуюлуп,
Къалырла, бизни табалмай, аман жерде жоюлуп.

Ма алай эришселе уа, ала, тебреп, бери кетгенлей,
Биз Нартха жетербиз сора, къышда боран жетгенлей.

Жол алай бла ачылса уа, ётер эдик таулагъа, 
Нарт хазна бизге тюшерча этер эдик, саугъагъа!».
Ол байчы да къычыргъанед МингиТауну башындан,
Нарт эллени айыргъанед эрттенликде жукъудан.

Болмайд деп а, тебредиле Тау Артына, къуралып,
Сабийле да, келинле да къыйын жолгъа атланып.

Жол азыкъ жетип турурча, бир къой сюрюу сойдула,
Эллеге оноу этерча, къарт Дебетни къойдула.

Ёрюзмекни жол башчыгъа, оноу этип, салдыла,
Кёп тиклени ёте кетип, къарлы ауушдан аудула.

Изледиле, арымайын, Бурунгукну уллу аскерин,
Ол айтхан тийреледе уа тапмай, дейле, бирлерин.

Айлана, жюрюй, булжуй да, ол тауладан ётдюле,
Кюйдюрген желле ургъан а бир тюзлеге жетдиле.

Келедиле Жолан деген къыйыр бир тюз жерлеге,
Жокъ эд жол а, тохтадыла, билмей, къайры ётерге.

Тенгизге кюн батханын да кёредиле, олтуруп,
Алайлада бир къонушла, жангы журтла, дейд, къуруп.

Сау жарым жылны туралла, Акъ Тенгизге жанаша,    
Хоншула бла уруша да, келише да, жараша.

Артда ол болумладан да, турууладан бек арып, 
Таулагъа къайтып кетелле, Тау Артына жол алып.
 
Ётген элле чегет басхан кёп тарладан, къолладан,
Къайтмазгъа да ант этелле, бошагъынчы жауладан.

Бир къауум а, уугъа чыгъып, тик таулагъа бардыла,
Ол Тарыкъ Таулада, дейди, Аргууну да тапдыла.

Бугъоулу Дорбунда ненча заман тургъанед кеси, 
Нарт жашланы кёргенде уа, къууанган эди чексиз.

Нарт жашла уа, налат берип Бурунгукга, кёсеге,
Тау Арты таба кетелле, элле салып ёзенде.

Бек алгъа уа эл ишлейди бир тёбеде чууана,
Туурадан къарап туралла, ишлерине къуууана.

Жангыз Шырдан, солуп, жюрюп турду анда бошуна,
Къайда не хайыр-пайда этерем деп а, кеси башына.

Шырдан эди, тохтамайын, нарт эллени къозгъагъан,
Ётюрюкле, фитнала бла хар кимни да озалгъан.

Айтыучеди, сылай-сылай мыйыкъларын, сакъалын,
Жашыра да менсиниуюн, эй, ол терс да акъылын: 

– Нартдан кючлю тайпа жокъду, аны билдим, айлана,
Ма ала да нек къурайла хар элде да чууана?
 
Тотур айда Шам-Къалагъа, – дей эд, – бары келселе, 
Кюлюрге аздан къалама, тилекле тилеселе.
 
Сейирге къалама, – дей эд, – къарап тели нартлагъа,
Тейри, – дей эд, – табынырча, не зат беред былагъа?

Кючлю эсе, келир эди, сыфатын да танытып,
Нарт эли жукълап турады, къарт Дебетге алдатып!

Кёз кёргенинг барды, жокъду дунияда бир зат ёзге,  
Ол Тейри керти болса эд, кёрюнюр эди бизге!

Ачы Тилли башха кёп да жалгъан хапар айтыучед,
Бусхамлыкъны, бузукълукъну элде ма ол жайыучед.

Ёрюзмек а: «Къайгъылыма, – деди, – журтда нартлагъа,
Палах жетмесин, биз болмай, анда къалгъан къартлагъа».

Бир къаууму тебрейдиле, жартысы анда къалып,
Ёрюзмекни орнуна да Батыртууну, дейд, салып.

Сибилчини туугъаны

Жортууулдан келедиле, нартла таугъа айланып,
Ауушлагъа чыгъа, терлеп, атлары да къыйналып.

Тау Артындан келе элле, тар жолланы толтуруп,
Кими тири, кими артда, кими узакъ созулуп.

Тамам ол кюн Ёрюзмекге туугъан эди бир улан,
Айтадыла, анга къарап: «Болур Нартда пелиуан».

Жети кюнден ол балагъа атадыла Сибилчи,
Атлы жашла жайылалла, элге айтып сюйюнчю.

Нарт аскери терс жоллада ажашханын эшитип,
Отжаудур бла кёсе падчах, сагъыш эте уа кетип,

Мычымайын, экиси да, Нарт таулагъа атланып,
Деу нартладан бирин кёрмей, анга, дейди, къууанып,

Падчах: «Тыш жерде керекди сакъ болургъау уа», – деди, –
Отжаудурну, ары къарап бир кел деп а, жиберди.

Падчах кеси Наркъут, дейди, Дорбунга бек ашыкъды,
Ары, тик сырт башына да, абынмайын, терк чыкъды. 

Ол дорбунга жетип, къакъды уллу темир эшигин,
Алтын Дебет аны ачды, къагъылгъанын эшитип.

Падчах анга: «Мени, – деди, – бу дорбунга кирме къой,
Алтынланы, налмасланы кёзюм бла кёрме къой!

Мында бош атылып турмай, тюшгендиле къолума,
Сарубекге жюк этип да, кетер эдим жолума!».

Алтын Дебет аны ийди ол дорбунну ичине,
Сейирсинип, къарап турду жутлугъуну кючюне.

Падчах анда, сабий кибик, чаба эди, ойнакълап,
Алтынланы, кюмюшлени сылап-сыйпап, ийнакълап. 

Дебет, сора, кирит салып, кетип къалды, узайды,
Сагъыш эте, ашыкъмайын, нарт элине атланды.

Кёсе Бурунгук тургъанды, билмей келлик ылыгъын,
Эс жыйгъанда эшик таба атхан эди мыллыгын. 

Эшик къаты этилип эд, гук бурну бла сызгъырды,
Эшитгенлей, сарубеги, таудан къарап, къычырды:

– Сибил нартла падчахымы терк ийсинле тышына,
Не да къан жангур жауар, – деп, – халкъыгъызны башына!

Иймесегиз, кюл этерме бу эллени, журтланы, 
Ма жилик кибик, жутарма сабийлени, къартланы!

Сарыуекни от солууу орманланы жандырды,
Нарт эллени тютюнден да, ийисден да алдырды.

Отжаудурну эшитгенде ачы хахай ауазын,
Жаталмайын бешигинде, билип нартны азабын,

Ёсюп къалып Ёрюзмекни жигит туугъан уланы,
Излерге чабады, дейле, садакъланы, окъланы.

Болуп къалды бир сагъатха деменгили, мазаллы,
Батырлыкъдан топпа-толуп, ариу, деу, субай санлы.

Ёрюзмекни акъ садагъын къабыргъада эследи,
Сегиз жютю от окъланы жепханадан сермеди.

Чартлап чыкъды, ачы уруш этерге да къызына, 
Сатанай-бийче, къоркъуп а, чапды аны ызындан.

Тауну башын ол Отжаудур, къазып, этеди белкъау,  
Андан бери айрыбашлы болуп къалды Минги Тау.

Сарыуекни исси отун ариу бийче сууутду, 
Нюрюн ийип, бар санларын, къурушдуруп, уютду.

Нарт Сибилчи садакъ атды ол сегиз да башлыгъа,
Сарыуек аууп къалгъанед Минги Тауда ташлагъа.

Ол заманда сибил нартла ауушладан эндиле,
Сибилтиде къонушлары болгъан таугъа келдиле.

Минги Тауну башы айры нек болгъанын билдиле,
Тойла къурап, Сибилчиге къууандыла, кюлдюле. 

Кёсе падчах нарт къартладан кечимликле тиледи,
Тарыкъ жерни бийлигин да къояйым сизге, деди. 

Анга киши, ийнанмайын, разылыкъ да бермеди,
Тилеклерин сан этмейин, киши къабыл кёрмеди.

Алтынлагъа тансыкъ эди, энди къансын, дедиле,
Ол дорбунда кеси жангыз жашай къалсын, дедиле.

Иштенекде кесин къоюп, эшиклерин этдиле,
Ишлей турчу анда деп а, кюле-кюле, кетдиле. 

Дебет айтды нарт халкъына ахыр айтыр сёзлерин, 
Жилямукъ жуууп бара эд акъ сакъалын, кёзлерин:

– Мен кетерге керек болдум бийик кёкге бу жерден,
Ма жанымча сюйген сыйлы журтумдан, нарт элимден.

Сизни темир адырла бла, сауутла бла тамамлап,
Мен эталлыкъ жумушланы барын да этип бошап,

Тейри салгъан борчуму да, – деди, –  саулай толтуруп,
Къанатлы, – дегенди, – сора бу арбагъа олтуруп.

Дебет, дейди, нарт халкъына ахшы алгъышын айтды,
Арбасына минип, дейди, баш дуниягъа къайытды.

Темирчи ишин, алгъынча, ол турады, сюйгенлей,
Гюрбежи салып кёкде да, темирлени тюйгенлей.

Темир тюйсе гюрбежиде, ары-бери аудуруп,
Абустол айлада, дейди, учхун жауун жаудуруп.

Баш дунияда бийик кёкде жашап тургъан эллеге, 
Темир ишни юйретеди, темир табып тюерге.

 Шырдан бла жашы

Индиланы Индиляйны, дейле, къызы Аргууну,
Нарт «Голлуда» сайланган а бир тамаша ариуну,

Эркин элле кийимлери, ичгени бла ашы,
Бар эд аны жети жигит, бек кючлю да къарнашы.

Аллай болсун, деучедиле, нартла бийченг, алалсанг,
Кичилери къызчыкъ эди, аны аты Сарасан.

Ол Аргууну хапары уа Тау Артында жайылды,
Хар жигит улан да болуп аны алыр къайгъылы.

Уой, кёпле да сюйюп элле аны алыргъа къатынга,
Теппе-тенг эд ол эсли къыз, дейле, сары алтынга.

Халкъ да аны атын кетермей эди ауузундан,
Алтын чачы табанына жете эди узундан.

Эшитгенни ариу ёню кетмей эди эсинден,
Жарыкъ уруп эки уллу ариу къара кёзюнден,

Жауун кюнде кюн тийгенге ушай элле кёзлери,
Сёлешгенде, эс бла къарыу къоша элле сёзлери.

Алгъан ишин эте эди тири, ариу, тынгылы,
Айыпсыз эд сёзю, юсю, халы, ариу къылыгъы.

Эрттенликде гёгени бла суу бойнуна тебиресе,
Уой, аны жюрюшюн, дейди, ол заманда ким кёрсе,

Тохтап къалып, къарай эди, ауузу ачылып,
Ким насыплы деп а, кетер муну алып, къачырып.

Кюрешдиле келечиле ийип, айтып а, тилеп,
Бирине да хау демеди ариу Аргуу, бюсюреп.

Алгъаракъда ол тийреге къара ёлет киргенде,
Гиляхсыртан деген бийни юйдегиси ёлгенде, 

Къыйырсыз а, учсуз болуп мюлкю-байлыгъы,
Эки кюнню атлы барып ётмез уллу жайлыгъы,

Къаласында жангыз турду, жарсып, къара кийгенлей,
Бийге кеси тургъан айыплыгъын билгенлей.

Мычый, булжуй жашады, сагъышха батып ол бий,
Уллу кючю, чырайы да бар эд, уллу эсеби.

Ариу Аргууну хапарын Гиляхсыртан эшитди,
Индилягъа, эгетлерин алып, дейд, кеси жетди.

Индиляда, къонакълыкъда ол юч-тёрт кюн да турду,
Ариу нарт къызны эсин да кесине, дейд, бурдурду.

Гиляхсыртан тутхан иши къураллыгъын эследи,
Юйге къайтып, Индилагъа келечилерин ийди. 

Ариу Гоша Индиляда болуп эди бир келин,
Юйге тынгылы къарай эд, къаты къысып а белин.

Келечиле жумушларын айтып, сёзлерин бошап:
– Аргуугъа барып, сорурем, – деди алагъа Гоша.

Гиляхсыртан Индиланы къызгъа кесин сюйдюрдю,
Ол ариу къыз разылыгъын келинине билдирди.

Башха юйде бир къартла бла тура эди Индиляй,
Ашай-иче, хапар, таурух эте келелле алай.

Разылыгъын билдиргенде, къууанмады бир киши,
Аргууну артыкъ жаратмай, деучедиле, ол ишин.

Алай айтды нарт къартлагъа Хайырсюле-акъылман:
– Былай болур, уой, аланла, – деген эди, – мен сунган. 

Жерге кёре болуучуду, – деген эди, – кырдыгы,
Баласыны анасына ушар саны, къылыгъы.

Тау арпасы кючлю болад тюз жерледе ёсгенден,
Сагъыш, – деди, – этермегиз сиз да аны юсюнден?

Осал жерге, сабан сюрюп, иги урлукъ атханла, 
Хайыр болур деп а, алай сакълап тургъанла,

Жангылалла, андан хайыр, пайда да чыкъмаз,
Осал жерге иги урлукъ, – деди, – хазна чыдамаз.

Тиширыула, – деген эди, – болуп жутхан жер кибик,
Эр кишиле болуп, – деди, – урлукъ жайгъан жел кибик.

Анасына кёре болуп тууад аны тапхан баласы,
Тиширыуду хар халкъны да керти уллу хазнасы.

Кесибизде къалса, – деди, – керек халкъны игиси,
Алай, Аргуу разы эсе, насып берсин Тейриси!

Тойла озуп, жашау бара турду, баргъанлай,
Дуния чархын тирмен ташлай, бургъанлай.

Алчы болуп Алауганны жигит улу Батыртуу,
Анда-мында къурай элле нарт батырла жортууул.

Нарт Батыртуу эсли эди, керти терен сагъышлы,
Алай эсли тюйюл эди Нёгер деген къарнашы,

Кече болса, тохтамайын аманлыкъгъа батыучу, 
Ары, бери жортуп, жетип, бешкъарышла сатыучу,

Танг атханлай, бир багушха барып кирип, жатыучу,
Соргъан болса, сылтаууна былай айтыучу:
 
– Жел ауруудан мен бир бек ауруйма да, уой-уой-уой,
Кече сайын, бёрю кибик, улуйма да, уой-уой-уой!

Хыйла Нёгер элде аллай хыйла хапар туудурду, 
Ол хыйласын бир киши да билалмайын кёп турду.

Не къатыны, не сабийи, деучан элле, жокъ аны,
Эгечи Гоша бла бир эд Нёгерни жаны-къаны.

Эрттенликде ныгъыш таба келген эдиле къартла,
Арлакъда ушакъ эте уа тура элле жаш нартла.

Ол жашланы къатларына Ачы Тилли да келди,
Саламлашып, ышара-ышара, алагъа былай деди:

– Хей, аланла, барырмедик, – деп, – Чариш Тёбебизге,
Арабызда салырмедик бир ёч, – деп, – кесибизге?

Бир нёр-оюн айтыр эдим, заманны ашырыргъа,
Разы эсегиз, эй, уланла, садакъ окъ атышыргъа!

– Айхай да, хазырбыз, – дейле эригип тургъан жашла, –
Тынгылайыкъ, сен ёчюнгю айтып, – дейле, – бир башла.

– Мен салырма, бир да къоркъмай, жашымы илишанга,
Сиз атарсыз, садакъланы айландырып, – дейд, – анга.

Садакъ атыу, – деди Шырдан, – танг алада башлансын,
Кёз тутмагъан кезиу жетсе, ол заманда бошалсын. 
 
Уралсагъыз, жашны къанын сёз береме кечерге,
Дерт да тутмазгъа айтама ма жангыз биригизге.

Сау къалса уа, бизге Тейри шагъатлыкъ кеси этсин,
Атханыгъыз манга бирер келтирип жесир берсин.

Сейир этдиле нартла уа, къарап бири бирине,
Бу аманны не келген а болур деп а, эсине:

– Сен зауаллы, бизге сейир, бир тюрлю затла айтдынг,
Санга аллай бир сыйлымыд, – дедиле, – байлыкъ, алтын,

Улунгу салып къоярча ма садакъ илишанга,
Балангы къаны жаумазмы, – деп соралла, – башынга?

Не адам тюйюлмюд, – дейле Шырданга, – сени атынг,
Не да бир хыйла-хыйнымы, биз билмезча, къурадынг?
 
Ачы Тилли ол нартлагъа, харх эти, дейди, кюлдю,
Жашланы къозутургъа да ол бютюн да бек сюйдю:

– Хыйныла да, хыйлала, – дейд, – тюйюлдюле ишим,
Сизден аны аталлыкъ а мен болмаз, дейме, киши.

Адам къадары турады жазылып мангылайында,
Билмейди адам не къачан, нек да ёллюгюн, къайда.

Кюрешмегиз аны-муну сиз менге, – деди, – соруп,
Айтхан эсем, бир ышанган, бир билген затым болур.

Разы эсегиз, тюбешейик, сёз ючюн, бир ыйыкъдан,
Танг алада, элден чыгъып, Чариш Тёбе къатында.

Алай айтып, Ачы Тилли атына женгил минди,
Бир киши да танымагъан дуппургъа жортуп келди.

Аны тюбюнде къурагъан эд кесини таша юйюн,
Ма анда бола эд, дейле, къууанчы бла кюйю.

Ачы Тилли, киши билмей, бек уста эди къолдан,
Сау ыйыкъ, элде кёрюнмей, чыкъмай жашады андан.
 
Жашыма жукъ болмагъа эд деп, анга алай къоркъуп,
Кюреше кетип, этгенед ол сейир бир бодуркъу. 

Ма алай уста ишлейди, къадалып, санын, башын,
Хар кёрген адам сунарча Шырданны туугъан жашы. 

Ол Чариш Тёбени, дейди, къатына кече барып, 
Уланы бла алайда уа кенг, терен уру къазып,

Бир киши да кёрамазча, букъдуруп бодуркъуну,
Кеслерин элге эслетмей, кетдиле, дейд, къутулуп.

Нарт жашла ары келелле Шырдан айтхан заманында,
Садакъларын бла окъларын тутуп къолларында.

Шырдан улу, ол уругъа кирип турду, бугъуп,
Бодуркъуну да аллында сюеп, ёрге тутуп.

Нартла бирем-бирем баралла анда бир бетжаннга,
Кезиу-кезиу атып тебрейле сейир илишаннга.

Бодуркъугъа окъ тийгенлей, артха, дейди, ауады,
Ол урудан а Шырданны жашы чартлап чыгъады:

– Мен саума, кёрюгюз а! – деп, эштирча къычырады, 
Бодуркъуну дагъыда тап сюелтип турады.

Аталла ингирге дери, бодуркъуну марап, кёрюп,
Шырдан а ышарып турады, кюлюп, дейд, тирилип:

«Аха, жесир къоллу болама энди, – деп, – 
Бар нартладан онглу болама энди!», – деп.

Мешхут тёбеде Нёгерни эслемеди киши,  
Ол, жанындан къарап, кёрюп, билген эди ишни.

«Эй, атмагъан жангыз бир жаш да къалмад, – деп, –
Бири да ол аман Шырдан улун аталмад, – деп, –

Шырдан жесирлени барын жыйып къояды, – деп, –
Мени уа жесирсиз къоюп къояды», – деп,

Нёгер ол тёбеге ахсай-ахсай келеди, ынычхап,
Тилейди Шырдандан да, кёзюне къарап:

– Уой, Шырдан, энди, сен манга эркин этсенг,  
Илишанны атар эдим, кючюм-кёзюм жетсе.

– Ай, зауаллы кесинг, – деди анга Шырдан, –
Сау кюнлерин жатып, мешхут тёбеде ашыргъан!

Сени атханынгы, – деди, – атханча да кёрмем,
Жесирими тёлечи деп да, эй, аллынга келмем! 

Нёгер а, садагъын алып, ол бетжанга турду,
Шырдан улу аз тепгенлей, ёшюнюнден урду.

Хахай этип да, Шырдан улу ол уругъа кетгенди,
Ачы Тилли да олсагъат ары чабып жетгенди.

Жашын алып, келди юйге, бети да къаралып,
Амалсыздан бла бушуудан жаны да таралып.

Шырдан бла Нёгер 

Жыкъдыргъанны сырты жерден артал тоймаз,
Дертли адам дертин жетдирмейин къоймаз. 

Жашын асырап, сынып турду, тынчаймады Шырдан,
Эрттен сайын да, дейд, къаны къайнай эд жангыдан:

«Ай-уой, гяуур Нёгер а, – деп, – керти да ит Нёгер,
Ахыратда къара тонгузла кют, Нёгер!

Шырдан тюйюлме, мен сени алай къойсам,
Къанарма, сен жерден ауузунг толу къапсанг!».

Ингир бола, келди мешхут тёбени къатына,
Ол Нёгерни жоюп а, кертичи болурча антына.

Нёгер а жокъ эди анда, къарай кетди тёгерекге,
Сакълайды сора, олтуруп аугъан бир терекге.

Танг да ата уа, бир атлы озду жаны бла, шуулдап, 
Эки уллу артмагъындан бешкъарышла къарап.

Шырдан ол атлыны ызындан барды, эслеп, марап,
Бу кимди деп да, къалайгъа барады деп, сынап.

Атлы, элден чыгъып кетип, жербаш юйге кирди,
Анда кереклерин тешип, зыккылланы кийди.

Мешхут тёбе таба кетди атлы, ауур-ауур атлап,
Шырдан а ташада турду, эрнин къабып, къарап.

«Эй-хей, антым, дертим да эсимден кетмез, 
Демлешгенде бу Нёгерге кючюм хазна жетмез.

Башха мадар керекме, – дегенди, – табаргъа,
Жарлы сабийими къанын керекме алыргъа, 

Ол Нёгернии жууукъларын бушуу талап ашарча,
Кесим да кесимден уялмайын, жашарча!». 

Бир ыйыкъдан булут басхан кёк, дейле, аязды,
Шырдан дертин жетдирирге, сагъыш эте, базды.

Атчыгъына минип кетди, барды ол Нёгерге кеси,
Кау-куу эте, аны ызындан келеди маскеси.

Нёгер тура эд жеринде, тёбесинде рахат жатып,
Эски хыккыл кийимине тууар бокъла къатып.

– Уой, зауаллы Нёгер, таза жигит Нёгер,
Келдим санга керек затны билип, Нёгер!

Кюндюз болса, – деди, – багушлада жатаса,
Кече болса, – деди, – бешкъарышла сатаса.

Чархынг а жаратып, жангыз бир аш да къапмайса,
Ай, кёлюнге да жарагъан залим тарпан а тапмайса!

Нёгер а, Шырданны да билмей хыйласын,
Айтды: «Сени Тейри кеси да сыйласын,

Юйрет, анга мен не мадар-амал а этейим,
Муратыма къалай бла, не бла жетейим? 

– Мен айтханны эштсенг, санга ма ол жарайды,
Этер ишинг, Нёгер-батыр, – деген эди, – былайды.

Индилада ат орунда турады акъ бир ат,
Жер юсюнде болмаз андан ариу бир зат.

Сууну, жерни баргъан ол акъ атны жетмез,
Аны аллына учуп сары илячин окъуна ётмез.

Тогъуз къатлы къанжал бир къалада жашайды,
Алтын да гулладан къызыл будай-жемле ашайды.

Аны анда тогъуз хораз, тогъуз да ит сакълайла,
Тогъуз да садакъчы, бир таймайын, жокълайла.

Ала эслемей а, чыпчыкъ, чибин да учмайд къалада,
Къала уа сюеледи бир агъачда, бир талада.

Сен биргенге тогъуз бюйрек, ууч тары алырса,
Ма чинг алгъа уа, – дейди, – хоразлагъа барырса.

Ала санга, къанат къагъып, чабып терк жетерле,
Къычырыкъдан къырып а, уллу къаугъа да этерле.

Сен аланы, – деди Шырдан, – алларына чёгерсе,
Юслерине ууч тары бюртюк уруп себерсе.

Тары чёплерге хоразла, – дегенди, – чабарла,
Нени да унутуп къоюп, сен бергенни да къабарла.

Хоразладан алай бла уа сен къутулуп ётерсе,
Андан тогъуз уллу парий тургъан жерге жетерсе.

Мычымайын, ала сени, – дегенди, – кёргенлей,
Чабып санга, хап-хуп этип, шыты чачып а, юргенлей,

Тогъуз да ол итге тогъуз бюйрек берсенг,
Ариу айтып, сылап, – деди, – алай эркелетсенг,

Санга къарап, къуйрукъларын, – дейд, – булгъарла,
Садакъчыла да, бош дауурд деп, дагъыда жукъларла.

Нёгер а Шырданны хыйла оноууна бек онгсунду: 
– Киритлеге уа не амал бар? – деп ол затны сорду.

– Эгечинг, ариу Гоша Индиланы келинлери болады, 
Ол ат тургъан а къаланы ачхычлары андады.

Эгечинги юйюне мудах бетли болуп кирирсе,
Анга айтырынгы, – деди, – кесинг иги билирсе.

Нёгер бла Гоша

Эрттенликде Нёгер салып келди эгечине, 
Мудах бет бла кирип барды юйню да ичине.

Ариу Гоша, аны алай кёргенлей, ол аман халда,
Жунчуп, жукъну туталмайын къалады къолунда:

– Уо не мудахса, – дейди, – Нёгер, не болду санга,
Былай мугур болуп а бир да келмеученг манга!

Ауруймуса, не ачмыса, санга мен не этейим,
Сени ючюн жерге кирип, кёкге да жетейим!

– Ауругъаным да жокъду, ач-суусап тюйюлме,
Ол зат ючюн сен бир къайгъы-къаугъа да билме.

Мудах а мен башха затдан, – деди Нёгер, – болама,
Айт дей эсенг, аны сенге мында ачыкъ айтама.

Кюндюз болса, – деди, – багушлада жатама,
Кече болса, – деди, – бешкъарышла сатама.

Багъаларын алып а, келтирип, санга береме,
Сени уа жанымдан, – деди, – артыкъ кёреме.

Ай, кёлюме уа жарагъан тарпан а тапмайма,
Юйде бир кечени да тынчайып а жатмайма!

Жети къатлы бир къалада, дегендиле, нартны
Хапары барды дамырлыкъ бир акъ атны.

Жерни баргъан, дейле, аны къуууп жетмез деп,
Кёкню учхан, дейле, аны аллына ётмез деп.

Аны сен жашырып а нек тургъан эдинг менден,
Кёлюм къалады ма аны ючюн сенден.

Сенде турады, дейле, ачхычы ол къаланы,
Айтсам, менге берирсе деп, келген эдим, аны.

Бетин жабып, жарлы Гоша жылап башлайды,
Бурчак-бурчакъ акъгъан кёз жашларын бошлайды:

– Сенге аны айтхан аман тапха эд Тейриден,
Палах, ауруу да чыкъмай а тургъа эд юйюнден!

Уой, къарнашым, келип манга неле-неле дединг,
Мен жарлыгъа уллу къайгъы алып келдинг!

Уой, жаным, ол тарпан ючюн сени да жоярла,
Мени да ызынган, санга таралта, къоярла. 

Ол ачхычны берсем, къара киерими керти билеме,
Угъай десем, сени мудах, – деген эди, – этеме.

Къалай да, не хадакъ-мадар этейим мен жарлы,
Амал тапсам эди, къачып кетерем бир жары.

Ол къалагъа байрым кече, – деди Гоша, – барырса,
Кийиз къамичини да къолунга алырса.

Башха кечеледе аны иери кетмейд юсюнден,
Мен айтханны, унутмайын, тутарса эсингде. 

Жиляй-жиляй, ачхычланы алып береди къолуна,
Нёгер да, къууанып анга, кетип къалады жолуна. 

Кечелени тап заманы, бек къарангы, дейд, болгъанда,
Элни орамында, дейди, адам аягъы тынганда,

Нёгер таша баргъан эди уллу къала тургъан жерге,
Хазырланып ол акъ тулпарны, дейди, сюрюрге.
 
Къанжал къаланы киритин Нёгер шошчукъ ачды,
Хоразланы юслерине уруп, жерге тары чачды.

Нёгер ары киргенинде, ала аз-маз къычырдыла,
Тары жерге себилгенде, тауушлары тохтадыла.

Андан оза барып, итле тургъан жерге келди,
Тогъуз итге Нёгер тогъуз уллу бюйрек берди.

Алгъа хап-хуп этип, итле юре да бир тебредиле,
Артда, жете келип, этни ийисин, дейд, сездиле.

Адам уянмады ол къалада, итле тохтагъанлай,
Нёгер да ол акъ атха эркин баргъан эди алай.

Киритлени барын ачып, кирип къалады орунга,
Киргенинлей, тулпар атны ийиси урады бурнуна.

 Кече ортасында, тепчий, къаппа-къарангыда,
Тулпар ат, пырхылдап, тура эд, дейдиле, анда,

Атны аллында уллу, дейле, алтын гулла болуп,
Ичи къызыл будай бюртюкледен толуп.

Бир тюшюнде кёрмезлигин анда кёрдю Нёгер,
Жюген, кийиз къамичи, кюмюш да ат иер,

Бары къабыргъада, атны жанында тагъылып,
Ол акъ тулпар да аягъын жерге-жерге къагъып.

Кийиз къамичини алып, ол тулпаргъа тийди,
Ат, бойсунуп къалып анга, башын эншге ийди.

Жюген бла иерни да эрлай акъ атха салды Нёгер,
Кийиз къамичини да къолуна алды Нёгер.

Эшиклени къаты киритлерин алгъынча бегитди,
Атха минип, ол къаладан учуп, дейле, кетди.

Элтип барып, ачхычланы Нёгер эгечине берди:
– Сёз келмесин мени ючюн санга, – деди. – 

Ажал жетип, мен жоюлсам узакъ бир жоллада,
Бу иш къалсын, жайылмай, – дейди, – арада.

Андан, кёк кюкюреп да, элия-шибля чакъгъанча,
Кетеди ташайып Нёгер, кёкде жулдуз учханча.

Шырдан бла Гиляхсыртан

Танг атханда уа Гошагъа атны къараучусу келди,
Ол къаланы ачхычларын Гоша анга берди.
 
Барса – къалауурла, итле бары тура жерлеринде,
Киритлери да тап тура элле эшик юслеринде.

Тулпар а жокъ, кирип барса, темир ол къалада,
Жокъ иери бла къамичиси ат орунда къабыргъада.

Андан ол къараучу, хахай этип, Индилягъа кетди,
Битеу да нарт элге къаугъа хапар этди. 

Жетилары, жети къарнаш, бирге жыйылдыла,
Къолларына жети темир ауур таякъ, дейд, алдыла.

Ант этдиле, атны тапхынчы бир да къоймазгъа,
Уручуну къанын тёкгюнчю, ашдан да тоймазгъа.

Жети айны айландыла жашла, жети жолну алып,
Кечеледе къышда, жайда къайда болса къалып,

Аякъ бармакълары да жюрюгенден тауусулуп,
Къайтып келедиле артха, уой, къанлары да бузулуп.

Ол заманда Шырдан элден чыгъып кеси таша кетди,
Гиляхсыртан-бийни бийик къаласына жетди.

Саламлашып, Ачы Тилли бийге хапар-хайыр сорду,
Айтырыгъын биле-биле, сакълап, тынгылап турду:

– Да не хапар, – деди анга жууабына Гиляхсыртан, –
Жангы хапар айтыучу сен ушайса да, Шырдан.

Къайынларым, атны табалмай, артха къайытдыла,
Кесим къурап иерем, дейме,бир талай атлыла.

– Индиланы къайтханларын, бийим, сенден эштдим,
Ишни алай болгъанына аман кюйдюм-бишдим, – 

Деп, хыйлачы Шырдан башлайды хапарын, – 
Санга айтайым кёзюм бла кёргеними барын.

Къанжал кёпюрню сен билесе, бийим, – дейди, – 
Кече сайын ма ол кёпюр, – деди, – бек дюнгюрдейди.

Таууш ол акъ атны ушайд аякъ тауушуна, 
Кимни эсе да бирни жарай болур жумушуна.

Кече ары барып, кесинг керексе къараргъа,
Садагъынгы хазыр этип, – дегенди, – мараргъа.

Къанжал кёпюрден ол адам учуп ётмез,
Атып, ёлтюрмесенг, санга ол игилик этмез.

Гиляхсыртан кесин ахшы жарашдырды,
Къанжал кёпюрню къатына кече таша барды.

Артда арсар болгъанды бий Гиляхсыртан,
Манга хайыр чыгъармы деп, ачыкъ атышыудан.

Ол акъ атха минген атлы онгламагъа эд деп,
Ачыкъ демлешгенде, мени хорламагъа эд деп,

Бий кесине бир тап бетжан хазырлады,
Кече ортагъа дери марап, кёп сакълады.

Къарагъанда, онг жанындан келеди акъ атлы,
Алтын да жалкъалы жылкъыланы сюрюп къаты,

Кийимлери болуп ариу окъа бла чилледен,
Адам, дейле, кёзюн алмазча юсюнден.

Гиляхсыртан жютю огъун анга атып ийди,
Огъу барып, ол атлыны жюрегине тийди.

Омакъ киши акъ атындан, аууп, дейле, кетди, 
Гиляхсыртан ары, атны тутар ючюн, жетди.

Атын айтханлай, ат анга чабып келди,
Гиляхсыртан ол тулпарны Индилагъа элтди.

Къууанч боладыла, сейир-тамашагъа къалып,
Танг атханлай, ол атлыгъа къарайдыла барып.

Элден нартла да, жыйылып, бары да келдиле,
Ол атлыны да ёлюгюн ала бары да кёрдюле.

– Бу ким болуред? – деп, анартла къалалла сагышха, –
Да сыфаты уа, – дедиле, – бизден тюйюл башха.

Айталла сора: «Асыраргъа керек болур муну,
Чакъырчыгъыз бери элмен Батыртууну».

Элни таматасы да олсагъатдан ары келди,
Къарнашына къарап, жукъ айтмай, сюелди.

– Ким ёлтюрген болур муну? – алай деп да соралла,
Индилары, аны билип, жукъ айтмайын къоялла.

Чубур атчыгъына минип, ары Шырдан келди:
– Бу нарт эсе, аны таныр амал ы бард, – деди. –

Элде болгъан эр кишиле бери жыйылсынла,
Сакъал-мыйыкъ жюрютгенле бары табылсынла.

Келелле бары алайгъа, мен эрме дегенле:
– Да сора ким къалгъанды, – дегендиле, – элде?

Биреу айтды: «Биягъынлай кеси кюн тууушда
Жангыз Нёгер жатып тура болурму багушда?».

Нарт Нёгерни чакъырыргъа бир жаш чабып кетди,
Ол жокъду жеринде деп а, андан къайтып жетди.

– Да сора бу Нёгер болур, – деди халкъгъа Шырдан, –
Бизни алдап тургъанды, жаты пол багушда.

Алай бла кесиме деп, багъама ауруудан,
Былай ёлюп къалама деп, асыры къарыусуздан,

Кече болса, узакълагъа кёнчекликге барып,
Жолда тюбегенни тутуп, жесирликге алып,

Кёп жылланы ма ол халда элде жашап турду,
Ма энди уа аман бла кеси да къуруду.

Иги къарайла адамла, таныйла атлыны,
Ай, ахыры уа не аман болду деп деу нартны.

Тебрейбиз деп, ол ёлюкню алалмайла жерден, 
Болалмай, дейдиле, ёлюп къалалла сейирден.

Ол заманда Ачы Тилли айтады нартлагъа:
– Эй, чабыгъыз Индилары тургъан акъ къалагъа!

Сюйген эгечи, – дейди, – Гоша бери жетсин,
Ёлген къарнашына кеси, жылап, бир кюй этсин.

Индилягъа бир жаш нарт чабып, жортуп кетди,
Ариу Гошаны алайгъа биргесине алып жетди.

Жарлы Гошаны кёзлери жилямукъдан толду,
Къарап тургъанлай, он жылгъа да къарт болду:

– О не, къалай замансызлай ёлгенди къарнашым,
Ой, къаллай бушуугъа къалды жарлы башым!

Былаймы уа ёллюк эди Алауганны жашы,
Узакъ тыш жерледе къалып къабыр ташы!

Нартха жарамады уллу жигитлигинг, кючюнг,
Ёлюп кетдинг кесинг жангыз бир ат ючюн!

Нарт элледе атынг чыгъар, уой-уой, бир аманга, 
Уой, не айтырма да юйде атанг бла ананга?

Жиляй-жиляй, озар кюнюм, кечем, бар заманым,
Къабырынга жюрюй-жюрюй, къызар табанларым!

Къыйынлыкъгъа туугъан болур эдим бу дуниягъа,
Игисагъан, чыпчыкъ болуп, учуп кетеред хауагъа!

Алай айта, Гоша этди къарнашыны ачы кюйюн,
Аны бла юйюне кетди, къара болуп жарыкъ кюню.

Къабырланы тюз къатында сайлап да бир жерни,
Анда асырадыла, дейди, нартла деу Нёгерни.

Батыртууну дерти

Къайтады Батыртуу да юйюне, бишип-кюйюп,
Къарамай кишиге да, къашларын къаты тюйюп.

Андан башлап, болгъан ол ишлени тинте келип,
Ол хатаны башы Шырданды деп, туура билип,

Сыйлы Тотур айны ётеригин сакълап турду,
Ол заманда талалагъа жангы ариу кырдык урду.

Жылы жаз башында нартны жетгенед байрамы,
Келедиле анга бирге къарты-жашы, бар адамы.

Жарыкъ болады жыл байрамлары, «Голлулары»,
Боза, сыра ичедиле нартла, соялла малларын.

Аликланы Батыртууну Уллу да Юйюнде,
Сокъур Хайырсюле, дейд, олтурады тёрюнде,

Айтып терен да, огъурлу, ахшы алгышларын,
Жаш къауумгъа эшитдире, ангылата сагъышларын.

Сыйда Гиляхсыртан бла Шырдан да олтуралла,
Бири бирин танымагъан кибик болалла.

Нарт Батыртуу къарап турады ол экисине,
Ачыууундан бир оюмла келелле эсине:

«Бузмаз эдим мамыр адетлерин сыйлы айны,
Тотур айда алмаз эдим къарнашымы къанын,

Аны ёлтюргенле менден азчыкъ огънакъ уялсала,
Мени юйюмде сыйгъа да келмей къалсала.

Адам кёрюрмю аллай бедишлик, итлик,
Уллу Тейри, сенден тилейме кечимлик!».

Сайлап а, кесине ушаш, къаяча, кишини:
– Мында сакълап турурса, – дейди, – эшикни.

Мен жумушха кетип, къайтып келгинчи,
Арбазымда мени кесинг эслеп кёргюнчю, 

Къарарса бу сыйны ичгисине бла ашына,
Бир адамны иймезсе, – дейди, – тышына!

Андан, чыгъып, ат илкичге чабып барады,
Ол Шырданны чубур атчыгъына къонады.

Атны, тюз мингенлей, кесин бошлап къояды,
Ол ат кеси уллу бир дуппургъа келип къалады.

– Ачыл, дуппур! – алай болду къычыргъаны,
Бир эшикни, дейди, кёрдю кеси ачылгъанын.

Анда уа Шырданны уланлары, юйдегиси,
Отда уллу къазан бла суу къайнай исси.

Уруп, тиширыуну башын кесип къойду,
Эки жашын да ёлтюрдю, дейле, сойду.

Бирем-бирем, дейди, барын да къазанга урду,
Отну ёчюлтюп, дейди, кюлюн да сууурду.

Юйге къайтып келди, бошалмай сыйлары,
Шырдан, бир зат сезип, тура эд, къыйналып.
 
Кече озду, сыра да ичилди, жарыкъ танг да атды,
Хайырсюле да атланган алгъыш айтды.

Ыразы болуп нартла чомарт бийлерине,
Атларына минип да, кетдиле юйлерине.

Ишни сезип, дейд, жюреги ура кёкюрегине,
Шырдан, чабып-жортуп, алай жетеди юйюне.

Чач тюклери туруп, ол къазанны ачады,
Ёлгенлени кёрюп, жаны этинден къачады.

Сыртдан Аламанны къара ити, дейд, улуду,
Ол Шырданны юйю алай тюбю бла къуруду.

Кёкге учуп кетгенди, жел тюйюмчек болуп,
Алай болгъанед Шырданны жерде ахыр жолу.

Алай бла жокъ болду Ачы Тилли Шырдан,
Нартда бир урлугъу-огъу да къалмады андан.

Батыртуу бла Гиляхсыртан

Нарт Батыртуу эки кюнню сакълап турду,
Гиляхсыртан-бийни къаласына да къууулду. 
 
Ол эрттенде, уугъа чыгъып, Гиляхсыртан,
Тёгерекни эслей, бара тура эди сыртда.

Сырт башында тохтап, къарагъанда, тюрслеп,
Батыртууну андан окъуна танып, эслеп,

Нек келгенин, къарагъанлай, ангылады,
Андан жанын, санын да къалтырауукъ алды.

Къачып, ол бий уллу къаласына киргенди,
Нарт Батыртуу къабакъ аллында сюелгенди.

Бийни ол къаласы тура эди бийик бир къаяда,
Батыртуудан ёхтем адам а жокъ эд дунияда.

Юч кюн, атдан да тюшмей, ол алай турду,
Гиляхсыртан да, къаладан кёрюнмей, олтурду. 

Эрттенбла Батыртуу акъ атындан тёнгереди,
Эки кюнден эти чирип, ийис этип да тебиреди.

Бийни къарауашы, суу алыргъа бара туруп,
Нарт Батыртуу жатхан жерге да бурулуп,

Келип, алай айтды базыныусуз ол бийине:
– Шек болма, жюйюсхан, нартны ёлгенине.

Бир тепмей, къымылдамайды, кетип жаны-эси,
Алсанг керек эди аны ариу акъ кюбесин.

Гиляхсыртан унамайд, чыкъмайд къаладан:
– Ай, кёзбаугъа кетгенди, – дейди, – атындан.

Ол хыйнычы биледи, дейле, кёп амал-мадар,
Сен тамбла да анга, иги къарай, бир бар.

Эрттенликде къарауашы суудан къайтады,
Къайтып, бийге биягъынлай алай айтады:

– Бар адамдан башхалла, деймисе, нартла, 
Береминден къарайла къарабаш къуртла.

Тюшюнмейме, сен нек ийнанмайса манга,
Ётюрюк айта эсем, сау чыкъмайым тангнга! 

Ары дери жукъ айтмай эд бийни юйдегиси,
Ма бу жол эрине ариу Аргуу айып этди кеси:

– Сенича кёлсюзню мен кёрмедим Нартда,
Кесинг да кесинген уялыргъа тюшер артда.

Къалай жашар умут эте болурса дунияда,
Къара къушлай, кесинг жангыз туруп бу къаяда? 

Гиляхсыртан-бий сора секирип ёрге турду, 
Энип барып, анда кеси кёрдю Батыртууну.

– Итим кибик, жата бир берчи энди! – деп, 
Хыны тюртюп, ариу кюбесинден сермеп,

Нартны юсюнден аны тешеме дегенлей,
Аны ючюн кеси, дейди, эншге ийилгенлей,

Нарт Батыртыуу да сырпынын сермеп алды,
Бийни элгендирип, ёрге къобуп къалды:

– Менден къачып бир кёрчю энди, къачалсанг,
Къачар эдинг кёкге, чыпчыкъча, учалсанг!

Алай Гиляхсыртан, нартдан чёрчек болуп,
Къачып тебирейди, алайдан терк къутулуп.

Къача бырып а, къаланы къабагъына жетди,
Къаласыны арбазына кирир умут этди.

Ол заманда уа нарт батыр аны урду, жетип, 
Тёппе сюегини да жартысын алып, кесип.

Арбазында уллу хахай этди Гиляхсыртан:
– Эй, чабыгъыз бери, бу къалада болгъан!

Элия уруп, кетип барад къызыл къаным,
Гюрен туруп, бирден жырлагъыз «Чоппаны»!

Аны эшитгенде, Батыртууну кёлю сынды,
Ёхтемликден, солуу алалмай, ахсынды:

– Жангыз элияны кючю да жокъ эсе менде,
Андан эсе къошулайым, – деди, – ёлгенлеге!

Ёлюп къалады Батыртуу-жигит, алай айтып,
Къала къабакъны тюз да аллында къатып.

Аны ёлюгюн нартла алып кетгендиле элге,
Элтип, къабырлада салгъандыла кёрге.

Ала ол бушуудан иги аязмай тургъанлай,
Нартдан къуугъун келип, айтхан эди алай: 

– Эй, аланла, Тау Аллына тебирегиз теркирек,
Къыйын кюнде барыбызгъа бирлик керек.

Эмегенле орманлада кёп, – дейди, – жайылып,
Анда-мында жокку-жокку болуп да, жыйылып,

Нарт эллени этгендиле артал да жашаусуз,
Кюнден кюнге болуп бютюн да огъурсуз,

Адамланы, тутуп, къурманлыкъгъа соялла,
Бизни къаныбыздан, этибизден тоялла.

Тау Артындан бизге уллу аскер аугъанды,
Биз жыйылгъынчы, кеп нартны жойгъанды. 

Бери сизге ол затланы келгенбиз айтыргъа,
Мычымай, терк Нартха керексиз къайтыргъа.
   
Башчы болуп уллу нарт элине къарт Индиляй,
Халкъгъа айланып, оноу этген эди алай:

– Эй, аланла, узакъ жолгъа тебрегиз, кетейик,
Нартха къайтып, элге болушургъа кюрешейик.

Тебредиле андан, барып, чыгъып ауушлагъа,
Жетген элле тауда тургъан нарт къошлагъа.

Нартха уллу къууанч эди ала къайтханлары,
Нарт жырлада къалды, сынап, айтханлары.

Гиляхсыртан а, темирчи бир устагъа барып,
Тёппесине багъыр жамау да салдырып,

Бир талай жыл къаласында турду жашап,
Къартлыгъында, дейле, къара къушха ушап.

Ма бир жол а, кюн къыздыргъан, исси жайда, 
Гиляхсыртан тюшде бара тура эди жолда.

Кюн иссиден багъыр жамау халек къызып,
Башын, темир къысхач кибик, къаты къысып,

Гиляхсыртан, башы ауруп, бек къыйналды, 
Атдан кетип, жолда аууп, ёлюп къалды.

XVII. АМАЛЧЫ СОСУРУКЪ

          СОСУРУКЪНУ  ХЫЙЛАЛАРЫ

Ойра-ой, эртте-эртте, нартла тургъан заманда,
Жашай элле кими юйде, кими бийик къалада.

Эмегенле орманладан, бир нарт элге къуюлуп, 
Талап-тонап, кетген элле, юйлерине къутулуп.

Сюрген элле жесирликге элни ариу къызларын,
Нарт жыйын а чыкъгъан эди, тутуп ызларын.

Нарт жыйыны чыкъгъан эди къачакъланы излерге,
Тутхан жерде башларын да, уруп-уруп, юзерге.

Бара барып, тюртюлдюле бир орманда талагъа,
Талада уа юч да къатлы къабыргъалы къалагъа.

Эшиклери темир эди, бегитилип бек къаты,
Нарт Ёрюзмек къычырады, атын алай тохтатып:

– Бу къалада ким бар эсе, чыгъып, бери къарасын,
Хаталы адам тюйюлбюз, бизден бир да къоркъмасын!

Тура келип, темир эшик, таууш этип, ачылды,
Бир мазаллы эмеген да, чыгъып, нартха аралды.

– Неди бу, – деп, – юй аллындан чыкъгъан къычырыкъ, 
Не излейсе бу орманда, – дейди, – сен хыйла нартчыкъ?

– Биз элденбиз, келдик бери, хата тюйюл къайгъылы,
Къыдыргъанбыз тауну, тюзню, къатыбызда жайлыкъны.

Сюрюп кетип бирле элни малын, жашын, къызларын,
Бу къалагъа ётюп кёрдюк баргъан малны ызларын. 

Къаладан а чыкъды башха бир деу, эрши кекире,
Нартлагъа алай айтады, доммай кибик, ёкюре:

– Ол малланы, къызланы да сюрген мындалла бары,
Малларыгъыз аман элле, къызларыгъыз бек арыкъ.

Къойгъан эдик, семирселе, артда алай ашаргъа,
Келгенигиз иги болду, сизни ары къошаргъа.

Разы эсегиз, сизден биринг, бери чыгъып, тутушсун, 
Бирибизни хорлаялса, сиз айтхан кибик болсун!

Нарт Ёрюзмек, къыза келип, сауут теше тебреди,
Сосурукъ, дейд, атасына, былай айтып, тиледи:

– Сен солу да, ма мени уа бу тутушха чыкъма къой,
Бу сылыкъны, ийнан менге, иги тутуп, жыкъма къой!

Башха нартла Сосурукъну батыр сёзюн жаратып,
Ол баргъанды эмегенге иш былайды деп айтып: 

– Таматабыз сенича бла тутушургъа багъалы,
Акъ бола башлап турады узун къара сакъалы.

Алгъа мени кёрюрмединг, тутуп, къысып, жыгъаргъа,
Къарыууунг-кючюнг жетерми, сени тутсам, чыдаргъа?

Эмегенле, гюрюлдеп а, харх да этип, кюлдюле,
Кюлюп бошап: «Болумубуз былай болсун, – дедиле. –

Бир отоуда эки чыккыр турад, толуп белинден,
Суусап болгъан барып ичсин чыккырланы биринден.

Эмеген да кетди сора гёжеф кийим киерге,
Бир нарт къыз а, таша чыгъып, келген эди ол жерге:

– Къарындашым, чыккырлада болгъан сууула кир тюйюл,
Алай, – дейди, – экисини татыулары бир тюйюл.

Барып ичсенг, – деди ол къыз, – сол жанында чыккырдан,
Кючюнгю алыр да, сора сен болурса жыкъдыргъан.

Онг жанында чыккырны уа башха тюрлюдю сууу,
Ким ичсе да, къошуллукъду аны кючю-къарыуу.

Экисин алмашдырып а, башха тюрлю салайым,
Хайт десенг а хорлатмазса, уой, жанынга болайым!

Ол эмеген, хорлатса да, аны бла тохтап а къалмаз,
Къылычла бла бир силдешмей, ол сени, – деди, – къоймаз.

Эмегенни букъдургъан а чыккырланы артында
Бир ташкес къылычы барды, ариу къара къынында.

Ол къылыч а этилгенди къаты къара доммакъдан,  
Тийгенни жанын алады, терк созулуп узакъдан.
 
Эмеген чыгъып келгенди, кюле-кюле нартлагъа,
Бир гёжеф кийимлери бла, кийип тери къолкъапла.

Эки деуню тютюнлери уша къара булутха,
Кёк къыртишны бурадыла ала къара топракъгъа.

Отоугъа кетелле сора, суу ичелле, жутланып,
Эмеген жатып ичеди, онг чыккыргъа къапланып.

Сосурукъ а, чолпусу бла, узала, ичед сууун,
Къарагъан жаратмайд деред, ичген сууну татыууун.

Бир уртлай да, дейд, мычыйды, солуп турад бир кесек,
Эмеген анга къарайды, ичсе сюйюп кёбюрек.

Къыркъ чолпу болду нартны уа андан алып ичгени,
Да сезеди андан сора уллу къарыу келгенин.

Терледиле эки гёжеф, тыкыр басып юслерин,
Жууунургъа керек болуп, жыядыла эслерин.

Эмеген а ол талада жылы суугъа секирди,
Нарт Сосурукъ баргъан сууну сайлап, ары тебреди.

Ары бармай, къала таба таша кетди къутулуп,
Къалауургъа келген эди, къылычын да букъдуруп:

– Суу ичеме, – деп, сылтау бла ол отоугъа баралды,
Созулгъан сауут орнуна къылычын элтип салды.

Андан чыгъып, чапхан эди суу бойнуна, тешине,
Эмегенни къылычын да къаты да къысып кесине.

Ол къылычны, состар ташха уруп-уруп, сынады,
Состар ташны, сапынныча, юч кесекге туурады.

Баргъан сууда жатып, дейди, зауукъ этип, жууунду,
Къарыудан толуп а, дейди, тутушургъа къууулду.

Тутушханда нарт Сосурукъ эмегенни хорлады,
Эмеген а, женгдирмейин, сылтау айтып тохтады:

– Тутушда онглу болгъанса, энди къылыч сынайыкъ,
Хорлагъанны хар айтханын, – деди, – этип къояйыкъ.

– Болсун, алай жесирлени чыгъарсынла тышына,
Мен хорласам, барысын да эркин этип башына.

Эмегенле жесирлерин ол къаладан ийдиле,
Ала, чыгъып, нарт батыргъа баш урургъа сюйдюле. 

Андан сора уллу, ачы къылыч сермеш башланды,
Нарт Сосурукъ эмегенни жунчутургъа башлады.

Сермегенлей, юздюре эд чачын, женгин, этегин,
Ай, бергенед ол сылыкъгъа излегенин, керегин!

Ол къылычны эмегенни тюз бойнуна салалды,
Тобукъланып, титиреп а, ол да нартха жалынды:   

– Къылычым былай тюйюл эд, къаты эди бек алгъын,  
Бу демлешде сен биягъы мени аман хорладынг.

Бек тилейме, – дейди сора, – жойма жарлы жанымы,
Атангы къулу болурма, тёкме къара къанымы!

– Болсун, – дейди Сосурукъ да, – сау къояйым жанынгы,
Сыйлы жерге тёкмем, – деди, – сени харам къанынгы.

Сёз беригиз, мындан ары нарт эллеге чапмазгъа,
Антыгъызны, – деген эди, – энди ашап къоймазгъа!

Эмегенле тизилдиле, улу антла этдиле,
Ма аны бла нарт жигитле эллерине кетдиле.

Башларына бош болдула жесирликде къызлары,
Къууанч берип, нарт эллеге келди жылы жазлары.

        СОСУРУКЪ  БЛА  ШАЙТАНЛА

Нарт Сосурукъ, дейди, жолгъа чыкъгъанды,
Уллу орманны ичинде бара-бара болгъанды.

Жол юзюлюп къалып а, тохтагъанды,
Къалай ары барырын билмей, кёп тургъанды.

Алгъан аш-азыгъы тюшде тауусулуп,
Ингир жетип, кеси да, дейди, ач болуп, 

Агъач ичинде от жарыкъ кёргенди,
Сыбызгъыла, къобуз таууш да эшитгенди.

Шайтан той болгъанын а нарт билгенди,
«Къалай этейим энди уа?», – дегенди. –

Затдан къоркъуп къалмазгъа бар эди антым,
Ма биргеме да жокъду бир ашым-хантым.

Къоркъуп, ары мен бармай къалалмам,
Артха туруп а, Тейрини да алдамам!».

Уруп жетеди сора от жарыкъны къатына,
Кертичилей къалып къалырча антына.

Ол шайтанла, къарап, аны таныдыла,
Бары сейир этерге, дейди, къалдыла:

– Адам жюрюген жол тюйюл – талпанды,
Адам жашагъан жер тюйюл – орманды,

Состар ташдан туугъан нарт Сосурукъ,
Бери къайдан келип къалдынг, уруп? 

Охо, келген эсенг, къошул тоюбузгъа,
Къарачы алайда эки ариу къызыбызгъа!

Сайла, экисинден бирин санга берирбиз,
Киеу бола биллик эсенг, кёрюрбюз!

Жашла уа атынгы, – дегенди, – такъсынла,
Кереклисича, къарс да къакъсынла.

– Угъай, – дейд нарт, – атны кесим тагъарма,
Бу къызладан бирин да мен кесим сайларма! 
 
Къара жамычысын да юсюнден атханды,
Барып, атын да терекге такъгъанды. 

– Эй, тепсеген деген, – деди, – алаймыды,
Къарачыгъыз, бетим-саным ойнаймыды?

Тойда, къалай сюйсе, алай бара эди,
Шайтан жыйын, сейирсинип, къарай эди.

Кечелени уа бир тенги болгъан эди,
Нартха бир къарт шайтан айтхан эди:

– Заман тангнга иги къаршы болгъанды,
Къобузчубуз да энди арыгъанды.

Биз барыбыз, – деди, –  жолубузгъа кетебиз,
Ариу къызыбызны санга беребиз.

Аны сен былайда кесин къоюп кетмезсе,
Бизге да, нек кетелле деп, айып этмезсе!

Алай бла думп болалла шайтанла,
Бир къыз бла Сосурукъ къалады алайда.

Эрттенликде уяннганда уа, нарт, къарап,
Кёрдю кесин отун жаркъаны къучакълап.

«Эй-уой, элде уа не айтырма нартлагъа,
Нечик аман алдатдым кесими,
Была кибик, аман сылыкълагъа!». 

СОСУРУКЪ  БЛА  СОКЪУР  ПЕЛИУАН  

Ойра, Нартда Сосурукъ деген бир нарт бар эди,
Атын тёрт дунияда айтдыралгъан тулпар эди.

Къарыусузну кёрсе, жетип, болушуучу эди,
Намыс бла адамлыкъ ючюн талашыучу эди.

Хыйла бла амалгъа да, мадаргъа уста болгъанды,
Ма бир кере узакъ жайылыргъа уа кёл алгъанды.

Чычхансыртха минип, бара, жюрюй кетгенди,
Тюзде жангыз тургъан акъ къаяны кёргенди.

Жуукъ барса – къая тюйюл, бир баш сюек турады,
Жаякъ тешигинден аты бла тынч ётюп къалады.

Къара суучукъну къатында уа нарт тилек тилейди: 
– О Тейри-Хан, муну бир тирилтсенг эд! – дейди.

Айтханынлай а, тилегин къабыл болуп кёреди,
Аны аллында бир мазаллы адам, дейд, сюеледи.

Аны ёсюмю нартдан эсе эки-юч кере мийик эди,
Андан къачып кетер ючюн нарт атына минип эди. 

Деу адамны эки кёзю да жокъ эди, сокъур эди,
Кёрюк басхан таууш этип, ауур-ауур солуй эди.

Сорады деу киши: «Эй, былайда адам а бармыды,
Тургъан жерим а тюзмюд, кенгмид, тармыды?».

– Мен барма, – дейди нарт, – жангыз кесим турама,
Сенге къарап, – деди, – сейир-тамашагъа къалама.

– Адам эсенг а, ауазынг алай къарыусуз некди,
Менге тюшген бу жерими да билирге керекди.

Мен къачан эсе да бир ашап-жашап тургъанма,
Жашай келип, ёлгеними унутмайын къалгъанма.

– Этген тилегими Кёк Тейриси къабыл кёргенди, 
Тилегиме кёре, сени ол сюелтгенди, тирилтгенди.

Санга мен соруула берип, жууап къайтар, тилейме,
Мында тюбешгенде, керти айтырынгы излейме.

– Да сор, – дегенди пелиуан, – мен айтыргъа разыма,
Билген затларымы санга билдирирге хазырма.

– Бар адамла, сени кибик, алгъын алай уллуму элле,
Жашау ёмюрлери бизден иги узакъ болурму элле?

– Менден да уллула кёп адамла туугъандыла,
Жети жюз жыл чакълы жашап-ашап болгъандыла.

Сизни ёсюмюгюз а къаллай бир болад, къалайды? – 
Деп, ол киши нартны айтыр сёзюн сакълайды.

– Къолум бла узалсам, тобугъунга жете кетерме,
Атха минсем, бут ортангдан бек тынч ётерме.

Алай деменгили болуп, жерде къалай жашай эгиз, –
Алай сорады нарт анга, – сиз не затла ашай эгиз?

– Элпек эд ашыбыз, – деди нартха сокъур киши, –
Кёгет дегенинг сау жылны терекледе бишип.

Ол заманда кийик малла алай аман уллу элле,
Агъач бла ёзенле, тюзле доммайладан толу элле.

Тенгизледе бла кёлледе чабакъ-балыкъ сыйынгысыз,
Жашауубуз аны ючюн бара эд къыйынсыз.

Алай керти суу-ашыбыз а жер тымы болгъанед,
Деп, ол киши къолу бла бир ууч топракъ алгъанед. – 

Ууучунгу тутсанг а, – деп, жерни къаты сыкъгъанды,
Нартны тутхан ууучуна жерни тымы акъгъанды. – 

Жалап бир кёрчю да, жилик кибикди татыуу, – деди, 
Нарт Сосурукъ жаулу къолун жалап-жалап кёрдю.

Жалагъанлай ол жер тымын, иги тоюп къалгъанды,
Татымына, татыууна уллу сейир этип тургъанды.  

– Бизге жашау берип тургъан ма бу аш болуучеди,
Бир сыкъгъанлай, жерге шыр-шыр деп агъыучеди.

Ма энди уа ууучунга бир кесекчик тамгъанды,
Баям, – дегенди пелиуан, – жер энди къартайгъанды. 

– Ол заманда сермеш, уруш, къазауатла этемегиз,
Сауут-саба къурай, бир зат ишлей билемегиз?
 
– Айхай, эте эдик уруш, болалмаек, аман эришмей,
Бир ай да озмай эд бизде, согъушмай, не тюйюшмей.

Сауутубуз а не, чегет болса, аны да кёргюзтюрем,
Къарыуунгу да мен, – деди, – ол заманда билирем.

Сосурукъ: «Тюз къатынгда эмен терек ёседи», – дейди,
Нартха ол пелиуан киши, алай айтып, тилейди:

– Барып, тёбе башында сен, – дегенди, – сюелирсе,
Андан а къычырып, бери манга бир билдирирсе.

Бийик бир тёбени сайлап, нарт Сосурукъ барады,
Ол кишиге: «Мындама!» – деп, алай да къычырады.

Эмен терекни пелиуан, тутуп, тынч къобарады,
Нарт Сосурукъ, аны кёрюп, узагъыракъ турады.

Сокъур киши, ол терекни алып, сызып ийгенди,
Терек да сызгъырып, келип, ол тёбеге тийгенди.

Тийгенинлей, уллу тёбе, тебип, узакъ учады,
Алайлары къара сыйдам тюзчюк болуп къалады.

Нарт Сосурукъ, барып, дагъыда жерине турады:
– Эй-хей, сокъур киши! – деп, энтда къычырады.

Ол деу адам, аны эшитгенде, уллу сейирсинеди, 
Сосурукъну сау къалгъанын ол заманда биледи:

– Ой-хой, – деди, – алай онглу къалай бла болгъанса, 
Терек тийгенинде да сау къалай бла къалгъанса?

– Сени, – дейд Сосурукъ, – сорууунга сейир этеме,
Сен терекни къобаргъанлай, бир жанына кетгенме. 
 
– Хай-хай, – дегенди пелиуан, – сен хыйлачы кёреме,
Къартларыбыз эртте айтып, сизни андан билеме,

Ахырзаман жууукъ болса, амал айныр деучелле, 
Адам улу, гитче болуп, хыйла бек жайылыр деучелле.

Нарт Сосурукъ эки къолу бла да тийди сакъалына,
Деу кишини сюеклери къуюлдула къабырына.

Жангыз да баш сюек къалды тюзде, желле тарап,
Эки уллу кёз тешиги Сосурукъгъа, дейди, къарап.

      СОСУРУКЪ  БЛА  ЧОЛАКЪ  ЧОМУР

Эй-хей, ахшы жашла, элчилерим да, жанларым,
Эртте нарт-гуртланы сизге айтырем халларын.

Жашай элле, тогъуз тарны, тюзню да толтуруп,
Сау дунияда кючлю тайпаладан бири болуп,

От этерге керек болса, тереклени, дейд, къобарып,
Кюн кёзюне тутуп, отха алай бла алдырып,

Не да, садакъ окъ бла жарыкъ жулдузну тюшюрюп,
Кеслерине аш-ичгини да ол амал бла биширип.

Ма бир кере, жаман сууукъ къыш чилледе,
Тиширыула, къартла, сабий къалып нарт элледе,
    
Нарт батырла жолгъа Гезам Таудан атландыла,                                                                         
Жортууулдан къайталмайын, жолда кёп къалдыла.                                                                        

Аны билип, эмегенле ол нарт эллеге чапдыла,
Кёп адамны, юйюрлени эшиклерин да жапдыла.

Кёп адамны ашап, бир къауумун да ёлтюрюп,
Кетген элле, отла жанган тыпырланы да ёчюлтюп.

Нарт батырла бир заманда эллерине келедиле,
Адамларын, жунчуп, сууукъ болуп, кёредиле.

Тауда тургъан эмегенле нартны къыйнарек деп,
Жашауларын, болумларын бузуп, аман оярек деп,

Жел Тейриден тилеп деменгили жел кёрюкню,
Адам кёзю кёрмез ючюн жерни бла кёкню,

Ол кёрюкню басып, боран желле ийип тура элле,
Нарт эллеге, дейди, къыйынлыкъла сала элле. 

Нарт батырла жыйылдыла оноу-кенгеш, дейд, этерге,
Келип къалады Сатанай-бийче да ол юйге.

Тынгылай кетип: «Уой, аланла, – дегенди алагъа, –
Юйретейим бизге къалгъан, – деди, – бир амалгъа.

Отну урламасакъ бир эмеген а сюрюуден,
Хайыр болмаз олтургъандан, уллу кенгешледен.

Ол жумушну Сосурукъ болур, – дегенди, – эталлыкъ,
Этип, нарт элине сау-саламат да къайталлыкъ». 
  
Нарт Сосурукъ къулакъ салып тура эд хапаргъа:                                                                   
– Атланайым, – деди, – нартха бир от мадарыргъа.                                                                

Чичхансыртха минип, кетди, илячинча, учханлай,          
Тар къолладан ёте барды, орманланы да жыргъанлай.
	
Къуф таулада кёп айланды, бек кёп да къыйналды,
Бир заманда, дейди, боран жели аз шаушалды.

Узакълада бир дорбундан жарыкъ ургъанды,
Сосурукъ, атын буруп, ол жарыкъгъа баргъанды.

Анда жукълап тургъан уллу эмегенни да эследи, 
Уятмайын, мындан отну алып кетсем эди, деди.

Ол от бир къошунда жана тура эд, сакъланып, 
Деу эмеген да юсюне, жылан кибик, дейд, чулгъанып.

Нарт Сосурукъ, атдан да тюшмей, эрлай узалды,     
Жана тургъан бир кесеуню сермеп, дейд, алалды. 

Эмегенни уа бурнуна андан бир жинк тюшгенди, 
Къаяланы да тепдирип, алай да чючкюргенди.

Чючкюргенлей, къуш тюгюнлей, нартны да учурду,
Уянганлай, отха къарар ючюн, артха да бурулду.

Кесеулени алып, дейди, бирем-бирем санайды, 
Бири къайдады деп, дорбун ичин иги къармайды.

Нарт батырны кёрюп, деменгили къолу бла узалып,
Сосурукъну тутуп, аты бла да бирге жерден алып,

Сейир болду: «Бери уа сен къалай бла келалдынг,
Дорбунума да, базынып, къалай да киралдынг?».

– Биз, нарт жыйын, чыгъып узакъ бир жоллагъа,
Отсуз къалып, келдим сенден кесеу, – дейд, – алыргъа.

Уянганлай, сермеп алып, бери да салалдынг,
Сен а мени, – деди, – жесир этип да къоялдынг.   

Ол эмеген айтды: «Сен да бирисе нарт халкъдан,
Эй, къоюнунг толу болур фитна бла хыйладан.

Эмегенле нарт тайпаны жаулап туралла эрттеден,
Амал болса, къырыр эдик, киши да къоймайын сизден.

Кёп нарт жашны, хорлап, тутуп, ашай да келгенге,
Чолакъ Чомур а пелиуан деп, айтыучудула менге.

Умутубуз – жангыз бир ассыны да къоймазгъа,
Нарт эллени ашап-ашап, этлеринден да тоймазгъа.

Умутубуз – ол нартланы ассы къанларын ичерге,
Сабийлерин а, къул этип, къара ишге да жегерге!

Бирин да къоймай, ёлтюрюрек биз ол нартланы,
Терк ёчюлтюп эллеринде тыпырланы бла отланы,

Айхай, болгъан онгубузну ол тейриле аладыла,
Ала бары нарт эллеге къарыу, акъыл саладыла.

Кёк Тейриси – сизге ма олду, дейле, болушхан,
Нарт эллеге кёкден иги кёзден да къарагъан.   

Нартны башы болуп турамыд Ёрюзмек-батыр,
Айтханлары кибик, алай кючлюмюдю, къаты?».

– Нарт Ёрюзмек битеу Нартны башыды, – дейди, –
Нарт эллени жерден таймаз ташыды! – дейди. 

– Адам улу, Сосурукъну алай жютюмюд сырпыны?
– Аны жютюлюгю кесип къояд салгъан къынын!

– Адам улу, Сосурукъну алай ауурмуд гебоху?
– Аны кючден а кётюредиле нартны тогъуз шоху!

– Адам улу, Сосурукъну алай къатымыд садагъы?
– Жулдузланы аны бла тюшюред кёкден, къагъып!

– Элигизде уа не жумуш этесе, санынгы да арыта,
Сосурукъну таныймыса, къалайд аны бла ортанг?

– Сосурукъну танымай а, таныйма бек уста аны,
Оюнларын да кёп кере кёргенме ол жигит нартны.
 
Жалчыма да, жылкъы кютюп, – дейд, – айланган,
Ойнарыгъы келсе, Сосурукъгъа да болушхан.

– Айтырмы эдинг менге аны эки-юч да оюнун,
Ойнап кёрсем, билир эдим нартны кючюн, онгун.

– Биринчисин айтсам, бийик къаягъа чыгъыучем,
Къаяланы Сосурукъну тюз юсюне да оюучем.

Нарт Сосурукъ, тау тюбюнде бир ырбында туруп,
Ол ташланы артха къайтарыучед, башы бла уруп.

Ол эмеген: «Бир кёрейик ойнап!», – дейд, ашыгъа,
Нартха, сен чыкъчы деп, бийик къаяны башына.

Бир ылытхын бла къобарып къысыр къаяланы,
Къозгъап, оюп, бийик тургъан къара голаланы,

Нарт Сосурукъ энишге ийип тебрейди ташланы,
Чолакъ Чомур, уруп, барын артха ийип а башлады.

Буз жаугъанлай, тик къаядан ташла алай жауалла,
Артха айланып, таудан, къушла кибик, ауалла.

Нарт Сосурукъ, къаяланы оя кетип, терлейди,
Чолакъ Чомур а: «Аламат иги оюн кёреем, – дейди. – 

Къаты ауруп тура эди башым да, энди сау болду,
Нарт Сосурукъча уа ойнай билдимми?», – деп сорду.

– Айхай, – дегенди нарт, – андан иги да ойнадынг,
Къайтармай бир ташны, бир къаяны да къоймадынг.

Нартны башха оюнуну болмаз сенге бир хатасы,
Сени бир затынга, – дегенди, – ол да жарасын.

Алтмыш сабан темирлени Сосурукъ отха салады,
Ала да къып-къызыл болгъунчу, къыздырады.

Отдан да къоркъмай, къатына барып, алай турады,
Бирем-бирем жутуп, – деди, – арты бла чыгъарады.

Чолакъ Чомур нартха темирлени да келтирди, 
Сосурукъгъа тюз алайда уллу бир от да этдирди:

– Эй, нарт улу, темирлени иги къыздыралсанг,
Жутуп барырма аланы, хазыр болгъанды деп айтсанг.

Сосурукъ а, дейд, бир жаханим от жандыргъанды, 
Темирлени, киши тёзмез кибик да, къыздыргъанды.

Чолакъ Чомур темирлени жалан къолу бла алады,
Шишлик этлей, бирем-бирем жутуп-жутуп барады.

Сыгъынганлай, темирлени арты бла чыгъарады,
Сосурукъну ол оюнун махтап, алай да сагъынады:

– Эй, бу оюн да, ох-ох-ох, алай зауукъ бла ойналды,
Къарным сууукъ эди, ма энди уа иги да жылынды.

Уй, амалчы кёре эдим ол Сосурукъ-нарт дегенинг,
Иги болду, оюнларын билип, бери да келгенинг!
  
– Оюнланы ючюнчюсю андан сейирди, аламат,
Чыдамайды ол оюнга элибизде жангыз бир нарт.

Мен айтайым, – деди, – кеси кёзюм бла кёргенни,
Сосурукъну къышда къамиш кёлге да киргенин.

Баш токъмагъы, – деди, – суудан къарап а тургъанлай,
Уллу саны, – деди, – суу тюбюнде уа болгъанлай,

Къыш чилледе кёлде жети кюнню да ётдюргенди,
Ол кёл бузлагъанда, къобуп, бузну да кётюргенди.

Тейри, ол оюнну сенден сора бир жан да эталмаз,
Ауур бузну да кётюрюп, кёлден киши да чыгъалмаз!

Чолакъ Чомур, уф-чуф эте: «Да кёрейик», – деди,
Сосурукъну биргесине къамиш кёл къатына келди.

Бир арсарсыз, ауур-ауур атлай, кёлге кирген эди:
– Кёл бузласа, уятыргъа кюреш мени, – деген эди.

Къыш чилледе ол кёл ташдан къаты, дейд, бузлады,
Чолакъ Чомур а, жугъуна да кёрмей, жукълады.

Уятханда, къобар ючюн, аякъларын тап тиреди,
Кёлню къаты бузун чыкъыр-чыкъыр деп этдирди.

Ол заманда Сосурукъ, башха тюрлю, дейд, ойланып,  
Хахай этди кёл жагъадан, эмегенге, дейд, айланып:

– Мен телини Тейри урсун, уой, унутдум, уой, унутдум,
Тохта, маржа, нартны ол оюнун айта туруп, буздум!

Бузну юсюне алгъа къамишлени керек эд жаяргъа,
Кёлде керексе энтда сен бир ыйыкъны уа жатаргъа! – 

Деп, Сосурукъ эмегенни сылтау бла алдагъанды,
Чолакъ Чомур анга да ийнанып къалганды.

Нарт Сосурукъ буз юсюне аслам къамиш да ташыды,
Бузну жарылгъанын, бирин да къоймай, жашырды.

Таша кетип, тилек этип, Кёк Тейриден тилейди:
– Жети жылны сууукъларын бирге ийсенг эд! – дейди. – 

Ол сууукъла жети кюнню туруп турурча, бузлатып,
Чолакъ Чомур кёл бузунда къалыр ючюн, къатып!

Келеди ол тийрелеге алай сууукъ, ахырзаман,
Кёл бузлады, къатып къалды, гыйы ташдан аман. 

Айтады Сосурукъ, эмегенни хорлагъанын билип: 
 – Эй, хайда, кёрчю бир, ары, бери да силкинип!

Чолакъ Чомур а, силкинеме деп, кюч-къарыуун салды,
Мидел тенгли да этмеди, бузда къатып къалды. 
    
– Ай-уой, медет, болалмайма, бурулмайды бойнум,
Эталмайма, кёресе да, Сосурукъну бу оюнун!

– Къарт эмеген, бил энди, менме, – дейди, – Сосурукъ,
Базыкъ боюнунга болат сырпын бла да урлукъ!

– Сен къаягъа чыгъа туруп, сезгенем аз-мазла,
Балтырларынг ингичгедиле, болгъанча хоразда.

Сосурукъгъа ушайса деп, болгъан эдим шекли,
Къалай бек алданып къалдым, уой, мен керти тели!

Созуп турсам да къолуму, санга ол жеталмаз,
Сырпын уруп кюрешме бош, ол жукъ да эталмаз.

Сен чачымы бек тюбюнден къылычымы алсанг,
Аны бла кесалырса терк, къарыу салып урсанг. 

«Эй, бу гадур хыйла этерми?», – деп, Сосурукъ,
Излей кетип, тапхан эди анда узун, къаты къурукъ.

Чолакъ Чомурну башына къурукъ бла узалгъанды,
Чартлап, жютю къылыч аны туурап баргъанды.

Туурай келип, дейди, бир тутумгъа да жетдирди,
Нарт Сосурукъ, марап, аны къолу бла сермеди.

– Аха, мени сен ёлтюресе энди, – дейди эмеген, –
Ахырында менден санга саугъа тюшсе бек сюемен.

Ёлгенимден сора, – деди, – ёнгечими тартып алсанг,
Аны да белинге, белбау этип, – дейд, – къысалсанг,

Бар кючюмю ол ёнгечим санга, – дейд, – ётдюрюр,
Санларынга олсагъатдан уллу къарыу да келтирир.

Нарт къолуна эмегенни узун чачын терк чырмады,
Башып кесип, сагъыш этип а, бираз чырмалды.

«Ышаныргъа артал да жарамаз, – дегенди, – былагъа,
Эмегенле, ёле туруп, уста болалла хыйлагъа», – 

Деп, Сосурукъ-батыр, эмегенге ийнанмай, ойлады, 
Ол ёнгечни бир терекге къаты, дейд, байлады.

Базыкъ терек бир жанына аууп кетгенед, юзюлюп,
Нартны жояр умут эте эд эмеген, аны билип.

«Ох-ох, аздан къалдым да, – дейди, – кетерге, ёлюп,
Ашыгъышлыкъ этсем, ма бу терекча, юзюлюп».
   
От къошунну алып, элге къайтып келеди Сосурукъ,
Хапарларын элде халкъгъа толу айтып береди Сосурукъ. 

Эсли уа Сатанай айтады, дейд, къарап ол ёнгечге:
– Келтиргенинг жарап турлукъду бир талай ишге.

Бир кесегин берирбиз бу элде уста темирчиге,
Къоша турсун нартха этген сауутуна, хар керекге,

Ачы уулу, иги кесгин, къаты болурча сырпыны,
Садакъ окълары, жютюле болуп, тешерча  къаяны.

Хар батыргъа андан бармакъ тенгли бир берейик,
Кеслерине былай-былай айтып, юйретейик:

Нартла жан къоркъуулу сермешлеге атлансала,
Сырпынларын ол ёнгечге иги-иги уа тартсала,

Сырпынлары ол заманда, шибля отлай да чагъарла,
Жау башлары жерге, терек чапыракълача, агъарла.

Нарт Сосурукъ аны уллу кючюн бир сынайым, деди,
Тауда бийик бир къаяны сайлап, ары келди.

Сермеп ийгенинде, къая башын да аудургъанды,
Бери айланып сермегенде, сау дуппурну ойгъанды.

Ургъанында, сырпынындан элияла чыкъгъан элле,
Жилтин жангур болуп, жерге алай акъгъан элле.

Артда, садакъ огъун алып, ол ёнгечге тартханды,
Узакъ, бийик, къарлы тауну, иги марап, атханды.

Садакъ огъу, барып, таудан ётгенед, къызгъанлай,
Тенгиз суугъа тюшген эди, кёк элияча, жанганлай.

Тюшгенинде, тенгиз сууну, къазанча, къайнатды,
Чабакъланы кёбю, бишип, суу юсюнде къалкъды. 

       ОТ КЕЛТИРГЕН СОСУРУКЪ 
                  (башха тюрлюсю)

Нарт батырла жортууулгъа чыкъгъандыла,
Атланы уруп, алгъа ашыкъгъандыла,
Нарт Ёрюзмекди башчылары-башлары,
Сосурукъду бек кичилери, жашлары.

Нартиядан чыгъып, узакъ кетгендиле,
Кёп тауладан, кёп къолладан ётгендиле,
Бара кетип, Нарсанагъа жетгендиле,
Алайда тохтаргъа оноу этгендиле.

Нарсанада атлыланы санагъандыла,
Къарыуларын, кючлерин сынагъындыла,
Тёгерекге баргъа-жокъгъа къарайдыла,
Кийиклени, бууланы да марайдыла. 

От тиргизирге от тапмай къалгъандыла,
От излерге сен бар, мен бар болгъандыла,
Сосурукъ: «Мен барайым, – деди, – отха,
Кичи барыргъа керекди аллай затха».

Алай айтып, секирип мингенди атха,
Бары да ыспас этгендиле жаш нартха,
Сосурукъ атха къамчини жетдиргенди,
Къушча учуп, тау ауузлагъа киргенди.

Чаба-жорта, ол таудан таугъа ётгенди,
От жарыкъ чыкъгъан бир дорбунга жетгенди,
Къараса, дорбунда уллу от жанады,
Отну жанында деу эмеген жатады.

Сермеп алды Сосурукъ отдан кесеуню,
Кёзюне мыдых тюшдю, уятды деуню,
Ол заманда, нарт адетде, салам берди,
Нек келгенин деуге ангылатып кёрдю.

Унамайды эмеген отну берирге,
Излейди ол къарыу, кюч сынап кёрюрге,
Жаш болса да, Сосурукъ устад амалгъа,
Деуге: «Оюн юйретейим», – деди, – алгъа».

Ол анга къызгъан темирлени жутдурду,
Тёппеси бла къая ташла тутдурду,
Кесини ким болгъанын андан букъдурду,
Деу эмегенни отун алып къутулду.
  
    СОСУРУКЪГЪА  МАХТАУ  ЖЫР

Нартда барды беш батыр!
Уорира, уорира, уорирау!
Бири артыкъ бек батыр!
Уорира, уорира, уорирау!

Алтын бёркю жылтырайд!
Уорира, уорира, уорирау!
Аты Нартда кёп айтылад!
Уорира, уорира, уорирау!

Кимниди алтын сюнгю?
Уорира, уорира, уорирау!
Кимниди къурч къалкъаны?
Уорира, уорира, уорирау!

Нартла, элден чыкъсала,
Уорира, уорира, уорирау!
Атланыр кёл алсала,
Уорира, уорира, уорирау!

Тизиле эдиле сатыр,
Уорира, уорира, уорирау!
Нарт Сосурукъ а бек батыр!
Уорира, уорира, уорирау!

Къаллай нартды Сосурукъ?
Уорира, уорира, уорирау!
Нелляй нартды Сосурукъ?
Уорира, уорира, уорирау!

Сосурукъ – нарт чырагъы!
Уорира, уорира, уорирау!
Сосурукъ – нарт ийнагъы!
Уорира, уорира, уорирау!

Состар ташдан туугъанда,
Уорира, уорира, уорирау!
Къагъанакъчыкъ болгъанда,
Уорира, уорира, уорирау!

Туугъан эди, ышара,
Уорира, уорира, уорирау!
Исси темирча, къызара,
Уорира, уорира, уорирау!

Къашлары оракъ кибик,
Уорира, уорира, уорирау!
Кёзлери чыракъ кибик,
Уорира, уорира, уорирау! 

Кёзюню жютюлюгю,
Уорира, уорира, уорирау!
Жер теренине жетген,
Уорира, уорира, уорирау!

Балагъыны тюбю бла
Уорира, уорира, уорирау!
Тауукъ жюжеги ётген,
Уорира, уорира, уорирау!

Темир ылытхынланы,
Уорира, уорира, уорирау!
Бюгюп, чалыла эшген,
Уорира, уорира, уорирау! 

Жютю окъларын атып,
Уорира, уорира, уорирау!
Жау кюбелени тешген,
Уорира, уорира, уорирау!

Темир къангачыкъланы,
Уорира, уорира, уорирау!
Бурмабут этип, кийген,
Уорира, уорира, уорирау!

Амал керек жерледе,
Уорира, уорира, уорирау!
Тап мадар таба билген,
Уорира, уорира, уорирау!

Къаллай нартды Сосурукъ?
Уорира, уорира, уорирау!
Нелляй нартды Сосурукъ?
Уорира, уорира, уорирау!

Сосурукъ – алф батырды!
Уорира, уорира, уорирау!
Сермешге бек къатыды!
Уорира, уорира, уорирау!

Эмегенни да алдагъан,
Уорира, уорира, уорирау!
Андан отну да сыйыргъан,
Уорира, уорира, уорирау!

Сосурукъ – от келтирген,
Уорира, уорира, уорирау!
Эмегенни да ёлтюрген,
Уорира, уорира, уорирау!

Нарт эллени жылытхан,
Уорира, уорира, уорирау!
Хар палахдан сакълагъан,
Уорира, уорира, уорирау!

Нарт Элни къоруулагъан,
Уорира, уорира, уорирау!
Къартны, жашны сыйлагъан,
Уорира, уорира, уорирау!

Жаудан артха тепмеген,
Уорира, уорира, уорирау!
Нёгерин къоюп кетмеген,
Уорира, уорира, уорирау!

Демлешгенде, жигитликде,
Уорира, уорира, уорирау!
Не тюзледе, не тау тикде,
Уорира, уорира, уорирау!

Бир нарт улу да жетмеген,
Уорира, уорира, уорирау!
Аллына киши ётмеген,
Уорира, уорира, уорирау!

Къаллай нартды Сосурукъ?
Уорира, уорира, уорирау!
Нелляй нартды Сосурукъ?
Уорира, уорира, уорирау!

Нарт Сосурукъду амалчы!
Уорира, уорира, уорирау!
Керек болса уа, хыйлачы!
Уорира, уорира, уорирау!
 
Эмегенле бла тутушхан,
Уорира, уорира, уорирау!
Алагъа кесин танытхан,
Уорира, уорира, уорирау!
 
Бек деулерин къоркъутхан,
Уорира, уорира, уорирау!
Къыйынлыкъла сынатхан,
Уорира, уорира, уорирау!

Болат къылычын силдеген,
Уорира, уорира, уорирау!
Алчылыкъны бермеген,
Урира, уорира, уорирау!

Ташдан туугъан таш урлукъ,
Уорира, уорира, уорирау!
Бизге къалкъан болуп турлукъ,
Уорира, уорира, уорирау!

Аллай нартды Сосурукъ,
Уорира, уорира, уорирау!
Алай къаты да таш урлукъ!
Уорира, уорира, уорирау!

Нартда бюгюн байрам бар,
Уорира, уорира, уорирау!
Келсинле жаш болсун, къарт!
Уорира, уорира, уорирау!

Байрамгъа бар эл келсин,
Уорира, уорира, уорирау!
Сосурукъгъа сый берсин!
Уорира, уорира, уорирау!

Нарт Сосурукъну кёрейик,
Уорира, уорира, уорирау!
Къууанчда той этейик!
Урира, уорира, уорирау!

Эрлик аякъ Агунаны,
Уорира, уорира, уорирау!
Нарт Сосурукъгъа берейик,
Уорира, уорира, уорирау, ра-ри!

              ЮЧ НАРТ БЛА ЮЧ ЭМЕГЕН

Сосурукъ бла Желбыдыр  

Бир заманда Сосурукъну Коштан Тауда болду жашауу,
Ол тийреде тура-турду, жокъ бир къайгъысы, бушууу.

Бийик Дых Тау тюплеринде тура эд нарт Къарашауай,
Аны да жашауу бара эди, тюзде Къобан суу баргъанлай.

Нарт Ёрюзмек жашай эди, Тихтен къатында орналып, 
Нарт бачама болуп тура эди ол, хар неси да къуралып.

Ол тауланы уа артында, дейд, жайылып эрши эмегенле,
Огъурсузла, бир кюйсюзле, адам этден семиргенле. 

Эки башлы эд Желбыдыр, Коштан Тау артында тургъан,
Деу Ючлеме болгъанды Дых Артын, дейд, сайлагъан.

Тихтенгенни кюнлюмюнде жашап тура эд Тёртлеме,
Ол хоншулукъ палах болуп нартла къургъан эллерине.

Жел Тейрини уа Желбыдыр болуп туугъан деу уланы,
Атасыны уллу жел кёрюгю бла къыйнаучеди нартланы.

Жел ийгенде, ёсе келген сабанланы, дейд, жатдырып,
Къышда, ташла къарап, топурагъын, дейд, алдырып, 

Нарт эллери, сабан да ормай,тирлик да алмай къалдыла,
Кёп маллары, бичен табылмай, аз, кётюрем да болдула.

Сатанайны, адам ийип, нартла чакъырдыла, дейд, бир юйге,
Бийче алай айтханед, дейди, ол нарт элчилеге бла Тёреге:

– Желбыдырны къыйын боллукъду, дейме, хорларгъа,
Барып, Жел Тейрини жел кёрюгюн андан сыйырыргъа.

Тотур айда барлыкъды ол, – деди, – аны тилей, атасына, 
Апсатыны да къоркъутуп, кийик малла излеп жасагъына.

Угъай десе уа, кёрюгю бла ол жерни, тауну да къаралтыр,
Апсатыны кийиклерин къуру жерге, – дейд, – къаратыр. 

Боран этип, къаудан сыртланы ол къарла бла жапдырыр,
Къач келгенде, Апсатыны малы ачдан, – дейд, – къырылыр. 

Ол кезиуню, – деген эди, – тура келирсиз да, сакълап, 
Юсюгюзге бирер жан-жаныуар терилени къаплап,
 
Жасакъ сюрюп келген кибик, Желбыдыргъа баралсагъыз, 
Эл быланы санга ийгенди деп, аны алай алдасагъыз, 

Жыллыкъ жасакъ келген сунуп, ол эмеген сизни жутар,
Ол заманда уа кесини ачы, аман да ёлюмюн табар. 

Нарт Сосурукъ, адам ийип, терилени да келтиртди,
Усталагъа буйрукъ берип, жети къабны да тикдирди:

Жугъутурну, къандагъайны, бууну, доммай да бугъаны,
Бир айыуну, бир гаммешни, дагъы агъач бир къабанны.

Ол къапланы да юлешип, Сосурукъ деди батырлагъа:
– Барабыз, жашла, танг атып, къонакъ болуп, Желбыдыргъа.

Къылыч, садакъ алып, къыйын ишге тири хазырлана, 
Чекге жетсек, хар биригиз кирсин бирер тери къапларына.

Сизни сюрген кибик болуп, артыгъыздан мен барайым,
Желбыдырны кенг дорбунун кюнлюм тикде мен табайым.

Биргегизге болсун бирер хуржун, ёлюр отдан толуп,
Сизни жутса, анда къалмазсыз абызырап, къоркъуп.

Жутханынлай, уллу жюрегине, ашхынына къуюп отну,
Ол не ёлюр, не да жукълар, кёрюрбюз, – дейд, – чотну.

Андан сора нарт жигитле уллу жортууулгъа атландыла,
Коштан Тауну кюнлюмюне кючден-бутдан, дейд, аудула.

Билип сабан ишге чыгъар заман жууукъ, дейд, болгъанын,
Ол эмеген ийген эди уллу, сууукъ желни, боранланы.

– Эй-хей, – делле, – къарымаса мынга амал бла кючюбюз, 
Желбыдырны ёлтюрмесек, кырты боллукъду ишибиз! 

Эмегенле тургъан жерге жетип, ол къапланы киелле,
Сосурукъ-батыр да, сюрюучю болуп, ол ауушдан энелле.

Кийик къапла кийип, жашла ойнай-кюле баралла, секире,
Эмегенге эшитдирирча да, жети хайуанча, ёкюре. 

Желбыдырны кёредиле андан, тау башында эд, олтуруп,
Жел кёрюгюн баса тура, нарт эллеге аллын буруп.

Тауда суу тауушун эшитмеген сыбызгъысын алып, 
Келгенлерин билдирирге, Сосурукъ согъады, къадалып.

Ол эмеген таудан кёрюп, нарт согъуудан да элгенип,
Уф-чуф эте да, гюрюлдеп, кеси келеди нартлагъа, энип. 

Салам да бермейин, Сосурукъгъа къарап, сорду башы:
– Да сора бумуду менге нартла иерик жасакъ ашым? 

Гумулжукла кибик, неледиле была, ёле турадыла ачдан,
Къалай ётгендиле бери, желни хорлап, тик ауушдан? 

– Да мен, – дегенди нарт, – келечиге келдим Сосурукъдан,
Жыл жасагъын ийгенди ол санга Апсатыны малларындан.

Ашсыз къалып, малларыбыз къырылдыла, уой, ёлдюле,
Апсатыдан тилеп алып, нартла быланы аны ючюн ийдиле.  

Уой, Жел Тейрини уланы, нарт элибиз бек къыйналады,
Элибизде мирзеу табылмай, кёплени ауруу алады.

Къойсанг эд быйыл, кюрешир эдик, сабан, бичен этип,
Жасакъ малла да келтирирек, барын иги да семиртип.

– Сосурукъ-аман къайда къалды, кеси керек эд келирге,
Манга да баш уруп, – деди, – намысымы да кёрюрге.

– Нарт Сосурукъ юйде жатад, анга тийгенди ит ауруу,
Ит кючюкле кибик, сынсый бюйреклери бла баууру.

Анга сен жан дарман берсенг да, нартха ол энди болушмаз,
Тейри билсин, тёшек болупду, Сосурукъ алай кёпге бармаз.

– Ахшы болду, жаханимни саны толсун ол амандан,
Ас-бус ийис а нек келеди сюрюп келген малларынгдан?

– Ийис, – дегенди Сосурукъ, – келеди ма ол айыудан,
Болса да, Желбыдыр, айыу эт татлы болады барындан.

Барын ашап, билдир менге ол этлени бек игисин,
Ол малладан биз келтирирча эм семизин, эм этлисин.

Алай, хапар-таурух айта, ол дорбунга бары да кирдиле,
Желбыдырны кеси ишлеген таш тыпырын да кёрдюле.

Деу эмеген къара гыйы бла тар эшикни аллын жапды,
Жашил кёзюн да жандырып, ол дорбунну, дейд, жарытды.

Уллу ташха да олтуруп, бир беш терек да чыгъарды,
Тереклени жандыргъанда, дорбун ичин тютюн алды.

Беш доммайны этин салып, топ-толтурады къазанын,
Эмегенле адетинде да этип тебрейди азыгъын.

Юч мыллыкны да чыгъарды, туурап салырча къазанга,
Адам, эшек, башха этле да керек болгъан элле анга.

– Аууз кирчик этерем, – деп, бууну бла айыну тутду,
Жилик жутханча, аланы уа, чайнамай, лыкъ деп да жутду. –

Шор тарагъан эд жюрегим, ма энди бираз тохтады, –
Деп, алайда жатып къалып, терк хурулдап да, жукълады.

Секирип къопду бир кесекден а, доммай бугъача, ёкюрюп:
– Уой, не болуп къалды манга, – деп, – ичим жанып барад, кюйюп!

Жерге аууп, кёп тыпырдап, ол къазанны да тюшюрдю,
Къарангыда жанып тургъан жашил кёзю да ёчюлдю.  

Нарт уланла, къапларындан чыгъып, атып тебредиле,
Желбыдырны къылычлары бла, уруп-уруп, ёлтюрдюле.

Ичин жарып, кёп кюрешип, чыгъардыла нёгерлерин,
Кимин жюрек тамырында, бурун ичинде бирлерин.

Танг атханда, ол дорбунда болгъан затха иги къарап,
Аны ичин, кереклисича, тинте кетедиле, къармап.

Адам сюекме дегенинг, тура эд къарча, агъарып,
Бир мюйюшде уа алтынла бла кёп сауутла да къаланып.

Чыгъарек деп, таш гыйыны бир тепдиралмай къалдыла, 
Ол дорбунда бёлек кюнню да, ачдан ёле, дейд, турдула.

Бир заманда уа тышындан келди, мур-мур деп, тауушла,
«Маф-тяф-уф-къуф» дегенлени да эштип турадыла жашла.

Эмегенле тилин билген бир нарт улан а билдирди:
– «Юфгюртюучю къайдады?», – деп, алай сорадыла, – деди.

Эки эмеген, ол дорбунну аллын ачып, кёрюндюле,
Желбыдырны ёлюп кёрюп, къоркъуп, алай сюелдиле.

– Ас-бус ийис, адам ийис! – деп, къозгъалып, алындыла,
Ол заманда нарт уланла садакъ атып башладыла.

Эки деуню, эки атып, сокъур этип, дейд, къойдула,
Ол экиси жюк ташыгъан, мыжыкъ атлача, болдула.

Жюген салып а, бирине, алтын, кюмюш жюкледиле,   
Башхасына, бары минип, терк къайтдыла эллерине.

Сосурукъ бла Ючлеме

Эй-хей, нартла Желбыдырны хорлап, элге къайытдыла,
Той этдиле, къууандыла, тепседиле, жыр айтдыла.

Ол заманда нарт Шауайдан къуугъун келеди нартлагъа,
Арбазында болгъан адам бирге тебрейд бир талагъа.

Нарт Сосурукъ жетмиш жети багъыр къазан да асдырды,
Хар къазанга жетмиш жети къойну этин да салдырды.

Андан эки эмегенни, айтып, союм, дейд, этдирди,
Экисини да этлерин бир къазанда да биширтди. 

Этлеринден хар уланга бирер къабын да къапдырды,
Ол этледен хар аскерге бирер къабын да алдырды:

– Бу шорпадан бир уртлагъан сууукълада да къыйналмаз, 
Къанларындан окъ учуна жакъгъан огъу жазмаз.

Хар аскерчи жепханасын, окъдан толу этип келсин, 
Ол эмеген сюекледен а жангы окъла да этдирсин.

Ол окъланы сиз атсагъыз, ташны тешип да, ётерле,
Кёз жауларын кёзге жакъсакъ, сууда тюкню да кёрюрле.

Бир кёзюгюз Темир-Къазакъ жулдуздагъын да танытыр,
Бир кёзюгюз жер тюбюню жети къатын да кёралыр.

Жарыкъ кюнге къарап турсакъ, кёзлерибиз къамамазла,
Жортууулгъа бара болсакъ, кюндюз жукъу унамазла.

Къылычлагъа сюртсек аны, таш-агъачны да кесерле,
Терилерин алып, – деди, – жашла чабыр да тигерле.

Ол чабырла жыртылмазла, тауда, бузда да учмазла,
Тенгиз сууда, черекледе батылыргъа да къоймазла.

Нарт уланла эмегенни кёз чунгурун, дейд, къаздыла,
Деу кишини кёз жауларын бир орунга да жыйдыла. 

Ол затланы артал унамай, алай айтадыла бирле:
– Эй, Сосурукъ а шашдыра уа тура болурму? – дедиле. – 

Биз эмеген эт ашасакъ, Тейри бизни иги кёрмез, 
Сосурукъну хатасындан Нарт Элине насып кирмез!

Алай, болса да, ол жашла Сосурукъ айтханны этдиле,
Аскер болуп, нарт Шауайгъа болушайыкъ деп кетдиле.

Сосурукъ, алгъа адам ийди келгенлерин, дейд, айтыргъа,
Тау Артына къазауатха бирге болуп атланыргъа.

Къайтып айтады ол а нарт Шауай жыйын бла кетгенин,
Талай кюнню Тау Артында къаты уруш да этгенин.

Ол аскерден бла Шауайдан элни да жокъ эд хапары,
Сосурукъду, дейле, жашланы, ары барып а, табарыкъ.

– Эмегенни кёз жауундан сюртюп, биринг бир къарасын, 
Дых кюнлюмде ишни кёрюп, аны бизге да айталсын!
 
– Дых Артында уруш къайнап, нартла онгсуз, – дейд, – болдула,
Сау къалгъанын эмегенле бир дорбунга, – дейд, – урдула.

Терекледен отла этип, эритдиле тау бузланы,
От къызыуу ачып къойгъанды къаяланы бла ташланы.
  
Нарт Шауайны уа дорбусыз бла ала атхандыла отха,
Сейир этип, нек кюймейд деп, къурчдан къаты да ол нартха.

Дюлдюр эди Сосурукъну минген аты уа, тулпары,
Дюлдюр атны сейир элле къартла айтхан хапарлары. 

Сюйсе, ол ат юч аякълы болуп, сюйсе, алты аякълы,
Адам тилни ангылагъанд, болуп темир да жаякълы.

Узунлугъу тогъуз къулач, бийиклиги уа беш къулач,
Къулакълары уа бир къарыш, чырт болмай эди ол ат ач.

Ол кишнесе, ажирчикле бирден къала элле, къуруп,
Бууаз а байталла ташлап, къысырлары бууаз болуп.

Дых Тау чыранны тюбюнде нартла кече орналдыла,
Сууукъ да болмай, не юшюмей, Тау Артына да аудула.

Уллу келген суугъа тюбеп, жибимей, эрлай ётдюле,
Кюн къызгъанда, бир да къыйналмай, аууш чекге да жетдиле.

Агъачладан, терен къолдан ёте, жорта, баралдыла,
Бир дорбунну тюз аллында уа отну кёрюп, тохтадыла.

Деу Ючлеме отунларын ташый, отну да ышыра,
Къарашауай анга къарай эд, отда да кюймей, ышара.

Нарт Сосурукъ: «Кесим, – деди, – эмегенге уа тюбесем,
Салам берсем, ол сангырауду, менге чабар умут этсе,

Ол юч башын да кетерирме бирден, сырпын бла ургъанлай, 
Нарт Шауайны отдан алырма, атны бери, – дейд, – бургъанлай.

Кёп эмеген аскер чапса уа, – деди, – къуярсыз окъланы,
Андан къылыч уруш этип, къырып къоярбыз аланы».  

Дюлдюр айтды иесине: «Мени къоярменг былайда,
Ючлемени ийисинден ёлюп къалмазча алайда».

Нарт жаяулай кетип, жетди жанган отну да къатына,
Жууукъ баралмай къызыудан, терк бурулгъанед артына. 

Къарашауай а буз жапхан акъ кюбесин да сыйпады,
Отну да буз этип къоюп, кеси бери, дейд, атлады.

Деу эмеген а, олсагъат Сосурукъну анда эслеп,
Ашарем деп, ауузун ачып, чабып келеди, гюрюлдеп.

Нарт Сосурукъ да къылычы бла элиялай аны урду,
Битеу башын да тайдырып, тау ташлагъа къаплап къойду.  

Ючлемени аскерлери алгъа чабалла, ёкюрюп,
Сау юч кюнню уруш барды, анда бек кёп адам ёлюп.

Уруш бара, бир эмеген, нарт Шауайны сермеп, жутду,
Шауай а, бузлатып ичин, къарнын жарып, дейд, къутулду.

Душманларын хорлап, нартла дорбун таба атылдыла,
Нарт Шауайны аскерлерин жесирликден къутултдула.

Ёрюзмек бла Тёртлеме 

Ол ишледен сора юч-тёрт бир тынч жылла да оздула,
Нарт эллери, сабан сюре, юйле ишлей, дейд, сонгдула.

Тура келип, эмегенле Тихтен Таудан бери аудула,   
Ёрюзмекни кёп эллерин чачып, бузуп айландыла.
 
Тёртлемени тар жерине сюрюп кетелле малларын,
Жесир этип сабийлерин, къатынларын бла къызларын.

Ол кезиуде нарт Ёрюзмек кетип эд бек узакъ жерге,
Къалып къартла бла къатынла, ала къарай элле элге.

Юйдегиси уа Сатанай Ёрюзмекге хапар ийди,
Анга ол нарт элге палах болду деп, жек бла билдирди.

Нарт Ёрюзмек а тюшюнде кёрюп къойгъанед аланы,
Къаргъа жыйын элни басып, ырхы талап да болгъанны,

Жер Тейрисин амалсызлыкъ къысып, кёреди, хорланып,
Эрттенликде аскерине былай айтады, уянып:

– Тюшюм булгъап жюрегими, акъылымы да чайкъады,
Эмегенле Кёк Тейриси хорлап кёрюп, бек къыйналдым.

Жер Тейрисин, жер тюбюнден бери чыкъмазча, бекледи,
Элибизни душман басды, къайытмай болмайды, – деди.

Жыйын барады, айланып, тюзде жолгъа, дейд, къуюлуп,
Къарашауай бла Сосурукъну аскерине да къошулуп.

Жыйылдыла Бештамакъда, тюзде сатыр тизилдиле,
Садакъларын къара жерге, атып-атып, дейд, кёрдюле.

Жерге атып а окъларын, туралла, дейдиле, къарап,
Ол окълары, жерден ётюп, чыгъып учалла, жылтырап.

«Эй, сауду Жер Тейрибиз, – деп, – къанга боялмад огъубуз,
Жерге кырдык берликди ол, турур, ёчюлмей, отубуз», – 

Деп, ол нартла тебрейле Ёрюзмекни уллу элине,
Аны кёрюп, ачыу этелле, бек сагъышлы, дейд, сюеле.

Адам кёрюнмей эди ол кюн не орамда, не ныгъышда, 
Деу эмеген аскер кетгенед, бир таш да къоймайын ташда.

Тыпырлары къуруп къалып, юйле туралла адамсыз,
Ожакълары сууп къалып, тютюн да чыкъмай, жалынсыз.      
 
Алгъын ариу отоулары къалып туралла келинсиз,
Бешиклери арбазлада атылып туралла сабийсиз.

Сабанлары, черенлери кюйюп, къара кюлтюн болуп,
Малла ёкюрмей, ат кишнемей, анда-мында бир ит улуп.

Аскерлерин къоюп кетип Бердибийни, дейд, Ташында,
Алабоюн бир къаргъаны да нарт эследи таш башында.

Ол къаргъагъа нарт Ёрюзмек, тохтап туруп а, къарады,
Къаргъа уа, терсине къарап, къаркъ-къуркъ эте уа башлады.

Нарт Ёрюзмек къаласыны арбазында кёп сюелди,
Жан къыйыры Сатанайны жесир болгъанды деп билди.

Чач гызбасын бир къадаугъа кёргенед сора къысылып,
Тыпырында, сууу да болмай, багъыр къазан да асылып.

Эй, къан чапханед деу нартны эки жулдуз кёзлерине,
Жортууулгъа бармай болмаз, дегенди сора кесине. 

Къаргъа аайланган жанына нарт аскерле тебредиле,    
Уллу, бийик, къарлы тауну тюз аллына да келдиле.

Кёзню кёзге урсанг, кёрмез болуп къалады къарангы,
Кече къалып мында, делле, сакълармы эдик жарыкъ тангны? 

Жашла кёзлерине жагъып эмегенни кёз жауларын,
Жылтырап къалалла кёзлери, кёрюп башлайла алларын.

Сан этмей дум къарангыны, таула тюбю бла бардыла,
Ач болгъанда, арыгъанда, кече анда орналдыла.

Нарт Ёрюзмек, жерге къарап, тюп теренин кеси кёрдю,
Жер Тейриси жукълап турад, ол сауду деп да, билдирди.

Биргесине жюрютюучю къулакъ мюйюзчюкню алып,
Жер Тейриге да айланып, айтады сора, къычырып:

– Аскерибиз бек арыгъанды, атла баралмай къалдыла,
Эмегенле тейрилери да кёк жарыкъны тыялдыла.

Жер Тейриси, берирмединг бизге бир онг, бир болушлукъ,
Себеп этсенг, келмезед сора нарт аскерге бир учузлукъ!

Жер Тейрини шарт жууабын ол билдиргенди нартлагъа:
– Керек болады барыгъыз да кёкге садакъ окъ атаргъа.

Окъла кёкден къызыл къанга, – дейд, – боялып къайытсала, 
Кюн да тиер, ай да чыгъар, тангларыгъыз жарыкъ бола.

Эмегенле тейрисини алай билирсиз ёлгенин,
Сизге да кёрюнюп къалыр кюн жарыгъы да тийгени.

Жерни битеу жумушатып, дагъы бошларма кырдыкны,
Тереклеге кёгет берип, – дейд, – жашнатырма сабанны.

Ол заманда уа, атланып, жетерсиз эрлай жаулагъа,
Ары дери бир он кюнню сиз этмей туругъуз къаугъа.  

Танг да атып, нарт батырла садакъларын, дейд, алдыла,
Кёкге, дейди, айландырып, атып-атып башладыла.

Ол окълары уа тюшдюле, къызыл къанга, дейд, боялып, 
Эмегенле тейрисине тийдиралдыкъ деп, къууанып:

– Аха, – делле, – сылыкъланы тейрилерин кёкде жойдукъ, 
Бизге ийген сууукъ желден ма энди къоркъуусуз болдукъ!

Кёкню бети да, къан къуйгъанча, къыппа-къызылгъа тюрленди,
Аны ызындан къызыл жангур къуюп, жаууп, дейд, тебреди. 
 
Кёк кюкюреп, жер да бууаз болгъан эд, дейдиле, айнып,
Тереклени бутакълары да кёгетледен толуп къалып. 
 
Сабан мирзеу этип башлап, чагъып, жашнап, уой, баш къуса, 
Къалын кырдык ёсюп кёрелле, ёзенлени барын жасап.

Нартла бир он кюнню мычый, солуу аладыла, сакълап,
Ойнай-кюле, ашай, иче, эришиуле, чариш къурап.

Гемуданы ол чаришде Шауай, къанкъазча, жюздюрдю,
Нарт Ёрюзмек кюн кёзюнде ийнечикни атып, юздюрдю.

Тёртлемени тёрт башында болгъан эди бирер кёзю,
Бири кече кёрген, бири сокъур, экикёзю уа кюндюзгю.

Сосурукъну ючгюл огъу, барып, таудан ары ётгенде, 
Тёртлемени иги кёрген бир кёзюне да тийгенинде,

Кёзюн уууп а, къармалып, сюртюп, жуууп да кюрешди,
Бу ишхери да кёзюме уа къайдан келип, деди, тюшдю.

Андан тебрейди нарт аскер, ол таулада чекге жетип,
Нарт Ёрюзмек эмегенге адам ийгенед, юйретип.

Айтады жаш: «Мен келечи болуп келгенме жумушха, 
Нарт улула, аскер болуп, келе туралла урушха.

Жигит эсенг, аллыбызгъа чыкъсанг керек эд, атланып,
Мында тапхан аскерлеринг сауут-саба, – дейди, – алып!».

– Игиди, – дейди эмеген, – алай мени бир кёзюме,
Шинжи кирип, бек къыйналама, ийнан, ахшы жаш, сёзюме.

Бир аскерим буруу этед Нартдан сюрген кёп маллагъа,
Бир къаууму кетип турады Минги Тауда тик сыртлагъа.

Мында ташла жумушакъла, артыкъ жарамай хунагъа,
Минги Таудан келтирселе, салып баралла буруугъа.

Ала къайытхынчы уа бери, сиз да ашыкъмай урушха, 
Бир ючюгюз бери келсин, хазыр болуп, – дейд, – тутушха!

Эмегенни ол келечи, къайтып, айтханды дегенин,
Нарт Ёрюзмек ары атланды, алып эки деу нёгерин.

Эмегенле, саламларын алып, аны къонакъча кёрдюле ,
Шапалары сыйлы ашла, сыйлы ички да бердиле.

Оюн этген жерлерине ол нартланы ашырдыла,
Эки жигит жаш эмеген, келип, хазыр да болдула.

Нарт Ёрюзмек чыгъады сора, къолкъаплары биргесине,
Эки темир сынжыр къысалла ол экиси беллерине.

Башладыла уллу тутуш, сынжырладан къаты тутуп,
Бири бирин абындырып, ары-бери терк бурулуп. 

Ол эмеген, уруп, нартны тобукъ башын батдыралды,
Нарт ургъанда, эмегенни бел ёргеси къарап къалды.

Нартны уруп а эмеген, бели жерге кирип кетди,
Нартны тилегине жерни Жер Тейриси жумушакъ этди.      

Нарт Ёрюзмек Тёртлемени жерге, тепмезча, батдырды,
Ол заманда Жер Тейриси жерни, тюз ташча, къатдырды.

Тёрт ауузундан, тёрт бурнундан къаны шорха кибик келип,
Ёлюп къалгъанды Тёртлеме, ол жер аны къысып, эзип.

Эки ол жаш эмегенле, ишни кёрюп, аман титиреп,
«Бизни ёлтюрмегиз!», – делле, аууп-аууп, жылап, тилеп.

Нартны тапхан адамларын, малын артха къайтардыла,
Ол эмеген аскерлени уа, бирин да къоймай, къырдыла.

                   КЪАЙСЫ  УЛЛУ  ЭДИ?

Нартла бла Сибильчи

Эртде, нартла заманында, болуп орта жыллыкъ,
Нарт Ёрюзмек эте келди Нартха таматалыкъ,

Акъыл бла, жигитлик бла да аны киши да озмай,
Ишин арт болжалгъа бир заманда да созмай.

Ол нартланы жолда ёте эд кёп айлары бла кюнлери,
Бир он кюнден, дейди, кичип тебрей табан да тюплери.

– Эй, нек турабыз, – деселе, – мында, маллача, тагъылып,
Батырлыкъдан, кишиликден алай кенгде, аыйрылып? 

Эй, бу туруу бизге туруу тюйюлдю, жашла, нартлагъа,
Атланайыкъчы да, къонуп жюйрюк къара тор атлагъа! – 

Деп, айтханлай, дейди, алай ол нартладан къайсы бири,
Табылыучелле олсагъат бир тенглери, нёгерлери. 

Атланыучелле узакъгъа, дауурбасла, дейди, къагъып,
Жорта, ура-бара келип, душман элни алындырып, 

Къайытыучан элле, сюрюп андан уллу жылкъыланы, 
Алай ёте бара эд, дейле, ол нартланы заманлары.

Ёрюзмекни уа бар эд, дейле, жигит, ёткюр юч уланы,
Санап берирем билгенимча, эшитгенимча, аланы.

Таматасы, темир санлы, батыр эсли нарт Сосурукъ,
Нартха уллу бир насыпха уа туугъан эди ол таш урлукъ. 

Тынгылауукъ жигит Бюрче уа болуп эди ол экинчи,
Кичилери чёрчек, кючлю да, эй, бек ёхтем да Сибилчи.

Уруш-согъуш, жортууулну да эбине, дейд, тюшюне,
Болуп къалгъан элле ала Нартда батыр бир кишиле.

Тебреп, чыгып а кетселе уллу ол нарт эллеринден,
Талауурсуз келмез элле ала баргъан жерлеринден.

Оспар болуп къалады сора ма ол кичи жаш Сибилчи,
Нарт элледе ма менме, дей, алчы батыр, бек биринчи,

Бир онгсузну кёргенинде, анга уллу-уллу сёлешип,
Масхаралап, чам этерге тохтамай, дейле, кюрешип:

– Ый, дуниягъа туугъан киши неден-кимден къоркъа болур,
Аны жюреги, эшта да, тал къабукъдан жукъа болур!

Сейир этеме, эшитсем, – дей, – мен ол къоркъгъанны,
Игисагъан а, бир билир эд, ол не зат болгъанын!  

Бирде тюбегенде уа ол къарындашы Сосурукъгъа,
Таматасын да Сибилчи этип башлайды хыликгя. 

Сосурукъ а, ёпкелемей, тынгылап а, дейди, ышарды,
Сибилчини, былай-былай айтып а, дейди, ашырды:

– Эй, жаным, къарнашым, къара тууар бокъгъа бассанг,
Кёрюрме сора кесинге анда кесинг къалай айтсанг.

Сенден кючлю, къарыулугъа, бир онглугъа да тюбесенг, 
Кючлю душманны къолуна, жесир болуп тюшсенг,

Уой, айболат чапрагъындан бетинг аман да агъарып,
Турурса сора, тер сууунг кёнчегинге, – деди, – агъып!

Сибилчини къулагъына да кирмейди аны айтханы,
Тюрленмеди аны ючюн ёхтем акъыл-эси, къаны.

Ма бир кюн а, уллу ныгъыш къаты бла ётгенде,
Анда тургъан эсли киши, деу нартланы кёргенинде,

Терс ышарады да, къарап, салам да бермей нартлагъа,
Ёрюзмекни жумушуна бара, былай дегенед алагъа:

– Лахор этесиз биягъы, уой, сиз нечик бокъласыз,   
Кесигизни батыр сунуп, бардан, – деди, – жокъласыз!

Бирле сейир этген элле, бу жаш шашхан болурму деп,
Кими ачыуланып къалып, кими да, дейле, ёпкелеп. 

Ол экинчи кюн да айтды алай, артал ангыламай деберин,
Нарт Алауган айтды: «Кече сенден да тап юреди эгерим, –

Деди, – сен, жаш, асыры осал сунуп бери келгенлени,
Ёрюзмекни хатеринден биз бир кечген эдик сени.  

Эй, алайсыз, жерге, – деди, – тюшер эд кёзлеринг,
Нелелле, таш атхан кибик, сени айтхан ол сёзлеринг?». 
 
Жаш Сибилчи уа, абызырамай, алай айтады ныгъышха:
– Турасыз, къартладан а сиз артал да болмайын башха.

Мында болуп къаллыкъсыз чал, бир тепмей турсагъыз,
Сизге уа тыйыншлы болур, жолгъа атлансагъыз!

Ол ныгъышда олтургъанла, кёпню кёрген, сынагъанла, 
Кёлсюзлюкден а ёлюмню билип сайлагъанла,

Харх этдиле, Сибилчини сёзлерине кёп кюлдюле,
Кюлюп, жашны башын сылап, былай да дедиле:

– Эй, Сибилчи, чум терекде, кесинг билесе, чайыр жокъ,
Айтхан сёзлерингден бизге хата, хайыр да жокъ! 

Чёк сууну бойнунда

Эки-юч кюнден а Ёрюзмек, сагъыш эте келип,
Ол нартлагъа алай айтды, ныгъыш таба жетип:

– Къой, энди эригип ёлебиз, тюйюлбюзмю нартла,
«Бёрю ашы жолдады» деп, айтадыла бизде къартла.

Турабыз, чыпчыкъла кибик, кирип жылы уялагъа,   
Бир жайылып, къарап келсек а керек эд дуниягъа! 

Нарт уланла, танг атханлай, къобадыла бирден,
Атландыла, сауутланып, атларына минип, элден.

Къамичилерин жигит нартла жерге-жерге тарталла,
Кёк Тейриге тилеклерин, излемлерин айталла:  

– Кертичилей турады нарт, аны билир ючюн,
Биз, баш уруп, санга уллу махтау берир ючюн, 

Бизни жолубузда къыйын бир ишлеге тюбешдирип,
Кючюбюзден келген тенгли аман кюрешдирип,

Эй, Жаратхан Тейри, кёкден бизге бир къарасанг а,
Борчубузну толтурууда дагъы бир сынасанг а!

Ала тогъуз жигит киши болуп, бары да батырла,
Чаба-жорта, тохтай, жолсуз жерле бла атыла,

Барадыла, уруп-жортуп, сау жыл тургъанча, тутулуп,
Жесирликни сынай келип, къачханча, къутулуп.

Алай эте, Чек черекни келе келелле бойнуна,
Нарт Сосурукъ, атдан тюшюп, къарайды халына.

Эншге ийилгенде уа нарт, тынгылап сууну жыйысына,
Эмегенни ийиси урду нарт батырны мыйысына.

Бир бармагъын суугъа сугъуп, суу кёрюндю ачы,
Бармагъындан да ауузуна тамдыргъанда бир тамычы.

Суусап болуп, келе эди, сууукъ суудан, дейд, ичери,
Суу саргъалтып къойду тилин, къамайла тишлери.

Нарт Ёрюзмек: «Эй, аланла, – деди, – мен билгенден,
Сууну башы топпа-толуп тура болур эмегенден.

Сууну бокълайдыла ала, бу черекге сийип,
Тёбендеги нартла аурурча, кир сууладан ичип.

Атны ма бу суу кёзлерин, – деди, – сокъур этер,
Адам ичсе уа, келепен, – деди, – ауруу тиер. 

Ол эмеген сюрюу жашайд, адам этден башлап,
Жилянланы, макъаланы, не тапханын ашап.

Ала нени да терк жуталла, бир этмейин башха,
Кундуш къошулмай шорпаны санамайла ашха.

Суугъа кирмебиз, – дейди нарт, – жаны бла барайыкъ,
Бек башында не бар, не жокъ, барып бир къарайыкъ.  

Бара-бара, нартла жетелле къарлы тик таулагъа,
Жолда тюбемейин къалып не шохлагъа, не жаулагъа.

Ингир бола тебрегенде, керекди, дейле, къонаргъа,
Жортууладан арып-талып, алай тохтайла солургъа.

Къая дорбун эследиле уллу бир тау къабыргъада,
Кёрмезенг аллай бир сюек эски къабырлада.

Топпа-толу эди аллы маралмы, атмы сюекден,
Жер агъарып тура эд, дейле, ала асыры кёпден.

Нарт Сибилчи уа алайда эслейди баш сюек:
– Эй, жашла, – дейди алагъа, – тюйюлдю бу бизге керек.

Бу тийрени, – деген эди, – бир бек аманды ийиси,
Башха дорбун излерми эдик, мындан бир игисин?

Нарт Сосурукъ деди анга, уой, кюлюрге да аз къалып:
– Эй, Сибилчи-батыр, сени юйде башха эди халынг!

Кимле атхан болур эдиле деп, бу кёп сюеклени,
Элгендиргенми этди сени мында кёргенлеринг?

– Мени киши кёрген болмаз къоркъуп, не элгенип,
Айтханем, – дейди Сибилчи, – ийис жерден жийиргенип.
 
Къоркъгъан угъай, – дегенди ол, къарай а нартлагъа, –
Ол дорбунга да чыгъайым сизден эсе алгъа!

Эмегенлени жесирлери

Къоялла атларын алай, бирге ёрлейдиле таугъа,
Нарт Сибилчи чыгъып барды, къайгъы этгенин къууа.

Ол дорбунга къарагъанлай, титирейдиле, къоркъуп,
Чач тюклери да къымылдап, кирпи ийнелей, къобуп. 

Кёлню сыйындырлыкъ къазан къызыу отда кайнай,
Он-онбеш эмеген да, дейд, чий этлени чайнай,

Сары шинжича, тюк къалын басып кёкюреклерин,
Къоркъурча, от жана бирер къара, дейд, кёзлери,

Мыйыкълары да, чюелип, улекъу, дейд, чырпылай,
Уллу, жугъу да къолларын юслерине сылай,

Бек деу элле эмегенле, галгундурлача, мазаллы,
Бири, къолун сугъуп, къармай тура къазанларын.

Ала, эслеп ол нартланы, секирип ёрге туруп, 
Тыялла алларын, нартла кетмезча, къутулуп.

Бек тамата айтды: «Иги болду бери келгенигиз,
Ушхууурну эм ахшысын бизге бергенди тейрибиз!

Эй, жууукъ болугъуз, нартла, олтурчугъуз былай,
Сизлей, – деди, – къонакъланы билебиз да сыйлай!».

Ташла болалла нартлагъа салгъан шинтиклери,
Ол ташлагъа къалын желим жакъды кичилери.

Къонадыла нартла, бир бирине, дейд, къарашып,
Олтургъанлай, ол ташлагъа, тепмезча, жабышып.

Нарт Сосурукъ ол желимни сезгенед ийисин:
– Менден сиз таматасыз, – дейд, кичи этип кесин. – 

Ташдан туугъанма, таш менге туугъан анады, – деп, –  
Ташха олтургъан манга уллу айып болады, – деп, 

Сюелгенлей, нарт жыйынга къарап, кюле турду,
Артда бёркюн жерге салып, анга, дейд, олтурду.

– Аха, – дегенди сора ол нартлагъа уа тамата, – 
Уугъа кетер ючюн, – деди, – къобарбыз, танг ата. 

Иги тойгъанбыз шорпадан, марал да этледен,
Жукълагъыз бюгече, охо, жумушакъ шинтикледе.

Танг алада къобуп кетелле уугъа эмегенле,
Ингир ала къайтып келелле, къууанч эте, кюле.

Къазанларын терк толтуруп тюрлю кийик этден,
Къонакъларын ахшы сыйлайла эмегенле адетинде.

Кете туруп, киши къачмазча, жабалла дорбунну, 
Жассы ташны сюеп салып, сау гебенден уллу.

Тогъуз кюнню алай туралла, ол нартланы сыйлап,
Эрттенликде къарт эмеген айтды, ышара, ойнап:

– Дуния кезиудю, олду биз кёре тура, иги билген,
Жер юсюнде болмаз бизнича тюз адетни сюйген.

Халкъыбызда жюрюйдю энтда эски бир адети,
Аны толтурмай къояргъа уа жетмез, – деди, – бетим.

Къонакъбайлыкъ борчну этдик, – деди, – толусунлай,
Сиз сыйларгъа керексиз энди, адетибиз алайд.

– Айхай, – дегенди Ёрюзмек, – сыйлар эдик сизни,
Бу дорбундан чыгъа турурча, берсенг эди изми.

Ол тамата уллу кюледи: «Ай, зауаллы нарт хыйлачы,
Алай кетеренг сора, – дейди, – сен къутулуп, къачып!

Биригизни да жокъду, – дейди, – ашарча бир заты,
Барып, бери сюйрегиз, жашла, эрши къолан атын!

Нарт Сибилчи уа кюрешди ол оноуну къойдурургъа:
– Андан эсе ыразыма, – деп, – мен кесими сойдурургъа!

Жаны кибик болуп турады ма ол къолан ат атама,
Сиз сойсагъыз аны, – деди, – атам ёлюп чыгъар тангнга! 

– Хай-хай, тели нартла уа, – деп, анга кюлгенди эмеген, – 
Ма ол эрши малланы, – деп, – жандан да бек сюйген!
 
Алай эсе, хо, кесинги, – деди, – тутарбыз бичакъгъа,
Келтирчигиз муну, – деди, – бери, таш ожакъгъа!

Адам этден жубанмай а, сау айыбыз ётген болур,
Бу жаш бек абадан токъбетди, боллукъду ушхууур.

Ол эмеген алай дегинчи шапа, дейди, жашха, 
Нартны байлап салады, бир къозулай, союм ташха.

Эмегенни уа бичагъы болуп эд багъырдан,  
Билеп башлайды ол аны, жилтин жаууп ташдан. 

Ол бичакъны болур эди бир юч къары узунлугъу,
Хырпин ташы болур эди тирмен ташдан уллу.

Амалсызгъа къалып, нартла, къарай бир бирине,
Нарт Ёрюзмек айтады сора Сосурукъ-нёгерине:

– Сен, жашым, амалчыса, – дейд, – эсинг-акъылынг бар, 
Бу итлеге къурман болмазча, тап, маржа, бир мадар!

Нарт Сибилчи ташда жатады, тебалмай, къалтырап,
Сосурукъ алай сорады, къарындашы таба къарап:

– Эй, Сибилчи, къалтырайса, ёлеме деп къоркъуп,
Кёкюрегинги уа жюрегинг къыйнаймыды, уруп?

– Къоркъгъанны къой, – деди, – титирейле санларым,
Иги айланмайд солууум, чыгъып къалад жаным!

Шапа уа, бичагъын билеп, келди Сибилчиге,
Нарт кёзлерин жабып турду, уллу азап чеге.

Сосурукъ тебеди сора: «Эй, неди бу ишигиз,
Сиз нек келгенсиз деп а, нек сормайды киши?

Келечиле болуп келдик, къалсакъ да кечиге,
Биле болурсуз да, ёлюм, – дейд, – жокъ келечиге.

Жай кечеле узундула, тояр заман алыкъа бар,
Бек ашыкъгъан, деучюдюле, артда тилин къабар.

Айтырек, сорсагъыз, – дейд, – нени да тынгылы, 
Сиз сормай турдугъуз, болуп аш къайгъылы».

Ол тамата да: «Ашыкъгъан, – деди, – душман болсун,
Тынгылайыкъ, – деди, – алай, хапар къысха болсун!».

Сосурукъ айтхан хапар

Башлайды сора Сосурукъ, сёзюн сайлап, тизип:
– Керекди айтыргъа, – деди, – бек кертисин, тюзюн.

Сау дунияда, излеп, жюрюп турса да жюз жылны,
Тапмаз сизден эсли, – деди, – уой, акъыллы халкъны!

Бек оюмлусуз, эсепчи, нени да эслеген,
Сынаулагъа, къыйынлыкъгъа, ташла кибик, тёзген,

Даулаш-дауур болса да, тюз оноула этген,
Жалгъан сёзню унамагъан, керти сёзню сюйген.

Этеме ант, бизде алайды къартла айтханлары,
Андан башха тюйюлдю бар нартны ийнамлары! 

Алай ыразы болады ол эмеген жыйын анга,
Тынгылап чыгъар эдиле, дейди, айтып турса, тангнга.

– Айт, айтчы энтда! – деп, ол тамата да тиледи,
Нарт Сосурукъ да, бир ашыкъмай, хапар айта берди:

– Нартда даулаш уллу барады, жете кетгенди урушха,
Бири да къалмай, элибиз батып жашайды сагъышха.

Къуруй турады юйюбюз, болуп къауум-къауум,
Сизге айтырма, сорсагъыз а, аны баш сылтауун.

Эртде-эртде, Тейри айтып, бу дунияны жаратханда,
Жарыкъ кюнню нюрю да жерни юсюн жарытханда,

Болгъанды бир бугъа, сау тийрени да толтургъан,
Тереклени, кырдыкланы да, айырмай, отлагъан.

Минги Тауну этегинде туруп, дейд, арт аякълары,
Эдил-Сууудан иги ичип, къурута эд къатларын.

Таула таба да бурулуп, жалай эд тузларын,
Алай кючлю эд солууу, терк эритирча бузларын.  

Ырхы келгенча, сийдиги топ-толтура эд тарланы,
Мюйюзлери бла къатылса, оюп къоюп къаяланы. 

Ауур атлагъаны сайын ол тепдире эди жерни,
Бош чеплени эздиргенлей, эзип уллу тереклени.

Ол къуйругъу блан аудура эд, силксе, тёбелени,
Суудан ичип тебрегенлей, тогъуп терен череклени,

Бир ненча ёмюрню жашап, дейд, къартайып, бугъа, 
Бир тау къушха болгъанед бек аламат саугъа.

Бугъа уллу болгъанча битеу хайуанладан,
Ол къуш къайда уллу эди битеу къанатлыдан.

Гаккылары уллу элле деменгили Минги Таудан,
Тырнакълары узун элле кёкде жанкъылычдан,

Къанатларын керсе, жарыкъ кюнню бетин жабып,
Капказ тауун, тюзюн, тигин саулай салкъын алып.

(– Эй, Сибилчи, къоркъамыса? – дегенди Сосурукъ, –
Алай бек къоркъма энди, кетербиз къутулуп).

Ол къуш а бугъаны, дейд, кёрюп, учуп жетди,
Тырнакъларын беклеп а, бир улакълай алып кетди.

Къанат керип, барды кёкде, ол бугъаны да кёлтюрюп,
Малны къаны жаугъан эди, жауунча, тёгюлюп.

Бир жаш болгъанды алайда, къойла кюте кеси, 
Сау сюрюуню жюрютюучеди аны бир текеси.

Жангур жаууп башлагъанда уа къойла юслерине,
Ала бары бугъундула ол текени, дейд, тюбюне.

Къая сунуп, къонганед ол къуш мюйюзюне,
Теке жукъ сезмейин къалды, жукъ келмей эсине.

Ол текени уа тюбюнде тургъан жаш сюрюучю,
Тюзде дуппурладан атлап, абынмай жюрюучю,

Теке тюбюнден къарады, тохтаймыд деп, жауун, 
Къуш, элгенип а, кёзюне тюшгенед жауурун. 

Андан учуп кетеди къуш Минги Тауда уясына,
Ол жаш келеди, тарыгъып, ингир ала, анасына.

– Кирчик тюшгенди кёзюнге, – деди ол жашына, –
Аны уа, тил айландырып, жалап, атарем тышына,

Алай, кече ырысды тил, – деди, – айландыргъан, – 
Танг атханлай, Сандыракъгъа керексе барыргъа.

Сандыракъ-обур, тюрслеп къарай, болгъан ишни билди,
Ол кёзюнде бир акъ тюзню, бир сыртлыкъны кёрдю.

Уллу бугъа жауурунну Сандыракъ жалап алды,
Тюкюргенде ол жауурун тюзге тюшюп къалды.

Нарт Сосурукъ, айта келип, тыяды хапарын:
– Эй, Сибилчи, къалайды, – дейд, – жесирликде халынг?

– Ый, маржа, – дейди ол, – ёлеме, тапбир амал-мадар,
Жарармы, жанымы сакълармы бу сен айтхан хапар?

Нарт Сосурукъ а, ышарып, къарылмай тамагъы,
Сёзюн, алгъынча, тап тизип, айтады жомагъын:

– Жауурун къалакъ алайлада къауум чакъны турду,
Заман ётюп, аны юсюне къара топуракъ къонду.

Ары келелле адамла, кёрюп ариу сыйдам жерни,
Ол къалакъны юсюнде салалла бир жараулу элни.

Рахат жашай да келдиле, ахшы тирлик алып,
Жер тебренип башлайды сора, элге къоркъуу салып.

Кече сайын болуп турады жерни уллу тебренгени,
Кече сайын да эл тангнга чыгъып турады, элгенип.

– Бу не палахды, – деп, марап башлайдыла была, –
Кече сайын а? – деп, къарап башлайдыла была.

Бир тюлкюню къалауурла эслеп къоялла келгенин,
Ол къалакъны къыйырындан тутуп кемиргенин.

Андан, уллу садакъ ишлеп, элтелле, кёлтюрюп,
Эрттенликде ол тюлкюню атып къоялла, ёлтюрюп.

Соя башлайла терисин, бир жартысын алалла, 
Бир жартысын алабыз деп, аудуралмайын къалалла.

– Не пох къауум эдиле! – деп, жаш эмеген кюлгенди, –
Мен бир болгъаем алайда, кёрюрелле! – дегенди.

– Тый ауузунгу, итден туугъан! – дегенди тамата, – 
Сен, къонакъ, хапарны бардыр, билесе да айта. 

– Озуп баргъан, дейд, алайтын, урчукъ да ийире,
Бир къарт къатын айтды элге, этгенлерин кёре:

– Бу тюлкюню аудурайым, санамай бир тюкге,
Терисини ол жартысын манга берсе эгиз бёркге.

Ыразы болалла адамла, тиширыу да, келип,
Ол тюлкюню да урчугъу бла ол аудурады, кёлтюрюп.

Тюлкю терини жартысы элге болду бёрклюк,
Бир жартысын алып кетип, къатын бичип кёрдю.
 
Кёп кюрешди, ол терини созду, тартды, бурду, 
Уланына бёрк чыкъмад да, арбазына сызып къойду. 

Артда ол жаш, ауруу тийип, ёлюп, асыралды,
Заман бара, баш сюеги жерден къарап къалды.

Алайлагъа уа сора бир атлы жыйын келгенди,
Ол баш сюек анга бийик къаяча кёрюнгенди.

Бир кёз тешигине кирип, отха къазан асалла, 
Ашап, ичип, жатып, кече рахат жукълап къалалла.

Бир сюрюучю жаш алайтын ётюп бара болгъанды,
Ол баш сюекни таягъы бла бир жанына сызгъанды. 

Анда болгъан жаш атлыла жерге тёгюлдюле, 
Жерге тийип, бири да къалмай, алай бла ёлдюле.

Халкъда, – дегенди Сосурукъ, – даулаш чыкъды андан,
Къайсы уллу болур эд деп жети деменгили жандан.
 
Даулашладан, тюйюшледен жетдик чачылыргъа,
Нарт Элинде аздан къалды сермеш ачылыргъа. 

Алай деген элле бизге ныгъыш сакълагъанла:
– Тюзюн билликдиле аны ма эмеген акъылманла.

Ала тюйюлдюле десек ол жууапны тюз табаллыкъ,
Дуния башында ким болсун бизге болушаллыкъ?  

Алай сунуп, салып келдик эски журтугъузгъа,
Къартла къарайдыла, сакълап, бизни аллыбызгъа.   

Эмегенле уа, тынгылап, асыры къууангандан,
Бизге тенг ким болуред деп, асыры махтангандан,

Солуу алалмай, олтуралла, ашны да унутуп,
Ол махтауну жуталмай, кёкге учар кибик болуп.

Кичилери айтды: «Нартны юйю, – деп, – къурусун, 
Ол къуш болгъанды аладан бек мазаллы, бек уллусу!».

Бир башхасы ачыуланды: «Жаншай тураса телиден,
Къушунг къалай уллу болур эд, сагъыш бир этчи, текеден?

Теке уллу эд, бугъаны да, – деди, – къушну да кёлтюрген,
Деу сюрюучю да тюбюне уа аны улакъ кибик, кирген!».

Андан алай къызып жанады ол тамата барысына:
– Сизни кибик телилеге да душманларым ышансынла!

Жар оюлгъан тёре болса эд бу дунияда сылхырлагъа,
Бек биринчи керек болур эд ол ма сизге оюлургъа!

Эй-эй, нартха жууап тюйюлдю ма бу эки тели айтхан,
Бек уллусу къара тюлкю эд, элни саулай къалтыратхан!

Тюйюш башлайла сора, дейди, эмегенле, бирден къобуп,
Ташла бла, терекле бла, дейди, бири бирин уруп, согъуп.

Кёп булгъашалла, урушалла, къычырышып, дейди, улуп,
Андан терен къолгъа кетелле бары да, дейди, къуюлуп.

Анда да тынчаялмай сора, зынгырдатып къаяланы,
Кёкге бара эд, тюйюшюп а, ачы хахай-тухайлары.   

Сосурукъ исси шорпа къуяды ол нартланы тюплерине,
Къачып кетелле батырла да, терк ычхынып, юйлерине.

Ма ол кюнден башлап а, дейди, башха болуп къаны,
Къойгъанед Сибилчи-батыр, дейд, телисине махтанганын.

Деменгили Къарашауай

Бир ай, экими ай озуп а, Къарашауай келди ары,
Нарт Ёрюзмек анга айтады алда болгъан хапарларын.

Къарашауай тилейди сора нарт жашлагъа, батырлагъа:
– Сюе эдим сизни бла мен да ол тийреге бир барыргъа.

Ый, маржа, аланла, ыразыма, – деди, – ары тебресегиз,
Ол жерлени, ол дорбунну да манга да бир кёргюзтсегиз!

Жангыз бири да барайыкъ деп, алай айталмады анга,
Нарт Ёрюзмек кеси тебрейди аны бла, дейле, дорбуннга.

Нарт Ёрюзмек а Шауайны уа бек базына эд кючюне.
Аны ызындан кирип кетеди ол дорбунну да ичине.

Бирден ёрге къобуп къалалла анда болгъан эмегенле:
– Кимледиле была уа энди, бери чырт къоркъмай, келгенле?!

Уллу гыйы ташны алып а, дорбун аллын, дейди, жабып,
Гъыжылдатып, дейд, тишлерин да, жаныуарлай ачыуланып,

Эмегенле таматасы, дейд, жанып къалды юслерине,
Алгъын этген телилиги уа тюшген болуред эсине:

– Алгъын да бир къутулдугъуз, бизни аман тюйюшдюрюп,
Бирибизни бирибизге да, бир ит сюрюуча, юрдюрюп!

Андан бери жанып, кюелле ауур, къыйын жараларым,
Къаралгъанлай, – деди, – туралла, ачыйла бары санларым.

Ушхууурлукъ болуп келип сиз ол жол, – дейди, – дорбунга, 
Къачып кетгенегиз да, энди бизге жарарсыз дарманга!

Шауай-батыр, артал апчымай, алай айтады алагъа:
– Эй, сабыр этигиз, айыпды, къара сен бу къаугъалагъа!

Сизден къачар болуп, бир телилеча, бери келемедик, – деди, –
Сизге дарман болурек деп да, алай ёлемедик? – деди. – 

Кел, адетли, сабыр халда, ашай, гюрен олтурайыкъ,
Къаугъа да этмей, хошлукъда ахшы хапар да айтайыкъ.

Деу нарт алай сёлешгенде, бек абызырап, эмегенле,
Арсар болуп, олтуруп туралла, къарашханлай бир бирине.

Шауай-батыр ачыуланады: «Эй, неди бу этгенигиз,
Не адетге, не къылыкъгъа сиз бир юйренмей кетдигиз!

Ташны алай да ким салгъанды, жарыкъ урмазча дорбунга,
Къонакъланы да ким тутады бу тунакы къарангыда?».

Туруп, дейд, сора, аягъы бла гыйы ташны уруп ийди,
Таш, сызгъырып учуп кетип, дейд, узакъ бир къаягъа тийди.

Нартда болгъан уллу кючню, дейд, ала бары да кёргенде,
Хахай этип, къачып чыгъалла ол дорбундан эмегенле.

Нарт Ёрюзмек Къарашауай бла къайтып келип юйлерине, 
Баргъанлары хапар болгъанды битеу нартла эллерине.

       СИБИЛЧИ  БЛА  БИР  КЪАРТ  ЭМЕГЕН  

Нарт Ёрюзмек жашлары бла уугъа тебреди,
Эй, ала бла, узакъ барып, бир сыртлагъа ёрледи.

Жюрюй кетип, ёлтюрдюле бир мазаллы айыуну,
Бу, дедиле, артдаракъгъа болсун бизге аяулу.

Сыдырдыла нарт уланла ол айыуну терисин,  
Къакъ этдиле семиз этин, башха несин-бирисин. 

Сибилчи уа, кеси кетип, бир борсукъну ёлтюрдю,
Къонушлары болгъан жерге аны алып келтирди.

Тишлик этип, борсукъ этден жубандыла барысы,
Жигитлеге жумушакъ тёшек болуп къалды алысын.

Эрттенликде Сосурукъ да, бир журчукъну ёлтюрюп,
Алып келди ол къонушха, ариу санлап, кётюрюп.

Къазан болмай, нарт уланла журну этин жондула,
Ол этни да, затын къоймай, жур ашхынга салдыла. 

Ол ашхынны бастырдыла, юсюне от этдиле, 
Бише турсун былай деп а, тебредиле, кетдиле.
 
Тёгерекге къарай, жюрюй, эслей, бара келдиле,
Бир къалын уллу орманны теренине кирдиле.

Ажашдыла, жол табалмай, ары, бери да барып,
Олтурдула бир талада, талып, дейди, бек арып.

Солуй кетип, Ёрюзмекге айтды батыр Сибилчи:
– Ортагъызда жумуш этер мен болама бек кичи.

Алайдагъы тик таугъа да бир чыгъайым, ёрлейим, 
Сиз солугъуз, мен орманда бир жол излеп келейим.

Къарар эдим, мында ким бар, жашай эсе адамла,
Ким биледи, ала бизни, къонакъ этип, алырла. 

Бара-бара, нарт алайдан узакъ бир жерге келди,
Бир талада отлай тургъан эчкилени эследи.

Анда жокъ эд эчкилени, къарап, кютген сюрюучю,
Тёгерекге кёз атады, къош кёрюнмей, Сибилчи.

Кеч болгъунчу, эчкиле да, отлай-отлай турдула,
Тебрегенде, алларын да дорбун таба бурдула.

Дорбундан чыгъып къалады бир бек уллу эмеген,
Атлагъанда, жерни, ташны, къаяланы тепдирген.

Тюк басхан мангылайында жангыз бир кёзю болуп,
Хыйладан бла кукадан а хар айтхан сёзю толуп.

– Эй, ингиринг ахшы болсун, – деди анга Сибилчи, –
Жол билген ма сен болурса мында, эски эчкичи?

– Ахшылыкъ кёр, жууукъ бол а, – деген эди эмеген, –
Сенсе адам улуладан бери биринчи келген.

Мен Къужзынма, ёмюрюмде болуп турдум эчкичи, 
Къартма энди, тасды, жокъду алгъынгы уллу кючюм.

Келчи, мен а сени мында бир бек ахшы сыйлайым,
Ашыбызгъа эчкилени эм семизин сайлайым!

Алай айтып, Сибилчини дорбунуна сюйреди,
Дорбунну тешигине уа бир гыйы таш сюеди. 

– Къонакъ, сен а от этерменг бу эски тыпырымда,
Отунларым, къалау болуп, ма, турадыла анда.

Эчкилени бек семизин сайлайым деп, къармады,
Сибилчи уа чакъгъычы бла, от эталмай, къыйналды.

Кюрешеди, эмегенни от бир алмайд отунун,
Арыгъанда, эрикгенде, артал къоюп олтурду.

Эмеген, аны кёрюп, дейд, бир отлукъ ташны тапды,
Ол ташны къаялагъа, дейд, юч кере къаты тартды.

Тартханы сайын чыгъалла, къуюлуп а, жилтинле,
Отунла андан жаналла, къабыналла, тютюнлеп.

Къазанны, дейд, нарт асалмад, ол анга болуп ауур, 
Эмеген, кеси асып, дейд, къуургъанед жалбауур.  

Къапмишин бошагъанда уа ол башлайды хапарын: 
– Бу дорбун бола келеди жюз жылланы тыпырым.

Тайпабызны, нартладача, жокъду, – дейди, – юйлери,
Кийими териледенди, бек башхады кюйлери.

Малмы, жаныуар, кёгетми, не тапсакъ, аны ашап,
Айланабыз, айыулача, орманла ичинде жашап.

– Хар жанны Тейри этгенди ёмюрюн башха, энчи, 
Ненча жыл жашайсыз? – деп да, соргъан эди Сибилчи.

– Юч жюз жыл жашауубузду, орта эсебни алсакъ, 
Ай, алгъын алай а кёп эд эмеген, – дейд, – жанузакъ.

Ауругъанны тюбюне уа биз къаудан ханс жайыучек,
Башына уа, жастыкъныча, бир гыйы таш салыучек.

Адам къанны бериучедик, саналыпды дарманга,
Адам этни шорпасын да иссилей берип анга.
 
Бирибиз ёлсе, асырамай къоюучу эдик, сакълап,
Алайгъа айыу келсе уа, тоюучек, аны ашап.

Бек зауукъ жашап тургъанек былайда бек эрттеден,
Ма бизден кючлю да жокъ эд бир тайпа жер юсюнде.

Энди уа нартла баралла бизни къырып, тауусуп,
Сау къалгъан къауумлагъа да къара къанла къусдуруп.

Дорбунда бир тёрт жюз жыл а, не болса да, кечиндим,
Къыйынлыкъ, палах сынап да, аланы да кёлтюрдюм.

Ит нартла, гитче болуп да, кёп къурайла фитнала,
Хорлаучудула алай бла, тюбешип иш къалсала. 

Былтыр а ол нартланы уа, маллары да къырылып,
Онгларыкъбыз энди деп а, барыбыз да къадалып,

Ол ёлген малланы барын биширип къазанлада,
Кеслери къачып кетелле, этлени къоюп тарда.

Алайда, бизни аскер а, ол этден ашап, тойду,
Бир ауруу тийип, – дегенди, – бири къалмай, жоюлду.

Аскерде элле мени да жети деу, ариу жашым,
Ма андан бери тохтамай бек ауруп турад башым.

Бирибиз алай ёледи, бирибиз кетип жардан, 
Эмеген болуп, жангызма, айланама бу тарда.

Сиз, нартла, топпа-толусуз фитнала, хыйлаладан,
Бир кече келечилебиз деп, келген эдиле нартла.

Алайда айтып башлайла бир къужур хапарланы,
Ма аны бла уа алдап, – дейд, – эмеген уланланы, 

Бир бири бла сермеширча, къозутуп ол жашланы,
Ала тюйюше тургъунчу, къутхаралла башларын.

Сен бири тюйюлменг, – дейди, – ол бери келгенледен,
Нарт тукъум къуруп къалгъа эд, бири къалмайын, жерден!

– Эй, угъай, ала болалла Нарт Элде бек алчыла,
Мен а не, мен бош алайма, саналама жалчыгъа, – 

Деп, жалгъан бла, Сибилчи да, дейд, башын алай жулду,
Эмеген анга дагъыда аллай бир соруу сорду:

– Ёрюзмек деген, ма олду нартланы бек аманы,
Эмеген халкъны, – дегенди, – бек уллу да душманы.

Эй, анга къайнап турады кече, кюн да къаныбыз,
Туталсакъ, чийлей ашарек, тынчайырча жаныбыз!

Нартлада ол Ёрюзмекмид, мен эштгенча, кючлюсю,
Демлешип, хорлап кетемид жауладан эки-ючюсюн? 

– Алай бек кючлю тюйюлдю, – деп, айтады Сибилчи, –
Башха нарт батырладан да кёп болмаз аны кючю.

Ёрюзмекни бёрюге, – дейд, – бек ушайды сыфаты,
Бачамады да, аны ючюн айтылгъан болур аты. 
   
– Хо, – дегенди эмеген да, – тура тур бир, тутулуп,
Сен мени алдап, мындан а къачалмазса, къутулуп.

Сюрюуден къайтсам, жарарса, бир татлы къабын болуп,
Этинги шишлик этерме, къып-къызыл, – дейд,– къуууруп.

Сен малчымыса, жалчымы, – дейд, – аны бла ишим жокъ,
Манга кереги, – дегенди, – ашхыным болгъу эд токъ!

Айтырын айтып, жукълайды эмеген къарт, хурулдап,
Тюш кёре болур эд, эшта, бир затла, дейд, мурулдап.

Сибилчи уа темир шишни, къыздырып, сакълап турду,
Къызгъанлай, эмегенни да кёзюне тутуп, урду.

Эмеген, секирип къобуп а, хахайлап, дейд, улуду, 
Зат да кёрмей, абына, дейд, ташлагъа кесин урду.

Къармады дорбун ичин да, кёзюнден да къан бара,
Ачыуу бла таш жута эд, шыхыртха башын бура.

– Ай, хыйла нартчыкъ, – дегенди, – алдадынг эмегенни,
Ма, сокъур болуп къалгъанма, терк ашамайын сени!

Сен акъыл тёбесе дерме, дорбундан да чыгъалсанг,  
Къара къанынгы ичерме, бир амал бла туталсам!

Эмеген арымай, талмай, сау кече къармап турду,
Сибилчи, бугъа, къача да, ма алай бла къутулду.

Танг атып, чыгъар заманда, боз эркеч да макъырды,
Эмеген да сюрюуюн, дейд, къыстаргъа деп чакъырды. 

Сюрюуде хар эчкини да ол тийгенед сыртына,
Сюрюуню бирем-бирем, дейд, ол ийгенед тышына.

Эркечни союп, къаплайды Сибилчи боз терисин,
Эчкиле бла терк чыгъады, дейд, тутдурмайды кесин.

Чыкъгъанда уа къычырады, сюелип, ол мондайгъа:
– Энди не зат эталлыкъса, сен сылыкъ тели, манга?

– Ай, итден туугъан адам а, биягъы къутулалдынг,
Мени, къарт эмегенни да, сабийнича, алдадынг!

Эй, менлей болсун жауум да, уой, эссиз, уой, билмечи,
Сюрюуде дагъыда барды бир къара, – дейд, – эркечим.

Эркечни союп, къанын да, – дейди, – сора ётюн ал,
Ёт орнун, элте барып а, ол союм ташха бир сал.   

Ол эркеч ёт жарарыкъды жарамы сау этерге, 
Кёзюнге къанын жакъсанг а, жер тюбюн да кёрюрге. 

Нарт айтыуну эскерип а: «Эй, – деди нарт Сибилчи, – 
Эмеген, ёле туруп, – дейд, – болуучуду хыйлачы».

Эркечни союп бошап а, ёт орунун кеси алды,
Териге жыйып, къанын а ол союм ташха салды.

Эмеген, мычымай, сора, терк союм ташха жетди,
Кёзюне къан сюртгенлей а, ачытып, тели этди.

Кёзюнден къан тёгюле, дейд, аллында жукъ кёрмеген,  
Алынып, несин да билмей, хахай этди эмеген.

– Сау Нартда болмаз, – дегенди, – тюз сенича амалчы,
Аллай бир амал билип а ким болур эди жалчы?

Хорладынг эмегенни да, кереклид сенге саугъа,
Бу алтын жюзюкчюкню уа мен ёчге къойдум санга.

Сибилчи бармагъына, дейд, жюзюкню алып, салды,
Салгъаны бла ол жюзюк а, къонгуроулай, зынгырдады.

Эмеген чабып келгенед, ашыгъып, ол тауушха,
Жюзюкню тешалмай, дейле, амал тапмайын башха,

Бармагъын кесип алып а, нарт сызып ийди жардан,
Сибилчини тутайым деп, эмеген да ызындан.     

Сибилчи къайтып келгенед нартлагъа, арып-талып,
Эмегенни эчкилерин, эркечни ётюн алып.

Къайгъылы болуп, нартла уа, жайылып ол жерлеге,
Тебреген элле бары да нарт уланны излерге.

Ол таладан тёрт батыр да, танг алада кетдиле,
Алында кече къалгъан, дейд, ёзенге да жетдиле.

От этген жерни табалла, от тура эд, жукъланып, 
Аламат бишген этни да терк ашайла, жутланып.

Алайда кече къалалла, бюсюреп ол къонушха,
Айыу этни жартысы уа къушлагъа жарап ашха. 

Къалгъан къакъ этледен, дейди, къуууралла тишликле,
Тебреген эдиле сора, кюн келип, дейд, тюшлюкге.

Ол айыу териден, дейле, тиктирип да чабырла, 
Эл ныгъышда, жарашдырып, айта элле хапарла.

Нарт элде уллу къууанч бла сый, байрам да этилди,
Нарт халкъгъа уа сора, дейле, рахатлыкъ алай келди.

Нарт элде жашап тура эд Хайырсюле-акъылман,
Эркечни ётю болгъанед ол сокъур эрге дарман. 

Эркечни ётюн, алып, дейд, кёзлерине сюртдюле, 
Саппа-сау болуп къалып а, кюн жарыгъын кёрдюле. 

Бир жангыз тиши да тюшмей, огъурлу да къарт болуп,
Жюз бла жыйырма жылы да, бир аурумайын толуп: 

– Жашаудан тойгъанма энди, заманым болгъанды, – деп, –
Ёлюрге керекме энди, юч кюнюм къалгъанды, – деп, –

Жыйылып жууукъ-ахлу да, къатында, дейд, сюелип,
Юйюнде, тёшегинде, дейд, ол къалгъан эди ёлюп.

                XVIII.  НАРТНЫ  КЪЫЙЫН  ЗАМАНЫ

            НАРТХА ЁЛЕТ КИРГЕНИ

Нартла бла уллу губула

Бурун-бурун, эртте-эртте озгъан заманда,
Нарт урлугъу бу жерлени алып тургъанда,

Минги Тау бла Къазман Тауну къойнунда,
Дарман Къыркъ Сууланы да бойнунда,

Эркин жашай элле жигит нарт уллары,
Жаратхан Тейрини тулпар а къуллары.

Уой, алай да керилип жашай эдиле, дейди,
Ташны, агъачны, тауну ашай эдиле, дейди.

Хар не ишге жетип чемерлери бла кёллери,
Ариу элле салгъан шахарлары бла эллери.

Ма эмеген элле бла да къатыш жашап,
Къыр кёгетле, Апсатыны малын ашап,

Сырпынларын къолларында тутханлай,
Къыркъ Сууларын душманладан къоруулай,

Кюнчыкъгъандан башлап, уллу жерлерин,
Нарт батырла сакълай элле туугъан эллерин.

Бир жол, ол эрттеги, таза къыйын заманда,
«Акъ жылла» деп, аллай юч жыл болгъанда,

Жауун жаумай, кюн да жерни къуууруп,
Таудан уруп келген ариу суула да къуруп,

Ач да кирип Нартха, мирзеулери тауусулуп,   
Эмегенле чабхан элле, ачдан къутуруп.

Нартла амал этип бир кёрюрек, дедиле,
Тапсакъ, бир кёп малла сюрюрек, дедиле.

Эки уллу аскер болуп, чыкъгъандыла,
Ючюнчюню къалауургъа салгъандыла.

Ол аскерге таматагъа Батырбазны къойдула,
Кюнбатышха, кюнчыгъышха, дейд, аудула.

Эмегенле ол заманда, къаяланы тепдирип,
Нарт эллеге къауум-къауум болуп кирип,

Тапханларын ашап, аман халек этген элле,
Батырбазгъа къуугъун жашла келген элле.

Нартла этеклеге жайылдыла, таулагъа,
Бир хорлатмай андан-мындан келген жаулагъа.

Эмегенле Къыркъ-Сууланы башын алдыла,
Нарт жерлери артал суусуз болуп къалдыла.

Эмегенле, орманладан чыгъып, чапдыла,
Кёп сабийни, кёп къатынны къапдыла.

Къыркъ да Сууну нарт эллери къопдула,
Ачыуланып, уруш этер ючюн чыкъдыла.

Эмеген жыйынны нартла аллын тыйдыла,
Къыра кетип, орманлагъа урдула. 

Къарт Батырбаз, кенгеш къурап, айтды нартлагъа:
– Сакъ болайыкъ сабийлеге, къартлагъа.

Къанлы уруш шёндю тохтап, шошайды,
Ол шошлукъ а кёпге бармаз ишге ушайды.

Билдирейик ишибизни узакъ кетген аскерге,
Хорлаялмакъ, барыбыз да жыйылмай бирге.

Аскерлеге нартла эки къуугъун ийдиле,
Келмеселе, иш кырты болургъа ушайд, дедиле. 

Нарт эл бар эд Кердеуюкле деген бир жерде,
Уллу эди, халкъ да кёп жашай эд ол элде.

Шаушюгют Сыртындан энип ёзенге, 
Бир губула жайылдыла, чабып баргъан-келгенге.

Четенлеча, уллу элле, кёпден кёп болуп,
Аулары да жылтырауукъ, ат аркъандан бек болуп. 

Бир адамны сюре кетип, ауларына тюшюрюп, 
Къол ичине кете элле, байлап, алып, кётюрюп.

Къанын эмип, къабугъун а къоюп къоллада,
Жан да къымылдамай къалды арба жоллада.   

Адам аягъы басмай къалды айбат Тызылгъа,
Жоллары да боялгъанед акъдан къызылгъа.

Нарт жигитле кирген элле уллу сермешге,
Сюре барып, губуланы тыйгъан элле бир тёшге. 

Келип-келип, минг-минг губу тёгерекни алдыла,
Жигитлени жыртып, ашап, къолгъа кетип къалдыла.   

Тик сыртлагъа ол эл къачды, къутулуп, 
Ол эд жангыз амал, къалмаз ючюн тутулуп. 

Ол губула, ёрлей билмей, кете элле, тёнгереп,
Эл адамы тауда къалды, Нартдан ёнгелеп.

Ол заманда нарт Ёрюзмек, кетип элинден,
Хапары да жокъ эд Нартда болгъан ишледен.

Сатанайгъа жетди сора Кёнделенден бир хапар,
«Уой, керек эд, – дейди ол а, – жарлылагъа бир мадар».

Бир заманда эки аскер Нартха къайтдыла,
Талай элни кюйюп, къуруп, анда алай тапдыла.

Адамларын эмегенле ашап, юйле чачылып,
Тыпырлары суууп-сууп, отоулары кёкге ачылып.

Ташлы Сыртха жетдиле да ол аскерле, атылып,
Ёртен отлай, жюреклерин кючлю дерт алып.

Сатанай а, жумуш берип, къулун чапдырды, 
Сосурукъну юйге бир кел деп чакъырды. 

– Жаным, – деди, – жигит туугъан уланым,
Сен хорлай келгенсе душманланы, жауланы.

Керек болдунг энтда бир жигитлик этерге,
Аскеринг бла Кердеуюкле Сыртха жетерге.

Бир губула чыкъгъандыла, элни къурутуп,
Сау къалгъаны турадыла, сырт башында олтуруп.

Мен да биргегизге атланайым, ары барайым,
Губулагъа, ол элге да кесим къарайым.

Келген элле ол жерлеге, къарайдыла къоллагъа,
Адам жюрюмеген эски, эркин арба жоллагъа. 

Губуланы нарт жигитле ол къоллада тапдыла,
«Ый, маржа!», – деп, садакъларын тартдыла.

Эки къолну башларындан ата-ата келдиле,
Окъларындан губуланы асламысы ёлдюле. 

Уллу къыран-къырыу болду ариу Тызылда,
Эй, нартланы хорлар къарыу, кюч да къайда?

Къачханларын къылычла бла туурап, сойдула,
Ол къоркъуудан элни азат этип къойдула.

Сатанай-бийче уа, хорлап бошап жауларын,
Жыйдыргъанед губуланы кючлю ауларын. 

Ол ауланы арбала бла элге элтирге буюрду,
Аладан а нарт аскерге чепкенликле сокъдурду.

Суу ётмей эд ол ауладан этилген кийимге,
Къышда жылы, жайда салкъын болуп хар кимге.

Окъ тешмей эд ол кийимни, келип да тийсе,
Сырпын кесмей эди, керилип, уруп да кёрсенг.

Кеслери да ол кийимле ариу элле, жылтырап,  
Кёз къаматып къоя элле, ким кёрсе да, къарап.

Нартны  уллу къыйынлыгъы

Азыкъларын жыйып къоюп состар къалагъа,
Нарт аскери атланганед элден, жангы кийинип,

Эмеген аскерге къалды жолда тюртюлюп,
Нарт аскер, дейд, арсар болмай, чапды юрюлюп.

Эмегенле, тебингенлей, къамадыла кёзлери,
Жукъ да кёрмей, къырып кеси кеслерин.

Эмегенле бирер уллу тереклени сермелле,
Чий кёзлери, нарт аскерге къарап, иги кёрмелле.

Тереклени нарт аскерге аман быргъай элле,
Жарны оюп, сууну, билямукълай, булгъай элле.

Нарт жигитле орманланы орталарын жырдыла,
Сылыкъланы жарымын да къырдыла. 

– Ашагъан былайды! – деп а, бирле алай айтдыла,
Эмегенни жюрегин да, шишлик этип, къапдыла. 

Къачхан элле эмегенле, Шаушюгютге айланып,
Губуланы мыллыклары анда тура, сойланып.

Ол аман аккъаула, ачдан озуп, халек жутланып,
Губуланы бары чийлей ашай элле, къадалып. 

Ашагъанлай, къырылдыла, мыллык ууу жайылып,
Нарт аскер да аны кёрюп турду, жолда тыйылып. 

Къыркъ Суулары эмегенсиз, жаусуз болдула,
Кёп ёлюкге къузгъун-къаргъа келип къондула.

Къурт тёбеле болуп, эмегенле къолда къалдыла,
Аладан а сокъур чибин, саскы, ургъуй туудула.

Мыллыкланы ийислери ол тийреге жайылды,
Нарт эллеге андан, къара ёлет чыгъып, къадалды.

Къара ёлет адамланы халек къырып башлады,
Къарынлары ауруп, сылхыр болуп башлары,

Эки-юч кюнден ёле элле ол ёлетден, ауруудан,
Жер-жерледе, орамлада жатып къала бауурдан.

Жыйылмалла, орулмалла мирзеу толу сабанла,
Иесиз а къалып бурунгулу бийик къалала.

Ёлет къырып, тауусулуп бара элле ол нартла,
Минилмейин къалгъан элле жюйрюк нарт атла.

Нартны ючден бири, къобуп, къачды жеринден,
Узакъ кетип къуруй баргъан уллу элледен.

Алайладан, дарман излеп, Алф Таууна кетдиле,
Бара кетип, бир къаяда бир дорбунга жетдиле.

Ол дорбундан учуп-учуп, чыгъа элле жилтинле,
Кёкню, жерни кече этип къойгъан тютюнле.

Анда бир жети жюз жыллыкъ эмегенни тапдыла,
Аны тюйюп, хорлап, дейди, жесирликге алдыла.

Эмегенни, тутуп, доммай кибик, алай сойдула,
Къанын-къунун, дейди, гыбытлагъа къуйдула. 

Къылычларын къылкъайракъгъа биледиле,
Кюн Тейриден: «Ёлетинги алсанг эд!», – деп, тиледиле.

Кюн Тейриси къарамады, болушмады алагъа,
Ёлет къырыу тохташмады, барды нартлада.

Жилядыла барысы да, Кёк Тейриге жал барып,
Тиледиле, табындыла От Тейриге, жалынып.

Кёк Тейриси болушмады, жарамады нартлагъа,
От Тейриси, жан аурутмай, къарамады алагъа.

Нарт тайпасы ары дери этмеучеди артыкълыкъ,
Кишини да къысмай, билмей тюрлю къатылыкъ.

Кёче-кёче, Нарт Элинден узакъ-узакъ къачдыла,
Кёп эллени жолда боран желден аман чачдыла.

Бара туруп, тапханларын бузуп, оюп бардыла,
Хар халкъгъа да, тюбегенлей, къыран салдыла.

Нартла кюнчыгъышха, кюнбатышха къачдыла,
Хазар тенгиз, Азау тенгиз таба барып, акъдыла.
 
Къыркъ Суулары кёп заманга хужу къалдыла,
Ол жерлени, келип-келип, ассы халкъла алдыла.

Ассыладан Нарт Элине уруш таууш эштилди,
Кёп къыйынлыкъ, уллу хата-заран да келди.

Ёлет кетип, нарт Ёрюзмек айтды халкъына:
– Энтда шагъат болдукъ Тейрибизни хакъына.

Аны айтханын бузуп, – деди, – ёхтемликден, телиден,
Ненча ахшы киши къуруп кетди жеринден!

Алгъын нартны асламысы дагъы къалды сау,
Ючден бири ол ёлетден болуп къалды шау.

Ол ёлетден бек кёп нартла ёлюп-ёлюп кетдиле,
Хапарлары аталадан бизге жырда жетдиле.

                              ЭЛЛИК УРУШ

Тейрини къылычы 

Ойра, къыйын эди Нарт Элини бир заманы, бир чагъы,
Душманларын хорласала, башхалары чыгъып а дагъы.

Ойра, Тау Артындан келе элле, буз жаугъанлай, къуюлуп,
Хар келгени алгъасындан кючлю, бек кёп да болуп.

Ойра, Гум Башында бир жол нартла жауну аллын тыйдыла,
Сермеш ачып, Къобан тюзде, дейди, ура, жоя турдула.

Ойра, душманлары нарт аскерни тёгерегин ала келдиле,
Бу къуршоудан бири чыкъмаз, къачып кетмез, дедиле.

Ойра, бирем-бирем ауадыла, ёлюп-ёлюп, батыр нартлыла,
Аздан аз къала барады нарт аскерде жигит атлыла.

Ойра, нарт Алауган, арслан кибик, уруш эте, болду жаралы,
Болушлукъ а болду сора ол заманда артыкъ багъалы.

Ойра, юй бийчеси ол сермешге къарай келди дуппурдан,
Хан Тейриге жал баргъанда тилек чыкъды ауузундан:

– Ойра, о кючю да, билими да кемсиз болгъан Тейрибиз,
Сен кёресе къыйынлыкъны, къара бола турад кюнюбюз!

Ойра, нарт аскерни душманлагъа хорлатхандан сен сакъла,
Нарт къартланы, сабийлени жесирликден сен жакъла!

Ойра, табынабыз, бек сыйлы да кёрюп жарыкъ къачынгы,
Алауганга берсе эдинг кесинг тутхан тейри къылычны!

Ойра, айтханынлай, ол тилегин къабыл болуп а кёрдю,
Жети нюрлю кёк къылычын Тейри кеси анга тюшюрдю.

Ойра, чабып барды ариу бийче аны берир ючюн эрине,
Ол заманда бир окъ келип тийди, дейле, эмчегини тюбюне.

Ойра, эсин ташлай, кёк къылычны бийче Алауганга силдеди,
Алауган да, аны тутуп, жау аскерни жангыз эки кере сермеди.

Ойра, душманланы сау къалгъаны ол тюзледе кау-куу болдула,
Тоноулары нарт аскерге уллу юлюш болуп къалдыла.

Ойра, ма алайда жан алгъанед Алауганны эсли, ариу бийчеси,
Аны кёрюп, жарасындан ёлюп къалды ол нарт да кеси.

Ойра, алай болду, дейле, экижюрек Алауганны ахыр сермеши,
Нарт эллени жакълагъан а болуп туруп ол киши.

Ойра, Алауган-батырны, бийчесин да асырадыла бир жерде,
Эй, алагъа уллу сыйыт-жылау болду саулай Нарт Элде.

Ойра, Тейри берген кёк къылычны тагъып Наркъут Дорбунда,
Алтын сынжырла бла тура эди, зынг-зынг эте, хауада.

Ойра, заран-зат жетмез ючюн а шайтанладан, жинледен,
Артиш отчукъ, ёчюлмейин жана эди ол къылычны тюбюнден.

Аламанны хыйнысы

Ойра, нарт эллери жашай элле, Тейри-Ханга табына,
Хар ишде, сыйда да Жаратханны сыйлы атын сагъына.

Ойра, Аламанны ма ол эди, уллу ачыу берип, къозутхан, 
Акъылына ол эд хаман жангы фитна, хыйла, хата къозлатхан.  

Ойра, кёп аманлыкъ этген эди НартЭлине Кюйсюз Аламан,
Нарт тайпаны хар атламын, атлагъанын къарап марагъан.
 
Ойра, айтды сора: «Кючюм-онгум къарымайды бу Нартха,
Ачыуумдан жашай келдим, – деди, – кирип тургъанча отха.

Ойра, къуралыр эд ишим, жангы мадар, амал табалсам,
Нарт тайпаны эшигин да, хыйны этип, – деди, – жабалсам,

Ойра, мен нартлагъа адетлени, ийман жолун къойдурсам,  
Тейри-Ханны къулларын да, бир бирине этип, сойдурсам!».
 
Ойра, чегетде уа тюз аллына чыгъып къалды бир къабан,  
Ёлтюрюп, дейд, аны бауур къанын алып къойду Аламан.

Ойра, бир текени союп, алгъан эди аны сары сюек жилигин,
Алагъа да къошулгъанед жилян ууу, къара итни сийдиги.

Ойра, жашил от алгъынчы жерни, къаны къайнап, сакълады, 
Нарт адамы байрамына жыйылучу къууанч кюнню марады.

Ойра, Шам-Къалагъа жетди сора Кюйсюз, жортуп, ашыгъып,
Къойнуна да салып келди хыйны толу къара къапчыгъын. 

Ойра, къарап турду нартла баргъан узакъ, къыйын чаришге,
Оюнлагъа, тепсеулеге, садакъ атыу, тутушлагъа, кюрешге.

Ойра, битеу Нарт да келип эди ары, къууанч эте, ойнакълай, 
Къыркъ къулакълы къазанлары этден толу эди, боркъулдай.

Ойра, нарт байрамы, къууанчлары къыза баргъан заманда,
Къыркъ бугъаны къурман эти бише тура багъыр къазанда,

Ойра, битеу халкъ да уллу тойгъа, кенг талагъа къуюлду, 
Кюйсюз Тейри, ол къазанга ууун атып, андан таша къутулду.
   
Ойра, жыйырмашар адам болуп, сыйны башлайла нартла,
Тейри-Ханнга тилек этип, алгъыш айтып ашайла къартла.

Ойра, ол этден ашап а, жюреклери тюрленгени сезилди,
Нарт тайпаны Тейри-Хан бла байламлыгъы алай юзюлдю.

Ойра, «Неди бу?», – деп, сорур амал болмад Алтын Дебетге, 
Халкъ атасы Алтын Дебет эртде кёчюп кетген эд кёкге.

Ойра, суу къуйгъанлай болуп, нартла чачылышып кетдиле,
Эллерине, не къууанмай, не сёлешмей, мыдахболуп жетдиле. 

Ойра, къазанлары, харам болуп, къалып къалды, тюзде атылып,
Нарт уланла, артха къайтып, кетген элле, аны анда бастырып.

Ойра, ала уудан ашагъынчы, жашау бара турду къайгъысыз,   
Ай, артда уа чыгъадыла бирле, къабанкъылыкъ, тыйгъысыз.
 
Ойра, уу жилянны кюйсюзлюгю кирген эди нартны къанына,
Текени да эришлиги сингди нартны ачы туздан таза санына.  

Ойра, тура элле нартла, керти, ариу, ийнакъ сёзле дегенлей,
Бир бирлени айтханлары болуп къалды арбаз итле юргенлей.

Ойра, андан сора кирген эди нарт халкъына къара бузукълукъ,
Тюшген эди эл арагъа уллу зарлыкъ, жаулукъ, сууукълукъ. 

Ойра, нарт халкъы уа бола келди билим-эсге багъа бичалгъан,
Дебет къойгъан шам китапны бек да сыйлы затха санагъан.

Ойра, алай артда чыкъгъан элле Нартда Тейри кеси ургъанла,
Жашау чархын харам иш бла терс жанына бура баргъанла.

Ойра, акъыл сёзле жутулурча, ол китапны кече урлап кетдиле,
Нартда эриш-даулаш башланырча, аны отха сызып, кюлдюле. 

Ойра, нарт Ёрюзмек ол заманда халкъгъа алай болду айтханы:
– Эй, аланла, кёремисиз кюнюбюзню булутлагъа батханын?

Ойра, бир акъыллы-тилли болуп, биз бирликни къалай тутайыкъ,
Акъылман китап да энди жокъду, неге таянайыкъ, къарайыкъ?

Ойра, адетлени билип, тутуп, бек гитчебиз уллубузну ангылайыкъ,
Эслилеге, соруп, къарап, – деди, – Дебет айтхан жолну барайыкъ.

Ойра, нарт Дебетни айтхан сёзюн керек жерде айта-айта турайыкъ,
Халкълай къалып, кесибизни терс жолладан къаты сакълайыкъ.

Ойра, алай, дейди, бир-бир нартла башладыла аямайын эришип,
Байлыкъ ючюн, оноу ючюн, ёчюкленип, жанып, тюйюшюп.

Чалбаш падчах бла Машуука

Ойра, кюнчыгъышда айтды сора кючлю киши, бир чалбаш:
– Мен саулай да Нарт Элине болургъа керекме, – деп, – баш. –

Ойра, битеу башха жерледеча, Нарт Элни да болсун бийлиги,
Ма Бештау къатында орналлыкъды алтын тахым, шинтигим!

Ойра, байлыгъы бла кёп нартланы алдап, ол бий аман терилтди,
Тейри кеси берген адетледен, къылыкъладан халкъны узакъ кетерди.  

Ойра, кюнбатышда тийрелеге, дейле, жайылмады аман бузукълукъ,
Нарт Ёрюзмек болуп эди ийман-динни тепмез ташы, тутурукъ. 

Ойра, кюнчыгъышда ол терсликле къайнай элле, жайылып,
Кими ташха, кими Айгъа, кими Кюнге, кими жерге табынып.

Ойра, анда тургъан бийле келишдиле бир кюн, бирге олтуруп, 
Жашайыкъ дедиле, чалбаш падчах этген оноуланы толтуруп.

Ойра, къурадыла уллу атлы аскер, жыйып анда жигит нартланы,
Бойсунмазлыкъ чыкъгъан болса, къырып, этер ючюн артларын.

Ойра, ол чалбаш падчахны баред, дейле, жангыз жигит уланы,
Шам-Къалада жашай эди ариу сюйген къызы, дейд, аны.

Ойра, Машуука эд аякъызны аты, чууанада жашап тургъан баланы,
Сейир ариу болуп субай саны, акъ бети да жарытханлай къаланы.

Ойра, аякъызны ариулугъун эшитгенед жашны чалбаш атасы,
Кёргенинлей, къайнап къалды, дейле, аны харам нафысы.

Ойра, ол Машуука анга келин боллугъун падчах биле тургъанлай,
Кече ортада, нарт элледе, орамлада адам аягъы тынганлай,

Ойра, жыйыны бла келип, кирген эди, уруп, сыйлы шахаргъа,
Къызны сермеп алып, къайтхан эди кеси тургъан къалагъа.

Ойра, ариу къызны сермеп кетип, палах алды кеси башына,
Аман кюнле келип бир къайгъысыз тургъан туугъан жашына.

Ойра, сарайында Машууканы падчах бийче этген эди кесине,
Ол къызны уа жангыз ол уланы тура эди акъылында, эсинде.

Ойра, тюбешгенде, экиси да къала элле, бир бирине аралып,
Жарсыудан а жюреклери, къара кёмюр кибик, алай къаралып.

Ойра, харам чалбаш падчах ол халларын эслеп турду аланы,
Кюйсюзлюгю озар эди жерден чыкъгъан бир уу жыланны.

Ойра, кюйюкленип, сыфаты да ушай башлап къазакъ бёрюге,  
Къаст этеди бир кюн туугъан жашын тутуп жерге кёмерге.

Ойра, Аламанны уу ашындан уланга да жетген эди къабарыкъ,
Ол аскер къурап башлайды, кюзде къаудан кибик, къабынып. 

Ойра, сюе эди, атасын да жоюп, Машуука-бийчени алыргъа,  
Нарт Элде да кеси, дейди, бир хан, кючлю падчах болургъа.

Чалбаш падчахны хорламы

Ойра, кюнчыгъыш элледе нартла эки бёлек болуп къалдыла,
Бирлери, дейд, улан жанлы, асламысы падчах жанлы болдула.

Ойра, жаныуар сыфатха кирип, дейди, алгъын керти адамла, 
Билей элле бир бирине къара къылыч, сюнгю, гида, къамала. 

Ойра, нарт Ёрюзмек, жарсый кетди, сагъышлагъа батылып,
Кюрешгенед, эки-юч кере келечиле ийип, ол нартланы уялтып:

– Ойра, мидир болуп, Тёре жыйып, ишигизге барып къарайыкъ,
Нарт Элни да бирлигин, – деп, – алгъын кибик, сакълайыкъ!

Ойра, бир жаны да женгдирмеди, тюрленмеди аман халлары,
Аламан берген кючлю от бошагъанед бузуп таза къанларын.

Ойра, ол хангуш а къутулгъанед бир кюн Накъут Дорбуннга,
Эй, чыкъгъанед, Тейри берген къылычны да тутуп къолунда.

– Ойра, энди кимди сора, – деген эди, – мени онглап, хорларыкъ,
Кимди мени падчахлыкъгъа ачыкъ жолдан, – деди, – тыярыкъ?

Ойра, Тейриден а белги келди, тохтар ючюн ол терс жолундан, 
Ычхынып, дейд, тейри къылыч кёкге учуп кетди къолундан.

Ойра, эндигиде ол дорбунну билген-кёрген киши болмазла,
Билгенле да, къайдагъысын бир адамгъа билдирмезле, айтмазла. 

Ойра, темир эшиклери жылдан жангыз бир керечик кёрюнед, 
Ол дорбунну болгъан жери, дейле, адамлагъа алай билинед.     

Ойра, хангуш аны ючюн тохтамады, умутларын артал къоймады,
Къан тёгюуден не атасы, не уланы, экисинден бири тоймады.  

Ойра, болгъан эди аллай уруш Терк Сууну да жашил бойнунда,
Къырылып а жата элле нарт уланла къара жерни къойнунда.

Ойра, ол сермешде атасы бла уланы уа, бетден бетге тюбешип,
Къылыч уруш эте келип, бири бирин ёлтюрюрге кюрешип,

Ойра, силдешдиле аямайын, жютю къылычларын уруп, керилип,
Хорлагъанед чалбаш падчах, жашын эки туурап, ёлтюрюп.

Ойра, ол заманда Шам-Къалагъа кеси къачып кетди ханбийче,
Сюйгенини хапары уа келген эди анга эки кюнден, бир кече.

Ойра, Машууканы эси, ариу саны тюшюп жанган отха-ёртеннге, 
Сюйгенине жылай-жылай, ёлюп чыкъды жарыкъ эрттеннге.

Ойра, асырадыла нартла, сыйлы Машакъ Тауну къазып бек тюбюн,
Машууканы кёз жашлары ачы суулай агъа тургъан ёлюгюн.

Ойра, аны ачы кёз жашлары жер тюбюнден тёгюлгенлей турдула,
Андан сора Къыркъ Сууланы бир-бирлери ачы, тузлу болдула.

Ойра, чалбаш падчах аны ючюн тынчаймады, тохтамады, тынмады,
Темир кибик къатхан кёлю аны ючюн эримеди, сынмады.

Ойра, алай кючлю болгъан эди Аламанны уулу дарманы,
Ол жойгъанед кюнчыгъышда туууп ёсген жигит нартланы.

Ойра, чалбаш падчах андан Ёрюзмекни ачыкъ жаулап башлады,
Нарт, саулай да, ол заманда жан тынчлыгъын ташлады.

Ойра, бир кюн падчах, жыйып тапхан адамларын, аскерин:
– Эй, къалып турад, – деген эд, – мени эртте барып этерим.

Ойра, энди Ёрюзмек бла айырыргъа керек болдум ортамы,
Нарт жырлада халкъ айтырча ишлерими барын, залим атымы! 

Ойра, жортууулгъа Шам-Къалагъа, – деген эди, – барайыкъ,
Машакъланы-жаншакъланы дырын этип, – деди, – салайыкъ.

Ойра, таш юсюнде таш къоймазма, келип, – деди, – къолумдан,
Бир киши да кюрешмесин, – деди, – тыйып тутхан жолумдан!

Ойра, ол аскерле, мычымайын, жетген элле сыйлы къалагъа,
Къыран салып анда рахат тургъан машакълагъа, къартлагъа.

Ойра, Тёгерек а Чууананы ойгъан элле бийик, ариу хунасын,
Тюп этип а кетген элле Нартны эски, сыйлы, ариу къаласын.

Ойра, танг атаргъа ол къаладан къалгъан эди къара кюлтюню,
Анда-мында чыгъа эди кюйген къангаланы кёксюл тютюню.

Ойра, Ташлы Сыртха кече келди, ашыгъышлы бир къуугъун,
Солууун да алалмайын, Ёрюзмекге айтды хапарланы сууугъун:

– Уой, Ёрюзмек, къуугъун болуп, бери ачы хапар келтирдим,
Ашыкъгъандан, алашамы, жолда къууа-жорта кетип, ёлтюрдюм.

Ойра, ол чал падчах, уллу аскер жыйып, юйюбюзню къурутду,
Шам-Балыкъны, келип, къырып, оюп кетип, тыпырланы сууутду!

Ойра, Бештаудагъы адамыбыз барысы да аман ёлдю, жоюлду,
Сыйлы къала, бир хунасы, юйю къалмай, – деген эди, – оюлду!    

Ойра, нарт Ёрюзмек, ол хапарны эшитгенде, кюйдю, чамланды,
Нарт Тёрени жыйып, дейди, алларында ары-бери айланды.

Ойра, анда болгъан кюйсюз ишге бачаманы, уллу ачыуу да чыгъып, 
Ары келген нартлагъа да ол дегенед, ауузу алай от чагъып:

– Ойра, эй, аланла, – деген эди, – тёзе келдик ол чал къабанга, 
Ишибиз а кетди энди эсибизге артал келмей тургъан аманга!

Ойра, нарт тайпаны жюрегине кирип къанлы жауу Аламан,
Кесин падчах этип, Шам-Къаланы оюп, бузуп кетди ол аман.

Ойра, жастыкъ тюбден чыкъгъан кибик, – деди, – уу жылан, 
Бизге ол этгенни, – дейди, – эталмазед жангыз бир душман.

Ойра, урлатханда Дебет бизге берген юч да сыйлы саугъасын,
Ойдургъанбыз халкъыбызны Бештаудагъы ийман къаласын.   

Ойра, бизге къалды жангыз къаплан башлы жити къылычым,
Энди олду нарт сакълагъан къазауатда бир насыбы, бир къачы.

Ойра, ёмюрюмде манга итни сыйы окъун берилмей къалсын,
Мыллыгым да, чирип, – деди, – багушлада окъун табылсын,

Ойра, ол падчах кибикни, мен сау болуп, жерде жашатсам, 
Къылычым бла бир ургъанлай, башын тюшюрмей къойсам!

Эллик уруш

Ойра, нарт тулпарла, батыр жашла, ол хапарны эшитгенде, алынып,
Секирип къобалла, дейди, сауут-саба алып, жолгъа атланып.

Ойра, эллеринден чыкъгъан элле, жолда башха нартла къошула.
Къатынлары къызлары да, дейди, ызларындан къарап, ашыра. 

Ойра, Ёрюзмек келгенин эшитгенде, чалбаш падчах къууанды,
Аскерин да битеу жыйып, уруш этер ючюн аны аллына атланды.

Ойра, Кёнделен аягъы болду къанлы эллик уруш къайнар жерлери,
Душманлача, къарашдыла бири бирге Нартны жигит эрлери.

Ойра, алгъа чыгъып, ол падчахха былай деди батыр Ёрюзмек:
– Сен кесинги суна эсенг алай кючлю киши, алай, – деди,– бек,

Ойра, аскерлени къырдырмайын, демлешейик, – деди, – экибиз,
Ким хорласа, этсин нартха бийлик, алай болуп керти сёзюбюз.

Ойра, сюйсенг, тутуш, – деди, – сюйсенг, атыш этип кёрейик,
Ат белинде туугъан эсенг, къазауатчы борчубузну этейик!

Ойра, чалбаш падчах анга, кюлюп, деди: «Сюе эдинг ойнаргъа,
Бу ёзенде, байрамдача, нарт жубанчла, эришиуле къураргъа.

Ойра, аны ючюн жетемедим бери, уллу аскер алып, ашыгъып, 
Узакъ жолда атдан атха кёче, – деди, – къона келирмедим, алышып!

Ойра, нарт бачама: «Алай эсе, – деген эди, – чыкъдым айыпдан,
Айтхан эдим, нартла сыйлы къаны тёгюлмесин деген хыйсапдан».

Ойра, эки уллу аскер башладыла сора жютю садакъ окла атышып,
Жууукъ келип, къылыч уруш этген элле, къара къатышып.

Ойра, хар бири да, жан аямай, хорлатмазгъа къаты кюрешди,
Сермеше уа кетип, дейди, нарт бачама ол падчахха тюбешди.

Ойра, нарт Ёрюзмек къызып эди, Къоланына аякъ алдырды,
Жете келип, ол падчахны, уруп, башын женгил тайдырды.   

Ойра, Ёрюзмекни аскерлери сора бютюн ачы сермеш ачдыла,
Кюнчыгъыщдан келгенлени, къыра кетип, ары-бери чачдыла.

Ойра, ёлюп, тепмей, къаты жерде жатып тура элле кёплери,
Къысылып а къалып, дейди, жигитлени ариу чолпан кёзлери.

Ойра, нарт Ёрюзмек айтды, дейле, бети мудах болуп, шургулу:
– Бузулгъанды нарт тайпаны Тейри кеси берген таза урлугъу.

Ойра, азайдыла жауну аллын тыяр Нартны батыр жашлары,
Ай, боппа да бошуна ёлюп а, жерге тюшюп, – деди, – башлары.

Ойра, сыйлы къара жер да жутмай турад ёлгенлени къанларын, 
Мен къоркъгъан а, – деди, – бу болурму палахланы аллары? 

Ойра, табылгъан уста адамны барын бу тийреге жыйсынла,
Бу къанлы ёзенде, – дейди, – элли уллу кешенеле салсынла.

Ойра, бирин къалмай, ёлгенлени бирге жыйып, асырайыкъ,
Нартла тёкген таза къанны, – деди, – кимден, къалай сурайыкъ?

Ойра, жашларыбыз ол итни да санын-башын излеп тапсынла,
Элте барып, Бахсан суугъа, – деди, – сызып, атып къойсунла.

Ойра, сени жауунг, хорласа да, быллай ишден бизлей къутулсун,
Харам болсун ол чалбашны аты, Нартда унутулсун, къурусун! 

Ойра, бир заманда аталмасын аны аты Нартда туугъан уланга,
Бек биринчи ол бояды нарт эрлени нартны сыйлы къанына.

Ойра, элли уллу кешенени сюедиле Кёнделенде уллу талада,
Асырадыла ёлюклени, айырмайын, дейди, барын бирге алада.

      ЁРЮЗМЕК  БЛА  НОГЪАЙЧЫКЪ

Нарт Ёрюзмек, юйде тангнга дери солуп,
Танг атханлай, къолан Генжетайгъа къонуп,

Тёгерекге къарап, эслеп айланыучеди,
Бир ыз кёрсе уа, сюрмей къоймаучеди.

Жаугъа – жаулукъ, досха дослукъ эте эди,
Андан сора юйге алай, дейд, жете эди.

Бир эрттенде уа, ашына бир зат да къапмай, 
Тёгерекге къарай, анда бир ыз да тапмай,

Эл къыйырда тохтап, къарап тургъан эди,
Артда уа Къоланын эли таба бургъан эди.

Ол заманда арбазына уа бир атлы келгенди:
– Эй, аланла, юйде ким бар? – дегенди.

Ёрюзмекни жашы чыкъгъанды аллына,
Сейир этип ол келгенни тюрлю сыфатына.

Атлы, тулпар болгъаны танылып толу, 
Эски, сары, тай териден а тигилген тону,

Жингириги да жыртылып, аты да бек арып,
Гетен кёнчегинден да кёрюнюп тобукълары:

– Мени атым, – дегенди, – Ногъайчыкъды, –
Нарт халкъына да жюрегим-жаным ачыкъды.

Къонакъ аламысыз, сизге эди жолум,
Къарт бар эсе, барып, тутар эдим къолун.

– Айхай, къонакъ алабыз, – дейди жаш да,
Сенге хазырды юй да, жер да, аш да.
 
Тюш атынгдан, къонакъ юйге ашырайым,
Атынг арып а кёрюнед, анга бичен да салайым.

Ол заманда уа Ёрюзмек къайтып келеди,
Арбазына кирип, ол атлыны, дейди, кёреди.

– Кюнюнг ахшы болсун, нарт бачама болгъан!
– Кел, жууукъ бол, – дегенди нарт, – жигит улан!

Тюш атынгдан, юйню эшиги санга ачыкъ, – 
Атдан а тюшмейин, айтады Ногъайчыкъ:

– Бу жапыда саным-жаным алай иги солурму, 
Менге жангы кёлек, кёнчек, – деди, – болурму?

– Тохта, маржа, юйдегини бери атлама къой,
Къара кюбюрюне да бир къарама къой. 

Келди да Сатанай-бийче, жангы кийим берди,
Ногъайчыкъны да баш-аякъ кийиндирди. 

Ногъайчыкъны къонакъ юйге чакъырдыла,
Сауут-сабаларын бир илкичге такъдырдыла.

Ёрюзмекге айтып башлайды Ногайчыкъ:
– Мен алындан да айтыргъа сюе эдим ачыкъ.

Мен бу юйге жыл къонакъгъа келгенме,
Журтугъузгъа хурметими, – деди, – бергенме.

Хар кюн сайын бир ирикни да ашарыкъма,
Атым кюнден бир гебенни уа бошарыкъды.

Нарт Ёрюзмек къонагъына, сейир этип, къарай,
Бу бош адам болмаз деп, ангылай,

Ол айтханыча бир ашармы деп, сынайды,
Бир ирикни, саулай а биширтип, сыйлайды.

Аны атына да бир гебен бичен салалла,
Ашап бошасала, кёрюрбюз деп, туралла.

Ногъай, дейди, сау ирикни кеси ашайды,
Алашасы уа сау бир гебенни бошайды.

Ол багъыуда нарт аланы жыл сакълагъанды,
Бир кюнюнде уа саулугъун сурай баргъанды.

– Эрикмей а турдунгму? – деп соргъанды,
Ол соруугъа уа къонагъы ачыуланнганды:

– Ай, сен аман эрик суула ичгин, нени сораса!
– Эй, къонакъ, не болду, неге ачыуланаса? 

Нек къозудунг, да не болду мында санга,
Сен не айып салдынг да къонакъбайынга?

– Санга мен келмедим, ичги, не ашарыкъ излей,
Не келмегенме, кесиме жангы кийим тилей.

Сен нарт батырса деп, андан келдим санга,
Сюйюп сени бла узакъда бирге айланыргъа. 

– Алай эсе, айхай да, къонагъым, кёзюм,
Айланайыкъ бирге, болмаз анга сёзюм!

Ногъайчыкъны аты къынгыраякъ болгъанды,
Нарт Ёрюзмек жол азыкъны анга салгъанды.

Эки батыр жортууулгъа алай чыкъгъан элле,
Мурат этип, бир кёрейик деп, ашыкъгъан элле.

Алай кёп бармай а, бир кёп малны да кёрдюле.
Аны жаны бла да оза, кете тебредиле.

Ёрюзмекни аты алгъа озуп баргъанды,  
Ол малланы уа нарт сюре бир башлагъанды.

– Эй, къой, – дегенди Ногъайчыкъ, – къой, сюрме,
Уллу Нартда къатынланы кюлдюрме. 

«Гумулжукла кибик, нелелле маллары, – дерле, –
Тейри къоратсын сиз аманланы!», – дерле.

Андан эки батыр, бара, чаба-жорта кетелле,
Ат солутур бир къонушха жетелле.

Нарт Ёрюзмек айтды: «Да энди тюшейик,
Къапхынланы ма бу жерледен сюрейик».

Унамады Ногъай: «Угъай, угъай, – деди, – 
Къатынладан гюттю урлагъанлай, – деди. – 

Уллу Нартны жашы, къызы да кёрюрле,
Кёрюп, бизге уллу, – дегенди, – кюлюрле:

«Тёрт къарт ийнекчикни сюрюп алларында,  
Къара сен быланы келген халларына!».

Андан озуп кетип, кёрелле жылкъыны,
Нарт Ёрюзмек сюрюп тебрейди атланы.

– Эй, не этесе, – деди Ногъай, – была ненге керек?
Айтады нарт: «Болур санга кёлек, кёнчек».

– Ала болур элле менге кёлек, кёнчек,
Биз жылкъыны бир узакъдан сюрюп келсек.

Быланы сюрсек а, – дейди, – айтырла къартла:
«Биз быллай хал а билмеучек Нартда. 

Была къайсы элге барадыла, – дерле, кюлюп, – 
Юч-тёрт къотур байталчыкъны сюрюп?».

Нарт Ёрюзмек деди: «Бери келе тургъанма,
Шагъырей жерлерими мен энди тауусханма».

Ёрюзмекге Ногъай былай жууап берди:
– Алай эсе, кел ызымдан, атлан! – деди. 

Къынгыраякъ аты, бир секирип, алгъа ётдю,
Ёрюзмекни къолан атын женгил озуп кетди.

Батырланы узакъ, къыйын эд жоллары,
Кючлю элле темир юзген да къоллары.

Атларыны тылпыулары туман бола, баралла,
Туякълары къара жерни, дейд, сыдыралла.

Бир къуругъан журтлагъа ол кюн бардыла,
Кече да алайда, солуп, рахат жукъладыла.

Атларыны аш-суулары кеси табылдыла,
Ат жерлери да кеслери алындыла.

Бир ыйыкъны баргъан элле агъач ичи бла,
Юч да кюнню ачыкъ жерни юсю бла.

Ма бир кюн бир уллу сууну кёрелле,
Суудан къанжал кёпюр бла да ётелле.

Барадыла, къарамайын алгъа, артха,
Келелле биягъы бир къуругъан журтха.

Иерлери анда да кеслери алындыла,
Атларына бичен бла жем табылдыла.

Тебиредиле, биягъынлай, эрттен бла эртте,
Барадыла, ётюп тюзден, тёшден, ёрден.

Жел ургъанлай, ногъайлыны аты, оза бере,
Ёрюзмекни сакълайды сора, жетдире.

Алай бла да бир юч кюнню уа бардыла,
Башха уллу сууну да бойнунда тохтадыла.

Андан а бир агъач кёпюр бла ётген элле,
Жылкъы толу да бир журтха жетген элле.

Битеу тёгереги темир буруу, дейд, этилип,
Жангыз бир эшиги къаты бегитилип.

– Ма энди биз барыр жерибизге келдик,
Къапхынланы бек игисин мында кёрдюк.

Мында бек эрттеден юч эмеген жашайла,
Тёгерекни тонап, къой бутунлай, ашайла.

Къаты тутадыла ала бири да бирлерин,
Бард алада уа къушжетер ажирлери.

Ол юч эмегенден бирин сен ёлтюрсенг,
Аха, деп, къутулдум деп, алайдан кетсенг,

Ажир а экинчи къарындашны алып жетер,
Сени бла ол къанлы уруш-сермеш этер.

Аны да ёлтюрсенг, ючюнчюсюн алып келир,
Хорлаялсанг а, жылкъыгъа кеси кирир.
  
Сюрлюгюбюз мындады, – дейди Ногъайчыкъ, – 
Кёрюрменг, Ёрюзмек, бу къабакъны ачып?

Нарт кюрешди, ол къабакъны ачалмай,
Да жетмеди кючю, къойду аны, чачалмай.  
   
Болалмайын, ол арлакгъа турду,
Ногъай ол къабакъны, дейд, аягъы бла бир урду.

Бир ургъанлай, къабакъ къылычын чартлатды, 
Нартха Ногъай артда былай айтды:

– Ха, энди, Ёрюзмек, къыста жылкъыланы,
Сюйсенг а жол таба бурурса аланы.

Нарт Ёрюзмек да сора жылкъыгъа жетди,
Бирге жыйып, жолгъа сюрюр умут этди.

Жетсе да, атланы бирге жыялмады,
Ол буруудан бери да чыгъаралмады.

Ногъай ол буруугъа кеси кирген эди,
Бар атланы да тышына сюрген эди.

Нарт Ёрюзмек а къабакъны сакълап турду,
Жылкъыланы да жол таба бурду.

Ногъай, ол атланы алгъа сюрюп кетди,
Ёрюзмекни къалауургъа къоюп кетди.

Нарт Ёрюзмек, артха къарай, барады,
Ызларындан а жел жетип, урады. 

Ол жел Ёрюзмекни, уруп, жерден алды,
Жылкъы ичинде чабып бара уа табылды.

– Бери уа нек келдинг? – дегенди Ногъайчыкъ,
Сейирсинип а, кёзлерин да кенг ачып.

– Ай, ызымдан бир жел къаты ургъанды,
Мени ол, кёлтюрюп, бери атып къойгъанды.

– Аха, – деди Ногъай, – душман жетип келеди,
Жылкъы сюрюлгенин биледи.

Ургъан жел ажирден чыкъгъан тылпыуду,
Анга минип келген бек къарыулуду. 

Ёрюзмекни, жауну сакъларса деп, къойду,
Кеси, аямайын, жылкъыланы алгъа къууду.

Алай а нарт эмегенге уа тенг болалмады,
Ажирини да желине чырт чыдаялмады.

Алай ахырзаман, уллу да жел жетди,
Ёрюзмекни биягъынлай ол жылкъыгъа элтди.

Айтады Ногъайчыкъ: «Аха, нарт, нек келдинг,
Артда къалгъаненг, сора не кёрдюнг?».

– Мени, – деди, – жели бла сюргенде ажир,
Къоланымы туякълары туталмадыла жер. 

– Алай эсе, жауну аллын кесим сакъларма,
Кюч-къарыуум жетсе, аны мында тыярма. 

Жаным а Тейрини, – дегенди, – къолундады,
Кебинлигим, – деди, – къанжыгъамдады.

Бу сермешде ёлсем, аны андан алырса,
Ёлюгюмю, ол кебиннге чырмап, салырса. 

Минген алашама байлап, къыстап къоярса,
Алай эталмасанг, мени мында асырарса, – 

Деп, Ногъайчыкъ жауну сакълап турады,
Эмегенни жангыз да кёзюнден урады.

Ажир а, къутулуп, дейд, ызына кетгенди,
Башха эмегенни алып, жортуп жетгенди.

Эр Ногъайчыкъ аны да ёлтюргенди,
Ажир а ючюнчю эмегенни да келтиргенди.

Туякълары жер къыртишни да сыдырып, 
Жели уллу тереклени да сындырып,

Шытылары сакъ жауунла да жаудуруп,
Ногъайчыкъгъа жетип келеди, къутуруп. 

Эки батыр бири бирин кёргендиле,
Деменгили сермешиуге киргендиле. 

Кюкюретип, сауут-сабаларын тарталла,
Садакъларын, марамайын, аталла. 

Эмегенни садакъ киргенед кёзюне,
Ногъайчыкъны уа чанчылды киндигине. 

Деу эмеген аууп тюшеди дыркъыгъа,
Ажир, кишнеп, чабып киреди жылкъыгъа.

Ногъай киндигинден окъну тартып алды,
Белин акъ башлыгъы бла байлады.

Ёрюзмекге ол ёлмей-къалмай, дейд, келди,
Нёгерине батыр былай-былай деди: 

– Сени бла кишилик этерме деп, келдим,
Алай сенден а къырыусуз тиширыу да, – 
Дегенди, – бир да кёрмедим.

Бирде бизни жерге юч эмеген келген элле,
Жылкъыбызны сюрюп кетген элле.

Ала ол сен кёрген эки журтда тура элле,
Тёгерекден алым-жасакъ сурай элле.

Эки къарнашымы, уруш этип, ёлтюрдюле,
Андан сора толу журтубузгъа да кёчдюле.

Биз аладан кёп хатала, – дейд, – сынадыкъ,
Ала да, биз да энди бошалып къалдыкъ.

Бери жетгинчи, мен ёллюк тюйюлем,
Къоратмай аланы, жерге кирлик тюйюлем.

Санга тилеригим, – дегенди, – осуятды,
Жарлы анам сенге, – дегенди, – аманатды.

Айта келип, дейди, Ногъай сёзюн бёлдю,
Кеси айтханча, алайда, къаны кетип, ёлдю. 
 
Айтхан осуятын нарт Ёрюзмек этгенди,
Кебинине салып, атха байлап, кетгенди.

Жылкъыланы сюрюп, нарт элине келе эди,
Ногъайчыкъгъа жарсыгъандан ёле эди.

– Уой, Ёрюзмек жылкъы сюрюп келеди! – дейле.
– Угъай, нарт Ёрюзмек ёлюп келеди, – дейди.

Ногъай-батырны анасын излей, ол жол алды,
Кёп заманны жюрюп, кёп жерлеге барды.

Ма бир кюн а эски бир юйчюкге кирди,
Жангыз бир къарт къатынчыкъны кёрдю.

– Кюнюнг ахшы! – деп, нарт саламлашды, –
Жангыз да нексе, кимсе? – деп хапарлашды.

Къатын айтды: «Мени юч уланым да бар эди,
Ючюсюне уа сау дуния жюзю да тар эди.

Эмегенле бизге суу бермей, кюреше элле,
Жашла, аямайын, ала бла демлеше элле.

Эки абаданым, – дейд, – тас болгъандыла,
Баям, ол экисин эмегенле жойгъандыла.

Кичи жашым Ёрюзмекни излей кетгенед,
Андан бир болушлукъ табар умут этгенед.

«Ёлгеними билирсе, къайтмасам», – дегенди,
Бир жыл озуп а, ол да сал болуп келгенди. 

– Уой, анам, Ёрюзмек дегенинг менме, 
Бери, бу жерлеге сени излей келгенме.

Жашны ёлюгюн байлап, ийген эдим атын,
Толтурургъа керекме ол айтхан осуятын.

Къарт къатынчыкъ нартны къучакълагъанды,
Жылап а, сытылып, нартны ийнакълагъанды.

Ёрюзмекни кёрюп, аз-маз да жарыгъанды,
Бир баласы келген кибик болгъанды.

Нарт Ёрюзмек аны Нартха алып келгенди,
Къарт къатынга ашау-жашау бергенди:

– Ёлгюнчю, – деп, – намысына намыс жетмез,  
Ногъай-батырны анасы тахдан тюшмез!

        ЁРЮЗМЕКНИ  НАРТДАН  КЕТГЕНИ  

Сосурукъну ёлюмю

Нарт Ёрюзмек къыйынлыкъла сынай тургъанды,
Душманларын ура, женгнге, хорлай тургъанды.

Нартны саулай бирикдирип, атлы аскер къургъанды,
Нарт Элине тюзлюк, иги адетлени да буюргъанды.

Сермешледе, демлешледе ол нарт кёп къан тёкгенди,
Нартны кёп душманын хорлап, жоюп кетгенди.

Заман бара, сагъышлары баса, халы арсар болгъанды,
Мугурайып, юйден да чыкъмайын къалгъанды.

Аны кёрюп, бек жарсыды нартны эсли юйдегиси:
«Уо не болгъан болур, нек тюрленди Ёрюзмекни эси?

Излемейд кишини, не къайгъысы болур, биз билмей,
Сау ыйыкъны юйде къалды сёлешмей, не да кюлмей».

– Уой, жаным, – дейди Сатанай, – сен нек болдунг былай,
Ныгъыш таба тебремейсе, къуру тынгылагъанлай? 

Нартда къаугъа да жокъ, дуния саулай рахатды,
Сени къыйнап, мугур этген, менге бир айт, не затды?

– Уой, сорма, – дейди Ёрюзмек, – жашай келгенме,
Ол жашагъан ёмюрюмде кёп къыйынлыкъ кёргенме.

Демлешледен, сермешледен алай аман безгенме,
Аны чеги-учу, не ахыры болмазлыгъын билгенме.

Кёлюм чыкъгъанды къан тёгюп тургъан адамладан,
Не кюрешсек да, артыкълыкъ къурумай дуниядан.

Нарт элине да жайылып къалды бузукълукъну оту,
Нартда кёплерини да жокъду адамлыкъ берген къуту.

– Тейри берген къадар, – дегенди Сатанай, – алайды,
Айхай да, не кючлю батырланы да арсарлыкъ онглайды.

Тилейме, сен анга, жюрегими къыйнап, хорлатма,
Юйюрюнгю, саулай Нартны ёксюз этип да, атма! 

Тынгылап къойгъанед нарт, бийчесине жукъ айтмай,
Танг атханда, элден кетип къалгъанед, къайтмай.

Кетеди элинден, жетмиш къойну сюре-сюре барады,
Излей кетип, адам жюрюмеген бир жерчикни табады.  

Кёред бир дорбунну, ортасында ариу шаудан бла,
Тюбюн жабады, жер этип, жыйып келип, къаудан бла.

Жашап башлайды дорбунда, ууда кийик-марал атады,
Кече, жулдузлагъа къарай, ауур сагъышына батады.

Анда алай эте, кеси жангыз къара къойла жаяды,
Кюндюз кюте келип, ингир болса, ол дорбунга жыяды. 

Къайгъы кирип нарт эллеге, аны излеп нартла бары да,
Айландыла, соруп, къарап, тёгерекге, ары, бери да.

Табалмай, къайтдыла элге, излегенден да тюнгюлюп,
Къоркъуп, ай, къалмагъа эд деп, ол бир жерде ёлюп.

– Охо, – дегенди Сатанай, – бир ауукъгъа чыдарбыз,
Ары дери, жашау эте, аны аллына, – деди, – къарарбыз.

Аны Тейри къазауатда алчы болсун деп жаратханды,
Жулдуз тюкге салып, кёкден жерге аны ючюн атханды.

Аны хорларыкъ, мен билип, алыкъына туугъан болмаз,
Арсарлыкъгъа да, къыйналса да, дейме, хорлатмаз! 

Кетсе да Ёрюзмек, Генжетайы болуп биргесине,
Ол унутмаз Нартны, эси кетип къалып а терсине. 

Нартда уа бузукълукъ оту ёчюлмей, сел да болмай,
Бир къауумла халкъгъа оноу этер умутлары да толмай,

Нарт Ёрюзмек кетгенинде, ханлыкъ излеп тебрейле,
Падчах болама деп бири, бири да мен боллукъма, дейле.

Къан къайнатхан Сосурукъ эди, кесин тыйдырмай,
Къызынгандан терисине артал да, дейд, сыйынмай:

– Ёрюзмекни уллу жашыма да, оноу менге къалсын,
Угъай деген, Нартдан кетип, башха жерге барсын!

Менден кёп жигитлик къайсы батыр, тулпар этгенди,
Нартха къайсыгъызны менден кёп хайыры тийгенди?

Нарт Сибилчи айтып кёрдю: «Кюрешме, болалмазса,
Батыр болгъанлыкъгъа, халкъгъа оноу да эталмазса. 

Кел, сакълайыкъ атабызны, кеси къайтып келмезми,
Келсе, этгенлеринг аны, эй, жанына ауур тиймезми?

Халкъны къозутма кесинге, къутургъанга ушайса,
Нартны кючюн, тюйюшдюрюп, керексизге бошайса!». 

Нарт батырла Сосурукъну аяздыралмай, сёлешелле,
Бузукълукъну ёчюлтюрге, заман аямай, кюрешелле.

Сосурукъ-батыр, аскер жыйып, урушургъа хазырды,
Ким атасын сакъларек деп, кими Сосурукъгъа ыразыды.

Саулай да Нарт Эли жан тынчлыгъын ташлайды,
Сосурукъ, падчах болама деп, эллик уруш башлайды.

Тебердиде сермеш болуп, халкъ аскери хорлайды,
Кеси, Чууанагъа къачып, андан энишге къарайды.

– Къырып къоярма! – деп, кёкде ол къылычын бурады, 
Халкъ, шош болуп, ол ёзенден анга къарап турады.

Нартла айтадыла, кёрюп ишин къоймазлыгъын:  
– Бизни къыргъынчы сен анда бир сын болуп къалгъын!

Халкъны бирден айтхан сёзю, Тейри сёзлей, толады,
Сосурукъ-батыр ол къаяда аты бла таш болуп къалады. 

Жиляйды Сатанай-бийче ташдан туугъан уланына,
Жарсып эри, элни къоюп, Нартдан кетип къалгъанына.

Алай айтды Сибилчиге: «Атанг табылмай, иш осалды,
Бачамасыз къалгъан тайпа жаллы жыйынды, не да малды. 

Чегет жаныуарла кибик, бири бирин къырып тебрейле,
Кеслерине байлыкъ, дебер, къуллукъ, махтау излейле».

Ёрюзмек бла жашлары

Бюрче бла Сибилчи, атлы болуп, жолгъа чыгъалла,
Ёрюзмекни излей, къарай, жюрюйле, айланалла. 
  
Бир заманда къарындашла ол тийреге келе келелле, 
Бийик къаяны тюбюнде уллу дорбун аллын кёрелле. 

Къабыргъада отлай тургъан къой сюрюуню эслейле, 
Дорбун болгъан жерге арып, талып, терлеп, ёрлейле.

Къарасала, ол дорбунда бир мазаллы адам турады,
Чал сакъалы тобугъундан иги энишге да салынады.

– Мал кёп болсун, уо тамата! – деди бири, киргинчи,
Дорбун жапхан ауанада ол адамны бетин кёргюнчю.

– Сау болугъуз, сау келигиз, уой, къонакъла, талгъансыз,
Къарайма да, къыйын жолну кёп заманны баргъансыз.

Сабыр этерсиз, – деп, сайлап, къара къойну тутханды,
Аны союп, шишлик этип, эки жашын да сыйлагъанды. 

– Адам болур ючюн, – деди, – кёпню ангыларгъа керекди,
Сиз сорсагъыз, мени атым, – дегенди, – Ёрюзмекди.  

Этден ашап, суудан ичип, – деди, – тойгъансыз, 
Ахшы уланларым, мени танымайын къойгъансыз.

Сакъалыма ургъанды акъ, бетим да къартайгъанды,
Алай а жюрегим, къаным алгъынгылай къалгъанды.

Сагъышыма хорлатмай да, жюрек тынчлыкъ тапханма, 
Жашау жолуму эсгере, нартлай, – деди, – къалгъанма.

Аталарын танымай, эки жашы уялыргъа тюшелле,
Бары да, сора, къууанып, бир бирине къарап, кюлелле.

– Сени излей жюрюгенли жети ай чакълы болады,
Сен кетгенли, жарсыу басып, Нартны къыйнап турады. 

Сени излеп, табар насып келирми деп, къайда,
Ёлюп кетген эсенг а деп, дуниябыздан да не файда?

Жарашыулукъ, бирлик да жокъ, фитна, къаугъа къайнайла,
Тохтамайды уруш-сермеш, нартла бири бирин талайла.

Халкъгъа чюйре барып, ёлдю Сосурукъ-къарнашыбыз,
Сенсиз жарлыд анабызны, бизни да башыбыз.

Сен къайтмасанг, шашады халкъ, Нартны иши кыртыды,
Тёрт жанына да чачылыр, унутулуп жери, аты да! 

Нарт Сибилчи атасына, къарап, сакълап турады,      
Сосурукъну эшитгенде, нарт бачама къолун жерге урады:

– Эй, адамла, артыкълыкъда, бири бирин къырып туралла,
Байлыкъ бла сый ючюн, жоюп, къара жерге сугъалла.

Ол затланы кётюрмей а, сыйлы асман да кюкюрейди,
Адам къанны жутама деп, сыйлы жер титирейди.

Аны ючюн кетдим элден, къан тёгюуню кёрмезча,
Кесим, къазауатха кирип, киши къанын тёкмезча.

Мындан энип, адамлада дыгаласха къарайма, 
Андан къайтсам, бауурланып, эки кюнню жылайма.

Ол заманда ол ёзенге эки атлы аскер кирелле,
Анда уруш къайнарыгъын нартла, къарап, билелле.

– Кёресиз, – дейди Ёрюзмек, – эки къонуш болалла,
Танг атханлай, къазауатха къаты хазырланалла.

Эки жаллы жыйын кибик, бири бирин да соярла,
Кырдык бла жер къызыл къандан, – дегенди, – тоярла.

Танг атханлай, эки аскер къолгъа сауут алгъан элле, 
Ол заманда юч нарт батыр алларына баргъан элле.

Тохтап, сейир этип, ала ол нартлагъа къарайла,
Кимле болуп келелле деп, айтырларын сакълайла.

– Мен Ёрюзмекме, – дейди нарт, – мидир болуп келгенме,
Душманлыкъны сылтауларын эшитирге сюйгенме.

Бирле этедиле сабыр, бирле келген нартны жаныйла,
Башчылары, жууукъ келип, Ёрюзмекни таныйла.

– Была, – деди бири анга, – малыбызны сюргендиле,
Уллу къышлыкъ жерибизде сюрюулерин кютгендиле.

– Анга, – дегенди башхасы, – ие болуп тургъанбыз,
Сизни хатагъыздан жерсиз болуп къалгъанбыз. 

– Тынгыласагъыз, – дегенди нарт, – уруш керек тюйюлдю,
Бу кенг, эркин да жер саулай адамланы юйюдю.

Дуния къудретин Жаратхан адамланы жерсиз этерми,
Адам, жерин да кётюрюп, ол дуниягъа алып кетерми?

Жангыз къышлыкъ ючюн а сиз бир биринги къырырсыз,
Жаратханны чамландырып, жерге кирип къалырсыз.

Да сора айтыгъыз, ма ол къышлыкъ кимге жетер,
Сиз ёлсегиз, сизден сора анда малын да ким кютер?

Мен мидирлик этип, – деди, – жарашыргъа керекди,
Аны айтхан кёп сермешни кёрген нарт Ёрюзмекди!

Ма былайда, бу ёзенде, шуёх болуп, ой этейик,
Къойларымы келтиртейим, къууанч той этейик! 

Жашау алгъын адамланы къууандырып тургъанды,
Адамланы Тейри хошлу жашарча жаратханды. 

Ыразы болуп, эки башчы, бири бири бла келишелле,
Аскерлери, шагъырей болуп, сёлеширге сюелле.

Сибилчиге айтады нарт: «Мен была бла турайым,
Башчы къауум бла да ушакъ, кенгеш да къурайым.

Сиз экигиз, барып, бери жюз къой сюрюп келирсиз,
Андан ары этилирге керек ишни билирсиз».

Келгенлеге айтады нарт: «Сыра къазан къайнарча,
Эки элни адамлары, келип, кюлюп, ойнарча,

Бу ёмюрден бери тургъан тауну жыргъа алдырыгъыз,
Халкъны тепсеп, жырлап да, тамашагъа къалдырыгъыз!». 
 
Уруш къайгъыларын къоюп, жарыкъ тойгъа тюшелле,
Уллу багъыр къазанлада ол жюз къойну эти бишелле.

Андан а ортагъа бир къарт киши чыгъады,
Халкъгъа айланып, алгъыш сёзюн айтады: 

– Ёрюзмекге артал ауруу хатасы тиймесин,
Эр жюреги замансызлай ачымасын, уо кюймесин! 

Нарт Ёрюзмек а сыйлансын кимден да бегирек,
Аллай эрге хар заманда уллу хурмет керек. 

Баргъан таза суудан кёп жылланы татханма,
Адамлагъа кёп хапарла, кёп таурухла айтханма,

Жортуулда батырланы чабырларын тартханма,
Уллу Ёзенде маралланы, кийиклени атханма, 

Къарыусузгъа болушургъа, - деди, – чапханма,
Жашлыкъ кетип, ма энди къарт болгъанма, 

Ёрюзмекден эсли киши уа ёмюрде да кёрмедим,
Ангача кишиге алыкъа эсими да бёлмедим. 

Адамлагъа уллу акъыл береди, эс-оюм береди,
Адам ючюн да ол хурмет-намыс эте биледи. 

Бузулмасын Ёрюзмекни ариу бу бет къаны,
Турсун тюрленмей огъурлу, батыр жаны. 

Ол нарт а хар къайда да бу кюндеча сёлешсин,
Халкъгъа малла, уллу харакетле да юлешсин. 

Ёрюзмекни таза къара суула болсун да ичгени,
Чубур сары тонла болсун анга бичгенлери. 

Олтургъанда ортанчыгъа, – дегенди, – саналсын,
Сёлешгенде къол башындан а къарасын. 

Мынга айтыр сёзлерими уа ахырын да билмейме,
Бу кишини бизден кетерин бир да сюймейме!

Нарт Ёрюзмек, кёлю толуп,таш юсюне чыкъгъанды, 
Сыбызгъысын алып, мамыр макъамланы сокъгъанды.

Ол тауушха бар чыпчыкъла, жаныуарла тынгылайла,
Нарат, назы, чум терекле, эжиу этгенча, шууулдайла. 

Сыбызгъыны макъамлары жюреклеге жете элле,
Кёкде учуп баргъан къушла, къанат къагъып, кете элле.

Эки къауум, шуёх болуп, юйлерине къайтадыла,
Тёгерекде тургъан халкъла ол хапарны айтадыла.

Элия бла Ёрюзмек

Жашларына айтады нарт: «Къайтырсыз, мен мычырма,
Болгъан ишни бла халымы айтырсыз да, жашырмай».

Нарт Ёрюзмек ол дорбунда жангыз тура келгенди,
Элияны да сёзюне, тюбеп, тынгылайым, дегенди.

Нарт Ёрюзмек, дейд, эртдеден Элия бла да шуёх эди,
Уллу Нартда Элияны башха нёгери жокъ эди.

Ол экиси тюбешгенде, кенгеш, дейд, этиучелле,
Шишликлени ашай, сыра, боза да тартыучелле.

Тюбешиучан элле ала таша, киши кёрмезча,
Элия Тауну тюз тюбюнде, башха адам келмезча.

Ма бу жол да нарт Ёрюзмек Элия Таугъа кетгенди,
Кийик улакъны ёлтюрюп, кёп шишликле этгенди.

Акъ садагъын ёрге буруп, ол юч кере атханды,
Кеси да кесине ол нарт анда былай айтханды:

«Кёкде учуп бара, Элия окъ тауушну да эшитир,
Экинчини тауушундан сакълап тургъанымы билир.

Ючюнчюсюн эшитгенде, къайдагъымы кёрюр,
Кёрюр да, былайгъа кеси окъдан да терк келир».

Бир заманда ол акъ таула жарыкъ болуп къалалла,
Терен къолла, ауанасыз, кюн тийгенлей, болалла.

Тереклеге къонуп, жырлап, къанатлыла солуйла,
Буула ёкюрелле агъачда, тёшде уа бёрюле улуйла. 
 
Элия-тейри, учуп келип, алайчыкъда къонады,
Нарт шуёху, аны кёрюп, чексиз бек къууанады.

Ушакъ этелле биягъы, шишликледен ашайла,
Бир къайгъысыз жашап тургъан эки къартха ушайла.

– Уой, Элия, къан тёгюуден алай бек арыгъанма,
Оюмунгу билирем деп, аны ючюн чакъыргъанма.

Жерде ачлыкъ бла ёксюзлюк, тутмакъ да сынагъанма,
Нартда киши женгмез атлы аскер да къурагъанма.

Даулаш болса, айырмазла къылыч, къама бла энди,
Тёре сюзюп, аны айтханын тюзге санап, – дегенди. – 

Тауда, тюзде, жерни сюрюп, кёп сабанла этгенбиз,
Эмегенле бла кюрешип, кёбюн къыра кетгенбиз.

Мен энди, бир амал болса, кёкге кёчюп кетерем,
Анам, атам тургъан кёкде башха жашау этерем.

– Ангыладым, – дейд Элия, – эй, халынгы кёргенме,     
Сен къыйналып тургъанынгы сыфатынгдан билгенме. 

Кёкде да барды бир Тёре, анга соруп кёрюрме,
Айтханларын а келгенде, – дегенди, – билдирирме.

Учуп кетеди Элия, нарт айтырын сакълайды,
Эртден сайын, кёкге аралып, аны аллына къарайды.

Тёзе келип, ол чыммакъ-акъ тау къатына барады,
Юч сызгъыргъан жютю огъун, ёрге буруп атады.

Сакълайды, келмейд Элия, дорбунуна къайтады,
Бир кесекден дагъыда юч огъун кёкге атады.

Атханлыкъгъа, къоруучусу кёрюнмейди кёкде,
Сейир этеди Ёрюзмек, ашап кетеди шишликден.

Дагъыда бир чакъыргъанда, Элия, учуп, энгенди,
Саламлашып, ашап, ичип, Ёрюзмекге дегенди:

– Умутунгу тейрилеге мен, болгъаныча, билдирдим,
Санга этген оноуларын ангылатыргъа келдим.

Кертиди, талай бир жылны жумуш эте келгенсе,
Нартха Тейри салгъан борчну магъанасын билгенсе.

Алай а сен сабийликден жерде жашап тургъанса,
Адамланы да кёп аман къылыкъларын алгъанса.

Эсинг бла жюрегинг, – деди, – болгъунчу бек таза,
Къайтыр заманынгы сакъла, – дейд, – Тейриге база.

– Айхай, – дегенди Ёрюзмек, – айтханынга ыразыма,
Сермешледе, демлешледе  жан берирге хазырма.

Эмегенле, сарыуекле бла уруш этип турурем,
Алай сенге мени къыйнап тургъан затны сорурем.

Адам къанын тёкген – мени талап тургъан ма олду,
Тейри берген нарт кёлюме жара салгъан ма олду.

Уруш этер эки элге, барып, хошлукъ салгъанма,
Шохлукъ болуп къалгъанына, ийнан, бек къууанганма.     

Да жокъмуд адамгъа амал бири бирин къырмазча,
Жоюп, союп, тарбууунга, – деди, – къуууп, тыймазча? 

– Эй, шуёхум, – дейд Элия, – Аламанны ууу кючлюдю,
Адам эси да бир тюйюл, хар кюн сайын тюрлюдю. 

Ол сен салгъан жарашыулукъ алай кёпге барырмы,
Заман ётсе, жюрекледе хошлукъ жылыу къалырмы?  

Жангы тёлю демлеширге сылтау табар дагъыда,
Къатышырла ол эришге бек игиси, бек аманы да.  
 
Урходукдан гитче болуп жаратылып бу адамла,
Кёлтенлери уа сыйынмаз саулай кенг Аламгъа.

Аманлыкъны урлукълары жюрекледе ёселле,
Сенде да барды ёхтемлик, угъай-угъай десенг да. 

Тейри-Ханны къайгъыларын жюк этмей кесинге,
Сизге буюрулгъан борчну тюшюрчю эсинге. 

Нарт тайпаны Тейри кеси аскерча жаратханды,
Адам ашаучу къауумну къырсын деп да айтханды.

Нартла  аны унутсала, палах жауар юслерине,
Ма ол кёкден келген борчну тюшюр эслерине.

Дорбунунгда тургъанынгы къоюп, Нартха къайтырса,
Тюйюлсе эмеген, – деди, – Тейри къулу, батырса!

Учуп кетеди Элия, нарт дорбунга къайтады,
От къатында, сагъыш эте, алгъынча, олтурады.

Танг атханлай, нарт Ёрюзмек къой къыптыны алады,
Къыркъып чачын бла сакъалын, нарт сыфатлы болады.

Къоланына минип, тебреп, нарт элине келеди,  
Халкъны саулай шургу басып, жаны ауруп, кёреди.

Уллу къууанч, байрам болду аны, дейд, къайтханы,
Халкъгъа тёре кибик болуп къалды хар айтханы. 

Заман озуп, нартла къарыу, алгъынча, алдыла,
Тёгерекде душманлагъа къоркъуу да салдыла.

        ХIX.  БОРА-БАТЫР  БЛА  ЧЮЕРДИ

                    ЧЮЕРДИ  БЛА  САРАСАН

Чюердини сабийлиги

Ойра, Чюердини уллу жырын сизге айтыргъа, дейме, уой, 
Ойра, нартла заманына керек болур къайтыргъа.

Ай, орайда, кёмюк этген бал бозадан тартайым, дейме, уой,
Андан сора, уой-орайда, Чюердини жырын айтайым.

Ойра-уой, ол заманда эки залим батыр киши, дейди, уой, 
Хоншулукъда, бий болуп да, жашай элле, келишип.

Бири Къуба эди, Терк бойнунда болуп жашауу, дейди, уой,
Жокъ эд аны жылкъысыны, башха малны санауу.

Жаз башында, жайып башлап, кырдык отлатып, дейди, уой,
Жылкъылары ёзенлени къоя элле къаралтып.

Къубаны бийчеси Индиляйны къызы Сарасан, дейди, уой,
Кийимлери ариу чилле, чурукълары къызыл тахаран.

Жылкъысына къарар ючюн Къуба ары тебреди, дейди, уой,
Тулпар атны табып, аркъан атып, сайларма, деди.

Тутхан атын эншге басып кёре эди белинден, дейди, уой,
Ол атладан бир жангызы ушамады аны кёлюне.

Бий къыйналмай эди ат беллерин жерге бюгерге, дейди, уой,
Басса, къарынлары жетип къалып къара да жерге.   

Ахырында сары тайны тутуп, къаты басды белинден, дейди, уой,
Ол а бюгюлмеди, тай да тепмей турду жеринден.

– Жарар, – деди, алып барды анга кюмюш иерин, дейди, уой,
Билип аны тулпар, жюйрюк ажир болуп ёсерин.

Экижашар болду тайчыкъ, Къуба алай баргъанлай, дейди, уой,
Ючлю болуп къалды, анга кюмюш жюген салгъанлай.

Иер салып, Къуба-батыр тулпар атха Учхун атады, дейди, уой,
Тёртлю болуп, анга минип, ол бий жолгъа атланды. 

Кёп атладан артыкъ эди ол Учхунну ариу жюрюшю, дейди, уой,
Уллу эди ол тулпарны, кёз илинмей, чабар да кючю.

Туура жерде, аулакълада жортуп бара тургъанлай, дейди, уой,
Тас болуп а къала эди, адам кёзюн къагъып ачханлай.
 
Уой да, не айтайым Учхун деген атны юсюнден, дейди, уой,
Аллай атны не батыр да кёрмез эди иги тюшюнде!

Къубадий бла жайлыкъ ючюн Бора-батыр жау болду, дейди, уой,
Бир къауум адам да сермешледе, согъушлада жоюлду.

Къуба кёчюп кетди уллу жашил Къобан тюзлеге, дейди, уой,
Адамларын элтип салды тёнгертгели ахшы юйлеге.    

Минген аты къалгъан эди бир дорбунда тагъылып, дейди, уой,
Аны юсюнден Къуба жангыз Сарасанга сагъынып.

Къуба деген чомарт эди, адамлагъа иги болушуп, дейди, уой,
Артыкълыкъ этген бла демлеширге чыгъып, урушуп.

Алай тюйюл эди тёбен тургъан бийни къылыгъы, дейди, уой,
Кёнчекликге барыу, гуду эди Хубун-бийни ылыгъы.

Кючлю болуп, тонай эди ол аллына тюшген адамны, дейди, уой,
Кюйсюз болуп, айырмаучед Хубун халал-харамны.

Бир бирине аз-маз жууукъ бола элле залим бийле, дейди, уой,
Аналары Тихтеннгенни нартларындан келип элле, уой.

Ол тауланы кючлю, не да бек кёп тюйюл нартлары, дейди, уой,
Амал-такъалгъа уа уста элле уланлары, къартлары.
 
Деу Хубунну кёзю къарап жылкъысына Къубаны, дейди, уой,
Бир ингирде атланады жайлыкълагъа, сюрейим деп, аны.

Бара барып, ол жайлыкъда Къуба-бийни эследи, дейди, уой,
Садагъына огъун салып, кючлю тартып да ийди.

Ата туруп, бий Къубаны Хубун кёзюн марады, дейди, уой,
Окъ учасы, анга тийип, желкесинден къарады. 

Къуба ёлдю, Хубун сюрюп кетди уллу жылкъыны, дейди, уой,
Ачыкъдан уруш этерге жетмед адамлыгъы, былхымы.

Аты алып келди бий Къубаны элчигине, арбазгъа, дейди, уой,
Салгъан элле ол батырны, элтип, бир таш къабыргъа. 

Бир кесекден ол тийреде аман ёлет ауруу жайылды, дейди, уой,
Элчиле да амалсыздан болгъандыла кёчер къайгъылы.

Оноу этип, кюнчыгъышха кетедиле ол элден, дейди, уой,
Сарасан а, айлы болуп, тура эди, жатып, юйюнде.

Къыйналыр деп, элчилери анга терен уру къаздыла, дейди, уой,
Тиширыуну, тёшек этип, кесин ары салдыла.

Ашын-сууун, барын хазыр этип, ол уруда къойдула, дейди, уой,
Жаллы тиймез энди деп а, тюзге кетип къалдыла.

Ол кюнледе тапхан эди ариу бийче алай бир улан, дейди, уой,
Атагъанед Чюерди деп, сабийликден болуп пелиуан.

Асыраргъа ариу бийче андан Тихтенгеннге атланды, дейди, уой,
Чюердини къарындашы Къурша-нартха ышанды.

Ол уланы нарт элинде ёсе эди, уллу бийик къалада, дейди, уой,
Тынчлыкъ келип Сарасан бла тулпар туугъан балагъа.

Чюердиге, ёсгенинлей, Къурша барын иги юйретди, дейди, уой,
Уугъа элтип, болгъан жерни-сууну кеси кёргюзтдю.

Къарангыгъа, не билейим, иссиликге, сууукъгъа, дейди, уой,
Чыдар ючюн бийик, эниш, узакъ, жууукъгъа,

Бугейледен, чыранладан, суудан ары-бери ёткерди, дейди, уой,
Къыл аркъан бла къаяладан салындырып да кёрдю.

Садакъ берип, илишанны эки-юч айны атдырды, дейди, уой,
Хора тайны озаргъа кюреш деп, узакъ чапдырды.

Гидаланы, къылычланы, сырпынланы ойнатды, дейди, уой,
Эмилик атланы барын Чюердиге сынатды.

Ашатырдан алгъа арбазында ары-бери чапдырып, дейди, уой,
Суу бойнунда состарланы узакъ-узакъ атдырып,

Ёретинлей арпа, хорхус, салат гыржын ашатды, дейди, уой,
Исси затны, жыйы билмез деп а, татдырмайын жашатды.

Хар кюн сайын Чюердиге чийли-бишли этле чайнатды, дейди, уой,
Кёп айланып, арып келсе, жан аурутмай, бек аз жукълатды.

Кёзлерине жарар деп а, къара дугъум къапдырды, дейди, уой,
Къулагъына бёдене бла жумарукъла жауун жакъдырды.

Къулагъына, керек болса, къулакъ мюйюз салдырды, дейди, уой,
Бар мадар бла жашны санын-жанын къатдырды.

Андан сора жууукълары Чюердиге тилсим этдиле, дейди, уой,
Бу къолунда болуп, сыртын киши жерге салмаз, дедиле.
  
Алай эте, ол Чюерди кирген эди он беш толу жылына, дейди, уой,
Андан сора келген эди Курша-батыр Сарасанны аллына.

– Ма, – дейд Курша, – келтиргенме туугъан ананга, – дейди, уой, –
Ие болуп жашар ючюн атанган а къалгъан къаланга.

Баргъанында оюлуп а тура эди атасыны ариу къаласы, дейди, уой, 
Тебредиле агъач юйде жашау этип анасы бла баласы. 

Чюерди уа жюрюй эди уугъа, кийиклени ёлтюрюп, дейди, уой,
Къайытыучеди аулагъанын аркъасына кёлтюрюп.

Анасына барып, бир кюн былай сорду Чюерди, дейди, уой,
Ол соруу бла Сарасанны жюрегине къайгъы кийирди:

– Анам, кёрмей ёсдюм атамы уа бетин-сыфатын, – дейди, уой, –
Ким ёлтюрюп кетген эди, ол мурдарны къалайды аты?

Кеси ишлетген ма бу эсе, бу оюлгъан уллу къаласы, – дейди, уой, – 
Къайдадыла ол жюрютген кереклери, сауут-сабасы? 

– Жашым, – дейди, – атанг кеси ёлген эди, къаты ауруп, – дейди, уой, – 
Жанымы да къыйнамазменг, аны менге уа соруп?

Ол заманда анасыны билегинден Чюе къаты тутду, дейди, уой,
Анасыны къолун къайнай тургъан шорпагъа да сукъду.

– Ий къолуму, аны айтхан аман тапсын Тейриден, – дейди, уой, –
Тюз да менлей айырылсын ол да халал эринден!

Атанг Къубаны уа ёлтюргенди Хубун, атып ташадан, – дейди, уой, –
Ол ёлгенли тюнгюлгенме огъурлукъда жашаудан.

Ол мурдаргъа бармаз эдинг къаты сермеширге, – дейди, уой, –
Сен сабийсе алыкъына, кючюнг жетмез аны женгерге.

Юч-тёрт жылдан боллукъ эди, демлеширге барсанг, – дейди, уой, ––
Кесинге да ол заманга тулпар ажир мадарсанг.

Уой-уой, жаным, бишип барад кюйген билегим, – дейди, уой, –
Не къаты эд, балам, санга Тейри берген жюрегинг!

Кереклери, къылычы бла аты, уллу жютю гидасы, – дейди, уой, –
Сакъланалла Къуркъур Тауда бир дорбунда барысы.

Ол жерледе Боралары жашайдыла, уллу журтла болуп, – дейди, уой, – 
Жайлыкълары жылкъыладан, малладан да толуп.

Сарасан бла эмеген

Уудан келе, бир чегетде Чюе кёрдю бийик къаланы, дейди, уой,
Жанында уа бир уруну кёрдю бий Къубаны уланы.

Кирип барды, къарар ючюн деменгили къалагъа, дейди, уой,
«Кёчюп къалырмедик, – деп а, – бу чегетли таулагъа.

Манга мындан жууукъ боллукъ эди уугъа жюрюрге, – дейди, уой, – 
Кимле жашай болур мында, керек эди аны билирге».

Ай, алайлай, бир эмеген жетип, жашны буууп тебреди, дейди, уой,
Чюерди уа, жагъалашып, эмегенни ол уругъа жиберди.

Ол уруну башына да, бир гыйыны табып, къаплады, дейди, уой,
Кийигин да алып, юйю таба, Чууанагъа атланды.

Кёчюп келип, орналдыла ол къалада рахат жашаргъа, дейди, уой,
Тейри берген халал ашдан буюргъанын ашаргъа.

Ма бир кере, жаш Чюерди уугъа кетген заманда, дейди, уой,
Сарасанга бир мур-мур тауушла эшитилди урудан.

Барып кёрдю ол уруну, башына да гыйы къапланып, дейди, уой,
Ичиндеги эмеген а, халек азып, алай жаны сакъланып. 

Тиширыуну кёргенинде, ол эмеген алай айтып тиледи, дейди, уой:
– Жан аурутуп, чыгъар мени, ахшы атанг болурма! – деди.

– Ай, атама къор болгъу эд уллу, тели да башынг! – дейди, уой. 
– Алай эсе, болур эдим сени уллу къарнашынг!

– Къарнашыма къор болгъуенг сен а, кирли эмеген! – дейди, уой.
– Алай эсе, эр болурма, жанымдан да сени бек сюйген!

Ол сёзлеге, сагъыш эте, къатын турду, тынгылап, дейди, уой:
– Да къалай бла чыгъарайым сени, – деди, – ангылат!

– Бу къаладан аркъан алчы, – деди, ол а ары барды, дейди, уой,
Аркъан ийип, эмегенни ол урудан тартып чыгъарды.

Жууундуруп ийис этген эмегенни, ашдан тойдуруп, дейди, уой,
Тёшеклеге жатдырып а, къойнуна да кирди, къубулуп. 

Жашы уудан келсе, эмегенни башха жерде букъдуруп, дейди, уой,
Къоя эди, жашаулары алгъын кибик баргъан сундуруп.

Бир заманда Сарасанны къарны уллу бола тебреди, дейди, уой,
Эмеген а, къоркъуп: «Жаш эслеп а къоймазмы?», – деди. 

Дагъы айтды Сарасанга ол эмеген, сагъыш эте келип, дейди, уой:
– Къачанга дери бугъуп турлукъма, былай термилип?

Чюердини къоратмасакъ, мен кетеме, сени къоюп, – дейди, уой, –
Къаламы да, ол ие болуп къалмазча, тамыры бла оюп!

Сарасан а деди: «Не этейик ол деу, кючлю адамгъа, – дейди, уой, – 
Тилсими бард, юйрет мени кесинг билген амалгъа».

– Ауругъанча бол да, тёшегингде, ынычхап а, жатып тур, – дейди, уой, –
Аны кёрюп, жашынг: «Не болгъанды санга?», – деп сорур. 

Мадар излер, ол заманда бир къыйын жумушну айтып, – дейди, уой, –
Этейим деп, кетер ол да, жоюлур да, келмез къайытып.

Жатхан эди Сарасан да тёшегинде, ынычхап, сынсып, дейди, уой,
Олсагъатдан жашы келди, къайгъы этип, дейд, жарсып: 

– Не болгъанды, бюгюнге дери да аурумайын жашадынг, – дейди, уой, – 
Не бла болушсун да, сенге не хадакъ этсин да жашынг? 

– Къобалмайма, уой-уой, тутмай къалгъанды саным, – дейди, уой, –
Ма кюйюп, бишип барама, чыгъып а кетеди жаным.

Къуру тиши тайпабызда болуучуду ма бу къыйын ауруу, – дейди, уой, – 
Ол тийгенде, бир киши эталмай къалады къарыу.

Ол тиеди эрсиз кёп жылланы жашап тургъан къатынга, – дейди, уой, – 
Ол хорлатмайд бар билгичле билген даруу-дарманга.

Алай барды, деучан элле, танг узакъда бир эмеген, – дейди, уой, –
Бу ауруудан дарманы да болуп, къатынланы сау этген.

Аууз тылпыуу, деучелле, кюнню жабып, туманлай, – дейди, уой, –
Жер да тебренеди, дейле, ол эмеген жолгъа чыкъгъанлай. 

Кеси жашайд, алып бийик къарлы таула ортасын, – дейди, уой, –
Жети тюрлю мухур жасап уллу, къара къаласын.

Ары баргъан жигитледен жангыз бири къайтмад артха, – дейди, уой, –
Аны ючюн, бек тилейме, сен да жер салмазенг атха.
   
Батыр Чюе, жукъ да айтмай, чыгъып кетди къаладан, дейди, уой,
Атха минип, аууп кетди, жел ургъанча, бийик сыртладан.

Кёп айланды, кёрдю уллу таула ортасында бийик бир къала, дейди, уой,
Хунасына урулуп а сейир къужур, къара мухурла.

Олсагъатдан, кёк къаралып, къара булут энип келди, дейди, уой,
Бир кесекден, эмеген а болуп, жашны аллында сюелди.

– Аха, – деди, – адам улу, къабып, ашап къояйым, – дейди, уой, –
Не да эшигинги бусагъатда башха тюрлю жабайым!

– Угъай-угъай, сен къыйналма, мен жарайым азыгъынга, – дейди, уой, – 
Тепмей, алайда сюел да, кесим барып кирир эдим ауузунга.

Эмеген да сакълап турду, ол нарт кирлик сунуп ауузуна, дейди, уой,
Ары жетип, батыр Чюе къылычы бла урду бойнуна.

Бир ургъанлай, эмегенни уллу башын узакъ чартлатды, дейди, уой,
Акъгъан къаны кёкню, жерни къызыл-ала къызартды.

Дарманларын алып, къаласына учуп жетди Чюерди, дейди, уой,
Ётюрюкге тёшек болуп тургъан Сарасанга ичирди.

Болмады да Сарасан бла эмегенни аман, къара ишлери, дейди, уой,
Чюердини жояр ючюн жетмей эди хыйлалары, кючлери.

Эки-юч кюнден жаш Чюерди, биягъынлай, уугъа кетди, дейди, уой,
Сарасанны сабий табар заманы уа тюз да ма ол кюн жетди.       
  
Доммай аулар ючюн, кёп жюрюдю Чюе, айланды, дейди, уой,
Анасына ол кюн туугъан баласына Тейриберди аталды.

Ол сабийни саны-бети, эмегеннге огъай, ушап адамгъа, дейди, уой,
Батыр Чюе ол кезиуде уудан келе тура эди къалагъа.

Ол сабийни Сарасан а салды жашы келлик жолуна, дейди, уой,
Къоркъуп, сакълап, къарап турду Чюердини аллына.

Уланчыкъны жол жанында кёргенинде батыр Чюерди, дейди, уой,
Сейирсинип, биргесине алып, къаласына келтирди.

Былай-былай деп а, айтды аны жолда тапхан хапарын, дейди, уой,
Къатын, къобуп, хазыр этип эди Чюердиге айтырын:

– Кёп болмайын къатыбыз бла жолоучула ётдюле, – дейди, уой, –
Бу сабийни жол жанында, баям, ала къоюп кетдиле.

Не этейик, уланчыкъны энди кесибизге алайыкъ, – дейди, уой, –
Мен да анга тапхан ана, сен да анга къарнаш болайыкъ.

Батыр Чюе, ол сабийге къарап, чыгъып кетди къаладан, дейди, уой,
Шекли болуп, эмегенни къутулгъанын билди урудан.

Сарасанга жукъ айтмады, анасына жаны ауруп жашыны, дейди, уой,
Билмегенча жюрютгенлей кесин, къойду аны жашырып.  

Чюерди бла эмеген

Тейриберди бир жылына онбешжыллыкъ кёрюндю, дейди, уой,
Эмегенни ол баласы жанындан да Чюердини бек сюйдю.

Тейриберди Чюердиге бир боюнса къулакъ болду, дейди, уой, 
Тамата къарындашы бла бирде уугъа жюрюп да турду. 

Эмегенни ол заманга башы таза безди бугъуп туруудан, дейди, уой,
Чюердиге, сагъыш эте, башха мадар табады андан: 

– Жашынг марал уудан, ач болуп а, келир ашынга, – дейди, уой, –
Хычинлеге ёлюр отну салып, берирмединг жашынга?

Чюе, келип, Сарасан да анга берди хычинлени, дейди, уой:
– Аша, жашым, алай алгъа юйден къыста итлени. 

Чюерди уа бирер хычин атды эки къаплан эгерге, дейди, уой:
– Экисин да санаучума, – деди, – эки сатмаз нёгерге.

Итле, келип, хычинлеге тиймедиле, алай ийисгеп, дейди, уой,
Чюердиге къарай-къарай, чыгъып кетип, ёпкелеп.

– Жокъмуд юйде ашларынгы мындан башхасы, – дейди, уой, –
Ит ашамай кетгенни уа адам къалай ашасын?

Энтда болмад деп а, башха мадар излеп тебрелле, дейди, уой,
Уллу агъачда, сары эрик жыйып, юйге алай келдиле.

Эриклени Сарасан а бир къазаннга къуюп, къайнатды, дейди, уой,
Бишгенинде, тосуна да этеригин былай ангылатды:

– Чюерди да уудан келсе, мен къазанны отдан алып, – дейди, уой, –
Юй тюбюне мурабаны тёгюп, жаяр эдим, абынып.

Ол заманда Чюерди уа болушургъа менге чабар, – дейди, уой, –
Аякълары, эрик мурабагъа атлагъанлай, учхалар.

Ары дери чабыр тюплеринге жассы ташла къысып, – дейди, уой, –
Учхаламай, сен а Чюердини жыгъып, бууарса, басып.

Мен жетерме, къара къылычынгы сенге тутдуруп, – дейди, уой, –
Керилип, башын алырса, уллу кючюнг бла уруп.

Чюерди уа ингир ала келди, солур керек, ашыгъып, дейди, уой,
Сарасан а, сауутларын, бир отоугъа элтип, жашырды.

– Аш хазырды, – деди, тюшюре да башлап къазанны, дейди, уой,
Абынганча этип, юй тюбюне жайып къояды аны.

– Уой, бишесе, уой, кюесе! – деп а, чапды Чюерди, дейди, уой,
Эмеген а, марап туруп, келип жашны сермеди.

Кюреше кетелле, Чюердини аягъы уа аман учхалап, дейди, уой,
Жыгъылды да, эмеген а басды тюпге, аны терк онглап.

Олсагъат а, тилсимин да юзюп, бек къанатды бууунун, дейди, уой,
Тюпледи да жашны, бойнун буууп, алгъанды онгун.
 
Къара къылычын да эмегенге къатын узатады андан, дейди, уой,
Жашчыгъы уа, жетип ары, аны сермеп алды къолундан: 

– Чюерди-батырны ёлтюрюрге къолунгдан а келмез, – дейди, уой, –
Тиширыуну аллай ишге, – деди, – кючю да жетмез. 

Андан жигит улан атасыны бойнуна да урду, керилип, дейди, уой,
Эмегенни башы бир жанына кетди, тёнгегинден бёлюнюп.

Секирип а къобуп, ол къылычны Чюе алды къолуна, дейди, уой,
Ачыуу бла салып къойду Сарасанны къанкъаз бойнуна. 

Чюердини тыйып, Тейриберди туруп къалды аллына, дейди, уой:
– Къой, боялма ол сени да тапхан жанны къанына!

Арба туздан ауур болур оймакъ толу ана сютю, – дейди, уой, –
Аны билип, бол былайда, – деген эди, – бир кютю.  

– Ахшы, – деди, къарнашына жаны ауруп, Чюерди, дейди, уой,
Ол жашчыкъгъа бир ючгюл садакъ окъну да берди. –

Мен муну бла бир тийреде, бир къалада туралмам, – дейди, уой, –
Къанлы жауум этгенни да тапхан анагъа санамам.

Мен жоюлсам бир жерледе, окъдан къызыл къан тамар, – дейди, уой, –
Сау турсам а, окъну жютю учундан, – дейд, – сют агъар.

Къан тамса уа, мени излерге сен юйюнгден кетгенлей, – дейди, уой, –
Аллынгда бу окъ учар да, тохтар, манга жетгенлей.

Бу тилсимден къайтды алгъын болгъан къарыуум, – дейди, уой, –
Энди нарт Бора жашагъан жерге болур барыуум.  

Ма алай бла кетди Чюе аллы айланган узакъ жерлеге, дейди, уой,
Бир тюше да ёзенлеге, бир да чыгъа бийик ёрлеге.

Бара-бара, жетди ёзен къыйырында бийик къалагъа, дейди, уой,
Арсарлы къарай тургъанед ол къаланы къуршалаган къаягъа.

Андан чыгъып, Чюердини аллына уа бир эмеген турду, дейди, уой:
– Эй, атыш, тутушму? – деп а, гюрюлдеп а, алай да сорду.

– Тутушурек, кючлю эсенг! – деп, сюелди батыр Чюерди, дейди, уой,
Тутханлай да, белине дери да жерге уруп кийирди.

Ма алай бла сермешлери сау кюнню, тохтамай, барды, дейди, уой,  
Ахырында ол эмеген Чюердини онглап, хорлады.

Бир къойну да байлагъанча, байлап, атды терен уругъа, дейди, уой,
Да кеси да, кючден атлай, кетди къаласына солургъа.

Тейриберди ол кюн, окъгъа кёз атайым деп, чапды, дейди, уой,
Къарагъанда, ол окъдан а сют бла къызыл къан акъды.

Анасына айтып, атха минип, узакъ жолгъа чыкъды, дейди, уой,
Ол окъну ызындан, дейди, къарнашына ашыкъды.

Чюердини ол огъу уа бир ёзенде тохтап къалды хауада, дейди, уой,
Эмеген а келген жашны кёрюп къойду къаладан. 

Биягъынлай гюрюлдеди, чыгъып, гадур эрши эмеген, дейди, уой,
Атлагъанда, ташны, жерни, къаяланы тепдирген.

Тейриберди эмегенни, тутуп, сыртын жерге салды, дейди, уой,
Жангыз сермеп, хобусталай, башын кесип алалды.

Тейриберди къайтды артха, эркин этип къарындашын, дейди, уой,
Бораланы элге кетип къалды Къубадийни эр жашы.

Ол Чюерди Нартда батырладан бирлерине саналды, дейди, уой,
Тейриберди къаласында жигит бир бий болалды.
 
             ЧЮЕРДИ  БЛА  БОРАЛАРЫ

Бора-батырны жылкъычысы 

Бора-батыр Нартда кючю болгъан киши эди,
Асыры байдан, алай деучю элле, бише эди.

Мал, жылкъы, сабанлары да бек элпек элле,
Бораланы уланлары жигит, ётгюр эдиле, бек элле.

Кие эди Бора-батыр чилле, дарий бла жибек,
Малын сакълай элле алтмыш уллу, дейд, сарубек.

Ма бир кюн юйюне салып келгенди Чюерди,
Келип, дейди, нарт Борагъа салам берди.

– Эй, жаш, къайдан да, нек келгенсе бу ташха,
Бет орамынг кёрюнмейди нартдан башха? 

– Атам-анам да бар элле, эртде окъуна ёлдюле,
Кесим жюрюйме дунияда, ары, бери да тюртюле.

Тукъумуму да унутдум, атым болуп а Чюерди,
Бир иш излей, – деди, – сени элинге келдим.

– Ахшыды ол, ишчи жашха, – дейд, – аперим, 
Усталыгъынг а неди сора, неди хунеринг?

– Жылкъылагъа иги къарайма, олду билгеним,
Андан сора болмаз усталыгъым, не хунерим.

– Алай эсе уа, – деп, Чюердиге айтды Бора, –
Сенге ышанырем жылкъымы, анга иги къара.

Залим элле ол жылкъыда жоргъа, дейд, тарпанла,
Тебрегенде аякъларын, уой, бирча алгъанла.

Бора уа тырманчы эди, жумуртхада тюк излеген,
Кеси айтханны болмаса, киши сёзюн а сюймеген.

Чюердини къыйнай турду, хыны да сёлешип,
Тёзе келгенед жаш, бир сёз чыкъмазча, кюрешип.

Келген эди Бора, жылкъысына къарайма деп,
Жылкъычыда бир хузумлукъ, чурум табама деп.

Кёргенед атларын, жангыз да болмай хатасы,
Ыразы болуп, айтды Бора тукъумну атасы:

– Иги къарап тургъанса, алан,  жылкъыма,
Ыразы болдум, ийнан, – дегенди, – антыма!

Ол экиси, ашай-иче, хапар айта да келдиле,
Чюердини уа аллай, дейд, соруу келеди кёлюне:

– Менге бир айтчы, неди узакъда ол къаралгъан,
Нартда болурму, – дейди, – алайгъа ёрлеялгъан?

– Ол, – дейди нарт, – Къуркъур Тау дорбунуду,
Киши да бармайды ары жугъутурла жолу бла.

Турады ол, аллы къара гыйы бла жабылып,
Да нек соргъанса ол тауну, артыкъ аны айырып?

– Бош, бош алай, – дегенед Борагъа жаш Чюерди, –
Ол зат манга мындан къарап, сейирча кёрюндю.

Бора-батыр кетген эди, ашыкъмай, атланып,
Жаш Чюерди жолгъа чыкъды, иги хазырланып.

Ёрлеп, терлеп, чыкъды Къуркъур Тау башына,
Къулакъ мюйюз салды ол дорбунну ал ташына.

Ат аягъын жерге ургъан тауушланы эштгенди,
Атасыны тулпар атын табарыгъын билгенди.

Ол гыйыны, алып, кери атханед, чалылай,
Кирип баргъанед дорбунга, болгъанына къарай.

Анда, бир жанында, кюмюш жер тагъылып,
Къылыч да, сабына къаплан сурат да салынып.

Бир жанында солтанжия, жютю гида бла къама,
Аллындагъы уа тыйгъысыз бир аргъамакъ.

– Аха, – деди, – тапдым атам къойгъан хазналаны,
Нартда да быллай саууту болур, – деп, – азланы!

Атха жаш Чюерди: «Ой, Учхун!», – дегенде,
Келген жашны батырлыгъын ол ат сезгенинде,

Келип, башын салып къойгъан эд жюгенге,
Къор боллугъун, дейд, билдире жигит Чюердиге.

Жаш Чюерди атны сыртын, башын да сылады,
Къылычыны ауузун уппа этип, сабийча, жылады. 

Алай этип, Кёк Тейриге, Жер Тейриге да ийилди,
Бир ючюшер да баш уруп, былай деп тиледи:

– Бар адамгъа болушуучу, – дегенди, – тейриле,
Тилейме, баш уруп, аллыгъызда да ийиле:

Берсе эгиз менге къапланладача батырлыкъ,
Болур эдим сизни ючюн урушхан бир дамырлыкъ! 

Эй, аямаз эдим тюзлюк ючюн, берирем жанымы,  
Душманымдан алырем атам тёкген да къанымы!  
  
Сауутланып, арслан кибик, чабып минеди атына,
Анга тенгши сары лячин да учалмазед къатында!

Чюерди бла эмеген жыйын

Бара барып, нарт Чюерди барыуундан да сорукъду, 
Тау тюбюнде бир къалагъа да, дейле, жолукъду.

Арбазына кирип, базынгандан, дейд, кючюне,
Ол къаланы: «Ким бард?» – деп, къычырады ичине. 

Ол къаладан, дейди, бир эмеген чыгъып келди,
Ол нарт: «Эй, насыплы, кечинг ахшы болсун! – деди. – 

Алсанг, къонакъ болурем, – деп айтды, – сизге,
Къарангыда жолну танымайма, баралмайма тюзге». 
 
– Сау кел, – деп, эмеген аны къала ичине кийирди,
Деменгили аш юйюнде сейир кёреди Чюерди.

Алтмыш къазан къайнай, этден топпа-толуп,
Хар бирини къатларында бир эмеген да олтуруп. 

Танышдыла, Чюердиге жангы хапар да сордула,
Эт бишгенде, жутлукъ къысып, ашха къадалдыла.

Ашай элле, бёрю жыйынча, бир бири бла эришип,
Бир бирини табагъындан эт урларгъа да кюрешип.

Сейир этди, ол халланы кёрюп, нарт Чюерди:
– Сизге аман жутлукъ кирип турады да! – деди. –  

Къазан эт жетмейди хар биринге да тояргъа,
Къыйын тюйюлмюд кюн сайын алтмыш мал сояргъа?

Эмегенле таматасы алай айтды батыр жашха:
– Биз туугъанлы да ма былай бола келдик ашха.

Ашны кёрсем, бир жанына кетип къалад эсим,
Ёгюзлени бар алтмышын ашар эдим кесим!

Нарт Чюерди ёгюз этден бирчик къабып кёрдю,
Ол жутлукъну сылтаулары алай бла билинди.

– Эй, эслиле, къадар этни салгъансыз къазанга,
Туз атмай, нек къойгъансыз, – деп сорду, – анга?

– Билген затыбыз тюлдю, – дедиле, – туз дегенинг,
Иги болгъан эди сени бери бизге да келгенинг.

Туз татыулу бир зат эсе, юйрет бизге да ол ашны,
Ачдан алай да къутурабыз да, ашар кибик ташны!

– Охо, эртден салкъынында къошха бир жетейим,
Ол туз дегенни келтирип, сизге билдирейим.

Хар аш эте туруп, ашха атсагъыз, – деди, – аны,
Тауусмазгъа болурсуз, – дейд, – жангыз бир къазанны.

Къоркъса да, экинчи кюн ол, алып бир туз гыртны,
Эмегенле тургъан жерге кеси жетди узун сыртны.

Ол эмеген къауумгъа, дейд, билдирмей къоркъгъанын,
Жангыз ёгюз да сойдуруп, отха асады къазанны.

Бир сай табакъ бла туз къуйду кеси ол къазаннга,
Эмегенле къарап тура, къалай боллукду деп, анга.

Этден бла шорпадан бары ашап, дейд, тойдула,
Бир кесегин сый къангада, тауусмай, къойдула.

– Сау айланнгын, уй, сен къалай чомартса! – дедиле, 
Жыйылышып, кенгеш къурап, бирге сюелдиле:

– Бу амалчы, – делле, – адам жарап турса эди бизге,
Мадар табып да, болушса эди этер ишибизге! –

Деп, келдиле, былай айтып, ала батыр Чюердиге:
– Сени бла бек сюебиз нёгерлик жюрютюрге.

Билебиз да нарт Бораны къыйын да халларын,
Ол этлерин ашап жашайд жарлы жалчыларын.

Бора-батырны кёпдю бек харакети бла хазнасы,
Санын да билмейди къой сюрюуюн бла жылкъысын. 

Умут этебиз эрттеден аны тонап а кетерге,
Алай а билмейбиз ол сарубек жыйынына не этерге.

Нарт Бораны тонагъыз деп, айтып таматабыз,
Бир кесекден жете турады ол салгъан болжалыбыз.

– Да мен алай, – дейд Чюерди, – тюйюлме къарыулу,
Хыйла бла, не акъыл бла да болмам сизден онглу.

Эртде ол сыйыргъан эди бизден бир жайлыкъны,
Жашап турады энди уа, тюзде жайыкъланып. 

Болушургъа сёз берейим, болжал кюн жетерге,
Заман келди нарт Борагъа бир дерт жетдирирге! 

Андан а, кючюмю сынарем деп, келеди кёлюне,
Салып барады Бораны ол сарыуек сюрюуюне.

Чабып жетелле барысы, аны тутуп, дейд, ашаргъа,
Чюердиге тюшеди бир къан сермешни ачаргъа.

Садакъ ата, къырады, бирин да къоймай аладан,
Сау сюрюуню да тауусуп жюйрюк атны хайырындан.

Андан барады Борагъа этген ишин билдирирге,
Бора-батыр сейир этди, къарап ол келгенге.

Жарыкъ айлай, жылтырай эди аны акъ кюбеси,
ТулпарУчхун тепсукъ эте, тыйдырмайын кесин.

Сауутлары, хар кереги, ханда, бийдеча, жасалып,
Чюердиге сорады нарт, салам алып, саламлашып:

– Арбазыма, эй, жаш, – деди, – къалай бла къутулдунг,
Ол айырма атларымы кимге ышанып къойдунг?

– Къутулмай а, неси бард, – деп, къояды Чюерди, –
Жылкъы юсюнде кёп тырман сёз кётюрдюм.

Дуния кезиудю, энди сен тынгыла бир сёзюме,
Мен тышында жаншай турмам, айтама кёзюнге.

Сен, белгили бир нарт, атынг чыкъса да алчыгъа,
Артал да жан аурутмайса жарлы жалчылагъа. 

Тураса айырма санга къарап тургъан халкъдан,
Алгъынча, къорууламайса къанлы жаулырындан.

Байлыкъ жыяса, талмай, мюлкге уа жан атып,
Сау юйюрюнг бла да алайсыз, уой, бакыгъа батып!

Бир кишини сан этмей, элден туруп кенгнге,
Нарт ыразы тюйюлдю, эштир эсенг, сенге! 

Бора, ачыуланып, дейд, айтды Чюердиге:
– Мен кимме, сен да кимсе, акъыл юретирге?!

Чыгъып кетерменг, жашы, къыйнамай жанымы, 
Ашы болуп къалмазча сарыуек жыйынымы!

– Ма ол жыйынынга уа, мен, къоркъмайын, кирип,
Барын къырып кетгенме, Тейри къарыу берип!

Айтырыгъын айтып а, кетгенед бурулуп,
Таудан тюзге, тюзден таугъа бара эди, учуп.

Чюерди бла Хубун

Жауун жаууп, уллу келе Къобан Суу, къутуруп,
Тар кёпюрню сакълай эд бир эмеген да, олтуруп.

Ол, батырны тыйып а: «Эй, къайт!», – деп, тирелди,
Чюе эмегенни, дейд, къылыч бла сермеди.

Сермегенлей, ол деу, дейд, эки тенг оюлду,
Къылыч андан ётюп а, кёпюр да къуюлду.

«Аха, – сауутуму, – дед, – атны да сынадым,
Тейри берген кючню да ма энди таныдым».

Суугъа кирип аты уа, чабакъ кибик, ётдю,
Жолда бир атлыны да ол ызындан жетди.

– Эй, жол болсун, уой, алан, хата кери къалсын,
Хубун-бийни къайдады уллу тор жылкъысы?

– Сау бол, – деди атлы да, – насыб жёнгер болуп,
Жылкъы Чууанадады, къолну да толтуруп.

Чюе, излей барып а, ол жылкъыны тапды,
Бир акъ ташны марап да, анга аркъан атды.

Жылкъы элгенип, тебрейди, боран кибик, уруп, 
Жангыз ажир къачады, башха жолну тутуп.

Батыр Чюе барады, ол ажирни къуууп,
Аты тохтап къалады, ёпкелери туруп. 

Ол кёпюрге жетсе уа, кёпюр а ишленип,
Суудургъусу, бел агъачы доммакъ бла кючленип,

Кёпюр къулагъында да эки деу эмеген, 
Чинар тереклени да салып, дейд, кёнделен, 

Мангылай ортасында уа къара кёз жылтырай,
Сёлешселе, агъач да, ташла да къалтырай.

Къара мияладанча болуп, дейд, кёзлери,
Узун къабан тишлеча, болкп, дейд, тишлери.

Къуш тырнакъдан узун къынгыр тырнакълары, 
Биттир къулакъларыча, гитче къулакълары.

– Эй, кюн ахшы, – дегенди, – жигит кёпюрчюле,
Акъыл тёбеле, – дейди, – жигер эсепчиле!

– Жолунг аман, – делле уа, – сен нарт улу аман, –  
Бизге жууукъ да келме, тиймез ючюн табан!

Батыр уруш башлайды, сермеп, уруп, согъуп,
Шиблялагъа ушайла  нартны учхан огъу.

Эмегенле, хорлатмай, чабып, суудан ётюп,
Чынарларын силдейле, къазыкъ оюн этип.

Согъуш къыза барады, тохтамай, ингирге,
Нарт кёп жара салады эки эмегенге.

Ахырында айтады: «Тейри урсун мени,
Эки уруп, аудурмасам эки эмегенни!».

Бир къылыкъсыз сермейди ол жауладан бирин,
Терек къатыш кеседи аны томуроу белин.

Экинчиси, къачарча жетген ёлюмюнден,
Эй, мыллыгын атады, ётерча кёпюрден.

Жютю къылыч тиеди базыкъ желкесине,
Къобан суууну кетеди кючлю жесиринде.

Кенг тюзлеге сюреди Чюе жылкъыланы,
Артха къарап, кёреди бир боз туманланы.

Жетип келе эди Хубун, ол батырны къуууп,
Жылкъысындан айырылгъан къонгур атха къонуп.

Атны юсюнден, мамукъча, агъа эд акъ кёмюк,
Башы бла зылдыла да учуп, къушла кибик.

Сакълап турады нарт, бир сыртлыкъдан аууп,
Солтанжия болду къолундагъы сауут.

– Эй, кимсе, – дейд Хубун, – ананг болду жазыкъ, 
Къайры сюресе атланы, тангнга сау чыкъмазлыкъ?!

– Къубадийни улума, сени излей келдим,
Жылкъы сюрген сылтау бла да ит жухунгу кёрдюм.

Сен, эр кибик, демлешмей, аман гудучулай,
Къубадийни таша жерден жойгъан эдинг алай.

Эл бедишден къоркъгъан этермед ол ишни,
Эркек эсенг, сынарса адет бла демлешни!

Хубун айтды: «Сайлачы атыш бла тутушдан,
Мыллыгынгы асырарма ма бу кюн тууушда!».

– Хазыр эсенг, – дегенди Чюе, – атышайыкъ,
Артда къылычлагъа да, – деди, – жабышайыкъ.

Садакъ ата келедиле, аямай, бир бирге,
Окъла тийип, ушайла темир кирпилеге.

Жазгъан окълары бирча, бир бек кючлю атып,
Сыртха, къаялагъа да киредиле батып. 

Садакъ ата, арыйла, бошайла окъларын,
Къолларына алырча болуп къылычларын.

Юч кюн, ашамай, ичмей, тюшюп силдеширге,
Батыр тилек этеди Кёк, Жер Тейрилеге.

Тилек этип а, сора, болгъан кючюн жыйып,
Бий Хубунну аты бла бир ырбынга тыйып,

Сермейди къылычы бла, алай жюрексинип,
Хубун аууп кетеди, эки тенг бёлюнюп.

Къанлы жауун асырайды Чюе-батыр анда,
Жылкъыланы сюре да, къалды бир талада.

Чюерди-батыр бла Боралары      

Жукълап, солугъанда уа, болду аш къайгъылы,
Кийик кёрсем, атарем деп, кетеди, жайылып.

Къарагъанда, барады биреу, учуп, жортуп,
Бир мазаллы да эмеген, къара атха къонуп.

Ол эмеген бара эд, къызны алып къойнунда,
Къаласына жете кетгенед сууну тюз бойнунда.

Ишни ангылайды нарт, несин да унутуп,
Аны ызындан барады, аямай къууулуп. 

Деу эмеген да сора эслейди батырны,
Жиляй тургъан къызны да атдан жерге атып,

Хазыр болуп къалады къаты сермеширге,
Жетип келген батыр бла ачыкъ демлеширге:

– Сен ким болуп келгенсе, тюйюлсе кёргеним,
Жетген болурму, жашы, – дейди, – сени ёлюр кюнюнг?

Батыр Чюе айтады: «Иги тюйюлд ызынг,
Сен къачырып кетгенсе бир адамны къызын. 

Ол нарт къызгъа ушайды, кесим да нартма мен,
Бир артыкълыкъ кёрсем, жанып къалама мен!».

– Хай-хай, – деп а кюледи нартха ол эмеген, –
Ма мен – деди, – тюйюлмеми, сеничаны кёрген!

Нарт Бораны къызын алып келдим бери,
Жек башынгы кесгинчи, къачармединг кери?

Нарт Бораны жети жашы, излей, бери келялсала,
Бир кёрейим, эгечлерин ала къалай сыйырсала!

– Кёрюрсе, – дейди Чюерди, къаны таза къайнап, –
Сен бош кюлесе нартлагъа, зауукъ этип, ойнап!

Атыш-тутуш деп сормай, сермейди къылычын,
Силдегенлей, къыйпап къоюп эмегенни башын.

Къызны биргесине алып, минеди атына,
Къайытып келеди талада тургъан жылкъысына. 

Нарт Бораны жети жашы, излей эгечлерин, 
Кёп айланып, арымай-талмай, аямай кючлерин,
   
От жарыкъны кёрюп, ары келелле, къууулуп,
Эгечлерин кёрелле, нарт Чюерди бла олтуруп.

– Аха, тапханбыз, – дедиле, – аны къачыргъанны! –  
Ачы сермеширге тебреп, тёгебиз деп, къанын.

Къарнашларын тыяды къыз, былай-былай айтып:
– Бир эмеген алып кетгенед, мени аллына атып.

Сизден кючлю болур эд, алай эд сыфаты,
Жерни да тепдирип, бара эд аны минген аты.

Бу жаш келип къалгъанед, аны ызын ызлап,
Эмегенни башын алгъанды, бир бош алай, ойнап.

Къууандыла ол жети жаш анда болгъан ишге,
Нарт Чюерди бла сюрдюле жылкъыланы эншге.

Жети жашны таматасы: «Билгенбиз кючюнгю,
Алсанг сюеме сен, – деди, – ариу эгечими.

Ол адамлыкъ деген да барды батыр жюрегингде,
Сен батырла бла къош болурса уллу Нарт Элинде». 

Сагъыш да этмей, Чюерди разы болду анга:
– Ма бу жылкъы болсун, – деди, – аны ючюн къалынга.

Бир ишчигим къалыпды, сизни бла баралмам,
Нарт Борагъа, аны этгинчи, киеу да болалмам.

Ол алайдан кетип къалады алтмыш эмегенге,
Ала анга бек къууаналла, ашла салалла келгенге.

– Къалай болабыз, – деп, къарайла ала ол батыргъа, –
Амал тапдынгмы, – деп соралла, – нарт Бораны къоратыргъа?

– Уой, тапмай а, тапханма! – деп, нарт, къылычын алып,
Бар алтмышын да алайда уруп, жоюп, къырып,

Битеу тоноу хазналарын, жыйып, жюклеп кетди,
Элге жетип, нарт Бораны арбазына элтди.

– Охо, – деген эди Бора, – мен, ант этгенча, айтайым,
Бек терс болгъанем, кечигиз, мен тобагъа къайытайым.

Болгъанма энди къарт, уруш къыйынды, – дейд, – манга,
Киеу болгъанса тукъумгъа, аскерими бердим санга.

Жашай келирме элимде, къуанчлада солуп,
Сен къорууларса нартланы, жаугъа къылыч уруп.

Халкъгъа керекди бирлиги, болса, хар не да бар,
Нарт Элинде бар нарт юйюр хар керегин табар.

Бирлик болса, къаугъа-палах нартдан узакъ къалыр,
Кюн сууугъунчу, атыбыз айтылгъанлай барыр.

Алай болалмасакъ, – деди, – бутларыбыз акъсакъ,
Кёзлерибиз сокъур болур, къолларыбыз чолакъ!   

Нарт Бораны аскерине нарт Чюерди башчы болду,
Эмегенле чабыуулдан нарт эллери бир солуду.

Къуугъун келгенед нартлагъа узакъ бир жерледен,
Бир болушлукъ керекди деп, тиледиле элден.

– Азау тенгизден, – дедиле, – биз къууулуп келдик,
Элигизге да къууанып, кючюгюзню кёрдюк. 

Душман кирип жерибизге, аны сюйгенди алыргъа,
Бизни уа кючюбюз жетмез, жауну ууатыргъа.

Азау тенгизни бойнуна кетеди нарт жыйын,
Сермеш кюнге да жетишед, болса да бек къыйын.

Ол къазауат къайнап барды, къан, сууча, тёгюлюп,
Кёп нарт анда къалып къалды, аулакълада ёлюп.

Уруш да бошалып, дейд, кёз аталла богъазгъа,
Андан ётюп, юч-тёрт кюнден жетерча Капказгъа.  

Жыйын алай умут этди, богъаз тар кёрюнюп,
Гыбытланы жыялла, сууда тутарча, кёпдюрюп.

Акъырынчыкъ жюзе жетелле богъаз ортасына,
Сени жауунг къалгъа эд, алан, ол жыйынны хатасына! 

Ма энди уа жетебиз деп, ортасындан ётюп,
Бир жел уруп башлайды сора, сууну толкъун этип. 

Жюзюп баргъан уланланы ол жел атды ары-бери,
Батып къалгъан эд тенгизге Чюердини нарт аскери.

НАРТ  КЪУДЕНТ  БЛА  БОРАНУКЪАНЫ  КЪЫЗЫ 

Деу нартла эмегенле бла кюрешген заманлада,
Тулпарла бири бири бла демлешген заманлада,

Уллу нарт элде жашай эд бир жигит, аты Къудент,
Ол узакъ жолгъа эрттенбла тебрегенед элинден.

Эки жаш нарт а тилейле, кёргенде ол баргъанын,
Сауутун-сабасын, дейди, хазырлап атланганын:

– Уой, Къудент, бизни этерменг кесинге эки нёгер,
Ким биледи, аллынга, – деп, – жолунгда кимле тюбер?

– Баргъанда, – дейд, – болуучелле бу атым бла эгерим,  
Экиси да, алышынмай, бек ахшы нёгерлерим.

Эгерим а къарт болгъанды, ол къалгъанды юйюмде,
Хо да, келигиз, – дегенди, – болушурбуз бир бирге.

Эй, жолда бара кетип, дейд, бир солумай, къууулуп,
Бир жангыз акъ атлыгъа уа, къалдыла, дейд, жолугъуп.

Кёргенлей, жашла айталла: «Эй, этермек кишилик, 
Тейрибиз бергенди, – дейле, – узакъ бармай, жесирлик!».

Нарт Къудент, унамай, дейди: «Ол керекмейди бизге,
Эй, базынмагъан чыкъмазед, къоркъмай, бу уллу тюзге.

Барма къоюгъуз, – дегенди, – кёрюнеди ол батыр,
Къатылып кёрсегиз, – дейди, – бир исси уа къапдырыр!».

Тынгыламай, акъ атлыны терк тутарбыз, дедиле,
Ызындан болуп а, дейди, кёп да къуумай, жетдиле.

Буугъалыкъ жайып, ала, дейд, юсюне атып кёрдюле,
Нарт Къудентни тюзлюгюн да ол заманда билдиле.

Кёз къакъгъынчы, туурагъанед къыл ауну ол акъ атлы,
Ай, къылыч оюнлада уа ол болуред бир къаты!

Ол батыр, дейд, экисин да къаплады ат бойнуна,
Атларын тутуп, кетгенед, бир ашыкъмай, жолуна.

Нарт Къудент салам береди, жетгенде, ол тулпаргъа:
– Сен уста кёреме, – дейди, – жесирле уа тутаргъа.

Ол жангыз атлы дегенди: «Ол болгъа эд кёргеним,
Жарата эсенг, бирин, – дейд, – мен санга да берейим».

Нарт Къудент айтады сора: «Экисин да бер манга,
Сен алай этсенг, жарарма мен да бир жумушунга».

– Быланы сенге берирме, сен мени бла тебресенг,
Нарт Къудент деген батыр бла бир жерде тюбешдирсенг.

– Биз аны табарбыз, – дейди атлыгъа да нарт Къудент, –
Арт заманда, узакъ кетмей, ол турады элинде. 

Барысы да атланып, дейд, нарт Кудентге бардыла,
Юйюнде ашап-ичип, дейд, бек рахат олтурдула.

Танг атып, айтады, дейди, нарт Къудент ол жашлагъа:
– Къазауат иши тюйюлдю жарашханча ашлаугъа.

Сиз, элде жашап турурсуз, юйренирсиз бир затха,
Бир айып келтирмей, – дейди, – не элге, не сау Нартха.

Ол жашла кетелле, дейди, сёз базынмай айтыргъа,
Къарнашын алып келеди нарт Къудент ол атлыгъа.

Къонагъы, салам берип, дейд, сёлешеди Къудентге:
– Кимсе деп, тураса сормай, бойсунуп нарт адетге. 

Боранукъ улума, – дейди, – мен излейме нёгерлик,
Ышанама, сен этерсе деп къыйын кюнде эрлик.

– Сора, – дейди нарт Къудент да, – элиме бир сорайым,
Ол эркин этсе, сени бла, атланып, – дейд, – барайым.

Эрлени жыйып, сорады нарт Къудент оноуларын,
Ол эрле къабыл кёрелле аланы барыуларын. 

Боранукъ улу айтады: «Сен миннген атынгы къой,
Биз барлыкъ байрам тюйюлдю, не тюйюлдю жарыкъ той».

Жылкъыны сюрюп келелле, буду деп, болгъаныбыз,
Атланнган заманда, дейле, ат иер салгъаныбыз.

Жаш, тюрслеп къарап барады жылкъыда бар атлагъа,
Юч атны да тутдурады алайда жаш нартлыгъа.

– Биринчи атынг боллукъду, бир жангыз, – деди, – кюнге,
Да эки кюн жюрюрюксе, – дейд, – минип экинчинге.

Юч кюнню къуллукъ этер, – дейд, – ючюнчю къараторунг,
Алты кюн барсакъ, – дегенди, – бир Тейри айтхан болур.

Алты кюн баралла, дейди, нарт танымагъан ташха,
Боранукъ улуну, дейди, жылкъысы тургъан къошха.

Боранукъ улу айтады ол къошда жылкъычыгъа:
– Мен минген атны келтирчи нёгерим бу нартлыгъа.

Ол атха да жер салып а: «Минчи, – дейди Къудентге, – 
Бу сени къыйнап башлар, – дейд, – чыгъарып жети кёкге.

Тау башла бла учурур да, тюшюрюр къара жерге,
Чыдасанг, сени санарма сау Нартда бир жигитге».

Нарт атха чыдап тургъанды, чырт бир тепмей, белинде,
Боранукъ улу кюлгенди, къууанып, ол келгенде.

Экиси жорта бара, дейд, кёрдюле алты къабыр,
Боранукъ улу, тохтапа а: «Этейик, – деди, – сабыр».

Алайгъа барып, башлайды ол, сыйыт этип, жылап,
Ол алты къабырланы да, тёнгереп, дейд, къучакълап.

Алайдан бир тенгизни, дейд, бойнуна атландыла,
Саны болмагъан уллу, дейд, жылкъыгъа жолукъдула.

Тейрини энчи болгъанды хар жанга да буйругъу,
Хар атны да чий алтын эд жалкъасы бла къуйругъу.

Кечени узуну келелле батырла, жылкъы сюрюп,
Боранукъ улу айтады, танг ата тура, келип:

– Атлансам жолгъа, – дегенди, – мен иер салып атха,  
Бир къарамаучума, – дейди, – не болады деп, артха.

Сени ол адетинг жокъду, къарасанг эд ызынга,
Асыры иги тюйюлдю кесине бек базыннган.

Нарт Къудент артха къарап, дейд, бир ёзен туман кёред,
Экинчи да, ючюнчю да, ол а терк жетип келед.

Ма былайды деп, айтады нарт Къудент жёнгерине,
Боранукъ улу уа дейди: «Кетмей тур, – деп, – биргеме.

Ол кючлю бир эмегенди, кесинлей, кючлюд аты,
Атыны тылпыууна, – дейд, – ол учуп келед, батып.

Къудент, ол бери жетсе уа, атымы сагъынма сен,
Бек иги боллукъ эд, – дейди, – тарпанын къолгъа этсенг».

Эмеген жетип келгенед, къычырып, дейд, узакъдан:
– Кимди ол, менден да къоркъмай, жылкъымы сюрюп баргъан!?

Боранукъланы этгенем, сермеше, – дейди, – артын,
Сен бери къайдан келгенсе, нед сени, – деди, – атынг?

Боранукъ улу барады акъ аты бла аллына: 
– Ай, итден туугъан, саначы ма мени да къанлынга!

Боранукъ улу тюйюлме, аланы къырдынг аман,
Ала этмегенни энди мен этерме, – дейд, – тамам!

– Сора айт манга, – дегенди эмеген, анга къарап, –
Тутушнуму, атышнымы башлайыкъ, – деди, – сайлап?

– Тутушхан а, жулкъушхан а къатынла да этерле,
Атышып башларек, – дейди, – бир бирни ачыкъ кёре.

– Ат! – дегенди эмеген да, сермешге хазырлана,
Бир огъун алып, салгъанед аллында садагъына.

Боранукъ улу унамад: «Жылкъынгы да мен сюрюп,
Мен алгъа атсам, жарармы, кесинги да ёлтюрюп?».

Эмеген атды огъун, дейд, киндигин марап, тутуп,
Боранукъ улу уа, дейди, къутулду, ёрге туруп. 

Алайлай ол атханлай, дейд, окъ тийди эмегенге,
Ол, атдан кетип, тюшеди, къычырыкъ этип, жерге.

Эмеген ажир къачады, Къудентни атын озуп,
Нарт къурлай къайтып келеди, ачыудан ёлюп, къозуп.

Боранукъ улу уа, дейди, душманны башын алды,
Кётюрюп барып, аны, дейд, артмакъгъа кеси салды.

Эй, андан ары кетелле, жылкъыны сюрюп, къуууп,
Сау кече узуну баралла, юслери букъу болуп.

Нарт Къудент артха къарайды: «Биягъы туман келед, –
Ичинде чаука жыйын да, эй, учад!», – деп билдиред.

Боранукъ улу айтады: «Сен чаука жыйын сунган
Ол атны туягъынданды зылдыла, – деди, – учхан.

Бек кючлюдю, сен кёрюрсе, юсюне минип келген,
Юч къарнаш элле была, – дейд, – адамла къанын эмген».

Эмеген ары жетгенед, бек келип хорларыгъы,
Ол тюзде чирий къалгъанед дуппургъа тенг мыллыгы.

Биягъы ажир къачханед, нарт туталмады аны, 
Ачыудан ол къыл чайнай эд, бузулуп, дейди, къаны.

Биягъы бир кесекден а, ючюнчю къарнаш келди,
Боранукъ улун кёрюп, дейд, къоркъутурча ёкюрдю: 

– Кимсе, мен танымай, – дейди, – агъартырча башымы,
Ёлтюрюп кетерча, – дейди, – эки деу къарнашымы?!

Ол, атыш-тутуш сайлатмай, Боранукъ улун тутду,
Ургъанда, аны уа жер, дейд, белине дери жутду.

Нарт Къудент аны башын, дейд, къылычы бла тайдырды,
Боранукъ улун тартып, дейд, ол жерден да чыгъарды.

Жылкъыны сюрюп келелле экиси да бир юйге,
Нарт Къудент, тешип тагъады керегин агъач чюйге.

Ол къонакъ юйде къалгъанед, солуюм деп, жатайым,
Нёгери анга айтханед: «Къартлагъа бир барайым.

Атама бла анама, – дейд, – мен хапар билдирейим,
Тынчлыкъсыз болуп туралла, кёллерин чёкдюрейим».

Нарт Къудент сагъыш этеди, не айтыр деп, къартлагъа,
Акъырын кобуп барады алагъа тынгыларгъа.

Жепиден къарап, эслейди бир къызны олтургъанын,
Боранукъ улу ушайд да, деп, билди ол болгъанын.

– Анам, – дейди, – атам, – дейди, – бек узакъ жерге бардыкъ, 
Бар алты къарнашымы да къанларын толу алдыкъ.

Ол ишни, барсам да, – дейди, – эталмаз эдим кесим,
Нарт Къудент жауларымы, – дейд, – башларын алды кесип.

Мен сизни къоюп кетгенем, сау айны да айланып,
Кечгинлик тилейме, – дейди, – къайытдым, саугъа алып.

Эмеген башланы, дейди, ол сызды алларына:
– Ма, къарагъыз энди, – деп а, – аладан къалгъанына.

Экинчи кюн а келеди, эр киши кийим кийип,
Къудентге салам береди, ол къонакъ юйге кирип:

– Танг ахшы болсун, къалайса, солудунгму бир кесек,
Ыразымыса уа, – дейди, – къонакъ, биз азыкъ этсек?

– Ай, тангны хатасы жокъду, – деп Къудент айтад анга, – 
Алай сен айып этесе, ол сейир тюйюлд, манга.

Анча кюн бирге болуп, – дейд, – мен, нёгерча, айландым,
Сени къыз болгъанынгы уа мен ма энди таныдым!

– Да билип къойдунг да, – деп а, Боранукъ улу, кетип,
Къудентге къайтып келеди, жыйрыгъын, дейле, кийип.

– Мени бар элле, – дегенди, – сау алты къарындашым,
Мен кесим болуп къалгъанем, палахны, дауну башы.

Эмеген, – дейд, – кёз атханед, кёргенде, мен жарлыгъа,
Келечи да иймей, – дейди, – кюрешди къачырыргъа.

Аны бар эди, биздеча, беш кичи къарындашы,
Ма ала жоюп кетелле атамы алты жашын. 

Аладан да ючюсю, – дейд, – согъушда жоюлдула,
Тамата юч къарыулу уа, жарсыугъа, сау къалдыла.

Мен кесим керек болгъанма аладан къан алыргъа,
Жюрегим аздан къала эд ачыудан жарылыргъа.

Насыпха, сенге тюбеп, – дейд, – ёлтюрдюм ол итлени,
Къанларын алдым, – дегенди, – ол ёлген жигитлени.

Энди, сен сюйсенг, болурма нартлагъа иги келин,
Къартларым бла уа жашарбыз, элинги алып кёлюн.

Аланы алып кетгенед нарт Къудент, ыразы болуп, 
Ол юйюр элде тургъанед, къайгъыдан бошап, солуп.

ХХ. ЁЛЮМСЮЗ  НАРТЛА 

   НАРТЛАГЪА  МАХТАУ  ЖЫР

Нартла – жигит да, махтаулу да окъ,
Жерде нартха жетген тайпа да жокъ.

Нартла – гюрен тартып тепсегенле,
Сермешледе нёгерлерин эсгергенле,

Нарт Ёрюзмек кибик, сауут сермегенле,
Къыйын кюнде къаты сюелгенле.

Огъурсузну уа къаушалтып кете элле,
Ойнай, кюле, тап сёлеше биле элле.

Терс болсала уа, тобагъа къайтыр элле,
Атларына, адамлагъа кибик, айтыр элле.

Жай чилледе къой къыркъыуну бошар элле,
Ишлегенде, ашыгъышлы ашар элле.

Сабан сюрюп башласала, солуу этмез элле,
Жарты къоюп, юйлерине кетмез элле.

Жолоучуну артдан жетип, озмаз элле,
Азыкъларын да кеслери ашап къоймаз элле.

Суу тилесенг, айран берип, сыйлар элле,
Къарыусузгъа болушургъа чабар элле.

Келир элле, ойнай-кюле олтурургъа,
Бек сакъ элле нёгерлеге жолугъургъа,

Жолоучугъа да жол къойдурургъа,
Ач адамны ашдан-суудан тойдурургъа. 

Къоркъгъан деген а жокъ эд нартлада,
Жюрюй элле, минип тулпар атларына.

Анда, мында уруш, сермеш, дейд, ачылса,
Анда бир нарт, жанын аямай, жоюлса,

Аны, Тейри-Ханны жууугъуна санап,
Бийик тёбели къабырда асырап,

Тёрт жыл къабырына келе элле,
Жигит нартха уллу сыйын бере элле.

Обасыны къатында мал соя элле,
Аны юлюшюн оба юсюнде къоя элле.

Хычауманда бир акъ ажир союм этип,
Этин тюз алайда, дейд, биширип,

Къайгъы ашны ашап бошагъанда,
Гюрен туруп, тепсеп 
Ол нарт обаны къатында,

Бошасала, ант этиучелле Тейриге,
Билек болурбуз деп а, бир бирге,

Жаудан артха бир нарт турмаз деп,
Не нёгерин, кесин къоюп, къачмаз деп.

     ЁРЮЗМЕКНИ  ОТЛУКЪ  УШКОГУ

Нарт Ёрюзмек эди Уллу Нартны бачамасы,
Нарт аскерни ма ол болгъанды, дейле, атасы.

Атышыуда, тутушууда болуп эд биринчи,
Эмегенле да билиучедиле аны уллу кючюн.

Тюбешгенде, кёбюн къырып барды аланы,
Керек жерде уста таба эд, дейле, амалны. 

Эсли эди, нарт Тёреге келип, сёлешгенде,
Элиялай уруп, душман тюбеп, демлешгенде.

Уллу эди Ёрюзмекни Нартда даражасы,
Бийик эди кеси ишлетген бёкем да къаласы.

Къайдан эсе да къолуна тюшдю отлукъ ушкок,
Биргесине да, бек кёпге жетерча, от бла окъ. 

Аны да ол, атып, дейд, кёргюзтеди нартлагъа,
Къалай жерленгенин да билдиреди алагъа.

Ала, тюрслеп къарап, сынап да, турдула,
Ахырында шкокну уллу жаратмай къойдула:

– Муну тургъунчу, – дедиле, – мычый, жерлей,
Биз беш садакъ атарбыз, – дедиле, – бирлей!

Алай а бачама, отлукъ ушкокну жаратып,
Уугъа аны бла жюрюучед, доммайланы атып.

Кетгенед бир кере, марал, доммаймы атаргъа,
Кирген эди, бара ёзен бла, бир уллу таргъа.

Атханед, айлана кетип, кёп маралла, буула,
Ёрюзмекни озгъан къыйын эди кийик ууда.

Андан-мындан, бир отунла табып, ташып,
От тиргизди, эки агъашчыкъны ышып-ышып.

Къулагъына мур-мур таууш эшитилди,
Таш артына бугъуп, эй-хей, бу не болур, деди.

Бир юч башлы къарт эмеген от къатына келди,
Бир терекни жерге атып а: «Ох-ох-ох!», – деди.

Нарт Ёрюзмек таш артындан ёрге турду:
– Мени атымы къайдан билгенсе? – деп сорду. – 

Аны онгсузладан сора, – дейд, – билмейди киши,
Къалгъан жанла бла жокъду бир ишим.

Санга уа не болуп, – деди, – айтханенг атымы,
Жарангмы бар, не ачытып къоюпму затынгы?

– Къайдан чыкъдынг адам аягъы басмагъан жерге,
Ол быргъыны да нек айландыраса биргенге?

– Уой, шуёхум, соруу бергенни къой да, – дейди нарт, – 
Сен атымы нек сагъындынг, аны манга бир айт.

Жукъ керекли эсенг, менден уялмайын, билдир, 
Мени хайырымдан санга уллу тынчлыкъ келир.

Къарт эмеген, жууап къайтармай, олтурду:
– Бу неди? – деп, биягъынлай ол ушкокну сорду.

– Да бу, – деди, – бир тюрлюсюдю дарманны,
Ёкюртгенлей, ол тирилтип къояд арыгъанны.

Быргъы иеси болуп, менден насыплы жокъду,
Жюрюйме дунияда, сыйлы атым а Ох-ох-охду.
 
Аны ким сагъынса, мычымайын анга жетсем,
Бу быргъымы да бир кере, – дейд, – ёкюртсем,

Эси тайып, жерге аууп, жатып турады ауругъан,
Аязгъанда уа жаш болуп къалады жангыдан.

Андан сора уа, не кёп жашаса да, къарт болмаз,
Бели талмаз, бир душманга да хорлатмаз.

Аты уа «тешиклиди», сен танымайса аны,
Мени сен чакъырдынг, баям, арып санынг.

Къарт, къарыусуз болгъан эсенг, ёкюртейим,
Къарап да къарагъынчы, къарыулу да этейим.

– Да, – дейди ол, – жашай келгенме юч жюз жыл,
Жыйгъанма башыма бек кёп мадар, акъыл,

Айлангандан, жюрюгенден эрикмедим, 
Бу сен айтхан затны уа кёрмедим, эшитмедим.

Эки къарнашым барды, кёпдю хазнабыз,
Ючюбюзню болуп а тёртюшер да жашыбыз.

Алай биз къарт болуп барабыз, къарыусуз,
Жылдан жылгъа болабыз онгсуздан онгсуз. 

Барыбызгъа да болушсанг эд, жаш этип,
Уланлагъа да бир киши женгмез къарыу берип,

Чирик бир бай этер эдик сени, келмезча эсинге,
Къыйналмайын, жашап турурча элингде!

– Эй, шуёхум, – дейд нарт, – ангыламадынг мени,
Мен сау этип къояма атымы эсгергенни.

Манга сизни хазнагъызны кереги жокъду,
Айтханымлай, мени атым, – дейд, – Ох-ох-охду.

Мен талайгъа жолукъмайма, уой, не да экеуге,
Тюбейме атымы айтхан, – дегенди, – биреуге.

Сенден къалгъаныгъыз алай къыйналгъанда,
Мени сагъынмай нек турадыла, къайда?

Ауруп эселе уа, не да жатып, жолдан арып,  
Сен болумну айтырса, жолукъсанг, барып.

– Ай, сау къалгъын, – деп, къууанады эмеген, – 
Манга себеп болду мында сени бла сёлешген!

Санларыма къарыу келир, этден юлюш этсенг,
Андан сора тешиклини манга бир ёкюртсенг!

Тири да, къарыулу болуп, кетерем юйюме,
Тешиклини алып, бир къойчу, хайда, ёкюрме!

– Олтур, аша, бизге керек тюйюл ашыгъыулукъ,
Жангыз бир ёкюртсем, къайтыр сенге саулукъ.   

Узакъмыды юйюнг, барып, къарар эдим сизге,
Барыгъызгъа да бу затны иги ёкюртюрге.

– Былайдан кетсек, жетербиз бир эки кюнден,
Алай санга керек болмаз ары баргъан-келген.

Биз келишип кетгенек былайда тюбеширге,
Бир кесекден бери ала бары да келирле.

Нарт Ёрюзмек шкогун эмегенге бир ёкюртдю,
Элгендирип, эмегенни бек тирилтди.

– Мен бир жанына кетейим, – дейд Ёрюзмек, – 
Башхаланы бирем-бирем иерсе теркирек.

Хапарымы кесинг айтып, ала да билсинле,
Манга ма бу жолчукъ бла, – дейди, – келсинле.  
 
Кюн ортасы болгъунчу, нарт да жерине жетди,
Ишин тамам этерча, дейд, кесин да бегитди.

Эмегенле отха келген элле, арыгъандан ёлюп,
Хар бириси да бешишер бууну да кётюрюп.

Махтайла къарт эмегенни, алгъа келгенсе деп,
Къадар да минчакълы кийик да ёлтюргенсе деп. 

– Угъай, была тюйюл эди мени жигитлигим,
Алай а бек иги болгъан эди бери уа келгеним.

Мында бир акъыллы, жигит, эсли, ариу сёзлю,
Тура эд бир киши, кеси да бир уллу кёзлю.

Кийиклерин манга къоюп кетгенди, от этип,
Кеси уа бу таудан аугъанды, жаяулай кетип.

Ма ол киши айландырад сейир бир быргъыны, 
Аны ёкюртгенлей, кетип къалды арыгъаным.

Бек тирилдим, къартлыгъымы да унутдум,
Кийик этден ашап, алгъын кибик, болдум.

Ма ол киши болушургъа айтды барыбызгъа,
Ауруулагъа бла къартлыкъгъа хорлатмазгъа.

Бирем-бирем, ма бу жолну таудан ётюп,
Сиз барсагъыз, ол быргъыны сизге да ёкюртюр.

Баргъан а: «Ох-ох-ох!» деп чакъырсын аны, 
Ол быргъыны ёкюртгенлей, женгил болур саны.

Эмегенле ол хапаргъа ыразы болуп, хо дедиле,
Ёрюзмекге алгъа бир жаш эмегенни да ийдиле.

Келип, ол жаш а «Ох-ох-ох!» деп къычырды,
Нарт Ёрюзмек да ушкогун къабындырды.

Ауады эмеген, ол тауушну бары да эштдиле,
Ол тауушдан бирге, титиреп, аман элгендиле.

Тири болуп къалгъанча кёрюнюп кеслерине,
Къауум-къауум барырмек деп, тюшдю эслерине.

Къарт эмеген а: «Ох-ох-ох ыразы болмаз», – деди,
Къалгъан нёгерлерин бирем-бирем ийди.

Нарт Ёрюзмек ол деулени барын да къаплады,
Ушкогун алып, ол от болгъан жерге да атланды.

Къарт эмеген келе тура эд аллына, кеси къалып,
Аха, кезиу манга жетди ушайд деп, къууанып.
   
Айтады Ёрюзмек: «Жашла кетгендиле юйге,
Сизни бла мен къууаныргъа сюе эдим бирге.

Къарыууму аямадым, сизни ючюн къыйналдым,
Бу быргъыны да ёкюрте, бек арыдым, талдым.

Юйюгюзге барсакъ, мен, ёкюртюп тешиклини,
Сени да жаш этерме, сен а тёз бир кесекни.

Нёгерлеринг сау къайытып, къарарек алагъа,
Хазнагъызны кёрюр эдим айтхан къалагъызда».

Юйде кишини кёрмей, эмеген къарап турду,
Сейир этгенча, Ёрюзмек анга былай сорду:

– Бу тийреде жашап тургъан кёп эмеген болур,
Сизни къауум бирлерине, – деди, –  кетген болур.   

– Бизден сора бир эмеген да жокъду бу жерде,
Он кюн барсанг, бир эмеген къала турад ёрде.

Ала бла уа къанлы жаула болуп нарт тулпарла,
Мен аладан эште тургъанма, – дейди, – хапарла. 

– Кесинг а кимлени кёргенсе ол тулпарладан,
Демлешгенде да кимлерин хорлап кетгенсе аладан?

– Айхай, кёбюсюнде биз хорлатаек алагъа,
Нартла, кючден сора да, бек усталла хыйлагъа.

Биз онтогъуз къарнаш болуп тура эдик алгъа,
Ючден къалгъаныбыз аш болдула къаргъалагъа. 

Анда-мында, уугъа барып, кийик да мадарып,
Этге тансыкъ болабыз, ма олчукъгъа да къууанып.

Алай тюйюл эдик алгъын, ётюрюкню душман айтсын,
Адам этден тоя эдик, кюсемей башхасын.

Эй, ол иги заманланы къайдан, къалай тапсын,
Ёкюртчю ол тешиклинги, манга да жарасын!

Нарт Ёрюзмек, дейди, жанлап, тыялмай кюлгенин,
Айтды: «Сен къарт итни болгъанды юргенинг.

Бу тешикли не жаш, тири да этмейд кишини,
Аны огъу бусагъатдан чачар ёшюнюнгю.

Къопмазча тынчайтдым сенден къалгъанланы,
Кёргюзт манга, – деди, – хазна тургъан ол къаланы!».

Алай айтып а, ушкогун эмегенге, дейд, тиреди,
Къарт эмеген, аны эшитип, къоркъуп, титиреди.

Нартны излей, келедиле Бюрче бла Сибилчи,
Нартны хапарындан билип ол ушкокну кючюн.

Нарт Ёрюзмек эмегенни да атып, къаплап къойду,
Хазналарын жыйып, ол къаланы да ойдурду. 

Ол байлыкъны, Нартха къайтып, элге, дейд, юлешди,
Аскер жыйып, башха да эмегенле бла кюрешди.

Хорлап, дейд, аланы, Нартха алай къайтды:
– Бир заманга тынчлыкъ келир, – деп да айтды.

     НАРТЛАНЫ  ЖЕРДЕН  КЕТИУЛЕРИ

Эртте, бурун, нарт да батырла болгъандыла,
Ала эки уллу тауну арасында тургъандыла.

Минги Тау бла да Къазман тауну арасында,
Жашай элле Къыркъ-Сууланы жагъасында.

Нарт халкъ бек эрттеден батыр бола келгенди,
Эмегенле бла суулары артал сюзюлмегенди.

Жерде сарыуекле тукъумун барын къурутуп,
Андан сора да бир кесек, жашай кетип, солуп,

Анкъау эмегенле бла кюрешген элле аямай,
Артыкълыкъны, дейди, не бираз да унамай.

Заман жетген эди орталарын айырыргъа,
Душманларын, бирин да къоймай, къырыргъа.

Дых-Тау тийресинден аман хапар келип,
Эмегенле нарт эллени къыргъанларын билип,

Нарт Ёрюзмек жыйынына, келсин деп, чакъырды, 
Уланланы батырлыкъгъа атландырды.

Ала Къыркъ-Сууланы бойларындан да ётдюле,
Ура-жорта, Уллу Дыхха да эрлай жетдиле.

Уллу Дыхда нарт эллени кёргендиле, барып,
Табадыла ол нартланы, бары да къырылып.

Нарт Ёрюзмек хапар сорур адам да тапмай,
Ачыуундан кюе-бише, ашны, сууну да татмай,  

Аркъан атады ол Уллу Дыхны да башына,
Аркъан тюшген эди анда къая бир ташына.

Аякълары тагъылагъаны да жабышып,
Ёрлеп чыкъды, ол аркъанга да къарышып. 

Турбин бла ол Минги Таугъа да къычырды:
– Жыйылыгъыз, нарт адамла,! – деп чакъырды. –

Эмегенле нарт эллени аман къыргъандыла,
Адамларын бла малларын жутхандыла!

Дыхда нарт эллени эшиклерин жапхандыла,
Нарт эллеге къара ёлет жайгъандыла!

Кюнчыгъышда Къазман Таугъа да къарады,
Анда барны-жокъну кёзю бла марады.

Ангылатды Уллу Дыхда болгъан ол халлени:
– Эмегенле чачхандыла, – дегенди, – эллени!

Къазман Тауда, жан къалмай, бары туругъуз,
Тулукълагъа, бурху аш къоймай, къуюгъуз!

Кюндюзледе ачыкъ жерледе чапмагъыз,
Кечеледе тау жоллада отла да жакъмагъыз!

Аллыгъызда къузгъун, къаргъа къычырмасын,
Жер Тейриси жаныгъызны кёрге чакъырмасын!

Минги Таудан, Къазман Таудан къобадыла нартла,
Жылкъылада бири да къалмалла минилмеген атла.

Нарт жыйынла, тюмен-тюмен тизилдиле,
Уллу Дыхны къолларына, туманча, кирдиле. 

Нарт Ёрюзмек таудан, дейд, къычырады алагъа:
– Нарт аскерле, биз жыйылгъанбыз былайгъа,

Хей, батырла, хей, къобугъуз а, нарт улулары,
Кёк Тейриден жаратылгъан, керти да къуллары!

Эмегенле къурусунла жер юсюнден,
Ма ол зат кетмесин жангыз нартны да эсинден!  

Нарт Ёрюзмек, дейд, сырпынын булгъайды,
Аууз жели къара булутланы чулгъайды.

Болат сырпын бла ол къаяланы сермей эди,
Ачыуланып, эки кёзю алындагъын кёрмей эди.

Ол сырпыны бла туурагъанды тауланы,
Тёбе бола элле къая жоннганлары аны. 

Ол сырпыны бла нарт кёкню да жашнатханды,
Къычырыгъы, аууз жели, туманланы чачханды.

Ол сырпыны къулач-къулач да созулгъанды,
Керек болса уа, ызына да жыйылгъанды.

Уллу Дыхдан, ол, къуш кибик, энишге учханды,
Нарт аскерини аллына ашыгъышлы чапханды.

Бир къауумун, дейди, орманлагъа бургъанды,
Уллу уруш анда алай бла башланнганды.

Нарт къауумла бёлек-бёлек болгъан элле,
Орманланы саулай тёгерегин алгъан элле.

Ол эмеген сюрюулени къурутургъа излей элле,
Къылычларын чыгъаргъанлай келе элле.

Алларына тюшген тереклени къаты ура элле,
Бир ургъанлай, не уллусун да аудура элле.

Ёрюзмекни болат сырпыны от чагъады,
Кёк жашнагъанча, жарыгъы алай чыгъады.

Ол къычырса, таула бла къаяла къалтырайла,
Ол сырпыны бла сермесе, элияла жылтырайла.

Ура-бере, нартла Къуф таулагъа киргендиле,
Жер тёбеле кибик, бир деулени кёргендиле.

Нарт батырла садакълагъа боладыла бирден,
Ол кезиуде сылыкъ эмегенле эдам этден

Шишлик этип, шыты ийип, ашай тура элле,
Тапхан жерде, жан къоймайын, къыра элле. 

Ёлгенлени обаладан къазып алып, ашай элле,
Эмегенле анда алай бла эрттеден жашай элле. 

Нарт батырла тёгерекни саулай алгъан элле,
Эмегенле уа нартлагъа къаяланы ойгъан элле.

Эмегенле, дуппурланы, алып-алып, ата элле,
Асыры огъурсуздан къая ташла къаба элле.

Уллу гыйыланы, сермеп-сермеп, атхан элле,
Нарт батырла къауум-къауум чапхан элле. 

Нарт Ёрюзмек онгнга, солгъа да, хахайлап:
– Тауусургъа керекди быланы! – деген эд, тууайлап.

Сермешгенде да сырпыны, элия кибик, чагъа эди,
Эмегенни, бир ургъанлай, къара жерге жыгъа эди. 

Нарт Ёрюзмек токъсан тогъуз кюн урушханды,
Нартха тейри жыйын да болушханды.

Къан ырхыла Кёсе Тауну аман къызартдыла,
Кюнню кёзюн да бек тозуратдыла. 
 
Нарт Ёрюзмек барды, орманланы жырып,
Анда душманланы да бошады, къырып.

Ол сермешни бошап, айландыла ызларына,
Келе келип, тирелдиле Кёсе Тауну бузларына.

Нарт Ёрюзмек чыгъып, къарайды жоллагъа,
Уллу жыйын бла да киреди наратлы къолгъа.

Кёрдю къолну да толтуруп бир жатханны,
Тереклени юзюп-юзюп, юслерине да атханны.

Ма ол эди битеу эмегенни уллу, дейд, анасы,
Терен къоллада, тарлада эди аны уа къаласы.

Аууз тылпыуу таулада туман болгъанды,
Кёсе Тауну да башына, жастыкъ этип, салгъанды.

Онг къулагъын ол тюбюне тёшек этип жатханды,
Сол къулагъын а жууургъан этип жапханды.

Жангыз кёзю кечеледе жанганды, ай кибик,
Чючгюргени, жауун болуп, жаугъанды, жай кибик.

Хар юч айдан ол юч жюз эмеген тапханды,
Ач болгъанда, жартыларын кеси къапханды.

Бир-бирлерин, элтип, терен къолгъа атханды,
Нарт эллени да кёп адамларын жутханды. 
  
Нарт жашланы тутуп, ашап тургъанды аланы:
– Ма олду, – дедиле, – эмегенни бек жаманы. 

Келип, дейди, нарт Ёрюзмек аны кёргенди,
Садакъ атып а, сырпыны бла да бергенди.

Садакъ бла от жанган а кёзюнден ургъанды,
Эмегенлени да чинг арты ма ол болгъанды. 

Сылыкъланы нартла алай бла къырдыла,
Адам улуна сора рахатлыкъ да салдыла.

Нартха Тейри берген жумушну толтуруп,
Кенгеш этгендиле, бир ёзенде бары да олтуруп.

Къуш къанатлы жел атлагъа мингендиле,
От учхунла кибик, кёкге учуп кетгендиле.

Башхалары жер къарнына терен киргендиле,
Жер къарнында Жер Тейрисин кёргендиле.

Тапхандыла жер къарнында да жауланы,
Сермешселе уа, тепдирип жерни бла тауланы.

Кёк Анасын кёкде тапханды Ёрюзмек,
Хапар сора, аны бла олтургъанды бир кесек.

Кёк Анасы нартны къонакъ этип алгъанды,
Жел эмчегин аны ауузуна салгъанды.

Кёкню Анасына ол нарт улан болгъанды,
Тейрилени бири кибик болуп къалгъанды.

Кёкде ол жыйыны бла бюгюн да жашайды,
Кёкню, жерни шайтанладан сакълайды.

Кёк кюкюреген – аны къычыргъаныды,
Акъ туманла – тылпыууну, дейд, чыкъгъаныды.

Терлегени жерге жауун болуп жаууады,
Душманлагъа аркъан атса уа, элия болады.

Бирде, ол ычхынып кетип, жерге тиеди,
Ол заманда да кёк, дейд, жашнагъан этеди.     

САТАНАЙ-БИЙЧЕ БЛА НАРТ КЪАРАШАУАЙ

Жерде кёп кюреше кетип, аямай жанларын,
Нартла тауусдула битеу да жауларын.

Тейри-Хандан буйрукъ келгенед эрлеге, 
Нарт халкъ андан учуп кетгенед кёклеге.

Жерде къалып Шауай-батыр бла Сатанай,
Сыйлы да нарт къабырлагъа къарай, 

Жашай келген эд Сатанай а,  къыйналып,
Жанын нарт тукъумгъа тансыкълыгъы алып.

Талай жылны кюнюн жерде ол батдырды,
Ол жыллагъа уа «Шекелсиз жылла» деп атады.

Адамлагъа, оноу этип, кёп заманла кетди, 
Адамланы ол кёп тюрлю затха да юйретди.

Адамланы болушургъа ол юйрете эд бир бирге,  
Арпа, будай себип, гыржын, боза да этерге.

Таш салыргъа юйрендиле, дейд, къатынла,
Ол кёргюзтюп, билиндиле, дейд, дарманла.

Табарча, таш салып а, мал, дейд, тас болса,
Биле элле, адам узакъ жолда да кёп къалса.

Ол юйретди кишилени жауурунга да къараргъа,
Кюнню, дуния халын танып да къалыргъа.

Артда, тёзалмай, Тейриге алай да тиледи:
– Мени бийик кёкге алып къойсанг эди, – деди. – 

Жокъду жерде къысыу, не артыкълыкъ,
Адамлагъа да энди жокъду мен юйреталлыкъ. 

Бир тюш кёрюп, бийче ариу аууаз эштеди,
Сатанайгъа этеригин айтады, юйретеди.

Кечегиде нартдан къалгъан чууанагъа келди,
Эрттенликде кёкден жибек аркъан да ийилди,

Къыйырына, къуш уялай, орун да тагъылып,  
Ичи, дейд, жумушакъ, ариу да жасалып.

Ариу бийче, барып, жатып къалды ол уяда,
Аркъан аны кёкге алып кетгенед дуниядан. 

Ол Сатанай жашап турады бийикде, кёкде,
Деу нартлагъа оноу этип турады керекде.

Нартла халкъы саулай кёкге учханды,
Жерде жангыз Къарашауай-батыр къалгъанды.

Жашайды ол Минги Тауну ариу тийресинде,
Гемудасы да болгъанлай аны биргесине.

Минги Тауну тёппесинде, бир бугъейде,
Киши да билмеген таша да бир жерде,

Таш тюбюнден шаудан бюркюп турады,
Жай чилледе анда жашил кырдык чыгъады.

Андан бир ичгенге ауруу да келмейди,
Андан ичген жерде жашап турады, ёлмейди.

Эртте бир балалы къузгъун аны кёргенди,
Уча барып, табып, ол шаудандан ичгенди.

Уясына келе, дарман суудан да ауузуна алып,
Ол суу алай а тёгюлюп, дейле, къалып,

Тау башында бир жерчикге акъгъан эди,
Анда эки ариу хансчыкъ чыкъгъан эди.
 
«Тужур» бла «суу кырдыкды» атлары,
Тюрленмейди не жаз, не къыш сыфатлары.

Туралла жашиллей, къурумай, ёсгенлей,
Ол хансланы алып, къапса уа, кёргенлей,

Адам не ауруудан да, дейле, къутуллукъду,
Жюз жыл толгъунчу да, жашап турлукъду. 

Къузгъун а къыямат кюнге дери турур алай,
Кёкде къаркъ-къуркъ эте, къычыргъанлай. 

Ол шауданны деменгили бир къуш сакълайды,
Тау башына къонуп, келгенлеге къарайды.

Ол суу таба баргъан адамгъа ол боран иеди,
Артха айланмаса, жетип, дейд, кёзлерин чёплейди.
   
Дарман шауданга Гемуда кеси учуп келеди,
Суудан ичип, иесине элтип да, ичиреди. 

Ол экиси алай жашап турадыла, къарт болмай,
Юслерине къартлыкъ шартлары къонмай.

Ала къыяматха дери алай къаллыкъдыла,
Артда уа Аллахны аллына барлыкъдыла.

НАРТ  КЪАТЫН  БЛА  ТЮБЕШИУ 

Бир заманда жерсиз къалгъан жарлы элчиле,
Тура туруп, жунчуп, кючден-бутдан а кечине,

Жер тилерге акъ падчахха жети адам ийген элле,
Ала Къырымда тауда бир ёзенге жетген элле.

Алларында бир тёбени тебип-тебип кёргендиле,
Бу тамаша уа нед деп, сейирден ёлгендиле.

Къоркъа-къоркъа, ол тёбени да къатына баралла,
Тёбе тюйюл, уллу бир къатынга тюбеп къалалла.

– Эй, кимсиз, – дейди ол а, – элигиз турад къайда, 
Эй, къоркъмагъыз, олтуругъуз, – дегенди, – былайгъа.

Къатлап сорады ол къатын: «Къайдады элигиз,
Бери да нек келгенсиз, – дейд, – жангыз да жетигиз?».

Болгъан ишни башдан аякъ айтадыла андан,
Тарыкъдыла жерчиклерин къымгъан байдан.

Къатын айтды: «Нартла эдик, Тебердиде туруп,
Бир заманда биз кёп, кючлю, батыр болуп, 

Эмегенле къырылгъанда, ёлет кирип а, чачылдыкъ,
Бизни къауум бу тау ёзенлеге да къачалдыкъ. 

Андан бери уа тёрт жюз бла элли жыл да ётдю,
Мында кесим къалгъанма, тайпабыз ёлюп кетди.

Тебердиде агъач ёсемиди отун-зат этерге, 
Терек да бармыды, юйле, баула да ишлерге?

– Агъач бек кёпдю, – дедиле, – ёселле наратла,
Бек эрттеден бери алайды деп, айтадыла къартла.

Аны эштип, ол нарт къатын къалады сейирге:
– Биз болгъанда тапмаз эдинг жангыз бир юзгеле.

Тебердиде шиякыла кёп табыла болур жерде,
Кёргенигиз аны юсюнден а не айтадыла элде?

– Асыралгъанла уллу санлы, уллуду башлары,
Бир тёрт ёгюз тартмаз кибик къабыр да ташларын.

– Гитчесиз, – дейди ол, – биз а уллу да болуучек,
Ол ташланы къолтукъ тюпге уруп да барыучек.

Жолоучула къатын бла кёп ушакъ, дейд, этдиле,
Саламлашып, жолубузгъа кетерек, дедиле.

Къатын сорду: «Халкъда нартны аты турамыд,
Тойда нарт жырланы айтхан адет боламыд?». 
 
– Айхай, – делле, – унутмайбыз, ала эсибизделле,
Тойда-сыйда нарт жырланы уста айта билелле.

Алтын кибик болуп сыфатлары бла халлары,
Бизге къалгъандыла адетлери, сыйлы да атлары. 

Билебиз, къоймайла Уллу Тейриге къуллукъну, 
Кёкден къарап, кёредиле жерде хар боллукъну.

Сыйлы Тотур айда ала бизни сюелле жокъларгъа,
Келедиле, кёкден энип, бар эллеге да къараргъа.

Не да, халкъга жетер болса бир къыйынлыкъ,
Аны билип, уллу жарсып, болалла къайгъылы. 

Къушла, жаныуарла сыфат алып а, къычырып,
Андан-мындан улуп, юрюп, не сызгъырып,

Хахай этип, жортуп, ингир ала кирелле эллеге,
Адамлагъа къаугъа къуугъун, дейд, берирге.

Эсленмейле ол нартланы не ызлары, не санлары, 
Аладыла ол нартланы сыйлы, дейд, жанлары.






















Къарачай-малкъар нарт таурухланы айтхан адамла

Революциягъа дери:

Абдуллаланы Хусеин – О. Бахсан
Айыуланы Биляк – О. Бахсан
Алийланы Хасан (1821 – ) – Къарт-Журт?
Джанкёзланы Будуян (1835 ж. т.) – Къарт-Журт
Джаппуланы Бияслан – О. Бахсан
Джаппуланы Кума (эки кёзю да сокъур къыз) – О. Бахсан
Джуртубайланы Жаго – О. Бахсан
Ёрюзбийланы Науруз (18? – 1917) – О. Бахсан
Малкъарукъланы Алий-Мырза - Чегем     
Мусосланы Исмаил – Огъары Бахсан
Сотталаны Чабакъчы – О. Бахсан
Тилланы  Магомет – О. Бахсан
Этезланы Маил – Гюрхожан
                                                                                                                                              
Революциядан сора: 

Аджиланы Кёккёз (1907) – Усть-Джегута
Аджиланы Рамазан (1890) – Красный Октябрь (КЪЧР)
Азаматланы Мустафа (1896) - Быллым
Айбазланы Ибрагим (  ?  ) – Красный Октябрь
Айтекланы Жашыу (1879) – О. Чегем
Акъайланы Къубадий (1907) – Лашкута
Акъкъызланы Ачей (?) – Булунгу
Алботланы Магомет (1880) – Ташкёпюр
Алийланы Солтан (1925) – Нарсана
Алийланы Умар (1877) – Сары-Тюз
Аппаланы Ахмат (1904) – Чегем-1
Атабийланы Рамазан (1891) – Бабугент
Атайланы Къарамырза К. (1875) – Кёнделен
Ахматланы Гыжай (1888) – Жанхотия
Байкъулланы Зекерия (1900) – Теберди
Байрамкъулланы Мухаммат-Алий (1925) – Красный Октябрь
Байрамукъланы Унух (?) – Сары-Тюз
Байрамукъланы Юсюп (1911) – Пригородное
Баучуланы Илияс (1890) – Мара-Тюбю
Башийланы Амий (1873) – Кичи-Балыкъ (КЪМР)
Башийланы Махмуд (1883) – Бабугент
Бегийланы Шамшюдюн (1915) – Хасанья
Беккиланы А. (?) – Кенже
Беппайланы Молла (?) – О. Чегем
Беппайланы Юсюп (1913 – ?). – Тёбен Чегем
Бёзюланы Абусалам (1900) – Хасанья
Бёзюланы М. Ю. (?) – Хабаз
Бёзюланы Нюржан (1929) – Хабаз
Бёзюланы Къайсар (1900) – Хасанья
Бёзюланы Къарамай (1900) – Хасанья
Беппайланы Юсюп (1913) – Тёбен Чегем
Биттирланы Хамзат (1867) – Герпегеж 
Биттирланы Шагъабан (1889) – Герпегеж
Болатланы Адилгерий (1885) – О. Бахсан
Боллуланы Исхакъ (1903) - Кёнделен
Бостанланы Кокай (?) – Ильич эл
Бостанланы Джамбот (?) – Къарачаевск ш.
Гажонланы Къаншаубий (1903) – Къашхатау
Гаджаланы Рамазан (?) – Терезе
Геграланы Балдан (1867) – О. Чегем
Геграланы Жамилят (1883) – О. Чегем
Геграланы Юсюп (1878) – О. Чегем 
Гергёкъланы Абдулла (1898) – Акъ-Суу
Гочияланы Хусеин (?) - Первомайское
Гузийланы Тамук (1895) – Ташлы-Тала
Гузойланы Махмуд (1900) – О. Жемтала
Гуртуланы Сотта (1881) – Герпегеж
Гюлюйланы Габа (1884) – О. Бахсан
Гюлюйланы Харун (1909) – Эльбрус
Жабелланы Каит (1884) – Булунгу
Жаболаны Жабо (1880) – Бызынгы
Жансюйланы Дауут (1891) – Хушто-Сырт 
Жарашыуланы Мажит (1920) – Булунгу
Журтубайланы Къаншаубий (1896) – Быллым
Джантатайланы Магомет (1901) – Т. Теберди
Заныбекланы Т. (?) – О. Малкъар
Ёзденланы Абугъали (1897) – Сары-Тюз
Ёзденланы Алий (1890) – О. Бахсан
Ёзденланы Хамзат  (?) – Терезе
Кипкеланы Макка (1911) – Муху
Къадырланы Аллахберди (1907) – Къашхатау
Къадырланы Хамзат О. (1891) – Къашхатау
Къазийланы Исмайыл И.(1883) – О. Жемтала
Къараланы Хусей (?) – Ташкёпюр
Къарчаланы Дж. Т. (1875) – О. Малкъар
Кетенчиланы Х. (1898) – Яникой 
Къобанланы Зекерья (?) – Кумыш
Къоркъмазланы Баттал Н. (?) – Ильич эл
Къочхарланы  (?) – Терскъол 
Кърымшаухалланы Магомет (1916) – Къызыл Уруп
Къудайланы Саид (1880) – Булунгу
Къулийланы Зулейха (1928) – Чегем-1
Къулийланы Шамшют (1884) – Чегем-1
Курталаны Хоштай (1880) – Кичи-Балыкъ (КЪМР) 
Лепшокъланы Хасан (1892) – Ильич эл
Макытланы Муталиф (1916) – Булунгу
Малкъондуланы Дауут (1886) – Яникой
Малкъондуланы Зайнал (1901) – О. Чегем
Малкъондуланы Мурзабек (1880) – Кенже
Малкъондуланы Хашим (1897) – О. Чегем
Махараланы Мухаммат (1887) – О. Чегем
Мокъаланы Локъман (1884) – Бабугент
Мокъаланы Мухтар (1905) – Чегем-1
Мызыланы Аслангерий (1896) – Булунгу
Мызыланы Хамут (1892) – Булунгу
Насталаны К. К. (1885) – О. Малкъар
Османланы Мурадин (1920) – Кёнделен
Отарланы Омар (1916 - 2002) – Налчик ш.
Отарланы Харун (1895) – Бедик
Рахайланы К. Р. (1845) – Бызынгы
Рахайланы С. М. (1878) – Бызынгы
Сарыланы Фердауус (?) – Черкесск
Семенланы Саламгерий (1880) – Тёбен Теберди
Сылпагъарланы Адемей (1905) – О. Учкулан
Таушуналаны  ? (?) – Мара
Тебердиланы Атлы (1866 ) – Каменка
Текаланы Гитче (1899) – Хасанья
Тогъузаланы Хамид (1881) – Бабугент
Толгъурланы Мусарбий (1889) – Быллым
Улакъланы Зейтун (1919) – Кёнделен
Улубашланы И. (1914) – г. Нальчик
Урчукъланы Асланбек (1881) – Кичи-Балыкъ (КЪМР)
Уянланы Мазан (?) – Кичи-Балыкъ (КЪМР)
Хаджиланы Омар (1888) – О. Бахсан
Хапайланы Мотай Дж. (1898) – Тёбен Мара
Хасанланы Назир (1934) – Черкесск
Хачирланы Шамайыл (?) – Даусуз эл 
Хозаланы Хусей (?) – О. Малкъар
Холамханланы Байчо (1860) – Бызынгы
Холамханланы Сахай (1900) – Бызынгы
Хочуланы Бекболат (?) – Кенже
Хочуланы Исхакъ (1897) – Къашхатау
Хутуйланы Мухаммат (1880) – Кёнделен
Чагарланы Сосланбек (1924) – Ташкёпюр
Чепкенчиланы Ахмат (1868) – Кёнделен
Черкесланы Хаджи-Умар (1880) – совхоз «Юбилейный»
Чотчаланы Магомет Р. (1910) – Учкулан
Шаманланы Топай (1871) – Красный Октябрь
Шауаланы Зулкъарней (?) – Шалушка
Шахмырзаланы Абдурахман (?) – Хушто-Сырт
Шахмырзаланы Масхут (1887) – Яникой
Шахмырзаланы Хаммагер (?) – О. Чегем
Эбзеланы Л. Х.-О. (1845) – Карачаевск
Эдокъаланы И. О. (1887) – О. Чегем 
Эрикгенланы Къаражаш (?) – Красный Октябрь
Эттеланы Алий (1909) – Тёбен Чегем
Эттеланы Мусса (?) – О. Чегем
 
Нарт таурухланы жыйгъанла

Революциягъа дери:
М. Алейников, Е. З. Баранов, Боташланы А., В. Гатцук, А. Н. Дьячков-Тарасов, Ёрюзбийланы С., П. Остряков, Н. П. Тульчинский. 

Революциядан сора:
   Шахмырзаланы Саид, Холаланы Азрет, Бёзюланы Ахмат, Насталаны С., Ортабайланы Римма, Отарланы Саид, Малкъондуланы Хамид, Таумырзаланы Далхат, Хабичланы Магомет, Сюйюнчланы Ханапий, Тёппеланы Алим, Хаджиланы Танзиля, Ёзденланы Альберт, Къудайланы Музафар, Рахайланы Анатолий, Отарланы Римма, Улубашланы Ахмадия, Батчаланы Мусса, Каракетланы Мурат, Жангоразланы Тахир, Биттирланы Тамара, Борлакъланы Р., Гочияланы Софья, Гочияланы Назифа, Залийханланы Жанакъайит, Къазанлыланы Хусей, Аппакъланы Ибрагим, Аппаланы Анна, Хасанланы Назир, Джуртубайланы Махти.
   
 Изданные монографии М. Ч. Джуртубаева

Древние верования балкарцев и карачаевцев (Краткий очерк). – Нальчик, 1991; 256 стр.
Духовная культура карачаево-балкарского народа. – Нальчик, 1994; 1997; М., ж-л «Ас-Алан», 2000, № 1; 110 стр.
Душа Балкарии. Сборник статей о фольклоре, истории, литературе и этнической психологии. – Нальчик, 1997; 225 стр.
Карачаево-балкарский героический эпос. – М., 2004; 287 стр.
Другая повесть о походе Игоря. – Нальчик, 2004; 263 стр.
Тенгрианство и тюрки (237 стр.). В книге: Ёзден Адет. Этический кодекс карачаево-балкарского народа. (Составление, комментарии и перевод). –  Нальчик, 2005; 576 стр.
Тенгрианство и тюрки (307 стр.). В книге: Ёзден Адет. Этический кодекс карачаево-балкарского (аланского) народа. Издание второе, дополненное. - Нальчик, 2009; 637 стр.
Возвращение в историю. Сборник статей о литературе, психологии, истории и этнопсихологии. – Нальчик, 2010; 680 стр.
Происхождение карачаево-балкарского и осетинского народов. – Нальчик, 2010;   710 стр. 
Мифология и эпос карачаево-балкарского народа. – Нальчик, 2012; 485 стр. 
Происхождение нартского эпоса. – Нальчик, 2013; 800 стр.

Сборники

Билляча. Народные детские песенки (на кар.-балк. яз.). – Нальчик, 1986; 124 стр.
Нартские песни и сказания (на кар.-балк. яз.). – Нальчик, 1992; 150 стр.
Нартла. Кар.–балк. героический эпос (на кар.-балк. яз.).  – Нальчик, 1996; 380 стр.
Ёзден Адет (Узденьская Традиция). Этический кодекс аланского (карачаево-балкарского) народа. Составление, комментарии и перевод на русский язык. – Нальчик, 2001; 280 стр. 
Къарачай-малкъар мифле (на кар.-балк. языке). – Нальчик, 2007; 494 стр. 
Карачаево-балкарские мифы (перевод на русск. яз. Х. Ч. Джуртубаева). – Нальчик, 2007; 484 стр.

